
PREFAŢĂ 


Volumul de față — al treilea din seria relatărilor ce-și propun să 
reconstituie evenimentele pe care le-am trăit după Revoluţia din 
decembrie 1989, pe care eu le apreciez ca fiind veritabile momente 
de istorie, dense și pline de semnificaţii — acoperă perioada sep- 
tembrie 1991-octombrie 1992. 

Este vorba, deci, de perioada imediat următoare evenimentelor 
din septembrie 1991, când, în urma unor acţiuni de forță ale minerilor 
din Valea Jiului, primul-ministru Petre Roman și-a depus mandatul. 
Acest gest — care constituie, de altfel, o practică curentă în țările cu 
experiență democratică mai îndelungată — a reprezentat, datorită 
ineditului său şi dramatismului împrejurărilor în care s-a produs, 
momentul declanșării primei crize guvernamentale din istoria post- 
decembristă. Soluționată în spiritul ordinii democratice și a statului 
de drept, această criză a avut drept efect înlocuirea guvernului Roman 
— în urma consultărilor pe care le-am purtat cu liderii partidelor po- 
litice parlamentare — cu noul guvern al primului-ministru Theodor 
Stolojan, care, în ciuda previziunilor catastrofice şi a exagerărilor din 
presă, nu numai că nu a afectat continuitatea sistemului politic 
instaurat prin votul popular de la 20 mai 1990, ci a creat toate 
condiţiile necesare asigurării stabilității social-economice din ţară. 
Guvernul Stolojan a fost unul de coaliție, care a cuprins, pe lângă 

reprezentanți ai Frontului Salvării Naţionale (şase miniștri), pe cei ai 
Mișcării Ecologiste din România și ai Partidului Democrat Agrar și, 
în premieră, membri ai unui partid important al opoziției — Partidul 
Naţional Liberal. Cabinetul premierului Stolojan a pornit, deci, la 
drum, urmărind realizarea a două importante obiective strategice: 
organizarea, în cel mai scurt timp posibil, a alegerilor generale şi re- 
dresarea economică, prin continuarea reformei. Dacă primul obiectiv 
a fost atins, despre cel de-al doilea m-am pronunțat încă din momentul 
anunțării lui, arătând că situaţia economică grea, catastrofală, în 
care ne aflam nu permitea o redresare spectaculoasă; stoparea decli- 
nului („creșterea economică zero“) a fost atinsă, de altfel, de-abia în 
anul 1993. 

Anul 1992 a reprezentat un moment nodal în evoluția societății 
românești de după 1989, el marcând, în primul rând, încheierea 
procesului de structurare a sistemului democratic instaurat ca urmare 
a Revoluţiei. Adoptarea de către Parlament a noii Constituţii, în no- 
iembrie 1991, şi aprobarea sa prin referendum naţional, la 8 decem- 
brie 1991, au însemnat, practic, şi din punct de vedere juridic, sfârșitul 
provizoratului politic. 

1992 a fost, de asemenea, un an electoral prin excelență, în care 
au avut loc atât alegerile locale, cât și cele parlamentare și prezi- 
denţiale. 

Dar 1992 a fost marcat mai ales de faptul că, în acest an, s-a pro- 
dus destrămarea primei forțe politice generate de Revoluţie, Frontul 
Salvării Naţionale, fapt care a influenţat pe termen lung arhitectura 
politică românească. Astfel, tensiunile din interiorul partidului s-au 
soldat, la alegerile locale din 1992, cu pierderea multor poziţii în 
consiliile locale, în special într-o serie de mari orașe. Aceste rezultate 
nu numai că nu au fost o lecție pentru liderii Frontului, ci, din contră, 
fostul premier Petre Roman a continuat să se victimizeze, întețindu-și 
atacurile polemice care mă vizau în mod direct şi adoptând poziţii 
diametral opuse cu ceea ce el însuşi spunea în vremea când era 
prim-ministru. Urmare a acestei atitudini, conflictele interne din 
interiorul Frontului Salvării Naţionale s-au acutizat, astfel încât la 
Conferinţa pe ţară din martie 1992 — unde gruparea lui Petre Roman 

a încercat să impună un statut nedemocratic, care consacra rolul 
dominant și discreţionar al președintelui partidului, denumit „lider 
național“!, asupra conducerii politice a formațiunii — a avut loc des- 
prinderea de partid a celor care au rămas fideli programelor și prin- 
cipiilor statutare iniţiale, care au format, în aprilie 1992, un nou partid 
— Frontul Democrat al Salvării Naţionale, astăzi Partidul Demo- 
crației Sociale din România. 

La alegerile parlamentare din 1992, în ciuda timpului foarte scurt 
de structurare organizatorică şi politică, Frontul Democrat al Salvării 
Naţionale a ieşit pe primul loc, cu circa 29% din voturi, în timp ce 
Convenţia Democratică a întrunit aproximativ 21% din voturi, iar 
Frontul Salvării Naţionale circa 10%. Acest rezultat arată că, practic, 
nu exista un învingător autentic al scrutinului parlamentar, nici o 
formaţiune politică nereușind să dispună de o majoritate parlamentară 
confortabilă, ceea ce va constitui una din marile dificultăţi pentru 
guvernare, într-o perioadă atât de grea pentru țară. 

În ceea ce mă privește, am fost ales preşedinte al României, în al 
doilea tur de scrutin, obținând 62% din voturile exprimate. 

Intram, astfel, în cea mai grea etapă a tranziţiei, aceea a desă- 
vârșirii reformei economice, etapă ce va constitui subiectul urmă- 
toarelor volume. Deocamdată, voi prezenta pe larg cele arătate mai 
sus, într-o încercare — sper, reuşită — de a surprinde, cu ajutorul 
documentelor, declaraţiilor și interviurilor pe care le-am acordat în 
acea perioadă, reperele esenţiale ale momentelor de istorie ai căror 
părtaşi nemijlociţi am fost. 


A. CONSTITUIREA 
NOULUI GUVERN 


1. CONSULTĂRI CU LIDERII PARTIDELOR 


La 27 septembrie 1991, am demarat seria consultărilor cu liderii 
formațiunilor politice reprezentate în Parlament, în vederea consti- 
tuirii unui nou guvern. La prima întâlnire de acest gen au participat 
domnii lon Aurel Stoica (FSN), Radu Câmpeanu (PNL), Victor Surdu 
(PDAR), Domokos Geza (UDMR), Dinu Patriciu (PNL-A T), Cornel 
Nica (Partidul Socialist Democratic), Lucian Cornescu (Partidul So- 
cial Democrat Tradițional), Ion Brătianu (Uniunea Liberală Brătianu) 
și Dolphi Drimer (Mișcarea Ecologistă din România). Am avut, apoi, 
în cursul după-amiezii, o întâlnire separată cu liderul Partidului 
Naţional Țărănesc-Creștin și Democrat, deoarece acesta lipsise în 
cursul dimineții, motivându-și absenţa prin participarea la Congresul 
partidului său. La sfârșitul acestei zile, în urma convorbirilor purtate 
cu liderii tuturor formațiunilor politice parlamentare, am făcut urmă- 
toarea declaraţie de presă: 


„Aşa cum am anunţat, am sugerat, încă de ieri, tuturor forma- 
țiunilor politice ca, în situația dată, să găsim o soluţie comună. Astăzi 
m-am întâlnit cu reprezentanții tuturor formațiunilor politice man- 
datate în Parlament. Am făcut o informare reciprocă asupra situației 
existente şi asupra ideii de a forma noul guvern. 

În primul rând, am apreciat modul demn în care ieri, în Parlament, 
în Camera Deputaţilor, s-a luat atitudine împotriva acțiunilor de forță 
care împiedică funcționarea instituțiilor democratice. Mergem pe o 
cale democratică, de reaşezare a dezvoltării țării noastre, şi suntem 
deciși să păşim pe această cale şi în continuare. 

În consultările pe care le-am avut a rămas ca, în cursul zilei de 
azi, toate partidele să-şi formuleze propriile evaluări, sugestii și pro- 
puneri cu privire la formula posibilă de guvern şi de coaliţii, care să 
asigure o formație guvernamentală în stare să răspundă necesităţilor 
actuale. Urmează ca, în cursul după-amiezii, să ne întâlnim cu fiecare 
în parte. 

Ideea susținută de toți este de a asigura continuitatea procesului 
democratic de dezvoltare a societăţii româneşti, continuarea pro- 
cesului de reforme pe linia promovării economiei de piaţă. 

Procedurile le cunoaşteţi, sunt proceduri necesare, în primul rând 
pentru desemnarea noului premier, care să întrunească o susținere cât 
mai largă. La rândul său, pe baza propunerilor pe care le vor face 
diversele formaţiuni şi pornind de la ideea unei structuri echilibrate a 
Parlamentului, el va trebui să se gândească la formarea unei noi 
echipe, să elaboreze un program propriu care, în ansamblu, să asigure 
continuitatea procesului început și apoi să se prezinte în fața Parla - 
mentului pentru aprobare.“ 


2. DESEMNAREA NOULUI PREMIER 


În cadrul întrevederilor separate avute cu reprezentanţii fiecărui 
partid parlamentar au fost evaluate diverse formule guvernamentale; 
în seara zilei de 1 octombrie s-a desfășurat ultima rundă de convorbiri 
cu liderii tuturor partidelor politice parlamentare, convenindu-se ca 
noul prim-ministru al României să fie cel propus de Frontul Salvării 
Naţionale, domnul Theodor Stolojan, în vârstă de 48 de ani, cel care, 
după alegerile de la 20 mai, a îndeplinit funcția de ministru al Fi- 
nanțelor în guvernul Roman, fiind, apoi, de la 14 mai 1991, director al 
Agenţiei Naţionale de Privatizare. 

Chiar în acea seară, am făcut ziariştilor prezenţi la Palatul 
Cotroceni, atât eu cât și Petre Roman, următoarele declaraţii: 


Ion Iliescu — După discuţiile pe care le-am avut cu fiecare partid 
în parte, cu deputaţi, cu senatori, parcurgând împreună toate pro- 
blemele noii formațiuni guvernamentale şi principiile de structurare 
ale guvernului, am avut o nouă întâlnire, cu un singur obiectiv. Con- 
form prevederilor din Legea electorală, revine formaţiunii majoritare 
să-şi desemneze candidatul pentru funcţia de premier. Formaţiunea 
majoritară a dovedit înțelegere și, la discuţia din această seară, prin 

Comitetul său Director, a prezentat mai multe propuneri. Eu m-am 
oprit asupra uneia dintre ele. Este vorba de domnul Theodor Stolojan. 
Nu cred că am greșit în această alegere şi nu a greşit nici formațiunea 
politică majoritară, care a înaintat propunerea. Ea a întrunit aprobarea 
tuturor partidelor reprezentate în Parlament. 

Petre Roman — Personalitatea desemnată este cea care a fost 
propusă de Frontul Salvării Naţionale. Este obligatoriu ca politica de 
reformă să fie continuată, atât din punct de vedere legal, dar și pentru 
că, dacă nu ar continua, dacă nu s-ar accentua și adânci chiar, am avea 
de-a face cu o izolare față de tot ce se întâmplă în Europa. 


La 2 octombrie, am anunţat în mod oficial că, la propunerea 
Colegiului Director al Frontului Salvării Naţionale, îl însărcinez pe 
domnul Theodor Stolojan cu formarea noului guvern. 

Noul prim-ministru a anunţat, încă de la debutul mandatului său, 
că obiectivele sale prioritare sunt pregătirea alegerilor locale și 
generale — ce urmau să se desfășoare în 1992 — și asigurarea Stopării 
declinului producției industriale, adică realizarea unei creşteri econo- 
mice zero. În ceea ce mă privește, am apreciat, încă din acel moment, 
că cel de-al doilea obiectiv al domnului Stolojan este mult prea opti- 
mist, deoarece situația economică grea în care ne aflam şi evoluția 
previzibilă a economiei naționale nu permiteau în nici un fel posibi- 
litatea stopării rapide a declinului economic. 

Până la momentul formării noii echipe guvernamentale, cabinetul 
Roman și-a continuat activitatea, aceasta destășurându-se în mod 
evident sub imperiul celor petrecute la sfârșitul lunii septembrie. În 
acest context, în şedinţa guvernului de miercuri, 2 octombrie, a fost 
examinat Raportul privind pagubele directe cauzate de evenimentele 
petrecute cu doar o săptămână în urmă. Astfel, distrugerile produse 
la București, Craiova și Petroșani se ridicau la cifra de 320,5 milioane 

lei, pierderile din Valea Jiului evaluându-se la 125,5 milioane lei. La 
toate acestea s-au adăugat sumele destinate întreţinerii abatajelor în 
perioada în care minerii s-au aflat la București, precum și pierderile 
reclamate de Căile Ferate Române. Pe plan extern, Banca Mondială a 
amânat un credit de 300 milioane dolari, destinat ajustării structurale 
a economiei românești și convertibilității monedei naționale. 


3. „CONSOLIDAREA INSTITUŢIILOR DEMOCRATICE. 
ŞI CONTINUAREA REFORMELOR ECONOMICE“ 
— interviu acordat ziarului francez „Liberation“ — 


În ziua în care domnul Theodor Stolojan a fost desemnat ca pre- 
mier, am acordat un interviu ziarului francez „Liberation“; îl repro- 
duc, deoarece vorbește cel mai elocvent despre frământările noastre 
din acele zile, precum și despre noul mod al domnului Petre Roman de 
a privi cele întâmplate în cursul lunii septembrie: 


— Petre Roman a calificat ultimele evenimente drept „puci neo- 
comunist“. 

— Este o apreciere pe care domnul Roman a făcut-o pornind de 
la efectele mișcării minerilor, care ar putea frâna procesul de reformă 
şi democratizare. Ținând seama de aceste efecte și de forțele inte- 
resate, se poate aplica un astfel de calificativ. Dar, pentru a vorbi de un 
„puci“ de acest tip, mi se pare că ne lipsesc elementele. Pentru că 
această mișcare avea cauze obiective: dificultăţile economice, care au 
provocat o nemulțumire, această nemulțumire luând forma unei 
mişcări spontane, de anvergură, din partea unei categorii de oameni 
cunoscută pentru marea sa impulsivitate. Aveţi, astfel, răspunsul — 
dumneavoastră, cei de la „Liberation“ și de la ziarele franceze — în 
legătură cu sosirea minerilor la București în 1990, despre care aţi scris 

că ar fi fost chemaţi de guvern.* Sigur că, în jurul acestei mișcări, 
multe forțe — extremiste de dreapta, extremiste de stânga și diverse 
altele — s-au agitat în căutarea unui capital politic. Acest fapt a fost 
adevărat în iunie 1990 și rămâne adevărat și astăzi. 

Puterea s-a străduit să reacționeze pentru a apăra instituţiile de- 
mocratice. Au existat unele slăbiciuni, mai ales în cazul Parlamen- 
tului, de unde poliţiştii s-au retras la sosirea minerilor. Dar acest lucru 
a dat Parlamentului — care a făcut imediat un rechizitoriu la adresa 
organelor de menţinere a ordinii — ocazia să-și afirme forța. Par- 
lamentul a demonstrat că există o instituție democratică, care nu a 
cedat în faţa violenței. Toate acestea au constituit o lecţie politică pen- 
tru opinia publică românească, dovedind că schimbările din România 
sunt cu adevărat ireversibile. 

— Petre Roman afirmă că nu a demisionat, ci şi-a depus numai 
mandatul. De ce aţi acceptat demisia? 

— Este un joc de cuvinte. Este o nuanță de formulare. De ce dom- 
nul Roman spune că nu a demisionat? Conform legii, el ar fi trebuit 
să-şi depună mandatul în fața Parlamentului și să ceară un vot de 
încredere. Era imposibil. În timp ce, de comun acord și la iniţiativa 
domnului Roman, am apreciat împreună cu toți participanţii la reuniu- 
nea Consiliului Suprem de Apărare a Ţării că o acţiune politică ar 
putea dezamorsa tensiunea. Am acceptat atunci mandatul depus de 
domnul Roman și am angajat consultări cu forțele politice, pentru a 
găsi o formulă de guvernare mai bine adaptată acestei perioade. Ne 
aflăm, de fapt, în perioada preelectorală. În maximum patru-cinci luni 
vom organiza noi alegeri. În această perioadă, destul de scurtă, un 
guvern mai deschis trebuie să asigure calmul și stabilitatea. Discu- 
tasem deja această eventualitate, acum mai bine de o lună. Nu făceam, 
deci, decât să concretizăm o idee evocată deja. 

— Nu vă simțiți oarecum răspunzător de venirea minerilor, pe 
care i-ați chemat și le-aţi mulțumit anul trecut? 


* Ulterior, ziariștii francezi au avut „plăcerea“ să „salute“ manifestaţiile minerilor 
francezi pe străzile Parisului (N. A.) 

— Este scenariul dumneavoastră. Nu sunt de acord cu el. Nu mă 
simt deloc vinovat, nici acum, nici pentru iunie 1990. Nici anul trecut, 
şi cu atât mai puțin anul acesta, nu i-am chemat pe mineri la București. 
La vremea respectivă, venirea lor a avut un motiv: evenimentele din 
13 iunie, adică atacul violent împotriva instituţiilor de stat, care a 
provocat teamă în întreaga țară. Oamenii din Capitală, din provincie, 
minerii, au reacționat. Sosirea lor la București pentru a apăra insti- 
tuțiile a apărut atunci normală. Nu i-am chemat deloc. Dimpotrivă, îi 
rugasem să nu vină în Capitală, unde nu mai era nevoie de ajutorul 
lor. Același sens trebuie dat și Comunicatului pe care l-am semnat cu 
minerii, după ultima lor vizită la Bucureşti. A fost un compromis care 
nu m-a satisfăcut deloc din punct de vedere politic, trebuie să o măr- 
turisesc. Dar am făcut-o pentru a pune capăt unui episod dureros și 
foarte periculos. 

— Petre Roman deplânge faptul că ați semnat „un document cu 
aceşti oameni în afara legii“. Ce ne puteți răspunde dumneavoastră? 

— Nu se pune problema de a fi în afara legii. Este un simplu Co- 
municat care consemna discuţiile cu reprezentanţii minerilor. Înţeleg 
amărăciunea domnului Roman şi o împărtășesc, înainte de toate 
pentru că am recurs la o asemenea soluţie. Aceasta este nenorocirea 
oamenilor politici, care trebuie, uneori, să facă compromisuri. Dar 
minerii şi-au condiționat plecarea de acest text. Ei voiau să aibă ga- 
ranția că revendicările lor, care fuseseră satisfăcute de guvernul demi- 
sionar, vor fi respectate şi de succesorul acestuia. 

— Cum se poate redresa imaginea internațională a țării? 

— Trebuie continuat procesul angajat, trebuie consolidate institu- 
tiile democratice și continuate reformele economice, în pofida tuturor 
accidentelor de genul celui care s-a petrecut. Este singura cale de 
urmat. După informaţiile noastre se pare că, de data aceasta, mesajul 
nostru a fost bine primit pe plan internaţional. 


4. GUVERNUL STOLOJAN 


La 15 octombrie 1991, după mai multe runde de consultări pur- 
tate cu reprezentanţii Colegiului Director al partidului parlamentar 
majoritar și după o serie de negocieri cu partidele care au acceptat ca, 
într-o perioadă extrem de dificilă, să participe la guvernare, domnul 
Theodor Stolojan a anunțat lista noului guvern, ce cuprindea membri 
ai Frontului Salvării Naţionale, Partidului Democrat Agrar din Româ- 
nia, Mişcării Ecologiste din România, Partidului Naţional Liberal, 
precum și un important număr de independenţi. 

Așadar, premierul Stolojan a propus următoarea formulă: 


Adrian Năstase — ministrul Afacerilor Externe (FSN) 

Niculae Spiroiu — ministrul Apărării Naţionale 

George Danielescu — ministrul Economiei și Finanţelor 
(PNL) 

Victor Babiuc — ministru de Interne (FSN) 

„Mircea Ionescu Quintus — ministrul Justiţiei (PNL) 

Dan Constantinescu — ministrul Industriei 

Constantin Fota — ministrul Comerțului și Turismului 

Petre Mărculescu — ministrul Agriculturii și Alimentaţiei 
(PDAR) 

Andrei Chirică — ministrul Comunicațiilor 

Traian Băsescu — ministrul Transporturilor (FSN) 

Mihai Golu — ministrul Învăţământului şi Științei (FSN) 

Marcian Bleahu — ministrul Mediului (MER) 

Ludovic Spiess — ministrul Culturii 

Mircea Maiorescu — ministrul Sănătății 

Mircea Dan Popescu — ministrul Muncii și Protecţiei 
Sociale (FSN) 

loan Moldovan — ministrul Tineretului şi Sportului (FSN) 

Dan Nicolae — ministrul Lucrărilor Publice (FSN) 

Ion Aurel Stoica — ministru pentru Relaţiile cu Parlamentul 
(FSN) 

Florian Bercea — ministrul Bugetului. 


Solicitând, în cadrul şedinţelor celor două Camere ale Parla- 
mentului, aprobarea noii echipe guvernamentale, premierul Stolojan 
ținea să precizeze: 


„Nu avem decât un singur drum, acela al continuării reformei 
pentru înfăptuirea economiei de piață, înțelegând prin aceasta nu 
numai consolidarea instituţiilor şi a mecanismelor economiei de piață 
şi crearea acelora care încă lipsesc, dar și restructurarea economiei, 
respectiv schimbarea structurii fizice a acesteia, care să ne permită în 
timp o integrare eficientă în economia europeană și mondială. Numai 
o astfel de abordare a problemelor ne dă o perspectivă pozitivă a 
tranziției economiei românești şi ne poate crea o bază de dialog cu 
comunitatea economică internaţională, al cărei sprijin financiar şi 
tehnologic este indispensabil atât pentru reușita democraţiei şi a 
economiei de piață în România, cât și pentru suportabilitatea costului 
social al tranziţiei. Acesta este crezul guvernului căruia dumnea- 
voastră îi veţi acorda încrederea.“ 


În ciuda pledoariei primului-ministru și a înţelegerii acestuia cu 
partidul majoritar, domnii Victor Babiuc şi Ludovic Spiess au fost 

inițial invalidati de către Senat, tocmai din cauza voturilor împotrivă 
ale senatorilor Frontului Salvării Naţionale. Era, de fapt, un nou semn 
care confirma situația tensionată din interiorul acestei formațiuni 
politice. Premierul Stolojan a considerat, așa cum singur spunea, că 
are de apărat o echipă și, deci, a resupus Senatului spre confirmare 
cele două propuneri de miniștri, care au întrunit, de astă dată, votul 
majorității parlamentare. 

Semnificaţia politică a structurii guvernului Stolojan are, în opi- 
nia mea, O importanţă cu totul deosebită, deoarece, pentru prima oară 
după Revoluţia din decembrie 1989 s-a realizat un guvern de coaliţie, 
în ciuda faptului că Frontul Salvării Naţionale deținea 65% din man- 
datele parlamentare, în virtutea cărora avea toate drepturile să re- 
vendice fotoliile ministeriale în întregime. Consider că realizarea 
primului guvern de coaliție postdecembrist a reprezentat un util expe- 
riment al deschiderii și colaborării politice; din păcate, acest experi- 
ment a fost conjugat cu o stare de criză politică, generată în primul 
rând de convulsiile interne ale formaţiunii majoritare. În pofida 
acestui fapt, guvernul Stolojan rămâne ca o experienţă de referinţă, 
deosebit de utilă la vremea respectivă. 

La 17 octombrie s-a desfășurat, la Palatul Cotroceni, ceremonia 
„predării ştafetei“ între cele două guverne. Iată cum consemna acest 
moment ziarul „Azi“ de vineri, 18 octombrie: 


„Domnul Ion Iliescu l-a primit pe primul-ministru desemnat, 
domnul Theodor Stolojan, care i-a prezentat președintelui fiecare 
membru al noului guvern. După acest moment solemn, domnul Ion 
Ihescu s-a referit la priorităţile care ar trebui să stea în atenţia viitorilor 
miniştri, făcând, în final, câteva aprecieri în legătură cu tensiunile 
interetnice din judeţele Harghita și Covasna. De asemenea, preșe- 
dintele Iliescu respinge unele comentarii apărute în presă, care în- 
cearcă să acrediteze ideea că de pe urma venirii minerilor la București 
au câştigat forțele conservatoare. Guvernul Roman a fost și el invitat 
la Palatul Cotroceni, domnul Iliescu dorind să-și ia de la fiecare 
ministru demisionar/demisionat «la revedere». 

B. VIAȚA POLITICĂ 
ÎN TOAMNA ANULUI 1991 


1. ZIUA ARMATEI 


La 25 octombrie — în timp ce osemintele Soldatului Necunoscut 
părăseau Panteonul Naţional de la Mărășești pentru a fi înhumate 
acolo unde fuseseră inițial depuse, la Monumentul Eroului Necu- 
=oscut. în Parcul Libertăţii din București — am participat, la Carei, 
“> festivitățile organizate cu prilejul Zilei Armatei, unde am pronunţat 
zrmătorul discurs: 


„NOI, românii, avem un cult al trecutului istoric. Ne raportăm 
ereu la istoria noastră naţională, atât de îndelungată, pentru a ști 
zade suntem și încotro ne îndreptăm. Ne exprimăm recunoştinţa față 
đe generaţiile nenumărate de înaintași care au clădit Patria, ne-au 
“avăţat să o apărăm, să-i consolidăm libertatea și demnitatea. 

A celebra aici, la hotarul de vest al României, ziua oștirii națio- 
“ale, laolaltă cu alte manifestări omagiale, pe întreg cuprinsul țării, 
este un act cu profunde semnificații. 

Mai întâi, pentru că, în această zonă, în toamna însângerată a 
nului 1944, ostașii români eliberau prin jertfă ultimele brazde din 
>ământul românesc anexat de Ungaria prin Dictatul fascist de la 
Miena. Tricolorul românesc s-a înălțat biruitor atunci, la Carei, la 

25 octombrie 1944, pentru a consacra, o dată pentru totdeauna, voința 
exprimată, la 1 decembrie 1918, de majoritatea covârșitoare a locui- 
torilor Transilvaniei de a se uni cu ţara. Și tot atunci, vitejii noştri 
oşteni au reașezat bornele de hotar pentru a veșnici în această parte 
întinderea legitimă a patrimoniului teritorial românesc. 

Dar nu numai atât. Este, în această sărbătoare și în omagiul pe 
care națiunea întreagă îl aduce Armatei Române, o rememorare și o 
recunoaștere a însemnătăţii ei în îndelungata noastră istorie. Pentru 
că Armata Română a fost și este parte din fiinţa şi simțirea neamului 
românesc, ce nicicând nu s-a împăcat cu robirea pământului patriei, ce 
şi-a făcut din apărarea fruntariilor naţionale datoria de căpetenie, 
rațiunea de a fi. 

Sărbătorind ziua oștirii române, omagiem pe toţi cei care şi-au 
dat viaţa pentru veşnicia patriei române și ne plecăm frunţile în amin- 
tirea și cinstirea lor, văzând în veteranii prezenţi pe toţi cei care au 
plătit cu prețul vieţii moștenirea ce ne-a fost hărăzită. 

Învolburarea vremurilor pe care le străbatem ne îndeamnă la re- 
flecţii asupra destinului nostru. Permiteţi-mi să relev, din acest punct 
de vedere, că totdeauna s-a încercat specularea slăbiciunilor noastre şi 
dezbinarea, pentru a fi loviți necruţător. Ori de câte ori nu am înțeles 
că atât binele cât și răul depind de noi înşine, de ceea ce ne uneşte sau 
ne desparte, consecințele au fost tragice pentru noi toți. Dureroasele 
amputări din vara anului 1940 şi tot ce a urmat după aceea ne-au pro- 
bat mai mult decât orice că Patria este singurul simbol al eternității, 
că opţiunile politice nu pot fi în afara ei decât prin preţul dureros al 
înstrăinării noastre. 

Din decembrie 1989, România s-a angajat ferm şi ireversibil pe 
calea democraţiei, construirii statului de drept, trecerii la economia 
de piață, respectării drepturilor şi libertăţilor fundamentale ale omu- 
lui, promovării și garantării standardelor internaționale privind mino- 
ritățile etnice şi religioase. 

Schimbările din țara noastră au un caracter radical și profund, 
societatea românească suportând rigorile unei perioade de tranziţie 
deosebit de complexe, cu fenomene de criză politică, economică, 

socială și morală. Suntem conștienți de faptul că, fără o implicare 
responsabilă a tuturor forțelor politice, a tuturor componentelor vieţii 
„ciale, societatea pe care dorim cu toţii să o clădim va suporta, și în 
ontinuare, tarele unui trecut atât de apropiat. Democraţia presupune 
existenţa şi confruntarea liberă a diferitelor orientări şi opțiuni, iar 
statul de drept nu poate fi edificat decât prin mijoacele dialogului 
pertinent, fără porniri alimentate de ură și spirit de răzbunare. Dacă 
2 de puţine ori suntem tentaţi să gândim și să acționăm în virtutea a 
ceea ce ne separă, să ne gândim, înainte de toate, la ce ne apropie. Este 
mecesar să recâștigăm încrederea şi stima reciprocă, să nu uităm că 
Sarim cu toţii un viitor în care să-și găsească fiecare — individ, micro 
si macrocolectivitate — dreptul de a exista, în conformitate cu pro- 
adile opțiuni, fără știrbirea sau negarea drepturilor altora. 

În ultima vreme, s-a încercat crearea unor probleme etnice artifi- 
ale. prin stimularea unor manifestări de separatism şi exclusivism, 
de natură să neliniștească întreaga opinie publică din țara noastră. 
“reau să asigur acum, pe această cale, că, în România democratică pe 
zare o edificăm, orice cetățean român, indiferent de apartenența etni- 
-â, se bucură în prezent și va avea asigurate și în viitor toate drepturile 
recunoscute pe plan internaţional, inclusiv pe acela de a-şi exprima și 
2romova identitatea etnică, cu toate atributele pe care acestea i le 
conferă. 

Numai respectând și apărând independenţa, suveranitatea şi inte- 
zntatea statului român vom reuși să promovăm împreună drepturi şi 
ubertăți în măsură să garanteze pacea şi demnitatea tuturor cetă- 
'enilor. Aceasta este datoria comună şi interesul comun al tuturor 
cetățenilor țării. Numai împreună, uniţi și în înțelegere reciprocă, vom 
potea înfrunta greutăţile și asigura o viaţă demnă pentru noi toţi, pen- 
zu generaţiile viitoare. 

Trăim într-o lume interdependentă, o lume în care nu există actori 
51 spectatori. La baza relaţiilor dintre state nu pot fi acceptate decât 
2dncipiile unanim recunoscute ale dreptului internațional. 

Ţin să declar, și cu acest prilej, că în relațiile cu ţările vecine, cu 
mate statele lumii, România va acţiona cu perseverenţă şi cu demni- 

tate, pentru a clădi raporturi amicale, de stimă și respect reciproc, f 
a ceda presiunilor sau a renunța la vreunul din drepturile sale. În a 
lași timp, doresc să exprim încă o dată dorința noastră sinceră de a 
alătura eforturilor de edificare a unei Europe unite, în care să doi 
nească principiul colaborării şi conștiința destinului comun. 
Permiteţi-mi, în încheiere, să felicit, cu această ocazie, glorioa 
Armată Română, să adresez ostașilor patriei mulțumirile meritate 4 
națiunii și să le urez să fie, azi și întotdeauna, la înălțimea glorioșik 
noștri premergători!“ | 


2. NOI PROVOCĂRI 


Dincolo de confruntările politice și de problemele legate de 
schimbarea guvernului, la orizont apăruseră noi provocări, referitoare 
la relațiile interetnice. Despre ce era vorba? Un „grup de consens 
politic din secuime“, condus de Katona Adam, vicepreședinte al orga- 
nizației Odorhei a Uniunii Democrate a Maghiarilor din România, 
anunţase pentru ziua de 19 octombrie organizarea, la Lutiţa, a unui 
referendum pentru autonomia așa-zisei „tări a secuilor“, ce ar fi urmat 
să cuprindă judeţele Harghita și Covasna. 

În mod firesc, principalele partide politice au protestat faţă de 
această intolerabilă iniţiativă, cetățenii țării cerând, cu îngrijorare, 
factorilor de putere, tuturor instituţiilor statului, să nu asiste impa- 
sibile la încercarea de a promova acțiuni cu un conţinut evident șovin, 
marcate de concepții segregaționiste, menite să lezeze unitatea și in- 
divizibilitatea României. 

În ceea ce mă privește, consideram că era vorba de un grav atentat 
la unitatea țării, un act profund ilegal, care sfida normele consti- 
tuționale deja adoptate de Parlamentul României, inclusiv cu acordul 
tuturor reprezentanţilor minorităților din Adunarea Constituantă. De 
asemenea, erau ignorate flagrant realitatea istorică și caracteristicile 
statului român, care a fost, încă de la înființarea lui, un stat naţional 


33 


ION ILIESCU 


tate, pentru a clădi raporturi amicale, de stimă şi respect reciproc, fără 
a ceda presiunilor sau a renunţa la vreunul din drepturile sale. În ace- 
laşi timp, doresc să exprim încă o dată dorința noastră sinceră de a ne 
alătura eforturilor de edificare a unei Europe unite, în care să dom- 
nească principiul colaborării şi conștiința destinului comun. 

Permiteţi-mi, în încheiere, să felicit, cu această ocazie, glorioasa 
Armată Română, să adresez ostașilor patriei mulțumirile meritate ale 
națiunii şi să le urez să fie, azi şi întotdeauna, la înălțimea glorioșilor 
noștri premergători!“ 

unitar, suveran și indivizibil. În plus, societatea românească risca să 
fie din nou antrenată în conflicte provocate artificial de forţe inte- 
resate în destabilizarea țării. 

Până la urmă, această tentativă de organizare a unui referendum 
a fost abandonată. Mai ales că, tocmai în acele zile, a fost dat pu- 
blicităţii Raportul Comisiei parlamentare de audiere a persoanelor 
care, după 22 decembrie 1989, au fost nevoite să-și părăsească locul 
de muncă și domiciliul din judeţele Harghita și Covasna, document 
intrat în conștiința publică sub numele „Raportul Harghita-Covasna“, 
ce vorbea de masiva acțiune concertată de alungare a românilor din 
această regiune — un fel de mobilizare pentru epurarea etnică 
îndreptată împotriva românilor — pentru a se pregăti condiţiile 
autonomizării. Conţinutul acestui Raport a fost, de altfel, supus 
dezbaterii plenului reunit al celor două Camere ale Parlamentului, la 
24 octombrie 1991. 


3. PROBLEME ECONOMICE. 
EXPLICAŢII ŞI SUBLINIERI 


Ne apropiam de finalul toamnei, iar evenimentele și situaţiile 
critice cărora a trebuit să le facem faţă nu-și stinseseră încă ecoul. În 
plus, problemele economice presau. Ne aflam în plină campanie 
agricolă, iar lucrările de sezon nu puteau fi încheiate din cauza lipsei 
de carburanți. Situaţia se agrava cu fiecare zi ce trecea. Am consi- 
derat, de aceea, necesar să particip — în ziua de 31 octombrie — la 
consultările inițiate de premierul Stolojan, la Palatul Victoria, cu pre- 
fecții din toate judeţele ţării și primarul general al Capitalei, precum 
si cu directorii direcțiilor generale pentru agricultură și alimentaţie. 
Tema principală a discuţiilor a constituit-o necesitatea adoptării unor 
măsuri de excepție, dat fiind stadiul întârziat al lucrărilor agricole. 

La foarte scurt timp, unele partide și publicaţii mi-au reproșat 
prezenţa la această întâlnire, fiind acuzat „amestecul“ președintelui 
(ării în treburi economice. 

Mai târziu, la 6 noiembrie, guvernul României a hotărât unifi- 
carea cursurilor de schimb și generalizarea convertibilităţii interne a 
leului, decizie explicată în aceeași zi de către premierul Stolojan, în 
cadrul unei şedinţe reunite a celor două Camere ale Parlamentului. 
Raportul prezentat de primul-ministru cu acest prilej descria — prin 
cifre și statistici, etalate cronologic și comparativ — starea dificilă în 

care se afla economia românească. Criza extrem de acută a sistemului 
energetic național, instabilitatea monetară, reducerea severă a comer- 
tului exterior și blocajele financiare grave din economie constituiau 
cauzele principale ale situaţiei respective. 

În aceste condiţii, premierul Stolojan și guvernatorul Băncii Na- 
tionale, Mugur Isărescu, au considerat necesară unificarea cursurilor 
valutare ale leului, menită să genereze stabilitatea monetară, cu efecte 
benefice asupra întregii economii naționale. Pe termen scurt, însă, 
această măsură însemna noi greutăți, pe care populaţia nici nu le prea 
înțelegea şi cu care nici nu putea fi de acord. Devenea, deci, cu atât 
mai important ca guvernul să reușească menţinerea unui echilibru 
între necesitatea adoptării unor decizii dureroase și cea a menținerii 
păcii sociale, pe fondul existenţei multiplelor probleme cu care 
populaţia se confrunta la început de iarnă. O iarnă care, cu siguranță, 
avea să ne creeze alte greutăți. Primeam și așa semnale ale realității 
imediate care ne puneau în gardă cu privire la unele urgente în materie 
de resurse și posibilități de aprovizionare cu energie şi combustibili, 
precum și la unele stări de spirit care vizau continuitatea proceselor 
de reformă. 

Într-un atare climat, am simțit nevoia unor explicații și sublinieri 
care să limpezească înţelegerea demersurilor necesare. Am organizat, 
în consecinţă, o conferință de presă — pe 15 noiembrie 1991, prima, 
de altfel, după instalarea guvernului Stolojan — în cadrul căreia am 
rostit următorul cuvânt introductiv pe care îl reproduc sub titlul 
„Limpeziri necesare“. 

4. LIMPEZIRI NECESARE 
— cuvânt introductiv la conferinţa de presă 
din 15 noiembrie 1991 — 


„Doamnelor și domnilor, 

Vă rog să îmi permiteti, în introducere, să punctez câteva pro- 
oleme, unele de ordin intern şi altele din viaţa internaţională. 

Aş începe, în primul rând, cu un moment politic major din viața 
tării — apropierea de final a activității Adunării Constituante pentru 
redactarea și adoptarea Constituţiei. Este principalul mandat încre- 
dintat de electorat cu un an și ceva în urmă. Parlamentul, cu cele două 
Camere care funcţionează și ca Adunare Constituantă a desfășurat, 
se stie, o muncă laborioasă pentru elaborarea Constituţiei. S-au purtat 
chiar discuţii pe această temă, dacă procedura adoptată de Parla- 
mentul României nu a fost prea migăloasă, pentru că s-a prelungit 
prea mult această activitate de elaborare. Se știe bine, Parlamentul 
oulgar a elaborat Constituţia în vreo patru luni — deci proiect pre- 
zentat în faţa Parlamentului, discutat și adoptat — după care s-a trecut 
la noi alegeri. Am auzit — Constituţia din 1923 a fost adoptată în 
16 zile. Parlamentul României discută acum, de peste un an de zile, 
Constituţia. E bine, e rău? Eu zic că e bine, totuși. 

Procedura adoptată de Parlamentul României, de Adunarea 
Constituantă, deși migăloasă, prelungită, a fost o procedură demo- 
-ratică. Este vorba de elaborarea unei Constituţii noi, pe principii 

fundamental noi, pentru a pune bazele statului de drept într-o con- 
cepţie modernă. Mie mi se pare că Parlamentul României a procedat 
bine. 

În primul rând, a constituit o comisie formată din senatori, de- 
putaţi, la care s-a adăugat un grup de experți şi specialiști în drept 
constituțional, care, în primele trei luni de zile, au făcut doar studii de 
documentare asupra Constituţiilor existente azi în lume şi asupra 
experienţei istorice proprii în domeniu. S-au documentat asupra ten- 
dințelor care se manifestă în dreptul constituţional contemporan, au 
avut numeroase consultări, prin deplasări în state europene și pe alte 
continente. Au fost invitaţi specialiști şi experți, cu care s-au purtat 
discuții; a avut loc un seminar, în toamna anului trecut, pe probleme 
privind tendinţe actuale în dreptul constituțional. Deci, a fost o muncă, 
în primul rând, de informare și documentare proprie, în legătură cu 
ceea ce ar trebui să fie o Constituţie modernă; a fost și o şcoală pentru 
specialiștii noștri. 

Pe această bază, s-au elaborat tezele Constituţiei, în care accentul 
a fost pus pe problemele de fond, și astfel au fost date publicității. 
Vreo două luni de zile au fost lăsate pentru reflecţie și studiu, pentru 
a fi cunoscute. După care, din luna februarie, Parlamentul, timp de 
cinci luni, a discutat asupra tezelor. 

După aceea, Comisia a redactat textul îmbunătăţit supus din nou, 
pentru o lună de zile, studiului parlamentarilor. După care a urmat 
discutarea, de acum în detaliu, a redactării, articol cu articol. În fine, 
ne aflăm în faza finală. 

Eu aș aprecia Constituţia care a rezultat și pe care, probabil, ur- 
mează ca Parlamentul să o adopte săptămâna viitoare, ca operă co- 
lectivă a reprezentanților tuturor forțelor politice, tuturor formațiu- 
nilor reprezentate în Parlament. Și, în ciuda unor controverse, fireşti 
într-un proces democratic, procedura adoptată este cea mai eficientă. 
Se poate aprecia că această nouă Constituţie a țării va fi un document 
de mare valoare, comparabil cu tot ceea ce este mai avansat, mai 
înaintat în gândirea contemporană privind Constituţia, privind statul 
de drept, privind o lege fundamentală modernă. 

O a doua chestiune asupra căreia aș vrea să mă opresc — despre 
guvernul Stolojan şi reformă. În primul rând, vă amintiţi temerile 
exprimate cu privire la faptul că guvernul Stolojan ar însemna frâ- 
narea reformei economice, că va fi un guvern de tranziţie, că sarcina 
lui principală va fi să pregătească noi alegeri și, deci, nu se va angaja 
in problemele dificile ale reformei economice. Eu zic că toate aceste 
temeri nu numai că nu s-au confirmat, dar, prin activitatea desfăşurată 
in această perioadă scurtă, guvernul Stolojan a dovedit decizie, ho- 
tărâre în abordarea problemelor dificile ale acestui proces al tranziţiei 
si ale acestei etape a reformei economice; a abordat cu curaj, coerență 
ši seriozitate, cu profesionalism și cu o largă transparență, chestiuni 
dificile cum este și cea aflată acum în plină desfășurare — unificarea 
cursului leului și echilibrarea raportului dintre salarii şi prețuri, înce- 
perea acestor negocieri migăloase, sindicate-—guvern şi, în paralel, 
abordarea altor probleme cu care se confruntă economia națională, în 
acest debut de iarnă, datorită penuriei de resurse energetice. În ceea 
ze priveşte unificarea cursului, aceasta reprezintă o verigă importantă 
a reformei economice, iar acum se impunea ca o măsură absolut 
necesară pentru deblocarea economiei. Cursul dublu al leului crea noi 
dlocaje economico-financiare și acestea se resimţeau în activitatea 
zgenților economici, pe lângă greutăţile care existau și așa, generate 
de nefolosirea capacităților de producţie în ramuri de bază, mari con- 
sumatoare de energie şi de materii prime, ca și de activitatea ineficien- 
ză a unor întreprinderi. Nu vreau să mă opresc asupra acestor proble- 
me. ele au format obiectul unor ample discuţii ale primului-ministru 
si ale reprezentanţilor societăţilor bancare cu reprezentanții presei și 
=: ministerelor economice. 

În ceea ce priveşte dificultăţile în domeniul energiei, suportăm 
costurile cumulării unor cauze multiple și a unor factori nefavorabili. 
De-a lungul ultimilor zece ani, s-au dezvoltat ramuri și activităţi ener- 
2"Iage, care au ridicat consumul energetic la limite devenite acum 
insuportabile pentru economia noastră naţională. În toată această 
perioadă, a avut loc o scădere a producţiei naţionale de petrol, de la 
circa 14 milioane, cât am avut ca vârf de producţie cu ani în urmă, la 
sub 7 milioane tone de petrol pe an, cât este producția actuală. A scă- 

zut, de asemenea, producţia naţională de gaze, de la circa 35 miliarde 
metri cubi, cu câțiva ani în urmă, la circa 25 miliarde anul acesta. 
Producția de cărbune, în general, și a cărbunilor energetici, în parti- 
cular, se situează cam la jumătate faţă de producţia anului 1989, care 
el însuşi a fost un an de criză. Toate acestea în condiţiile în care, în 
ultimii doi ani de zile, am asistat la prăbușirea sistemului economic 
al CAER, care a dus la dereglarea asigurării unor surse importante de 
materii prime și energie pentru ţara noastră, ca şi pentru alte ţări ve- 
cine. Acestea se obțineau în contextul unui sistem de clearing, de 
compensare prin produse ale industriei noastre, ceea ce însemna și 
piață asigurată pentru producţia unor întregi ramuri industriale. În 
plus, criza din Golf ne-a retezat o altă sursă importantă de petrol — 
Irakul şi Kuweitul. La toate acestea se adaugă dificultăţile generate 
de lipsa valutei, pentru a putea cumpăra din alte zone petrolul res- 
pectiv şi gazele naturale. 

De aceea, din acest punct de vedere, unificarea cursului leului 
este gândită nu numai ca o măsură de deblocare financiară, ci şi ca o 
măsură de asigurare a resurselor valutare, în vederea asigurării, în 
această dificilă perioadă de iarnă, a unor resurse de petrol din import 
şi mai ales de păcură. 

Cert este că trecem printr-o perioadă grea, dificilă, accentuată și 
de sezonul rece, de iarnă, care vine cu consumuri majorate. Numai 
din datele prezentate de RENEL, pentru lunile de iarnă, consumul de 
păcură în termocentrale este cam de un milion de tone pe lună. O tonă 
de păcură se obţine din aproape trei tone de petrol, deorece prin pre- 
lucrarea petrolului, prin procesarea lui în rafinării, se obţin trei frac- 
țiuni de bază: benzină, motorină și păcură; păcura repezintă cam o 
treime din cantitatea de petrol prelucrat. Deci, numai pentru a asigura 
pe șase luni de zile păcura necesară centralelor termice ar fi necesară 
prelucrarea a circa 20 de milioane tone de petrol. Producţia naţională, 
vă amintesc, este, în acest an, de 7 milioane tone. Avem capacităţi în 
rafinării de 35 milioane tone, anul acesta vom ajunge la vreo 17 mi- 
lioane tone prelucrate; deci, 7 milioane tone din producția naţională și 
circa 10 milioane tone prestări de servicii pentru firme străine, din 
care se reține drept plată în natură păcura rezultată. Din lipsă de re- 

surse valutare, nu am fost în măsură să reținem nici măcar această 
păcură, pe care o avem în rafinăriile noastre. De aceea, se fac acum 
eforturi deosebite pentru a utiliza resursele valutare care intră în 
această perioadă, pentru a reduce pe cât se poate din aceste efecte 
=egative ale lipsei de resurse energetice. În aceste condiţii, doresc și 
ət să fac apel la sprijin și înțelegere a efortului pe care guvernul 
zebuie să-l facă pentru a atenua cât se poate efectele negative asupra 
=0"nomiei și asupra vieții oamenilor. 

În legătură cu aceste probleme economice se impun unele măsuri 
de urgenţă, unele în mod fatal nepopulare, cum este și preţul benzinei. 
Dar. precum aţi văzut, se prevăd măsuri de protecție, prin intro- 
Socerea cotelor de benzină la un preț de 50 de lei. Este un preţ protejat, 
zare este mult sub costurile benzinei care se obține. Iar prețul la liber 
„ună să facă față prețurilor din jurul nostru, pentru că, în momentul de 
32. ne confruntăm cu lipsă de petrol atât pentru energie cât și pentru 
zezrochimie, dar, în același timp, cantități mari de benzină s-au scurs 
este frontiere, mai ales spre Ungaria și Iugoslavia, pentru că dife- 
æt de preţuri era foarte mare. Pe plan european, prețul unui litru de 
“enzină se apropie de un dolar (80-90 de cenți); de aceea, prețul la 
“er va căuta să ţină seama de acest preț, comparabil cu țările din jur. 
Cmeva făcea comparații cu salariul mediu al unui german, care poate 
s cumpere nu ştiu câte tone de benzină, dar nu și-a pus întrebarea ce 
2 ductivitate a muncii are Germania, care este valoarea venitului 
zanonal pe cap de locuitor, nu şi-a pus problema nivelului de trai 
“o mparabil cu posibilitățile economiei noastre. Deci, ca să avem 
venituri comparabile cu ţări dezvoltate, trebuie să avem o economie 
= mparabilă, ca potenţial de producție, ca venit naţional raportat la 
= pălație, ținând cont de nivelul productivităţii și eficienţei din eco- 
momia naţională. Asta este, în fond, problema-cheie, problema esen- 
zală care formează obiectul reașezării economiei pe baze noi. 

Legat de acest lucru, pe lângă sarcinile dificile ale guvernului, în 
s=astă perioadă, care trebuie să dea răspuns unor probleme curente, 
= trebuie ignorate problemele de perspectivă. Guvernele vin şi plea- 
= partidele se pregătesc pentru campanii electorale şi, în mod fatal, 
2=biemele economico-sociale ale țării sunt abordate din considerente 

electorale. Tara are nevoie de un program coerent, de o gândire coe- 
rentă, de o strategie națională de perspectivă a dezvoltării economiei 
naționale. 

Am apreciat inițiativa Institutului Naţional de Cercetări Econo- 
mice privind începerea unei lucrări fundamentale, elaborarea unei 
strategii a dezvoltării economiei naționale, cu participarea unui cerc 
larg de specialiști, care să reia, într-un fel, activitatea desfăşurată la 
începutul anului trecut în elaborarea schiţei tranziției spre economia 
de piață, la care au participat circa 1000 de specialiști din toate ra- 
murile economiei naţionale, care a stat la baza elaborării planului 
guvernamental de reformă economică. Strategia a pornit atunci de la 
radiografierea situaţiei momentului dat. Era imediat după Revoluţia 
din decembrie și, deci, era analizată situaţia structurilor şi mecanis- 
melor economiei româneşti, aşa cum a fost ea moştenită de la vechiul 
regim — economie supercentralizată, cu mecanisme de planificare 
centrală ș.a.m.d. — și cu fenomenele de criză care au generat explozia 
socială de la finele anului 1989. 

Trebuie făcută acum o analiză nouă, completă, asupra situației 
economiei actuale, care se caracterizează prin suprapunerea a două 
crize: criza moştenită şi criza generată de procesul tranziţiei, care s-a 
desfăşurat în cursul acestor doi ani şi care a adus noi elemente de- 
formante în activitatea economică, noi surse de contradicție, noi surse 
de blocaje. Trebuie analizate, deci, în ansamblu, efectele, atât ale 
structurilor inerţiale care au generat criza primară, cât și fenomenele 
noi, sursele noi de dificultăți — pentru a elabora o gândire coerentă 
asupra strategiei de urmat şi asupra eșalonării în timp a priorităţilor, 
a tuturor măsurilor care se impun în realizarea noilor mecanisme 
economice şi a noilor structuri ale economiei naţionale, căile de evo- 
luţie într-o perspectivă îndepărtată și de integrare a ei în circuitul 
economic mondial. Mı se pare o lucrare de maximă importanţă, care 
va trebui să capete sprijinul guvernului şi factorilor de stat, pentru ca 
specialiștii cei mai buni din toate sectoarele economiei naţionale să-și 
concentreze eforturile, indiferent de opțiunea lor politică. 

O a treia problemă — în legătură cu agricultura. S-au exprimat 
multiple critici în legătură cu măsurile luate de guvern şi cu prezenţa 

mea la întâlnirea cu prefecții. Fac abstracţie de răutăți și de reaua-cre- 
dință exprimate de câte unii. Cu asta m-am obişnuit, nu mai e o 
noutate. Am reţinut însă această preocupare, această îngrijorare — că 
s-ar reveni la vechile metode administrative, de intervenţie în proble- 
mele economice. În primul rând, aș vrea ca, dincolo de răbufnirile 
unor puncte de vedere unilaterale, să judecăm cu luciditate. 

În economie trebuie să apelăm nu la formule abstracte, nu la 
lozinci, nu la demagogie, ci trebuie pornit de la realităţi. Inclusiv ideea 
de reformă nu este monopolul unor persoane sau a câtorva. Reforma 
este o problemă fundamentală a economiei naționale, în care, dacă nu 
se angajează forțele de bază ale țării, ea este de la început sacrificată. 
Deci, ea trebuie făcută cu conjugarea forţelor tuturor, iar problemele 
trebuie abordate nu abstract, nu preluând niște modele, nici pornind de 
fa consideraţii abstracte, ci de la realități, de la cunoașterea realității. 
Noi ne aflăm într-o fază de tranziţie, iar metodele care se folosesc 
zrebuie să fie adecvate acestei perioade. 

Până ce nu avem o economie de piaţă, cu toate mecanismele ei, cu 
automatismele pe care le creează economia de piață, este firesc să se 
apeleze la metode combinate. Sigur că, într-o perspectivă viitoare, nu 
“a mai fi sarcina guvernului şi a ministerelor să se implice în pro- 
blemele concrete ale asigurării, să spunem, bazei materiale a activi- 
tării industriale. Agenţii economici vor rezolva aceste probleme de 
sine stătător și nu vor mai apela la guvern, nu vor mai veni să ceară 
zuvernului să negocieze cu sindicatele ș.a.m.d. 

Sigur că, atunci când agricultura va fi pusă pe baze noi, fiecare îşi 
“a vedea de treburile lui. Deşi, în toate aceste chestiuni, am unele 
rezerve de precizat, în sensul că ne aflăm într-o fază în care implicarea 
guvernului și a factorilor de administraţie locală este încă necesară. 

De altfel, chiar în economiile cu tradiție de piață, guvernul se 
implică în probleme majore ale economiei; sigur, cu metode adecvate, 
tinând seama de structurile fiecărei țări. Apropo de agricultură, am și 
recomandat Ministerului Agriculturii să dea publicității Legea agri- 
-ulturii elaborată în anii '30 de profesorul lonescu-Șişeşti. Deci, într-o 
economie agrară bazată pe proprietatea privată — era şi mică pro- 
prietate, și mare proprietate — să vedeţi ce reguli draconice erau 

prevăzute în Legea agriculturii: în primul rând, obligaţia tuturor deti- 
nătorilor de pământ de a lucra pământul, chiar dacă era proprietatea 
lui particulară. Pământul este o avuţie naţională din care se hrănește 
întreaga ţară. Orice proprietar este obligat să lucreze pământul. 
Uitaţi-vă în ţări vestice — ca să poată fi proprietar de pământ sau pro- 
prietar de fermă zootehnică, trebuie să aibă chiar diplomă de pregătire 
de specialitate. Fără pregătire medie de specialitate — agrotehnică 
sau zooveterinară — nu poate fi fermier. Sunt niște reguli care s-au 
impus prin experienţă istorică. De asemenea, să vedeţi în legea lui 
Sisești prevederi de norme tehnologice, aplicate sub îndrumarea 
organelor de specialitate, pentru a asigura o anumită balanţă şi calitate 
a produselor de bază, necesare economiei naționale! Adică, fiecare se 
interesează şi intervine, într-o formă sau alta, asigurând îndrumarea 
necesară, asistenţa economico-financiară şi de specialitate etc. Nici 
un guvern nu se debarasează de anumite obligații, ca să nu mai vorbim 
de ţări care domină piața mondială. Statele Unite domină piața mon- 
dială a cerealelor şi pentru că guvernul american intervine cu pârghii 
economice în încurajarea sau descurajarea fermierilor, în legătură cu 
anumite produse, ca să-şi asigure poziția dominantă pe piața mon- 
dială. 

Poate era mai corectă cealaltă critică — cum că ar fi trebuit luate 
aceste măsuri mai devreme, pentru că, atunci, poate se reduceau pier- 
derile din campania de vară şi nu se pierdea vremea favorabilă din 
septembrie și octombrie. Unele stațiuni de mașini şi tractoare, orga- 
nizate în societăţi comerciale, au început să desfășoare alte activităţi, 
care li se păreau lor mai rentabile, și nu s-au mai ocupat de lucrările de 
bază ale pământului. Toată această tehnică, ce a fost creată prin in- 
vestiţii masive ale statului, a fost creată pentru a efectua lucrări de 
bază în agricultură și, indiferent de structura pe care o avem şi de eta- 
pa de schimbare pe care o traversăm, noi trebuie să asigurăm folosirea 
acestei tehnici, a acestei avuţii naționale, pentru scopul în care a fost 
creată. În condiţiile unui an cu mari deficite de motorină în economia 
națională, ea a fost irosită pe activităţi străine lucrărilor agricole fun- 
damentale, care asigură pâinea ţării. Este evident că măsurile care au 
fost luate — aşa cum au fost ele criticate — au fost eficiente. În trei 

săptămâni, s-a dublat suprafața însămânţată cu păioase și s-a recuperat 
o mare parte din întârziere; sperăm ca vremea să ne ajute să realizăm 
suprafețele propuse. 

Au fost, de asemenea, exprimate critici în legătură cu unele apre- 
cieri privind aplicarea Legii fondului funciar; mă şi miră unele 
accente care au apărut, pentru că discuția cu prefecții a vizat tocmai 
măsurile de grăbire a distribuirii adeverinţelor și, respectiv, a titlurilor 
de proprietate pentru cei îndreptățiți. Eu m-am referit la unele ano- 
malii pe care mi le-au semnalat țăranii dintr-o serie de comune pe care 
le-am vizitat, în legătură cu apariţia unor moştenitori străini de sat şi 
Ze agricultură. Am discutat, mai recent, și cu săteni dintr-o zonă a 
Bărăganului, care spuneau că ei salută revenirea fiilor satului care se 
intorc pentru a împrospăta și întineri forța de muncă a satului — şi 
acest lucru este benefic pentru sat, pentru agricultură — însă nu pri- 
vesc cu plăcere apariția unora care vin să ia pământ pentru a-l specula, 
nu cu gândul de a se ocupa de agricultură. Mi se pare că această ob- 
servaţie a dumnealor este pertinentă, pentru că ei aşteptau ca această 
reformă agrară, exprimată de Legea fondului funciar, să-i favorizeze 
pe oamenii satului, pe cei care doresc să facă agricultură, care au mun- 
cut şi muncesc pământul, și nu, cum spunea cineva, «să redevenim 
=rgați la nişte bogătani care au fost cândva pe aici și revin acum să-și 
1a pământul». 

De asemenea, m-au mirat unele aprecieri privind asociaţiile, pre- 
cum și încercările de a se face chiar presiuni pentru a împiedica 
constituirea unor forme de asociere a micilor producători, venindu-se 
cu tot felul de etichetări, că ar fi forme deghizate, comuniste, de refa- 
cere a CAP-urilor ş.a.m.d. Aceasta mi se pare o demagogie demola- 
ioare, pentru că asocierea benevolă, liberă, a micilor producători este 
un proces mai general, cunoscut; este și o formă de autoapărare a 
micilor producători și este singura cale — dacă suntem realiști, în 
actuala situaţie a agriculturii noastre — prin care oamenii pot să-şi 
procure și să-şi utilizeze mijloacele mecanice, să-şi procure mijloace 
tehnice, să folosească tehnologii moderne sau să lucreze pe terenuri 
irigate. lar cooperaţia, ca formă de organizare a lucrătorilor pă- 
mântului, este aproape la fel de veche ca şi agricultura. Ea a fost 

practicată mai ales în zonele marilor bazine fluviale cu suprafețe 
irigate, cu mii de ani în urmă. 

În ce priveşte agricultura modernă, sunt cunoscute două căi de 
promovare a acesteia. Este, în primul rând, calea americană, care s-a 
bazat pe expansiunea marii proprietăţi private, prin lichidarea brutală 
a micilor producători; s-a realizat, în acest fel, marea proprietate, cu 
mijloace financiare puternice, care apelează la metode moderne — 
mecanizare, ştiinţă agricolă de mare eficiență și productivitate, care 
domină piața mondială. Există o a doua cale, cea a cooperării, care se 
practică în foarte multe țări din Europa, Asia și alte zone ale lumii. Eu 
am vizitat câteva din aceste zone, în sudul Franţei, în zona nisipurilor, 
la gurile Rhonului. 

Prin anii '60, guvernul francez a adoptat o serie de măsuri de în- 
curajare a concentrărilor de capital în industrie și în agricultură, pentru 
a face faţă presiunii capitalului american, care invadase Europa. 
Atunci s-au produs mari fuziuni ale societăţilor din industrie, iar în 
agricultură, în această zonă a nisipurilor din sud, zonă viticolă de 
tradiţie, statul a expropriat toți micii producători, a desfăşurat mari 
lucrări de amenajare a teritoriului, de realizare a unor mari sisteme ce 
irigație şi, apoi, a revândut loturi, de la 100 de hectare în sus. Micii 
proprietari, care s-au ocupat din tată în fiu cu viticultura, s-au unit ca 
să poată face față şi au constituit cooperative viticole, care există şi 
azi în sudul Franţei și sunt eficiente. De asemenea, tot nordul Italiei 
are o mișcare cooperatistă foarte puternică. 

Deci, nu trebuie să aruncăm, cum se spune, şi copilul o dată cu 
lăturile din copaie. Adică, dacă s-au manifestat forme de intervenţie 
brutală a statului în viața cooperativelor, nu trebuie să respingem 
ideea de cooperaţie. Aceasta este o viziune conservatoare, care nu are 
nimic de-a face cu progresul economic și tehnic contemporan. Nu 
există altă şansă pentru micul producător decât unindu-se, asociin- 
du-se, pentru a putea promova o agricultură eficientă, bazându-se pe 
o tehnică modernă. Trebuie să ne gândim practic cum ar putea folosi 
aceşti oameni tehnica pe care o avem la ora actuală. Mulţi spun să-i 
încurajăm cu credite, prin care țăranii să-şi cumpere mijloacele. Poate 
un țăran cu două-trei hectare să-și procure un tractor şi o întreagă 

iehnică necesară lucrării pământului? Numai în asemenea forme 
asociative ar putea-o face. Trebuie să ne gândim, să nu aibă țăranii 
improprietăriți astăzi aceeași soartă cu cei care au fost împroprietăriți 
după primul război mondial și care, după zece ani de zile, şi-au pierdut 
pământul, cea mai mare parte a lor, prin tranzacțiile cu pământ în 
“osul marilor proprietari de pământ. Deci, noi trebuie să vedem cum 
să venim în sprijinul țăranilor, nu cum să-i împiedicăm! 

În legătură cu o anumită apologie care se face agriculturii 
-omânești dintre cele două războaie, să nu exagerăm! Poate că cei care 
s-au născut după război nu au cunoscut realităţile satului românesc; 
dar noi, cei care am trăit anii '30, știm foarte bine cum o ducea ţără- 
mmea română! Aşa că, să nu facem apologia satului și ţăranului 
#mân, care nici nu mânca pâine în fiecare zi; era cunoscută zicala cu 
mămăligarii români. Țăranul se hrănea cu mămăligă, iar pelagra 
sevenise o boală de mare extensiune. Să fim mai ponderaţi și realiști 
in aprecierea unor etape istorice ale dezvoltării societății românești! 
Să reținem ceea ce e de reținut, ce a fost valabil, dar nu să facem 
=pologie absolută! 

Negarea totală, absolută, ca și apologia nelimitată sunt extreme 
-are nu asigură o analiză pertinentă, obiectivă, a realităţilor istorice. 

Mi se par iresponsabile o serie de incitări, care se fac de către unii, 
centru a lichida fermele constituite pe baza IA S-urilor, constituite, în 
momentul de față, în societăţi comerciale, sau chiar staţiunile de 
cercetări pomicole, viticole, horticole ş.a.m.d. O asemenea acţiune 
este iresponsabilă. Acestea ocupă, cu totul, 18% din suprafaţa de 
Dământ a țării, dar sunt singurele unități care fac agricultură intensivă, 
care folosesc tehnici și tehnologii avansate, care au realizat unități 
model, moderne, de promovare a agriculturii sau zootehniei. Noi 
trebuie să apărăm ceea ce este de apărat, ceea ce avem, ceea ce este 
Dun. nu să distrugem! Ceea ce s-a realizat prin muncă, prin eforturi, 
de-a lungul anilor, trebuie să fie protejat şi consolidat! De distrus e 
Uşor, însă e mult mai greu de construit... 

Câteva cuvinte despre controversele care au apărut în ultima vre- 
me în problema naţională. În primul rând, aș dori să apreciez poziția 
intransigentă adoptată de Parlament și de o serie de reprezentanți ai 

unor formaţiuni, referitoare la câteva chestiuni de ordin principial, în 
legătură cu promovarea ideii de autonomie a Ţării Secuilor sau pe 
marginea Raportului privind situaţia din Harghita şi Covasna. Deci, 
pe probleme de fond, de principiu, care vizează integritatea şi carac- 
terul unitar al statului român, nu sunt de acceptat nici un fel de de- 
robări sau părăsiri ale unor poziţii esenţiale de apărare a intereselor 
naționale. În acelaşi timp, este o chestiune fundamentală a dezvoltării 
noastre şi a construcţiei statului de drept să asigurăm drepturile şi 
libertăţile tuturor cetățenilor, indiferent de naționalitate, indiferent 
dacă sunt majoritari sau minoritari. Exclusivismul, intoleranța, sepa- 
ratismul, segregația etnică, indiferent de cine sunt promovate, sunt de 
neacceptat, ca şi excesele verbale, generalizările, culpabilizarea co- 
lectivă, confundarea acţiunii unor grupuri extremiste cu întregi 
colectivități etnice. Asemenea excese sunt de neacceptat! Nu se poate 
combate nici o formă de naționalism șovin cu o alta, de sens contrar! 

Într-un regim democratic, trebuie asigurate atât drepturile majo- 
rității, cât şi cele ale minorităţilor, indiferent că e vorba de minorităţi 
etnice, confesionale, politice, profesionale ş.a.m.d. Consemna ea 
drepturilor minorităților nu înseamnă concesii, compromisuri de la 
interese naţionale, ci asigurarea unor baze trainice de conviețuire, în 
bună înțelegere, a tuturor cetăţenilor acestei țări! Este datoria noastră 
să dăm tuturor cetățenilor sentimentul că sunt cetăţeni egali ai patriei 
comune. Nu ne permitem să lezăm nimănui interesele, drepturile și 
libertăţile, dar, pentru a face aceasta, trebuie să curmăm excesele, 
extremismele care se alimentează reciproc și care subminează tocmai 
baza încrederii reciproce, a conlucrării şi conviețuirii pe teritoriul 
acestei țări de-a lungul secolelor. Trebuie să învăţăm să conviețuim 
în condiţii civilizate; asta se poate face numai în condiții democratice, 
pe baza respectării reciproce. Consemnarea acestor principii în Con- 
stituția României este, cred, un semn de maturitate şi de înțelepciune 
politică; acest lucru trebuie judecat cu toată responsabilitatea de către 
toţi. 

În încheiere, câteva sublinieri în legătură cu unele evenimente 
internaționale. 

Precum știți, la 11 noiembrie, a avut loc, la Bruxelles, reuniunea 
ministerială a țărilor membre ale Grupului celor 24, care a avut ca 
DDiectiv evaluarea progreselor pe calea reformelor economice și poli- 
"ice în ţările din Europa Centrală și de Est și coordonarea asistenței 
zentru aceste țări. Aş dori doar să punctez elementul pozitiv al poziției 
adoptate de această reuniune, care s-a pronunţat împotriva elemen- 
telor discriminatorii în tratarea realităţilor din ţările est-europene. 
Poate că cea mai semnificativă este aprecierea ministrului german de 
Externe, Genscher, care aprecia că proporţia asistenţei acordate până 
acum României a fost necorespunzătoare şi, în general, hotărârea 
adoptată pentru țările din Est, pentru România şi Bulgaria în parti- 
mlar, deblocarea și disponibilizarea contribuţiei ţărilor din Piaţa 
"Comună pentru cota lor de 500 milioane dolari din împrumutul de un 
miliard de dolari negociat cu Grupul celor 24, fără a mai aștepta 
»oziţia celorlalți. Mi se pare un lucru pozitiv, o abordare realistă a 
“acrurilor și o deschidere semnificativă în legătură cu relaţiile noastre, 
== perspectiva relaţiilor europene, în general, cu atât mai mult față de 
“ara noastră. 

Un al doilea element pozitiv pe care l-aș semnala ar fi Conferința 
ie la Roma, la nivel înalt, a țărilor membre NATO, care a avut două 
3cumente fundamentale: noul concept strategic al Alianței și Decla- 
zaţia de la Roma asupra păcii şi cooperării. Un element important, 
“ere ne priveşte direct, este declaraţia șefilor de stat şi de guvern din 
ale membre NATO privind relațiile cu țările din Europa Centrală și 
3 Est. Această declaraţie este pozitivă. Noi am salutat, la momentul 
zespectiv, mesajul, încă de la reuniunea de la Londra la nivel înalt, ca 
> reuniunea ministerială de la Copenhaga, care exprima această 
disponibilitate și deschidere a Tratatului NATO, de a promova ample 
porturi de parteneriat. Noi ne-am adresat, precum ştiţi, și secre- 
tirului general al NATO, şi șefilor de stat şi de guvern, în ajunul 
"suniunii de la Londra, salutând această orientare. Am constatat cu 
auisfacție în documentele de la Roma prezenţa unor idei care coincid 
= propunerile şi poziţiile exprimate de România în mesajul pe care 
1am menţionat. Sunt enunțate o serie de măsuri privind parteneriatul 
>: cooperarea cu țările est-europene în domeniul planificării apărării, 

concepția democratică cu privire la relaţiile dintre civili și militari, 
coordonarea administrării traficului aerian și conversiunea unor in- 
dustrii din domeniul militar spre scopuri civile şi, în general, forme 
pentru întreținerea unui dialog permanent în perspectivă. 

Aș menționa, de asemenea, pozitiv, desfășurarea lucrărilor Consi- 
liului Economic Româno-American de la Washington, la care a parti- 
cipat ministrul Economiei și Finanțelor, Danielescu, în care s-a mani- 
festat interesul real al oamenilor de afaceri americani, prezenţi în 
număr mare la această reuniune, pentru dezvoltarea relaţiilor eco- 
nomice cu ţara noastră. S-a remarcat poziţia critică față de unele 
poziţii conservatoare din Administraţia și Congresul american, care 
frânează acest proces. Noi am consemnat, de asemenea, pozitiv, 
faptul că, în urma semnării de către preşedintele Bush, în august, a 
anulării amendamentului Jackson-Vannik, se concretizează progra- 
mul de asistență economică, de ajutor în produse agroalimentare; 
urma să vină, pentru a discuta concret aceste probleme, adjunctul 
secretarului de stat, McAllister, dar ceața, din păcate, l-a împiedicat să 
sosească azi la Bucureşti. 

Câteva cuvinte despre situaţia din Iugoslavia. Ca vecini ai lugo- 
slaviei, bineînţeles că ne afectează direct și suntem profund preocu- 
paţi de evoluţia evenimentelor, de turnura tragică pe care a luat-o 
confruntarea militară în această ţară vecină. Am salutat, din acest 
punct de vedere, eforturile depuse de Comunitatea Europeană pentru 
a înlesni dialogul și găsirea de soluţii politice. Am luat cunoştinţă, de 
asemenea, de noile măsuri preconizate de Comunitatea Europeană 
prin declaraţia din 8 noiembrie. Am urmărit cu foarte mare atenţie și 
am căutat să menţinem contactele, informându-ne reciproc, atât cu 
organele iugoslave, cât şi cu cele europene. Prin tot ceea ce am între- 
prins, am căutat evitarea oricăror influențe care să agraveze lucrurile 
şi, pe cât ne stă în putere, să aducem o contribuţie pozitivă la găsirea 
de soluţii. În orice caz, am luat măsuri de conivență cu cele adoptate 
de celelalte țări europene, pentru a împiedica orice fel de scurgere de 
armament dinspre România spre Iugoslavia; știți că au apărut și unele 
ştiri false din acest punct de vedere. 

În ceea ce privește embargoul petrolier și sancțiunile economice 
care au fost adoptate de țările europene, guvernul studiază impactul 
posibil asupra economiei noastre. În ce priveşte petrolul, noi înșine 
au avem resurse suficiente. Suntem nevoiţi să abordăm cu maximă 
atenție asemenea probleme, ținând seama și de impactul asupra 
zconomiei noastre, care, în condiţiile actuale, cu greu ar mai putea 
suporta un şoc similar celui ocazionat de războiul din Golf, când Con- 
siliul de Securitate a impus sancţiuni economice împotriva Irakului; 
aði am luat atunci măsuri pentru a ne alinia, pentru a respecta acest 
'ucru, dar, precum se știe, aceasta a costat și continuă să coste foarte 
mult economia noastră, care, şi în momentul de față, nu a beneficiat 
încă de nici un fel de compensație pentru aceste pierderi. În cazul 
lagoslaviei, nu putem ignora faptul că relaţiile economice româ- 
a5-iugoslave sunt destul de extinse, că în aceste relații sunt implicate 
»emijlocit întreprinderi, agenţi economici în forme de cooperare 
sirectă, a căror limitare sau întrerupere ar ridica probleme extrem de 
sihicile pentru partenerii români. Problema esenţială este, însă, de a 
“suta pentru a rezolva problemele la masa tratativelor, cu acordul 
turor părților iugoslave; în această direcţie se îndreaptă eforturile 
Dastre şi cooperarea pe plan internațional, pentru a face totul în ve- 
Serea opririi vărsărilor de sânge și a extinderii distrugerilor materiale, 
= continuării dialogului și găsirii de soluții comune. 

În fine, o ultimă informaţie: săptămâna viitoare se desfășoară, la 
Paris, a patra Conferință a țărilor care au în comun folosirea limbii 
“anceze. La inițiativa preşedintelui Mitterrand, vom lua și noi parte, 
Seatu prima oară, la această reuniune. Este o reuniune importantă, la 
are participă şefi de stat, prim-miniștri, miniștrii de Externe, alte 
zersoane cu responsabilități politice, din 41 de țări. Este, deci, un 
alej de contacte active cu un mare număr de reprezentanți ai statelor, 
“tr-un context în care se discută despre folosirea acestui «vehicol» 
Je comunicare, limba franceză, în vederea liberei circulații a valorilor 
“olturale, a schimburilor științifice, transferul și adoptarea de noi 
“=nnologii ș.a.m.d. Vom participa în calitate de observatori; de facto, 
“iaţiile noastre cu francofonia s-au concretizat deja într-o serie în- 
zeagă de participări la Conferința miniștrilor Culturii, Conferinţa 

miniștrilor Mediului, Conferinţa generală a Asociaţiei internaţionale 
a parlamentarilor, a universităţilor de limbă sau parțial de limbă fran- 
ceză, toate ținute în cursul anului acesta, precum și la alte câteva 
reuniuni. Conferința de la Paris va dezbate câteva aspecte actuale ale 
politicii şi economiei internaţionale, ale cooperării multilaterale 
francofone, în perspectiva anului 2000. 

Pe lângă importanța prezenţei noastre la această reuniune și folo- 
sirea prilejului pentru întâlniri cu şefi ai altor state, cu această ocazie 
va avea loc la Paris şi semnarea Tratatului de înțelegere amicală și 
cooperare dintre România și Republica Franceză, căruia noi îi dăm o 
semnificaţie deosebită. El se integrează în suita de asemenea acorduri 
şi tratate, pe care avem de gând să le semnăm cu mai multe state euro- 
pene. Pentru relaţiile noastre cu Franța — relații de bogată tradiţie — 
acest tratat va consemna noile realități din Europa şi dorința comună, 
voința comună de a extinde relaţiile bilaterale pe toate planurile.“ 


5. CONFERINŢA FRANCOFONIEI. 
SEMNAREA TRATATULUI ROMÂNO-FRANCEZ 


În zilele de 19—21 noiembrie am participat, la Paris, la Confe- 
anta Francofoniei, alături de alți șefi de stat și guvern din tări de pe 
ernci continente. 

Reprezentată pentru prima dată la nivel înalt la o reuniune de 
“cest gen, România a primit alături de Bulgaria și Cambodgia — 
sarutul oficial de ţară francofonă. De altfel, imediat după Revoluţia 
Jin decembrie 1989, relațiile României cu mișcarea francofonă s-au 
amplificat în mod evident, prin instituirea unor forme avansate de 
olaborare pe linie de învățământ, radio şi televiziune, precum și prin 
participarea la diverse reuniuni ale țărilor francofone. 

Prezenţa la Paris a constituit, totodată, un prilej pentru realizarea 
“nor importante întâlniri bilaterale, a contactelor dintre cele mai 
diverse și mai interesante. Astfel, m-am întâlnit cu viceprim-ministrul 
entru relații externe al Egiptului, domnul Boutros Ghali, cel care 
#4 ea să devină secretar general al Organizaţiei Naţiunilor Unite. Între- 
vederea s-a desfășurat la Ambasada României din Paris, iar temele 
principale ale discuţiei noastre s-au referit la relaţiile de cooperare și 
prietenie statornicite între România și Egipt, exprimându-ne voinţa 
comună de a dezvolta colaborarea bilaterală, inclusiv la Naţiunile 
Unite şi în organismele sale specializate. 

Dintre contactele bilaterale stabilite la Paris, mai amintesc întâl- 
nirile avute cu domnii Jelio Jelev — președintele Bulgariei, Hamed 
Karout — primul-ministru al Tunisiei şi Rene Felber — vicepreșe- 
dinte al Consiliului Federal al Elveţiei, șeful Departamentului Politic 
Federal. 

M-am întâlnit, de asemenea, cu oameni de afaceri francezi, 
precum și cu personalități ale vieții culturale din Franţa, printre aceștia 
aflându-se și oameni de cultură de origine română care trăiesc la Paris. 

Miercuri, 20 noiembrie, am luat cuvântul în cadrul celei de-a 
patra Conferinţe la nivel înalt a țărilor francofone — moment co- 
mentat de Agenţia Rompres și preluat de ziarul „Azi“, joi, 21 no- 
jembrie: 


„Președintele României, domnul Ion Iliescu, a amintit că limba 
şi cultura franceze fac parte integrantă din emanciparea noastră 
intelectuală, din dezvoltarea culturii noastre în consonanţă cu cea 
europeană. Relevând că România este țara care marchează limita 
răsăriteană a latinităţii în Europa, șeful statului român a subliniat că în 
ochii noștri francofonia nu exclude nicidecum expresia originalității 
noastre ca români. leșită de doi ani dintr-o dictatură totalitară, țara 
noastră își propune să intre deplin în lumea pluralismului fecund, care 
ştie să recunoască valoarea tradiţiilor creatoare ale fiecărui popor. 

Președintele Iliescu a evocat prezenţa poporului francez alături 
de români, la toate marile răscruci ale istoriei acestora şi sprijinul dat 
de Franța României imediat după Revoluţia din decembrie 1989. 
Faptul că participă la francofonie, la acest climat stimulator, repre- 
zintă pentru România un prilej de speranță responsabilă şi de legitimă 
gratitudine.“ 


În seara aceleiași zile, în salonul „Ambasadorilor“ din Palatul 
Elysee, semnam, alături de preşedintele Franței, François Mitterrand, 
Tratatul româno-francez de înţelegere amicală şi cooperare. Am ară- 
tat, cu acel prilej, că „Tratatul reprezintă finalizarea sub raport juridic 
a unei întregi evoluţii de relaţii bilaterale amicale, strânse, în toate 

domeniile“, în timp ce domnul Mitterrand declara: „Astăzi, o dată cu 
semnarea Tratatului, legăturile dintre Franţa și România sunt în 
întregime restaurate.“ 

Tată, în continuare, interviul pe care l-am acordat, de la Paris, 
postului național de radio la emisiunea „România Actualități“: 


Paul Grigoriu — Aș vrea să vă rog să vă referiti, dacă se poate, 
asupra reuniunii la nivel înalt a francofoniei. În culise — sau, mă rog, 
în culisele la care am ajuns noi — se vorbea de o dificultate a absorb- 
ției României de către această lume francofonă. Dumneavoastră 
sunteți vocea cea mai autorizată să ne spuneți dacă, într-adevăr, au 
fost obstacole sau reticențe. 

Ion Iliescu — Nu, în ciuda unor comentarii care s-au făcut — aţi 
văzut, şi la conferința de presă au fost câțiva gazetari care au întrebat 
acest lucru — referitoare la aşa-zisul punct de vedere al statelor afri- 
cane francofone, care ar privi intrarea statelor din Est ca un impedi- 
ment pentru ele, care le afectează sprijinul şi asistența din partea 
statelor bogate francofone. Or, în realitate, nu a existat o asemenea 
reticență nici din partea statelor europene, nici din partea statelor afri- 
cane. Aţi văzut că am avut multiple discuţii cu șefi de stat din Africa 
şi, în intervenţia mea, am şi subliniat că acest proces care are loc pe 
plan european — înlăturarea barierelor dintre Est şi Vest — noi îl 
privim ca pe un element benefic, pentru a înlătura marile discrepanțe, 
pe toate planurile, între partea de est şi partea de vest a Europei, iar 
aceasta nu poate decât să mărească potențialul Europei ca factor 
politic şi economic, inclusiv în dialogul Nord-Sud, în sprijinul pe care 
comunitatea mondială va trebui să-l acorde statelor slab dezvoltate. 
Pentru că, altminteri, acest sfârşit de secol marchează o problemă 
globală de maximă importanţă, de ordin politic și economico-social, 
şi. anume, adâncirea discrepanțelor dintre lumea bogată şi lumea să- 
racă, dintre țările bogate — care formează, totuşi, o minoritate, ca 
număr de state şi ca populație — și marea majoritate a populaţiei 
globului, situată în țări slab dezvoltate. Or, acest fenomen al subdez- 
voltării, despre care se tot scrie de vreo 20 de ani, preocupă toate 
cercurile politice. În discuţia cu domnul Boutros Ghali am evocat 

acest lucru. Un egiptean, Samir Amin, a publicat acum vreo 20 de ani 
un studiu interesant, care la vremea respectivă a făcut vogă, despre 
subdezvoltare ca proces şi despre pericolul pe care-l prezintă subdez- 
voltarea ca fenomen pentru echilibrul mondial. Iar studiile globale ale 
Clubului de la Roma şi, mai ales, câteva studii care au apărut în Ame- 
rica, „State of the World“ („Starea Lumii“), publicate de grupul lui 
Lester Brown de la Washington au acordat acestei probleme o atenție 
deosebită. Au fost două decenii — a urmat al treilea deceniu al 
dezvoltării — proclamate de ONU, care aveau ca obiectiv sprijinul 
comunității mondiale pentru țările în curs de dezvoltare şi pentru re- 
ducerea decalajelor. Or, bilanțul primelor două decenii ale dezvoltării 
a fost negativ, aceste discrepanțe adâncindu-se. Așadar, este un 
subiect care preocupă întreaga lume, toată gândirea economică și 
politică contemporană. De aceea am ţinut să subliniez acest lucru, iar 
această idee a mai fost reluată de o serie de vorbitori, inclusiv de 
domnul Mulroney, premierul Canadei, care a spus că rămâne o datorie 
politică majoră a statelor bogate să găsească căile şi formulele 
potrivite de abordare a acestei probleme. Aţi văzut nemulțumirile 
exprimate, că relaţiile economico-financiare mondiale contemporane 
nu prea favorizează lumea subdezvoltată. Tot bogaţii profită de aceste 
relaţii, deocamdată. 

Paul Grigoriu — Apropo de bogaţi, vreau să vă întreb dacă, din 
discuţiile pe care le-aţi avut la Elysee, a reieșit că Franța se va implica 
mai mult, din punctul de vedere al investițiilor, la noi în ţară. 

Ion Iliescu — În discuţia pe care am avut-o înaintea semnării 
Tratatului, accentul l-am pus tocmai pe această problemă. Adică, am 
subliniat cu acest prilej că, pe plan politic, relaţiile bilaterale fran- 
co-române se situează la nivel înalt, iar noi am simțit permanent acest 
sprijin din partea Franţei, atât în relaţiile directe, cât și în organismele 
internaţionale, mai ales europene. În același timp, pe plan economic, 
dezvoltarea relaţiilor noastre cunoaște o curbă mai modestă compa- 
rativ cu alții. Am şi evocat dinamismul italienilor în comparaţie cu 
cercurile de afaceri franceze; italienii se mișcă mult mai rapid și 
ocupă, de aceea, o poziţie mult mai avansată. Nu mai vorbesc de 
Germania şi chiar de Anglia. A fost o chestiune asupra căreia am 

insistat, preşedintele Mitterrand fiind foarte sensibil. Am discutat cam 
ce anume va trebui făcut şi a rămas să gândească și guvernul, pentru 
că m-am referit la unele reflecţii ale cercurilor de afaceri franceze, ale 
reprezentanţilor unor companii care vin la București, cu care m-am 
întâlnit şi aici, şi care vorbeau despre necesitatea unei încurajări mai 
largi din partea guvernului francez. 


La sosirea de la Paris, pe Aeroportul Otopeni, am acordat urmă- 
torul interviu postului național de radio: 


— Domnule președinte, în primul rând, bun venit acasă. Cu ce 
rezultate vă întoarceți? 

— Eu zic, excelente. Toată vizita la Paris a avut cel puţin trei 
componente majore. Am participat la această întâlnire la nivel înalt a 
țărilor care au în comun utilizarea limbii franceze, care a fost în sine 
un eveniment politic, iar prezența României, pentru prima dată, a fost 
salutată cu căldură. Totodată, Conferinţa a fost un bun prilej pentru 
contacte cu șefi de state şi de guverne dintr-un număr mare de țări 
europene — Franţa, Elveţia — și neeuropene (Canada), țări africane, 
maghrebiene — Tunisia, Maroc — reprezentantul Egiptului, domnul 
Boutros Ghali. Deci, a fost un bun prilej pentru contacte politice 
importante cu reprezentanţi ai statelor. M-am întâlnit și cu domnul 
Ĵelev, am discutat relaţiile bilaterale şi cum să ameliorăm climatul 
acestor relaţii; suntem în faza finală de redactare a Tratatului de prie- 
tenie, care urmează să fie apoi parafat de miniștrii de Externe, după 
care am acceptat invitația de a merge la Sofia pentru a-l semna. 

Al doilea moment major a fost semnarea Tratatului româno-fran- 
čez de relaţii amicale şi cooperare. El a fost prezentat ca atare — mo- 
mentul semnării Tratatului — , de asemenea şi întâlnirea bilaterală pe 
care am avut-o cu domnul Mitterrand și cu alți oameni politici din 
Franţa, domnii Mauroy, Badinter, Fabius. Semnarea unui tratat de 
pnetenie încheie o fază de evoluţie, de dezvoltare a relaţiilor bilaterale 
i marchează un punct nou de pornire spre o nouă fază de dezvoltare, 
pe toate planurile, a relațiilor bilaterale, în contextul dezvoltării 
relațiilor europene. 

În al treilea rând, am avut multiple alte întâlniri cu oameni de 
afaceri care manifestă un mare interes pentru a marca o prezență largă 
şi activă a Franţei, pentru a diversifica relaţiile economice și formele 
de cooperare. Am stat de vorbă atât cu companii care au experienţă, 
care au rezultate concrete în ultimii ani și s-au angrenat în acţiuni de 
cooperare, în acţiuni de joint-ventures, în firme mixte, cât și cu alți 
oameni interesanți; am avut, spre exemplu, o întâlnire la Institutul 
Francez de Relaţii Internaţionale, la care au participat personalități 
remarcabile ale vieții franceze, foști miniștri, ca domnii Maurice 
Faure sau Stasi, economiști, cercetători în domeniul relaţiilor interna- 
tionale; a fost un dialog de aproape trei ore, foarte util și apreciat de 
ambele părți. În fine, aş marca faptul că vizita noastră a coincis cu un 
moment politic major în viața țării: adoptarea Constituţiei de către 
Parlament. Am folosit prilejul pentru a informa chiar în preziua 
momentului respectiv; ieri, informaţia a fost foarte bine receptată, 
inclusiv de oameni care au fost angrenaţi în această activitate, ca dom- 
nul Badinter, care mi-a trimis imediat o telegramă de felicitare pentru 
acest moment politic major din viaţa țării. Pe ansamblu, pot, deci, să 
spun că a fost un program bogat, plin, fertil, util, cu semnificaţii poli- 
tice majore. 

— Se pare că România începe să se bucure, totuşi, de un interes 
mai mare din partea Occidentului. După toate întâlnirile pe care le-aţi 
avut, se poate trage această concluzie? 

— E un lucru remarcat şi subliniat de toti interlocutorii mei, care 
au exprimat, de altfel, regretul pentru imaginea uneori deformată și 
nefavorabilă României. Mulţi care au vizitat ţara şi sunt în contacte 
cu noi au remarcat o mare discrepanță între această imagine și reali- 
tățile, viața, dezvoltările care au loc în România. Foarte mulți apre- 
ciază ritmul în care se dezvoltă viaţa politică și economică, în ciuda 
dificultăților prin care trecem și pe care toți le înțeleg; dar apreciază 
eforturile pe care le facem pentru a pune bazele unei mari deschideri, 
bazele făuririi unei economii de piață viabile, ca şi cele pe plan legis- 
lativ şi al aplicării practice a legilor. Deci, într-adevăr, se poate spune 
că există o mai bună receptare şi o înțelegere mai largă din partea 
cercurilor politice și de afaceri, chiar din partea mass-mediei. 

6. ZIUA NAŢIONALĂ A ROMÂNIEI. 
MESAJUL PREZENTAT ÎN ADUNAREA 
SOLEMNĂ A PARLAMENTULUI 
— 30 noiembrie 1991 — 


„Sărbătorim Ziua Naţională a României, zi ce aminteşte și va 
=voca de-a pururi — după cum afirma Nicolae Iorga — «cea mai 
portantă faptă din istoria poporului nostru». 

Au trecut 73 de ani de când, cu gândurile înfrățite şi speranţe lu- 
minate, bunicii şi părinţii noștri au venit din toate colțurile Ardealului 
“a Marea Adunare Naţională de la Alba Iulia, pentru a desăvârși înche- 
zarea României Mari. Au venit la Alba Iulia toţi cei care simțeau şi 
=andeau româneşte, membri ai Partidului Naţional sau ai Partidului 
Social Democrat, reprezentanţi ai Clerului Ortodox și ai celui Unit, 
militanți ai «Astrei», ai Fondului de Teatru sau Asociaţiunii Arădene, 
“electuali şi muncitori, negustori și țărani. Nu a fost nevoie de vreo 
aregătire specială căci, spunea Lucian Blaga, «pregătirea se făcuse 
“reme de sute de ani». Astfel, a fost încheiat procesul de statornicire 
» țării noastre în hotarele ei de drept, istorice, etnice și naturale, Alba 
I-a, atunci ca și acum, fiind în sufletul românilor Capitala întregirii 
>eamului. 

Se știe că realitatea pusă în faptă la 1 decembrie 1918 a fost con- 
“estată cu înverşunare de unele forţe, unitatea noastră statală fiind 
“ventită prin crude nedreptăți, impuse cu o gravă nesocotire a adevă- 
zului şi dreptului internaţional, atât în anul 1940, cât şi ulterior. 

Timpul, însă, a arătat că ceea ce s-a construit în spirit la Alba Iulia nu 
poate fi schimbat de nimeni și de nimic. Convingerea că Marea Unire 
este ceva natural, firesc şi definitiv pentru toate veacurile — cum 
spunea Gheorghe Pop de Băseşti — transpare cu tărie din toate gestu- 
rile şi acțiunile fruntașilor români ce i s-au dedicat cu gândul și cu 
fapta. În acest sens, un amănunt edificator al pregătirii Marii Adunări 
Naţionale de la Alba Iulia este povestit de Enea Grapini: «Vasile 
Goldiș susţinea formula unirea cu Regatul României. Noi susțineam 
formula unirea cu România. Regatul, susțineam noi, este ceva efemer. 
România e veşnică.» Şi, într-adevăr, la 1 decembrie 1918, Vasile 
Goldiş a supus spre aprobare Măritei Adunări Naţionale unirea acelor 
români şi a teritoriilor locuite de dânșii cu România. «Noi nu dorim să 
devenim din oprimaţi oprimatori, din asupriți asupritori» — spunea 
Iuliu Maniu cu același prilej. Adevărul cuvintelor sale a fost întărit de 
adunări, motiuni și rezoluţii ale reprezentanţilor minorităților, cum a 
fost cea a sașilor, şvabilor sau evreilor ardeleni, manifestări care 
dovedeau — așa cum se spunea într-o moțiune — «aderarea din inimă 
şi cu multă satisfacţie la Actul de la 1 decembrie». 

Preocupaţi de destinul neamului, românii au dat o mare atenţie în 
1918, aşa cum acordă și acum, minorităţilor naţionale trăitoare pe 
pământul românesc. Atitudinea față de acestea a fost întotdeauna 
clară, caldă, de înțelegere, în deplină concordanță cu spiritul ce se 
conferă înseși noțiunii de umanitate. Astfel, încă din 20 noiembrie 
1918, Manifestul către popoarele lumii al Marelui Sfat al națiunii ro- 
mâne consemna: «Pe teritoriul său strămoșesc, națiunea română este 
gata să asigure fiecărui popor deplină libertate națională şi organi- 
zarea sa o va întocmi pe temeiurile democraţiei, asigurând tuturor 
indivizilor aflători pe teritoriul său egalitatea condițiilor de viaţă, 
unicul mijloc al desăvârşirii omenești.» 

Trecutul de două ori milenar al românilor cuprinde destule peri- 
oade în care, la un moment dat, totul părea pierdut, pentru ca mai apoi, 
pe neașteptate, roata istoriei să se întoarcă și victoria să fie deplină. 
Anul 1918 sau anul 1989 sunt astfel de momente. În aceeași ordine 
de idei, este bine să privim cu luare-aminte chiar prezentul şi viitorul 
imediat. La începutul anului 1918 România, deşi neînfrântă pe 

câmpul de luptă, părea definitiv zdrobită. Documente ale Marelui 
Cartier General al Armatei Române, datate 1 decembrie 1917, luau în 
considerare eventualitatea retragerii Armatei și Administrației pe 
teritoriul Rusiei, în cazul în care ar fi fost pierdută Moldova, singura 
parte din pământul românesc rămasă neocupată. Proclamarea inde- 
zendenţei Basarabiei în ianuarie și actul Unirii ei cu țara la 27 martie 
1918, au fost primul semn că istoria se supune ideilor și nu forței. A 
armat apoi unirea Bucovinei — alt teritoriu dintotdeauna românesc. 
La 1 decembrie, Transilvania se alipea patriei-mamă, desăvârșindu-se 
sstfel unirea tuturor teritoriilor românești într-un stat naţional unitar. 
Decembrie 1989 a marcat alt moment de cotitură. Românii au dovedit 
atunci încă o dată că sunt un popor pentru care libertatea, demnitatea 
si democraţia reprezintă valori naționale fundamentale. 

După ce meandrele istoriei ne-au condamnat la 50 de ani de uni- 
“ormitate, suferinţe, chinuri și frustrări, după ce eroi ai neamului ca 
Nicolae Iorga, Iuliu Maniu sau Lucian Blaga au pierit străpunși de 
zloanţe, în închisori sau scufundaţi într-o impusă uitare, decembrie 
1989 a declanșat procesul de geneză al unei lumi noi. A avut loc o 
sdevărată explozie a pluralismului şi diversităţii, principii diferite, 
opinii diferite, modalităţi de acţiune diferite. Au reînviat partide isto- 
ace, a apărut un mare număr de formaţiuni politice noi. S-au născut 
sindicate libere care s-au unit în federații și confederaţii naționale. Au 
“cat ființă noi şi noi asociaţii și organizaţii. 

Într-o diversitate din ce în ce mai accentuată se profilează însă 
“ptiuni fundamentale, care pot constitui temei de înţelegere între toți 
zei care trăim pe pământ românesc, credința neabătută în valorile 
-emocraţiei și acordul ferm pentru aceeași direcție de evoluție, pentru 
5 economie de piaţă. Este semnificativ că în noianul de poziţii felurite 
æ există o singură voce care să conteste acest sens al schimbării. 

Bineînţeles, sângele nostru latin, probabil, ne-a împins deseori să 
nem prea multă pasiune în ceea ce am făcut, să refuzăm recunoaște- 
“ea dreptului ceilulalt la opinie, să escaladăm neîncrederea, suspiciu- 
aea. să refuzăm altora buna intenţie, să facem uneori din probleme 
versonale probleme de principiu. 

Consolidarea democraţiei prin crearea şi punerea în funcțiune a 
instituțiilor care să o garanteze necesită un lung și susținut efort. O 
dată cu adoptarea Constituţiei şi a atâtor legi dezbătute şi votate de 
Parlament, distanţa care ne desparte de structurile fundamentale ale 
statului de drept s-a micșorat considerabil. Separaţia puterilor în stat, 
pluralismul, libertatea de întrunire și asociere, de exprimare, sunt o 
realitate de necontestat în România de astăzi. De asemenea, într-un 
stadiu avansat se găseşte realizarea cadrului normativ care va permite 
dezvoltarea economiei în concordanță cu legile pieţei. 

Actele politice care au urmat Marii Uniri prezintă o serie de para- 
lelisme cu cele ale prezentului. Modul în care a fost făcută reforma 
agrară, condiţiile în care a fost adoptată Constituţia din 1923, chiar 
modul în care s-a făcut atunci convertibilitatea leului sau a fost 
adoptată legea din 7 iunie 1924 privind comercializarea și controlul 
întreprinderilor economice ale statului, ne duc cu gândul la unele 
evenimente recente sau în curs de desfășurare. A existat, în acea pe- 
rioadă, ca şi acum de altfel, o permanentă confruntare a ideilor, a 
intereselor şi chiar a orgoliilor. Timpul a estompat adversitățile, amin- 
tirile s-au împletit cu istoria, rezultatele au întrecut aşteptările pesi- 
miștilor şi imaginea României interbelice este invocată cu insistență . 
astăzi, pentru că în multe privinţe oferă certe elemente de referință. 
Nu încape îndoială că nepoţii noștri vor vedea în zbuciumul faptelor 
şi zilelor pe care le trăim tulburătoarea renaștere în condiții econo- 
mice, sociale şi culturale cu totul diferite, ale unui stat al democraţiei 
cu o Constituţie modernă, cu o puternică clasă a micilor proprietari, 
acționari sau întreprinzători, cu o monedă care se va fi reintegrat în 
circuitul internațional. 

Din nefericire, prezentul se caracterizează prin dificultățile pe- 
rioadei de tranziţie. Schimbările produse într-un ritm extrem de rapid 
au dereglat vechiul mecanism economic, iar reforma nu și-a arătat 
încă roadele. Sprijinul pe care speram să-l primim din Vest, în efortul 
de demarare a economiei, pe coordonate fundamental restructurate, 
se lasă prea mult aşteptat. Dezorientaţi de lipsa cadrului în care îşi 
desfăşoară activitatea, lipsiţi de vechii furnizori de materii prime și 
de vechii beneficiari, supuși presiunilor de tot felul şi încă neadaptați 


62 


MOMENTE DE ISTORIE 


noilor condiţii, mulți dintre agenţii economici și-au văzut speranţele 
de mai bine spulberate de eşecuri dureroase. Un rol nefast în evoluţia 
economiei l-a avut şi criza generalizată cu care se confruntă noile 
Jemocraţii din Europa de Est, corelate cu dezintegrarea CAER-ului 
ši convulsiile sociale și politice de la răsărit de ţara noastră. 

La fel ca în anii ce au premers marii uniri Și în cei imediat urmă- 
tori făuririi acesteia, poporul a dus greul, în timp ce o pătură subţire a 
profitat speculând schimbarea, imperfecțiunea cadrului legislativ și 
incapacitatea de acțiune a unor instituţii. Apostolul unirii, Nicolae 
lorga, scria în ianuarie 1917: «Sunt multe plângerile ce se aud și multe 
intre dânsele foarte îndreptățite, deşi adeseori, pentru cine își dă 
seama de împrejurări, sunt zadarnice». Cât de actuale sunt aceste 
cuvinte și acum, la sfârșitul anului 1991! 

Etapa pe care o parcurgem are totuşi deosebiri fundamentale față 
Je momentul 1918. Din evul mediu până în trecutul apropiat, poporul 
român nu a acumulat şi nu a reprodus decât în mică măsură capitalul. 
E] a fost silit să-şi risipească marile valori pe care le producea, 
saraciul şi peşcheșul care luau drumul Sublimei Porţi, întreținerea 
"enumăratelor armate care au traversat de-a lungul anilor teritoriul 
”>mânesc spre nord, spre sud, spre est sau vest, jafurile, nedreptele 
despăgubiri de război şi sovromurile, datoriile făcute în mod irespon- 
sabil, ba chiar creditele făcute pe termen lung oferite după criterii de 
zrestigiu politic unor state aflate în imposibilitate de plată, au consti- 
“aut o adevărată spoliere a resurselor ţării, o inacceptabilă reducere a 
cezultatelor muncii poporului nostru. 

Vremurile s-au schimbat. Pentru prima dată în istorie, ne găsim 
intr-o poziţie care ne permite să abordăm în termeni noi viitorul. 
Dispunem de mari capacităţi de producţie care, cu unele investiţii 
-ezonabile, pot aduce beneficii considerabile. Datorită faptului că, 
zentru prima dată în ultimii 500 de ani, nu ne mai găsim în umbra unor 
imperii agresive sau legați prin obligații înrobitoare de parteneri ostili, 
avem perspectiva unei dezvoltări fără precedent în cadrul unor struc- 
uri economice, politice şi sociale care de-abia acum prind contur. 

Cu cât economia noastră se va adapta mai repede noului cadru, 
zu cât vom face mai repede paşii ce ne despart de edificarea unui stat 

de drept,cu atât mai repede va creşte interesul Europei și al lumii față 
de țara noastră, cu atât mai repede cei care deţin tehnică și capital vor 
realiza nevoia de a se asocia cu noi, de a fructifica împreună capa- 
citatea noastră, munca, resursele, inteligența noastră și, nu în ultimul 
rând, cultura noastră. 

Peste numai câteva zile vom merge la urne pentru a ne exprima în 
calitate de cetățeni români opţiunea în legătură cu Constituţia 
României. Textul supus referendumului este rezultatul unor dezbateri 
îndelungate purtate cu pasiune și bună credință de către reprezentanţii 
tuturor formațiunilor politice reprezentate în Adunarea Constituantă. 
Noua Constituţie a României consfințește procesul început în decem- 
brie 1989, ea este garanta dezvoltării țării pe calea statului de drept, în 
direcția democraţiei și a economiei de piață. Consultarea cetățeanului 
în legătură cu textul Constituţiei este o expresie a democraţiei socie- 
tății pe care o edificăm împreună, este un proces firesc înscris chiar 
în noua lege fundamentală a țării. Conform acesteia, problemele de 
importanță națională pot fi supuse judecății poporului, singura cale 
directă de exprimare a suveranității sale. 

Fie ca acest 1 decembrie să fie ultima zi naţională a României 
sărbătorită cu griji multe şi nădejdi puţine! Fie ca acest 1 decembrie să 
reprezinte hotarul între sărăcie şi bunăstare! Fie ca acest 1 decembrie 
să aducă mai aproape de noi pe frații noștri din Republica Moldova, 
din Bucovina şi Basarabia de sud, pe toți românii de pretutindeni! La 
mulți ani!“ 


C. ADOPTAREA 
CONSTITUȚIEI ROMÂNIEI 


` 
Ii 

1. APEL PENTRU DEPĂŞIREA CONFRUNTĂRILOR 
APĂRUTE ÎN FINALUL DEZBATERILOR 
ASUPRA CONSTITUȚIEI 


Abia ajunsesem la Paris, pentru a participa la Conferinţa Fran- 
cofoniei, când, din ţară, sunt anunţat telefonic că, în Parlament, au 
apărut controverse în ultima fază a dezbaterilor pe marginea textelor 
aoii Constituţii, referitoare, în principal, la dreptul de folosire a limbii 
materne în structurile administraţiei publice locale. Sunt informat că 
reprezentanții Uniunii Democrate a Maghiarilor din România adoptă 
poziţii intransigente, a căror acceptare — îmi dau seama — ar în- 
semna ca, practic, cetățenii de naționalitate română să nu poată 
comunica cu reprezentanţii administraţiei locale dacă aceștia sunt de 
nationalitate maghiară. Acest fapt m-a determinat ca, imediat — era 
pe 19 noiembrie —, să adresez, de la Paris, Parlamentului României 
următorul apel: 


„Doamnelor şi domnilor parlamentari, 
membri ai Adunării Constituante, 


Mă adresez dumneavoastră, pe această cale, în faza finală a 
redactării Constituţiei — obiectivul politic major și pincipalul mandat 

încredințat Parlamentului României de către electorat, la alegerile de 
la 20 mai 1990. 

Adunarea Constituantă a depus o activitate laborioasă şi — în 
ciuda multor discuții contradictorii, uneori aprinse, dar inevitabile 
într-o dezbatere democratică — a elaborat un text de Constituţie care 
răspunde exigenţelor unui stat de drept, contemporan. 

Acest text este opera comună a întregului Parlament, a tuturor 
formațiunilor politice reprezentate în Adunarea Constituantă. 

Ar fi păcat ca această muncă laborioasă, constructivă, să fie 
umbrită în finalul său de dezlănțuirea unor pasiuni de moment. 

Principiile democraţiei şi ale statului de drept presupun asigu- 
rarea și respectarea deplină atât a drepturilor majorităţii, cât și ale 
minorităţilor. 

Înscrierea în Constituţie a drepturilor minorităţilor naţionale la 
folosirea limbii materne și la exprimarea liberă a specificului etnic nu 
înseamnă o concesie sau o cedare din partea majorităţii, ci constituie 
o componentă a spiritului democratic, o bază trainică a unei convie- 
tuiri stabile, în unitate, stimă reciprocă și bună înțelegere. 

Poziţiile sectare şi extremiste în această problemă nu pot aduce 
decât daune, atât pe plan intern — prin alimentarea suspiciunii şi 
neîncrederii reciproce — cât şi pe plan internaţional. 

Fac, de aceea, apel la toți parlamentarii, să dea dovadă de chib- 
zuință şi înţelepciune politică pentru depăşirea unor neînţelegeri și 
rigidități care au apărut în faza finală a redactării unor articole ale 
Constituţiei, pentru încheierea cu succes a acestei activităţi și adopta- 
rea, într-un climat de înțelegere şi cooperare constructivă, a legii 
fundamentale a țării. 


Cu stimă, 
Ion Iliescu 
Preşedintele României“ 


2. VOTAREA CONSTITUŢIEI 
ÎN PARLAMENT 


La 21 noiembrie, Adunarea Constituantă vota, cu o majoritate 
substanțială, noua Constituţie a României democratice, act funda- 
mental, îndelung elaborat de reprezentanții tuturor partidelor repre- 
zentate în Parlament. 

În privința rezultatului votului privind adoptarea Constituţiei, 
sunt grăitoare unele relatări-sinteză din presă, care arată că grupurile 
parlamentare ale Frontului Salvării Naţionale, Partidului Unităţii 
Naţionale Române și Partidului Democrat Agrar au votat în totalitate 
pentru Constituție, după cum au procedat, de altfel, și reprezentanţii 
minorităților naţionale, altele decât cea maghiară, și ai Partidului 
Liber-Schimbist, Partidului Social Democrat Tradițional, Partidului 
Social Liberal 20 mai și Partidului Republican. 

Grupurile parlamentare ale Uniunii Democrate a Maghiarilor din 
România și Partidului Naţional Țărănesc-Creşștin și Democrat au 
votat, în unanimitate, împotriva adoptării Constituţiei. 

Trebuie remarcat faptul că, deşi Frontul Salvării Naţionale tra- 
versa, la acea oră, o perioadă de aprige confruntări politice interne — 
care aveau, de altfel, să conducă la destrămarea acestei formaţiuni 
politice —, senatorii și deputații FSN s-au dovedit, în acea zi de 

21 noiembrie, uniți, conștienți că era vorba de un act politic funda- 
mental pentru destinul națiunii române. 

Sunt impresionante, de asemenea, gesturile unor senatori sau 
deputați care au decis să voteze potrivit propriei opțiuni de conștiință, 
în ciuda faptului că partidele din care făceau parte adoptaseră o altă 
poziție. Redau, în acest context, declaraţia domnului Cezar Buda 
(PNL), decanul de vârstă al Parlamentului României din acea pe- 
rioadă: 


„Am votat azi pentru Constituţia țării, deşi știu că are şi părți încă 
perfectibile. Dar eu nu cunosc să existe o singură Constituţie în lume 
care să fie perfectă, care să nu poată fi îmbunătățită. Constituţiile sunt 
ca organismele vii, ele se modifică, se actualizează, se optimizează. 
Nu văd nici un motiv pentru care să nu fi votat această Constituţie, în 
primul rând pentru că fără ea în țară s-ar fi creat un haos, iar haosul, 
după bătrâna mea experiență, duce întotdeauna la dictatură. Or, eu 
unul, şi cred că nu numai eu, m-am săturat de dictatură. Apoi, am vrut 
ca ţara să aibă o lege fundamentală după care să se poată ghida orice 
guvern. Am votat, deci, conform conştiinţei mele, cu toate că trebuia 
să respect o anumită disciplină de partid preconizată. Dar eu, la vârsta 
mea, nu-mi pot permite să fiu atât de disciplinat, aşa că am votat 
ascultându-mi doar conştiinţa.“ 


Personal, la ora votării Constituţiei în Parlamentul României mă 
aflam la Paris, unde am acordat, chiar în acea zi — 21 noiembrie 1996 
— următorul interviu pentru Radiodifuziunea Română: 


— Domnule președinte, sunteți la Paris, dar în casa României — 
locul cel mai potrivit în această Capitală în care puteți adresa compa- 
trioților un mesaj în legătură cu adoptarea Constituţiei. 

— Aş vrea să subliniez că ne aflăm într-un moment politic major 
pentru România — adoptarea, de către Adunarea Constituantă, cu 
mare majoritate, a noii Constituţii. Este, de fapt, principalul mandat 

oiutic al Parlamentului, al Adunării Constituante alese cu un an 
= urmă. 

Aș aprecia, în primul rând, faptul că Parlamentul României — 
= narea Constituantă — , reunind cele două Camere, și-a făcut pe 
“22in datoria, încadrându-se în termenele prevăzute prin Legea 
= sctorală. A fost o muncă migăloasă, o muncă prelungită, dar o 
5 perare, până la urmă, constructivă. În ciuda faptului că sunt și 
emeni care au votat împotrivă, eu cred că această nouă Constituţie 
"== opera comună a tuturor membrilor Adunării Constituante, care 
2 perceput-o ca pe o datorie față de țară, față de electorat. Este un 
= ment politic major, care trebuie salutat ca atare și care marchează 
5 zeaga evoluţie a țării; consemnarea, în legea fundamentală a țării, 
= emncipiilor noi, democratice, de așezare a vieţii politice și sociale 
Ta iara noastră este, în același timp, un punct de deschidere pentru 
a eră de dezvoltare a României contemporane. 

— Sper să nu fac o indiscreție dacă vă întreb dacă ați comunicat 
presedintelui Mitterrand această ştire şi care a fost reacția gazdei 
manea voastră. 

— L-am prevenit încă de la întâlnirea de ieri că urmează să aibă 
 sceastă dezbatere în Parlament, iar astăzi, la conferinţa de presă, 
= comunicat ştirea proaspăt primită prin telefon. Preşedintele 
I=erand m-a felicitat pentru acest rezultat al Adunării noastre 
omstituante. 

— Când veţi promulga Constituţia? 

— Acum urmează să am un dialog cu Parlamentul referitor la 
5 ema referendumului pentru Constituţie. Părerile sunt diferite; 
> » formaţiuni care consideră nenecesar un referendum și, sigur, pe 
> uridic, Adunarea Constituantă avea mandat pentru adoptarea 
T =sutuţiei. Referendumul nu e o obligație, și în absenţa lui Consti- 
= este adoptată şi există posibilitatea promulgării ei. Dar, suntem 
25 cei care considerăm că, din punct de vedere politic — ţinând 
a de importanţa istorică deosebită a acestei noi Constituţii, care 
32 este un cadru nou pentru un stat de drept modern, cu toate ca- 
a sersticile statului democratic al sfârşitului de secol XX — este un 
ment important, care poate fi marcat printr-un referendum popular. 

Urmează să finalizăm această idee. De fapt, s-a elaborat un proiect de 
lege pentru organizarea referendumului, care urmează să fie discutat 
în Parlament și vom avea, de asemenea, o discuţie cu reprezentanții 
partidelor pentru a stabili când anume să programăm referendumul. 
Ideea este să o facem până la mijlocul lunii decembrie. 


Dincolo de aceste declaraţii, având în vedere importanța momen- 
tului adoptării Constituţiei, sunt interesante comentariile agențiilor 
străine de presă pe marginea acestui eveniment: 


Associated Press: „Parlamentul României a adoptat o nouă Con- 
stituţie, care prevede garantarea pluralismului politic şi a drepturilor 
omului, la aproape doi ani de la prăbușirea dictaturii comuniste în 
România. 

După Bulgaria, România este cea de-a doua ţară est-europeană 
care adoptă o nouă Constituţie postcomunistă. Documentul urmează 
să fie aprobat în cadrul unui referendum național, care va fi probabil 
organizat până la finele acestui an. 

Constituţia defineşte România drept republică prezidenţială, în 
care «drepturile și libertățile cetățenilor și pluralismul politic consti- 
tuie valori supreme şi sunt pe deplin garantate.» 

Adoptarea Constituţiei înseamnă îndeplinirea obiectivului princi- 
pal urmărit de actualul Parlament, ales în mai 1990. Ea deschide calea 
spre noile alegeri generale care vor avea loc, probabil, la jumătatea 
1O92; 

Reuter: „România și-a oficializat tânărul sistem democratic, o 
dată cu adoptarea de către Parlament, cu o majoritate covârșitoare, a 
noii Constituţii care consacră un sistem pluripartit, drepturile omului 
şi o economie de piață. Această Constituţie este cea de-a patra în 
istoria ţării, dar prima care consacră republica prezidențială pluri- 
partită, după modelul francez. Ea prevede subordonarea guvernului 
față de președintele ales pe o perioadă de maximum două mandate a 
câte patru ani fiecare şi un corp legislativ format din două Camere, 
asemănător actualului Parlament, ales pe o perioadă de patru ani.“ 

TASS: „La 21 noiembrie, Parlamentul României a adoptat noua 
Constituţie a ţării. Constituţia prevede sistemul pluripartit, diversi- 
tatea formelor de proprietate, consfințeşte drepturile fundamentale ale 
omului și minorităților naţionale.“ 

DPA: „Constituţia, cea de-a patra în istoria parlamentară a 
României, transformă fosta țară guvernată dictatorial-comunist într-o 
republică, pune bazele statului de drept constituțional democratic și 
social și stipulează că România este «un stat naţional suveran, inde- 
pendent, unitar şi indivizibil». 


3. ÎNTÂLNIRE CU LIDERII 
PARTIDELOR POLITICE PARLAMENTARE 


Luni, 25 noiembrie, am organizat, împreună cu premierul 
Stolojan, o întâlnire cu reprezentanții principalelor partide parlamen- 
tare, al cărei scop era acela de a fixa, de comun acord, data exactă a 
alegerilor locale, dar și de a analiza principalele evenimente din viaţa 
politică a țării. Data alegerilor locale a fost stabilită, în final, pentru 
9 februarie 1992. Iată, în continuare, relatarea ziarului „Azi“ din 
27 noiembrie referitoare la întâlnirea pe care am avut-o cu reprezen- 
tanții partidelor: 


„Înaintea demarării negocierilor referitoare la data alegerilor, 
domnul Ion Iliescu a felicitat Adunarea Constituantă pentru adoptarea 
Constituţiei, considerând că «formula sa este democratică, are un 
conţinut modern, comparabil cu orice Constituţie a statelor dez- 
voltate» şi, deci, «suntem într-un moment istoric din viața ţării, care 
marchează trecerea dintr-o fază de provizorat într-una nouă, de 
stabilitate politică». 

Au urmat apoi scurte referiri în legătură cu vizita președintelui în 
Franța. Amintindu-şi, probabil, de românii pe care i-a întâlnit la Paris, 
domnul Iliescu şi-a exprimat, din nou, nemulțumirea că «nu reuşim 
să ne spălăm rufele în familie», transferând disensiunile interne dintre 

særtide și în afara graniţelor țării. În căutarea unei soluţii pentru 
mbunătăţirea imaginii României în plan internaţional, preşedintele a 
=igat conducerea Ministerului de Externe să întocmească şi să 
zrezinte Parlamentului o analiză asupra activităţii acestei instituții de 
„= Revoluţie încoace. «Indiferent de politica de partid, trebuie să 
“efinim împreună interesele majore ale naţiunii. Politica externă 
æate şi trebuie să devină o platformă comună de înțelegere, de 
"aducere, de conlucrare și de apărare a intereselor ţării.» 

După această introducere, premierul Theodor Stolojan a informat 
~ guvernul a dezbătut într-o şedinţă specială hotărârea cu privire la 
“esfășurarea referendumului din 8 decembrie şi cea de finanţare a 
Festei acțiuni, precum şi cea a alegerilor locale și generale. Chel- 
“selile statului vor fi de aproximativ 700 milioane lei. Răspunzând 
mirii declanșate la auzul acestei cifre, domnul Stolojan a spus: 
«vorbim de 700 milioane lei, dar, în acelaşi timp, ţara pierde în 
“care lună milioane de dolari, pentru că se pun, mereu și mereu, noi 
> mdiţii». Datele pe care guvernul le-a propus pentru organizarea 
= *erilor locale au fost 26 ianuarie și 2 februarie, prima alternativă 
“ind respinsă în cor datorită semnificației sale («s-a născut Nicolae 
'_=auşescu»). Exprimându-şi punctele de vedere, unii lideri politici 
== încercat să forțeze amânarea datei alegerilor pe un termen ne- 
Setinit, ridicând tot felul de obiecţii, unele realiste, altele semănând, 
=i degrabă, a mofturi veritabile. Domnul Sergiu Cunescu și-a expri- 
ai temerea — preluată apoi și de alți vorbitori — că Parlamentul nu 
"= avea timpul necesar pentru adoptarea legilor absolut necesare 
sesfăşurării alegerilor, iar domnul loan Mânzatu a avansat ideea 
amânării până la împărțirea tuturor titlurilor de proprietate către 
"cani, idee combătută chiar de un specialist în domeniu, domnul 
^ tor Surdu, care a susținut că «organizarea cât mai grabnică a ale- 
s=nlor locale poate veni în sprijinul aplicării mai rapide a Legii 
“mdului funciar». Domnul Radu Ceontea a arătat că partidul său — 
SUNR — este de acord cu data propusă, dar consideră oportună 
> ptarea în prealabil a unei legi a presei: «Mă simt lezat în calitatea 
ea de cititor, pentru că despre personalităţile noastre de prim rang 
æ fac afirmaţii ce le lezează demnitatea. În campania electorală vor fi, 

cu siguranță, nesăbuințe în organele de presă. Nu e vorba de cenzură, 
dar se impune o decenţă în presă». Una din cele mai discutate pro- 
bleme a fost cea referitoare la finanțarea partidelor, mai toți cei pre- 
zenţi arătând dificultăţile financiare pe care le traversează și care vor 
îngreuna, probabil, desfășurarea unei campanii electorale eficiente. 
Pe această temă, cel mai zgomotos şi mai insistent a pledat domnul 
Ioan I. Brătianu, al cărui discurs părea că a fost întocmit sub deviza 
«democraţie fără benzină nu se poate». 

Data cel mai des avansată a fost 9 februarie 1992, dată asupra 
căreia, până la urmă, s-a întrunit un consens aproape general. 

În finalul discuțiilor, a luat cuvântul domnul Petre Roman, care a 
prezentat punctul de vedere al Frontului Salvării Naţionale faţă de 
ideile exprimate mai-nainte. Referendumul din 8 decembrie a fost 
considerat necesar și util, fiind în măsură să creeze legătura între 
Constituţie și cetățean, să se simtă participant la acest act fundamental 
al procesului de democratizare. În ceea ce privește alegerile locale, 
Frontul apreciază data propusă de guvern ca fiind corectă, neexistând 
nici un fel de justificări temeinice pentru amânarea lor. «Alegerile 
locale reprezintă singura modalitate de a așeza puterea locală într-un 
cadru democratic. Altă modalitate nu există. Ne-am pronunţat demult, 
cu un an în urmă, asupra alegerilor locale, și nu există nici un motiv 
serios care să contrabalanseze cât de cât argumentul esenţial, acela că 
puterea locală trebuie aşezată într-un cadru democratic, deci, conform 
voinţei populare. De-aici încolo, putem vorbi şi de eventuale con- 
diții.» Acestea se referă la finanțarea partidelor de către guvern — 
subiect asupra căruia nici un partid nu este în dezacord cu altul — și 
la exprimarea liberă a tuturor formațiunilor politice la Radio şi, în 
special, la Televiziune. Ajungând la acest subiect, domnul Petre 
Roman și-a amintit de presă, despre care a spus: «Nu pot să nu salut 
cuvintele domnului Ceontea în ce privește statura deontologică a 
presei, care lasă foarte mult de dorit. Mai mult decât atât: s-a creat 
impresia că presa a devenit, cumva, purtătoarea unor canale de 
comunicaţii subterane, care nu știi unde bat. Un efort legislativ în 
acest sens este de primă urgenţă. Îmi pare rău că nu am făcut acest 
lucru mai devreme, că guvernul pe care l-am condus nu a insistat mai 


76 


MOMENTE DE ISTORIE 


mult pentru acest lucru, întrucât demnitatea omului nu e voie să fie 
călcată în picioare, cu atât mai mult demnitatea acelora care reprezintă 
voinţa unor grupuri de cetățeni, o voință populară. Fie ca o iniţiativă 
a guvernului, fie ca o inițiativă a partidelor, trebuie ajuns la o formulă 
— acum avem şi temeiul cel mai bun, Constituţia — de introducere a 
unor elemente care să satisfacă dreptul de apărare, atât al ziariştilor, 
cât și al celor loviți de ziare». O dată hotărâtă data alegerilor locale 
— 9 februarie 1992 — , întrevederea s-a încheiat, nu însă înainte ca 
președintele Iliescu să primească mulțumirile presei pentru faptul că 
a fost acceptată să asiste la negocieri.“ 


4. REFERENDUM NAŢIONAL. 
„DA“ CONSTITUȚIEI 


Duminică, 8 decembrie 1991, s-a desfășurat referendumul na- 
tional pentru adoptarea Constituţiei României, actul fundamental al 
țării, pe care Parlamentul, în calitatea sa de Adunare Constituantă, l-a 
elaborat în cursul unor lungi și adesea tensionate dezbateri, adoptân- 
du-l în ziua de 21 noiembrie cu 414 voturi pentru și 95 împotrivă. 

Imediat după momentul votării, am arătat: 


„Cred că întregul popor trăiește acest moment, acest eveniment. 
Este, aşa cum am spus, momentul major după evenimentele revolu- 
ționare din decembrie. Este încheierea unui proces de dezvoltare a 
vieții politice în condiții noi, democratice şi este, în acelaşi timp, 
momentul care așază statul de drept și instituțiile sale fundamentale pe 
o bază nouă. Este o nouă deschidere. Trecem de la o fază de oarecare 
provizorat spre o stabilitate în viața politică și, sper, şi în viața socială 
şi economică a țării.“ 


Din cei aproape 15 milioane de cetățeni cu drept de vot, peste 
două treimi au participat la referendumul din 8 decembrie, aceștia 
votând în procent de 77,3% în favoarea Constituţiei României. Din 
acel an, ziua de 8 decembrie a fost consacrată ca Zi a Constituţiei 
României. 

5. „NOUA CARTĂ FUNDAMENTALĂ 
A ŢĂRII CONSTITUIE PIATRA DE TEMELIE 
A INSTAURĂRII ŞI CONSOLIDĂRII DEMOCRAȚIEI“ 
— alocuţiune prezentată în faţa Adunării 
Constituante, 13 decembrie 1991 — 


Suv A 


„Evenimentul pe care-l trăim astăzi va intra, fără îndoială, în 
istorie ca o încununare a proceselor declanşate de Revoluţia română 
din decembrie 1989 pentru afirmarea statului de drept şi se va înscrie 
orintre momentele de importanță majoră pentru instaurarea demo- 
“raţiei pe pământul patriei noastre bimilenare. 

Într-adevăr, dacă Revoluţia din decembrie 1989 a înlăturat regi- 
mul totalitar comunist, desființând structurile sale politice și de pute- 
ze. descătuşând poporul, Constituţia încheie, practic, prima și cea mai 
“mportantă etapă a transformărilor reformatoare spre democrație, 
>nsfințind pe plan legislativ şi instituțional idealurile Revoluţiei, 
zsoclamate în Platforma-program a Consiliului Frontului Salvării 
Naţionale din noapte de 22 decembrie 1989. 

Referendumul popular din 8 decembrie 1991 a confirmat actul 
-ndamental al țării elaborat de Adunarea Constituantă şi adoptat în 
zica de 21 noiembrie 1991. Poporul român, chemat să-şi exercite pre- 
"gativele sale de suveranitate națională chiar asupra documentului 
are i-o proclamă, n-a întârziat să se ridice la înălțimea acestei respon- 
sabilităţi. Învingând asperităţile unei vremi neprielnice, trecând peste 
vicisitudinile care îi marchează traiul cotidian, înfrângându-şi pro- 
priile îndoieli, neținând seama de presiunile foarte puternice ale unor 

forțe politice ostile unei așezări constituționale, care au încercat să-l 
deruteze şi să-i deturneze atenţia de la sensul votului, electoratul 
român s-a prezentat la urne în număr mare, cu o înaltă răspundere 
civică, iar cei prezenți şi-au exprimat cu o mare majoritate aprobarea 
față de Constituţie. 

Procentul destul de însemnat al absenteismului nu trebuie nici 
exagerat, nici dramatizat și nici speculat. Neprezentarea la urne, în 
afara unor piedici reale, ca în zonele afectate de viscol, ține de resortul 
conştiinţei și responsabilității fiecărui cetățean şi trebuie privită ca o 
manifestare a democraţiei. În orice caz, numai cei de rea-credință ar 
putea adăuga acest procent voturilor contra exprimate, întrucât în nici 
o democraţie abținerea de la vot nu este similară votului negativ. De 
altfel, sunt fapte care ne îndreptățesc să credem că acei care au dorit 
să voteze contra au dovedit o mai mare disciplină electorală decât 
restul populaţiei. 

Trebuie însă remarcat ceea ce este esențial: voturile pentru 
Constituţie au reprezentat marea majoritate a voturilor exprimate, iar 
în cifre absolute constituie majoritatea electoratului român. Aceasta îi 
conferă Cartei fundamentale a țării mai mult decât confirmarea legală 
necesară, asigurându-i reprezentativitate, autoritate, legitimitate şi 
credibilitate. 

Este omagiul pe care cetățenii români l-au adus Adunării Consti- 
tuante, aleşilor lor, pentru eforturile şi strădaniile depuse pe parcursul 
acestui dificil proces de elaborare. Acestui omagiu îi alătur şi eu cea 
mai înaltă apreciere, împreună cu sincerele felicitări, pe care le adre- 
sez tuturor forțelor politice parlamentare, membrilor Comisiei Consti- 
tuționale, tuturor parlamentarilor. 

Aşadar, ţara are o nouă Constituţie, un nou act de identitate, o 
Constituție modernă şi democratică, la nivelul celor mai bune stan- 
darde internaţionale, apreciată deja ca atare de reputați specialişti 
străini. Cu această Constituţie ne vom putea legitima şi intra în rândul 
naţiunilor libere şi democratice. 

Noua Cartă fundamentală a țării va constitui piatra de temelie a 
instaurării şi consolidării democrației pe pământul românesc. Ea va 
fi în mod cert garanta libertăţii şi propăşirii națiunii, va marca şi va 

asigura trecerea de la etapa de provizorat politic la o fază nouă, de 
stabilitate politică şi instituțională, de așezare pe baze noi a întregii 
vieți economico-sociale. 

Intrarea în vigoare a Constituţiei pecetluieşte trecerea definitivă 
a organizării și activităţii statale la mecanismele și principiile statului 
de drept. Guvernarea țării, funcționarea tuturor autorităţilor publice, 
activitatea tuturor forțelor politice şi a organismelor de orice fel, acti- 
vitatea tuturor cetăţenilor trebuie să fie convergente rigorilor acestor 
mecanisme şi principii. 

Ca președinte în funcție al României, chemat prin acest act fun- 
damental să veghez la respectarea Constituţiei, declar solemn că voi 
considera această prerogativă datoria mea fundamentală; fac apel la 
intreaga naţiune, la toate instituţiile, forțele politice și sociale, la toți 
cetățenii, să facă legământ de credință faţă de principiul supremaţiei 
Constituţiei şi al obligativității sacre a respectării și a legilor în 
vigoare. 

Acest principiu îndeamnă și obligă atât pe cei care şi-au mani- 
festat acordul față de Constituţie, cât şi pe cei care s-au pronunţat 
impotrivă — indiferent de motivaţie — , precum și pe cei care s-au 
abținut de la vot. 

Fie ca aprobarea de către popor a Constituţiei și intrarea ei în 
vigoare să însemne pasul decisiv pentru instaurarea unei păci sociale, 
a ordinii de drept, a unui climat de liniște şi muncă, liantul care să ne 
unească într-un efort comun pentru depășirea greutăților, pentru desă- 
vârşirea reformei, care să asigure o existenţă demnă şi prosperă încer- 
zatului nostru popor. 

Vivat Constituţia!“ 


D. ACUTIZAREA 
CONFLICTELOR ÎN INTERIORUL 
FRONTULUI SALVĂRII NAŢIONALE 


1. DERUTA PROVOCATĂ DE DECLARAȚIILE 
DOMNULUI PETRE ROMAN 


După cum arătam în capitolele anterioare, la „depunerea man- 
datului“ din septembrie 1991, fostul premier Petre Roman declara pu- 
blic că a fost de acord cu „o soluție politică, pentru a stinge valul de 
violențe aberante“. De altfel, el însuși a fost autorul textului prin care 
se anunţa demisia sa, insistând, apoi, ca acest text să fie adăugat Co- 
municatului despre ședința Consiliului Suprem de Apărare a Țării. 

Cu toate acestea, la numai trei zile după ce anunţase că „și-a de- 
pus mandatul“, în cadrul unui interviu acordat Televiziunii Române, 
explica evenimentele din septembrie petrecute la București ca expre- 
sie a unei așa-zise lupte dintre „cei ce vor să menţină vechile orân- 
duieli și cei care vor să aducă România în democraţie și într-o stare 
economică sănătoasă“. Nu a admis nici un moment existența vreunor 
greșeli, nici măcar pe acelea inerente lipsei de experienţă în exer- 
citarea puterii. Cu atât mai puțin nu accepta să recunoască greșelile 
majore din activitatea guvernului pe care l-a condus. Preocuparea sa, 
la acea dată, nu era aceea de a privi și analiza cu obiectivitate cauzele 
care au generat evenimentele din septembrie, ci de a se complica 
într-un joc de cuvinte, lansând ideea — și insistând asupra ei— că 
„depunerea de mandat“ nu era același lucru cu „demisia“. 

La conferința de presă din 3 octombrie 1991, domnul Petre 
Roman punea eşecul guvernului său pe seama faptului că „forțele 
conservatoare“ din structurile de stat — prin care el înţelegea „foștii 
comuniști şi nomenclaturiști““— au zădărnicit direcțiile şi ritmurile 
reformei. Fostul premier se străduia, astfel, să pozeze în victima unor 
comploturi îndreptate împotriva sa, autoproclamându-se drept „sincer 
promotor al democrației și economiei de piață“. Atât Petre Roman, 
cât și colaboratorul său apropiat — Adrian Severin — au făcut efor- 
turi serioase pentru acreditarea ideii că demisia guvernului s-a datorat 
unui complot. „În spatele mișcărilor tragice din ultima vreme au stat 
forțe conservatoare, forţe ale vechiului comunism, forțe nostalgice 
ale vechiului regim“ — spunea Petre Roman în interviul acordat la 
3 octombrie postului Radio France International. La rândul său, 
într-un interviu difuzat de BBC la 9 octombrie, Adrian Severin de- 
clara: „Eu şi nu numai eu, ci şi primul-ministru, am spus că ne-am 
aflat în faţa unui puci criptocomunist“. 

Afișând o agresivitate verbală pe care nu i-o bănuisem nici o clipă 
înainte de septembrie '91, Petre Roman acorda — atât în ţară, Cât şi în 
străinătate — declarații peste declaraţii, toate pe același ton acuzator. 
De pildă, în interviul publicat în ziarul „Azi“ din 21 octombrie '91, 
liderul FSN pleda pentru elaborarea unui nou document programatic, 
care să conducă la o „limpezire a ideilor“, în condițiile în care el însuși 
nu se limpezea în nici un fel, provocând, din contră, o derută generală 
când se declara, pe rând, fie adept al social-democraţiei occidentale, 
fie al liberalismului. Pe de altă parte, readucea în discuție una din 
ideile adversarilor săi politici de până mai ieri — aceea a delimitării 
„elitei“ de restul populaţiei — , susținând că principalele forţe sociale 
pe care trebuie să se sprijine Frontul Salvării Naţionale ar fi „tineretul 
şi intelectualitatea de frunte!“. 

În ceea ce privește atitudinea lui Petre Roman faţă de persoana 
mea, aceasta a evoluat de la negarea inițială a existenţei vreunor ten- 
siuni în relaţiile noastre („simple speculații“ — declara el la 21 sep- 
tembrie ziarului vienez „Die Presse“) la confirmarea unor „diver- 
gențe serioase“ (interviul acordat la 14 octombrie revistei „Time 
International“), continuând cu identificarea președintelui cu forțele 

conservatoare („Adversarii reformelor se bazează pe președintele 
Iliescu, care pare să facă jocul lor“ — declara Petre Roman, pe 26 no- 
iembrie, la Clubul Presei Străine). 

Toată această campanie în care se vehiculau teze și tendinţe în 
contradicţie flagrantă cu orientările programatice ale Frontului Sal- 
“ării Naţionale, contrazicând propriile poziţii ale lui Petre Roman din 
perioada în care era prim-ministru, dar, mai ales, ostilitatea tot mai 
fățișă și agresivă faţă de persoana mea, au generat în rândul membrilor 
Frontului Salvării Naţionale sentimente confuze și derutante. În mo- 
mentele cele mai importante ale Revoluţiei din decembrie '89, am ți- 
nut ca Petre Roman să fie mereu lângă mine, aşa cum am procedat și 
alterior, astfel încât intrasem în conștiința opiniei publice ca o verita- 
bilă echipă, un tandem politic bine sudat (de altfel, ziarul „Azi“ — 
devenit, după septembrie '91, promotor zelos al atacurilor antiprezi- 
dențiale — a și intitulat un amplu material: „Tandemul Iliescu-Roman 
ñu mai există“). Așa se explică deruta din rândul membrilor Frontului 
Salvării Naţionale, care erau acum supuși presiunii — mai mult sau 
mai puțin voalate — de a alege între Iliescu și Roman. 

Disputele interne se înteţeau cu fiecare zi care trecea, dar, în ciuda 
atașamentului meu față de Frontul Salvării Naţionale — al cărui 
membru fondator am fost și la a cărui propulsare pe scena politică a 
îârii contribuisem efectiv —, am evitat mult timp să mă implic direct 
in aceste frământări din interiorul partidului, deși eram solicitat în 
cest sens atât de membri ai conducerii, cât și de parlamentari FSN. În 
cest context, i-am solicitat lui Petre Roman o întâlnire lămuritoare, 
prin care speram să înțeleg motivaţia schimbării sale radicale de 
stitudine și concepție. Am primit un refuz categoric și arogant. Este 
=dificator, în acest sens, conținutul „scrisorii deschise“ pe care Petre 
Roman mi-a adresat-o, prin presă, la 13 decembrie 1991. 


2. „SCRISOAREA DESCHISĂ“ 
A DOMNULUI PETRE ROMAN 


„Săptămâna trecută mi-ai propus o întâlnire pentru a redeschide 
un dialog politic, într-un spirit de responsabilitate politică. Tocmai 
datorită sentimentului de responsabilitate politică, trebuie să vă spun 
că acum am serioase îndoieli că o asemenea întâlnire poate conduce 
la un rezultat sau poate împlini un scop util. 

Am prețuit eforturile noastre comune după Revoluţie pentru a 
așeza România pe drumul refacerii, după devastatoarele decenii de 
dictatură şi sărăcie generalizată. În acea perioadă am împărtășit 
obiective comune. 

Însă, după luna februarie a acestui an, când v-aţi opus ideii de 
înnoire a unor instituții şi structuri importante ale statului prin oameni 
nelegaţi de trecutul comunist, după intervenţia directă cu prilejul 
Convenţiei Naţionale a FSN din martie pentru a mă îndepărta de la 
conducerea partidului și, îndeosebi, după luarea dumneavoastră de 
poziţie din august împotriva Comunicatului guvernului ce-l condu- 
ceam, ce condamna fără echivoc puciul comunist de la Moscova, 
drumurile noastre către reforme politice şi economice s-au despărțit. 

Capitularea dumneavoastră din septembrie în faţa unor acțiuni 
împotriva țării au confirmat şi lumii democrate, în general, că opiniile 

noastre asupra democraţiei și principiilor legalității democratice se 
deosebesc categoric. 

România se află la o răscruce istorică. În spatele nostru se află 
“alimentul sistemului comunist. Un sistem care a eliminat drepturile 
“mului și de la care am moștenit o economie dezastruoasă, degene- 
rată. Această economie a fost conturată și condusă fără nici o legătură 
zu forţele pieţei, ale adevăratei științe economice şi, mai ales, fără a 
zine seama de nevoile reale, sociale şi economice ale națiunii. 

După Revoluţie, am realizat imediat o serie de pași către demo- 
“raţie. Programul de reformă, inițiat la 28 iunie 1990, ce a propus 
schimbarea radicală a mecanismelor, a fost în bună măsură realizat în 
Jan legislativ. Atunci s-au prevăzut măsuri de program strategic 
pentru a transforma economia falimentară într-o economie de piață 
prosperă. Am iniţiat privatizarea industriei și agriculturii pentru a 
adica standardul de viaţă al poporului nostru. 

Cu toate acestea, criza din septembrie a dovedit în modul cel mai 
Frutal că progresele noastre erau insuficiente, că trebuie să fim mai 
“otărâți şi deci să realizăm acţiuni mult mai rapide pentru a contracara 
“fluenta acelora care vor utiliza vechile metode de manipulare, dez- 
“formare şi intimidare, pentru a bloca reforma, ce a lăsat România 
=tr-o continuă stare de înapoiere față de lumea modernă și de gravă 
“onfuzie în rândul diferitelor categorii sociale ale populaţiei. 

Fiind la o răscruce a destinului țării noastre, trebuie să întoarcem 
spatele sistemului comunist condamnat de istorie şi să ne îndreptăm 
= deplină hotărâre și încredere pe calea democraţiei și a unei eco- 
"mii de piaţă viabile. Oricare ar fi partidul sau partidele aflate la 
“nducerea României democrate, ele trebuie să exprime o voință și o 
“apacitate totală de acțiune pentru a-și îndeplini misiunea încredințată 
te alegători și pentru a reda țării noastre locul meritat în rândul marii 
familii a naţiunilor. 

Mulți oameni talentaţi şi competenţi, care îmi împărtășesc opi- 
=le privind viitorul României, au fost de acord să mi se alăture la 
=aborarea unui nou program de refacere completă a țării noastre; o 
“tacere a respectului de sine prin respectarea deplină a drepturilor 
“mului și o refacere a unui standard decent al vieţii, printr-o economie 
-ănătoasă. 

Cei care se simt încă legaţi de trecut și au reţineri în a susține 
aceste idei, au două posibilități: dacă sunt incapabili de a respecta 
procedurile constituţionale trebuie să se retragă, iar dacă ei respectă 
sincer judecata poporului român se pot angaja într-o dezbatere poli- 
tică reală, democratică. 

Consider că este datoria mea ca în perioada următoare să prezint 
în faţa naţiunii un program pentru a limpezi calea către împlinirea 
democraţiei și un plan realist pentru împlinirea reformei economice. 
Acest program exclude jumătăţile de măsură, politica de compromis. 

Trecutul recent ne obligă să tragem învățăminte, dintre care cele 
mai importante sunt: 

— Instituţiile fundamentale ale statului trebuie să asigure și să 
protejeze toate principiile democratice, iar cei ce poartă răspunderea 
acestor instituţii trebuie să fie pe deplin devotați acestei misiuni; 

— Trebuie să respectăm noua Constituţie, pe care poporul român 
a votat-o cu înțeleptul său simţ al istoriei; 

— Orice formaţiune politică responsabilă care va fi chemată să 
guverneze trebuie să explice populaţiei care este fundamentul acțiu- 
nilor sale şi în ce mod fiecare cetăţean este participant la efortul uriaș 
de reconstruire a țării noastre; 

— Reformele politice şi cele economice sunt inseparabile şi tre- 
buie accelerate, fără să devină obiectul unor manevre de culise sau 
false dezbateri politice; 

— Trebuie să găsim cele mai potrivite mijloace de a asigura un 
sistem de protecţie şi pentru cei care sunt, fizic sau psihic, incapabili 
să se adapteze, în acelaşi ritm cu compatrioţii lor, la schimbările 
economice rapide; 

— Ceea ce dorim noi acum este ca poporul român să aibă liber- 
tatea de a alege calea pe care doreşte să o urmeze. Compatrioţii noştri 
trebuie să decidă singuri — prin alegeri libere și corecte şi printr-o 
dezbatere politică deschisă — dacă doresc să meargă pe un drum al 
trecutului, cu jumătăţi de adevăruri şi jumătăți de măsură, sau pe unul 
al viitorului, care să desăvârşească respectarea deplină, atât în plan 
social cât și economic, a tuturor drepturilor omului. 

Cu stimă, 
Petre Roman“ 


3.SĂ APELĂM LA MEMORIE: 
O ÎNTÂLNIRE UITATĂ ? 


Interesant este că, pe 26 septembrie 1991, la întâlnirea pe care a 
avut-o cu membrii Biroului Executiv al FSN şi cu membri ai grupului 
parlamentar FSN, domnul Petre Roman gândea și vorbea cu totul 
altfel despre evenimentele petrecute și nu lăsa loc, câtuși de puțin, 
interpretărilor, atacurilor și speculațiilor pe care le vehiculează cu 
monșalanţă în scrisoarea pe care mi-a trimis-o, ca și în declarațiile și 
“nterviurile care au precedat-o. Ba, mai mult, atunci, în 26 septembrie, 
el era cel ce se străduia să-și convingă interlocutorii de seriozitatea 
stitudinii și a preocupărilor sale pentru aplicarea soluţiei politice 
supra căreia convenisem, în vederea detensionării situaţiei. Cât pri- 
vește atacul împotriva mea, atunci, la 26 septembrie, nici vorbă! 

Redau, pentru edificare, câteva fragmente din discuţiile purtate 
atunci, la acea întâlnire, aşa cum a fost relatată în ziarul „Dimineaţa“ 
din 29 martie 1992. 


P. Roman — Eu, aseară... am vrut să mă duc la Televiziune ca să 
arăt că am prezentat demisia guvernului pentru a se forma un nou 
zuvern şi am avut intenţia să spun lucrul ăsta... 

Am convocat Consiliul Suprem al Apărării şi de abia după aceea, 
ati văzut Comunicatul Consiliului, care era, care pentru prima dată 

spunea lucrurilor pe nume „avem de-a face cu fărădelegi incredibile“ 
(...) ei, în concluzie, trebuia să spun chestia cu formarea unui nou 
guvern pentru că, dacă nu ai instrumentele de autoritate și nu le poate 
pune în aplicare, e clar că trebuie să se dea la o parte. (...) 

Depunerea mandatului a fost aseară. 

Voce — Domnule prim-ministru, nu se poate! Demersul politic 
pe care-l facem noi..., dacă guvernul demisionează, asta trebuie spus 
în Parlament. 

P. Roman — Eu funcţionez pe Legea electorală şi, conform Legii 
electorale, am fost desemnat de Preşedinte. Deci, cel căruia eu trebuie 
să-i depun mandatul este Preşedintele. Preşedintele, conform Legii 
electorale, trebuie să înceapă consultări cu partidele politice. 

Voce — Nu s-a comunicat! 

Voce — Deci e alt guvern! 

P. Roman — Da! Dar nu s-a scris, nu s-a comunicat? 

Voce — Nu s-a comunicat așa. 

P. Roman — Ce înseamnă după părerea voastră, că „ne-am pus 
de acord pentru un nou guvern“? 

Voce — Asta înseamnă, domnule prim-ministru, că trebuia să ne 
întrebaţi şi pe noi. Eu sunt alături de dumneavoastră și voi fi și în 
continuare, dar nu puteaţi să decideți singur chestia asta, e clar? (...) 

P. Roman — (...) dar vreau să spun cum au fost lucrurile acolo. 
Eu am spus: „Domnule, suntem într-o totală imposibilitate de a se 
struni lucrurile“. Era noapte, era târziu, și zic: „Uite, eu pot să mă duc 
la Televiziune să spun adevărul despre ce înseamnă minerii ăştia și să 
spun că, fiind în imposibilitate de a exercita autoritatea, să-mi depun 
mandatul“... La care domnul Preşedinte a spus: „asta este o soluție 
politică viabilă“ (...) 

Deci formularea era corectă, numai că eu am vrut să evit un lucru, 
n-am vrut să spun că mi-am dat demisia pentru că asta putea să dea 
apă la moară ticăloșilor... (sună telefonul — Preşedintele). (...) 

(...) O să spun câteva lucruri și despre asta. Deci, acum am vorbit 
cu Președintele și era o idee care, odată, am mai discutat-o noi din 
punctul ăsta de vedere pentru că pot să vă spun că noi ne-am gândit 
la treaba asta și înainte de (...) dar era o formulă de cu totul altă natură. 

Era legat de, mă rog, încheierea procesului de (sună telefonul — 
Preşedintele). (...) 

Voce — Din cauza acestei intervenții a lui Sergiu Nicolaescu s-a 
stârnit şi Rompresul și toată presa, că nimeni nu mai guvernează ţara. 
Deci v-aş propune să dăm un comunicat din partea guvernului. (...) 

P. Roman — Deci trebuie să spunem așa: „Primul-ministru şi-a 
arătat disponibilitatea“ (...) e foarte important, „primul-ministru a 
“ferit Președintelui mandatul guvernului“. 

Voce — „A depus mandatul“. 

Voce — „A oferit“, încă n-a fost acceptat. 

P. Roman — pentru „a oferi mandatul guvernului, pentru a se 
2junge prin formarea unui nou guvern“. 

Voce — „prin negocieri la formarea“... 

P. Roman — Nu, „pentru a se ajunge, prin formarea unui nou gu- 
Ferm, la o soluţie politică pentru situaţia de criză pe care o traversăm. 
in conformitate cu cele convenite, până la definitivarea unei noi 
“ormule de guvern, actualul guvern îşi îndeplinește mandatul“. 

Voce — Trebuie să asigurăm condițiile ca Preşedintele să fie 
“obligat să numească acelaşi prim-ministru. Dacă n-a numit același 

Dim-ministru, vă rog să fiți conștienți, nici un guvern nu întrunește 
“votul de încredere. 

P. Roman — Aș vrea să vă spun care-i părerea Președintelui. 
2 ărerea Președintelui, deci soluţia politică, era ca să facem un guvern 

ESN, care să aibă în frunte, până la alegeri, o personalitate indepen- 
“entă, care nu e implicată în nici un fel politic şi nici nu se angajează 
zolitic. 

Voce — Și cine-i acela? 

P. Roman — Acum am vorbit cu Președintele, dacă nu vreau să 
erg după aceea să discut cu el. Deci, repet: pentru perioada urmă- 
“are, să fie un guvern FSN, indiferent cum vrem noi. FSN-ul să-l 
tacă, cu un prim-ministru personalitate independentă, apolitică, tehni- 
n, Şi care nu se angajează, adică se angajează la început că nu face 
“ampanie politică şi aşa mai departe, și, propunerea era Stolojan. (...) 
Voce — (...) Am venit aici, am discutat o oră şi jumătate ca să 
läm în final că dumneavoastră de fapt v-aţi dat demisia. 

P. Roman — Dragă, eu nu mi-am dat demisia, este exact ceea ce 
am spus acolo, n-am pronunțat cuvântul demisie. A, că eu am oferit 
demisia, da, am oferit-o, ţi-am spus în ce context — ce Dumnezeu? 
— eram, deci. 

Voce — Deci, acuma sunteți un prim-ministru demisionar? 

P. Roman — Nu, sunt un prim-ministru în funcțiune până când se 
formează un nou guvern. Și acest guvern urmează să vedem cum iese. 
R) 

„.. Este probabil, la întâlnirea cu Președintele, ca ei să nu piardă 
marfa, să zică: „domnule, vrem demisia lui Petre Roman“! Și 
Preşedintele o să spună: „Domnule, el şi-a oferit mandatul, urmează 
să facem un nou guvern!“ Ăia o să zică: „Nu, nu, nu, noi vrem să știm 
că pleacă Petre Roman“. E clar! Ăsta, ăsta este textul. Și s-ar putea ca 
Președintele, nu știu ce aș face în locul lui şi nici nu vreau să fiu eu în 
pielea lui, să zică: „Bine domnule, așa vom face!“ Ceea ce înseamnă, 
din punctul lui de vedere, o chestiune gravă, ca să-i determine să 
plece. Ca să-i determine să plece. 

Voce — Bun, și dacă ei pleacă și se formează un nou guvern? 
Mergem cu un pas mai departe. 

P. Roman — Dacă ei pleacă și se formează un nou guvern atunci 
se declanșează un proces de altă natură, de autoritate. (...) 

„.. Fiindcă nu ştiu ce iese în piață când se duce domnul Iliescu 
acolo. Două lucruri poate, două variante, am vorbit cu dânsul. Sunt 
nişte lucruri care nu poate să nu le spună. Nu poate să nu le spună 
unele lucruri: că situaţia pe care o traversăm este obiectivă, nu poate 
să nu le spună că tranziția pe care o facem este dură, nu poate să nu le 
spun asta. Dar, în final el trebuie să le smulgă (promisiunea că pleacă). 

... Instrumentele de autoritate ale statului nu funcționează. Faptul 
că ele nu funcționează este o chestiune care trebuie analizată foarte 
profund; după părerea mea, asta nu are legătură cu puterea actuală — 
FSN, Președinte, Guvern — ci o legătură cu felul în care ne-am rupt 
noi de vechea societate. 

„.. Eu am constatat că suntem un guvern care nu reușim să pro- 
tejăm populaţia, nu reuşim să protejăm bunurile, nu reuşim să prote- 
Jăm proprietățile, instituţiile, și atunci eu am spus: „Domnule, trebuie 

să încercăm o altă cale, o altă soluţie politică și am oferit Preşedintelui 
mandatul guvernului pentru a se negocia o eventuală nouă formulă de 
zuvern de mai largă deschidere.“ (...) 

„„. Eu îl înţeleg și vă rog să mă înţelegeți că nu pot fi decât solidar 
= Președintele (...) Misiunea dânsului a fost, și din păcate rămâne, de 
=-i scoate pe mineri din Capitală şi eu cred că misiunea noastră este 
de a sprijini acest lucru pe toate căile care ne sunt date de legile și de 
“nstituțiile democratice din ţară. 


Toate aceste aprecieri erau făcute nu de către oricine, ci de pri- 
mul-ministru încă în exercițiu (îşi „depusese mandatul“ doar cu o 
seară înainte), și nici oriunde, ci la o întâlnire cu membrii conducerii 
partidului de guvernământ, și doar cu câteva ore mai înainte ca eu să 
anunț, printr-un comunicat de presă transmis la radio şi televiziune, 
acceptarea demisiei sale. 

Lucrurile erau clare, sau cel puțin așa păreau. După cum se vede, 
>voluţiile următoare aveau, însă, să mă contrazică. Erau, de fapt, 
“ontrazicerile fostului premier. 

Se pune întrebarea: când a fost sincer domnul Petre Roman, 
atunci, în 26 septembrie 1991, când desfăşura logica unei demonstra- 
au de solidaritate cu demersurile care urmăreau soluționarea politică 
= situaţiei date, sau ulterior, când a revenit asupra propriilor declarații 
si s-a raliat campaniei denigratoare cunoscute? 

Las la latitudinea cititorului să judece. 


4. RĂSPUNS LA 
„SCRISOAREA DESCHISĂ“ 
— comunicat al Biroului de Presă 
al Preşedinţiei, 23 decembrie 1991 — 


La 23 decembrie 1991, printr-un comunicat al Biroului de Presă 
al Președinției, am făcut public răspunsul la „scrisoarea deschisă“ a 
domnului Petre Roman: 


„În legătură cu afirmaţiile conţinute în «Scrisoarea adresată 
domnului Ion Iliescu, preşedintele României, de către domnul Petre 
Roman», publicată în ziarul «Azi» nr. 467, Biroul de Presă al Preșe- 
dinţiei este împuternicit să declare: 

Așa după cum domnul Petre Roman recunoaşte, încă din prima 
frază a scrisorii amintite, domnul Ion Iliescu, președintele României, 
i-a propus liderului național al Frontului Salvării Naţionale «un dialog 
politic, într-un spirit de responsabilitate politică» pentru a discuta pro- 
blemele cu care se confruntă în prezent țara, cu atât mai importante 
pentru Front ca partid de guvernământ, care deține majoritatea abso- 
lută în cele două Camere ale Parlamentului. Domnul Petre Roman a 
găsit însă de cuviință să respingă apelul președintelui țării pe consi- 
derente care îi aparţin. Un astfel de refuz este neobișnuit în practica 
raporturilor între şeful statului şi liderul partidului de guvernământ în 
orice stat civilizat. 

În continuare, domnul Petre Roman formulează, ca de obicei, în 
termeni vagi și sentenţioși, o serie de reproșuri și acuzaţii la adresa 
3omnului Ion Iliescu. Lipsa de suport real al acestor afirmaţii, neade- 
“ărurile exprimate reclamă lămuririle de rigoare: 

1. În luna februarie a.c., domnul Petre Roman, pe atunci prim-mi- 
sistru, i-a cerut președintelui țării să sprijine, prin autoritatea funcţiei 
“ale, înlocuirea preşedinţilor celor două Camere, în special a președin- 
tui Senatului. Domnul Ion Iliescu, în mod firesc, a refuzat, explicând 
că președintele nu se poate implica într-o asemenea acțiune, că alege- 
=a sau înlocuirea din funcţie a preşedinţilor celor două Camere este 
proble:na exclusivă a Parlamentului, că nici Executivului, într-un stat 
Š drept, nu îi este permis să se interfereze în problemele forului legis- 
“tiv, organ suprem al puterii. Domnul Roman, însă, răstălmăcește 
sceasta în scrisoarea sa ca opoziție a președintelui la «ideea de înnoire 
= unor instituții şi structuri importante ale statului». 

2. Domnul Ion Iliescu nu avea cum să intervină «direct» în alege- 
ea domnului Petre Roman în funcţia de lider național al acestei for- 
maţiuni politice, pentru simplul motiv că domnia sa nu a participat la 
“scrările Convenţiei Naţionale a FSN, retrăgându-se, conform legii, 
“in această formațiune politică — al cărei preşedinte fondator a fost 

— în urma desemnării sale ca președinte al României, după scrutinul 
Se la 20 mai 1990. Exprimarea unor îndoieli de către domnia sa cu 
>rvire la unele prevederi ale statutului Frontului, cu prilejul unei 
“stâlniri preliminare a Convenţiei cu conducerea executivă a FSN, nu 
vea nici o legătură cu problema candidaturii domnului Roman pentru 
“rganele de conducere ale FSN. 

3. Cea mai gravă insinuare — pe cât de neadevărată, pe atât de 
esponsabilă — se referă la afirmaţia că președintele ar fi luat poziţie 
= luna august «împotriva Comunicatului guvernului», «ce condamna 
ră echivoc puciul comunist de la Moscova». O astfel de afirmaţie, 
ze care domnul Roman o lansează cu seninătate, este cel puțin stranie. 
în momentul declanșării puciului de la Moscova, fostul premier se 
"la la Madrid, unde îşi petrecea vacanţa de vară. Revenirea sa în țară, 
ja cererea insistentă a președintelui, a avut loc după difuzarea Comu- 
“catului Consiliului Suprem de Apărare a Ţării, întrunit din primele 

momente în şedinţă de urgenţă, România fiind printre primele țări 
care a luat atitudine faţă de evenimentele de la Moscova. În cadrul 
Consiliului, nu au existat deosebiri de vederi privind evaluarea acestor 
evenimente. Între Comunicatul Consiliului Suprem de Apărare a Ţă- 
rii, difuzat cu o zi mai devreme, declaraţiile președintelui Ion Iliescu 
şi declaraţia guvernului nu au existat deosebiri de fond, ci doar de 
formă şi decalaj în timp. 

4. Primirea de către domnul Ion Iliescu, în luna septembrie a.c., a 
unei delegaţii din rândul minerilor în situaţia tensionată creată a 
constituit singura soluție de dezamorsare a stării conflictuale existente 
şi nu poate fi calificată, potrivit expresiei domnului Roman, ca o 
«capitulare» a șefului statului. Înaintea primirii delegaţiei minerilor, 
preşedintele s-a întâlnit cu liderii partidelor politice reprezentate în 
Parlament, între care și președintele executiv al FSN. Întrebaţi direct, 
liderii partidelor au considerat oportună primirea acestei delegaţii. 

Ar fi fost oare de dorit, așa cum sugera domnul Roman, să se facă 
apel la mijloace forte, care ar fi putut provoca ireparabile pierderi 
umane şi materiale? La ce ar fi dus proclamarea «stării de necesitate» 
— aşa cum i-a solicitat președintelui, în mod repetat, domnul Roman 
— „idee care a fost respinsă de ceilalți membri ai Consiliului Suprem 
de Apărare?! 

De altfel, ulterior, nici un om politic, indiferent de orientarea sa, 
nu a condamnat acest dialog purtat cu tact de președintele României 
— în acele momente în care domnul Roman și alți colaboratori ai săi 
se aflau, așa cum au afirmat singuri, într-un «adăpost» sigur. 

5. Este greu de explicat și lipsită de loialitate încercarea domnului 
Roman și a sprijinitorilor săi din paginile ziarului «Azi» — care s-au 
lansat într-o veritabilă campanie de denigrare a președintelui Iliescu 
— de a-l prezenta pe domnul Roman drept «sacrificat», «victimă» a 
unei acțiuni anti-Roman, care ar fi fost inspirată de președinte. Liderul 
FSN s-a coborât până la susţinerea tezei absurde că președintele 
Iliescu ar fi organizat «mineriada» din septembrie pentru înlăturarea 
sa. Demisia unui guvern în perioade de criză, în orice regim demo- 
cratic, este un procedeu normal; pentru domnul Roman (în ciuda 
faptului că iniţiativa depunerii mandatului i-a aparținut) aceasta a 

devenit o tragedie personală. Este regretabil că, prin lansarea și 
susținerea, în ultima vreme, a unor scenarii fanteziste, prin vehi- 
cularea unor neadevăruri crase, prin orgoliul rănit pe care îl afișează, 
prin lipsa de scrupule pe care o manifestă, domnul Roman dezvăluie 
trăsături de caracter incompatibile cu calitatea de om politic. 

6. Programul profund de reformă, de distrugere a structurilor 
statului totalitar comunist, a fost iniţiat încă din seara zilei de 22 de- 
cembrie 1989, când Consiliul Frontului Salvării Naţionale a abolit 
aceste structuri şi nu doar prin programul guvernamental prezentat 
Parlamentului de fostul prim-ministru, la 28 iunie 1990. Ansamblul 
'egilor care au trasat coordonatele procesului de reformă, de trans- 
formare a economiei falimentare moștenite într-o economie de piaţă, 
este opera tuturor forțelor politice reprezentate în Parlament și, în 
primul rând, a FSN, partid majoritar. 

Singurul element pozitiv din scrisoarea domnului Roman privește 
ideea necesităţii de a se elabora un «nou program de refacere com- 
pletă a țării». Aceasta ar trebui să fie preocuparea fundamentală a 
tuturor formațiunilor și a tuturor oamenilor politici responsabili. 

Biroul de Presă este autorizat să reafirme cu toată claritatea dis- 
ponibilitatea preşedintelui Ion Iliescu la dialog cu toate forțele politice 
ši. în același timp, refuzul domniei sale de a se angaja într-o polemică 
personală, sterilă, profund dăunătoare climatului politic intern, cu atât 
mai mult în aceste momente când privirea și eforturile tuturor trebuie 
indreptate spre depășirea greutăților existente, stabilitatea şi înfăp- 
wirea concordiei naționale. 


P.S. La solicitarea domnului președinte Ion Iliescu, nu s-a dat 
publicităţii acest răspuns înainte de 22 decembrie, pentru a nu impieta 
manifestările consacrate celei de-a doua aniversări a Revoluţiei din 
decembrie 1989.“ 


Acest Comunicat al Biroului de Presă al Președinției s-a dorit a 
îi un nou apel prin care încercam să chem la dialog și clarificare res- 
ponsabilă, printr-o dezbatere situată deasupra orgoliilor și frustrărilor 

personale, care să țină cont exclusiv de interesele tării și ale Frontului 
Salvării Naţionale, ca partid de guvernământ. 

După cum se poate constata din lectura acestui text, am fost, şi de 
această dată, indulgent cu Petre Roman (deși, poate, aș fi avut mult 
mai multe de spus, cum ar fi faptul că, în august '91, cu ocazia 
puciului de la Moscova, el însuși mă îndemna să iau legătura cu 
Ianaev, autorul puciului, și nu să-l condamn, așa cum a afirmat ulte- 
rior); am adoptat această atitudine în încercarea de a evita producerea 
sciziunii Frontului Salvării Naţionale, convins fiind că aceasta ar 
reprezenta un real pericol pentru evoluția climatului politic și stabi- 
litatea internă a țării. 

În ciuda eforturilor mele, lucrurile au evoluat în sens negativ, ceea 
ce a afectat, în primul rând, performanţa electorală a Frontului Sal- 
vării Naţionale la alegerile locale din 1992, producându-se, ulterior, 
ruptura Frontului, care avea să influențeze semnificativ rezultatele 
alegerilor parlamentare din septembrie 1992 și structura noului Par- 
lament. 


5. „GUVERNUL ROMAN AR FI FOST SCHIMBAT 
CHIAR DACĂ NU VENEAU MINERII“ 
— fragmente din interviul acordat agenţiei 
„Associated Press“ — 


Agenţia „Associated Press“ mi-a solicitat un interviu, în cadrul 
căruia mi s-au adresat și unele întrebări referitoare la pozițiile şi 
*rirmaţiile domnului Petre Roman: 


— Se vorbește despre posibilitatea unei sciziuni în Front. Asta e 
ceva foarte interesant. Care ar putea fi dezvoltările în acest partid, în 
mitorul apropiat? La ce nivel s-ar putea produce sciziunea? 

— Se poartă discuţii la nivelul conducerii Frontului Salvării Na- 
annale. Domnul Petre Roman a declanșat un proces la nivelul con- 
"cerii Frontului, o încercare de „redefinire a unei platforme“; dar, în 
“lumele sale poziţii, el marchează o îndepărtare de platforma politică 
“aginală a Frontului, sub lozinca înnoirii, a democraţiei și a reformei 
=conomice, dar care este o îndepărtare de la poziţiile programatice ale 
Frontului. De fapt, este și o confuzie, se pare că este mai mult vorba 
$ o încercare de clarificare proprie. A trecut de la o extremă la alta: 
de la încercarea de a defini platforma politică a Frontului ca o for- 
=ţiune social-democrată modernă, aliniată la tendinţele social-de- 
mocraţiei occidentale, până la un așa-zis liberalism social, cum l-a 
definit el, care nu e prea clar ce vrea să însemne, adică ce exprimă 

acest lucru ca platformă și concepţie politică. Dar, evident, asta e 
altceva decât platforma iniţială a Frontului. 

Apoi, el vorbeşte de ruperea de vechile structuri. Bine, dar acesta 
este obiectivul pe care şi l-a propus Frontul de la început. Încă din 
noaptea de 22 decembrie, a fost elaborată Platforma-program a 
Consiliului Frontului Salvării Naţionale, pe care, apoi, FSN, ca for- 
maţiune politică, a prezentat-o în februarie, proclamând ca obiectiv 
fundamental îndepărtarea de vechile structuri. 

Mai îngrijorător este însușirea de către domnul Roman a unor 
lozinci care au aparținut dreptei militante de anul trecut, exprimate și 
în tezele Platformei de la Timișoara și în lozincile unor formațiuni 
care erau prezente în Piaţa Universităţii. Deci, este o apropiere de 
dreapta politică a țării, ceea ce reprezintă o îndepărtare de pozițiile 
inițiale ale Frontului. Deci, este o chestiune care ţine de clarificarea 
internă din Front — pe ce poziţii se situează fiecare, ce secțiune a 
Frontului va merge după asemenea orientări pe care încearcă să le 
promoveze domnul Roman sau, din contră, o să fie o despărțire a 
domnului Roman de formaţiune. E greu de făcut acum un pronostic. 

— Ideea principală pe care el o prezintă acum este că a învățat 
mult în cei doi ani, ca politician. La început a fost naiv şi a crezut că 
se poate rupe de vechile structuri fără a se produce o ruptură cu vechii 
oameni. Şi acum se spune că acei oameni, care sunt susținuți, în prin- 
cipiu, de dumneavoastră, nu se pot adapta la norme noi de circum- 
stanță și trebuie dați afară. 

— Asta spun: că e lozinca folosită de alţii până acum, iar acum 
văd că domnul Roman a trecut cu toate bagajele în această tabără, a 
acelora care nu făceau altceva decât să ne acuze pe noi toți de „neo- 
comunism“, de „criptocomunism“ ş.a.m.d. Văd că domnul Roman 
tinde să se ralieze acestor curente. Asta mi se pare anormal și străin 
bazei care a susținut Frontul. Înnoirea societății românești se face cu 
toate forțele componente ale acestei societăţi, nu prin exclusivism sau 
prin îndepărtarea în bloc a unora. Înainte, era principiul luptei de 
clasă, îndepărtarea de la viata socială și politică a celor care erau legaţi 
de vechile clase. Acum se vine cu alte criterii — „foşti nomenclatu- 
rişti“. Ce-i aia nomenclaturist? E o chestiune care trebuie, iarăși, 

definită. Doar domnul Roman aparţine tocmai acestui sector al socie- 
tății noastre. El nu a trăit și nu a fost beneficiarul privilegiilor fostei 
nomenclaturi? Atunci și el se autoexclude prin asemenea aprecieri. Şi 
alții ca el. Deci, asemenea tendinţe exclusiviste sunt anormale, sunt 
nefirești, sunt poziţii extremiste în viaţa politică, care nu slujesc con- 
solidarea unui Front al tuturor celor interesați în înnoirea şi progresul 
tării. Fiecare în parte trebuie să răspundă pentru faptele, orientările şi 
poziţiile sale. 

— Există un cadry care împiedică reforma? 

— Cum să spun, este o inerție a sistemelor, în general. Este o 
inerție a structurilor, este o inerție a mecanismelor, este o inerție a 
mentalităților. Deci, din acest punct de vedere, fără îndoială că orice 
proces înnoitor întâmpină asemenea rezistenţe, dar acestea nu pot fi 
ratate simplist. Societatea nu poate fi împărțită între reformatori și 
“onservatori. Cu asemenea maniere simpliste nu se rezolvă proble- 
mele. Mai important este să abordăm concret problemele; adică, 
adepți ai reformelor sunt toți — cel puţin declaraţi —, şi orice om 
realist își dă seama că nu se poate merge înapoi, o revenire a vechilor 
structuri nu mai este posibilă. Singura cale e mersul înainte, și în 
raporturile umane, şi în înnoirea vieţii politice, și în viaţa economică. 
Nu se poate fără aceasta. Dar, nu e suficient să te proclami adept al 

“erormei, nu-i suficient să repeţi nişte lozinci generale despre reformă 
3 despre valoarea ei. Lucrurile trebuie abordate cu profesionalism, 
a competenţă. Și apelăm la toate forțele capabile să concure la 
liza proceselor care au loc în societate, pentru cunoaşterea mai 
aprofundată a lor, pentru elaborarea alternativelor posibile, prin care 
SE se acţioneze pentru rezolvarea problemelor concrete. Or, asta cred 
a lipsit foarte mult, inclusiv în vechiul guvern. S-au rezumat la 
inci generale și la politicianism, nu la abordarea concretă a 
blemelor economice cu care se confruntă ţara. 
— Aţi fost personal nemulțumit de acest guvern, înainte de 
irea minerilor? 
— Sigur, nemulțumirea este a tuturor, inclusiv a membrilor gu- 
mului, pentru că problemele sunt complicate, greutăţile sunt mari. 
E cred că nu poate fi redus totul la imperfecțiunile guvernului; adică, 

nu se poate pune totul numai pe seama guvernului, privitor la greu- 
tățile și problemele care au apărut. Dar, eu zic că o abordare mai 
concretă a unor probleme ar putea să ajute societatea. 

— Dacă nu veneau minerii, ar fi fost schimbat guvernul? 

— Da, oricum; absolut. Chiar domnului Roman i-a aparținut 
această inițiativă, cu vreo două luni înainte de venirea minerilor. Avu- 
sesem o asemenea discuţie, despre o posibilă retragere a domnului 
Roman din guvern, dar, după aceea, și-a schimbat părerea. 

— După aceea, mulți membri ai guvernului mi-au spus mie, cu 
mult regret, că au fost dați afară. Nu au intenționat să-şi depună de- 
misia, au auzit la radio despre demisia lor şi au fost șocați să o audă. 
Au fost dați afară de preşedinte — aşa spun ei. 

— În legătură cu septembrie? Bine, dar asta e o procedură obiş- 
nuită, când premierul îşi depune demisia. 

— Ei spun că nu au făcut-o. 

— Cum să nu? Premierul Roman, din proprie inițiativă, a formu- 
lat textul de „depunere a mandatului“, folosindu-se de prevederea 
legală că premierul își depune demisia preşedintelui. Preşedintele o 
poate accepta sau nu. A-și depune mandatul înseamnă a-și da demisia. 
Şi-a depus mandatul motivat, pentru ca președintele să poată negocia 
noua formulă guvernamentală, care să aibă o altă deschidere, și către 
alte formaţiuni. Deci, a fost o gândire profund politică, iar mie mi se 
pare că a fost și foarte înțeleaptă, o soluţie pentru dezamorsarea stării 
tensionale în care ne aflam în momentul acela și care coincidea cu o 
gândire anterioară, ce avea în vedere o asemenea orientare, o ase- 
menea deschidere, pentru perioada aceasta, preelectorală. Deci, a fost 
o coincidenţă totală în ceea ce privește gândirea acestui proces, care 
a fost grăbit de prezenţa minerilor și de starea generală care se crease 
atunci. A fost o procedură firească, normală, nu trebuia nimic în plus. 
A merge în fața Parlamentului este a doua procedură posibilă, când 
guvernul cere vot de încredere sau nu. Aceasta este demiterea guver- 
nului prin vot de neîncredere din partea Parlamentului. E cu totul 
altceva. Dar depunerea de bunăvoie a mandatului se face către cel ce 
i-a dat acel mandat, deci către președinte. A fost o procedură absolut 

legală şi firească şi nimeni, atunci, nu a contestat-o. Atunci nimeni nu 
a luat-o în discuţie, nu? 

— Mie mi se pare că observatorul poate gândi că acestea sunt 
jocuri politice, care s-au întâmplat după căderea guvernului Roman; 
veţi căuta să se ajungă la schimbarea domnului Roman din funcția pe 
care o deține în cadrul partidului? 

— Asta nu ține de mine. Este o altă problemă. Eu nu sunt membru 
al partidului, al Frontului Salvării Naţionale. Eu m-am retras din 
cadrul Frontului Salvării Naţionale când am fost ales preşedinte. 

— Şi, totuşi, vi se pare firesc, dacă veți candida iarăși ca preșe- 
dinte? 

— Da, sigur. E o legătură sentimentală. Depinde, însă, de orien- 
tarea acestei formaţiuni în viitor. 

— Dacă se produce o sciziune în partid sau dacă domnul Roman 
rămâne în fruntea partidului — şi dânsul a spus că așa va fi — dum- 
neavoastră nu veți mai candida din partea Frontului? 

— El a contestat că ar fi spus așa ceva, nu știu... 

— Bine, vedeți posibilitatea formării unui alt partid? 

— Nu știu, depinde. În orice caz, eu nu pot avea un rol activ în 
acest proces. E o chestiune de opţiuni. 

— Vedeţi, ca preşedinte al tuturor românilor, alte figuri politice, 
aflate în opoziţie, care în viitor ar putea fi conducători buni în această 
țară — ca prim-ministru, să zicem — în opoziția care nu şi-a creat un 
rol în doi ani după Revoluţie? 

— Sunt lucruri care sunt greu de prevăzut. Domnul Stolojan era 
o figură necunoscută până a fost desemnat ca premier. Atunci când 
s-au purtat discuţiile preliminare în legătură cu un premier posibil, 
mulți puneau un semn de întrebare. Deci, erau îndoieli asupra capa- 
cităţii domnului Stolojan de a conduce un guvern. 1 se recunoșteau 
calităţile de profesionist în domeniul finanţelor, dar nu aveau sufi- 
cientă încredere în capacitatea sa de a conduce un guvern. lată că, în 
două luni, domnul Stolojan s-a impus ca premier. Deci, până la urmă, 
viaţa consacră roluri care nu pot fi bănuite. Şi noi ne aflăm într-o ase- 
menea perioadă, când valorile se propulsează uneori pe neașteptate. 

— Întrebarea mea este dacă vedeți oameni din opoziţie care sunt 
capabili de guvernare. 

— Eu cred că se găsesc suficienți oameni capabili în țară care 
să-și asume asemenea răspunderi. 

— În ce-l privește pe domnul Stolojan, cum priviți succesul 
guvernului său, după două-trei luni de când funcționează? 

— A dovedit profesionalism și dorința de a se angrena cu toată 
răspunderea în problemele grele. Guvernul acesta a intrat într-o pe- 
rioadă grea în ceea ce privește economia; iarna amplifică aceste 
greutăţi, într-o perioadă decisivă pentru promovarea unor măsuri de 
esenţă ale reformei economice, cu consecinţe în viaţa economică și 
socială a ţării. Deci, asumarea unei asemenea răspunderi nu e simplă. 
Până acum, mi se pare că guvernul şi domnul Stolojan personal au 
demonstrat capacitate și înaltă responsabilitate. 

— Vedeţi, concret, dacă a făcut lucruri diferite decât ceea ce a 
făcut guvernul anterior, adică dacă este vorba de oameni diferiți care 
au făcut aceeaşi acțiune? 

— De fapt, este o anumită continuitate. Este firesc, pentru că este 
un proces unic. Dar, mi se pare că toată deschiderea politică pe care a 
făcut-o domnul Stolojan, ca şi calitățile personale, de om neimplicat 
în activitatea de partid, ci preocupat eminamente de problemele gu- 
vernului și ale guvernării, îi conferă acest avantaj în fața opiniei 
publice, ca și mai multă credibilitate în tot ceea ce face. 

— Mi se pare că este o problemă care continuă în ambele gu- 
verne, se produc schimbări foarte grele în economie, care cer sacrificii 
enorme pentru populaţie. Impresia mea este că oamenii nu prea în- 
teleg ce se întâmplă, adică de ce este necesar ca prețurile să fie de cinci 
ori mai mari, iar salariile doar de două ori. Nu înţeleg. 

— E firesc. 

— Şi, atunci, ce se poate face mai mult în acest domeniu, ca 
oamenii să înțeleagă ce se întâmplă? 

— E firesc să fie așa, mai ales ținând seama de nivelul general de 
viaţă al oamenilor, de situaţia economică pe care am moștenit-o, de 
condiţiile sociale, de viaţă, de trai, ale unor pături foarte largi ale 
populaţiei, care şi așa se confruntă cu foarte multe greutăți. Să mai 

facă sacrificii în plus devine, într-adevăr, greu de acceptat. Deci, nu e 
vorba numai de capacitate de înțelegere şi receptare dar, dacă omul 
se descurcă greu în viaţa zilnică, e de înţeles că e greu să accepte 
asemenea stări de lucruri. Din acest punct de vedere, nu avem altceva 
de făcut decât a desfășura o politică deschisă. Guvernul să caute să 
demonstreze dorinţa de a rezolva problemele şi să vorbească cu cărțile 
pe față, în faţa societăţii, asupra situaţiei existente şi a măsurilor pe 
care le adoptă. Altă soluţie nu este. Minuni nu se întâmplă. 


Acest interviu a fost transmis, la vremea respectivă, şi pe postul 
naţional al Televiziunii Române. 


6. „NU SUNT OMUL RANCHIUNEI“ 
— interviu acordat ziarului „Azi“ — 


În urma interviului acordat agenţiei „Associated Press“, Petre 
Roman și ziarul „Azi“ — devenit, după cum am arătat, susținător 
fervent al liderului național al FSN — au declanșat o serie de atacuri 
privind persoana mea, reproșându-mi-se, în principal, preocuparea 
față de noile tendinţe din interiorul Frontului, asupra cărora am în- 
cercat să mă lămuresc printr-o întâlnire realizată, la cererea acestora, 
cu unii deputaţi şi senatori ai partidului. 

La 13 decembrie, cu ocazia marcării, în Parlamentul României, 
a momentului intrării în vigoare a Constituţiei, am acordat, chiar zia- 
rului „Azi“, un interviu, care a fost publicat a doua zi, sub titlul „Nu 
sunt omul ranchiunei"": 


— Domnule președinte, după câte ştiţi, domnul Roman a apreciat 
că dumneavoastră — spunându-vă opiniile despre ceea ce se întâmplă 
în Front, despre acţiunile şi declarațiile liderului său național — aţi 
încălcat prevederile Constituţiei. Sunteţi de acord cu acest punct de 
vedere? 

— Ca președinte al ţării, sunt obligat să răspund oricăror soli- 
citări, să stau de vorbă cu reprezentanții oricăror formațiuni, indiferent 
în ce formă. Am ușile deschise şi stau de vorbă cu reprezentanții 

mturor formațiunilor politice. Cum pot să refuz solicitarea din partea 
zeputaţilor şi senatorilor Frontului? De altfel, mai demult, am avut o 
=semenea solicitare, pentru o discuţie lămuritoare, în prezența lide- 
ului Frontului. De câteva ori, chiar am solicitat să vină împreună cu 
“uderul, lucru care a fost refuzat sistematic. Iar scrisoarea deschisă pe 
-are am primit-o aseară din partea lui confirmă că și ultima mea so- 
“citare — de acum o săptămână şi ceva, când i-am propus să judecăm 
za oameni politici responsabili problemele actuale, politice, cu care 
se confruntă țara şi Frontul Salvării Naţionale (pentru că eu leg soarta 
Frontului de soarta țării şi soarta țării de soarta Frontului) — consideră 
> nu mai este utilă o asemenea discuţie lămuritoare, cu alte cuvinte, 
=a mai are ce discuta cu mine. Deci, a pornit pe calea unei lupte des- 
Thise şi nu știu ce urmăreşte, de unde a descoperit aceste contradicții 
“ndamentale între noi doi și când anume. Este regretabil, îmi pare 
māu, dar consider că s-a deplasat ca poziţie, ca orientare, ca gândire, 
“Je ceea ce ne-a legat o anumită perioadă de timp. 

— Din acest moment, după ultimele dumneavoastră demersuri, 
sonsideraţi închisă orice poartă de, să-i spunem, revenire? 

— El a închis orice poartă de dialog. 

— Şi dumneavoastră? 

— Eu am rămas totdeauna deschis. Nu sunt omul ranchiunei. 

— Cum vă explicați faptul că domnul Roman asociază interviul 
dumneavoastră acordat agenţiei „Associated Press“ de un Comunicat 
al Serviciului Român de Informaţii? 

— Nu are nici o legătură una cu alta. De fapt, răspunsul SRI-ului 
se referea la o acuză adresată de domnul Roman acestei instituţii, la 
Cluj, cum că ar manipula dosare. Probabil că în răspunsul SRI-ului 
sunt şi stângăcii; eu cred că nu au făcut bine că au adăugat în răspuns 
şi aprecieri de natură politică. Răspunsul trebuia rezumat la problema 
in sine, a soartei dosarelor, şi la acuzaţia adusă de domnul Roman. 


E. DOI ANI DE LA REVOLUȚIA 
DIN DECEMBRIE 1989 


1. ADUNAREA SOLEMNĂ A PARLAMENTULUI 


Împlinirea a doi ani de la Revoluţia Română din decembrie 1989 
a fost marcată, în întreaga țară, prin numeroase manifestări comemo- 
rative — adunări și marșuri, depuneri de coroane de flori, slujbe reli- 
gioase — prin care mii de cetăţeni, oameni de toate vârstele, au adus 
un pios omagiu celor care s-au jertfit pentru libertate, democraţie și 
demnitate, pentru dreptate și o viață mai bună. Printre aceste mani- 
festări de rememorare a curajului şi voinței unui popor care, în decem- 
brie '89, a renăscut, redobândindu-și încrederea și vocaţia libertății, 
s-a numărat şi şedinţa solemnă a celor două Camere ale Parlamentu- 
lui, la care am participat atât eu, cât și primul-ministru, membri ai gu- 
vernului, reprezentanți ai organizaţiilor și asociaţiilor revoluționare. 

Am rostit, cu acest prilej, următorul discurs: 


„Domnilor președinți, 

Onoraţi membri ai corpurilor legiuitoare, 
Stimaţi invitați, 

Doamnelor și domnilor, 


Au trecut doi ani de la victoria Revoluţiei Române. Televiziunile 
din întreaga lume transmiteau în direct desfășurarea febrilă a eveni- 

mentelor cruciale din ţara noastră. Revoluţiile antitotalitare și anti- 
comuniste din centrul şi răsăritul Europei și-au atins punctul de culmi- 
nație în România. Vechiul sistem social-politic, personificat în ultima 
sa etapă în dictatura ceaușistă, a fost răsturnat printr-o mișcare incan- 
descentă și explozivă, cu o impresionantă participare a tuturor forțelor 
şi categoriilor sociale. Toţi cei care au trăit acele clipe de biruinţă și 
durere au resimtit încărcătura lor emoțională de excepţie. Eram părtași 
la un eveniment de proporții istorice, fără să-i intuim, atunci, toate im- 
plicaţiile, deşi el avea o anvergură universală, atestată şi de rezonanţa 
sa internaţională, de valul de simpatie şi gesturile emoţionante de 
solidaritate cu care a fost întâmpinat pe toate meridianele. Anul 1989 
va purta de acum sigiliul acestor extraordinare mișcări revoluționare, 
în care românii au fost prezenţi, conferindu-le un plus de radicalitate 
şi un decisiv vector istoric. Se încheia o epocă, de un tragism fără 
seamăn, se deschidea o alta, plină de speranţe. 

Răsturnarea dictaturii ceaușiste, a regimului totalitar comunist, 
prin energia maselor ieșite în stradă și restructurarea ulterioară a 
întregului sistem de stat sunt mutații care ne-au marcat pe toţi, ase- 
menea unui foc purificator, ne-au redat încrederea în noi înşine, în 
capacitatea națiunii române de a fi subiect al propriei sale istorii. 

În aceste momente, primul nostru gând se îndreaptă spre cei care 
au avut curajul şi demnitatea de a se opune frontal dictaturii, în acele 
clipe hotărâtoare de destin, aureolând poporul român cu sacrificiul 
lor, reatestându-i vocaţia libertăţii. Privind retrospectiv, vedem mai 
limpede azi că Revoluţia Română a fost, prin anumite caracteristici, 
dar în primul rând prin dimensiunea ei tragică, un fenomen unic, ale 
cărui semnificaţii cresc în perspectiva schimbărilor actuale, consa- 
crând mișcarea din România, de acum doi ani, ca un eveniment de 
referinţă. Mersul istoriei ne-a încărcat cu o răspundere gravă, aceea 
de a dovedi prin fapte că jertfa supremă a eroilor din însângeratul 
decembrie '89 nu a fost zadarnică. Iar noi, cei aflaţi astăzi sub cupola 
acestei instituţii a democraţiei, trebuie să ne asumăm cu toată ființa 
crezul şi legământul pentru care și-au dat viaţa. Stăm azi, în zbu- 
ciumul renașterii naționale, pe temeliile sfinţite de sângele martirilor 
din decembrie "89. 

Fie ca sacrificiul lor şi forța morală care i-a însuflețit să rămână 
pilduitoare în amintirea noastră și a generaţiilor viitoare! 

Cu credința că poporul le va cinsti de-a pururi memoria, vă pro- 
pun să exprimăm recunoştinţa pe care le-o datorăm printr-un pios 
moment de reculegere. 

Onorat auditoriu, 

Revoluţia din decembrie 1989 a însemnat o ruptură cu vechiul 
sistem și a deschis un nou traseu destinului românesc. Ea a exprimat 
Su vigoare opțiunea limpede pentru o viaţă democratică şi a declanșat 
n proces ireversibil de transformare şi modernizare a României. Cu 
îngăduința dumneavoastră, m-aș referi la câteva aspecte ale drumului 
Barcurs, la scurta experienţă a tranziţiei şi la perspectivele imediat 
zrmătoare. 

Prin Declaraţia-program din noaptea de 22 decembrie, Consiliul 
Frontului Salvării Naţionale — care şi-a asumat răspunderea de a 
>onduce procesul revoluţionar şi de a guverna tara în condiţiile 
Jemolării vechilor structuri de putere — s-a angajat în fața naţiunii să 
xctioneze decisiv pentru instaurarea democraţiei şi înnoirea vieţii 
sociale. Acel Comunicat, rezultat al unei elaborări colective, a sinte- 
Azat aspirațiile mișcării revoluționare şi i-a imprimat un caracter 
ogramatic. O analiză pertinentă şi obiectivă relevă că, în liniile sale 
enerale, acest angajament a fost respectat. Astfel, a fost lichidat 
»stemul politic totalitar, consacrat prin principiul partidului unic, şi 
~a deschis calea către un sistem politic pluralist şi democratic. Parti- 
l comunist, purtător al ideologiei totalitar-comuniste și principalul 
strument de menţinere a sistemului comunist, a dispărut din viaţa 
ditică a țării. Şi asta nu ca urmare a unui act de forță din partea noii 
eri, ci prin intrarea într-o nouă realitate istorică. Au fost organizate 
ele alegeri libere şi s-au constituit instituții democratice, specifice 
tului de drept, consacrându-se, în fapt, principiul separării pute- 
r; s-a asigurat cadrul legal necesar manifestării libertăţilor şi drep- 
ilor cetăţeneşti, inclusiv pentru minorităţilor naţionale; s-au iniţiat 
mele măsuri pentru trecerea la economia de piață; s-a desfăşurat o 
ensă activitate pentru a pune sistemul legislativ pe temeiuri noi, 
atru promovarea reformelor economice și politice. S-a produs o 

amplă deschidere în politica externă a ţării, România putând, după 
peste 40 de ani, să reînnoade legături istorice, tradiționale și să-și 
orienteze politica externă în conformitate cu interesele sale naționale. 

Deși nu am reușit să atingem toate obiectivele pe care ni le-am 
propus, am făcut, totuși, multe, într-un timp foarte scurt. Revoluţia a 
permis României să sară etape intermediare și să se reînscrie în cursul 
evoluţiei istorice din Europa. 

Mişcarea revoluționară de la noi a trebuit să demonteze un fa- 
bulos sistem totalitar, cu un puternic blindaj instituțional, cu rami- 
ficaţii în toate componentele vieţii sociale. Revoluţia s-a produs când 
societatea românească se afla într-un blocaj istoric, într-o situație de 
criză acută, fără orizont, situaţie din care nu exista altă ieșire decât 
înlăturarea prin forță a fostului regim. 

Noi n-am putut ieși din chingile dictaturii printr-o «revoluţie de 
catifea» precum ţările din jur. O dată cu declanșarea revoltei populare, 
legitime, dictatorul s-a împotrivit, încercând să o reprime prin forță. O 
soluţie pașnică, prin mijoace politice, ne-ar fi scutit de sacrificii şi 
convulsii suplimentare. Este limpede astăzi că elementul decisiv, care 
a determinat victoria schimbării, l-a constituit uriașa ridicare a ma- 
selor — tineri şi vârstnici, muncitori şi intelectuali, bărbaţi și femei 
— împotriva dictaturii, întâi la Timişoara, care a rezistat cu grele 
sacrificii şi pilduitor eroism, timp de o săptămână, încercărilor de 
reprimare, apoi la București, unde ieșirea de nestăvilit a populaţiei a 
decapitat regimul, precum şi în alte centre ale țării, imprimând miş- 
cării revoluţionare un caracter exploziv şi radical, trăsături ce singu- 
larizează Revoluţia Română. La asigurarea victoriei, un rol hotărâtor 
l-au avut Armata și forțele Ministerului de Interne, care s-au alăturat 
poporului. 

Unitatea realizată în acele zile fierbinți, consensul impresionant 
ce a sudat forțele Revoluţiei în fazele ei decisive, vor rămâne o măr- 
turie a capacităţii specifice poporului român de a se mobiliza cu toate 
fibrele sale vitale în situații-limită, când destinul naţional se află în 
cumpănă. lar în decembrie 1989 eram într-un astfel de moment. 

Revoluţia noastră a avut o complexitate nebănuită, generată de 
împletirea unor factori interni și externi, pe care analizele de până 

acum nu au reuşit să o descifreze pe deplin. Dramatismul confrun- 
târilor, dinainte de 22 decembrie și de după această dată, ritmul preci- 
pitat al evenimentelor, confuzia și deruta unor forţe ce au acţionat în 
“cele zile şi nopţi, au alimentat ulterior o întreagă mitologie a revo- 
lutiei, exploatată publicistic, pentru a acredita versiuni diferite, în 
“uncţie de accentele și faptele pe care le-au reținut şi, nu în ultimul 
zând, de interesele şi sensurile politice pe care le vizau. Avem nevoie, 
iasă, de o adevărată reconstituire globală, făcută cu onestitate și 
“iectivitate, pentru a descifra adevărul integral și a lămuri situațiile 
zeclare sau «enigmatice», eliminând «scenariile» fanteziste care s-au 
Tesut în jurul lor. Dincolo de orice detalii, unele fără îndoială impor- 
“ante, rămâne adevărul fundamental că, în decembrie 1989, poporul 
“omân a înfăptuit o Revoluţie! Stau mărturie milioanele de oameni 
“are s-au ridicat împotriva dictaturii şi, mai ales, caracterul radical şi 
rofund al prefacerilor pe care le-a generat. Comploturile, loviturile 
Se stat, pot schimba conducători, dar nu sisteme sociale. În România, 
= decembrie 1989 a avut loc o Revoluţie care a măturat un regim 
=nacronic și a declanșat transformarea întregii societăți româneşti. 
Adevărul este că revolta împotriva regimului totalitar și dorința 
“= schimbare erau unanime, că acestea se manifestau în forme diverse 
— nu numai prin exprimări publice ale unor disidenţi sau prin unele 
cercări de a închega structuri de acţiune pentru răsturnarea dicta- 
ului — ci, în primul rând, printr-o rezistență organică, tăcută şi 
Wlâncă, prezentă în toate straturile populaţiei, ca o permanenţă a vietii 
astre sociale. Fără această acțiune lentă, erozivă, de ani de zile, 
A ibușirea regimului totalitar comunist nu ar fi fost posibilă. 
Restituirea adevărului poate avea un efect lămuritor și în ceea ce 
2rivește stabilirea răspunderilor penale. Justiţia trebuie să se mani- 
“este ca o autoritate realmente independentă, respingând orice inge- 
“tă politică, asumându-și — în slujba adevărului și dreptății — 
“îspunderea pe care i-o conferă democraţia autentică. Într-un veritabil 
ces, care să cuprindă întreaga perioadă a celor 45 de ani, este nece- 
sar să disociem componentele politice, ideologice, morale de răspun- 
rile juridice. Acestea din urmă nu se pot referi decât la persoane 
“are au încălcat legile sau au comis abuzuri. 

Este absurdă intenția de a culpabiliza categoriile sociale şi, cu atât 
mai mult, de a extinde culpabilizarea asupra întregului popor, igno- 
rându-se contextul istoric şi datele realităţii pe care le-am trăit. Siste- 
mul comunist constituie o experienţă istorică încheiată definitiv 
pentru România şi nu există, obiectiv, posibilitatea restaurării sale sub 
nici o formă; în acelaşi timp, nu sunt de admis nici intenţiile de a-i 
masca aberațiile şi nedreptăţile care l-au însoțit. 

Scrierea istoriei, în lumina necruțătoare a adevărului, va înfățișa, 
fără îndoială, toate dimensiunile sale, cu necesarul discernământ 
critic, înțelegând că sensul Revoluţiei nu a fost acela de a întoarce 
roata istoriei, ci de a deschide calea reconstrucției țării pe direcțiile 
civilizației contemporane — în tot ceea ce are ea mai avansat — , por- 
nind de la realitățile pe care le avem și de la stadiul de evoluţie în care 
ne găsim. Nu putem șterge cu buretele munca și eforturile construc- 
tive ale poporului din ultimii 45 de ani. Problema-cheie este ca, 
păstrând valorile şi bunurile în care s-a încorporat creația materială şi 
spirituală a fiilor acestui pământ, să construim mecanismele proprii 
democrației şi economiei de piață. 

Doamnelor şi domnilor, 

În cei doi ani care au trecut de la Revoluţie am traversat şi tra- 
versăm, ca întreaga Europă de răsărit, o experiență istorică inedită, 
pentru că nu dispuneam și nu dispunem nici de repere anterioare cât 
de cât sigure, nici de modele verificate. Trecerea de la o societate de 
tip totalitar la una democratică, de la o economie supercentralizată la 
o economie de piață, s-a dovedit un proces cu mult mai dificil și deru- 
tant decât ne-am închipuit inițial. Ca atare, îl parcurgem învățând din 
mers, confruntându-ne cu numeroase situații imprevizibile, cu eveni- 
mente și traumatisme sociale fără precedent, cu violenţe și convulsii 
pe care nu le-am putut evita şi pe care le regretăm cu toții. Ele au pus, 
deseori, sub semnul întrebării cursul democratic al societăţii. Aș spu- 
ne.că ne aflăm acum în punctul critic al tranziţiei, când mai toate 
componentele edificiului social se află într-o criză de profunzime, 
greu de cuprins în multitudinea dimensiunilor ei. Actualul moment 
este unul de cumpănă, în care solicitările practice ale reformei au 
prioritate şi trebuie să-și găsească răspunsuri concrete. Trăim, după o 

iurtună ce ne-a debusolat, într-un moment de revenire la realismul 
Dolitic şi social, a cărui cerinţă de fond este aceea de a ne pune în 
cord aspiraţiile cu posibilităţile concrete. 

Cele mai semnificative mutații le înregistrăm în sistemul politic. 
Aici s-a creat, în urma alegerilor de la 20 mai 1990, cu inevitabile 
tensiuni, un nou cadru instituţional, de esență democratică, indiscu- 
tabil perfectibil ulterior. Afirmarea pluralismului politic, separarea 
puterilor în stat, consolidarea şi clarificarea ulterioară a partidelor, 
instaurarea unei vieți parlamentare, libertatea de opinie şi de expresie 
au conturat un nou câmp politic al societăţii. 

Adoptarea Constituţiei este cel mai important act politic de la Re- 
soluţia din 22 decembrie 1989, pe care marea majoritate a populaţiei 
l-a înțeles și l-a întărit cu o înaltă responsabilitate civică la referen- 
“Sumul de la 8 decembrie anul acesta. Constituţia consacră libertăţile 
=: valorile democraţiei, stabilește o nouă morfologie a sistemului 
zolitic, exprimând ruptura definitivă cu vechiul regim, momentul cru- 
“al în zidirea statului de drept. Adoptarea Constituţiei încununează 
remarcabilă și dificilă activitate parlamentară, care a fost, ea însăşi, 
scoală a dialogului şi a democraţiei. Urmează, acum, lucrul cel mai 
Acil, aplicarea ei în viață, modelarea structurilor active ale societăţii 
pă cerințele ei democratice, operaţie care va da un plus de coerență 
iției, ne va scoate, sperăm, din starea de confuzie şi de provizorat, 
scriindu-ne pe un curs al normalizării. Adunarea Constituantă şi-a 
ideplinit misiunea pentru care a fost aleasă, oferind naţiunii o nouă 
tablă a legilor». Am încheiat, astfel, o fază distinctă a tranziţiei, în 
re Parlamentul a încheiat și o intensă activitate legislativă, de 
mportanţă capitală pentru reconstrucția tării. Dumneavoastră, ca 
exponenţi ai voinţei populare, aţi dat viaţă acestui for democratic, iar 
ul sistem legislativ poartă pecetea aportului dumneavoastră co- 
activ, care nu poate să nu fie apreciat în raport cu dificultatea şi 
mplexitatea sarcinii ce a revenit primului Parlament ales liber, după 
atatea decenii de regim totalitar. 

Nimeni nu poate contesta astăzi realitatea libertăţilor politice în 
România, premisele instituţionale pe care le-am creat, drepturile şi 

libertăţile cetăţeneşti, în care se află înscrise organic și cele ale mino- 
rităților etnice. 

Ne-am confruntat cu toţii cu greutăți, cu urgenţe copleșitoare, cu 
situaţii inedite în care ne-a pus viața. În ceea ce mă priveşte, am încer- 
cat să răspund cu onestitate atribuţiilor ce revin instituției prezi- 
dențiale în noua configuraţie a sistemului politic, încurajat de suportul 
popular pe care mi l-a acordat electoratul acum un an şi jumătate. Am 
receptat, însă, cu atenţie, şi criticile, unele întemeiate și corecte, care 
mi s-au adus, suportând, după cum știți, și manifestări de rea-credință 
— de la impoliteţe, până la invective și acuzaţii lipsite de orice 
fundament — al căror temei conjunctural îl pot înțelege, fără a le 
putea, însă, accepta. Am înțeles să-mi asum, cu gravitate, respon- 
sabilitatea mandatului ce mi-a fost încredinţat de alegători, într-o 
perioadă atât de frământată, cu toate riscurile ce derivă din aceasta. 
Sper să fiți de acord cu mine, considerând pe deplin actuale reflecțiile 
lui Titu Maiorescu: «Critica, fie şi amară, numai să fie dreaptă, este 
un element neapărat al susținerii şi propășirii noastre și cu orice forțe 
şi în mijlocul oricăror ruine, trebuie împlântată sămânța adevărului.» 
Este un îndemn pe care se cuvine să-l avem în minte, să ne călău- 
zească în modul nostru de a fi și a gândi, pentru a consacra o conduită 
democratică. 

Onorat auditoriu, 

Reforma sistemului economic este problema-cheie a societăţii 
românești. Înfăptuirea ei este condiționată de factori multipli, greu de 
controlat și de stăpânit. Evident, în acest proces s-au produs şi erori, 
atât în conceperea, cât şi în aplicarea reformei, unele datorate lipsei 
de experienţă, iar altele unor decizii pripite şi insuficient funda- 
mentate. Au apărut şi efecte negative colaterale, pe care nu am știut să 
le preîntâmpinăm. 

Aspectul cel mai vizibil al crizei în care ne aflăm constă în faptul 
că noile structuri de organizare a vieții economice abia se încheagă și 
nu au putut înlocui până acum, decât într-o foarte mică măsură, meca- 
nismele vechi, birocratice şi de comandă. Acest interval este extrem 
de periculos şi este necesar să găsim soluţii concrete, eficiente, pentru 
a-l scurta. Practic, trebuie să înlocuim o economie învechită, etatizată, 

supercentralizată, cu o economie modernă, bazată pe mecanismele 
pieței. Cum vom trăi în România, noi şi copiii noştri, depinde de 
“apacitatea noastră de a face această schimbare. Destinul ne încearcă 
din nou, căci ne aflăm în faţa unui test istoric al capacităţii noastre de 
= răspunde adecvat la solicitări copleşitoare. 

Suntem în mijlocul unui vârtej de schimbări ce duc la o redefinire 
a contextului geopolitic, a raporturilor dintre state și a poziției pe care 
© vor avea ţările şi popoarele în noul tablou european. Destrămarea 
mecanismelor anterioare de integrare economică și de securitate, 
dereglarea rețelei de schimburi şi de cooperare în care eram ancoraţi, 
<u pierderea unor surse relativ sigure de materii prime și a unor pieţe 
de desfacere tolerante față de calitatea produselor, au avut efecte 
paralizante asupra organismului economic românesc. În același timp, 
sprijinul occidental pe care scontam iniţial în relansarea economică 
zu putea şi nici nu poate suplini eforturile proprii. Este încurajator că, 
în ultimele două luni, instituţiile financiare occidentale și oameni de 
“faceri manifestă un interes sporit față de România, iar contactele și 
negocierile diplomatice au înregistrat evidente progrese, concretizate 
si în parcurgerea paşilor necesari spre un acord durabil de asociere a 
României la Comunitatea Economică Europeană. Este un semnal că 
instanţele economice occidentale au receptat hotărârea noului guvern 
de a continua cursul reformei în condiţiile unei crize excepționale. 
Reintegrarea în noile circuite de schimb şi cooperare economică nu o 
putem face decât învățând să devenim competitivi, adaptându-ne la 
legile dure ale concurenței, pentru a nu risca o subordonare econo- 
mică de durată, ca urmare a decalajelor noastre tehnologice și a nive- 
lului scăzut al productivităţii muncii, în comparaţie cu statele dez- 
voltate, decalaje imposibil de absorbit peste noapte. 

În aceste condiţii, reforma nu e un slogan politic și nici nu consti- 
tuie monopolul unei persoane sau al unui grup, ci o uriașă sarcină a 
societății românești, pentru rezolvarea căreia avem nevoie de mobili- 
zarea tuturor forțelor politice și sociale, de contribuţia gândirii ştiin- 
ifice și prospective, decantată prin confruntări de idei şi dezbateri de 
iond. Numai astfel — și nu prin diletantism ori prin evaluarea ne- 
critică a unor modele neadecvate — vom putea găsi răspunsurile cele 

mai potrivite la dilemele tranziţiei, limitând, totodată, costurile ei 
sociale și umane. 

În acest sens, doresc să subliniez necesitatea elaborării de către 
guvern a unor soluții imediate pentru nevoile materiale stringente cu 
care se confruntă marea majoritate a cetățenilor, mai ales î:: aceste 
zile grele de iarnă. 

Totodată, aş accentua nevoia societăţii de a dispune de alternative 
viabile, de programe politice și strategii concurente, solid argumen- 
tate, capabile de a prelua cursul tranziţiei, la nivel guvernamental, 
atunci când traiectoriile anterioare s-au dovedit lipsite de orizont sau 
sprijin social. În sistemul democraţiei, atitudinea față de segmentele 
opoziţiei politice trebuie să legitimeze în fapt diversitatea progra- 
melor adresate naţiunii, dreptul de a redefini situaţia în alți termeni și 
de a avansa alte proiecte sociale. Aș considera că ar fi în beneficiul 
naţiunii depășirea actualei fragmentări şi fărâmițări a spectrului poli- 
tic şi structurarea vieţii politice în jurul câtorva opțiuni fundamentale, 
cu rezonanţe autentice în substratul economic şi social. 

Sub ochii noștri se naște o nouă clasă politică a societăţii româ- 
nești, în structura căreia sperăm că se vor împleti competenţa, profe- 
sionalismul și deschiderea europeană, responsabilitatea pentru intere- 
sul naţional, gândirea prospectivă și realismul politic. Este vital ca 
instituţiile publice și partidele să găsească mijloace de a stopa diletan- 
tismul, incompetenţa şi impostura, introducând filtre foarte severe de 
selecţie a valorilor, cu necesarul concurs al mass-mediei și al opiniei 
publice, instanțe supreme ale democrației. 

În procesul de reaşezare a raporturilor dintre instituţii și grupurile 
sociale şi profesionale, dintre câmpul politic şi structurile societății 
civile, o importanţă deosebită capătă mișcarea sindicală. Prin milioa- 
nele de salariaţi ale căror interese le promovează, sindicatele repre- 
zintă o forță considerabilă. Această forță își caută încă drumul şi locul 
în noua societate, încercând să-și definească relaţii stabile cu repre- 
zentanţii patronatului, cu guvernul, cu partidele politice. E un proces 
care s-a dovedit dificil şi, nu rareori, generator de tensiuni sau chiar 
conflicte sociale. 

Pentru a preîntâmpina riscul unor convulsii și mişcări anarhice 
este absolut necesară continuarea procesului de sedimentare în forme 
democratice a reprezentării salariaților, promovarea dialogului și 
gândirii critice, reabilitarea ideii de ordine socială, pe baza respectării 
legislaţiei și a instituţiilor democratice, mai ales într-o societate de 
tranziţie, când toate structurile își caută o nouă identitate, iar articu- 
laţiile dintre acestea sunt încă fluctuante și inconsistente. Presiunile 
revendicative şi salariale, adeseori exagerate, au provocat tensiuni și 
conflicte ce puteau fi evitate dacă s-ar fi folosit instrumentele demo- 
cratice de negociere și armonizare a intereselor, respectându-se cadrul 
legal şi instituţiile pe care le-am creat în acest scop. 

Un fenomen cu dimensiuni considerabile este acela al corupției, 
care a proliferat în condiţiile unui control mai scăzut al instituţiilor de 
ordine publică și al mecanismelor financiare, favorizând îmbogățirea 
rapidă a unor falși întreprinzători, prin speculă şi piață neagră. Spri- 
jinirea întreprinzătorilor particulari, a micii producții şi a serviciilor, 
dezvoltarea unei economii de piaţă nu pot fi compatibile cu expan- 
siunea acestei maladii, pe care guvernul şi organele de justiţie trebuie 
să o stopeze neîntârziat. Este vitală reprimarea fenomenelor de co- 
rupție în cadrul aparatului de stat și al administraţiei publice. Se im- 
pune elaborarea și adoptarea statutului funcţionarului public și finali- 
zarea hotărârii privind declararea averii și justificarea veniturilor de 
către toţi demnitarii — atât la instalare, cât și la eliberarea din funcţii. 

Reforma societăţii nu se reduce la dimensiunea ei economică și 
politică, ea cuprinde inevitabil și spaţiul cultural — intelectual, ca 
energie specifică proceselor de schimbare, ca punct de sprijin al 
înnoirii și redefinirii umane. Nu există azi scenarii de dezvoltare care 
să nu integreze factorul intelectual — lucru firesc, de altfel — , având 
în vedere contribuţia decisivă a cercetării ştiinţifice şi a învăţămân- 
tului la dinamica accelerată a societăţilor de azi. 

Atitudinile nihiliste față de creaţia culturală a perioadei postbelice 
mi se par dăunătoare și fără suport faptic. Este o evidență că, în pofida 
cenzurii și a interdicţiilor paralizante care afectau acest domeniu vital, 
s-au produs lucrări de valoare, că a existat o mișcare artistică viabilă, 
şi, deci, nu pornim de la zero în noua cursă a redresării. Învățământul, 

cu toate limitele sale, a format generaţii de tineri bine pregătiți, care 
— din păcate — au fost şi sunt încă insuficient puşi în valoare. Acti- 
vitatea științifică şi artistică a înfruntat mediul asfixiant al dictaturii, 
erodând latent pârghiile sale de susţinere, întreținând o conștiință de 
sine a societății, critică și deschisă. Un fenomen dintre cele mai 
îngrijorătoare la care asistăm după Revoluţie rezidă în politizarea 
excesivă a instituţiilor culturale și științifice, a învățământului şi a me- 
diilor educaţionale, reeditându-se atitudini exclusiviste și intolerante 
din arsenalul unei epoci defuncte. 

Speranța noastră este că viaţa științifică și culturală își va regăsi, 
treptat, echilibrul necesar, că frământările actuale sunt un proces 
firesc de decantare şi selecţie a valorilor, din care se va naşte un dialog 
fecund, o osmoză a ideilor și a direcțiilor spirituale, relansând astfel 
mesajul culturii române în circuitul mondial de valori, deschizând și 
stimulând izvoarele creaţiei de orice fel. 

Un adevărat șoc au suferit, însă, instituţiile culturale, o dată cu 
introducerea, într-o manieră anarhică, a unor principii ale economiei 
de piață, fapt care le-a afectat posibilitatea de a se manifesta în condiții 
normale. Dificultăţile care au paralizat editurile şi presa, teatrele şi 
mediile de comunicare trebuie abordate cu cea mai mare atenţie, 
căutând soluţii adecvate noilor realități economice, pentru a evita 
degradarea vieţii spirituale, căderea ei la nivelul „culturii de consum“, 
lipsită de dimensiune spirituală şi adâncime umană, blocând, astfel, 
adevărata cultură, aceea care ne exprimă potențialul de creație şi are 
capacitatea de a remodela mentalitățile şi conduitele practice, inclusiv 
politice şi civice. 

Aşadar, ceea ce aş dori să semnalez este faptul că reforma are o 
dimensiune atotcuprinzătoare, din care nu pot lipsi componente vitale, 
ca învățământul, educaţia, cercetarea ştiinţifică, câmpul artistic, presa 
şi comunicaţia. Găsirea celor mai potrivite soluții nu se poate face 
decât dacă activăm întregul potenţial științific şi politic al societății, 
toate școlile de gândire economică, tehnologică și managerială, 
într-un efort conjugat, pentru a redefini reforma în termeni mai con- 
creți și mai realiști. Poporul român este interesat de reformă și nu re- 

Tractar la ea, dar așteaptă proiecte consistente şi coerente de tranziție, 
programe care să nu-i irosească speranţele și disponibilitatea pentru 
înnoire. 

Onorat auditoriu, 

Sinteza acestor direcţii de reformă se va manifesta, sperăm, în 
reafirmarea fiinţei naționale în noua configurație europeană. Sarcina 
noastră este de a redefini poziţia României în noul sistem de raporturi 
zeopolitice şi de cooperare economică în măsură să asigure suverani- 
iatea şi integritatea teritorială, instaurarea unui climat de pace și bună 
intelegere între statele din zonă, în beneficiul tuturor. 

Europa trece, în această etapă, prin schimbări radicale, în care se 
redefineşte rolul tuturor țărilor, inclusiv al celor din centrul și răsăritul 
continentului. Reunificarea Germaniei, destrămarea URSS, apariţia 
statelor suverane din cadrul fostei Uniuni, conflictul din Iugoslavia și 
“mentarea față de el a factorilor politici din Europa şi SUA constituie 
zlemente centrale ale vieţii internaţionale, care angajează direct 
România. 

Anul 1989 a găsit România într-o situație de izolare diplomatică, 
5e care am încercat să o eliminăm. Avem nevoie de relaţii de bună 
“ecinătate, de o mare deschidere către Europa și către lume. Tratatele 
zecente încheiate cu Grecia, Turcia, Italia şi Franţa, ca şi cele în curs 
ie negociere cu Ungaria, Germania, Rusia, Bulgaria, Republica Cehă 
si Slovacă, sunt pași spre o reaşezare a diplomaţiei românești pe fă- 
zașele ei tradiţionale. Apariţia unui nou vecin la nord-est — statul 
independent al Ucrainei — cere o atenţie specială din partea noastră, 
stabilirea unor raporturi de bună vecinătate și cooperare activă. 
Acestea sunt cu atât mai necesare cu cât România, acţionând în spi- 
ritul Actului Final de la Helsinki și al Cartei de la Paris, va trebui să 
creeze climatul politic necesar și cadrul de negociere pentru abordarea 
anor probleme delicate, cum sunt cele legate de situaţia teritoriilor 
românești încorporate fostei republici sovietice Ucraina, ca urmare a 
unor decizii arbitrare, lipsite de orice fundamentare juridică sau 
istorică. 

Vor trebui, de asemenea, regândite relațiile speciale ale României 
cu Republica Meldova. Diversificarea raporturilor reciproce, acțiunea 
directă a agenţilor economici, a asociațiilor de colaborare culturală, a 
organismelor sindicale și partidelor politice, suntem convinși că vor 
contribui la formularea unor soluţii noi pentru realizarea unei fireşti 
reîngemănări a destinelor istorice ale românilor de pe cele două 
maluri ale Prutului. Respectând dreptul populației românești de peste 
Prut la autodeterminare şi căutând împreună modalităţile de repa- 
rare a unei nedreptăţi istorice — consecință nefastă a Pactului 
Molotov-Ribbentrop, unanim recuzat astăzi — ne vom îndeplini o 
îndatorire istorică. 

Întreaga activitate internațională a României va fi subordonată 
respectării documentelor internaţionale, creării unui climat de pace și 
stabilitate în această parte a continentului. 

Stimaţi compatrioți, 

Ne așteaptă o perioadă pe cât de dificilă în plan economic și 
social, pe atât de densă sub raportul calendarului politic. Alegerile 
comunale și municipale de la 9 februarie 1992 — care, nu ne îndoim, 
vor fi corecte și cinstite — vor legitima o administraţie de stat locală, 
expresie a voinţei şi încrederii electoratului. 

O altă confruntare decisivă a partidelor politice cu electoratul o 
vor oferi alegerile parlamentare din primăvara anului viitor. Ele vor 
configura un nou Parlament al țării, care, la rândul lui, va trebui să 
încredințeze unei echipe noi guvernarea țării. 

Îmi exprim încrederea în maturitatea și responsabilitatea parti- 
delor politice ca şi a electoratului, pentru ca înfruntarea firească prile- 
juită de alegeri să se păstreze în limitele civismului politic, al demo- 
crației și ordinii de drept, pentru ca, din această înfruntare, să rezulte 
programe mai consistente şi soluții optime pentru redresarea țării. 

Dezamăgirea unor largi pături ale populaţiei, confruntate cu acute 
lipsuri materiale şi cu necazuri cotidiene, se cuvine să genereze un 
sentiment al urgenţei la toți factorii responsabili cu gestionarea con- 
cretă a resurselor şi a capacităților de care dispunem, pentru a stopa 
cursul periculos al dezordinii sociale și al risipei, al corupției și al 

nesocotirii legilor. Trebuie să ne asumăm, împreună, responsabilitatea 
acestei situaţii critice, iar dumneavoastră, ca reprezentanţi ai diver- 
selor formaţiuni politice, veţi înțelege, desigur, imperativele acestui 
ceas al lucidităţii, favorizând, prin dialog și dezbatere deschisă, 
găsirea celor mai potrivite soluţii pentru ieşirea țării din impasul 
actual. 

Cu speranța că vom reuşi să ne conjugăm opțiunile şi acţiunile pe 
fundalul interesului național, permiteţi-mi să vă urez un Crăciun 
fericit, un An Nou cu mai multe nădejdi împlinite!“ 


2. MESAJUL DE ANUL NOU PREZENTAT 
LA POSTURILE DE RADIO ŞI TELEVIZIUNE 


„La această cumpănă a anilor doresc, înainte de toate, să urez 
tuturor cetățenilor țării «La Mulţi Ani»! 

Încheiem un an încărcat de evenimente, complex și dificil pentru 
țară. Printre elementele pozitive ale bilanţului anului parcurs, aş dori 
să subliniez încă o dată faptul că 1991 se va înscrie în istoria ţării ca 
anul adoptării, prin referendum, a noii Constituţii, document funda- 
mental, care pune bazele statului de drept, dezvoltării democratice a 
României. 

Fără îndoială că acești doi ani pe care i-am parcurs de la Revoluţia 
din decembrie, ani încheiaţi prin acest document fundamental al țării, 
au marcat schimbări profunde în fizionomia societății românești. ȘI, 
dacă vorbim de schimbări, atunci pe prim-plan trebuie să situăm 
schimbările în domeniul vieţii politice, sociale, al drepturilor și liber- 
tăților cetățenești. Vorbind despre aceste schimbări este cazul, în 
această noapte, să ne îndreptăm gândul nostru de cinstire şi recu- 
noștință pentru cei care nu mai sunt între noi, care s-au jertfit pentru 
libertate, pentru înnoirea societății românești. 

Fără îndoială că valoarea libertăţii nu este deplină dacă nu se 
reflectă în condiţiile de viață ale oamenilor. Anul 1991 a marcat pe 
planul vieţii economice, al condiţiilor de viață, o conjunctură 

nefavorabilă. S-au produs, fără îndoială, şi în domeniul economiei, 
modificări substanţiale, s-au făcut pași importanţi, mai ales în dome- 
niul legislativ, pentru punerea fundamentelor economiei de piață, ca 
si în realizarea câtorva elemente ale procesului de privatizare, ale 
elaborării pârghiilor noi, specifice, în domeniul economico-financiar. 
Dar, viaţa economică este încă marcată de dificultăţi majore, unele 
provenind din sistemul închistat moștenit, din structurile depășite, 
zare au creat blocaje în economia naţională, la care s-au adăugat 
consecințele, deceglările generate de însuși procesul tranziției. În plus, 
#u fost conjuncturile nefavorabile cunoscute, în primul rând demo- 
larea sistemului de relaţii economice din cadrul CAER-ului. Toate 
“mpreună s-au reflectat prin diminuarea producției materiale în in- 
dustrie, în agricultură, prin reducerea surselor de susținere — mai ales 
prin buget — a programelor de asistenţă socială, de protecție socială, 
prin fenomene care grevează traiul, viața zilnică a cetățenilor, în 
primul rând inflaţia şi şomajul, cu efecte sociale ample, pe care le 
suportă marea majoritate a populaţiei. Din acest punct de vedere, iarna 
acestui an a debutat în condiții dificile. 

La început de an, speranțele oamenilor se îndreaptă spre zile mai 
Dune. Sperăm şi noi ca anul 1992 să aducă deplasări pozitive în viaţa 
societății româneşti. Pe plan politic, anul care vine va fi marcat, în 
primul rând, de alegerile locale de la începutul lui februarie și de 
“legerile generale. Am dori ca atât alegerile, cât și campania electo- 
rală să nu marcheze momente de încordare, de accentuare a tensiunii 
sociale, ci să fie momente de judecare matură, de confruntare civiliza- 
tă a opiniilor și a unor programe constructive, pentru refacerea, pentru 
redresarea ţării. Este, fără îndoială, un act de mare responsabilitate 
politică, pe care sunt convins că cetățenii îl vor da cu acest prilej, 
asigurând în organele puterii și administraţiei locale, ca şi în Parla- 
mentul țării, oameni responsabili, cu înaltă conștiință cetățenească, 
care să concure la procesul de stabilizare a societății românești, 
condiţie esenţială pentru a aborda frontal și eficient marile probleme 
cu care se confruntă țara, redresarea economiei naționale. 

Sunt convins că prin eforturi conjugate ale tuturor celor capabili 
să concure la acest proces, ale tuturor cetățenilor ţării, putem face din 

anul 1992 anul stopării, pe de o parte, a procesului de deteriorare, de 
degradare a vieții economice şi anul de start al normalizării, al redre- 
sării și relansării economiei naționale. 

Speranţele oamenilor sunt legate şi de contextul internațional în 
care se desfășoară viaţa noastră. Anul 1991 a marcat paşi pozitivi pe 
calea consolidării procesului și a climatului de destindere și de creare 
a unui cadru nou de dezvoltare a cooperării internaționale, în primul 
rând pe continentul nostru. În acelaşi timp, se menţin focare de ten- 
siune, puncte fierbinţi, care provoacă încă neliniște, tensiune, insta- 
bilitate în viaţa internațională. Suntem, în primul rând, preocupați de 
asemenea fenomene care se petrec în imediata noastră vecinătate: 
perpetuarea conflictului militar din Iugoslavia, consecinţele com- 
plexe, multiple, ale procesului de destrămare a fostei Uniuni Sovietice 
— momentul politic major al vieții internaţionale la finele acestui an. 

În ceea ce ne privește, vom face tot ceea ce depinde de noi pentru 
ca România să joace un rol activ în viaţa internațională, să desfășoare, 
în continuare, o politică externă dinamică, activă, să marcheze o 
prezență pozitivă, să constituie un factor activ în promovarea stabi- 
litătii internaționale, încrederii și cooperării pe continent, bunei-veci- 
nătăți cu statele care ne înconjoară, să concure la procesul de destin- 
dere şi de stabilitate, pe continent şi în lume. 

Fie ca anul 1992 să aducă în casele noastre, ale tuturor cetățenilor 
României, ale fraților noștri de peste Prut, în inimile tuturor românilor 
de pretutindeni, mai multă liniște, un an de pace, speranţe în plus, o 
rază în plus de speranță pentru mai bine.“ 

1. ALEGERILE LOCALE 


În spiritul noii Constituţii adoptate prin referendumul de la 8 de- 
-embrie 1991, Parlamentul a dezbătut și adoptat Legea privind orga- 
zarea administraţiei locale, precum și Legea alegerilor locale, pe 
vaza cărora au fost organizate, în luna februarie 1992, alegerile pentru 
“onsiliile municipale, orășenești şi comunale — pas decisiv pe calea 
scentralizării administraţiei locale și creșterii participării reale a 
„stățenilor la viața civică, moment ce a întregit, totodată, ciclul elec- 
iral inițiat în 1990. Pe de altă parte, alegerile locale din 1992 au vali- 
33! noile structuri ale puterii orizontale prin mecanisme democratice 
în același timp, au eliminat starea de provizorat la acest nivel. 
Primul tur de scrutin al alegerilor locale s-a desfăşurat la 9 fe- 
ie, așa încât este evident că, din punct de vedere al vieţii politice 
Bierne, prima lună a anului 1992 a fost caracterizată de elementele, 
sea stridente, specifice oricărei campanii electorale. Momentul 
ncipal petrecut pe scena politică în această perioadă este realizarea, 
perspectiva alegerilor locale, a unei coaliții a opoziţiei, care cuprin- 
a 14 organizaţii: 8 partide (Partidul Naţional Țărănesc-Creștin şi 
mocrat, Partidul Naţional Liberal, Partidul Social Democrat 
ân, Uniunea Democrată a Maghiarilor din România, Partidul Ali- 
iei Civice, Partidul Ecologist Român, Uniunea Democrat-Creștină, 

Partidul Unităţii Democratice) și 6 formaţiuni ce se autoproclamau 
drept „nepartinice“ (Sindicatul Politic Fraternitatea, Alianța Civică, 
Asociaţia Foștilor Deținuți Politici, Asociaţia „România Viitoare“, 
Solidaritatea Universitară, Uniunea Mondială a Românilor Liberi). 
De remarcat, deci, ineditul situaţiei în care se afla Partidul National 
Liberal, membru, în același timp, atât al guvernului, Cât și al coaliției 
de opoziție. Această coaliție, reunită sub numele Convenţia Demo- 
cratică, a participat la alegerile locale din februarie 1992 ca forma- 
țiune politică de sine stătătoare, desfășurând o agresivă și susținută 
campanie electorală, axată în principal pe specularea dificultăților 
economice și sociale ale tării, puse exclusiv în seama Frontului Sal- 
vării Naţionale. Acesta din urmă — măcinat de frământări, crize și 
seisme interne — nu a găsit resursele necesare desfășurării unei con- 
vingătoare campanii electorale, fapt ce a avut drept rezultat pierderea 
multor poziții în consiliile locale, în special într-o serie de mari orașe, 
printre care și București. Totuși, Frontul Salvării Naţionale a acu- 
mulat cel mai mare număr de voturi — 3 261 154 (31%) —, deţinând 
ponderea mai ales în zonele rurale. Ponderea nu înseamnă însă 
exclusivitatea în ce privește distribuţia reprezentativității între forțele 
politice. Astfel, Frontul Salvării Naţionale și-a adjudecat o serie de 
posturi locale în centre urbane, tot astfel cum Convenţia Democratică 
a obținut posturi în zone rurale, în timp ce alte forțe politice sunt câști- 
gătoare fie în zone rurale, fie în centre urbane, cum sunt, de exemplu, 
Uniunea Democrată a Maghiarilor din România în localitățile din 
județele Harghita şi Covasna, Partidul Unităţii Naţionale Române la 
Cluj-Napoca și Mișcarea Ecologistă din România la Suceava. 

Din totalul populaţiei cu drept de vot — 16,4 milioane — s-au 
prezentat la urne 8,3 milioane de cetățeni, adică 65%. Această cifră, 
deși indică o participare ridicată, peste media specifică democrațiilor 
occidentale, totuși, comparativ cu alegerile generale din mai 1990, 
arată că absenteismul a înregistrat o pondere mare. 


Personal, în calitate de șef al statului, am evitat, în preajma 
alegerilor, să fac declaraţii publice susceptibile să influențeze votul 
popular. Solicitat însă, înaintea primului tur de scrutin din 9 februarie, 

să schiţez portretul-robot ideal al primarului general al Capitalei, am 
acordat ziarului „Dimineaţa“ următorul interviu: 


— Domnule președinte, în calitate de cetățean al Bucureştiului, 
la 9 februarie vă veţi exercita dreptul de vot. Nu vă întreb pe cine veți 
vota, fiindcă e firesc să nu ne dezvăluiți acum și aici opțiunea 
dumneavoastră electorală. Totuși, v-aş ruga să ne spuneți ce așteptați 
dumneavoastră de la primarul general al Capitalei. 

— Am mai avut azi (miercuri, 3 februarie) o discuţie pe tema 
aceasta, chiar la o întâlnire cu conducerea actualei Primării a Bucureș- 
tului. Postul de primar al Capitalei este un post foarte incomod, poate 
mai greu decât unul de ministru. Nu există ministru care să aibă atâtea 
probleme câte are și va avea primarul general al Capitalei. Mai ales 
în situaţia în care se află acum gospodărirea orașului. Se va confrunta 
cu probleme de infrastructură, care necesită investiții. Îl aşteaptă o 
muncă stăruitoare, desfășurată pe termen lung, pentru asigurarea 
alimentării orașului cu energie, cu căldură, cu apă, pentru dezvoltarea 
rețelei de canalizare, pentru punerea în funcțiune a unui sistem de 
epurare a apelor uzate (de altfel, Bucureştiul este unul dintre puținele 
mari orașe din Europa fără o staţie de epurare a apelor uzate). În 
același timp, va trebui să se ocupe de rezolvarea transportului urban, 
de dezvoltarea comerțului şi serviciilor de tot felul către populaţie. 
Adică, îl așteaptă o sumedenie de probleme; se complică şi chestiunea 
locuinţelor și a construcţiilor în oraș. 

Deci, orice primar al Capitalei va avea foarte mult de făcut, ceea 
ce necesită o gândire coerentă, apel la specialiști, pentru a elabora 
strategia de lungă durată a aşezării gospodăririi orașului pe baze rea- 
liste. Se impune o eșalonare în timp a problemelor majore, pentru a 
vedea ce se poate rezolva în termenul cel mai scurt. De asemenea, tre- 
duie creat un cadru de comunicare mai lesnicioasă cu locuitorii Capi- 
talei și, probabil, o descentralizare a multor servicii, astfel încât cetă- 
teanul să alerge cât mai puţin pentru rezolvarea problemelor proprii. 

Viitorul primar trebuie să manifeste o fermitate deosebită în ce 
privește corectitudinea oamenilor din aparatul Primăriei, al primă- 
nilor de sectoare, al serviciilor administrative ale Capitalei, pentru a 

stârpi din rădăcină fenomenele de corupţie, mai ales cele din rândul 
funcţionarilor publici și ai administraţiei. 

Așadar, îl aşteaptă un program de acţiune deosebit de complex şi 
de complicat și, de aceea, indiferent cine va fi noul primar general al 
Capitalei, nu pot decât să-i doresc mult succes! 


După anunţarea, în cele mai multe din localitățile țării, a rezulta- 
telor alegerilor, am acordat Televiziunii Române, în ziua de 3 martie, 
următorul interviu, realizat de domnul Emanuel Valeriu: 


„AŞ APRECIA CLIMATUL ALEGERILOR, 
MENTALITATEA ELECTORATULUI NOSTRU, 
ÎN CIUDA FAPTULUI CĂ AM ÎNREGISTRAT 

UN MARE ABSENTEISM“ 


— Domnule preşedinte, am venit la dumneavoastră dintr-un mo- 
tiv foarte simplu. Au avut loc alegerile locale, după cum știți foarte 
bine, şi care au fost comentate absolut de toată lumea, afară de preşe- 
dintele țării. Dacă nu vă indispune această curiozitate, aş vrea să dis- 
cutăm puțin pe această temă. Care sunt părerile dumneavoastră? Cum 
ați comenta desfășurarea şi rezultatul lor? 

— Cred că e bine pentru preşedintele țării să se abţină în materie 
de comentarii şi să aștepte rezultatele finale. De aceea, m-am abținut 
pe parcurs să mă exprim în vreun fel. Dar, în final, ţinând seama și de 
tot ce s-a spus, atât din partea formațiunilor politice, de către obser- 
vatorii din interior şi din exterior, cred că este de apreciat climatul 
general în care s-au desfăşurat aceste alegeri locale; atât campania 
electorală, care, în mod firesc, ca orice campanie electorală, impune 
şi momente tensionate, controverse şi așa mai departe, o propagandă 
proprie a formațiunilor aflate în concurenţă, deci, atât campania elec- 
torală, cât şi alegerile propriu-zise, în cele două tururi de scrutin, s-au 
desfășurat într-un climat, zic eu, civilizat și arată o anumită maturitate 
a societății româneşti, a electoratului nostru. 

În al doilea rând, aș sublinia încă o dată semnificaţia deosebită a 
acestor alegeri. Practic, încheiem un fel de ciclu al evoluţiei politice 
a societăţii românești. Am avut alegerile generale de acum doi ani de 
zile, care au pus primele baze ale structurilor noi, democratice, la 
nivel central. S-a desfășurat o activitate laborioasă pentru elaborarea 
Constituţiei țării; a fost adoptată de Parlament, conform mandatului 
pe care l-a primit cu doi ani în urmă, ca Adunare Constituantă. A fost, 
ca atare, adoptată prin referendum de electoratul țării şi acum am 
asistat la prima concretizare a principiilor constituţionale, în ceea ce 
priveşte realizarea condiţiilor de bază ale structurilor democratice ale 
societății, a instituţiilor locale, pe bază de alegeri generale. Alegerile 
care urmează deschid al doilea ciclu al dezvoltării noastre politice, pe 
baza noii Constituţii, cu alegerea Parlamentului, pentru un mandat 
constituţional de patru ani, şi a președintelui. Deci, cred că, din acest 
punct de vedere, putem consemna alegerile pe care le-am încheiat ca 
un moment major în statornicirea structurilor statului de drept, a 
statului democratic, a bazelor dezvoltării democratice a țării. 

— Vedeţi, ce aţi spus dumneavoastră, ca tablou general, satisface 
pe toată lumea. Dar aici intervin şi o serie întreagă de puncte de ve- 
dere, să spunem individuale, ale partidelor, de pildă, sau chiar ale ce- 
tățenilor. Ştiţi foarte bine, ca omul care ați fost ales, că chiar şi astăzi, 
după doi ani, sunt contestate alegerile din mai 1990. Faţă de această 
îndoială, există şi acum opinii potrivit cărora chiar aceste alegeri 
locale nu s-au desfășurat conform celor mai curate principii. 

— În anumite perioade, mai ales ca cele pe care le parcurgem noi, 
de dinamism al dezvoltării structurilor sociale şi politice ale țării, 
există o fluiditate a acestui proces de structurare politică şi, deci, de 
opțiuni ale electoratului. În primul rând, comparațiile nu sunt nici- 
odată valabile. Contestaţii, de asemenea, apar întotdeauna, firesc, 
când sunt forţe care se confruntă. Dar, atât la analiza care s-a făcut în 
1990 cu oarecare obiectivitate, şi cu atât mai mult în ceea ce privește 
rezultatele alegerilor din acest an şi desfăşurarea lor, nu au fost şi nu 
sunt elemente temeinice care să fundamenteze contestarea valabili- 
tății alegerilor. Că se schimbă opțiunile electoratului, că se schimbă 
însăși structura societăţii noastre, structura politică a societăţii 

noastre, asta este, de asemenea, un lucru firesc, care ține mai ales de 
dificultăţile cu care se confruntă societatea românească și care fac ca 
şi opţiunile electoratului să se schimbe. Totdeauna, cei ce și-au asu- 
mat răspunderea guvernamentală în momente de criză sunt supuși 
eroziunii pe planul popularității în rândul electoratului. În același 
timp, apar și procese erozive interne, în toate formațiunile. Am avut 
înscrise 89 de formaţiuni cu candidați proprii la ultimele alegeri. Eu 
cred că vom parcurge şi noi evoluţia firească pe care au cunoscut-o și 
alte ţări, care să stabilească câteva linii majore și câteva formaţiuni 
reprezentative, care să dea tabloul orientărilor şi opțiunilor generale. 
Deci, în acest proces, este firesc ca și opțiunile să se modifice, într-o 
anumită dinamică. Dar asta nu poate pune la îndoială valabilitatea 
alegerilor, nici a celor din '90, nici a celor locale din acest an. 

— Ar trebui să înțeleg că sunteți satisfăcut de rezultate. 

— Nu-i vorba de satisfacție sau insatisfacție. Nu este o chestiune 
de ordin personal. Că ne plac sau nu ne plac rezultatele, asta-i altă 
chestiune. Fiecare are opțiunea lui. Dar eu aș aprecia climatul ale- 
gerilor şi maturitatea electoratului nostru, în ciuda faptului că am 
înregistrat un mare absenteism... 

— Aţi atins un punct pe care v-aș ruga să-l dezvoltați. 

— „care exprimă și el o stare de spirit a societății românești, ne- 
mulțumirile justificate ale electoratului, ale unor pături largi ale socie- 
tății noastre, determinate de situația economică și pe care, probabil, 
ele o pun pe seama guvernării, gândind că ea este incapabilă să re- 
zolve probleme atât de acute cu care se confruntă societatea. Obiectiv 
vorbind, asemenea greutăți sunt cunoscute de toate țările care trec prin 
aceleaşi procese prin care trecem noi, noi cunoscând poate niște si- 
tuații mult mai grave decât le-au cunoscut alte țări, care au pornit pe 
această cale înaintea noastră. Dar una este să apreciezi aceste procese, 
fenomene și dificultăţi de pe poziția analistului care caută să pătrundă 
în esenţa fenomenelor, şi altceva este sentimentul omului de rând, 
care se confruntă zilnic cu marile greutăţi ale vieții, căruia nu-i ajung 
veniturile, care se confruntă cu creșterea prețurilor, cu lipsa unor 
produse de primă necesitate, cu fenomenul șomajului. Oamenii nu pot 
fi satisfăcuţi cu analize, oricât de pertinente ar fi ele. 

— Domnule preşedinte, nu vă pot contrazice, deşi mi-ar face 
plăcere să o fac. Totuşi, față de participarea din mai '90, când știți 
foarte bine că s-a prelungit funcționarea centrelor de vot până foarte 
îârziu, noaptea, de data aceasta acest absenteism nu mai arată o 
maturitate politică ci, dimpotrivă, o indiferență. Nu credeți că au fost 
şi sfătuiți unii să nu se prezinte la urne? Au fost diferite curente în 
această direcție. 

— Cred că elementul de bază al absenteismului este tocmai 
această stare de insatisfacţie a populaţiei în legătură cu situația eco- 
mică şi, deci, o anumită insatisfacţie față de cei pe care i-au votat. 
Pentru că, așa cum s-a văzut, electoratul nu s-a îndreptat de la cei pe 
zare-i votase în '90 spre alții. Probabil, au fost asemenea transferuri de 
turi, dar ele nu au fost decisive, ci, mai ales, absenteismul foarte 
mare, determinat de insatisfacția față de cei votaţi în '90. 

— Vedeţi, acum fiecare formațiune politică își manifestă satis- 
facția deplină. Frontul Salvării Naţionale este profund încântat. Con- 
venția Democratică, de asemenea. Independenţii se manifestă mai 
puțin, deși și ei stau foarte bine. Cum explicaţi faptul că, totuși, cu 
ate diferențele legitimate de vot, toată lumea pare să fie mulțumită? 

— Este un fel de a spune. N-am impresia că, spre exemplu, Fron- 
æ] are motive de mare satisfacție și nici că şi-a exprimat o asemenea 
satisfacție nelimitată. Este o încercare de a explica anumite scăderi în 
zopularitatea Frontului, dar și faptul că Frontul se menține, totuși, ca 
>rincipală formaţiune politică. Chiar în aceste condiţii dificile, în 
uceastă scădere de susținere din partea electoratului, totuşi, Frontul 
Salvării Naţionale se prezintă și acum ca principala formaţiune a ţării. 

Convenția Democratică reprezintă o coaliție de 14 partide. Cu toate 
scestea, s-a înregistrat o anumită deplasare a proporțiilor voturilor 
«cordate. Dar eu privesc acest fenomen ca pe ceva firesc și trebuie 
alizat cu mai multă luciditate și realism, de toate forțele politice. Aş 
“rea să subliniez, totuși, altceva. Dincolo de toate aceste lucruri, care 
sunt, zic eu, inevitabile în procesul dezvoltării noastre actuale și vii- 
e, aceste diferite proporţii de reprezentări între formaţiuni, în con- 
dțiile când formațiunile înseși cunosc un proces de evoluţie, aceste 

deplasări sunt fireşti. Mie mi se pare că, pentru toate formațiunile 
politice interesate în dezvoltarea societății românești, important este 
să desprindem câteva comandamente majore, care țin de rezolvarea 
unor probleme grele cu care se confruntă țara, şi de a proiecta căile 
ieșirii din aceste momente dificile, de a proiecta perspectiva dezvol- 
tării noastre pe toate planurile. Din acest punct de vedere, mi se pare 
că se găsesc puncte de contact, se găsesc probleme care să constituie 
comandamente naţionale și platforme naționale de conlucrare, pentru 
a face să depăşim asemenea momente. Între acestea sunt problemele 
elaborării, în primul rând, a unei strategii naţionale privind dezvol- 
tarea economiei, care vizează căile depășirii stării de criză în următorii 
doi-trei ani, care vizează crearea fundamentelor legislative şi institu- 
tionale, precum și a pârghiilor specifice economiei de piaţă, cu tot ce 
comportă ele, pentru a proiecta într-o perspectivă de 10— 15 ani intra- 
rea ţării într-un anumit ritm de dezvoltare şi o anumită aliniere la 
tendințele dezvoltării economice și tehnologice contemporane. Este o 
platformă pe care pot colabora toate forțele independente, cu opţiunile 
proprii. 

Sunt și alte asemenea probleme, ca apărarea țării, securitatea ei, 
apărarea intereselor naționale în afară, statornicirea unui cadru de 
dezvoltare a științei, a cercetării, de folosire a potenţialului uman, 
creativ, al acestei societăţi, de creare a unei perspective tineretului, 
copiilor ţării. 

Mi se pare că una din problemele care trebuie să fie o platformă 
de interes comun este și rezolvarea problemelor gospodăririi. Am ales 
organismele locale, administraţia locală. Am depăşit faza electorală, 
alegerile, acum mi se pare că toţi cei care au fost aleşi, indiferent din 
partea cărei formațiuni, au devenit de-astă dată reprezentanții cetă- 
țenilor în aceste consilii locale, primari şi consilieri, deci, care trebuie 
să lucreze pe o temelie comună, pentru a ridica nivelul de gospodărire 
locală, pentru a folosi, în cadrul a ceea ce înseamnă gospodărie locală, 
potenţialul localităţilor, pentru a rezolva problemele cetățenești. Din 
acest punct de vedere, aş vrea să nu pierd prilejul, în primul rând, să-i 
felicit pe toţi cei care au fost aleși, indiferent din partea căror 

formaţiuni, şi să le urez să formeze echipe care să lucreze colegial 
în slujba cetățenilor, în slujba rezolvării problemelor localităţilor 
respective. 

— Faptul că în oraşe Convenţia s-a dovedit mult mai puternică, 
iar Frontul în restul țării, în special în mediul rural, acest lucru vă 
spune ceva? 

— Da. În primul rând, în oraşe viața politică este mult mai activă, 
mult mai vie, iar formațiunile care compun Convenţia Democratică 
şi-au consolidat structurile lor organizatorice, au desfăşurat o acti- 
vitate mai susținută, în timp ce Frontul a slăbit activitatea politică şi 
organizatorică, şi la nivel central, şi în teritoriu. Formațiunile din opo- 
zitie au ştiut să valorifice în favoarea lor, pe plan politic, greutăţile 
prin care trece ţara, atribuindu-le celor care şi-au asumat responsa- 
bilitatea guvernării în această perioadă. 

— Pentru dumneavoastră, ca preşedinte, guvernarea, să spun așa, 
credeți că va fi mai dificilă în aceste condiții, şi în special în Capitală, 
care rămâne inima țării? 

— Depinde şi de felul în care vor fi abordate problemele. De 
aceea și apelul meu, adresat tuturor celor aleși, ca să uite, în momentul 
când au devenit consilieri comunali, municipali, orășenești, primari, 
să uite aderenţa la un partid sau altul. Sigur, asta nu înseamnă ruperea 
legăturilor cu formațiunile respective, dar, în primul rând, să dea pre- 
valență îndatoririlor ca primari și consilieri ai localităţilor respective 
și să caute calea de conlucrare cât mai eficientă a tuturor, în slujba 
interesului comun. 

— Domnule preşedinte, pentru a încheia, aș vrea să vă adresez și 
o altă întrebare, pentru a-i linişti pe unii, pentru a-i neliniști pe alții. 
Este o coincidență: astăzi sărbătoriți ziua dumneavoastră de naştere, 
dați-mi voie să vă felicit şi eu, în numele colegilor noștri. Aveţi, totuși, 
de gând să candidaţi la Preşedinţie, sau nu? 

— Vă las și de astă-dată fără răspuns. Sau cu un răspuns incert: nu 
m-am decis încă. 

— Deci, nu pot dormi liniștiți nici unii, nici alții. Un răspuns amu- 
zant. Vă mulțumesc. 

O dată cu desfăşurarea și încheierea alegerilor locale, intram în 
linie dreaptă în ceea ce privește pregătirea alegerilor parlamentare și 
prezidenţiale, sens în care am avut, la Palatul Cotroceni, în ziua de 
10 martie, o întâlnire cu liderii partidelor politice parlamentare, la care 
presa a asistat pe tot parcursul desfăşurării ei. Am apreciat, şi cu acest 
prilej, că alegerile locale au reprezentat un examen de maturitate, atât 
pentru candidaţi, cât și pentru electorat, fiind necesară, în perioada ce 
urmează, concentrarea eforturilor în vederea pregătirii corespun- 
zătoare a alegerilor parlamentare și prezidențiale. Iată, în continuare, 
declaraţia acordată postului național de radio în finalul întrevederii: 


— În urma discuţiilor şi opiniilor pe care le-au exprimat repre- 
zentanții partidelor politice, cum apreciați discuțiile din această seară? 

— Aţi fost de faţă de la început până la sfârșit; cred că împărtășiți 
şi dumneavoastră acest punct de vedere, că a fost o discuţie utilă și 
constructivă, purtată într-un cadru civilizat. Este o continuare a dia- 
logului permanent cu conducătorii partidelor. De fapt, termenul s-a 
prelungit puțin, pentru că am intrat în perioada electorală, apoi au fost 
alegerile. După cum aţi văzut, trei au fost temele discuţiilor. În jurul 
celor trei teme, spun eu, discuţiile au fost pozitive. Tema principală a 
fost organizarea alegerilor generale — parlamentare și prezidenţiale. 
Nu era locul să tragem concluzii, pentru că acest cadru este un cadru 
consultativ, în care căutăm să ascultăm părerile diferitelor partide şi, 
pe cât este posibil, să înlesnim un consens, apropierea poziţiilor pe 
câteva probleme. În cadrul primei teme, deci, am căutat să vedem care 
sunt opțiunile, părerile, în legătură cu alegerile, şi ca dată, şi în ce 
privește asigurarea condiţiilor necesare pentru organizarea lor. Aţi 
văzut care a fost linia, oarecum, predominantă. Cred că se va profila 
o asemenea concluzie — că este necesar să nu prelungim prea mult 
alegerile generale parlamentare și prezidenţiale. Sigur, acum urmează 
să se pronunțe Parlamentul, care urmează să adopte cele două legi 

necesare. Eu cred că ar trebui să facem aceste eforturi, pentru ca în 
cursul lunii iunie să avem aceste alegeri. Nu este nevoie să repet 
argumentele enunțate în cadrul discuţiilor. Celelalte două teme au 
avut caracter informativ — din partea guvernului, în legătură cu unele 
probleme cu care se confruntă în domeniul economiei, și informarea 
pe care am realizat-o în legătură cu situaţia din Transnistria, inclusiv 
contactele pe care le avem cu conducerea Moldovei pe această temă. 


2. RUPTURA 
FRONTULUI SALVĂRII NAȚIONALE 


După cum am arătat într-un capitol anterior, după demisia guver- 
nului Roman din toamna anului 1991, fostul prim-ministru a declan- 
şat o veritabilă campanie denigratoare la adresa mea, provocând în 
interiorul Frontului Salvării Naţionale derută și confuzie. Invitându-l 
la un dialog responsabil, de clarificare a situaţiei create, am primit 
drept răspuns o „scrisoare deschisă“, prin care refuza orice fel de 
dialog cu mine, la care am răspuns printr-un Comunicat al Biroului 
de presă al Președinției. 

În urma acestor schimburi de replici, disensiunile din interiorul 
Frontului s-au agravat, iar domnul Petre Roman își continua campania 
de denigrare a şefului statului, în ciuda faptului că apropierea ale- 
gerilor locale ar fi reclamat concentrarea eforturilor și energiilor în 
vederea traversării cu succes a acestui important examen electoral. 
Deși mă contraria atitudinea pe care a adoptat-o după septembrie 
1991, am evitat să răspund atacurilor domnului Petre Roman, dar, 
după alegerile locale — și datorită presiunilor membrilor de partid și 
ale parlamentarilor Frontului, care militau pentru clarificarea situației 
Şi „limpezirea apelor“ — am solicitat o întrevedere cu membrii Cole- 
giului Director al partidului, care, după mai multe amânări, s-a desfă- 
şurat în ziua de 12 martie, la Clubul „Dacia“ din Capitală. 

Redau mai jos cuvântul introductiv și concluziile pe care le-am 
prezentat în cadrul discuţiilor, aşa cum au fost ele publicate în 
suplimentul din luna martie al ziarului „Azi“, intitulat „Tandemul 
Iliescu-Roman nu mai există“. Iată, deci, ce am spus în debutul între- 
vederii, explicând, în primul rând, motivațiile care m-au determinat 
să doresc o discuţie lămuritoare cu membrii Colegiului Director: 


„Am dorit să am această întâlnire cu Colegiul Director. În alte 
condiții, în condiții normale, această întâlnire ar fi părut firească. Nu 
ştiu de ce trebuia să fie vreo invitaţie, nu știu de unde această încercare 
de tergiversare, inclusiv discuţiile în legătură cu constituționalitatea. 
Eu am senzaţia că am lămurit foarte clar acest lucru, imediat după 
încheierea alegerilor locale, președintelui în exerciţiu, să avem 
această întâlnire nu în calitate de preşedinte al țării, ci în calitate de 
fost membru al Frontului, de prim preşedinte al Frontului, de fost 
candidat al Frontului la alegerile prezidenţiale de acum doi ani. 

Ne apropiem de o nouă perioadă grea. Eu trebuie, aici, să-mi 
exprim opiniile proprii; am simţit nevoia, înainte de a mă pronunţa, 
de a lua o decizie, să mă consult cu cei cu care am pornit la drum, cu 
care am mers împreună în perioada aceea dificilă, cea care a fost după 
Revoluţie până la alegerile de la 20 mai. După aceea, potrivit preve- 
derilor constituționale, a trebuit să mă despart de formațiunea politică 
la a cărei fondare am participat. Dar mi se părea firesc şi loial faţă de 
această formaţiune politică să discut înainte de a mă pronunţa ce voi 
face în continuare; dacă mai candidez sau nu și cu cine merg la drum, 
dacă e să merg mai departe. În acest sens, cum spuneam, m-a surprins 
reacția pe care am întâmpinat-o, de a tergiversa decizia în legătură cu 
această întâlnire şi de a o tot amâna. 

De fapt, ce m-a determinat să solicit această întâlnire? Decla- 
rațiile tot mai ostile pe care domnul Roman le-a lansat împotriva mea 
după demisia dânsului. Ştiţi foarte bine, în primele două luni de zile de 
după septembrie m-am abținut de la orice răspuns. Chiar şi după cam- 
pania denigratoare susținută de ziarul «Azi», m-am abținut să dau un 
răspuns acestei chestiuni. Mai mult chiar, la conferința de presă din 
26 noiembrie, când fuseseră deja foarte multe ieșiri din acestea în- 

verşunate, făceam următoarea declaraţie, în legătură cu relaţiile mele 
cu Petre Roman: am spus atunci că nu aș dori să intru în detalii, pentru 
că nu vreau să mă implic, să mă ambalez într-o polemică ineficientă 
şi artificial alimentată. Eu cred că domnul Roman a dat o amploare 
nemeritată evenimentelor din septembrie, influențat de anumite stări 
de spirit personale. Era, deci, 26 noiembrie, la două luni de zile după 
septembrie, iar întrebarea la care răspundeam se referea tocmai la 
declanșarea atacurilor în presă din partea domnului Roman. A apărut 
o singură intervenţie de-a mea — interviu sau declaraţie, cum vreţi 
— „unde am răspuns unor întrebări concrete legate de fondul unor 
asemenea critici. În ciuda acestor chestiuni, la începutul lunii de- 
cembrie i-am dat un telefon și i-am propus să trecem peste toate re- 
sentimentele, peste această încărcătură de înverşunare, că nu slujește 
nimănui acest lucru și afectează, în primul rând, Frontul şi viața politi- 
că. I-am propus o întâlnire, să stăm de vorbă ca doi oameni politici 
responsabili, să analizăm împreună situaţia care există, în care se află 
țara, problemele cu care se confruntă, inclusiv Frontul, și să găsim o 
soluție de depășire a acestor momente. Rezultatul îl cunoaşteţi: peste 
o săptămână, domnul Roman a publicat o scrisoare deschisă în care, 
referindu-se tocmai la această propunere a mea, arăta că dialogul între 
noi este inutil şi, după aceea, prezenta și motivarea, adică de ce nu mai 
poate avea loc dialogul. Invoca patru chestiuni: că am refuzat să 
înlătur oameni legați de vechile structuri; că aş fi intervenit direct în 
Convenţia FSN, în martie, ca să nu mai fie ales lider; că au apărut 
conflicte între noi în legătură cu aprecierea puciului de la Moscova; că 
am capitulat în fața minerilor ş.a.m.d. Am dat un răspuns, printr-un 
material al Biroului de Presă, la fiecare din aceste patru chestiuni 
invocate, exprimându-mi regretul pentru acest lucru şi arătând că, în 
continuare, nu am de gând să mă ambalez într-o polemică. 

Aş dori aici să punctez că am înregistrat cu regret lipsa oricărei 
poziţii din partea Colegiului Director sau a Biroului Executiv al Fron- 
tului în legătură cu escaladarea acestei situaţii. Mai ales în momentul 
acestei scrisori deschise, care anunţa o ruptură politică declarată, mi 
se părea că era un moment politic major, care ar fi impus o analiză 
politică din partea forumului politic de conducere a Frontului, care să 

facă o apreciere, să tragă niște concluzii și să exprime propria poziţie. 
Sigur, și tăcerea e o anumită poziţie, uneori poate fi interpretată ca 
aprobare. Probabil că aşa a fost. 

Din luna ianuarie, a apărut problema alegerilor locale. Deci, pe 
9 februarie s-a desfăşurat primul tur de scrutin la București. Pe 11 fe- 
nruarie, în «Il Giornale», apare un material al unui trimis al ziarului. 
Era pe 11; pe 10 februarie, ţara era preocupată de alegeri, Frontul era 
antrenat în alegerea organelor locale. Ce i-a venit domnului Roman 
așa, tam-nesam, să se lanseze iarăși în asemenea declaraţii? lată ce se 
relata: «Petre Roman, fostul prim-ministru al României şi președin- 
tele Frontului Salvării Naţionale, l-a atacat ieri pe preşedintele repu- 
blicii, Iliescu, calificându-l drept obstacol în calea tranziţiei democra- 
tice a României și și-a exprimat hotărârea de a-i obliga să părăsească 
partidul pe toți aceia care intenționează să menţină în continuare, 
asemenea șefului statului, structurile comuniste în țară». Vreau să vă 
spun că, zilele trecute, a apărut în «Dreptatea» un editorial, cu titlul 
“Pericolul numărul unu», al cărui final este: «Pe măsură ce avansăm 
spre viitoarea confruntare electorală, devine tot mai limpede că 
domnul Ion Iliescu a rămas pericolul numărul unu pentru democraţia 
românească»... Roman a făcut declaraţia la câteva ore după închiderea 
alegerilor electorale. Spune, în continuare, ziaristul: «Roman s-a de- 
clarat decis să înceapă lupta pentru înlăturarea lui Iliescu și marginali- 
zarea grupului său disident din FSN, la Convenţia partidului. Nu 
intenționează să scindeze Frontul pentru a forma un nou partid, așa 
cum s-a spus, ci caută numai marginalizarea acelora care urmează 
incă o a treia cale între democrație și comunism.» lată o altă apreciere: 
*Roman a reiterat convingerea că grupuri ale securității au fost orga- 
nizate şi au produs lovitura de stat care s-a produs când mii de mineri 
au forțat căderea lui. Practic, potrivit lui Roman, de atunci reformele 
au fost frânate de cercuri apropiate lui Iliescu și de însuşi acesta. A 
fost o lovitură contra democraţiei şi reformelor dată de Iliescu. Iliescu 
nu poate să fie o garanție pentru reformă şi nu putea fi o garanţie sub 
această prismă.» În aceeaşi săptămână, ziarul «EI Pais», spaniol, sub 
titlul «Iliescu este legat de vechiul regim comunist», arată că «Petre 
Roman este de părere că cei care sunt alături de Iliescu sunt persoane 

care, într-un fel sau altul, sunt legate de interesele vechiului regim.» 
Şi, în legătură cu divergenţele, se motivează: «avem păreri foarte 
diferite, iar motivul este că nu există o alternativă posibilă la reforma 
politică profundă, nici la acțiunea de descentralizare a economiei». 
Ca şi cum eu m-aş opune reformei! lată ce spune domnul Roman: «Eu 
susțin un program naţional clar de aplicare a reformei pe termen scurt 
şi lung. O dată cu schimbarea guvernului meu, în luna septembrie, s-a 
văzut că o parte a administrației, comuniştii vechiului regim, a consi- 
derat că se poate întări centralismul economic şi a blocat toate pro- 
iectele de realizare.» Şi, atunci, el întreabă: «Rezultă, deci, că în 
anturajul politic al președintelui Iliescu există membri ai aparatului 
fostului regim comunist?» Dânsul arată că nu guvernul poate fi acuzat 
de așa ceva, dar că «cercurile politice care îl sprijină pe președintele 
român şi cei pe care Iliescu însuși îi susține şi-i menţine sunt, într-un 
fel sau altul, legaţi de fostul regim comunist». 

A avut loc și turul al doilea al alegerilor. Am aşteptat să treacă şi 
acesta. Pe 24, deci luni dimineața, m-am adresat domnului Stoica, cu 
rugămintea de a organiza această întâlnire. Dânsul mi-a spus că săp- 
tămâna respectivă nu va fi posibil, întrucât domnul Roman are o 
plecare la Geneva. Vizita domnului Roman la Geneva s-a soldat cu 
un interviu în «Journal de Geneve», care, în esenţă, a fost preluat de 
«România Liberă», sâmbătă, 29 februarie; ziaristul menţionează că, la 
întrevederea cu Petre Roman, expremierul denunță cu o vigoare fără 
precedent «rolul securităţii și atitudinea domnului Iliescu în această 
privință». I se pune întrebarea — «Care a fost rolul preşedintelui 
Iliescu şi ce rol a avut Ion Iliescu în legătură cu căderea guvernului, în 
septembrie anul trecut?» Și dânsul motivează că minerii au venit 
manipulați — de cine altcineva, dacă nu de securitatea implantată în 
Valea Jiului? — şi că, după informaţiile pe care le deține, este sigur că 
domnul Măgureanu, șeful SRI-ului, era în Valea Jiului înainte de 
evenimente. 

De aceea am insistat să am această comunicare nemijlocită, 
directă, să aflu dacă dumneavoastră împărtăşiți toate aceste puncte de 
vedere, dacă ați fost consultaţi, dacă susțineți aceste puncte de vedere, 
ca să am, la rândul meu, material de reflecţie. Iată tema.“ 

În urma acestei introduceri, domnul Petre Roman și-a prezentat, 
la rândul său, poziția, exprimând, de fapt, opinii în concordanţă cu 
cele citate de mine, în totală contradicție cu poziţiile sale publice din 
vremea în care era prim-ministru. În continuare, membrii Colegiului 
Director și-au exprimat punctele de vedere, iar agresivitatea partiza- 
nilor domnului Petre Roman releva, practic, faptul că se dorea, cu 
orice preţ, forțarea unei rupturi, neputându-se trece peste orgoliile 
celor care, în septembrie '91, îşi pierduseră funcțiile și poziţiile pri- 
vilegiate. Dar, despre evoluția concretă a partidului urma să se pro- 
nunțe Convenţia Naţională a FSN, programată pentru sfârșitul lunii 
martie. În finalul dezbaterilor, m-am limitat numai la a spune urmă- 
toarele: 


„Doresc să vă mulțumesc pentru acest prilej. Am ascultat cu 
atenție mai ales intervenţia domnului Vilău; desigur că toate cele 
spuse aici vor constitui pentru mine un material de reflecţie. 

Aș dori să vă spun, totuşi, câteva cuvinte. Eu m-am adresat de o 
manieră foarte clară și simplă. Cineva mi-a spus că vreau să se 
tranșeze, într-o discuţie, linia politică a partidului; nu m-am referit la 
elaborarea liniei politice a partidului, nu am apelat la conţinutul 
documentelor programatice care sunt puse în discuţie ş.a.m.d. Asta-i 
o treabă de elaborare permanentă. V-am citat doar niște aprecieri și 
invective ale liderului care este Petre Roman şi am vrut să văd cum 
evaluați dumneavoastră semnificația politică a unor asemenea apre- 
cieri și dacă le considerați admisibile în jocul nostru politic. Am văzut 
cam care este aprecierea dumneavoastră și am asistat la această artă a 
deturnării discuţiei, pentru a evita răspunsul direct la problemă. Acest 
lucru l-a început domnul Roman, cu menţionarea a diverse chestiuni. 
Dacă aş lua pe fiecare în parte, la fiecare aș avea răspuns, vă daţi 
seama că există argumente şi contraargumente la fiecare lucru. Că 
guvernul a avut greutăți... Dar ce, nu știm? Dar eu nu am declarat 
acest lucru? A fost vreun moment în care eu să nu mă expun, să nu-mi 
asum răspunderea pentru a sprijini guvernul în momentele cele mai 
dificile ale activităţii sale? A fost o asemenea situaţie? 

Nu v-am cerut întâmplător părerea. Luaţi și comparați: când și-a 
permis un șef de partid din opoziţie astfel de aprecieri, la acest nivel, 
cu asemenea formulări, precum cele pe care le-a formulat domnul 
Roman? Sunt comparabile doar cu ale Doinei Cornea, László Tokes 
şi Ticu Dumitrescu — acesta este nivelul aprecierilor şi incriminărilor 
pe care le foloseşte domnul Petre Roman! Eu cred că la domnul 
Roman există această marotă, această pasiune pentru întreținerea 
stărilor confhctuale. 

Am senzaţia că este vorba despre o diversiune politică de a 
promova ideea împărțirii Frontului. smpatizanţilor săi, a membrilor 
Parlamentului. între adepţi şi adversari a: reformei. Mi se pare chiar 
periculoasă această expresie consacrată prin Statut: «stucturarea 
organizatorică a curentelor, a fracţiunilor din partid». Aceasta va 
duce, în mod inevitabil, la confruntări, la scindări în partid. Îmi pare 
rău că această apreciere nu a fost menţionată aici, dar se confirmă 
chiar şi în situaţia la care asistăm astăzi. 

Cam atât aș fi vrut să retineti. Dar îmi pare rău că discuţia a fost 
împinsă spre tot felul de lucruri colaterale. Ceea ce spune domnul 
Vilău, este în concordanță cu ceea ce s-a afirmat în ziarul «Azi»; nu 
este o idee originală, chiar a apărut în mai multe organe de presă. 
Ziarul «Azi» făcea apel la sentimentele mele de civism, spunând că 
este clar că nu sunt agreat de Occident. Nu este chiar așa. Dar nu asta 
are importanță. Ne-am obişnuit cu această mentalitate, că trebuie să ne 
închinăm la anumite forţe! Ne-am închinat la forțele dinspre sud-est, 
apoi la forţele din est, acum trebuie să ne închinăm la altele?! Ziarul 
«Azi» merge mai departe. În ajunul alegerilor locale, cu trei zile 
înainte de 9 februarie, face un apel la Front să cedeze politic, să treacă 
în opoziție! Asta e, după părerea lor, perspectiva care-i va asigura 
succesul în viitor Frontului! lată la ce împinge o asemenea optică. 
Dacă aceasta este platforma politică cu care vrea să se prezinte 
Frontul la Convenţie şi să convingă electoratul că e o formaţiune 
capabilă să reunească forţele constructive ale naţiunii! 

Ne aflăm într-un moment de răscruce în istoria naţională, când 
trebuie să existe o asemenea forță politică în stare să prezinte o 
platformă de largă reunire a celor capabili să contribuie la construcția 

țării. De altminteri, demolatul a fost uşor. Construcţia e mai dificilă, 
şi ea presupune elaborare, antrenând și nu excluzând continuu, in- 
clusiv din interiorul Frontului. 

Mi s-a spus că nu am identitate politică și mă surprinde o ase- 
menea concluzie, după doi ani de activitate politică direct angajată în 
viaţa politică a țării. Dacă nu s-au desprins de aici poziţiile mele, în 
toate problemele, de fiecare dată, aceasta este o chestiune care mai 
poate fi discutată. 

Acestea sunt lucrurile pe care am vrut să le spun. Vă mulțumesc.“ 


În urma acestei întâlniri, pentru a evita orice fel de speculaţii și 
interpretări. am organizat, a doua zi — 13 martie — o conferință de 
presă, în cadrul căreia mi-am exprimat direct opinia referitoare la 
întrevederea cu membrii Colegiului Director și al cărei conținut îl 
redau în continuare, așa cum a fost el prezentat pe postul național de 
radio: 


Ion Iliescu — Întâi, despre întâlnirea propriu-zisă. Eu am solicitat 
conducerii FSN, prin preşedintele său executiv, domnul Stoica, ime- 
diat după alegerile locale, o asemenea întâlnire cu Colegiul Director, 
nu de pe poziţia de președinte al României, deși nici acesta n-ar fi fost 
un lucru anormal; preşedintele țării nu poate să fie indiferent față de 
situațiile, poziţiile, problematica, mai ales ale partidului care a purtat 
răspunderea guvernării. 

Însă, această întâlnire avea cu totul alt caracter. Eu m-am adresat 
în calitate de membru-fondator, de prim președinte şi de candidat la 
alegerile precedente din partea Frontului Salvării Naţionale, pentru o 
discuţie de suflet — să spunem așa — în legătură cu starea de spirit 
existentă astăzi în Front. Pe de o parte, știu că există convulsiuni 
interne; nu sunt întâmplătoare, mai toate formațiunile politice cunosc 
anumite dificultăţi. Toată viaţa politică a ţării este într-o continuă 

dezvoltare şi cunoaște asemenea convulsiuni. Era firesc ca, mai ales 
formațiunea care a avut şi răspunderea guvernării, care s-a confruntat 
cu greutățile prin care a trecut ţara, să cunoască probleme similare, de 
ordin intern. Dar, pe lângă aceasta, sunt și aspecte care prezintă un 
anumit pericol pentru formaţia propriu-zisă. Dar nu pentru soarta 
formaţiei, ca atare, voiam această întâlnire, ci, mai ales, pentru ceea ce 
m-a surprins — declanșarea unei veritabile campanii denigratoare 
împotriva persoanei mele, nu în calitate de preşedinte, ci, în general, 
ca persoană politică şi, mai ales, campania susținută de liderul acestei 
formaţii. domnul Petre Roman, după o perioadă de conlucrare în 
prima fază a existenței Consiliului FSN, apoi pe vremea CPUN-ului, 
a guvernului provizoriu, în campania electorală din 1990 și în pe- 
rioada următoare de guvernare. 

După demisia guvernului Roman a apărut din partea domnului 
Roman o atitudine din ce în ce mai ostilă, cu declaraţii publice, în 
presa internă şi, mai ales, în presa internaţională. Ceea ce m-a sur- 
prins, mai ales după scrisoarea deschisă — aşa cum a numit-o dânsul 
— de la începutul lui decembrie, când a refuzat orice dialog pe care i 
l-am sugerat, este că a căutat să motiveze politic această situaţie și 
inutilitatea unui dialog între noi doi. Cu prilejul alegerilor locale, au 
apărut noi asemenea luări de poziţii în presa internaţională, în ziare 
din Spania, Elveţia şi Italia. M-a surprins şi n-am înțeles motivaţia 
acestui moment de reluare a unei noi runde de ostilitate. Iar poziţiile 
exprimate sunt echivalente unor poziții exprimate nu de oameni poli- 
tici, responsabili, conducători de partide din opoziţie, firesc, cu rezer- 
vele şi criticile respective, ci de oameni care s-au remarcat printr-o 
virulență deosebită faţă de mine. Or, liderul Frontului a reluat acest 
limbaj şi am vrut să cunosc poziția conducerii politice a Frontului față 
de aceste poziţii politice exprimate, faţă de această campanie denigra- 
toare susținută de liderul Frontului; care este rațiunea unei asemenea 
chestiuni şi dacă sunt împărtășite de conducerea Frontului. Era vorba 
de un dialog lămuritor, deci, cu privire la poziţiile reciproce, pentru a 
putea avea un material de reflecţie în legătură cu propria mea atitudine 
în faţa acestei situații. Acesta a fost scopul acestei întâlniri şi de aceea 
s-a şi discutat în legătură cu prezența sau nonprezenţa presei. Era 

vorba de o discuţie între foști parteneri de drum, pentru o perioadă 
nouă care se deschide în viaţa politică a țării. 

Întrebat de ce nu a admis prezența presei, domnul Ion Iliescu a 
răspuns: 

N-aș fi avut nimic împotrivă chiar şi pentru prezenţa presei, dar 
cred că asta ar fi jenat caracterul deschis al unei asemenea discuţii, 
care comporta o degrevare a oamenilor de factorul psihologic al 
prezenței presei. 

Rugat apoi să spună dacă s-a ajuns la o concluzie în legătură cu 
divergenţele dintre domnia sa și liderul național al FSN, și dacă 
acestea au luat sfârșit, preşedindele Ion Iliescu a răspuns: 

Nici nu mă așteptam ca dintr-o discuţie să se clarifice toate pro- 
blemele şi să se poată ajunge la o concluzie comună. Pe de o parte, 
am înregistrat o preocupare generală, indiferent de poziţiile expri- 
mate, asupra consecinţelor unei asemenea dispute interne din cadrul 
Frontului, și, cred, preocuparea sinceră a celor mai mulți pentru a găsi 
o formulă de menţinere a coeziunii acestei formaţiuni politice. Eu am 
spus că trebuie să se facă abstracție de persoana mea sau de alte 
persoane; este important pentru Front, ca formaţiune politică, să-și 
găsească echilibrul necesar și să judece din punct de vedere politic în 
ce măsură este posibilă sau nu menținerea unităţii; asta este treaba 
organelor respective ale Frontului şi a Convenţiei, care urmează să 
constate acest lucru. Se poate ajunge și la o concluzie pe care o suge- 
rează, de altfel, liderul Frontului, că nu mai e posibilă o conlucrare în 
viitor cu mine și, deci, din punct de vedere politic, ar fi ireconciliabile 
poziţiile noastre. S-ar putea ca aceasta să fie concluzia pe care să o 
adopte Convenţia și să marcheze această ruptură între cel care a fost 
candidatul anterior al Frontului şi actuala configuraţie şi orientare 
politică ale Frontului. Deci, am spus că trebuie să se judece din 
punctul de vedere al intereselor acestei formaţiuni și al rolului său în 
viaţa politică a țării, făcând abstracţie de mine. Eu pot să mă și retrag 
din cursa electorală, pot să iau altă decizie; Frontul trebuie să judece 
independent de aceste relații directe cu mine şi să tragă concluziile 
corespunzătoare. 

A fost formulată, apoi, următoarea întrebare: „Din declaraţia de 
azi-noapte a domnului Petre Roman a reieșit faptul că participanții 
sau membrii Colegiului Director nu s-au referit expres la ceea ce pre- 
şedintele Ion Iliescu a pus în discuție, referitor la declarațiile fostului 
premier și actualului lider național. Întrebarea este dacă acest fapt a 
constituit un inconvenient“. 

Sigur, discuţia a arătat o foarte mare diversitate de opinii, însă 
ceea ce am exprimat eu a fost în legătură cu ceea ce mie mi s-a părut 
deosebit de grav în această declarație categorică a liderului, încă din 
scrisoarea deschisă, şi apoi din declaraţii ulterioare făcute presei; mă 
aşteptam la o poziţie explicită, inclusiv din partea celor care, să spu- 
nem, împărtăşesc aceleași puncte de vedere ale domnului Roman — 
pentru că sunt asemenea oameni, care au susţinut în fapt, fie explicit, 
fie pe ocolite, poziţiile domnului Roman. Și, mă aşteptam să fie o 
asemenea delimitare a părerilor. Însă, mi s-a părut că s-a ocolit răs- 
punsul direct la chestiune, în legătură cu consecințele unei asemenea 
poziții şi cum e de admis să ajungă lideri ai Frontului la însușirea unor 
sloganuri pe care le cunosc foarte bine, le cunoaştem cu toții foarte 
bine, vehiculate de doi ani încoace cu privire la Iliescu — „comu- 
nistul, fost comunist, neocomunist, criptocomunist, susținător al 
vechilor structuri, ba chiar considerat obstacolul principal în calea 
democratizării“ ş.a.m.d. O asemenea poziţie mi s-a părut stridentă, 
neconformă cu ceea ce a fost şi, cred eu, încă mai este în conștiința 
electoratului şi a cetățenilor țării, Frontului Salvării Naţionale. 

În continuare s-a manifestat interesul dacă la începutul lunii 
martie președintele a cerut convocarea de urgență a Biroului Executiv 
al Frontului. 

Nu, ceea ce am făcut, am spus. Imediat după alegerile locale, în 
dimineaţa de 24, am discutat cu preşedintele executiv, sugerându-i o 
întâlnire cu Colegiul Director. 

În continuare, preşedintele a fost solicitat să-şi exprime opinia în 
legătură cu speculațiile pe tema înlăturării domnului Petre Roman din 
funcția de lider național al Frontului Salvării Naţionale. 

Lucrurile nu au nici o legătură. Adică, sigur, au o legătură poli- 
tică, ţinând seama de poziţiile domnului Roman. Când un om politic 

spune despre un altul că este un obstacol în calea democraţiei, este 
clar că nu poţi să susţii un asemenea om într-o funcție politică a țării. 
Dar nu numai de asta este vorba. E vorba chiar de aprecierea ca atare 
fată de acest om cu care ai lucrat mână în mână o perioadă, și care s-a 
angajat fără limite în susținerea guvernului condus de domnul Petre 
Roman. Eu nu concurez la aşa ceva; n-am nici un drum de competiţie 
zu domnul Roman în Front, este o problemă internă a Frontului, pe 
care o rezovă Frontul la viitoarea Convenţie, iar problema susținerii 
sau nu a unei posibile candidaturi a mea, este cu totul altă problemă. 
Corelaţia este doar de ordin politic: în ce măsură Frontul va ajunge la 
celeași concluzii cu domnul Roman — că Iliescu este incompatibil, 
ca persoană politică, pentru a continua susţinerea politicii de reformă 
in România. Asta mie mi s-a părut că impunea o adoptare clară de 
poziție din partea conducerii Frontului vizavi de mine, şi mai ales 
dacă sunt împărtășite asemenea aprecieri şi de către alți lideri ai Fron- 
ului. Am văzut că este o mare dispersie de opinii. 

Apoi, președintelui Ion Iliescu i s-a cerut o explicație în legătură 
cu faptul că o alianță cu ideologii diferite funcţionează în acest mo- 
ment mai bine decât un singur partid, iar acesta este tocmai cel de 
guvernământ. 

Asta arată situaţia anormală existentă azi în Front. Nu sunt 
chestiuni legate de principii, ci de o anumită împletire de interese și de 
tendințe de dominare asupra Frontului. Asemenea chestiuni sunt 
întâlnite frecvent în partide, când apar elemente legate de lupta pentru 
putere, în cadrul partidului sau în cadrul statului. 

Ultima întrebare a fost dacă domnul Ion Iliescu s-a decis să-și 
depună candidatura la funcția de președinte al României. Domnia sa 
a răspuns: 

Cred că mai am timp de gândire, încă. 


La vremea respectivă, presa şi opinia publică, în general, comenta 
pe larg situaţia creată în interiorul Frontului Salvării Naţionale, mai 
ajes în condiţiile în care, în vederea pregătirii Convenţiei Naţionale a 

partidului din 27-29 martie, se desfășurau Convenţiile judeţene, 
marcate, și acestea, de dispute, transferate acum și la nivel teritorial. 

Momentul cel mai important în această perioadă l-a constituit 
Conferinţa municipală București a Frontului Salvării Naţionale, des- 
făşurată la 22 martie, în cadrul căreia, un grup de tineri a testat modul 
în care Petre Roman se raporta, mai nou, la persoana mea, propunând 
ca, în cazul în care îmi voi anunţa intenţia de a candida la funcţia de 
președinte al României, Frontul Salvării Naţionale să susțină această 
candidatură. Despre atmosfera acestei Conferinţe — care anticipa, 
practic, cele ce urmau să se petreacă peste numai O săptămână, la Con- 
venţia Naţională a partidului — vorbesc de la sine pasajele următoare, 
preluate din materialele apărute pe această temă în ziarul „Azi“ de 
marți, 24 martie: 


„Evenimentul numărul unu al duminicii care de-abia a trecut l-a 
constituit — așa cum era de așteptat — Convenţia Frontului Salvării 
Naţionale din municipiul Bucureşti. Și poate că niciodată în Palatul 
Copiilor nu s-au acumulat mai multe pasiuni şi energii ca în 22 martie. 
Încă de la început, delegaţii şi invitaţii s-au împărțit şi aranjat (grupat) 
în funcţie de simpatiile față de una din cele două personalități lansate 
pe scena politică a țării din interiorul Frontului Salvării Naţionale: Ion 
Iliescu sau Petre Roman. 

După o zgomotoasă primire a liderului naţional, au fost deschise 
lucrările, recomandându-se ca în prima parte să fie analizată situația 
partidului în Capitală, iar apoi să se prezinte cele trei moțiuni care 
intră în competiţie în perspectiva Convenţiei Naţionale. Au urmat 
apoi propuneri pentru completarea ordinii de zi, cea mai specta- 
culoasă — dar care, într-un fel, plutea de la început în aer — fiind cea 
a susținerii candidaturii domnului Iliescu la funcția de președinte, în 
cazul în care acesta își va anunța intenţia de a candida. Pentru această 
chestiune a pledat cu pasiune preşedintele Comisiei de tineret din 
sectorul 2, domnul Gheorghe Angelescu, după care, pentru prima 
dată, a fost scandat în sală numele președintelui. Apreciind că dis- 
cutarea candidaturii domnului Iliescu este «un punct neobişnuit 
pentru o conferință de municipiu», domnul Petre Roman a propus ca 

cei 685 de delegaţi prezenţi să se pronunţe asupra acestei chestiuni 
prin vot secret, la pauză. 

Intervenţiile legate de subiectul «Ion Iliescu — preşedinte» au 
determinat exteriorizarea pasiunilor mocnite, generând o atmosferă 
conflictuală, din care a reieșit clar că între cei din sală domnea o rela- 
tivă intoleranță. (...) Următorul şoc l-a constituit discursul domnului 
Eugen Dijmărescu — preşedintele în exercițiu al organizației Bucu- 
rești a Frontului — , care s-a remarcat prin punctarea aspectelor deli- 
cate, dureroase, din Front, şi prin puternicul său caracter auto- 
critic. Referindu-se la conflictul Iliescu-Roman (subiect urmărit cu 
sufletul la gură de participanţi și savurat de presa prezentă), domnul 
Dijmărescu a sesizat faptul că nu există o dezbatere de fond, că încă 
se mai merge pe ideea partidului întruchipat într-un om şi nu invers, 
a omului — expresie a partidului: «Ne complacem într-o stare de 
partizanat, ne constituim în tabere care-şi aruncă săgeți una alteia, de 
pe poziţii unde am ajuns fără să ştim de ce». 

S-au înscris la cuvânt 72 de vorbitori, dar, în final, n-au reușit 
să-și expună punctele de vedere nici jumătate din aceştia. Dar, din 
cele spuse, s-a creat o imagine destul de clară asupra frământărilor 
membrilor organizaţiei Bucureşti. Prea puţini dintre vorbitori s-au 
referit efectiv la modul de organizare a partidului, la carenţele şi me- 
ritele lui, durerea principală constituind-o conflictul Iliescu-Roman. 
Voalat sau tranșant, fiecare a încercat să aducă argumente în favoarea 
propriei opţiuni. Nu de puţine ori, s-a avansat şi ideea unității Fron- 
tului, agreată de o mare parte a sălii, chiar dacă iniţial unii dintre cei 
ce scandau în anumite momente «Iliescu-Roman» păreau a fi ire- 
conciliabili.(...) 

După ce domnul Petre Roman a propus — în numele autorilor și 
în consens cu aceștia — ca moțiunile să fie prezentate direct în 
Convenţia Naţională, s-a votat pentru includerea pe ordinea de zi a 
punctului propus de organizaţia de tineret, privind susţinerea candi- 
daturii domnului Iliescu la funcţia de preşedinte. În urma finalizării 
tuturor procedurilor, domnul Roman a specificat că «votul a fost dat 
asupra includerii pe ordinea de zi a problemei», dar — răspunzând 
protestelor din sală — , «dacă doriţi să-i daţi altă semnificaţie, nu ne 


1S7 


ION ILIESCU 


deranjează». Părerea personală a domnului Roman: «Nu facem un 
serviciu partidului sau țării dacă pornim la drum înainte să ştim despre 
ce drum e vorba. Atâta timp cât nu există o depunere a unei candi- 
daturi pentru această chestiune, nu am făcut un lucru tocmai bun, 
tocmai democratic». În acest moment, pasiunile au răbufnit din nou 
— manifestate prin aplauze și vociferări — , iar replica a venit din par- 
tea unui alt membru al foarte activei organizaţii de tineret a sectorului 
2, Nicolae Şerban: «Argumentul domnului Petre Roman nu stă în 
picioare. ÎI informez pe domnul Petre Roman că, la Convenţia din 
martie '90, s-a propus susținerea candidaturii domnului Iliescu la 
funcţia de președinte, înainte ca acesta să-şi depună oficial candi- 
datura. Atunci nu a considerat nimeni acest lucru nedemocratic. ȘI, 
apoi, în propunerea noastră se spunea clar — în cazul în care domnul 
Ion Iliescu își va exprima o asemenea opțiune. Deci, nu impuneam 
acest lucru». (...) 

A sosit şi momentul anunțării rezultatului votului: 438 — da, 165 
— nu, 4 voturi anulate. În acest moment, au apărut în sală afişe ale 
președintelui Iliescu, scandându-se numele său. Domnul Petre Roman 
a încheiat lista celor înscriși la cuvânt printr-o expunere în legătură 
cu unele probleme actuale, economice și politice, ale țării și ale Fron- 
tului Salvării Naţionale. Punctul de vedere referitor la candidatura 
domnului Iliescu și-l va exprima la Convenţia Naţională. S-a trecut 
apoi la validarea delegaților sectoarelor pentru Convenţia Naţională, 
ce va începe vineri, în care practic se va decide soarta Frontului 
Salvării Naţionale.” 


Așadar, din cele de mai sus — preluate, după cum am spus, chiar 
din ziarul „Azi“, devenit deja partizanul exclusiv al domnului Roman 
— se poate ușor deduce atmosfera care domnea în interiorul Frontului 
la acea oră, lupta internă ajungând la paroxism, cu sprijinul nemijlocit 
al domnului Petre Roman, care a întreținut și acutizat aceste stări con- 
flictuale. Personal, atenţionasem încă de la întâlnirea cu membrii 
Colegiului Director din 12 martie că prevederile consacrate de noul 

Statut al partidului sunt nedemocratice, în primul rând pentru că 
vorbeau despre rolul dominant, discreţionar, asupra conducerii parti- 
dului, al liderului acestuia (denumit „lider național“!) și, în al doilea 
rând, deoarece consacrau structurarea partidului în fracțiuni și curente 
care, în cazul Frontului, nu puteau duce decât la confruntări și 
scindări. Ceea ce s-a și întâmplat la Conferinţa Naţională din 27— 
29 martie, când, deși au fost prezentate trei moţiuni — de către repre- 
zentanții celor trei curente constituite în Front: Grupul pentru Unitatea 
Frontului, Grupul „Un viitor pentru România“ şi Grupul , Viitorul 
Azi“ —, a fost, practic, impusă, cea elaborată de grupul domnului 
Roman, „Viitorul Azi“, care exprima poziții politice diametral opuse 
programului inițial al Frontului Salvării Naţionale. 

Iată cum sunt relatate — tot de ziarul „Azi“, din 31 martie — cele 
petrecute la Sala Polivalentă duminică, 29 martie, când a avut loc, în 
fapt, ruptura Frontului Salvării Naţionale: 


„Ordinea de zi conţine două puncte delicate: dezbaterea şi adopta- 
rea Statutului Frontului Salvării Naţionale și discutarea candidaturilor 
la funcţia de preşedinte al României din partea partidului. 

Mai ales acest din urmă punct avea să fie socotit decisiv pentru 
producerea atât de așteptatei și spectaculoasei scindări a Frontului 
Salvării Naţionale, ştiut fiind că nu exista între toate cele trei grupări 
ale Frontului — care evoluaseră la scenă deschisă, de pe poziţii de 
adversitate — o compatibilitate de vederi asupra candidatului la 
funcția supremă în stat. Grupul pentru Unitatea Frontului (GUF) şi 
gruparea «Un viitor pentru România» susțineau candidatura la Pre- 
ședinţie a domnului Ion Iliescu, în mod necondiţionat, chiar dacă, din 
punctul de vedere al moţiunilor și persoanelor, existau între cele două 
grupări substanţiale diferențe. Gruparea Roman, fără a nega, cel puţin 
formal, dreptul preşedintelui în exercițiu de a-și reînnoi mandatul, 
socotea inoportună o asemenea decizie în Convenţie.(...) 

Lucrările Convenţiei încep cu un scurt raport din partea comisiei 
pentru Statut, care a inclus reprezentanţi din partea tuturor celor trei 
grupări. Sunt expuse, pe rând, articolele controversate, cerându-li-se 

delegaților să le soluţioneze prin vot. (...) Dezbaterile se apropie cu 
repezeciune de articolul 41, care conţine prevederile statutare pentru 
candidații la Preşedinţie din partea FSN, respectiv obligaţia acestora 
de a recunoaște Platforma-program a partidului (moţiunea «Viitorul 
Azi», în cazul de faţă) și învestirea lor prin vot de către Convenţia 
Naţională. 

Agitaţia în sală crește brusc. Susţinătorii domnului Ion Iliescu 
sunt convinși că se încearcă îndepărtarea discuțiilor de la clou-ul pro- 
blemei: persoana președintelui. Domnul Ion Aurel Stoica precizează 
că Frontul nu are nimic împotrivă ca domnul Ion Iliescu să candideze 
la Preşedinţie, dar domnia sa trebuie să vrea, mai întâi, acest lucru și 
să declare că recunoaște Platforma-program. Spiritele se înfierbântă 
până la limita exploziei. Domnul Vasile Văcaru cere să se discute can- 
didatura domnului Ion Iliescu. (...) Galeriile se declanşează automat, 
scandându-se, în faţă, «Jos comunismul!» și, în spate, «Iliescu! 
Iliescu!» Întrecerea în decibeli este atât de aprigă, încât deputatul 
Adrian Vilău îşi întrerupe cuvântarea. Petre Roman încearcă să stăpâ- 
nească elanurile dezlănţuite. Este ovaţionat cu ardoare şi contestat cu 
patimă. O voce răzbate din mulţimea ce încearcă a acapara micro- 
fonul: «Daţi afară Piaţa Universităţii», cu referire directă la susțină- 
torii lui Petre Roman, grupaţi în loja din stânga scenei. Gestul, ce se 
vrea simbolic, are amplificate ecouri — «Iliescu! Iliescu!», dar nici 
galeria domnului Roman nu se lasă şi-i scandează cu forță numele. 
Pozele preşedintelui sunt fluturate pe deasupra capetelor. Petre 
Roman îi roagă pe invitaţi să părăsească sala. Nimeni nu se clinteşte. 
Se dă o adevărată luptă pentru a ajunge la microfon. O delegată e în 
pragul unei crize de nervi și e condusă în bancă de o colegă. După mai 
multe apeluri, Petre Roman reușește să domine sala și să supună la 
vot articolul 41 din Statut, care prevede, printre altele, că nu pot 
candida la Preşedinţie din partea FSN decât persoanele care recunosc 
Platforma-program a partidului. În acest vacarm general, articolul este 
adoptat, iar președintele FSN atenționează: «Chestiunea este tranșată. 
Atâta timp cât nu există nici candidatura, nici adeziunea la Plat- 
forma-program, nu mai avem ce discuta!» (...) Susţinătorii domnului 
Iliescu încep să părăsească sala.“ 

S-a produs, astfel, scindarea Frontului Salvării Naţionale. Cei 
care au rămas fideli programului și principiilor statutare inițiale ale 
acestei formaţiuni politice au constituit, în aprilie 1992, un nou partid 
— Frontul Democrat al Salvării Naţionale (astăzi Partidul Demo- 
craţiei Sociale din România). 

La 28 iunie, acceptam propunerea Frontului Democrat al Salvării 
Naţionale făcută în cadrul primei Conferinţe Naţionale a acestui 
partid, de a candida pentru un nou mandat prezidențial. 


3. DOI ANI DE LA ALEGERI 
— 19 mai 1992 — 


Cu prilejul împlinirii a doi ani de la alegerile din 20 mai 1990, 
m-am adresat ţării, prin intermediul Televiziunii, cu următoarea alo- 
cuțiune: 


„Se împlinesc doi ani de la alegerile din 20 mai 1990. Ne aflăm în 
fața unui nou scrutin electoral, care va încheia un ciclu de doi ani. 
deosebit de bogat, de evoluţie a vieţii politice a țării noastre. Folosesc 
prilejul oferit de Televiziunea Română pentru a exprima câteva gân- 
duri și aprecieri asupra acestui moment din viața ţării. 

În primul rând, în ciuda unor aprecieri divergente, privind conți- 
nutul evoluţiei societăţii româneşti în cei doi ani, nimeni nu pote 
contesta cracterul radical al transformărilor produse în acest timp. Se 
poate spune că s-a schimbat în mod decisiv fizionomia societății 
româneşti, că aceste schimbări au nu numai caracter pozitiv, că există 
mulți factori de inertie în calea proceselor înnoitoare. Este fără îndo- 
ială. Dar acestea nu pot pune în cumpănă caracterul radical și ire- 
versibil al schimbărilor produse, ruptura definitivă cu structurile 
comuniste închistate, atât pe plan politic, social, juridic, moral cât și 
cultural. 

Schimbarea cea mai spectaculoasă s-a produs în domeniul vieții 
politice. Am trecut de la un sistem monopartit, al monopolului unui 
partid asupra întregii vieți sociale, spre un sistem democratic pluri- 
partit, ca expresie a libertăţii neîngrădite de exprimare, manifestare şi 
organizare, care a devenit o trăsătură caracteristică a noilor realități 
românești. Apariția unui număr excesiv de mare de partide și formaţii 
dau vieţii politice un caracter mai diluat. Dar, nu cred că tebuie dra- 
matizat acest aspect, nici procesele de clarificări, reașezări, sedi- 
mentări, chiar și de sciziuni sau fuzionări care au loc; este, cred, un 
proces firesc, care va duce în final la cristalizarea câtorva direcții şi 
opțiuni majore, concretizate prin consolidarea şi afirmarea câtorva 
partide purtătoare ale unor platforme politice distincte. 

Confruntările electorale constituie un factor catalizator, care 
stimulează procesul de cristalizare a formațiunilor politice şi a unor 
curente politice majore, ceea ce, într-un fel, s-a întâmplat încă de la 
primele alegeri din mai 1990. Important este, însă, să ajungem la 
maturitatea și cultura politică necesare pentru a înțelege esența acestui 
proces, să acceptăm și să promovăm dialogul civilizat, confruntarea 
de opinii și opţiuni, prin contrapunere de argumente, platforme, pro- 
iecte şi soluţii contructive și nu prin atacuri, agresivitate, calomnii, 
ură şi violență, să facem să învingă, deci, forța rațiunii și nu rațiunea 
forţei. Acest lucru cred că este la fel de valabil și pentru presă, și 
pentru alte mijloace de comunicare în masă. 

În al doilea rând, aș dori să subliniez că în bilanţul acestor doi ani 
trebuie să includem, desigur, activitatea instituțiilor alese la 20 mai 
1990. 

Cred că activitatea Parlamentului, în calitatea sa de organ legis- 
lativ suprem și, în același timp, de Adunare Constituantă, ca și a pre- 
şedintelui, ca factor de echilibru şi comunicare între cele trei compo- 
nente ale puterii în stat, au intrat în practica noastră ca elemente 
inedite și au marcat afirmarea unor trăsături specifice ale statului 
democratic de drept. 

Fără îndoială, elaborarea și adoptarea noii Constituţii s-a aflat în 
centrul activității Parlamentului şi a dominat viața politică a acestei 
perioade. Așa cum am mai spus, consider că Parlamentul ţării și-a 

îndeplinit cu răspundere acest mandat, Constituţia României, consa- 
crată şi prin referendum naţional, bucurându-se de aprecieri pe plan 
internaţional, prin caracterul său modern şi profund democratic, care 
consfinţeşte, printre altele, drepturile fundamentale ale omului, inclu- 
siv drepturile tuturor minorităţilor etnice, confesionale, politice sau 
profesionale. 

În conformitate cu noua Constituţie, s-a adoptat Legea organizării 
administrativ-teritoriale şi s-au organizat alegerile locale, care au 
aşezat pe baze noi, democratice, verigile de bază ale noilor instituţii şi 
structuri ale administraţiei locale. Noile alegeri parlamentare și prezi- 
denţiale urmează să încheie acest ciclu electoral, de aşezare a tuturor 
instituțiilor statului în conformitate cu Constituţia, element esențial 
pentru consolidarea stabilității politice şi sociale și imprimarea unei 
dinamici noi proceselor de reformă și înnoire a societății românești, 
abordării problemelor de fond ale vieții economice şi sociale a țării. 

Acest ciclu putea fi încheiat înaintea vacanței de vară. Din păcate, 
pasiunile politice, accentuate de convulsiile interne ale unor partide 
şi de interese electorale, au introdus o notă tensionată și au prelungit 
discuţiile din Parlament asupra legilor organice privind alegerile 
parlamentare şi prezidenţiale, aceste amânări nefiind în beneficiul 
țării. 

În legătură cu aceste discuţii, doresc să exprim câteva păreri. 
Ideea apărută în dezbateri, privind disocierea alegerilor parlamentare 
de cele prezidenţiale, este de natură să complice şi mai mult proble- 
mele, să prelungească inutil acest proces, să prelungească starea de 
incertitudine şi de instabilitate din ţară. Efectele decalării alegerilor 
prezidenţiale față de cele parlamentare sunt chiar mai grave decât 
amânarea ambelor. În afara amplificării cheltuielilor, nu sunt de 
neglijat efectele psihologice asupra populaţiei, prin chemarea repetată 
la urne, poate chiar de trei ori, în cazul necesităţii celui de-al doilea 
tur de scrutin — motiv de creștere a absenteismului și, deci, de posi- 
bile contestări ulterioare. Şi de tensiuni suplimetare. Se va prelungi 
sustragerea unui număr mare de oameni, magistrați, funcționari din 
aparatul administrativ local şi central, alți cetățeni antrenați în comi- 
siile electorale şi la secțiile de votare în operațiunile pregătitoare şi 
ulterioare alegerilor. Va rămâne ambiguă şi situația primului-ministru 

şi a guvernului, desemnat şi numit de preşedintele în funcțiune, în 
raporturile sale cu noul președinte, ales ulterior, care s-ar putea să aibă 
alte opţiuni. Este clar că în spatele acestor propuneri se ascund și alte 
intenții. Unii speră ca noul Parlament să iniţieze revizuirea Consti- 
tuției, fie pentru a modifica modul de alegere a președintelui, nu prin 
scrutin general, ci de către Parlament, fie chiar pentru a restaura 
monarhia. Ambele intenţii sunt nerealiste, în condiţiile stabilite de 
Constituţie cu privire la posibilitatea şi procedura necesară revizuirii 
Constituţiei. Intenţia de a modifica o Constituţie, elaborată pe baza 
unor dezbateri ample și îndelungate şi adoptată prin referendum naţio- 
nal, la mai puţin de un an vădește, însă, lipsa de respect față de prin- 
cipiile democratice. Discordanţa dintre vorbe şi fapte, din partea 
unora care se pretind promotori ai spiritului democratic, este și mai 
flagrantă când aceiași nu ezită să incite la înlăturarea chiar și prin forță 
a unor instituții alese democratic sau la împiedicarea alegerii acestora. 
Eu înțeleg că există oameni cu sentimente monarhice și le respect 
opinia. Acest lucru s-a exprimat și cu prilejul referendumului, dar 
atunci, majoritatea covârşitoare a cetăţenilor a votat pentru Consti- 
tuție, deci pentru republică. Aşa cum adepţii monarhiei pretind să li 
se respecte opiniile, este o chestiune elementară de reciprocitate să 
manifeste respect față de opţiunea majorităţii. Ținând seama de pro- 
blemele și dificultățile mari cu care se confruntă ţara, atât pe plan 
intern cât și internaţional, fac apel la toate grupurile parlamentare să 
abordeze cu înțelegere și maturitate aceste probleme, să înlăture starea 
de suspiciune și încordare și să finalizeze cât mai grabnic actele 
legislative necesare organizării în timp cât mai apropiat a alegerilor 
parlamentare și prezidenţiale, care să permită desemnarea unui gu- 
vern Cât mai reprezentativ, cu o puternică susținere parlamentară, care 
să-i permită să-și asume cu curaj și eficiență răspunderea gestionării 
treburilor țării. 

Fără îndoială că cele mai grele probleme cu care se confruntă tara 
sunt cele din domeniul vieții economice și sociale. Aș dori, în primul 
rând, să fac o precizare necesară privind limitele posibilităţilor şi 
atribuțiunilor care revin președintelui în condiţiile noastre. După o 
lungă perioadă, când o singură persoană decidea în toate problemele 
mari şi mici ale ţării, s-a înrădăcinat adânc în conştiinţa publică 

această prejudecată, fie atribuind preşedintelui răspunderea pentru tot 
ce se întâmplă, suspectându-l chiar că s-ar amesteca în deciziile altor 
factori ai puterii, fie pretinzându-i să o facă, reproşându-i că nu se 
implică suficient. Doresc, deci, să precizez că m-am condus în toată 
activitatea mea în conformitate cu prerogativele stabilite de Consti- 
tuţie, ceea ce nu înseamnă nici neimplicare, dar nici substituire sau 
amestec în activitatea instituţiilor puterii legislative, executive sau 
judecătoreşti. În acest sens trebuie privite și aprecierile pe care le-am 
făcut şi le voi face în continuare. 

Problemele cele mai complexe și dificile, deci, cu care se con- 
fruntă ţara sunt cele legate de înfăptuirea reformei economice, promo- 
varea tranziţiei spre economia de piață. Dificultatea acestui proces 
este amplificată de costurile sociale, de reflectarea lor în viaţa de zi 
cu zi a păturilor cele mai largi ale populaţiei. La greutăţile interne 
legate de tranziţie se adaugă consecințele prăbușirii sistemului eco- 
nomic al CAER-ului, dispariţia unor surse importante de materii 
prime și de energie, ca și a unor pieţe tradiționale pentru produsele 
industriei noastre, ca şi conjunctura economică mondială nefavorabilă 
datorită recesiunii. Toate aceste cauze se reflectă în scăderea drama- 
tică a producţiei industriale, în inflaţie şi şomaj. Indiferent de structura 
viitorului Parlament, de coloratura sa politică, ca şi aceea a viitorului 
guvern, aceste probleme rămân, acuitatea lor nu se atenuează. Elabo- 
rarea unei strategii naționale pentru abordarea acestor probleme, atât 
la scară macro, cât și micro, ţinând seamă inclusiv de conjunctura 
economică internaţională, este o problemă de interes comun, la care 
trebuie să concure toate forțele politice și sociale. Nu există altă cale 
decât promovarea consecventă a reformei economice, ținând seamă, 
cred eu, de trei comandamente majore. În primul rând, consider că, 
prin toate măsurile privind perfecționarea pârghiilor economico-fi- 
nanciare şi restructurarea economiei în perspectivă, trebuie să ne 
propunem dezvoltarea unei economii dinamice, eficiente, adaptată la 
cerinţele progresului tehnologic contemporan și la exigenţele pieţei 
mondiale, valorificând, în mod inteligent, potențialul natural, material 
şi uman al ţării. În al doilea rând, creşterea economică trebuie să fie 
însoțită de un program coerent de protecţie şi securitate socială care să 
vizeze atât protecţia celor apti de muncă în stare de şomaj, pregătirea 

şi reorientarea profesională, în special a tineretului, și crearea de noi 
locuri de muncă, precum şi protecţia grupurilor sociale defavorizate, 
a vârstnicilor și pensionarilor. În al treilea rând, trebuie concepute 
măsuri adecvate de protecţie a intereselor naționale, a producției și 
produselor proprii, valorificarea superioară pe plan internaţional a 
resurselor și creaţiei naţionale, pentru că legile economiei de piață 
sunt foarte aspre; ea nu are numai efecte pozitive, stimulând eficienţa, 
tenacitatea, competenţa, munca de calitate, spiritul inventiv şi între- 
prinzător, mobilitatea în gândire şi acţiune, ci şi efecte negative și, în 
primul rând, polarizarea bogăției şi a sărăciei, atât pe plan naţional, 
cât şi internaţional, la nivelul economiei mondiale; așa încât, o 
strategie economică națională trebuie să ne ofere căile de asigurare a 
unei dinamici optime care să ne apropie și nu să ne distanțeze de ţările 
avansate. Pentru aceasta trebuie să ştim să punem în valoare prin- 
cipala avuţie a țării, factorul uman, capacitatea de creație a poporului 
nostru, spiritul său inventiv şi avantajul nivelului general de instrucţie 
a tineretului nostru. 

Anul 1992 este, din acest punct de vedere, deosebit de dificil. 
Obiectivul propus de guvernul Stolojan, de a obține în acest an sto- 
parea declinului producției industriale, este de maximă importanţă, 
dar realizarea lui presupune eforturi la toate nivelurile și în fiecare 
unitate economică. 

Agricultura poate şi trebuie să devină un factor important în stra- 
tegia dezvoltării economice. Din păcate, dereglările produse prin 
aplicarea Legii fondului funciar au afectat producția agricolă. Vor 
trebui grăbite măsurile de punere în posesie a noilor proprietari, de 
sprijinire şi protecție a micilor producători agricoli şi a noilor asociaţii 
ale acestora, ca și a societăților comerciale pe acțiuni, create pe tere- 
nurile fostelor IAS-uri și ale stațiunilor de cercetări, ca unităţi mari 
producătoare de produse agricole, de semințe, material săditor şi ani- 
male de rasă, care trebuie să devină fermentul promovării tehno- 
logiilor moderne în agricultură. 

Următorii patru ani vor solicita un efort conjugat pentru scoaterea 
economiei naționale din criză şi relansarea ei pe o bază nouă, efi- 
cientă. Se impune, în acest scop, elaborarea unei strategii coerente a 
reformei economice și a dezvoltării în perspectivă a economiei 

naționale prin participarea tuturor specialiștilor din cercetarea acade- 
mică și departamentală, ca şi a specialiştilor din ramurile de bază ale 
economiei, independent de orientare și afiliere politică, ca platformă 
comună din care să se inspire programele concrete guvernamentale. 
Observaţia critică de esenţă la adresa politicii guvernelor precedente 
a fost tocmai lipsa unei strategii coerente a reformei, prin îmbinarea 
măsurilor la macroscară cu procesele ce au loc la microscară în uni- 
tățile economice, ca și ignorarea rolului statului în noile condițiuni şi 
asigurarea unor pârghii adecvate de acţiune în perioada de tanziție. 

Un handicap serios a devenit și cedarea în fața unor presiuni şi a 
unor acţiuni anarhice, demagogice, care au dus la îndepărtarea şi ne- 
utilizarea unor oameni calificaţi, pregătiți și cu experiență în activi- 
tatea economică și de conducere. 

Este profund dăunătoare, cu caracter demolator, campania susți- 
nută de culpabilizare generală a societăţii și a membrilor ei. Trebuie 
să găsim forţa necesară pentru reconciliere națională. Se impune, de 
asemenea, instaurarea unui climat de muncă și disciplină în toate sec- 
toarele productive şi unitățile economice, fără de care nu este posibilă 
redresarea economică. O problemă care suscită interesul şi preocu- 
parea justificată a opiniei publice este cea a recrudescenţei fenome- 
nelor de corupție, în forme diverse şi la toate nivelurile. Presa are 
meritul de a fi abordat frontal aceste fenomene. Cred că organele de 
stat nu au răspuns cu exigenţa necesară pentru curmarea şi contra- 
cararea acestui fenomen. Desigur, perioadele de criză economică, de 
penurie, de slăbire a factorilor de control social şi de ordine publică 
facilitează apariţia fenomenelor antisociale. Îmbogăţirea unor oameni 
sau chiar a unor pături sociale prin muncă şi spirit inventiv este un 
proces benefic şi necesar. Nocivă este tendința de îmbogăţire pe căi 
necinstite, prin hoție şi abuz, prin spolierea avutului public şi a cetă- 
țenilor. Gravă este, mai ales, folosirea funcțiilor publice pentru obți- 
nerea de avantaje personale sau de grup. De aceea, se impune elabo- 
rarea unor norme riguroase privind statutul funcţionarului public, ca 
slujitor al intereselor cetăţeneşti, declararea şi controlul averilor 
demnitarilor şi funcționarilor statului. Este regretabil că aceste măsuri 
nu au fost promovate până acum. În percepția marii majorităţi a 
populației, Revoluția română s-a înfăptuit nu pentru a readuce în viața 

noastră practici şi năravuri din trecutul mai apropiat sau mai înde- 
părtat, pentru a reinstaura dominația unor protipendate veroase, avide 
de îmbogăţire rapidă pe seama celor mulți și obidiți, nici pentru a croi 
drum legilor junglei specifice unui capitalism sălbatic. Revoluţia 
română s-a înfăptuit pentru a înlătura orice forme de regimuri tota- 
litare, cu tot cortegiul de mentalități specifice acestor regimuri, pentru 
descătușarea societăţii, a forțelor sale creatoare, pentru libertate și 
demnitate umană, factori propulsori ai unui progres real în viața eco- 
nomică și socială, în viaţa fiecăruia, pentru mai multă moralitate și 
echitate socială. Se profilează și pericolul apariţiei unor formațuni 
politice transformate îr: complexe politico-economice care urmăresc 
interese economice prin mijloace politice, devenind factori nocivi în 
societate și în viața publică prin acţiunile de clientelism, influențare și 
racolare prin corupere. Îşi croiesc drum şi teorii care caută să justifice 
corupția ca un însoțitor inevitabil al economiei de piață şi al civili- 
zaţiei occidentale spre care aspirăm. Societatea trebuie să-şi ia măsuri 
de autoapărare împotriva unor asemenea mentalități și practici, așa 
cum consider că trebuie să acceptăm și să impunem ideea compa- 
tibilității depline între politică şi moralitate. 

Stimaţi telespectatori, nu doresc să mă opresc acum asupra pro- 
blemelor privind relațiile noastre cu Republica Moldova. Vizita de la 
Chișinău ne-a oferit prilejul să abordăm cu conducerea politică a 
republicii surori toate problemele de interes comun și să stabilim noi 
măsuri pentru extinderea practică a relaţiilor pe toate planurile. 

În ceea ce priveşte politica noastră externă, liniile directoare care 
s-au consacrat în practică în ultimii doi ani urmăresc dezvoltarea 
relaţiilor noastre cu toate statele lumii, începând cu cele vecine, cu 
care vrem să promovăm relaţii de bună vecinătate în interes reciproc, 
ca şi cu statele din zona Mării Negre şi a bazinului dunărean, cu toate 
statele europene, precum și cu Statele Unite ale Americii și Canada, 
cu Japonia, cu țările Orientului Apropiat, cu ţările Americii Latine, 
cu celelalte state ale lumii. 

Lichidarea Pactului de la Varșovia şi dispariţia divizării ideolo- 
gice au creat premisele reunificării continetului în spiritul principiilor 
Cartei de la Paris, semnate în noiembrie 1990. Din păcate, această 
şansă, cel puţin până în prezent, nu a fost încă valorificată cores- 

punzător. Între principii şi practica politică internaţională a apărut o 
fisură care se adânceşte tot mai mult. Politica puterii, practicată fie 
individual, fie colectiv, se face adesea simțită, mai ales în partea de 
răsărit a Europei, acolo unde prăbuşirea structurilor politico-militare 
și economice a creat un vid de putere. În aceste condiţii, refacerea 
legăturilor dintre vestul şi estul Europei, în loc să conducă spre 
realizarea unităţii continentului, de care vorbeam, tinde să ducă la 
subordonarea celei din urmă față de prima, cu consecința practică a 
înlocuirii cortinei de fier, ideologice şi politico-militare, cu cea a 
decalajului de dezvoltare economică. Ajutorul țărilor occidentale 
dezvoltate este indispensabil tuturor țărilor din estul Europei, con- 
fruntate cu dificilele probleme ale tranziţiei. El se face simţit, dar, în 
acelaşi timp, se constată și menținerea vechilor bariere, suspiciuni şi 
discriminări, tipice perioadei anterioare, în încercarea de a crea arti- 
ficial ierarhii care ignoră realitățile apărute în această parte a con- 
tinentului. 

România se află situată într-o zonă fierbinte, prinsă între două arii 
conflictuale active: fosta Uniune Sovietică şi Iugoslavia. Această 
situație conține pericolul fie al atragerii noastre într-un conflict, fie al 
extinderii unuia dintre acestea spre noi. Coeziunea naţională în apă- 
rarea intereselor comune şi a integrităţii țării se impune ca un coman- 
dament de prim ordin. Singura garanţie a graniţelor noastre, în afara 
propriei capacităţi de a ni le apăra, pentru care trebuie să fim gata la 
orice sacrificii, o constituie respectarea Cartei de la Paris şi promo- 
varea procesului CSCE, pentru care România va milita activ, ca și 
până acum. 

Apărarea intereselor naţionale se împletește, deci, cu promovarea 
unor relaţii active cu toate ţările și participarea la eforturile comune 
de asigurare a liniştii şi stabilităţii în zonă şi pe continent. În același 
timp, aceasta presupune stabilitate şi echilibru pe plan intern, soluțio- 
narea problemelor esenţiale ale aşezării și dezvoltării normale a vieții 
economice, sociale şi politice a ţării. Este o interdependență directă 
între pacea și stabilitatea internă şi situația noastră internațională. 
Conștiinţa acestei realități trebuie să ne anime pe toți, în efortul co- 
mun pentru crearea unui climat de mai mare înţelegere şi conlucrare 
a tuturor forțelor constructive ale tării. Vă mulțumesc.“ 

4. ÎNVESTIREA CURŢII CONSTITUŢIONALE 
— 7 iunie 1992, relatare BBC — 


Scurtă şi sobră, ceremonia de la Palatul Cotroceni a adus Româ- 
niei prima Curte Constituţională. Primul a rostit jurmântul Ioan 
Murar, propus și ales fără dificultate pentru Curtea Constituțională de 
Adunarea Deputaților. După ce toți cei 9 au depus jurământul și după 
ce președintele Iliescu i-a felicitat pe noii aleși, domnul Vasile Geonea 
a luat cuvântul în numele colegilor săi, găsind necesar, înainte de 
toate, să explice motivele specifice care au dictat structura Curţii 
Constituționale a României: „Această nouă instituție, care nu a existat 
în tradiția românească, instituită prin Constituţie, se aliniază institu- 
țiilor similare din Europa. Suntem o echipă de numai 9 membri, foarte 
puțini. Nici o altă Curte Constituţională nu are atât de puţini membri, 
însă atunci când am stabilit acest număr în Comisia de redactare a 
proiectului de Constituţie ne-am gândit să nu împovărăm bugetul 
statului“. 

O dată ceremonia încheiată, domnii Iliescu, Stolojan, Bârlădeanu 
şi Marțian s-au întreţinut cu cei 9 judecători. Amical și nu numai, 
pentru că a fost foarte limpede din cele discutate că marea polemică 
provocată de fixarea datei alegerilor presează și asupra acestui eve- 
niment. A fost un dialog semnificativ pentru prioritățile și opțiunile 
câtorva dintre cei mai înalți politicieni ai României. Preşedintele a 

amintit în treacăt celor 9 judecători că aplicarea Legii funciare rămâne 
o chestiune extrem de spinoasă. Legea prevede clar — a spus preşe- 
dintele — că se împart doar pământurile fostelor CAP-uri, LAS-urile 
rămân intacte, adăugând că administraţia locală, acționând sub pre- 
siune, e uneori împinsă să încalce limita legii. Discuţiile au alunecat 
apoi, în mod fatal, spre data alegerilor. Președintele Iliescu are un 
punct de vedere limpede formulat, pe care ni l-a mărturisit după ce a 
ținut să sublinieze importanța apariției Curţii Constituţionale în 
România. 

Ion Iliescu — Este o instituţie nouă, creată în conformitate cu 
noua Constituţie, care se aliniază unei practici internaționale — multe 
state au asemenea instituţii care veghează la respectarea Constituţiei 
și a legilor. La elaborarea Constituţiei, asupra funcţiilor unui ase- 
menea organism s-a discutat îndelung. A rezultat şi dintr-o experiență 
studiată de specialiștii noștri și de cei care au făcut parte din Comisia 
de elaborare a Constituţiei. Deci, în contextul făuririi elementelor 
instituțiilor statului de drept, Curtea Constituţională are de jucat un 
rol deosebit de important. 

— Domnule preşedinte, apariția noii Curți Constituționale inter- 
vine exact în momentul în care în România se duce o mare discuție în 
legătură cu data alegerilor. Dacă vom avea alegeri mai târziu, se strică 
sau nu echilibrul politic, merg sau nu lucrurile bine? 

— Două luni mai devreme sau mai târziu nu pot schimba datele 
problemei. Procesul e în mers, cursul adoptat de România pe calea 
făuririi statului de drept, pe calea instaurării democraţiei, este defi- 
nitiv, ireversibil. Ne aflăm, din păcate, într-un moment delicat: perioa- 
da vacanței de vară, care creează această criză de timp. Altminteri, 
într-o viață parlamentară, niciodată nu poţi să fii legat de termene 
foarte riguroase. Eu nu cred că se schimbă ceva fundamental din acest 
punct de vedere. Era bine pentru noi, pentru ţară, pentru guvernare, 
să fi încheiat tot acest proces electoral. A fost un ciclu de doi ani de 
zile, în centrul căruia s-a aflat elaborarea Constituţiei şi, pe baza ei, 
noile alegeri, de la organismele locale până la cele centrale. Şi era bine 
să fi încheiat acest proces până la vacanța de vară, să pornim din 
toamnă cu toate insituţiile așezate. Dar, eu zic că ne vom adapta la 

situaţia concretă care se va crea. Curtea Constituțională intră imediat 
în funcțiune, pentru că o dată cu lansarea procesului electoral ei îi 
revin sarcini nemijlocite, pentru a urmări atât faza pregătitoare a 
alegerilor, cât și după alegeri, urmând să se pronunţe asupra valabi- 
lităţii lor și să valideze alegerea președintelui, printre altele. 

— În încheiere, domnule președinte, s-a spus că, poate, amânarea 
sau întârzierea alegerilor pe toamnă ar putea fi percepută rău sau greşit 
în Occident, ceea ce ar slăbi investiţiile către România şi ar avea 
efecte economice de nedorit. Credeţi că ne așteaptă așa ceva? 

— Nu văd ce ar putea să influențeze atât de mult, dat fiind perioa- 
da vacanţelor de vară — parlamentarii au vacanță —, așa că, dacă 
alegerile au loc în iulie sau în septembrie, nu văd cu ce ar putea să 
schimbe optica oamenilor din afară. Ceea ce am văzut și din contacte 
directe — oamenii judecă procesul ca atare, lumea cred că s-a convins 
foarte clar că procesele din România au un caracer profund și irever- 
sibil. Deci, o lună sau două în plus sau în minus nu pot să schimbe 
tabloul desfășurării proceselor. 


5. ÎNTÂLNIRE 
CU PREŞEDINŢII CELOR DOUĂ CAMERE 
ALE PARLAMENTULUI ŞI CU LIDERII 
PARTIDELOR POLITICE PARLAMENTARE 
— relatare radio „România Actualităţi“, 
10 iunie 1992 — 


Ion Iliescu — Sfătuindu-ne cu primul-ministru, am convocat 
această întâlnire cu şefii de partide și de grupuri parlamentare, în ideea 
de a avea un schimb de păreri și de a încerca să ajungem la un con- 
sens, legat de discuţiile care au avut loc în Parlament în ultimul timp, 
legate de finalizarea celor două legi și de stabilirea datei alegerilor. 

Eu am exprimat, nu o dată, punctul meu de vedere și erau șanse 
reale în primăvară, era bine pentru soarta țării să fi avut aceste alegeri 
până în vacanța de vară. Din păcate, aceste şanse s-au pierdut, datorită 
climatului mai tensionat care a apărut în Parlament, a blocajelor care 
au apărut; o lună şi ceva s-a pierdut cu alte discuţii lăturalnice și cu 
blocarea uneia din cele două legi. Asta a întârziat tot procesul de fina- 
lizare a celor două acte normative, fără de care planificarea alegerilor 
nici nu poate fi făcută. 

Nu vreau însă să stăm să pierdem vremea cu analiza celor petre- 
cute; în situația în cae ne aflăm, aş vrea să vedem ce soluții avem 
pentru a realiza aceste alegeri într-un termen cât mai scurt. Pentru că, 
eu sunt de acord cu acele aprecieri care consideră că situaţia eco- 
nomică, mai ales, se deteriorează, iar prelungirea acestei stări de 
incertitudine şi a perioadei preelectorale nu face decât să agraveze 

starea de lucruri și să menţină o stare nefavorabilă abordării proble- 
melor fundamentale, de către guvern și de către Parlament. 

De aceea, v-aş ruga ca, într-un spirit constructiv, să vedem punc- 
tele de convergenţă care să ne permită să ajungem la o înţelegere 
privind stabilirea unei date, ca şi pentru guvern lucrurile să fie clare, 
să poată elabora un calendar de lucru în legătură cu organizarea pro- 
priu-zisă a tuturor acţiunilor necesare organizării alegerilor și pentru 
propria activitate legată de această perioadă, când trebuie rezolvate 
problemele întregului an, inclusiv problemele majore privind sezonul 
rece. Din acest punct de vedere, sunt două probleme majore — agri- 
cultura și energia — care se detașează ca probleme deosebite pentru 
această perioadă. 

În acest context, v-aş ruga să avem acest schimb de păreri, să ve- 
dem ce idei se pot sugera, să ajungem la o concluzie, premierul fiind 
pregătit pentru a prezenta niște sugestii în legătură cu alternative 
posibile, astfel încât să nu prelungim prea mult această perioadă care 
urmează. 

Theodor Stolojan — Am făcut o nouă evaluare a posibilităţii de 
a fixa data alegerilor și un termen care ni se pare fezabil este 27 sep- 
tembrie, deci ultima duminică din septembrie, ceea ce presupune ca în 
perioada 28 iulie-3 august să aibă loc desemnarea judecătorilor în 
Biroul Electoral Central şi în birourile electorale de circumscripție, 
în perioada 4-28 august să se efectueze depunerea candidaturilor 
pentru alegerile parlamentare şi prezidenţiale, în perioada 29 au- 
gust-7 septembrie — rezolvarea contestaţiilor, în perioada 
12-17 septembrie — imprimarea buletinelor de vot, în perioada 
18-24 septembrie buletinele de vot ajung la secţiile de votare cu tot 
ceea ce trebuie; între 25-26 septembrie practic nu se mai desfășoară 
campanie electorală. 

Este un calendar care ar ţine seama, în primul rând, de eliminarea 
lunii august ca lună de alegeri, care are mai multe inconveniente și, 
în primul rând, faptul că nu ar da posibilitate să se desfăşoare con- 
cediile de odihnă pentru magistrați, fără de care nu se pot desfășura 
alegerile, ca şi pentru alte forţe care trebuie atrase în pregătirea 
alegerilor. 

Încă o dată apreciez că este foarte important să convenim o dată, 
să fie un consens cât mai larg asupra acestei date, astfel încât, dacă 
vom reuși acest lucru astăzi, în ședința de guvern de azi după-masă, 
noi să putem examina un proiect de lege pe care să-l înaintăm Parla- 
mentului, în legătură cu data respectivă. 

După părerea mea, anunțarea datei alegerilor, a acestui consens 
privind data alegerilor, este de natură să clarifice o serie de lucruri și, 
în primul rând, poate de data asta, pentru lumea din afară, să arate că, 
totuşi, există o dorință clară de a ține aceste alegeri generale într-un 
timp rezonabil. 


În continuare, în cadrul acestei întâlniri, numeroși lideri de par- 
tide politice, şefi de grupuri parlamentare, și-au exprimat opiniile. 
Marea, foarte marea majoritate au fost de acord cu calendarul pre- 
zentat de primul-ministru, cu data de 27 septembrie pentru alegeri, 
dată apreciată ca logică și realistă. Deci, sunt condiții pentru destășu- 
rarea alegerilor, pentru pregătirea acestui important act în viaţa [ării 
— au aprecit vorbitorii. 

În legătură cu simultaneitatea alegerilor, unii vorbitori au fost de 
părere că acestea trebuie să se desfășoare decalat — alegeri legislative 
şi apoi alegeri prezidenţiale. Alţii au adus argumente pentru ca ale- 
gerile să se desfășoare împreună, la 27 septembrie. 

După încheierea întâlnirii de la Palatul Controceni, redactorii 
noștri au cules opinii, declarații din partea unor partide, din partea 
unor grupuri parlamentare. 


Petre Roman — Mi-ar plăcea să vorbesc despre utilitatea şi efi- 
ciența unor asemenea întâlniri, dar amintirea celorlalte mă face să fiu 
sceptic. Am procedat într-un mod similar şi în 18 februarie, exact în 
aceeași configuraţie, cu liderii partidelor şi grupurilor parlamentare. 
Atunci a existat un consens limpede pentru a avea alegeri în luna mai, 
cel târziu în luna iunie. Ştiţi bine că, printr-o alianță foarte ciudată a 
unor partide din Parlament, această posibilitate a fost blocată, a fost 

refuzată țării cu două zile în urmă. Am constatat acest lucru cu totii. 
Astăzi, în faţa unei noi propuneri a domnului Stolojan, ca alegerile să 
aibă loc pe 27 septembrie, există un consens. Eu am şi făcut o pro- 
punere concretă, ca primul lucru pe care să-l decidă Camerele reunite 
să fie data. Să zicem, 27 septembrie. Dar, încă ar mai exista o șansă să 
avem alegerile în 26 iunie. Nu pot decât să-mi exprim speranța că, 
într-adevăr, se va da această șansă țării şi nu-i va fi refuzată, pentru 
că sentimentul celor mai mulți cetăţeni ai țării este că aceste alegeri 
constituie veritabila şansă pentru o schimbare concretă şi ieșirea din 
impasul economic. Acest lucru nu a fost limpede înțeles şi exprimat 
de alte formaţiuni politice și este păgubitor pentru țară, este chiar o 
mare mâhnire pentru noi toţi, dacă ne gândim la consecințe. 

Domokos Géza — Ca orice întâlnire unde oamenii discută calm, 
sau relativ calm, în orice caz cu bună-credință și cu speranţa de a găsi 
soluţii şi a-și armoniza punctele de vedere, și această întâlnire a avut 
ca rezultat căderea de acord în ceea ce priveşte alegerile. 

Mă folosesc de această posibilitate de a reînnoi apelul pe care 
l-am făcut și în timpul şedinţei, acela că ar fi bine ca în timpul peri- 
oadei electorale toate partidele în competiţie să dea dovadă de reținere 
şi de rațiune. Mă refer, în primul rând, la problema națională, la unele 
chestiuni legate de relaţiile etnice. Sigur, ele nu vor dispărea din tema- 
tica campaniei electorale, dar ar fi bine ca toți să dea dovadă de reti- 
nere, de rațiune, și problema naţională să nu devină un instrument de 
propagandă. 

Sergiu Cunescu — Regretăm că alegerile nu s-au putut organiza 
în cursul lunii iulie; noi am mai avut speranțe până în ultimul moment. 
Analiza primului-ministru, însă, este obiectivă, și a trebuit să accep- 
tăm termenul propus pentru sfârşitul lui septembrie. 

Problema esenţială, însă, care a rămas, este cea a decalării ale- 
gerilor prezidențiale faţă de cele legislative. Pentru aceasta vom con- 
tinua să milităm, pentru că avem convingerea că este o necesitate 
pentru democraţie şi pentru unitatea țării. 

În rest, trebuie să spun că discuţiile se puteau termina în 30—40 
de minute, dar lumea, mulți din cei de faţă, și-au făcut numărul pe care 
ŞI-l făceau şi în Parlament. 

Ion Rațiu — Atâta timp cât data de 27 septembrie este fermă și 
se va respecta, socotesc că a fost o întâlnire pozitivă, utilă și care va 
aduce folos ţării; este foarte simplu. Dar, după cum se vede din diver- 
sele opinii exprimate, s-ar putea să avem din nou divergențe de opinii 
în dezbaterile Parlamentului, în care caz vom avea din nou dificultăți. 

Ion Gavra — Găsesc ședința de azi ca o continuitate firească a 
dezbaterilor parlamentare care au fost, într-adevăr, penibile şi saturate 
de demagogie politică, în ultima vreme. Ne-am întâlnit aici pentru o 
singură chestiune, pentru a ajunge la un acord — și între noi, ca for- 
maţiuni politice, dar, în același timp, să fim de acord și cu concepția 
Executivului — pentru a fixa data alegerilor parlamentare şi prezi- 
denţiale. Acest lucru, de fapt, a fost demarat de către domnul 
prim-ministru. De fapt, noi am avansat de ieri această soluţie; noi 
suntem de acord cu alegeri la 27 septembrie. Totul este acuma să 
terminăm legile, să mediem și să declanșăm campania electorală. 
Discutia de aici, însă, a avut un alt aspect, s-au ridicat alte doleanţe. 
Legile sunt democratice — și afirm acest lucru cu cea mai mare sigu- 
ranță — pentru că am fost și la Comisia de mediere. Deci, nu consti- 
tuie nimic ca obiect de discuţie, faptul că, de exemplu, am pus pragul 
electoral — care poate fi coborât la a doua recalculare a participărilor 
în Parlament — şi nici nu se poate aduce acuzația că ar fi o lege 
retrogradă. Dimpotrivă, este o lege democratică, care seamănă foarte 
bine cu legile parlamentare pentru alegerile din Cehoslovacia și din 
Bulgaria. În fine, este bine că, după ce am pierdut două ore și jumătate 
aici, totuși am ajuns la consens — alegerile vor fi pe 27 septembrie. 
Totul însă rămâne în sarcina Parlamentului care trebuie să voteze 
această dată și asta doresc cel mai mult, ca Parlamentul să voteze data 
de 27 septembrie. 

Radu Câmpeanu — Așa cum am spus, nu toate discuţiile sunt 
utile; foarte multe sunt în afara subiectului, ceea ce duce la o oarecare 
pierdere de timp. Noi am fost chemaţi pentru un lucru aici, am fost 
invitaţi să propunem Parlamentului ca să voteze o dată. Am fost de 
acord cu această dată, chiar dacă ea este puţin comprimată, și dorim ca 

ea să fie ultima, pentru a termina toate operaţiunile privind alegerile 
până pe la 15 octombrie. 

Victor Surdu — A fost o treabă serioasă şi, în sfârșit, am scăpat de 
obsesia datei la care se vor ține alegerile. Sper ca cele două Camere să 
voteze data de 27 septembrie, să se prezinte azi în şedinţa de guvern 
Şi să ajungă la Cameră proiectul de lege şi să ne pregătim serios, 
civilizat pentru campania electorală, având în vedere toate cele câteva 
termene din calendarul tehnic. 

Corneliu Coposu — Discuţiile s-au abătut de la obiectul lor. 
Obiectul discuțiilor trebuia să fie adoptarea unui calendar și accep- 
tarea datei alegerilor. În legătură cu asta s-a intrat și în alte problme. 
Eu personal i-am cerut președintelui Iliescu să respingă legea, retri- 
mițând-o pentru a rectifica unele dispoziții care sunt nedemocratice 
şi pe care le consider retrograde. Legea a fost adusă direct, împotriva 
opiniei publice, împotriva opoziției, împotriva intelectualității, și în 
special împotriva Convenţiei Democratice. Asta este motivul pentru 
care am spus că preşedintele poate utiliza dreptul de a retrimite în 
discuția Camerelor legea, cu observaţiile de a se respecta anumite 
principii constituționale. Dacă acest calendar se va respecta, înseamnă 
că vom putea avea alegeri la sfârșit de septembrie. Părerea mea este că 
ar trebui decalate. 


La rândul meu, în finalul întâlnirii am acordat următorul interviu 
postului de radio BBC: 


— Se poate afirma că bazele acordului convenit astăzi la Cotro- 
ceni vor pune capăt controverselor politice din ultimele luni? 

— În primul rând, trebuie să ținem seama de o situaţie dată. În 
ciuda diversităților de opinii care au existat asupra acestei probleme, 
de astă dată mai toți reprezentanţii partidelor au acceptat data și 
calendarul propuse de guvern (ceea ce nu corespunde unui sentiment 
general), au fost de acord asupra realismului, asupra asigurării con- 

dițiilor normale pentru desfăşurarea unor alegeri corecte, demo- 
cratice, în condiții cât mai bune. 

— Astăzi, dacă au existat, totuși, mici diferențe de opinie, ele s-au 
referit la principiul simultaneităţii sau disjungerii alegerilor. Nu mai 
e un secret pentru nimeni — dumneavoastră porniţi, în eventualitatea 
în care veţi candida, drept favorit clar al acestor alegeri. Credeţi că 
simultaneitatea sau disjungerea v-ar deranja? 

— Unii mă consideră un odios, deci, n-aş avea nici o şansă, alții, 
dimpotrivă, cred că am cele mai mari şanse. Este cam contradictorie 
această apreciere. Nu văd de ce se mai tem de mine dacă sunt atât de 
nedorit. Deci, nu este vorba de o chestiune de judecată subiectivă 
asupra unuia sau altuia dintre candidați. Dacă un candidat întrunește 
opțiunea electoratului, de ce să fie contestat şi să fie impiedicat? Este 
calea democratică de a decide electoratul asupra acestei chestiuni. 
Disjungerea, eu cred că este la fel de negativă ca şi amânarea perpetuă 
a alegerilor în ansamblu, pentru că este vorba de neterminarea ciclului 
electoral. Ne aflăm în faţa încheierii unei faze în dezvoltarea vieții 
noastre politice și, după adoptarea Constituţiei, am avut alegeri locale 
care au aşezat verigile de bază ale instituţiilor democratice la nivel 
local. Acum trebuie să încheiem cu instituţiile centrale: cele două 
organisme care se aleg, Parlament şi Preşedinţie, şi, conjugat cu ele, 
toate celelalte instituţii — ale puterii juridice, Executivul etc. Dacă se 
amână una din aceste două alegeri — se poate discuta şi invers: să 
aibă loc întâi alegerile prezidenţiale, şi apoi cele parlamentare; e mai 
ușor de organizat alegeri prezidenţiale, pentru că, la nivelul întegii 
țări, ai o singură circumscripție electorală şi problemele sunt mult mai 
simplu de organizat, deci alegerile se pot organiza şi într-o lună de 
zile, nu e nevoie de o campanie foarte mare, în timp ce alegerile 
parlamentare sunt mult mai complicate, este vorba de adunat liste de 
candidaţi în 41 de circumscripții electorale, de pe teritoriul țării, cu o 
comisie centrală, care face apoi repartiţia între ele ş.a.m.d. Sunt mult 
mai complicate alegerile parlamentare decât cele prezidențiale; deci, 
dacă ar fi de făcut decalajul, mai ușor e de făcut decalajul devansând 
alegerile prezidenţiale față de cele parlamentare. Dar, ne putem per- 

mite așa ceva? În situaţia în care ne aflăm noi, cu economia, cu clima- 
tul general din țară, să ne tot jucăm cu alegerile, să le tot plasăm în 
fiecare lună? Ceea ce dorește ţara este să terminăm mai repede acest 
proces şi să încheiem acest proces electoral. Asta mi se pare că este 
lucrul esenţial, și dacă e să vedem din punct de vedere politic 
interesele țării, interesele țării ne dictează să organizăm deodată și să 
încheiem acest proces electoral. 

— Dacă lucrurile se clarifică, devine mai probabilă candidatura 
dumneavoastră? 

— Nu ştiu... 

— Spuneați că ați luat o hotărâre... 

— Am spus că o voi lua atunci când aceste probleme se lim- 
pezesc. 

G. ACTIVITATE INTERNAȚIONALĂ 


Lua Tea aa » 


1. UNGHENI — SUB ACELAȘI TRICOLOR 


În urma proclamării independenței Republicii Moldova — care 
a însemnat, practic, eliberarea acesteia de sub tutela Moscovei — am 
pledat constant pentru promovarea unor relații speciale cu noul stat 
românesc de dincolo de Prut, în primul rând prin acțiuni menite să 
amplifice şi să aprofundeze conlucrarea în plan politic, economic, 
cultural și științific. Deschiderea, imediat după proclamarea indepen- 
denţei Republicii Moldova, a misiunilor diplomatice la București și 
Chișinău permitea, acum, stabilirea unor raporturi directe între cele 
două state şi valorificarea comunității de limbă, cultură și istorie 
națională. Se impunea, însă, și definitivarea unui nou cadru juridic, 
de statuare a raporturilor de colaborare și traternitate între România şi 
Republica Moldova, sens în care m-am întâlnit, la 25 ianuarie 1992, 
la Ungheni, cu preşedintele Mircea Snegur. 

Iată, în continuare, declaraţiile acordate presei în urma con- 
vorbirilor: 

Mircea Snegur — „În primul rând, dorim să vă informăm că întâl- 
nirea de astăzi este una dintre acelea care au devenit deja tradiționale, 
de consultări între conducătorii celor două țări. Această întâlnire se 
desfăşoară într-un moment în care România și Republica Moldova se 
confruntă cu anumite probleme, cu unele greutăţi ce reies din conse- 

cințele liberalizării preţurilor și din alte măsuri de trecere la economia 
de piaţă. În cadrul întâlnirii s-a ajuns la concluzia că, susținându-ne 
reciproc, efectuând anumite măsuri în comun, am putea mai ușor să 
înfruntăm aceste greutăți. În această ordine de idei, urmează să con- 
tinuăm eforturile comune pe coordonatele creării întreprinderilor 
mixte în diferite domenii ale economiei. 

Astăzi, pentru prima dată, a fost abordată problema creării unei 
zone economice în această regiune unde ne aflăm, cu participarea 
județului Iași și a câtorva raioane din partea stângă a Prutului. S-a mai 
discutat și posibilitatea creării unor instituţii interstatale, nu numai în 
domeniul economiei, dar chiar și în celelalte domenii, cum ar fi 
pregătirea cadrelor, integrarea spirituală, domeniul cultural etc. Au 
fost puse în discuţie și alte aspecte, ce ţin de legăturile reciproc avan- 
tajoase dintre cele două țări și urmează ca miniştrii, conducătorii din 
ministere şi departamente să continue aceste discuţii și să încheie 
acorduri concrete. 

Aș spune că întâlnirea și convorbirile au decurs, așa cum era de 
așteptat, într-un mod prietenesc, cum facem noi cu domnul preşedinte 
Iliescu întotdeauna când ne întâlnim în România sau în Republica 
Moldova.“ 

Ion Iliescu — „Așa cum a subliniat președintele Snegur, discuţiile 
noastre au întotdeauna un caracter practic, aplicat la realităţile cu care 
ne confruntăm. Ne confruntăm cu două realități fundamentale ce 
decurg din schimbarea cadrului politic în care trăim, mai ales ca 
urmare a apariţiei unor noi state independente în fosta Uniune 
Sovietică, inclusiv, deci, Republica independentă Moldova, precum şi 
din realitățile economice, care, atât pentru noi, cât şi pentru Republica 
Moldova, sunt deosebit de dure în această perioadă. Schimbările 
interne care au loc în fiecare din țările noastre, spațiul economic în 
care s-au desfășurat relaţiile internaționale, ne creează şi nouă, ca și 
altora, multiple dificultăți. Ne aflăm, deci, în fața unei problematici 
comune, cu evidente deosebiri, în acelaşi timp. 

În consecință, trebuie să abordăm cu foarte mare realism și cu 
înțelepciune cadrul în care ne mișcăm și cum anume să concretizăm 
pașii pe care îi facem împreună. Acesta a fost, de altfel, subiectul 

schimbului de păreri și informaţii pe care l-am avut astăzi. Am con- 
venit ca specialiştii noştri să lucreze la un acord-cadru pentru adân- 
cirea relaţiilor bilaterale între țările noastre, pe care urmează să-l 
semnăm — probabil, în cursul lunii martie — astfel încât să ofere 
cadrul general al dezvoltării relaţiilor între țările noastre şi al integrării 
pe linie economică, culturală, politică, în învățământ, cultură și altele. 

De asemenea, s-au abordat și câteva chestiuni concrete, specifice, 
în care colaborarea a început să prindă contur, aşa după cum a su- 
bliniat şi președintele Snegur. 

Eu consider că această întâlnire a adus elemente în plus pentru 
concretizarea colaborării între ţările noastre.“ 


2. ROMÂNIA ŞI BULGARIA — TRADIȚII ISTORICE 
COMUNE, INTERESE ACTUALE COMUNE 


Ca urmare a convorbirilor pe care le-am purtat la Paris, cu ocazia 
Conferinţei țărilor francofone, cu președintele Republicii Bulgaria, la 
27 ianuarie am plecat la Sofia, pentru a semna Tratatul de prietenie, 
colaborare și bună vecinătate între cele două țări — expresie a reluării, 
într-un nou cadru, a bunelor relaţii dintre România și Republica 
Bulgară, două state cărora istoria le-a hărăzit soarta de a conviețui în 
spaţii învecinate. Înaintea plecării spre Sofia, am acordat Radio- 
difuziunii române următorul interviu: 


— Domnule preşedinte, convorbirile pe care le-aţi avut la Paris 
cu preşedintele Jelev trec, deci, din domeniul intențiilor în cel al con- 
cretizărilor. 

— Da, trebuie să remarcăm, în general, că de atunci s-au făcut 
pași importanți; s-a semnat și acordul în ceea ce priveşte protecția 
mediului, iar acum finalizăm Tratatul de prietenie, colaborare şi bună 
vecinătate între cele două țări. Este un climat bun, pozitiv, care arată 
că ambele părți manifestă dorința de a dezvolta relaţiile pe toate 
planurile. Concretizăm astăzi această idee printr-un document funda- 
mental, care pune bazele juridice pentru dezvoltarea multilaterală a 
relaţiilor bilaterale. 

— În acest context favorabil de care ne vorbeaţi, intenţionaţi să 
discutați şi alte subiecte cu președintele Jelev? 

— Vom discuta posibilităţile dezvoltării relaţiilor pe toate planu- 
rile. Sunt mai multe lucruri în discuţie, mai ales cele privind dezvol- 
tarea relațiilor economice. Şi noi, și vecinii noştri bulgari înregistrăm 
o scădere a producţiei industriale. Pe de altă parte, complicarea con- 
textului internaţional afectează, de asemenea, dezvoltarea relațiilor 
economice internaţionale. De aceea, vrem să studiem posibilitățile 
dezvoltării raporturilor noastre economice, în primul rând prin coope- 
rarea în producţie şi facilitarea schimburilor. Urmează să se întâl- 
nească şi comisia mixtă, pentru a stabili problemele de reglementat 
în condiţiile noi: facilități bancare, vamale ș.a.m.d. Deci, obiectul 
preocupărilor noastre viitoare va fi cel al dezvoltării relaţiilor eco- 
nomice. 


Imediat după semnarea Tratatului, atât eu, cât și președintele 
Bulgariei, am acordat următoarele declaraţii de presă: 


Jelio Jelev: „Prin Tratatul de prietenie, colaborare și bună veci- 
nătate între România și Bulgaria punem fundamentul juridic al dez- 
voltării noastre în toate domeniile, în condiţiile schimbărilor istorice 
care au loc în Europa și în lume. În același timp, Tratatul consolidează 
continuitatea din punct de vedere al tradițiilor istorice în raporturile 
dintre popoarele român şi bulgar, precum şi dorința comună pentru 
îmbogățirea acestora în numele bunei vecinătăți şi colaborării egale 
în drepturi. Noul Tratat reflectă şi hotărârea celor două ţări de a întări 
climatul de încredere şi stabilitate în Balcani și în Europa. 

În cadrul convorbirilor, am constatat că relaţiile dintre țările 
noastre se dezvoltă bine, în toate direcţiile, pe baza echilibrului de 
interese şi a similitudinii obiectivelor pe care ni le-am propus. Am 
fost de acord că sunt necesare eforturi comune și acţiuni coordonate 
între organele de stat pentru depăşirea factorilor care determină stag- 
narea în comerţul dintre cele două țări şi pentru crearea condiţiilor 
stimulative necesare atât pentru firmele de stat, cât şi pentru cele 

particulare. Am făcut o apreciere pozitivă a colaborării dintre ţările 
noastre în cursul anului trecut în domeniul ecologiei și credem că 
convenţia ecologică bilaterală, deja semnată, precum şi mecanismul 
creat pentru convenirea și înfăptuirea de programe ecologice cu 
sprijinul financiar al programului PHARE la frontiera noastră co- 
mună, sunt paşi reali pentru eliminarea treptată a acestei probleme 
dureroase din relaţiile noastre bilaterale. Schimbul de păreri cu preşe- 
dintele Iliescu a fost util şi în privința celor discutate despre proble- 
mele balcanice, în centrul cărora a stat conflictul din Iugoslavia. 
Consider că am avut o discuţie deschisă şi utilă, care îmi întărește 
convingerea în apropierea pozițiilor pe un cerc larg de probleme și în 
existența voinţei comune pentru o colaborare largă, reciproc avanta- 
joasă, în toate domeniile.“ 

Ion Iliescu: „Acest document constituie o expresie a voinței co- 
mune de a așeza raporturile dintre România şi Bulgaria pe baze noi, 
corespunzătoare profundelor transformări de ordin politic şi econo- 
mico-social care au loc în țările noastre, în Europa şi în lume. Sunt 
convins că prevederile Tratatului pe care l-am semnat astăzi creează 
cadrul juridic principial necesar pentru o largă conlucrare româ- 
no-bulgară, corespunzător intereselor popoarelor noastre, statornicirii 
înţelegerii, stabilităţii și păcii în Balcani, realizării înțelegerii generale 
europene. Am constatat, în timpul convorbirilor noastre sincere și 
prietenești, că popoarele român și bulgar au acum posibilitatea și toate 
condițiile de a deveni mai apropiate, de a conlucra mai strâns şi mai 
eficient. Vecinătatea geografică, bogatele tradiții, interesele actuale 
şi problemele în general asemănătoare cu care se confruntă ambele 
țări, impun să ne consultăm mai mult, să conlucrăm mai bine și să ne 
ajutăm reciproc pentru a scurta calea integrării ţărilor noastre în 
structurile și instituţiile europene. Acestea au fost înțelegerile cu 
domnul Jelio Jelev, în aceste momente solemne ale semnării Trata- 
tului de prietenie, colaborare şi bună vecinătate dintre țările noastre 
şi, tocmai de aceea, aş putea spune că, vorbind de tradiţii şi conti- 
nuitate în raporturile româno-bulgare, avem tot dreptul de a ne referi 
în același timp la o deschidere nouă în aceste raporturi, folositoare 
ambelor noastre popoare.“ 

In aceeași zi — 27 ianuarie — m-am întors în țară, acordând, la 
sosirea pe Aeroportul Otopeni, următoarea declarație: 


„Semnarea Tratatului este, în sine, un moment important al rela- 
țiilor noastre bilaterale. El marchează încheierea unui proces care a 
avut loc în acești doi ani de zile, care a avut și momentele lui de 
blocaje, de sensibilităţi, de susceptibilități, de rețineri ș.a.m.d., legate 
de situaţia internă din cele două state, şi care au generat scăderea 
relațiilor noastre, mai ales din punct de vedere economic. Dar, în 
special după întâlnirea cu preşedintele Jelev de la Paris, desfășurată 
cu prilejul Conferinţei țărilor francofone, am constatat împreună că 
este nevoie de voinţa politică a factorilor de conducere din cele două 
tări, ajungând la înțelegerea necesității depăşirii acestor momente și 
creării unui climat de înțelegere și promovare a colaborării, în inte- 
resul ambelor țări. A avut loc, după aceea, o evoluţie bună, deși, mai 
ales în Bulgaria, s-a bătut monedă pe această chestiune, a ecologiei, a 
poluării mediului în Ruse datorită platformei industriale Giurgiu, ceea 
ce era o exagerare a realităților. A fost vorba, însă, de faptul că unii 
au încercat să-şi creeze capital politic folosind acest motiv. Dar, după 
aceea, a avut loc o oarecare destindere a relaţiilor noastre; s-a semnat 
şi acordul bilateral în domeniul ecologiei, al protecției mediului, iar pe 
linie economică, comercială, a avut loc întâlnirea de la Plovdiv a 
miniştrilor Comerțului, stabilindu-se unele chestiuni concrete, despre 
care am discutat şi astăzi. S-a finalizat, deci, acest document, care 
constituie cadrul juridic al dezvoltării relaţiilor bilaterale pe toate 
planurile. Eu cred că ați observat şi dumneavoastră climatul foarte 
bun, foarte destins al primirii, al convorbirilor și al momentului fina- 
“zării acestui document. Consider, deci, că a fost un lucru bun, că am 
pus bazele unei deschideri noi în relațiile bilaterale.“ 


LN 


3. FORUMUL 
ECONOMIC MONDIAL — DAVOS, ELVEŢIA 


La 31 ianuarie am plecat spre Davos (Elveţia), pentru a participa 
la reuniunea anuală a Forumului Economic Mondial, organizaţie 
neguvernamentală cu statut de fundaţie, care reunește personalități 
marcante ale vieţii internaţionale, invitate să participe la dezbateri pe 
teme de stringentă actualitate. De astă dată, alături de președintele 
Bulgariei, domnul Jelio Jelev, și de primul-ministru grec, domnul 
Constantin Mitsotakis, am fost invitat să particip la dezbaterea cu 
tema „Stabilitatea în Europa de sud-est — premisa bunăstării Eu- 
ropei“, al cărei moderator a fost domnul Raymond Barre, fost 
prim-ministru al Franţei. Ca observator la această discuţie, a fost 
prezent și președintele Republicii Bosnia-Herţegovina, domnul Alia 
Izetbegovici. Redau, în continuare, alocuţiunea pe care am prezen- 
tat-o în debutul acestei dezbateri: 


„Nu am pregătit un discurs. Mă voi strădui să respect reco- 
mandările preşedintelui acestei dezbateri, domnul Barre, și să prezint 
o alocuţiune cât mai scurtă. 

Cred că însuși titlul acestei reuniuni — «Stabilitatea în sud-estul 
Europei — o precondiţie pentru bunăstarea Europei» — este foarte 
interesant, caracteristic pentru situația noastră de mâine, pentru 

problemele ce apar ca urmare a interdependenței între stabilitatea 
regională şi dezvoltarea general-europeană. Cred, deci, că este o temă 
la ordinea zilei. 

Există, în zilele noastre, o interdependenţă generală între pro- 
blemele stabilității naționale, regionale, continentale și putem privi 
în acest sens toate procesele care au avut loc în ultimii doi ani, 
legăturile dintre procesele petrecute în interiorul ţărilor din est, în 
fiecare ţară în parte, şi interrelaţiile care se manifestă și se modifică 
în zilele noastre, influențând evoluţia continentului nostru. 

Aş vorbi, în primul rând, de factorii noi pozitivi în această evo- 
luţie din Europa. Nu mai există logica blocurilor pe continentul 
nostru, nu mai există criterii ideologice în abordarea relaţiilor politice, 
economice, iar acest lucru este un factor pozitiv, un factor de echi- 
libru, care influențează întreaga evoluţie pe plan zonal și național. Aş 
putea, de asemenea, să mă refer la problemele specifice zonei în care 
trăim, Balcanii, care, în decursul istoriei, au reprezentat un punct de 
conflicte, generator de instabilitate generală. Deși există probleme, 
deși avem alături pe vecinul nostru, Iugoslavia, cu procese interne 
destul de grave, aş putea vorbi astăzi de o anumită stabilitate în zona 
noastră. Am plăcerea de a avea alături, aici, pe cei doi prieteni, pe 
premierul Mitsotakis și președintele Jelev, cu care am deja relaţii 
personale destul de strânse, am semnat împreună Tratatul de amicitie, 
de cooperare, de bună vecinătate, după cum am făcut și cu Turcia, cu 
care suntem în relaţii foarte bune. Eu cred că acest gen de relaţii 
statornicite între ţări dintr-o zonă care este nemijlocit afectată de 
elementele de instabilitate din Iugoslavia, pe de o parte, şi din fosta 
Uniune Sovietică, pe de altă parte, constituie un exemplu și un factor 
pozitiv pentru a influența procesul, evoluţia și stabilitatea acestei 
zone. 

Cred că astăzi, în Europa, există două tendințe contradictorii: pe 
de o parte, se constată procesul de integrare în vestul Europei — 
experienţă pozitivă şi interesantă a evoluției Europei după cel de-al 
doilea război mondial — iar, pe de altă parte, în estul Europei, 
dimpotrivă, suntem martorii procesului de dezintegrare, aici fiind 
vorba, înainte de toate, de problema Iugoslaviei și de problemele ce 

decurg din apariția noilor state independente în Uniunea Sovietică. În 
ceea ce privește Uniunea Sovietică, eu cred că este vorba de o în- 
târziere istorică, de un proces obiectiv care ar fi trebuit să aibă loc cu 
şapte decenii în urmă. Uniunea Sovietică a fost doar «ambalajul» 
pentru menţinerea, pentru continuarea existenței imperiului rus. 
Acum, acest proces întârziat se produce în zilele noastre. Cred că este 
un proces obiectiv, este un proces pozitiv, dar foarte complex, care se 
află numai la începutul unei întregi evoluții și care, poate, este sfidarea 
cea mai gravă la adresa stabilității zonei noastre şi a țării noastre. Și de 
o parte, și de cealaltă — în Iugoslavia şi în Uniunea Sovietică — sun- 
tem interesați în a vedea că se vor găsi soluţii politice paşnice, care să 
asigure toate aceste transformări, toate aceste procese, într-o manieră 
care ne interesează nemijlocit. 

În ceea ce ne privește, avem problemele noastre proprii, naţio- 
nale. Cred că procesul petrecut în România are caracteristicile sale 
proprii. Desigur, există o serie de trăsături comune tuturor țărilor 
est-europene. Dar în România acest proces a cunoscut o manieră mai 
dură, mai violentă chiar, de răsturnare a vechiului regim totalitar co- 
munist. Puteţi privi toate celelalte țări: un proces care a început în 
interiorul sistemului, unde schimbarea însăși a fost inițiată de condu- 
cerile politice din țările respective. S-a putut vedea aceasta în Ungaria, 
chiar în timpul regimului Kadar, când a existat încercarea de a găsi 
soluţii pentru promovarea unei economii de piață. Experimentul din 
Cehoslovacia, început în 1965, a lăsat urme în gândirea și în practica 
cehoslovacă. Şi în Polonia a avut loc un proces evolutiv mai lent, pe 
o perioadă mai îndelungată. Chiar și în Uniunea Sovietică, generația 
lui Gorbaciov a lansat perestroika, glasnosti, deşi într-un sistem mare 
forțele inerțiale sunt la fel de mari, iar perestroika însăși s-a încheiat 
cu o prăbuşire violentă. 

În România, însă, nu a fost posibil a se promova ceva din inte- 
riorul sistemului, și cu atât mai puțin din inițiativa conducerii siste- 
mului. Aşa ceva nu a fost posibil, sistemul fiind foarte represiv, nu a 
fost posibil nici măcar să fie gândite, să fie căutate în plan teoretic 
ideile unei reînnoiri. Din această cauză, într-o situaţie de criză gene- 
rală a sistemului — criza economică, socială, politică, morală, a unui 

sistem totalitar supercentralizat — a avut loc această explozie 
populară care a imprimat caracteristica Revoluţiei române și a întregii 
evoluții din acești ultimi doi ani. Aceasta este, de altfel, şi cauza 
pentru care avem încă o imagine nu tocmai favorabilă, făcându-se 
speculații și tot felul de fabulaţii asupra unui sistem așa-zis «Criptoco- 
munist» etc. Noi trebuie să plătim tribut acestei istorii a trecutului 
nostru recent, dar cred că însăşi practica, însăși viața, pot vorbi de la 
sine în ceea ce ne priveşte. Din acest punct de vedere, eu cred că acești 
doi ani au fost cruciali, nodali, în istoria contemporană a României. 
Fizionomia societății românești s-a schimbat în mod radical, mai ales 
în plan politic şi social, în planul vieţii şi al relaţiilor interumane, în 
ceea ce privește libertățile, drepturile cetățenilor. Avem o libertate, 
cred, cu totul nelimitată; se spune chiar că ar fi prea mare — este o 
glumă, desigur — în ceea ce privește posibilitățile de exprimare, de 
organizare, de manifestare; avem peste 200 de partide. Sigur, acest 
lucru nu este prea serios, dar nici nu este un fapt întâmplător, nu este 
un accident al istoriei. Este reacția normală a oamenilor — aceea de 
a-și exprima diversitatea, după o perioadă îndelungată de sufocare a 
vieţii sociale, intelectuale, a vieții politice. La fel şi în ceea ce privește 
publicaţiile: astăzi, în România, există de zece ori mai multe publicaţii 
decât înainte, de o mare diversitate și cu un limbaj destul de virulent. 
Dar şi asta este, cred, o chestiune a vieţii practice, care va cunoaște o 
anumită evoluţie, pe măsura maturizării vieţii politice, intelectuale și 
civice a societății. 

Am parcurs, deja, un drum foarte important în ceea ce privește 
așezarea temeliilor unui stat de drept. A fost elaborată noua Consti- 
tuție. Procesul de elaborare a Constituţiei României a fost un proces 
profund democratic, foarte deschis, iar Constituţia este un document 
valoros. Specialiștii spun că este o Constituţie modernă, aliniată la 
standardele cele mai înalte. Aceasta a avut și rolul unei școli pentru 
specialiștii noștri în dreptul constituțional (o disciplină ştiinţifică ce 
fusese total neglijată în învățământul nostru juridic). Perioada aceasta, 
de elaborare a legilor, şi mai ales a Constituţiei, a fost o perioadă de 
formare pentru experţii noștri. Timp de trei luni, s-a făcut exclusiv o 
documentare internațională asupra tendințelor moderne în dreptul 

constituţional, asupra constituţiilor existente și a principiilor majore 
care trebuie să fie incluse în noua noastră Constituţie. După aceea, au 
fost elaborate tezele Constituţiei. Ele au fost publicate, apoi discutate 
în Parlament, după care a urmat o nouă perioadă de discuţii, consa- 
crată redactării textului ca atare. Pe baza acestei Constituţii, acum 
pregătim alegerile locale — care vor avea loc duminica viitoare —, 
iar apoi vor avea loc alegerile generale. 

Dar problemele cele mai grave sunt cele ale economiei. Cred că 
acestea sunt probleme cu care se confruntă toate țările din Est. Nu pot 
insista acum prea mult asupra lor, dar trebuie spus că avem probleme 
grave în ceea ce privește economia. Situaţia în domeniul producţiei 
este sursa majoră a dificultăților pe care le avem, inclusiv în domeniul 
energiei, producerii de materii prime etc. Dispariţia sistemului CAER 
a creat noi complicații pentru aceste țări şi, de asemenea, pentru țara 
noastră, iar tranziţia însăşi este sursa unor noi crize:criza inițială, 
declanșată de sistemul centralizat, iar apoi criza tranziției însăși. După 
prăbuşirea sistemului centralizat şi în cursul elaborării noilor mijloace 
specifice economiei de piață s-a creat un vid în activitatea economică, 
s-au creat o mulțime de probleme. Dar am făcut progrese în plan 
legislativ, în plan practic, în ceea ce priveşte privatizarea, liberalizarea 
preţurilor, liberalizarea exporturilor, a comerțului exterior, în lichi- 
darea monopolului statului asupra comerțului exterior. Am făcut pro- 
grese reale. Dar problemele sunt complexe și ele persistă. Sunt pro- 
bleme pe termen lung — privind mai ales restructurarea economică, 
privatizarea, ca şi statornicirea noilor mecanisme specifice economiei 
de piață; de asemenea, sunt probleme pe termen scurt, legate de pro- 
ducţie, inflaţie, șomaj. Pentru anul 1992, guvernul şi-a propus să 
oprească, să stabilizeze fenomenul inflaționist, şomajul, prețurile, să 
refacă mecanismele producţiei care să permită o nouă relansare 
economică. 

Mă limitez la aceste cuvinte. Vă mulțumesc.“ 


La întoarcerea în țară — 2 februarie — am acordat următorul 
interviu Radiodifuziunii Române: 

— Domnule preşedinte, în clasa politică există obiceiul me- 
moriilor şi jurnalelor. Nu ştiu dacă dumneavoastră îl aveți, dar dacă 
cumva îl aveţi, vă rog să vă deschideţi jurnalul la pagina ianuarie — 
ultima zi, februarie — primele două: Davos. 

— Încă nu m-am apucat să scriu jurnale. Sper ca memoria să nu 
mă părăsească, iar când voi avea vreme să pot concretiza... 

Cred că prezenţa la Davos este o experienţă interesantă. Este 
prima oară când particip, dar această activitate are deja o lungă tra- 
diţie; anul acesta a fost un moment — după câte au spus organizatorii 
— de excepţie. A fost o prezenţă dublă faţă de anul trecut, mai ales a 
personalităţilor politice — şefi de stat şi de guvern. Au participat 38 
şefi de stat şi de guvern, ceea ce arată un interes crescând față de 
această reuniune, care reunește oameni politic și oameni de afaceri. 
Probabil, ceea ce suscită interesul asupra activității şi programelor 
acestui Forum este caracterul neformal al întâlnirilor, care favorizează 
contacte bilaterale şi multilaterale, discuţii gen mese rotunde, chiar 
dejunurile propriu-zise, cinele, au caracterul unor mese de discuţii și 
întrevederi. Chiar şi în ultimul moment, înaintea plecării din Zürich, 
a fost o asemenea masă, la care au participat președinții Elveţiei, 
Ciprului, Venezuelei, ministrul de exteme al Italiei, doamna 
Lalumiere — secretarul general al Consiliului Europei, profesorul 
Barre din Franţa, fiind o discuţie foarte interesantă pe câteva pro- 
bleme internaţionale majore. lar tot programul acestor trei zile a avut 
un asemenea caracter. Prima reuniune la care am participat a fost o 
întâlnire a circa 15 personalităţi, iar moderatorul discuţiei a fost pro- 
fesorul Barre. Tema principală, până la urmă, a fost România, eu fiind 
obiectul unei cascade de întrebări privind problemauca României de 
astăzi, tranformările în plan politic şi cele în plan economic. Am avut, 
după aceea, panel-ul despre care aţi relatat, unde profesorul Barre a 
coordonat discuţia la care au participat preşedintele Bulgariei, pri- 
mul-ministru al Greciei şi eu, la care s-a adăugat și preşedintele 
Bosniei-Herţegovina. 

Am avut, apoi, un număr de întâlniri bilaterale. 

Aş putea spune că, luată pe ansamblu, toată această activitate este 
echivalentă cu circa 20 de vizite oficiale de stat, întrucât am avut 

prilejul să discutăm, la nivel de șefi de stat şi de guvern, problemele 
relațiilor bilaterale şi internaţionale, precum și tendințele care se 
manifestă în zilele noastre pe continent şi în lume. 

— În panel-ul despre care aţi vorbit, ați avut o formulă deosebit 
de fericită: „integrarea Europei la vest și dezintegrarea la est“. Ați 
putea să explicaţi, pentru cei care ne urmăresc acum, care este sensul 
acestei formule? 

— Am spus că, în lumea de astăzi, sunt multe procese contra- 
dictorii. Unul din ele este cel la care v-aţi referit și pe care l-am men- 
ționat în timpul reuniunii. Deci, în Europa se constată, pe de o parte, 
în zona vestică, un proces de integrare a naţiunilor, a statelor, pe plan 
politic şi economic, în timp ce estul european marchează tendința 
dezintegrării unor state multinaționale sau federale, cum este cazul 
Iugoslaviei şi fostei Uniuni Sovietice. Reapare, deci, în lumea de azi, 
ceea ce a constituit un fenomen specific perioadei anterioare primului 
război mondial — afirmarea națiunilor și constituirea statelor cu 
caracter naţional. Este un fenomen, cred eu, determinat de situațiile 
concrete apărute în ultima vreme; spre exemplu, pentru Uniunea So- 
vietică — după cum am înțeles că a menţionat președintele Nazarbaev 
al Kazahstanului — , are loc astăzi nu destrămarea Uniunii Sovietice, 
ci destrămarea imperiului rus. A fost, deci, o întârziere a istoriei cu 
şapte decenii — proces care, în mod firesc, ar fi trebuit să se petreacă 
ca urmare a primului război mondial. 

S-a vorbit, de asemenea, despre elementele extremiste, naționa- 
liste care apar şi care sunt rezultatul unor situaţii de criză în domeniul 
vieții economice și sociale, care stimulează diverse manifestări de 
extremism, acestea fiind prezente în toate statele est-europene. Depă- 
şirea lor, depășirea tendințelor izolaționiste, separatiste şi a unor con- 
flicte cu caracter etnic își va găsi sursa în cauzele care le provoacă, 
deci în rezolvarea problemelor de fond, economice și sociale, ale 
societății. Acest lucru l-am discutat și cu doamna Lalumiere la masa 
din această seară, exprimând preocuparea față de aceste fenomene din 
Europa de Est. Am spus că exemplul Europei Occidentale arată că 
rezolvarea problemelor fundamentale şi asigurarea unui standard de 

viață economică și socială mai ridicat duce, până la urmă, și la 
soluţionarea conflictelor politice între state şi între naţiuni şi, deci, 
între etnii. Putem fi, deci, optimişti din acest punct de vedere; vom 
depăși și noi aceste momente tensionate, generate de starea de criză 
economică și socială prin care trecem, vom depăși inclusiv aceste 
convulsii de natură etnică, națională, vom reuși să marginalizăm, până 
la urmă, orice tendințe de extremism în viața politică şi socială. 

— Domnule președinte, ați pomenit de întâlnirile dumneavoastră 
numeroase, la Davos, care echivalează cu 20 de vizite, aşa cum aţi 
spus. Nu vreau să facem nici o discriminare; aș vrea ca, din punctul 
dumneavoastră de vedere, să ne spuneţi care a fost cea mai impor- 
tantă, cea mai semnificativă şi cea mai cu urmări pentru România și 
pentru integrarea României în Europa. 

— Este greu să fac o anumită separare și grupare a diverselor mo- 
mente și întâlniri. Panel-ul în sine a fost, cred, un moment important 
prin abordarea problemelor privind zona noastră geografică şi pro- 
cesele care au loc în această zonă, în contextul proceselor gene- 
ral-europene și mondiale și, din acest punct de vedere, prin conținutul 
lor, discuţiile au fost foarte interesante. 

Pe planul relaţiilor noastre statale, cred că a fost important 
momentul întâlnirii cu conducerea Ucrainei, cu președintele Kravciuk 
și ministrul de Externe Zlenko, pentru că, dincolo de unele elemente 
tensionate care au apărut —, legate și de declaraţia Parlamentului 
nostru, care a suscitat reacţii din partea ucraineană — , am constatat 
că, în fond, este în interesul nostru comun să statornicim relaţii de 
bună vecinătate și să dezvoltăm relațiile bilaterale. Drept urmare, am 
şi realizat această înţelegere comună, să consemnăm printr-un docu- 
ment stabilirea de relații diplomatice între statele noastre, ceea ce 
reprezintă, cred, un moment politic semnificativ pentru dezvoltarea 
relațiilor cu vecinii noștri cei mai apropiați. De asemenea, am avut 
astăzi întâlnirea cu premierul Quebecului, cu care am semnat îm- 
preună un document în care am menţionat dorința reciprocă pentru 
dezvoltarea relaţiilor pe toate planurile. Quebecul doreşte să-și mar- 
cheze statutul autonom ca stat component al Canadei şi, deci, să 

stabilească relaţii directe cu alte state. Am consemnat, deci, voința 
politică reciprocă de a dezvolta și favoriza schimburile pe toate 
planurile, politic și economic; am decis să se constituie o comisie 
mixtă care să studieze domeniile în care pot fi dezvoltate relaţiile de 
interes reciproc, pe linie industrială, tehnologică, în domeniul pro- 
tecției mediului ambiant, al ecologiei, al formării cadrelor, al dezvol- 
tării relaţiilor culturale ş.a.m.d. A fost, deci, un moment important şi 
tocmai de aceea vorbeam de echivalenta unor asemenea întâlniri cu 
vizite la nivel înalt, de stat, în alte ţări. 


4. PREŞEDINTELE REPUBLICII SERBIA 
LA BUCUREŞTI 


La 20 februarie 1992 a sosit la București, răspunzând invitației 
mele, domnul Slobodan Milošević, preşedintele Republicii Serbia. 
Vizita sa în România a avut un caracter special, datorită momentului 
în care aceasta avea loc — începutul destrămării statului iugoslav. 
După cum reiese şi din declaraţiile următoare, şeful statului sârb îm- 
părtășea ideea menţinerii statului iugoslav ca subiect de drept interna- 
tional, a cărei nerealizare practică a și generat, de altfel, sângerosul 
conflict — care a durat mai bine de patru ani de zile şi ale cărui con- 
secințe le resimţim și astăzi — din spațiul fostei Iugoslavii. 


Ion Iliescu — „Sunteţi cu totii de faţă la încheierea convorbirilor 
care au avut loc cu prilejul vizitei preşedintelui Serbiei, domnul 
Slobodan Milošević. Vizita dânsului se încadrează în relaţiile tradi- 
tionale dintre țările noastre, bazate pe bună vecinătate, pe bună înţele- 
gere, pe respect reciproc şi solidaritate. Vizita este, deci, expresia 
acestor sentimente și a bunelor relaţii care au caracterizat relaţiile 
noastre dintotdeauna, reflectând dorinţa reciprocă de a le consolida și 
dezvolta, ţinând seama de condiţiile în care se dezvoltă situaţia din 
fiecare din țările noastre şi de conjunctura generală — și favorabilă, 
şi nefavorabilă — internațională în care ne situăm şi ne mișcăm. 

În primul rând, ne-am informat reciproc asupra problemelor din 
țările noastre. Noi am prezentat situaţia în care se află dezvoltarea 
vieţii politice, a vieţii economice din țară, dificultățile, confruntările 
care au loc în această perioadă. Domnul Milošević ne-a informat 
asupra problemelor cu care se confruntă Iugoslavia, asupra proble- 
melor specifice, ținând atât de dezvoltarea situaţiei interne, generată 
de proclamarea independenței de către unele republici, care presu- 
pune respectarea, pe de o parte, a dreptului la autodeterminare al 
popoarelor dar, în acelaşi timp, respectarea voinţei politice a men- 
tinerii continuității — ca subiect de drept — a Iugoslaviei. Am fost 
informaţi, deci, asupra modului în care sunt abordate aceste probleme 
şi am discutat, de asemenea, problemele care ţin de colaborarea 
noastră bilaterală, precum şi eforturile comune pentru stabilitatea în 
această zonă a Europei, ca o contribuţie la stabilitatea generală a 
continentului.“ 

Slobodan Milošević — „Permiteţi-mi mai întâi să mulțumesc 
domnului preşedinte Iliescu pentru ospitalitatea pe care ne-a arătat-o 
şi pentru invitaţia care ne-a fost adresată, de a face această vizită în 
România. Este vorba de o țară cu care noi nu am avut niciodată con- 
fruntări militare, nu am purtat niciodată războaie; este vorba de un 
vecin cu care avem largi relații economice, relații culturale și avem 
tot interesul pentru dezvoltarea raporturilor noastre. 

Ne leagă o serie întreagă de obiective comune. Sigur, avem în 
vedere Porţile de Fier I, Porţile de Fier II; dar nu ne limităm numai la 
aceasta. Este foarte important şi schimbul comercial, în creștere între 
țările noastre. Avem o satisfacție deplină în legătură cu posibilitățile 
de dezvoltare a tuturor acestor colaborări. De asemenea, avem în 
vedere și situaţia radical îmbunătățită a minorităţii sârbe din România. 
Am discutat despre această situaţie total îmbunătățită, despre noi 
posibilități de sprijinire a minorităţii în dezvoltarea afirmării ființei 
ei, prin creșterea posibilităţilor de învățământ în limba maternă, des- 
chiderea unui centru cultural la Timișoara și, în toate aceste acțiuni, 
trebuie să exprim mulțumiri pentru spijinul de care ne bucurăm din 
partea domnului președinte Iliescu. 

Suntem foarte mulțumiți de poziția României în legătură cu criza 
din Iugoslavia şi, de asemenea, suntem mulţumiţi de poziția pozitivă 
a României în legătură cu continuitatea statului iugoslav, cu men- 
ținerea statului iugoslav ca subiect al dreptului internațional. 

Neîndoielnic că menţinerea continuității statului iugoslav este o 
chestiune deosebit de importantă pentru popoarele care doresc să 
trăiască împreună în acest stat și, de asemenea, constituie pentru noi 
o mare satisfacție că România acordă sprijin continuității statului 
iugoslav, care reprezintă, totodată, un element al stabilității în 
regiune.“ 


5. VIZITA SECRETARULUI GENERAL AL NATO. 


INAUGURAREA, LA BUCUREŞTI, 
A CENTRULUI EURO-ATLANTIC 


La 22 februarie 1992, am primit, la Bucureşti, vizita secretarului 
general al NATO. Era pentru a doua oară, într-un răstimp de nici un 
an. Am inaugurat împreună Centrul Euro-Atlantic, prilej cu care am 
rostit următoarea alocuţiune: 


„Îmi face plăcere să particip, împreună cu dumneavoastră, la 
inaugurarea oficială a Centrului Euro-Atlantic din București, instituţie 
care, prin însăşi titulatura sa, defineşte, de o manieră sintetică, una din 
priorităţile politicii externe a României. 

Prezența în România, la această manifestare, a secretarului 
general al NATO, domnul Manfred W oerner, pentru a doua oară în 
mai puţin de un an, constituie atât expresia sentimentelor amicale ale 
oaspetelui nostru, pe care le apreciem foarte mult, cât şi o dovadă 
clară a faptului că preocuparea României pentru dezvoltarea relaţiei 
Euro-Atlantice este împărtăşită şi de organizația pe care dumnealui o 
reprezintă aici. 

Sunt convins că, alături de sprijinul guvernului român, care a ini- 
tiat crearea Centrului şi care îi asigură încă din această etapă condițiile 
necesare pentru desfășurarea activităţii sale, sprijinul și participarea 
instituţiilor politice şi ştiinţifice, al persoanelor fizice şi juridice din 

țară şi de peste hotare vor contribui la asigurarea desfăşurării acti- 
vitățu de informare, de studii și cercetări pe care Centrul îşi propune 
să o realizeze, precum și la organizarea de reuniuni internaționale care 
să dezbată probleme prioritare ale acestei zone, de larg interes pentru 
pacea şi securitatea întregii lumi. 

Cred, totodată, că Ministerul Afacerilor Externe va face tot ce 
depinde de el pentru a asigura demararea în bune condiţii a activităţii 
Centrului. 

Consiliul Director al Centrului Euro-Atlantic — care include, așa 
cum arăta premierul Stolojan, președintele său de onoare — perso- 
nalităţi ale vieţii politice, de diferite orientări, ale vieții sociale și știin- 
tifice, într-un spirit de largă deschidere democratică, va constitui, 
sper, garanţia realizării în practică a obiectivelor Centrului, prestanţei 
şi interesului manifestărilor programate. 

Îmi exprim, de asemenea, speranţa ca, prin prezenţa secretarului 
general al NATO, a distinşilor reprezentanţi ai statelor membre ale 
Consiliului de Cooperare Euro-Atlantică, care onorează această mani- 
festare, precum şi a reprezentanţilor mijoacelor de informare, crearea 
Centrului Euro-Atlantic de la București și obiectivele pe care și le 
propune să suscite interesul comunităţii internaţionale, al organis- 
melor şi instituţiilor internaţionale, care ar putea sprijini activitatea 
Centrului, desfăşurarea cu succes a acțiunilor sale. 

Cu aceste gânduri, doresc să urez Centrului Euro-Atlantic de la 
București, a cărui naștere o inaugurăm astăzi, viață lungă şi activitate 
rodnică, ca o contribuţie semnificativă la eforturile de reconectare a 
României la valorile comunității Euro-Atlantice.“ 


6. RELAŢII ACTIVE CU REPUBLICA MOLDOVA 


a. CONFLICTUL DIN TRANSNISTRIA 


Mă aflam, de la începutul anului, într-un permanent contact cu 
reprezentanții conducerii Republicii Moldova, intensificându-se 
astfel — după cum convenisem în cadrul întâlnirii bilaterale din luna 
ianuarie, desfășurată la Ungheni — relaţiile politice, inclusiv ce'e 
guvernamentale şi parlamentare, precum și colaborările în cele mai 
diverse domenii. 

Cu preşedintele Mircea Snegur eram, de asemenea, în contact 
direct, întâlnindu-ne ori de câte ori se ivea ocazia. Astfel, de pildă, am 
călătorit împreună, în același avion, spre Davos-Elveţia, iar admi- 
terea, la 2 martie 1992, a Republicii Moldova ca membră a Organi- 
zaţiei Naţiunilor Unite mi-a prilejuit, a doua zi, o nouă întâlnire cu 
șeful statului Republicii Moldova, în cadrul unei scurte escale pe care 
acesta a făcut-o la Bucureşti. Am realizat, cu acest prilej, un schimb 
de opinii în legătură cu situaţia care, într-adevăr, devenise tensionată, 
dar nu căpătase o amploare deosebită, cum avea să se întâmple peste 
doar câteva zile, în partea stângă a Nistrului, în Transnistria. 

Așadar, imediat după această întrevedere, tensiunile latente din 
raioanele estice ale Republicii Moldova au căpătat forme acute. Des- 
pre ce era vorba: forțe separatiste rusofone — reprezentând nostalgia 
bolșevică și totalitară — au iniţiat o serie de acţiuni în forță îndreptate 

împotriva suveranității Republicii Moldova, actiuni care, din păcate, 
au fost încurajate, la vremea respectivă, în ciuda declarațiilor oficiale, 
de către Moscova, punctul culminant atingându-se în momentul vi- 
zitei în Transnistria a vicepreședintelui de atunci al Federaţiei Ruse, 
generalul Ruțkoi. Înarmarea forțelor separatiste cu arme din dotarea 
Armatei a 14-a ruse, de pe teritoriul Republicii Moldova — pe fondul 
unei atmosfere isterizante, întreţinute în special de grupuri de femei 
rusofone — a condus la declanșarea unui conflict sângeros cu forțele 
legitime ale republicii, condiţii în care a fost decretată starea de 
urgenţă pe teritoriul Republicii Moldova, populaţia civilă fiind mo- 
bilizată pentru înrolarea în armată. Aceasta deoarece agresiunile 
separatiştilor rusofoni se înteţeau cu fiecare oră ce trecea, aceștia fiind 
sprijiniți și de unele elemente din fosta Armată a 14-a sovietică, 
staționată în Transnistria, făcând tot posibilul pentru înlăturarea, în 
raioanele din stânga Nistrului, a autorității conducerii de la Chișinău. 
Situaţia s-a agravat şi mai mult în momentul intervenţiei mercenarilor 
cazaci, veniți — chipurile — în ajutorul fraților ruşi prigoniti de 
„naționaliștii moldoveni“. 

Având în vedere situația gravă care se crease, la 16 martie 1992, 
în urma mai multor convorbiri telefonice avute cu președintele Mircea 
Snegur, am acordat următoarea declarație radiotelevizată referitoare 
la evoluţia evenimentelor din partea stângă a Nistrului: 


„Ne îngrijorează desfăşurarea acestor evenimente, prezența şi 
înmulțirea numărului de cazaci ruşi care au apărut în această zonă a 
Republicii Moldova, care sunt înarmaţi cu echipament militar din 
dotarea trupelor fostei armate a Uniunii Sovietice. Ne îngrijorează 
actele de violenţă care se desfăşoară de câteva zile — cu victime 
omenești, cu distrugeri, cu pagube materiale —, acţiunile separa- 
tiştilor, inclusiv acţiuni provocatoare, şi acte de dezinformare a opi- 
niei publice, inclusiv privind implicarea României, a unor români în 
aceste evenimente din această zonă. 

Mi se par deosebit de periculoase aceste lucruri, iar escaladarea 
lor riscă să constituie o sursă de destabilizare nu numai pentru Repu- 
blica Moldova, ci există pericolul extinderii acestui conflict, ceea ce 

poate fi un lucru foarte periculos. Noi am salutat declarația comună 
de la Moscova a celor doi miniștri de Externe, care s-au adresat for- 
telor implicate pentru a stăvili escaladarea acestor evenimente și a 
adopta măsuri pentru dezarmarea mercenarilor, preluarea armamen- 
tului de către trupele din această zonă şi sprijinirea eforturilor gu- 
vernului Republicii Moldova, în vederea soluționării pe cale politică 
a acestor evenimente. 

Acum, domnul preşedinte Snegur m-a informat că au sosit la 
Chişinău primul-locţiitor al mareșalului Șapoşnikov și trei deputaţi 
din Parlamentul rus. Vrem să sperăm că prezența dânşilor va ajuta 
organele legale ale Republicii Moldova pentru găsirea de soluţii în 
spiritul eforturilor pe care conducerea politică a Moldovei le face. 

Am ținut să prezint această informare, să exprim poziția noastră 
în legătură cu aceste evenimente, îngrijorarea în legătură cu desfă- 
şurarea lor şi încrederea că se vor putea găsi soluţii. Contăm pe spri- 
jinul şi răspunderea tuturor celor care pot să concure la acest lucru. 
Ne gândim să ne adresăm în acest sens și conducerii politice a Rusiei 
şi a Ucrainei, ca să putem conlucra împreună la sprijinirea acestor 
eforturi, la depăşirea acestor evenimente deosebit de grave şi la spri- 
jinirea conducerii politice a Moldovei, pentru a rezolva pe cale paş- 
nică această problemă.” 


Așa cum am arătat și în declaraţia de mai sus, am salutat pozițiile 
publice ale miniștrilor de Externe din Ucraina și Rusia, Care, în esenţă, 
exprimau îngrijorarea faţă de evenimentele ce se petreceau în ime- 
diata vecinătate a acestor țări și chemau părțile implicate în conflict 
să soluţioneze pe cale politică problemele litigioase, în vederea 
încetării vărsării de sânge, stabilizării situaţiei, eliminării cauzelor 
conflictului, consolidării climatului de încredere și înțelegere reci- 
procă. Urmare a acestor declaraţii și a eforturilor de instaurare a păcii 
întreprinse de liderii politici ai Republicii Moldova, reprezentanții 
separatiștilor au acceptat, în final, invitația premierului Valeriu 
Muravschi de demarare a negocierilor pentru încetarea focului şi 
reglementarea pe cale pașnică a confliatului. Au fost încheiate o serie 

de acorduri în acest sens, care, din păcate, nu au fost respectate decât 
pentru perioade scurte de timp. 

La 19 martie am transmis președinților Federaţiei Ruse şi Ucrai- 
nei — domnii Boris Elțîn și Leonid Kravciuc — mesaje referitoare la 
evenimentele tragice care aveau loc în raioanele din stânga Nistrului 
din Republica Moldova, adresându-le chemarea de a face uz de 
întreaga lor autoritate şi influenţă pentru a sprijini procesul de regle- 
mentare a situaţiei din Republica Moldova, pentru a determina 
dezarmarea formațiunilor de cazaci şi a descuraja forțele separatiste să 
recurgă la noi acte de violenţă sau de a atenta la integritatea teritorială 
a Republicii Moldova. Am transmis, totodată, disponibilitatea Româ- 
niei de a conlucra cu Federaţia Rusă, Ucraina și Moldova, pentru 
soluționarea grabnică, prin mijloace politice, a acestei situaţii con- 
flictuale. 


b. VIZITA ÎN ROMÂNIA A PREŞEDINTELUI SNEGUR 


La 21 martie, președintele Snegur a sosit în vizită oficială în 
România, aceasta suscitând un interes aparte în cercurile de presă 
interne și internaționale, probabil datorită evenimentelor ce aveau loc 
dincolo de Prut și a interesului general față de situaţia din Republica 
Moldova. Amănunte despre temele care s-au aflat pe ordinea de zi a 
convorbirilor noastre am acordat în cadrul unei conferinţe comune de 
presă, desfăşurate pe Aeroportul Otopeni: 


Ion Iliescu — Noi îi salutăm întotdeauna cu plăcere pe repre- 
zentanții Republicii Moldova. De astă-dată, am avut din nou prilejul 
să primim cu plăcere, să salutăm și să avem convorbiri cu preşedintele 
Republicii Moldova — domnul Snegur, cu președintele Parlamen- 
tului Moldovei — domnul Moşanu, şi cu premierul Muravschi. Au 
participat la convorbiri reprezentanţii noştri — cei doi preşedinţi ai 
celor două Camere ale Parlamentului şi premierul Stolojan, ca și mi- 
nistrul de Externe Năstase. Ca de fiecare dată, am folosit acest prilej 
pentru a ne informa reciproc asupra problemelor cu care ne con- 

fruntăm — și noi, şi fraţii noștri din Moldova — și asupra problemelor 
colaborării dintre statele noastre, stadiul elaborării Tratatului, unele 
probleme ale colaborării economice, ca şi problemele politice cu care 
ne confruntăm. 

O temă particulară a constituit-o conflictul din Transnistria, 
evoluţia lui. Am salutat faptul că, la reuniunea de la Kiev, s-a adoptat 
o declaraţie din partea participanţilor, care susține eforturile condu- 
cerii politice a Republicii Moldova pentru soluţionarea pe cale poli- 
tică a acestui conflict, ca şi un acord cu conducerea armatei privind 
sprijinul în aceeași direcţie și sprijinul eforturilor Republicii Moldova 
pentru organizarea propriilor forțe armate şi preluarea efectivelor şi 
a dotării din partea dreaptă a Nistrului. Pe aceste teme ne-am con- 
sfătuit, în legătură cu reuniunea de la Helsinki, la care vor participa 
cei doi miniștri ai Afacerilor Externe, și cu unele poziții comune, pe 
care să le susțină miniștrii de Afaceri Externe. Deci, a fost un prilej 
de informare reciprocă, de schimb de păreri, de punere în acord a unor 
poziţii. 

Mircea Snegur — Doresc să confirm și eu că întâlnirea de astăzi 
este una din întâlnirile care devin deja tradiționale și tot mai dese. 
Avem nevoie să ne consultăm pe diverse teme, privind atât aspectul 
economic, cât şi cel politic, mai ales în legătură cu faptul că astăzi ne 
confruntăm cu unele momente — aș spune — chiar tragice în zona 
Transnistriei. Am discutat pe această temă, am informat conducerea 
României despre rezultatele întâlnirii conducătorilor statelor CSI, de 
ieri, de la Kiev, susţinerea pe care am primit-o în politica noastră de 
menţinere a integrității Republicii Moldova din partea conducătorilor 
acestor state. La cele spuse de domnul Iliescu, aş mai adăuga că am 
abordat și tema urgentării elaborării sau — mai bine-zis — a ducerii 
la bun sfârșit a lucrărilor asupra Tratatului de fraternitate, care 
urmează să fie încheiat cât mai curând între Republica Moldova şi 
România. 

Mihai Predescu, „Actualități“, Televiziunea Română — La 
recenta reuniune de la Kiev, Republica Moldova a fost sprijinită de 
către toți liderii CSI, referitor atât la integritatea ei teritorială, cât şi în 

legătură cu rezolvarea situaţiei din Transnistria. Întrebare: există și 
un sprijin practic în rezolvarea acestei situații? 

Mircea Snegur — Da, cred că în primul rând e de menționat 
sprijinul moral. Acesta înseamnă tot mult într-o clipă de grea cum- 
pănă. Dacă este vorba de sprijinul practic, cred că ne-am putea referi 
la acele puncte în care se menţionează necesitatea de a nu admite 
pătrunderea unor forțe străine pe teritoriul Republicii Moldova, iar în 
cazul în care aceasta a avut loc, cum de exemplu au fost cazacii, ei să 
fie retraşi imediat și de a nu admite ca prin teritoriul anumitor ţări să 
pătrundă aceste forțe în Republica Moldova. În această ordine de idei, 
am găsit de cuviință să mulţumesc conducerii Ucrainei, care a făcut 
deja o declaraţie, și care deja ia măsuri concrete de reținere a unor per- 
soane de origine căzăcească, ce vor să mai pătrundă în zona Trans- 
nistriei. Acestea ar fi măsurile practice, în rest, totul depinde de noi. 

Călin Petrescu, Radio România Actualități — Domnule preșe- 
dinte Ion Iliescu, din punctul dumneavoastră de vedere, România cum 
vede această problemă a evenimentelor din Transnistria? 

Ion Iliescu — Noi am exprimat acest lucru şi public, mai ales prin 
declaraţia guvernului. Personal, am trimis două scrisori preşedinţilor 
Kravciuc și Elțîn, care au fost date publicităţii, se cunosc. Considerăm 
de datoria noastră să sprijinim politic eforturile pe care le depune con- 
ducerea Moldovei şi am făcut apel şi la cele două state — Ucraina și 
Rusia — de a acţiona convergent în sprijinul acestor eforturi, pentru 
soluţionarea politică a acestor probleme. Noi considerăm că Repu- 
blica Moldova, ca stat membru al ONU și al CSCE, trebuie sprijinită 
în afirmarea, consolidarea independenței sale şi a respectării dreptu- 
rilor unui stat independent în ceea ce privește suveranitatea, inte- 
gritatea şi riposta cuvenită față de violarea teritoriului său de către 
asemenea formaţiuni care provoacă conflicte pe teritoriul Republicii 
Moldova. 

Rodica Avram, „Curierul Naţional“ — O întrebare pentru dom- 
nul președinte Mircea Snegur. Domnule preşedinte, dumneavoastră 
aţi afirmat adineaori că situația rămâne tensionată în zona Trans- 
nistriei. Consideraţi că există şanse reale ca această situaţie să fie 
soluționată exclusiv pe cale pașnică? 

Mircea Snegur — Eu tot timpul am luptat pentru soluționarea 
situaţiei critice din zona Transnistriei pe cale pașnică. Consider că nici 
pentru un minut nu pot fi încetate eforturile pentru a acţiona în această 
direcţie, acest lucru reieşind din faptul că, deja, de 72 de ore în 
Transnistria se menţine liniștea. Nu au loc incidente. Acest lucru re- 
iese și din încercările de soluţionare a acestei probleme pe cale paș- 
nică, înaintate și susținute de Parlamentul Republicii. Eu consider, 
totuși, că unica soluţie este calea politică, calea pașnică, altă alter- 
nativă mai raţională nu există, pur și simplu. Am urmărit astăzi în 
cotidianul „Moldova suverană“ portretele poliţiştilor care au fost 
înmormântați în această săptămână și nu-mi vin în fire nici până în 
prezent. Deci, voi face toate eforturile pentru a nu mai admite împuș- 
cături, pentru a se termina totul cu bine și pentru a se instala o pace 
civică. O altă cale eu nu văd, chiar dacă sunt criticat de unele forțe, 
reieșind din anumite realități, reieșind din structura populaţiei din 
stânga Nistrului, reieşind chiar și din faptul că poate nu toţi susțin 
politica actualului guvern al Republicii. Totuși, pacea este calea 
noastră pentru viitor. 

Sonia Rusu, Rompres — Domnule președinte, ziarul local din 
Omsk publică azi o ştire în care citează autoritățile Republicii Mol- 
dova, potrivit căreia ei ar apela, în cazul perpetuării cazacilor în zonă, 
la invitarea voluntarilor români. Aveţi în vedere această invitare? 

Mircea Snegur — Am luat cunoștință de această publicaţie acum 
câteva ore, la București. Asta nu este altceva decât o născocire. Nu 
este născocire privitor la cazaci, pentru că nu numai radioul Rusiei 
difuzează astfel de știri, ci și Televiziunea Ostankino oferă ecranul 
pentru fel de fel de atamani care se pronunță pentru ca în Transnistria 
să vină cazacii, chipurile să apere populaţia slavă de genocid. Deci, 
privitor la cazaci, cred că este posibil, astfel, o asemenea acţiune, și 
probabil că voi face un demers, un protest la adresa conducerii Rusiei. 
Este pur și simplu o născocire. 

Agenţia TASS — Domnule președinte Snegur, cum apreciați 
întâlnirea de ieri de la Kiev și, mai concret, poziția oficială a Rusiei 
şi Ucrainei în legătură cu conflictul din Transnistria? 

Mircea Snegur — Apreciez poziţia Ucrainei, în primul rând, ca 
o poziție constructivă, dat fiind faptul că Ucraina s-a pronunțat faţă 
de acest conflict și a stabilit un sistem de control la frontiera dintre 
Republica Moldova şi Ucraina, a întreprins deja măsuri concrete 
pentru a nu admite tranzitarea cazacilor sau a altor doritori de a 
pătrunde în Transnistria. E de dorit ca acțiuni mai prompte să fie 
întreprinse şi din partea Rusiei și, deşi declaraţia privitoare la situaţia 
din Republica Moldova a fost semnată şi de către conducătorul Fe- 
deraţiei Ruse, președintele Boris Elțîn, cred că şi din partea domniei 
sale vor fi luate astfel de măsuri. 

Corina Creţu, „Azi“ — Într-un interviu recent publicat la Mos- 
cova, primul-ministru Valeriu Muravschi insinua că există o înţele- 
gere secretă între Mircea Druc și Igor Smirnov, autoproclamatul 
preşedinte al Transnistriei. Dânsul spunea că încordarea este avan- 
tajoasă unor forţe unite care ar putea acționa cu mâinile Frontului 
Popular. Dacă împărtășiți această apreciere și, dacă da, ce argumente 
concrete aveți pentru susținerea unor astfel de afirmaţii? Oricum, ce 
rol credeți că joacă Frontul Popular — devenit recent creştin și demo- 
crat — în conflictul din partea de răsărit a Republicii Moldova? 

Mircea Snegur — Domnul Muravschi e aici prezent. Nu știu care 
a fost relatarea și a cărei agenţii. Eu unul nu cred ca domnia sa să fi 
făcut o astfel de declaraţie, cum că ar exista o înțelegere între con- 
ducerea Frontului Popular şi liderul separatiștilor, Igor Smirnov. Eu 
nu știu cine din oamenii de bună-credință din dreapta Nistrului ar 
putea încerca vreo înțelegere cu astfel de lider, care nu poate fi numit 
altfel decât un duşman al poporului, atât din partea dreaptă, cât şi din 
partea stângă a Nistrului. Privitor la partea a doua a întrebării dum- 
neavoastră, eu cred că, în aceste clipe, toate forțele democratice din 
Republică — fie cele de la conducere, fie cele din opoziţie — trebuie 
să consolideze şi să apere cauza independenţei, a libertății, cauza 
poporului. 

— Câteva detalii despre procesul de preluare a armatei de către 
Moldova. Când credeți că se va face ? 

Mircea Snegur — Dacă am înteles bine, este vorba de crearea 
armatei Republicii Moldova. După cum știți, Ucraina, Azerbaidjanul 

şi Moldova de la bun început au trecut la crearea forțelor armate 
proprii. Noi păşim pe această cale şi aş putea comunica că, într-ade- 
văr, ieri la Kiev a fost făcut primul pas, între domnul Valeriu 
Muravschi și comandantul suprem al forțelor comune ale CSI. A fost 
pusă temelia întemeierii acestor forțe armate. O bună parte din uni- 
tățile militare aflate în partea dreaptă a Nistrului sunt trecute sub 
jurisdicţia Republicii Moldova, ceea ce devine o bază de creare a 
forțelor armate. 

— Cât de mari vor fi ele? 

Mircea Snegur — În domeniul militar sunt și unele lucruri se- 
crete, despre care nu se poate vorbi. 

Peter Şragher, „Adevărul“ — Credeţi că există o legătură directă 
şi subterană între jefuirea cu atâta ușurință a Armatei a 14-a a CSI de 
către grupările separatiste din stânga Nistrului și declaraţia Rusiei că, 
dacă Moldova se unește cu România, autoproclamata republică 
Transnistria trebuie exclusă din această uniune? 

Mircea Snegur — Cu regret, nu sunt informat despre declarația 
Rusiei în ce privește republica transnistreană. Însă, privitor la prima 
parte a întrebării, trezește pur şi simplu nedumerire faptul că un grup 
de femei pot ataca o unitate militară și ofițerii, ostașii, nu sunt în stare 
să le împiedice pe acestea să curețe depozitele de tot felul de arma- 
ment. Deci, o anumită legătură dintre unele forțe din afara Republicii 
şi forțele separatiste există, fără doar şi poate. 

Călin Neacșu, „France Presse“ — Am înțeles că şi dumnea- 
voastră, domnule Iliescu, şi domnul Snegur ați subliniat dorinţa de 
realizare a păcii pe cale politică. Am să vă întreb, totuşi, dacă s-a 
evocat posibilitatea unui sprijin militar al României acordat Moldo- 
vei, în eventualitatea în care nu se va ajunge la o înțelegere, la o pace 
reală, când răspunsul autorităţilor nistrene la oferta dumneavoastră de 
a se creea o zonă economică liberă a fost: „Nu, noi dorim un stat 
federativ, cu drapel, cu simboluri proprii“. 

Ion Iliescu — Eu cred — și asta am discutat şi astăzi — că nu 
calea militară poate duce la soluţionarea problemelor. Trăim, totuși, 
într-o perioadă de dezvoltare a relaţiilor politice pe plan continental, 
pe plan internaţional. Republica Moldova a fost primită în rândul 

statelor care au aderat la CSCE, urmează reuniunea de la Helsinki a 
miniștrilor de Externe, Moldova a fost primită în rândurile ONU. Sunt 
anumite principii proclamate privind respectarea integrității teritoriale 
a statelor. Cred că aceste norme de drept internațional trebuie să 
călăuzească actele politice și acțiunile concrete. De aceea, cred că 
principalul sprijin pe care ţara noastră îl acordă este cel referitor la 
dezvoltarea relaţiilor noastre pe toate planurile, pe linie economică, 
culturală, pe alte planuri. Ca stat independent, însă, Moldova se poate 
adresa oricui, pentru a-și dezvolta și forțele proprii de apărare a 
integrității şi a suveranităţii proprii. Şi, în contextul relațiilor noastre, 
nu este exclusă nici posibilitatea ca România, în relaţiile cu Moldova, 
cu atât mai mult, ca și în relaţiile cu alte state să acorde sprijinul pe 
care-l consideră necesar pentru activitatea proprie, neimplicându-se în 
conflicte militare, pentru că nu asta este calea rațională a rezolvării 
problemelor. 

Mircea Snegur — Privitor la propunerile elaborate de guvern și 
acceptate de Parlament în ceea ce priveşte crearea unei zone econo- 
mice libere şi dezicerea de crearea unei republici separate şi exclu- 
derea noțiunii de federalizare a Republicii Moldova, sincer vorbind, 
mai mari speranțe punem în mentalitatea conducătorilor de între- 
prinderi, care cred că pot influenţa pozitiv asupra liderilor nenumeroși 
din Transnistria. Spun aceasta pentru că și liderii sunt porniţi într-o 
singură direcţie; ei nu recunosc altceva decât independenţa, federa- 
lizarea etc. Această propunere a fost făcută poate nu atât pentru lideri, 
cât pentru populaţia din partea locului care să influențeze asupra 
conducătorilor de întreprinderi și, prin aceasta, să putem influenţa și 
asupra conducătorilor din Transnistria. 

Agenţia de presă „Reuter“ — Dacă sunteți amabili să ne spuneți 
la ce dată se va semna acordul dintre România şi Moldova şi când se 
va materializa întâlnirea dintre cei patru miniștri de Externe — ai 
României, Moldovei, Rusiei şi Ucrainei — pentru a se găsi o soluție 
negociată a acestui conflict? 

Ion Iliescu — În ce priveşte Tratatul, am discutat asupra conți- 
nutului său; se află într-o fază avansată de elaborare de către cele două 
ministere de externe. Cei doi miniştri vor merge împreună și la 

Helsinki și vor mai discuta asupra acestei probleme. Se creează 
condiţii ca până la finele acestei luni să poată fi semnat acest Tratat. 

Mircea Snegur — Privitor la întâlnirea miniștrilor din cele patru 
țări, cred că la Helsinki, săptămâna viitoare, începând cu ziua de luni, 
este posibil să aibă loc o masă rotundă la care să participe acești 
miniștri și, poate tot acolo, să fie semnată și declaraţia prin care cele 
trei țări ar garanta, într-un anumit mod, crearea condiţiilor pentru dez- 
legarea acestui nod de probleme din Transnistria. 


c. ÎNTÂLNIRE CU LIDERII DE PARTIDE 


În ziua de 23 martie, m-am întâlnit, la Palatul Cotroceni, cu liderii 
partidelor reprezentate în Parlament, întrevedere în cadrul căreia am 
prezentat o informare asupra ultimelor evenimente și a situației în- 
cordate din Republica Moldova, cât și asupra convorbirilor purtate cu 
preşedintele Snegur. Am realizat, deci, un schimb de opinii în legătură 
cu situaţia creată, apreciind situația din stânga Nistrului drept compli- 
cată, dificilă și dramatică, fiind necesară cumpănirea vorbelor și fap- 
telor noastre, pentru a veni în sprijinul rezolvării problemelor, în inte- 
resul comun al celor două state românești. Prezenţa, pe tot parcursul 
întâlnirii, a ziariștilor, i-a determinat pe unii dintre participanţi să 
încerce câștigarea capitalului politic pe seama unei teme foarte arză- 
toare, oferind soluții naive, uneori chiar extreme. Prezint, în conti- 
nuare, relatarea pe marginea acestei întrevederi din ziarul „Azi“ de 
marți, 25 martie 1996: 


„După o scurtă prezentare, prin care preşedintele a rezumat con- 
ținutul convorbirilor cu domnul Mircea Snegur şi evoluţia situației 
din Transnistria, au luat cuvântul liderii participanţi. 

Primul care a lansat ideea posibilităţii intervenţiei militare a 
României a fost domnul Radu Câmpeanu, prezentând această variantă 
ca pe o ipoteză extremă. Din acest moment, s-a declanşat o oarecare 
confruntare, unii vorbitori uitând că nu se află la o discuție în fața unui 
pahar cu vin — unde pot spune tot ce le trece prin minte — , ci la una 

responsabilă, între oameni ce se pretind a fi politici. Dincolo însă de 
câteva declaraţii hazardate (gen: «Independenţa Moldovei nu trebuia 
recunoscută»; «La duritate să răspundem cu duritate»; «Să fim 
pregătiți şi să luptăm, să încurajăm formarea unor grupuri de volun- 
tari») au existat și propuneri de soluţii concrete, lucide şi, mai ales, 
posibile. În calmarea situaţiei, un rol deosebit poate juca diplomaţia 
română, care trebuie să-și intensifice activităţile şi contactele — ceea 
ce și face, de altfel. De asemenea, România trebuie să fie pregătită 
pentru a acorda Moldovei ajutor economic, în eventualitatea în care 
Basarabiei i s-ar bloca sursele de alimentare cu energie. Republica 
Moldova e pe cale să-şi formeze propria armată, șansă sporită în 
urma încheierii acordului dintre premierul Muravschi și mareșalul 
Șapoşnikov, iar acest proces trebuie sprijinit de România, inclusiv 
prin dotări militare.(...) La toate propunerile ce i s-au făcut de-a lungul 
discuţiilor, președintele Iliescu a răspuns în cuvântul său final, unde 
a arătat că preocupările liderilor de partide sunt aceleași cu cele ale 
conducerilor României şi Republicii Moldova. Dar poziţiile oficiale 
trebuie să țină seama de realități şi de acordurile internaţionale, 
precum și de dorinţele celor de la Chișinău: «Independenţa Republicii 
Molaova este o realitate. Importantă e acum consolidarea statutului 
de independență și suveranitate a Moldovei. Numai așa vom putea 
crea platforma necesară și premisele reintegrării. Să privim lucrurile 
Și prin optica de la Chișinău.» 


In finalul întrevederii, ziariștii — care, după cum spuneam, 
asistaseră la întreaga întâlnire — mi-au adresat următoarele întrebări: 


— Vi s-au părut hazardate uneori unele lucruri? 

— Bineînţeles, uneori pasiunile o iau înaintea rațiunii, ca şi, pro- 
babil, dorinţa de a acumula capital politic pe o temă foarte arzătoare. 
Aşa cum am spus, cred că ceea ce trebuie să prevaleze este rațiunea și 
realismul. Cred că, până la urmă, toţi oamenii cu responsabilitate vor 
înțelege. Nu suntem noi mai aproape de evenimente decât cei de la 
Chișinău, ci ei, în primul rând, sunt cei care pot să evalueze cel mai 

bine ce și cum trebuie procedat şi noi să încercăm să-i ajutăm să iasă 
din această situaţie dificilă și să găsească soluţiile cele mai adecvate. 

— Credeţi că întâlnirea dintre cei patru miniștri de Externe va 
avea un rezultat? 

— Am primit deja un semnal de la Helsinki, a fost o întâlnire 
bună, pozitivă, constructivă; s-au receptat poziţiile noastre în mod 
realist, aş zice eu. Declaraţia de la Kiev, pe care am și citat-o, ca şi 
declaraţia guvernului nostru, au fost difuzate ca documente oficiale 
la reuniunea miniștrilor de Externe ai CSCE-ului și vor fi difuzate, de 
asemenea, la ONU ca documente oficiale. Toţi cei patru miniștri de 
Externe au apreciat constructiv această măsură. De asemenea, s-a sta- 
bilit un sistem de contacte permanente şi, în aprilie, ar urma, probabil, 
să se stabilească o întâlnire a celor patru miniștri, la Chişinău, pentru 
a continua dialogul și a discuta împreună măsurile viitoare. 

— Vi s-a cerut din partea Moldovei o intervenție militară în 
extremis? 

— Nu. 


d. „CONDUCEREA POLITICĂ A ROMÂNIEI 
ESTE ALĂTURI DE FRAŢII DE PESTE PRUT“ 
— interviu acordat Televiziunii Române — 


La 29 martie, am acordat un interviu pe această temă Televiziunii 
Române, domnului Paul Șoloc, difuzat în direct în cadrul emisiunii 
„Actualităţi“: 


— Dată fiind acutizarea evoluţiilor din Republica Moldova, l-am 
invitat în Studioul 4 pe președintele României, Ion Iliescu. 

Domnule preşedinte, ați urmărit împreună cu noi informaţiile pe 
care le-am primit până la această oră despre situația din Moldova şi 
ştiu, în acelaşi timp, că sunteți în contact permanent cu Chișinăul. 
Deci, cum se vede de la București situația din Republica Moldova? 

— În primul rând, urmărim cu multă atenție și cu îngrijorare 
această escaladare a evenimentelor, așa cum s-a văzut și din ceea ce 

s-a comunicat astăzi. Are loc o menţinere a unei stări de maximă ten- 
siune, ca urmare a acţiunilor provocatoare ale elementelor separatiste 
din partea stângă a Nistrului. Ceea ce constituie un lucru deosebit de 
grav este că Smirnov, conducătorul acestei așa-zise republici trans- 
nistrene, a lansat chiar o chemare pentru înarmarea unor noi categorii 
de oameni, a unor noi grupe de elemente agresive, ceea ce nu face 
decât să amplifice dimensiunea acestor manifestări. Un lucru deosebit 
de grav, care este o încălcare flagrantă a suveranității Republicii 
Moldova, este prezența și acţiunea cazacilor înarmaţi. Toate acestea 
amplifică pierderile, distrugerile, pierderile de vieți omenești și men- 
tin starea excepţională, pe care conducerea de la Chişinău a decretat-o 
pentru a adopta o serie de măsuri care urmăresc reinstaurarea ordinii, 
controlul asupra acestor fenomene şi stoparea escaladării conflictelor 
militare. Telespectatorii au avut posibilitatea ieri să asculte direct 
expunerea preşedintelui Snegur în legătură cu aceste probleme. 

— Am urmărit cu toţii expunerea problemelor de către președin- 
tele Snegur. După părerea mea, a fost extrem de tranșant şi am urmărit 
împreună şi ultimele informaţii, cele mai recente, şi imagini pe care 
le-am primit din Moldova. Consideraţi că mass-media, Televiziunea, 
pot juca un rol pozitiv în soluționarea problemelor din Moldova? 

— Mai ales printr-o informare obiectivă, pentru că, ceea ce con- 
statăm este că unele mijloace de comunicare, inclusiv Televiziunea 
Centrală de la Moscova, prezintă de o manieră deformată faptele, 
încercând să acrediteze ideea că răspunderea principală ar reveni 
conducerii Republicii Moldova şi inclusiv declararea stării de nece- 
sitate, a stării excepționale, ar constitui un factor de intensificare a 
stării de încordare. Credem că o informare mai obiectivă este de 
natură să arunce o lumină adevărată şi să ajute la soluţionarea 
problemelor, prin antrenarea tuturor factorilor care pot să intervină 
din acest punct de vedere. În ceea ce ne privește, noi ne aflăm într-o 
legătură permanentă cu conducerea Moldovei, aseară am avut o 
convorbire telefonică cu preşedintele Snegur, imediat după decretarea 
stării excepționale. Așa cum s-a anunţat, în cursul zilei de ieri, am 
întreprins mai multe consultări cu conducerea guvernului, cu miniștrii 
de Externe, de Interne, Apărării Naţionale —, am urmărit în 

continuare evoluţia evenimentelor, astăzi am reafirmat disponibili- 
tatea noastră de a acorda tot sprijinul conducerii Republicii Moldova, 
în eforturile sale pentru apărarea integrităţii teritoriale, pentru sto- 
parea escaladării conflictului. Astăzi, aşa cum s-a anunţat, s-a primit 
această scrisoare la Ministerul nostru de Externe, din partea ministru- 
lui de Externe Kozîrev. Am salutat această inițiativă pentru realizarea 
unor consultări cvadripartite, cu experţi din ministerele de Externe ale 
Rusiei, Ucrainei, Moldovei şi României, urmând ca, în cursul zilei de 
mâine sau poimâine, să aibă loc această întâlnire la Chișinău, în ideea 
de a analiza împreună căile de conlucrare, de acţiuni comune, în 
sprijinul Republicii Moldova, pentru dezamorsarea stării conflictuale 
şi găsirea de soluţii pentru rezolvarea politică, pașnică, a problemei. 
Aşa cum s-a menţionat şi în relatarea domnului Muravschi, și noi 
considerăm că o răspundere deosebită revine Armatei a 14-a, care este 
dislocată pe teritoriul Moldovei, îndeosebi în raioanele din partea 
stângă a Nistrului. Am aflat despre prezenţa locţiitorului comandan- 
tului suprem al acestei armate în Tiraspol. Ne exprimăm speranţa ca 
prezența dânsului să fie un element pozitiv și să acționeze tocmai în 
această direcţie, de a împiedica, pe de o parte, implicarea acestei 
armate în conflict, de a împiedica înlesnirea înarmării grupurilor de 
anarhiști sau pătrunderii unor astfel de elemente în depozitele armatei, 
ceea ce provoacă surprindere. Sperăm ca prezenţa locţiitorului co- 
mandantului să ajute din acest punct de vedere. 

— Domnule președinte, o situație uşor delicată, pe care sunt sigur 
că o cunoaşteţi. Poziţia noastră, poziția României — acţiunile 
României față de situația din Moldova — este interpretată diferit 
dincolo de Prut. Pe de o parte, se invocă o anumită lentoare, nu chiar 
reticență, dar să-i spunem lentoare; pe de altă parte, există opinia că 
tot ceea ce facem și poziţiile noastre urmăresc o anexare. V-aș ruga, 
dacă aţi dori, să comentaţi puțin. 

— Sunt mai multe interpretări. Se fac și aluzii privind implicarea 
noastră militară în conflictele de pe Nistru, ceea ce este tot o dezinfor- 
mare a opiniei publice internaționale. În legătură cu abordarea 
problemelor din Moldova, am avut acest dialog şi cu şefii de partide. 
Trebuie să ne învăţăm să privim lucrurile nu numai din optica 

Bucureștiului, ci şi din optica Chișinăului. Din acest punct de vedere, 
mi se pare că a fost o replică interesantă într-un ziar din Chişinău, a 
deputatului Vartic, adresată domnului Ulici, care, într-o luare de 
poziţie la „Europa Liberă“, ar fi îndemnat ca, de la București, să se ia 
măsurile pentru a rezolva problemele Basarabiei, incusiv unficarea 
ş.a.m.d. Și domnul Vartic atrage atenția că poporul, populaţia 
Republicii Moldova este cea care trebuie, în primul rând, să adopte 
cu răspundere măsurile cuvenite în ce privește soarta sa. 

În ceea ce privește pespectiva unificării, aceasta este o chestiune 
care trebuie întreținută şi susținută de ambele părți, luând în consi- 
derare, în primul rând, voința și dorința populaţiei din Republica 
Moldova. Cred că trebuie să manifestăm respectul cuvenit față de 
dânșii și, în evaluările noastre, să ţinem seama că de la Chișinău se 
văd mult mai bine aceste lucruri şi noi suntem datori să venim în 
întâmpinare și să acordăm, atât cât putem, sprijinul necesar. Aș dori, 
în încheiere, să mă adresez în acest spirit fraților noştri de peste Prut, 
asigurându-i că atât conducerea politică a României, guvernul său, 
cât şi întegul popor român se află altăuri de ei, cu inima și cu mintea, 
şi că sunt gata să le acorde tot sprijinul necesar în aceste momente 
grele prin care trec. 


După cum reiese și din acest interviu, ca urmare a înțelegerii con- 
venite la Helsinki, la 1 aprilie s-a desfășurat, la Chișinău, întâlnirea 
miniștrilor de Externe ai Moldovei, Rusiei, Ucrainei și României. 
Exprimând disponibilitatea acestor țări de a contribui la soluționarea 
situației prin mijloace exclusiv politice și de a identifica măsurile 
concrete de reglementare a conflictului din raioanele din stânga 
Nistrului, această întâlnire a avut drept rezultat semnarea unui acord 
cvadripartid ce stabilea condiţiile încetării focului, predării armelor 
deținute de civili și forțele paramilitare, precum și rolul distinct al 
Armatei a 14-a și al armatei Republicii Moldova. Respectat o vreme, 
acest acord a fost ulterior încălcat, fapt ce a determinat, în iunie, la 
Istanbul, realizarea unei noi întâlniri la nivelul miniștrilor de Externe. 

7. VIZITĂ OFICIALĂ ÎN GRECIA 


a. SEMINAR INTERNAŢIONAL 
„EUROPA ŞI ZONA MEDITERANEI“ 


La 10 aprilie 1992, am plecat la Atena, pentru a participa la Con- 
ferinţa internațională „Europa și zona Mediteranei“, organizată de 
Fundaţia „Forum - Crans Montana“, unde au participat numeroși șefi 
de stat și de guvern, precum și oameni de afaceri din Europa, Statele 
Unite, Canada și Japonia. Am participat la această reuniune deoarece 
aborda ca spațiu de referinţă o zonă geopolitică în care se află și țara 
noastră şi care ne interesa în mod direct — bazinul mediteranean și 
vecinătăţile sale — spaţiu în care marile transformări din perioada din 
urmă şi problemele majore ale omenirii erau acut resimtite. Totodată, 
în cadrul Conferinţei a fost dezbătută necesitatea edificării unei noi 
etici mondiale, fondată pe indivizibilitatea menţinerii păcii și asigu- 
rării securității internaţionale, pe consolidarea autorității dreptului 
internațional, pe respectarea drepturilor omului, interdependența in- 
tereselor de stat și nevoia de cooperare, în scopul dezvoltării econo- 
miei mondiale. Pe lângă interesul special al României faţă de temele 
lansate spre dezbatere, această reuniune a prilejuit realizarea unui larg 
schimb de păreri și a unui dialog deschis pentru inițierea colaborărilor 
în spațiul mediteranean. 

Prezenţa mea la Atena a fost considerată, totodată, vizită oficială 
de stat — răspuns la vizita pe care premierul grec a întreprins-o, în 

1991, la Bucureşti, prilej cu care a fost semnat Tratatul de prietenie 
şi colaborare dintre România și Grecia — având întrevederi cu 
preşedintele Constantinos Karamanlis, cu premierul Constantinos 
Mitsotakis, precum și cu președintele Parlamentului grec, domnul 
Athanasos Tzaldaris, întâlniri ce au pus în evidenţă caracterul 
exemplar al relaţiilor româno-elene și îndelungata lor tradiție, ca şi 
perspectiva amplificării și diversificării lor. 

Am avut, de asemenea, numeroase contacte bilaterale, în cadrul 
cărora se înscriu întâlnirile cu primul-ministru al Georgiei — domnul 
Tengiz Sigua, domnul Gyorgy Csoti — vicepreședinte al Comisiei 
pentru relații externe a Parlamentului Ungariei, ministrul de Externe 
al Serbiei — domnul Vladislav Ivanovici. 

De asemenea, întâlnirile cu oameni de afaceri din Grecia au 
relevat existenţa unor condiții prielnice de dezvoltare a cooperării 
dintre agenţii economici din cele două ţări. 

Nu în ultimul rând, amintesc caldele întâlniri cu diaspora română 
— emigrația română din Grecia, precum și greci originari din 
România —, pe care le-am inițiat din convingerea că datoria mea este 
să încerc refacerea punților de colaborare și menţinerea legăturilor 
afective cu românii care trăiesc în afara graniţelor țării. 

Dar, iată, în continuare, interviul acordat postului național de 
radio, la 11 aprilie 1992: 


— Astăzi veți coordona seminarul „Mediterana și statele riverane 
la Marea Neagră“. Ce semnificație acordați seminarului pe care-l veți 
coordona? 

— În contextul temei generale a acestei reuniuni internaţionale, 
care se bucură de o largă apreciere şi participare, există mai multe 
întâlniri cu tematici diverse, cu teme specifice pentru subzone sau 
pentru problematici naţionale. Una din aceste teme se referă tocmai 
la spațiul Mării Negre şi al zonei adiacente, ca o componentă a acestei 
zone de contact între Europa, Africa, Orientul Apropiat. În cadrul 
acestor dezbateri cred că vom adânci preocupările comune ale celor 
implicați în această zonă, pentru dezvoltarea relaţiilor multilaterale, 
pe linie politică şi economică, crearea unei zone de liber-schimb în 


223. 


ION ILIESCU 


acest spaţiu, eare să faciliteze dezvoltarea relaţiilor regionale, 
subregionale, şi ca o componentă a factorilor de stabilitate și secu- 
ritate în spațiul mai larg al zonei adiacente, care formează obiectul 
reuniunii de aici. 

Tinând seamă de participarea la aceste lucrări, sper ca dezbaterile 
pe această temă să se bucure de o prezență activă și de un interes larg. 

— Ştiu că aveți în intenție să promovați instituționalizarea unor 
organisme specifice colaborării în bazinul Mării Negre. 

— Aceste probleme au format obiectul mai multor dezbateri și 
întâlniri de până acum, inclusiv la întâlnirea miniştrilor de Externe 
care a avut loc la Istanbul. Se pregătesc documente care urmează să 
fie semnate la nivel înalt, de către statele coparticipante. În acest 
context, se au în vedere mai multe idei care să creeze organisme 
permanente, care să urmărească dezvoltarea relaţiilor politice și 
economice. Problemele ecologice le-am discutat cu domnul Carteron 
(președintele Fundaţiei „Forum-Crans Montana“) și cu premierul 
Georgiei; am discutat și despre o posibilă dezvoltare a unui centru, 
probabil în România, la Bucureşti, pe problemele ecologice, ale 
mediului în zona Mării Negre. 

— Aici, la Atena, participaţi la o serie de contacte cu personalități 
foarte importante, contacte care se stabilesc, practic, de la o oră la alta, 
fapt pentru care, probabil, programul dumneavoastră este absolut 
imprevizibil. 

— Acesta este avantajul unor asemenea reuniuni, pentru că faci- 
litează contacte multiple, bilaterale şi multilaterale, care substituie 
vizite numeroase. Am avut o astfel de întâlnire cu premierul Georgiei, 
în care am și abordat câteva chestiuni concrete legate de finalizarea 
unui tratat de prietenie între țările noastre. Avem tradiții bune din 
acest punct de vedere; este un stat care a luat recent ființă, cu care 
n-am avut, nu avem probleme litigioase, în schimb, avem o sume- 
denie de interese comune, reciproce, și am discutat tocmai despre 
asemenea proiecte comune pe care să le abordăm la o întâlnire ulte- 
rioară. Am primit o invitaţie de a face o vizită la Tbilisi în cursul lunii 
mai, când vom semna, probabil, şi Tratatul de prietenie dintre țările 
noastre. 

Deci, o asemenea reuniune oferă multe posibilităţi şi pentru 
contacte bilaterale cu gazdele, precum și cu participanții la reuniune. 


Așadar, în cadrul reuniunii cu tema „Securitatea în bazinul me- 
diteranean“, am fost solicitat să moderez şedinţa plenară intitulată 
„Mediterana și statele riverane Mării Negre“, rostind discursul intro- 
ductiv, din care redau unele fragmente, așa cum au apărut ele în ziarul 
„Dimineaţa“ din 12 aprilie: 


„Schimbările structurale din ansamblul sistemului politic mon- 
dial creează pentru prima dată în istoria postbelică premisele unei 
abordări cu adevărat noi a problemelor securităţii şi cooperării la scară 
globală, regională și națională. În prezent, Europa trebuie să facă față 
unor probleme noi, să conceapă şi să realizeze securitatea şi coope- 
rarea la scara întregului continent, să se deprindă a acţiona ca o 
entitate. În aceste condiţii, este esenţial ca securitatea şi cooperarea 
să capete un conținut nou, concret, atât în dimensiunea lor globală, 
cât și regională și subregională. 

În virtutea acestei abordări, România, în paralel cu eforturile 
pentru realizarea obiectivelor cooperării europene și clădirea pe baze 
noi a raporturilor sale bilaterale cu statele participante la CSCE, a 
acordat și acordă o importanţă deosebită structurilor regionale de 
cooperare și securitate. Procesul schimbărilor structurale de pe con- 
tinentul european și deschiderile din ultima vreme de cealaltă parte a 
Europei oferă, poate pentru prima oară, premisele favorabile pentru 
lansarea unor ample proiecte vizând securitatea și cooperarea în aria 
mediteraneană. În acest domeniu, Europa, prin procesul CSCE, dis- 
pune de o experienţă valoroasă. Aceasta constituie, cu siguranță, o 
sursă de inspirație și, în multe privinţe, un model care poate fi pus în 
valoare, ținându-se, desigur, seama de condiţiile specifice zonei 
mediteraneene. Ne referim, în primul rând, la principiile CSCE. Se 
recunoaște astfel locul cheie al dimensiunii umane, al asigurării și 
respectării drepturilor omului şi libertăţilor sale fundamentale, ca o 

componentă esenţială a edificării unui sistem de securitate şi 
cooperare în Mediterana. Având în vedere realitatea din spaţiul medi- 
teranean, edificarea securităţii și cooperării în această regiune nu 
poate fi, credem, concepută decât ca un proces multidimensional. 
Dimensiunea politico-militară, care este cea mai complexă, reclamă 
o atenţie deosebită şi abordări graduale, în cadrul unui proces dinamic 
Şi coerent. 

În opinia noastră, un potenţial deosebit şi perspective favorabile 
există în domeniul cooperării economice între statele mediteraneene. 
Dincolo de îndelungata tradiție existentă, puternice argumente ple- 
dează în acest sens. Interesul reciproc, complementaritatea nevoilor şi 
resurselor, proximitatea geografică şi mijloacele de comunicaţie 
existente între ţările partenere sunt doar câteva dintre acestea. În 
sfârşit, în stadiul actual un rol fundamental revine, în opinia noastră, 
măsurilor de promovare a investiţiilor private şi cooperării între 
întreprinderi mici şi mijlocii, inclusiv prin înlesniri bancare, fiscale 
şi vamale, astfel încât, treptat, să capete contur o nouă zonă eco- 
nomică în bazinul Mediteranei. 

România susține iniţiativa vizând crearea unui for pentru secu- 
ritate și cooperare în Mediterana. Prin eforturile sale, un asemenea for 
ar putea contribui la pregătirea premiselor necesare în vederea elabo- 
rării și adoptării unei viitoare carte asupra securităţii şi cooperării în 
regiunea Mediteranei. 

Țările din bazinul Mării Mediterane sunt legate de cele din zona 
Mării Negre nu numai geografic, ci şi prin comunitatea de interese, 
de tradiţii și cultură. Organizația pe cale de constituire a ţărilor din 
zona Mării Negre poate aduce o dimensiune nouă colaborării medi- 
teraneene. Integrarea, inclusiv prin constituirea treptată a unei zone 
de liber-schimb, a unor arii europene tot mai extinse, este în interesul 
stabilităţii și securității atât în Europa, cât şi în nordul Africii și estul 
Asiei. 

Aşa cum altădată Mediterana a fost leagănul unor civilizații înflo- 
ritoare, și în prezent spațiul mediteranean, cu imensul său potenţial, 
poate să producă și să radieze cultură, cooperare şi securitate.“ 

b. ÎNTÂLNIRI OFICIALE BILATERALE 


Așa cum am amintit deja, la 11 aprilie am avut și o serie de în- 
tâlniri bilaterale cu oficialitățile elene — cu preşedintele Karamanlis 
Şi, de asemenea, cu primul-ministru elen. Redau declaraţiile acordate 
presei după aceste întâlniri: 


„Întâlnirea cu președintele Karamanlis a fost un moment politic 
important al întregului program al vizitei noastre la Atena. A fost un 
schimb de păreri și de informaţii reciproce despre situația din cele 
două țări. Președintele Karamanlis s-a interesat despre evoluţia vieţii 
politice de la noi, de problemele cu care se confruntă România. A fost, 
de asemenea, o informare reciprocă despre evenimentele care se 
petrec în jurul nostru, mai ales situaţia din Iugoslavia, punctele de 
conflict generate de procesul de destrămare a imperiului sovietic, 
conflictele din Moldova, din Transnistria, ca şi preocupările legate de 
dezvoltarea factorilor de stabilitate în zonă. În acest context, am apre- 
ciat împreună relaţiile bune dintre România şi Grecia, care se bazează 
pe o tradiție bogată de prietenie, încredere reciprocă și solidaritate. 
Noi nu am avut și nu avem probleme litigioase între țările noastre și 
acesta constituie un element pozitiv şi un factor de stabilitate în 
această zonă care cunoaște atât de multe puncte fierbinți.“ 


De asemenea, după întâlnirea cu premierul Mitsotakis, am de- 
Clarat: 


„Am acceptat cu plăcere invitația de a participa la această reu- 
niune internaţională de la Atena, care a suscitat un interes larg şi care, 
de asemenea, mi-a prilejuit și întoarcerea vizitei pe care premierul 
Mitsotakis a făcut-o anul trecut la Bucureşti, cu prilejul semnării 
Tratatului de prietenie dintre țările noastre. 

Întâlnirile noastre au, de acum, o tradiţie; este a patra noastră 
întâlnire majoră și ea reconfirmă importanţa întâlnirilor personale, a 
contactelor și schimburilor de păreri. Cu satisfacție am putut constata 

că relaţiile bilaterale dintre țările noastre se dezvoltă într-o direcție 
bună. Avem un fundament solid, tradiţii bogate în istoria popoarelor 
noastre care, niciodată, n-au avut probleme litigioase, n-au avut con- 
flicte; din contră, au fost mereu alături, s-au sprijinit reciproc, au fost 
caracterizate de simpatie și solidaritate reciprocă. Iar astăzi constatăm 
că există un climat favorabil şi un interes reciproc pentru dezvoltarea 
şi diversificarea relaţiilor pe toate planurile, și pe linie politică, şi 
economică, şi culturală, ştiinţifică, umană. Cred că relațiile bilaterale 
dintre România şi Grecia sunt un bun exemplu de relaţii reciproc 
avantajoase, de stimă şi respect reciproc şi, în același timp, un element 
pozitiv pentru echilibru și stabilitate în această parte a lumii.“ 


8. CONFERINŢĂ DE PRESĂ 
— 14 aprilie 1992 — 


Ajunsesem la jumătatea primăverii și nu reușisem încă să răspund 
solicitării de a mă întâlni, într-un cadru mai larg, cu reprezentanții 
mass-media. Am convocat, așadar, o conferinţă de presă, în deschi- 
derea căreia am rostit următorul cuvânt introductiv: 


» În legătură cu vizita la Atena. 


Au fost două componente ale acestei vizite. În primul rând, cea 
bilaterală, răspunsul la invitația președintelui Karamanlis şi a premie- 
rului Mitsotakis, în urma semnării, anul trecut, a Tratatului de priete- 
nie şi colaborare dintre țările noastre. Am avut, aşa cum se știe, cu 
acest prilej, discuţii cu președintele, cu premierul, cu președintele 
Parlamentului, domnul Tsaldaris, cu alți membri ai guvernului, cu 
oameni politici, cu oameni de afaceri și o întâlnire cu diaspora română 
din Grecia. 

Ceea ce aş putea puncta este constatarea comună, în toate aceste 
discuţii, a satisfacţiei pentru dezvoltarea relaţiilor bilaterale, interesul 
reciproc pentru extinderea, diversificarea acestora. Am considerat 
împreună că acest lucru este important nu numai pentru cele două ţări, 

ci relaţiile dintre țările noastre constituie un element de echilibru și 
de stabilitate în zonă, în general. 

Al doilea element a fost cel multilateral, participarea la Forumul 
internaţional cu tema «Europa și Mediterana în noua ordine mondia- 
lä». În cadrul acestei reuniuni am fost invitat să prezidez și un seminar 
cu tema «Mediterana și statele zonei Mării Negre». Asemenea 
reuniuni se consacră în viața internaţională ca prilejuri importante de 
dialoguri; toată lumea apreciază acest cadru de contacte, covorbiri, 
dialoguri cu caracter neoficial, neformal, ceea ce oferă prilejul trecerii 
în revistă a unor probleme actuale, de interes general. 

Câteva idei privind dezbaterile din acest Forum și, mai ales, de la 
seminarul care ne-a interesat în mod nemijlocit, privind zona Mării 
Negre, integrată în contextul mai general al dezvoltării vieţii contem- 
porane pe continent și în zona Mării Mediterane. 

În primul rând, toți participanții au subliniat interesul pentru legă- 
turile pe care le reprezintă zona Mării Negre cu spaţiul mediteranean. 
În această privință pledează şi tradiţiile bogate — istorice, culturale 
—, interesele economice reciproce, interesele de securitate. 

În al doilea rând, problemele stabilităţii din această zonă prezintă 
un interes mai general pentru stabilitatea şi securitatea general-eu- 
ropeană. În această privință, au format obiectul unor discuţii și s-au 
manifestat preocupări generale privind desfășurarea evenimentelor 
din lugoslavia, din fosta URSS, în particular evenimentele din Trans- 
nistria; a fost şi o delegaţie din Moldova care a prezentat informaţii 
în legătură cu desfășurarea acestor evenimente. 

În al treilea rând, se manifestă un interes mare pentru dezvoltarea 
cooperării economice în această zonă, în zona Mării Negre în par- 
ticular, în legătură şi cu acordul parafat în februarie de miniștrii de 
Externe din zona Mării Negre, care urmează să fie definitivat şi 
semnat într-o întâlnire la nivel înalt. Această zonă, această cooperare 
economică nu este în nici un fel gândită — și acest lucru a fost subli- 
niat de către toți — ca o formă contrapusă altor comunități econo- 
mice, Pietei Comune sau procesului general-european ci, din contră, 
toate aceste forme de cooperare zonală, regională, subregională sunt 
considerate ca fiind elemente componente ale procesului general-eu- 

ropean de apropiere, de creeare în perspectivă a spaţiului economic 
european. De altfel, se cunoaşte că în toată Europa, în afara Pietei 
Comune, exista Asociaţia pentru Liber Schimb, cooperarea țărilor 
nordice; noi avem anumite tradiţii de cooperare balcanică, discutăm 
despre o zonă a bazinului dunărean, în perspectivă se profilează o 
zonă a bazinului dunărean, o zonă de interes de-a lungul magistralei 
transeuropene: Marea Neagră-Dunăre-Rin-Marea Nordului. Această 
tematică, de asemenea, a format obiectul unor discuţii și în cadru 
multilateral, și în cadru bilateral. 

În al patrulea rând, aceste chestiuni au fost conectate cu procesele 
dificile pe care le reprezintă integrarea general-europeană în perspec- 
tivă imediată. Acesta va fi un proces îndelungat. Aceste dificultăți 
sunt determinate de diferențele de nivel economic, de nivel tehno- 
logic, de competitivitate. Știm foarte bine, ne aflăm în pline negocieri 
cu Piaţa Comună, dificultăţile care sunt din acest punct de vedere, 
ținând seama de măsurile protecționiste ale Pieței Comune în legătură 
cu extinderea legăturilor cu alte state, inclusiv chiar cu state mai 
apropiate ca nivel şi din punctul de vedere al competitivităţii econo- 
mice, cele din Asociaţia Liberului Schimb. 

În același timp, s-au remarcat din nou procesele contradictorii 
care au loc pe continent. Pe de o parte, procesele de integrare econo- 
mică şi politică în vestul european, şi, pe de altă parte, procesele 
dezintegratoare din estul Europei. În acest context, cooperarea zonală 
este privită ca un element de facilitare a eforturilor naţionale ale fiecă- 
reia din ţările din estul european pentru depăşirea fenomenelor de 
criză prin care trec aceste țări, pentru promovarea reformei econo- 
mice, a tranziției spre economia de piață. De asemenea, toate aceste 
dezvoltări în plan zonal sunt privite şi ca o treaptă necesară pentru 
procesul, în perspectivă, de integrare general-europeană. 

S-a reliefat, în același timp, importanța zonei Mării Negre şi a 
Mediteranei ca zonă de contact între civilizații, între Europa, Africa 
de Nord, Orientul Apropiat, importantă şi pe plan politic, şi pe plan 
economic, şi pe planul securităţii. De asemenea, apare o problematică 
de mare interes, în perspectivă, pentru sfârșitul de secol și începutul de 
secol viitor, a raportului dintre Nord şi Sud, dintre Nordul bogat și 

Sudul sărac. Această zonă de contact prezintă, din acest punct de ve- 
dere, interes — pentru un experiment la scară globală, cu care se con- 
fruntă deja civilizația mondială, care va deveni una dintre problemele 
complicate ale viitorului apropiat: fenomenul subdezvoltării și nece- 
sitatea eforturilor conjugate pentru reducerea decalajelor. Deocam- 
dată, ultimele trei decenii marchează adâncirea decalajelor dintre 
lumea bogată şi lumea slab dezvoltată a economiei mondiale. 

În fine, o temă care a format, de asemenea, obiectul unor preocu- 
pări și a fost subliniată ca atare, o reprezintă cooperarea necesară, 
multilaterală în domeniul echilibrului ecologic și al protecției me- 
diului, zona Mării Negre şi a Mării Mediterane prezentând probleme 
specifice, constituind zone afectate de procesele de poluare, de 
deteriorare a mediului acvatic, în primul rând, dar și al celui aerian, 
problematică care se prezintă ca una dintre problemele globale cu care 
se confruntă civilizaţia contemporană. 


O a doua chestiune asupra căreia voiam să spun câteva cuvinte 
este întâlnirea cu președintele Snegur, de duminică, la Suceava. 


A fost un prilej pentru un nou contact și o informare reciprocă, 
mai ales în legătură cu evoluţia evenimentelor după întâlnirea celor 
patru miniștri de Externe de la Chişinău, din 6 aprilie, întâlnire, la 
care, cum știți, a fost prezent şi un reprezentant al Centrului din Praga 
al CSCE. 

Ceea ce am putut marca pozitiv este respectarea hotărârii privind 
încetarea focului; în aceste zile au mai fost unele încălcări, dar izolate. 
Însă, în mare, s-a observat încetarea ostilităților. În toată această 
perioadă, s-au desfășurat activ lucrările comisiei mixte cvadripartite, 
creată după întâlnirea miniștrilor, comisie care urmăreşte respectarea 
hotărârii de încetare a focului şi de dezamorsare a conflictului. S-au 
efectuat, de asemenea, vizite în stânga Nistrului și la Tighina. Am 
primit chiar aseară o informaţie în legătură cu activitatea desfășurată 
la Tighina, unde era un punct convulsiv — între unitățile armate din 
acest oraş și din câteva localităţi din zonă și forțele de ordine, de 
poliţie din Moldova. A început de ieri, pe baza unui acord al grupului 
mixt, retragerea unor formațiuni armate care existau în aceste locali- 

tăţi, predarea armelor de către gardişti unor formațiuni civile, înce- 
perea lucrărilor de deminare a unor obiective și a unor puncte, deblo- 
carea drumurilor și luarea de măsuri pentru funcționarea normală a 
secțiilor de poliție şi miliție, ceea ce reprezintă elemente pozitive în 
contextul acestor măsuri luate în ultima vreme. Urmează ca, în 
curând, să aibă loc o nouă întâlnire a miniştrilor de Externe, pentru a 
trage concluzii asupra evoluţiei din toată această perioadă și a gândi 
noi măsuri. De asemenea, preocupări față de această situaţie există şi 
la Departamentul de Stat al Statelor Unite și la Comunitatea Euro- 
peană, la organismele CSCE și unele state din CSI — Ucraina, 
Kazahstanul şi altele, care au apreciat pozitiv, au susținut eforturile 
Republicii Moldova pentru soluționarea politică a conflictului. 

Ca elemente negative, am putea marca sprijinul acordat şi în 
această perioadă mișcării separatiste din Transnistria din partea unor 
forțe conservatoare din Rusia. Din acest punct de vedere, un efect 
deosebit de negativ l-a avut vizita vicepreședintelui Ruțkoi în Trans- 
nistria, cuvântările lui din Tiraspol, ca și raportul său în fața Congre- 
sului Deputaţilor Poporului din Federaţia Rusă. De asemenea, unele 
poziţii exprimate în cadrul acestui Congres, și chiar unele aprecieri 
din Declarația adoptată de Congres, care ignoră unele principii funda- 
mentale de drept internaţional, respectarea strictă a independenței și 
integrității unui stat independent, a Republicii Moldova, și lipsa unei 
poziții clare, de condamnare a mercenarilor, a cazacilor, care au 
apărut pe teritoriul acestui stat şi a celor care-i sprijină. 

O problemă importantă o prezintă prezența Armatei a 14-a în 
această zonă care, în momentul de faţă, este o armată străină pe teri- 
toriul unui stat independent. Această chestiune, iarăşi, nu este aborda- 
tă cu suficientă claritate. Există un acord și s-au început câteva măsuri 
pentru preluarea unor unităţi existente pe teritoriul dintre Prut şi 
Nistru ale acestei armate. Se lucrează la un proiect privind statutul 
acestei armate de pe teritoriul Republicii Moldova, până la 1 ianuarie 
1993. Noi considerăm că statutul acestei armate trebuie să fie clar, 
bine definit; nu este admisibil ca această armată să proclame ultima- 
tumuri, să pună condiţii. Nu are caracter de forță neutră, ci, în cadrul 
conflictului, s-a manifestat ca forță partizană; dar o asemenea armată 

nu-și poate permite să adopte nici un fel de măsură fără acordul con- 
ducerii statului pe teritoriul căruia se află. Este una din problemele 
cele mai delicate ale evoluţiei viitoare. 

În ceea ce ne privește, am acordat și vom acorda în continuare, 
tot sprijinul politic necesar conducerii Republicii Moldova și în rela- 
tiile directe, și pe plan internaţional. Am fost prezenți, iar delegaţii 
noştri acționează în cadrul comisiei mixte; am acordat și vom conti- 
nua să acordăm sprijin economic, umanitar — a apărut un număr mare 
de refugiaţi și sunt dificultăţi economice din acest punct de vedere. 
La nivelul guvernului se acționează în spiritul înțelegerilor anterioare, 
pentru dezvoltarea cooperării economice, comerciale, între unități 
industriale şi pe linie agricolă; vrem să dăm câmp larg dezvoltării 
cooperării bilaterale pe toate planurile. Considerăm că singura cale 
este căutarea de soluţii politice conflictului care s-a creat, care trebuie 
să pornească de la un principiu fundamental — respectarea suvera- 
nităţii şi integrității statului independent al Moldovei, respectarea 
normelor dreptului internaţional. 

Aşa cum am arătat, organismele CSCE au manifestat sensibi- 
litate, au trimis şi un reprezentant la întâlnirea miniștrilor de Externe; 
la nevoie vom sprijini Republica Moldova pentru a apela la sprijinul 
organismelor internaţionale. Sperăm ca, în cadrul creat, să se poată 
găsi soluţii pentru a dezamorsa și a evita apariția de noi forme de 
reluare a stării conflictuale. 


Asupra problemelor de politică internă — economice, politice — 
nu aş dori să mă opresc acum. Aş puncta doar câteva idei. 


Una din problemele care preocupă pe toată lumea este perspec- 
tiva viitoarelor alegeri — parlamentare și prezidențiale. Din infor- 
mațţiile pe care le am, sunt premise ca Parlamentul să poată adopta, 
până la finele acestei luni, legile necesare pentru aceste alegeri și, 
deci, să se poată realiza organizarea lor până la finele lui iunie, cel 
târziu începutul lunii iulie. 

În legătură cu dificultăţile economice cu care se confruntă țara. 
consider necesar un efort comun, conjugarea eforturilor tuturor forțe- 
lor politice şi sociale, în sprijinul depășirii acestor dificultăţi. Nu prin 

accentuarea tensiunilor și stimularea unor mişcări revendicative, care 
să ducă la încetarea lucrului și presiuni asupra guvernului, se vor solu- 
ţiona problemele. În această chestiune sunt necesare răbdare și sprijin 
pentru guvern, pentru promovarea consecventă a programului de re- 
formă și a măsurilor specifice depășirii unor dificultăți cu care se con- 
fruntă economia naţională. Consider deosebit de util şi de important 
dialogul statornicit între guvern, patronat şi sindicate şi asigurarea 
unui conţinut cât mai temeinic continuării statornicirii acestui dialog, 
ca element de găsire a unor soluţii și de depăşire a unor dificultăţi, 
ținând seama de costurile sociale grele pe care cea mai mare parte a 
populaţiei le suportă în această perioadă. 

De asemenea, ne aflăm în plină campanie agricolă de primăvară, 
deosebit de importantă pentru aprovizionarea populaţiei, şi consider 
necesar ca guvernul să continue eforturile pentru sprijinirea lucrărilor 
specifice acestui sezon, indiferent de forma de proprietate existentă 
în agricultură, ca și grăbirea punerii în posesie şi a distribuirii titlurilor 
de proprietate tuturor proprietarilor. 

În fine, va veni la rând o acţiune de importanţă foarte serioasă — 
politică şi socială — , distribuirea certificatelor, a bonurilor de valoare 
prevăzute în Legea marii privatizări — reprezentând 30% din valoa- 
rea de capital a societăților comerciale —, o acţiune care a format 
obiectul unei discuţii la guvern, de care răspunde Agenţia de Privati- 
zare, dar şi toți ceilalți factori guvernamentali, şi care va trebui tratată 
cu deosebită atenţie pentru a se asigura un cadru cât mai normal de 
desfăşurare.“ 

9. VIZITA OFICIALĂ 
ÎN REPUBLICA MOLDOVA 


După cum reiese și din capitolele anterioare, contactele României 
cu Republica Moldova au fost deosebit de strânse, mai ales în urma 
proclamării independenţei Republicii Moldova, moment ce a marcat, 
practic, desprinderea acesteia de Moscova. După repetate întrevederi 
realizate cu președintele Snegur dincoace de Prut și în cadrul reuniu- 
nilor internaționale, primisem, la rândul meu, invitaţia de a vizita ofi- 
cial Republica Moldova. 

Programată inițial pentru luna martie, amânată apoi datorită con- 
flictului declanșat în raioanele din stânga Nistrului, prima vizită a 
şefului statului român în noul stat independent Republica Moldova 
s-a desfășurat în zilele de 18 şi 19 mai 1992. Ea s-a concretizat prin 
încheierea unor acorduri de colaborare între cele două state (în dome- 
niul învățământului, științei, culturii și sănătății, pentru schimburile 
de mărfuri și pentru pregătirea personalului din administrația locală) 
— expresie a sentimentelor reciproce de prietenie, întrajutorare și 
solidaritate, manifestate discret dar concret, în ciuda unei conjuncturi 
total nefavorabile, generată de menţinerea conflictului din autopro- 
clamata republică Transnistria. În momentul vizitei pe care am între- 
prins-o la Chişinău, din cauza acestui conflict, legăturile internatio- 
nale ale Republicii Moldova erau practic blocate, îngheţate, motiv 

pentru care conducerea acesteia a considerat inoportună încheierea 
unui Tratat de înțelegere și fraternitate în forma propusă de partea 
română. Pe de altă parte, pe noi, românii, nu ne interesa un document 
formal, diluat și general și, de aceea, arătând că un asemenea Tratat 
este de o importanță mult prea mare pentru a putea fi abordat în func- 
ție de un trecător context politic, am propus adoptarea acordurilor în 
diverse domenii de activitate, formulă acceptată și de conducerea 
Republicii Moldova. 

Pe lângă această componentă bilaterală, temele discuţiilor purtate 
în 1992 la Chișinău au fost dominate de evenimentele grave ce se 
petreceau în autoproclamata Transnistrie, unde separatiștii continuau 
să lupte pentru izolarea de Chișinău. 

Așadar, dacă prima parte a vizitei mele în Republica Moldova a 
vizat aspectul politic, cea de-a doua a avut o componentă sentimen- 
tală: vizite la Floreşti (locul nașterii preşedintelui Mircea Snegur), 
Bălți, întâlniri cu oameni din republică, cu care am avut un important 
schimb de opinii Și impresii. 

Iată, în continuare, declaraţia acordată, la 18 mai, înaintea plecării 
spre Chișinău: 


„În legătură cu vizita la Chișinău, aș vrea să punctez câteva idei. 
În primul rând, semnificaţia politică a acestei vizite, prima după pro- 
clamarea independenței politice a Republicii Moldova. Aș remarca 
două momente majore ale temelor dezbaterilor pe care le vom avea 
cu acest prilej. În primul rând, ne vom referi la situaţia încă încordată 
care se menține în raioanele din estul Nistrului, la mecanismul care 
s-a statornicit prin participarea reprezentanţilor celor patru state, în 
urma celor două reuniuni la nivelul miniştrilor de externe, care a dat 
în general rezultate. Situaţia rămâne însă în continuare încordată, cu 
.răbufrtiri, cu încălcări ale acordurilor. Vrem să ne informăm reciproc 
asupra modului în care vom conlucra în continuare cu reprezentanţii 
Rusiei și ai Ucrainei, pentru a consolida acest proces început şi pentru 
a căuta soluţii politice, paşnice, tuturor problemelor. A lăsa să esca- 
ladeze încordarea, tensiunea, confruntările militare înseamnă a se 

compromite toată această problemă şi a se crea o stare periculoasă de 
conflict. Singura cale trebuie să fie calea politică, a măsurilor paşnice. 

În al doilea rând, vrem cu acest prilej să dăm impuls dezvoltării 
relațiilor pe toate planurile şi, în primul rând, pe linie economică. Si- 
tuaţia încordată a frânat cumva acest proces al dezvoltării relațiilor 
directe, al promovării a ceea ce s-a desemnat sub cuvântul de «inte- 
grare» pe linie economică, culturală, pe toate planurile. Comisia mixtă 
pentru relaţiile economice a lucrat timp de două zile, iar rezultatele 
sunt pozitive. S-au stabilit măsuri concrete pe planul extinderii con- 
tactelor nemijlocite între agenţii economici, s-a realizat un cadru — 
va fi semnat și un acord comercial — , s-au constituit grupe de lucru 
care să asigure relaţii nemijlocite între ministere, departamente, un 
cadru de dezvoltare a contactelor şi conlucrării nemijlocite între agen- 
tii economici. 

Cu acest prilej se va semna, de asemenea, un acord cultural, pen- 
tru a crea cadrul dezvoltării relaţiilor în acest sector, un acord în do- 
meniul sănătății, un altul pentru asistență în domeniul formării cadre- 
lor pentru administraţia locală. Căutăm, deci, să relansăm întregul 
proces de dezvoltare a relaţiilor bilaterale, pentru stabilirea unui cadr” 
de extindere a procesului de integrare economică, culturală, pe toate 
liniile, între cele două republici-surori.“ 


Radio „România Actualități“ a redat sosirea pe aeroportul din 
Chișinău în felul următor: 


Este ora 10. În acest moment, aeronava cu care a călătorit pre- 
şedintele României, domnul Ion Iliescu, spre Chişinău, a aterizat pe 
aeroportul din Capitala Republicii Moldova. 

În grupul de oficialități ale Republicii Moldova, disting pe 
preşedintele republicii, domnul Mircea Snegur, la a cărui invitație 
a sosit acum preşedintele României, domnul Ion Iliescu, pe domnul 
Alexandru Moşanu — preşedintele Parlamentului Republicii Moldo- 
va, pe domnul Valeriu Muravschi — primul-ministru al Republicii 
Moldova, pe domnul Ion Ungureanu — ministrul Culturii și Cultelor, 

pe domnul Anatol Plugaru — ministrul Securităţii Statului, pe dom- 
nul Nicolae Ţîu — ministrul de Externe, domnul Ion Costaş — mi- 
nistrul Apărării, domnul Andrei Sangheli — ministrul Agriculturii și 
Alimentaţiei, pe domnul Ion Borşevici — consilier prezidențial. 

Din aeronava prezidențială a coborât grupul de oficialități române 
în frunte cu domnul Ion Iliescu, însoțit de domnii Adrian Năstase — 
ministrul de Externe, Ludovic Spiess — ministrul Culturii, Mircea 
Maiorescu — ministrul Sănătății. 

Domnul Ion Iliescu este întâmpinat cu pâine şi sare de un grup de 
tineri îmbrăcaţi în costume populare tradiționale moldovenești; i s-au 
oferit, de asemenea, un pahar cu vin şi flori. Președintele României, 
domnul Ion Iliescu, se îmbrățișează cu preşedintele Snegur, cu cele- 
lalte oficialități din Republica Moldova. 

În salonul oficial al aeroportului, domnul Ion Iliescu schimbă 
primele impresii cu președintele Republicii Moldova, domnul Mircea 
Snegur. Mai disting, de asemenea, în grupul delegației române care a 
coborât din avionul prezidențial, pe secretarii de stat din Depar- 
tamentul administraţiei publice, domnii Doru Viorel Ursu şi Mircea 
Vaida. 

Ion Iliescu — În primul rând, vreau să-mi exprim satisfacția 
pentru acest prilej de a vizita Chișinăul şi Republica Moldova, stat 
suveran, independent, în această calitate pe care o am de reprezentant 
al României; de altminteri, am mai fost în Chişinău, dar în alte con- 
dițiuni. 

Cred că trebuie să subliniem semnificația politică a acestui mo- 
ment al dezvoltării contactelor, relaţiilor la nivelul cel mai înalt între 
cele două state românești. Este o evoluţie firească și o dezvoltare a 
relaţiilor directe care s-au statornicit între noi, care va căpăta și o anu- 
mită substanță. Această întâlnire a fost precedată de reuniunea Comi- 
siei mixte, care a discutat aspecte concrete ale dezvoltării relațiilor 
economice, inclusiv un protocol privind schimburile comerciale, dar 
şi cadrul juridic și economic al extinderii cooperării în producție, al 
cooperării pe toate planurile, în activitatea economică. Ca o concre- 
tizare a acestor chestiuni, în delegația noastră sunt 25 de oameni de 
afaceri, reprezentanți de firme, care vor stabili relaţii nemijlocite cu 

parteneri din Republica Moldova, pentru a da mai multă substanță și 
concretețe dezvoltării relaţiilor noastre economice. 

De asemenea, ministrul Culturii va semna cu ministrul Culturii 
al Moldovei, un acord privind cadrul de desfășurare a relaţiilor în anii 
următori în domeniul culturii, ştiinţei, învățământului, artei. Ministrul 
român al Sănătăţii și ministrul Sănătăţii al Republicii Moldova vor 
semna un program comun de acţiune în acest domeniu. Avem doi 
secretari de stat din domeniul administraţiei locale, care urmează să 
semneze câteva documente privind cooperarea în domeniul formării 
personalului din administraţia locală. 

Suntem convinși că cele două zile de discuţii pe care le vom avea 
vor fi de substanță și noi marcăm cele două elemente componente: pe 
de o parte, interesul comun pentru a dezvolta cadrul relațiilor directe 
bilaterale, într-un context nou și, în al doilea rând, aspectul politic. 

Noi apreciem pozitiv modul în care au evoluat lucrurile pe baza 
înţelegerii dintre miniștrii de externe ai celor patru state — Moldova, 
Ucraina, România şi Rusia — pentru a găsi soluţii politice stării 
conflictuale care s-a creat în partea stângă a Nistrului. Sunt, după câte 
cunoaștem, și încălcări ale acordurilor respective, elemente de ten- 
siune; sperăm ca împreună, prin eforturi comune, prin valorificarea .+ 
ceea ce s-a realizat pozitiv în conlucrarea reprezentanților celor patru 
state, să găsim soluțiile pentru ca — pe cale politică, paşnică — să se 
rezolve aceste probleme. 

— Domnule preşedinte, la întâlnirea pe care aţi avut-o, în 25 ia- 
nuarie, la Ungheni, în comunicatul oficial dat publicității s-a vorbit 
despre semnarea Acordului de fraternitate, de colaborare dintre 
România şi Republica Moldova. Va fi acesta acel moment? 

Ion Iliescu — Deocamdată, nu. Așa cum am arătat, vrem să re- 
luăm acest proces care a fost întrerupt prin apariţia stărilor tensionale 
de care vorbeam, şi vrem să-l reluăm pornind de jos în sus, adică să 
punem bazele procesului de dezvoltare, al conlucrării şi colaborării 
pe toate planurile, al integrării faptice în toate domeniile — politic, 
economic, cultural — pornind de la abordarea concretă a acestor 
relaţii pe toate planurile și, apoi, să finalizăm un tratat, într-adevăr, al 
integrării viitoare. 

— Vă rugăm, în două cuvinte, să ne supuneţi ce aşteptaţi de la 
această importantă întâlnire? 

Mircea Snegur — Aşteptăm, ca întotdeauna, rezultate productive, 
consultări pe diverse probleme, legate de chestiunile integrării econo- 
mice şi spirituale, urgentarea rezolvării acestor probleme, dat fiind că 
o parte din ministere, din departamente și-au mai încetinit activitatea 
în acest sens şi trebuie puţin să le încurajăm, împreună cu domnul 
președinte Iliescu. 

În rest, cred că vom mai avea prilejul să ne întâlnim cu dumnea- 
voastră şi azi după întâlnire, la conferinţa de presă, și veţi afla totul, 
așa cum s-a discutat. 


După cum reiese și din aceste declaraţii, în cursul vizitei am purtat 
convorbiri cu preşedintele Republicii Moldova, întâlnindu-mă, de 
asemenea, cu personalități ale vieţii politice, economice și culturale, 
atât la Chișinău cât și în alte localităţi. Am examinat, și cu acest prilej, 
căile şi modalitățile de dezvoltare a contactelor politice, economice 
si culturale dintre România și Republica Moldova. Nu au lipsit din 
discuţiile noastre, desigur, acele probleme internaționale de interes 
pentru cele două țări. Despre toate acestea am vorbit, însă, la 19 mai, 
înainte de a mă reîntoarce în țară, când am organizat, împreună cu 
președintele Snegur, următoarea conferință comună de presă: 


Mircea Snegur — „Cu ocazia vizitei de două zile a domnului 
Iliescu în Republica Moldova, consider că aceasta a fost o vizită 
fructuoasă. Aţi fost martorii semnării unor documente de colaborare 
în diferite domenii. În afară de aceasta, domnului președinte i s-a ofe- 
rit ocazia de a vizita unele întreprinderi, cum ar fi întreprinderea in- 
dustrială «Agromașina» şi altele, care colaborează cu întreprinderi 
similare din România. Astăzi am întreprins o călătorie în raionul 
Floreşti şi în orașul Bălţi, unde am vizitat două unități agricole şi o 
instituție de cercetare ştiinţifică în domeniul culturilor agricole, care 
colaborează cu întreprinderea de cercetări agricole «Fundulea» din 

România. Cred că ar fi bine să dau cuvântul domnului preşedinte, 
pentru ca domnia sa să-și expună impresiile.“ 

Ion Iliescu — „Ieri, în cadrul primei întâlniri, am discutat despre 
semnificaţia acestei vizite. Nu vreau să reiau ceea ce am spus. Dacă 
ieri au predominat discuţiile asupra problemelor politice care ne inte- 
resau, precum și a cadrului dezvoltării relațiilor noastre, care s-au 
finalizat într-o serie de documente, precedate, de altfel, de activitatea 
Comisiei mixte, astăzi vom încheia un protocol privind schimburile 
de mărfuri. Întâlnirile pe care le-am avut astăzi au avut o notă mai 
sentimentală. Ne-am întâlnit cu oamenii, am fost în unităţi industriale, 
agricole, la teatrul din Bălţi. Am stat de vorbă cu cetăţeni din centrul 
orașului. Am văzut că oamenii lucrează, îşi văd de treabă, câmpurile 
sunt bine lucrate. Se vede că avem de-a face cu un popor harnic, mun- 
citor, dornic să muncească în linişte. Necazuri au și dânșii, aşa cum 
se întâlnesc şi în localităţile din România, în ceea ce priveşte creşterea 
preţurilor, aprovizionarea, asigurarea forței de muncă în întreprinderi. 
Pe oameni îi frământă, mai ales, să aibă linişte şi pace. În centrul ora- 
şului Bălți am văzut un tânăr în cârje, rănit pe Nistru, şi mulți cetăţeni 
mi-au vorbit despre membrii familiilor lor, care au dispărut. Se cunosc 
eforturile făcute în cadrul Comisiei mixte. Am auzit unele ecouri în 
legătură cu evenimentele din Transnistria, care sunt îngrijorătoare. Și 
cu acest prilej fac apel către factorii politici responsabili din Rusia, de 
la Moscova, ca să influenţeze factorii locali din zona transnistreană 
şi, totodată, să-şi trimită observatori militari pentru a da viaţă unor 
acţiuni comune, menite să ducă la rezultate bune. Este adevărat că 
prin eforturi comune și, mai ales, pe cale politică, putem contribui la 
depăşirea acestei stări de încrâncenare, de încordare, găsind soluţii 
pașnice. Acest gând ne-a dominat în aceste două zile și a fost exprimat 
în cadrul întâlnirilor avute cu oamenii. Apreciem această vizită de 
două zile, convorbirile pe care le-am purtat, activitatea desfășurată de 
membrii delegaţiei, de membrii guvernelor, de reprezentanţii unor 
întreprinderi şi firme — o activitate fructuoasă, care dă viaţă dorinței 
reciproce de a extinde cooperarea pe toate planurile. Cred că şi acest 
moment va contribui la impulsionarea unei acţiuni conjugate pentru 
dezvoltarea relațiilor bilaterale.“ 

Eurofan — Salutăm, desigur, semnarea acestor documente, însă 
dramatismul acestor zile ne arată că, totuși, oamenii mor. Domnule 
preşedinte Snegur, în calitate de comandant al forțelor armate, înțe- 
legem rațiunea care a dus la amânarea unui atac decisiv împotriva 
republicii fantomă. Care sunt perspectivele acestui conflict, în măsura 
în care, cei din partea dumneavoastră, în mod clar, nu vor renunţa, 
fiind ajutaţi în mod permanent, iar pe de altă parte există această 
rezistenţă, reținere a moldovenilor? Care sunt perspectivele, deoarece 
izolarea Moldovei creşte din punct de vedere economic? 

Domnule Iliescu, în cursul dimineţii de astăzi, Radio Chișinău a 
difuzat interviul atașatului cu afaceri ad-interim al SUA la Chişinău, 
în care dânsul a calificat raportuile dintre România și Republica Mol- 
dova ca raporturi model pentru viitorul Europei și al lumii întregi. 
Cum calificați această apreciere şi dacă în grupele de lucru ale celor 
două ministere de Externe, în cursul zilei de astăzi, au fost făcute 
unele propuneri pentru acțiuni comune viitoare, ale României şi 
Moldovei, în vederea eliminării tensiunilor din această zonă? 

Mircea Snegur — Întrebarea este destul de importantă şi conţine 
anumite aspecte despre care nu se poate vorbi deschis la o conferință 
de presă. Totuși, aș dori să amintesc, conflictul armat din stânga 
Nistrului a început când poliția Republicii nu era înarmată. A fost ne- 
voie de starea excepțională şi de acţiuni hotărâte. Cu toate acestea, pe 
o perioadă de trei săptămâni, unitățile militare din dreapta Nistrului 
au fost trecute sub jurisdicția Republicii, iar mulți moldoveni au fost 
chemaţi sub arme, împreună cu cetățeni de alte naționalități. Astfel, 
a fost creată armata națională. În legătură cu punctul cheie al întrebării 
dumneavoastră, cred că, atâta timp cât va continua conflictul, este pur 
şi simplu imposibil să construim ceva în republică. Totuşi, moldo- 
venii dau dovadă de patriotism, continuându-și activitatea. Vor fi fo- 
losite toate posibilitățile pentru a face ordine în această zonă a 
Republicii. 

Ion Iliescu — Nu cunosc interviul de care ați vorbit, dar nu poate 
decât să mă bucure această apreciere. Aseară, în timpul recepției, timp 
de câteva minute, am avut discuții cu ambasadorul SUA și am apre- 
ciat pozitiv prezenţa diplomatică a SUA la Chişinău. De altfel, mi-am 

exprimat părerea că este foarte importantă obținerea mesajelor de la 
faţa locului, obiective, corecte asupra realităților, deoarece este foarte 
important să existe o informare corectă și directă. În ceea ce privește 
conlucrarea dintre cele două ministere de Externe, aceasta este perma- 
nentă, continuă. Avem reprezentanţi ai ministerului la Chișinău care 
lucrează în Comisia cvadripartită. 

Radio Chișinău — Domnule președinte Iliescu, puteți să ne spu- 
neți dacă vă veţi depune candidatura pentru apropiatele alegeri pre- 
zidențiale din România? Cum apreciați intrarea în cursa electorală din 
România a domnului Mircea Druc? Ce îi lipsește României pentru a 
deveni, într-un timp cât mai scurt, un stat european? 

Ion Iliescu — În privința candidaturii, am spus că mă voi pro- 
nunța la timpul potrivit. Timp potrivit înseamnă, în primul rând, 
lămurirea cadrului și a datei la care vor avea loc alegerile. După cum 
ştiţi, există un blocaj legislativ în Parlamentul României. Convulsiile 
interne din rândurile unor formaţiuni politice au îngreunat acest 
proces legislativ care se desfășoară în Parlament. Eu sper ca până la 
urmă să se depășească aceste momente, deoarece este în interesul ţării 
să avem mai repede fundamentul legislativ, spre a putea închide acest 
ciclu electoral. Orice întârziere nu face decât să prelungească starea de 
incertitudine. Menţinerea unei stări de încordare, pe plan politic, nu 
ne ajută în abordarea frontală a problemelor. 

În ceea ce priveşte candidatura domnului Druc, nu vreau să fac 
nici un fel de aprecieri. În contextul foarte deschis în care se desfă- 
şoară alegerile din România, oricine își poate depune candidatura. Nu 
ştiu în ce măsură dânsul și-a reglementat problema personală — cea 
a cetățeniei — pentru a putea să-și prezinte candidatura. Știu că i s-a 
propus să candideze, dar nu ştiu dacă dânsul a acceptat aceasta. 

României îi lipsesc multe. Ne aflăm într-un proces complex de 
dezvoltare și cred că ultimii doi ani au schimbat fundamental fizio- 
nomia vieţii politice în societatea românească. Pe planul relaţiilor 
interumane au avut loc schimbări, oamenii au posibilitatea să se 
exprime, să se organizeze în mod liber. Au dispărut îngrădirile în ceea 
ce priveşte libertăţile și drepturile cetățenilor. Acest proces este dina- 
MIC ȘI se va dezvolta în continuare. Existenţa unui număr atât de mare 

de partide politice duce la fărâmițarea vieţii politice, dar acest proces 
este firesc. Diversitatea este o trăsătură a societății umane. Cred că 
alegerile vor constitui un factor de cristalizare, de profilare a unor 
curente majore, care să caracterizeze opțiunile fundamentale în legă- 
tură cu dezvoltarea politică. Problema cea mai complicată este cea a 
vieții economice, cu reflectarea ei în viața socială. A vorbi despre o 
țară modernă înseamnă să vorbeşti despre dinamismul și forţa ei eco- 
nomică. Pe acest plan, s-au acumulat în timp anumite elemente pri- 
vind avuţia națională. În primul rând, economia trebuie restructurată 
pe baze moderne, prin dezvoltarea unor mecanisme specifice acestei 
perioade de sfârşit de secol, în care dinamismul nu are precedent în 
istorie. Acum, structurile rigide s-au dovedit incapabile să facă față 
cerinţelor progresului contemporan. De aceea, toate structurile din 
estul Europei, indiferent de ambalajul ideologic, prin structura lor, 
sunt incapabile să răspundă cerințelor progresului contemporan. Alte 
structuri s-au afirmat, așa-numitele sisteme cibernetice, organizate pe 
baza unor legături multiple între verigile sistemelor, care se adaptează 
mult mai rapid cerințelor foarte dinamice ale vieţii contemporane. În 
economia mondială contemporană s-au afirmat cei care au avut capa- 
citatea de adaptare la schimbările foarte rapide. Noi ne aflăm într-un 
proces de tranziţie de la un sistem superrigid spre o economie des- 
centralizată, cu mecanisme specifice de piață, dar care se nasc într-un 
timp îndelungat. În aceasta constă și dificultatea procesului. Descă- 
tușarea începe să se manifeste, într-un fel, în ceea ce privește ener- 
giile, capacităţile creatoare, inventivitatea. Aşa ceva se clădește în 
timp. Privatizarea nu se referă numai la țările est-europene, ci este un 
proces mai general. După al doilea război mondial, au avut loc naţio- 
nalizări. În Anglia, laburiștii au făcut naționalizarea sectoarelor 
principale, cum ar fi industria extractivă, energetică, transporturile. 
Anii '70 au marcat un proces de privatizare a unor sectoare naționa- 
lizate după război. Totnși, Anglia a efectuat privatizarea în 10 ani, iar 
noi am parcurs numai 2 ani de zile, în care au avut loc niște zguduiri 
şi dizlocări în structurile economice. Deci, procesul va fi îndelungat. 
Nu avem altă cale şi mergem înainte, deoarece procesul este irever- 
sibil. Totul este cum să găsim căile corespunzătoare pentru a realiza 

o economie dinamică, să îmbinăm preocupările cu protecţia socială 
corespunzătoare, pentru că nu putem admite o economie la discreția 
jocului liber al pieţei, care duce la polarizarea bogăției şi a sărăciei. 
Totodată, trebuie să răspundem aceluiaşi comandament pe plan inter- 
național. Nu putem lăsa România să fie împinsă la periferia progre- 
sului contemporan, aruncată în rândul țărilor slab dezvoltate din lume, 
ci, dimpotrivă, trebuie să reducem decalajele ce ne despart de ţările 
civilizate. Nu trebuie numai să dorim, dar să știm şi cum s-o facem, 
apelând la toate forțele creatoare: specialiști, cercetători, experți în 
macro şi în microeconomie. Totodată, trebuie să formăm manageri, 
care să fie în măsură să elaboreze o strategie coerentă, dincolo de 
disputele politice, şi să elaborăm acele comandamente naționale în 
care toți să fie interesaţi. 

— Domnule președinte Iliescu, pentru a înlătura orice fel de zvo- 
nuri și speculații, v-aş ruga să ne spuneți în ce a constat colaborarea 
dintre România şi Moldova din punct de vedere militar, în timpul 
conflictului de pe malurile Nistrului? 

Domnule Snegur, în România s-a lansat ideea că unul din con- 
silierii dumneavoastră, domnul Oazu Nantoi, a adoptat, în mod neofi- 
cial, la Moscova, o atitudine oarecum proseparatistă. Ce măsuri ați 
luat în legătură cu această problemă ? 

Ion Iliescu — Moldova este un stat independent şi suveran, iar pe 
baza acestui statut a decis să-şi creeze o armată proprie și a apelat la 
sprijinul altor state, inclusiv la România. Noi am acordat tot sprijinul 
ce ne-a fost solicitat. Nu este adevărat că ar exista militari angajați în 
confruntările de la Nistru. Probabil că şi aceasta aţi avut în vedere, 
pentru că știu că s-au vehiculat şi asemenea lucruri, care sunt neade- 
vărate. Am oferit asistență tehnică și materiale necesare în vederea 
înființării armatei proprii a Republicii Moldova. 

Mircea Snegur — În legătură cu problema așa-zisei federalizări a 
Republicii Moldova, într-adevăr, la Moscova, în cadrul unei ședințe 
a participat şi domnul Oazu Nantoi la lucrări, nu în calitate de şef al 
secției pentru analize politice, ci ca social-democrat. Aceste idei sunt 
vehiculate demult şi s-ar putea ca ele să fie transmise Moscovei de 
aici, din Republică. Ideea celor cinci ţinuturi nu a fost înaintată de 

domnul Oazu Nantoi și însuși faptul că dânsul a participat la această 
şedinţă și nu a ripostat ne spune multe. Domnul Nantoi a dezmințit şi 
la Televiziunea naţională, și în cotidianul „Sfatul tării“, a spus că nu 
a aprobat această decizie. Cu toate acestea, dânsul, peste câteva zile, 
va părăsi postul de şef al secției pentru analize politice a Cancelariei 
prezidenţiale. 

— Domnule președinte Iliescu, una din consecințele Pactului 
Ribbentrop-Molotov rămâne integrarea în teritoriul Ucrainei a unor 
pământuri românești. Oare există în conducerea actuală a României 
conştiinţa clară a acestui fapt şi, dacă da, ce s-a întreprins de la instau- 
rarea noului regim politic de la Bucureşti până în prezent, în această 
direcție? Care ar fi, din punct de vedere teoretic, perspectivele politice 
ale acestei probleme? 

Ion Iliescu — În întrebarea dumneavoastră există două compo- 
nente. Noi suntem conștienți de această realitate. Ocuparea acestor 
teritorii, în condiţiile cunoscute, este un fapt istoric. Mai există și o 
altă realitate istorică, în ceea ce priveşte situaţia teritoriilor şi frontie- 
relor de pe continentul european, în momentul de față, care sunt rezul- 
tatele tratatelor de pace semnate după cel de-al doilea război mondial, 
precum și al documentelor referitoare la inviolabilitatea frontierelor 
existente pe continent, ca o condiţie a menţinerii păcii în Europa. 
Trebuie să luăm în considerare ambele elemente. Deci, ne-am expri- 
mat punctul de vedere cu privire la Pactul Ribbentrop-Molotov și 
ştim, totodată, că suntem legaţi de un tratat de pace şi de alte docu- 
mente internaţionale semnate la Helsinki și la Paris. Cum anume vor 
evolua lucrurile în timp este o problemă a evoluţiei istorice. 

Rompres — La Consiliul Europei s-a avansat ideea unei corelări 
a soluționării cererilor de aderare a României şi a Republicii Mol- 
dova, cu trimitere la drepturile omului în stânga și dreapta Nistrului. 
Vă rog să ne spuneți care este părerea dumneavoastră în legătură cu 
modul de abordare în acest fel a problemei. 

Ion Iliescu — Cunoaşteţi bine demersurile noastre pe linia Con- 
siliului Europei, statutul pe care-l avem la ora actuală și cererea pentru 
intrarea cu drepturi depline în cadrul Consiliului European. La ultima 
întâlnire a Adunării parlamentare, la care s-a consemnat acceptarea 

intrării Bulgariei, s-au făcut şi declaraţii care nu cred că sunt oficiale. 
Depunerea documentelor privind afilierea Bulgariei s-a făcut în avans 
şi acest element a motivat în esență acest lucru. Pentru România, 
urmează să mai treacă perioada de aşteptare. În particular, cineva s-a 
referit şi la aşa ceva, dar asemenea corelare nu are nici un fel de fun- 
damentare. Există două state independente româneşti, România și 
Republica Moldova. Se tratează în mod separat dosarul fiecăreia. Este 
total aberantă trimiterea la evenimentele din partea stângă a Nistrului, 
în momentul discutării cererii României de aderare la Consiliul 
Europei. 

Mircea Snegur — Aș adăuga la cele spuse în întrebarea referi- 
toare la respectarea drepturilor omului în Republica Moldova, mai 
ales în stânga Nistrului: se vehiculează demult şi îndeosebi de către 
foştii noştri frați mai mari, care abordează în repetate rânduri aceste 
probleme, nu numai în cadrul Consiliului Europei, ci numaidecât se 
agaţă şi România, că are și ea atribuţii față de aceasta. Chiar și în 
CSCE noi am fost nevoiţi să trimitem pe ministrul de externe, temân- 
du-ne că Rusia cere insistent ca această problemă să fie discutată la 
Helsinki. Eu declar cu toată fermitatea că în Republica Moldova nu 
sunt lezate drepturile nici unei minorităţi naționale. Nu există nici o 
republică din CSI în care minoritățile să se bucure de aceleași drepturi 
ca şi populația autohtonă ca în Moldova. Găgăuzii, bulgarii au şcoli şi 
universități, iar aceasta înseamnă lezarea drepturilor omului? Aceasta 
este o politică antimoldovenească, de presiune, pentru a ne teme. 
Toate converg spre menţinerea Armatei a 14-a cât mai mult în Re- 
publică. Sunt întru totul de acord cu domnul preşedinte în ceea ce 
priveşte injusteţea căutării unei corelări. 

— În contextul acordurilor semnate, mă voi referi la aspectul 
economic al integrării, pentru că în alte domenii s-a mai făcut câteva 
ceva. În condiţiile economiei de piaţă, este foarte greu, dacă nu impo- 
sibil, de a indica agenților economici cu cine să coopereze şi cum să 
conlucreze. Pentru realizarea acordurilor semnate şi pentru intensifi- 
carea integrării, vor fi elaborate măsuri la nivel de guverne, pentru a 
asigura această integrare? Dacă nu, care va fi mecanismul asigurării 
îndeplinirii acestor acorduri? S-a discutat problema construirii de căi 


248 


MOMENTE DE ISTORIE 


ferate cu același ecartament? În condițiile integrării economice, pro- 
cedura de la Ungheni cu schimbarea materialului rulant este o 
problemă. 

Mircea Snegur — Privitor la elaborarea unor măsuri concrete de 
transpunere în viaţă a documentului semnat, cred că cele mai bune 
măsuri din partea guvernului vor fi nu întreprinderea de măsuri, ci 
crearea condițiilor pentru relațiile libere între diferite întreprinderi, 
pentru a facilita crearea întreprinderilor mixte, a zonelor economice 
libere etc. Aceasta ține de guvern, ca guvernul să nu împiedice; știți că 
anumite planificări, cum erau până de curând planurile cincinale, 
anuale, nu ne-au adus rezultate directe. Este de competența guver- 
nului ca să creeze aceste condiții, pentru ca principiile — acesta este 
un protocol de principii, de legături economice între diferite întreprin- 
deri, între diferite zone — să fie transpuse în viață. 

Ion Iliescu — Această problemă comportă un ansamblu de mă- 
suri. În primul rând, cadrul juridic, în ceea ce privește relaţiile bilate- 
rale — a fost încheiat un acord guvernamental anul trecut, iar acum 
Comisia mixtă a abordat o suită de probleme concrete privind cadrul 
Juridic economico-financiar, facilităţi vamale mergând până la des- 
ființarea vămii între cele două țări, alte facilităţi pentru agenţii econo- 
mici, pentru a putea stabili contacte nemjlocite. De asemenea, sunt 
legături între bănci, ministerele de Economie și Finanţe, pentru ca tot 
ceea ce se concepe de o parte și de alta în promovarea reformei econo- 
mice, cu pârghiile economico-financiare, să fie conjugat, să fie sincro- 
nizat, să învăţăm din mers, împreună. Apoi, este vorba de schimburi 
propriu-zise, concrete. Astăzi s-a semnat un document care se referă 
la facilitarea schimburilor nemijlocite de mărfuri. În uzinele pe care 
le-am vizitat ieri, la „Alfa“, am înţeles că sunt vreo 13 unități româ- 
nești — din București, lași, Curtea de Argeș, Urziceni — care sunt 
deja antrenate într-o activitate de cooperare nemijlocită cu unitățile 
din Chișinău. Acelaşi lucru l-am văzut la Fabrica de mașini agricole 
şi azi, la Institutul de cercetări în domeniul producţiei de seminţe. 
Deci, acest cadru comportă măsuri multiple. De altfel, Comisia mixtă 
a şi stabilit, după câte am fost informat, grupe mixte, care să abordeze 
domenii concrete — infrastructură, energetică, transporturi, regim 

vamal, precum şi sectoare economice, ca industrie, agricultură 
ş.a.m.d. Guvernul român a constituit un comitet interministerial, care 
să se ocupe exclusiv de problemele relaţiilor economice cu Republica 
Moldova. Am discutat şi la Chișinău — pe lângă guvernul Republicii 
Moldova se constituie un comitet similar, care să lucreze în tandem, 
într-o legătură nemijlocită, să coordoneze și să urmărească progra- 
mele concrete care au fost elaborate. 

Mircea Snegur — Eu aş mai adăuga ceva aici, ca să confirm 
punctul de vedere: este foarte bine când oamenii se regăsesc ei înșiși, 
unul pe altul. Directorului de la „Alfa“ nu i-a impus nimeni să-şi gă- 
sească atâţia parteneri în România, el singur a căutat și a găsit, iar 
uzina lui este singura care, în patru luni, a asigurat un surplus de pro- 
ductie, față de aceeaşi perioadă a anului trecut, de 15%. Dar directorul 
de la „Alfa“ a abordat ieri o altă problemă — deși legăturile sunt atât 
de strânse, ar vrea să i se permită să deschidă un magazin al Asociaţiei 
„Alfa“ în România, pentru realizarea televizoarelor, adică să nu fie 
nevoiți românii să treacă pe la vamă sau neamurile care pleacă în 
România să aibă dificultăți la frontieră ş.a.m.d. lată cum trebuie create 
condiţiile — mai puţine restricţii, mai puţine piedici. Oamenii se gă- 
sesc unii pe alții. Dacă s-au găsit până acum de la Vladivostok la 
Chişinău, nu cred că de la Ungheni la Iași și de la Chişinău la Brașov 
sau Bucureşti nu se vor găsi mai repede. 

„Renaşterea bănățeană“ — Cum credeţi că poate fi contracarată 
încercarea de internaționalizare a problemei din Transnistria? 

Mircea Snegur — Eu cred că problema Transnistriei este o pro- 
blemă internă, iar conducerea Republicii, împreună cu ministerele și 
departamentele respective, trebuie să-și asume curajul și responsabi- 
litatea de a rezolva acest conflict. Ar fi bine să facă așa și cei de la 
Moscova, care susțin întru totul pe separatiștii de la Tiraspol, deși 
spun că sunt de aceeași părere, iar cele întâmplate astă-noapte şi azi, 
în cursul zilei, dovedesc că nu este chiar așa. Dacă este vorba de 
internaționalizare, cred că poate să aibă loc numai prin amestecul 
Armatei a 14-a în conflict. Sunt ferm convins că Ucraina este trează 
la aceste chestiuni, cu atât mai mult cu cât, sărmanii, sunt şi ei în ajun 
de unele evenimente legate de același separatism. Deci, repet, unica 

posibilitate este amestecul Armatei a 14-a, ai cărei comandanți ţipă 
în gura mare zi şi noapte că sunt neutri, că nu se amestecă, deşi pe 
poziţii se observă tot mai mult un astfel de amestec, fie prin instruc- 
tori, fie prin anumite feluri de armament. 


Sintetizând principalele momente ale vizitei pe care am între- 
prins-o în Republica Moldova, la sosirea în țară am acordat urmă- 
toarea declaraţie: 


„În câteva cuvinte, considerăm că a fost un moment politic sem- 
nificativ, major, în dezvoltarea relațiilor dintre cele două state româ- 
nești. Am marcat acest lucru și prin voința comună de a crea cadrul 
corespunzător dezvoltării relaţiilor pe toate planurile. Acesta a fost şi 
obiectul activității Comisiei mixte, în cele două zile anterioare sosirii 
noastre, finalizată cu un cadru de acțiuni concrete pentru dezvoltarea 
relaţiilor între agenți economici și crearea cadrului corespunzător — 
juridic, financiar, economic. S-au semnat cinci documente semnifi- 
cative de către unii membri ai guvernului — privind schimburile de 
mărfuri, privind cadrul dezvoltării generale a relaţiilor pe linie cul- 
turală, științifică, de învățământ, un program concret de acțiuni pe 
linia celor două ministere ale culturii, pe linia ministerelor sănătății, 
pe linia administraţiei locale. 

În același timp, a fost un prilej de a lua contact cu reprezentanții 
opiniei publice, ai factorilor politici, ai unor unități economice; astăzi 
am vizitat Republica, am avut contacte vii cu oamenii, am văzut un 
popor care este antrenat într-o muncă concretă — foarte multă lume 
pe câmp, la lucrări de întreţinere, iar în întreprinderi, de asemenea. 
Dorinţa oamenilor este de a putea să lucreze în condiţii normale. 

Ceea ce îi frământă pe toţi este situația încordată care se menține 
în partea stângă a Nistrului. Semnale recente vorbeau despre deplasa- 
rea unor unităţi blindate din Armata a 14-a spre Dubăsari, ceea ce ar 
fi un lucru grav, privind implicarea acestor armate, care se află pe un 
teritoriu al unui stat suveran și independent. Sperăm să se găsească 
calea de depăşire a acestor momente tensionate. În general, oamenii 

despre asta vorbeau. Ceea ce îi preocupă cel mai mult este realizarea 
unui climat de pace, ca să-și poată vedea oamenii de treabă, să se 
poată ocupa de rezolvarea problemelor grele cu care se confruntă și 
dânşii, aşa cum ne confruntăm şi noi, în economie şi în viața socială 
a oamenilor. 

În ceea ce priveşte relaţiile noastre, putem să considerăm vizita 
deosebit de fertilă, utilă, practică, și sperăm să se concretizeze în 
evoluţiile viitoare.“ 


Îngrijorarea referitoare la agravarea situației din Transnistria şi 
implicarea în acest conflict a Armatei a 14-a — îngrijorarea exprimată 
în declaraţia de mai sus — s-a dovedit a fi, din păcate, întemeiată. 
Vizita în Transnistria a vicepreşedintelui de atunci al Federației Ruse 
a avut drept efect amplificarea atacurilor forțelor separatiste împotriva 
organelor de ordine ale Republicii Moldova, atacuri soldate cu nume- 
roase victime omenești. Pe de altă parte, revenit la Moscova, gene- 
ralul Ruţkoi a prezentat președintelui Elțîn situaţia din zona de con- 
flict într-un mod cu totul deformat, insinuând că cetățenii Republicii 
Moldova de naţionalitate rusă se află într-un real pericol de a fi lichi- 
dați de tancurile organelor de ordine. Ca urmare, președintele Federa- 
tiei Ruse a declarat că forțele armate rusești vor reacționa pentru a-şi 
apăra oamenii: „Când sunt zeci şi zeci de morţi, când războiul se 
desfășoară la frontierele noastre, noi nu putem să rămânem indife- 
renti“. Comentând această declarație a domnului Boris Elțîn, agenția 
de presă AFP preciza că Rusia nu împarte nici o frontieră cu Repu- 
blica Moldova, care se află între Ucraina şi România. Dincolo de acest 
lucru, situaţia s-a precipitat în mod îngrijorător, aflându-ne la un pas 
de declanșarea unui război între Federația Rusă și Republica Moldo- 
va. Conducerea de la Chișinău a apreciat declaraţiile oficialităților 
ruse ca „intervenţie străină în afacerile interne ale Moldovei“, preci- 
zând că Transnistria — teritoriu al Republicii Moldova — este ocu- 
pată de armata Rusiei, declanșându-se, în fapt, un război nedeclarat 

împotriva Republicii Moldova. Acţiunea Moscovei era, într-adevăr, 
periculoasă, deoarece ea ar fi putut crea un precedent pentru alte 
intervenţii ale Rusiei, oriunde ea considera că viaţa etnicilor ruși este 
în pericol. 

Pe linia escaladării conflictului, Consiliul Militar al Armatei a 
14-a ruse a acuzat conducerea Republicii Moldova de agresiune arma- 
tă împotriva militarilor și familiilor lor și, drept urmare, a declarat că 
Îşi rezervă „dreptul de a recurge la arme“. Răspunzând acestei decla- 
rații, preşedintele Snegur sublinia că din acest ultimatum rezulta că 
efectivul Armatei a 14-a se angaja în acțiuni de luptă, Rusia intrând, 
practic, în război împotriva Republicii Moldova. 

Această întorsătură a evenimentelor nu numai că bloca toate 
înțelegerile convenite anterior, dar punea într-un real pericol pacea și 
stabilitatea regiunii. De aceea, la 22 iunie am convocat ședința Consi- 
liului Suprem de Apărare a Țării, în cadrul căreia a fost examinată 
evoluţia evenimentelor din partea de răsărit a Republicii Moldova, in- 
formându-i pe membrii Consiliului despre conținutul convorbirilor 
telefonice purtate cu președintele Republicii Moldova, Mircea 
Snegur. Consiliul şi-a exprimat îngrijorarea în legătură cu ultimele 
declaraţii făcute de către preşedintele Federaţiei Ruse, Boris Elțîn, și 
de vicepreședintele Aleksandr Ruţkoi, referitoare la posibilitatea 
intervenției militare a Rusiei în conflictul din Republica Moldova, 
precum și cu privire la utimatumul prezentat de comandamentul Ar- 
matei a 14-a conducerii politice a Republicii Moldova, act incom- 
patibil cu normele dreptului internațional. De altfel, în ultimele eveni- 
mente sângeroase se înregistrase implicarea directă a unor unități din 
compunerea Armatei a 14-a, fapt care dovedea, o dată în plus, că 
prezenţa forțelor armate rusești pe teritoriul Republicii Moldova 
reprezenta un element destabilizator, contribuind nemijlocit la escala- 
darea conflictului. Evaluând implicaţiile acestei situații, Consiliul a 
adoptat unele decizii privind măsurile ce se impun, apreciind totodată 
că este necesar ca guvernul României să intensifice eforturile politico- 
diplomatice pentru a sprijini soluţionarea pașnică a conflictului. 

A doua zi — marți, 23 iunie — am dat, pe această temă, 
următoarea declaraţie: 

„Dacă ieri după-amiază, când s-a întrunit Consiliul Suprem de 
Apărare eram îngrijorat de evoluția evenimentelor — care căpătaseră 
o turnură dramatică prin distrugeri şi pierderi de vieți omenești, 
acestea fiind agravate şi în urma declaraţiilor vicepreşedintelu: Ruţkoi 
şi ale președintelui Elțîn — am devenit ceva mai optimist astăzi, în 
urma convorbirilor telefonice de aseară cu președinții Snegur şi Elțîn. 
În urma acestor convorbiri, am ajuns la o primă înţelegere, găsind re- 
ceptivitatea necesară față de propunerea pe care am făcut-o. Au fost, 
astfel, date dispoziții, atât de către președintele Elțîn, cât și de către 
președintele Snegur, pentru încetarea ostilităților. Se pare că focul a 
încetat şi, din primele știri pe care le-am primit, rezultă că aceste 
măsuri s-au respectat și de o parte, şi de o alta, deși starea tensionată 
rămâne. Ne-am înțeles ca, în zilele următoare, la Istanbul, să avem o 
întâlnire între preşedinţii Rusiei, Ucrainei, Republicii Moldova și 
României, în cadrul căreia să încercăm împreună să stimulăm acțiu- 
nile comune demarate cu câtva timp în urmă, în vederea stabilirii unui 
cadru politic de abordare și rezolvare a problemei. Trebuie să reacti- 
văm și să întărim activitatea Comisiei mixte a celor patru țări, pentru 
găsirea unui cadru de înțelegere privind retragerea Armatei a 14-a, 
care, aşa cum au arătat evenimentele, constituie un punct de perma- 
nentă stimulare a conflictului.“ 


10. CONFERINŢA ONU 
PENTRU MEDIUL ÎNCONJURĂTOR ŞI DEZVOLTARE 
— Rio de Janerio, 11-14 iunie 1992 — 


La 10 iunie, am plecat spre Brazilia, pentru a participa la lucrările 
Conferinţei Organizaţiei Naţiunilor Unite pentru Mediul înconjurător 
şi Dezvoltare, la care au luat parte 185 de delegații și 106 șefi de stat 
şi de guvern. Această participare la vârf, ca și temele abordate în 
cadrul Conferinţei, au determinat caracterizarea reuniunii de la Rio 
de Janeiro ca fiind cea mai importantă Conferinţă a sfârșitului de 
secol. Practic, această Conferinţă urma să definească principiile unei 
dezvoltări generale nedistructive din punctul de vedere al echilibrului 
natural al planetei. Înaintea plecării spre Rio, am declarat: 


„Este vorba de cea mai mare reuniune la nivel înalt organizată la 
acest sfârşit de secol, consacrată unei probleme globale majore cu 
care se confruntă civilizaţia acestui sfârșit de secol — conflictul care 
a apărut în societate între dezvoltarea economică și socială a societății 
umane și sistemul natural, sistemul-mamă, din care s-a născut specia 
umană și societatea umană. 

Dezvoltarea exponențială marcată a populaţiei, solicitările și, 
deci, consumurile agroalimentare, de energie, de materii prime, 
degajarea unor substanțe poluante în cantități tot mai mari, care 
afectează echilibrul factorilor de mediu, în primul rând clima, iar în 

ultima vreme stratul protector de ozon, fenomene ample, ce ţin de 
defrișarea, de degradarea solului, poluarea apelor de pe glob ș.a.m.d. 
— toate fenomenele pozitive legate de creștere, având şi efectele lor 
negative, generate de civilizaţia industrială și suprapopularea planetei 
— creează un conflict major şi grav pentru soarta civilizaţiei, între 
societate și natură, suportul existenţei societății umane. Acestea sunt 
problemele complexe care formează obiectul acestei Conferinţe, pro- 
bleme care nu pot fi abordate decât la scară planetară, globală. Sigur, 
sunt şi probleme care ţin de politicile naţionale, dar fenomenele au 
căpătat de această dată o dimensiune planetară. 

În contextul acestui conflict om-natură, civilizație-natură, facto- 
rul cheie, factorul delicat şi dominant este, de fapt, conflictul social 
major între lumea bogată şi lumea săracă, care devine, probabil, 
conflictul major la acest sfârşit de secol și începutul secolului viitor. 
Tocmai această discrepanță în modul de abordare a probleru. lor de 
către țările bogate şi cele slab dezvoltate a format obiectul unor 
dispute în elaborarea documentelor acestei Conferinţe. 

În ciuda unor insatisfacţii legate de finalizarea sa, eu cred că 
această Conferință marchează un moment major în ceea ce priveşte 
conştientizarea opiniei publice mondiale și a factorilor politici cu pri- 
vire la gravitatea acestor probleme și necesitatea unei acţiuni conju- 
gate la scară planetară. Sper că ea va marca un moment important 
pentru o politică coordonată în anii ce vin, la nivel național şi interna- 
tional. Ape uzate de la instalații tehnologice, de la centre populate sau 
complexe zootehnice, tot felul de deşeuri de fabricație de la diferite 
tehnologii industriale, degajări de gaze nocive în atmosferă, toate, la 
un loc, constituie surse de degradare a factorilor de mediu, factorii- 
suport ai vieții și civilizației pe Pământ. De aceea, se impun măsuri 
legislative, investiţii și măsuri economice care să asigure tehnologiile 
corespunzătoare, nepoluante, și să elimine acele tehnologii care dega- 
jă factori nocivi. Se impun măsuri pentru îndreptarea tehnologiilor 
existente — instalații de depoluare, de epurare a aerului şi apei 
ș.a.m.d. Toate acestea intră într-un complex general de măsuri simi- 
lare, care se raportează la scară globală, naţională și locală, la scara 
fiecărei unități şi a fiecărui individ în parte. 

Bineînţeles că acesta este și un bun prilej de contacte, pentru că 
participă un mare număr de șefi de stat și de guvern, un prilej de a avea 
contacte cu reprezentanţii oficialităților şi cercurilor de afaceri din 
Brazilia, cu reprezentanţii mass-media din Brazilia și ai celei interna- 
tionale, este, deci, un prilej de contacte multiple.“ 


În cadrul reuniunii din 12 iunie, de Ia tribuna Conferinţei, am pre- 
zentat punctul de vedere al României referitor la problematica aflată 
pe ordinea de zi a celei mai reprezentative conferințe mondiale la vârf 
organizată vreodată sub egida ONU. lată discursul pe care l-am rostit: 


„Convocarea acestui forum mondial — după 20 de ani de la pri- 
ma Conferinţă asupra mediului de la Stockholm, din 1972 — răspun- 
de unei necesități acute. Dezvoltarea economico-socială, ca preocu- 
pare generală a popoarelor, este însoţită, într-adevăr, de o justificată 
neliniște, provocată de marile discrepanțe existente în lumea de azi, de 
conflictul apărut între societate şi mediul natural — două sisteme cu 
legi și ritmuri proprii, diferite. Am ajuns astfel — întreaga civilizaţie 
— în faţa unor probleme extrem de complexe, privind specia umană 
şi viitorul ei. Nu putem asigura dezvoltarea în continuare a lui homo 
sapiens decât în condiţii de raționalitate ecologică, de protecţie a 
mediului înconjurător. 

Este încurajator faptul că la acest sfârșit de secol s-a ajuns, în fine, 
la recunoașterea dependenţei creşterii economice, a dezvoltării și a 
bunăstării oamenilor de resursele naturale pe care se sprijină toate 
sistemele vii. Această recunoaștere s-a concretizat în elaborarea con- 
ceptului de dezvoltare durabilă («sustainable development») — 
concept ecologic cu consecinţe dintre cele mai importante pentru evo- 
luţia economiei mondiale. În ultimele decenii, a fost scoasă în evi- 
denţă necesitatea reorientării strategiilor dezvoltării, pentru asigurarea 
stabilității și echilibrului ecologic la scară globală. 

În acest context, este important de subliniat faptul că deteriorarea 
mediului ambiant, dezechilibrul ecologic, sunt atât consecinţe ale 
progresului, ale dezvoltării, cât, mai ales, efectul anumitor modele na- 

tionale de creștere economică. Căci ne aflăm la ora când a devenit 
obligatorie tragerea responsabilă a semnalului de alarmă în ceea ce 
priveşte viața planetei noastre. 

În fond, conflictul care apare, în zilele noastre, între societatea 
umană și mediul ambiant, reflectat prin agresarea naturii de către om 
— conflictul dintre om şi natură — , îşi are originea în deficienţele 
propriilor mecanisme de funcționare a societăţii, în stările conflictuale 
pe care aceasta le cunoaște, în conflictele dintre oameni. Convieţuirea 
armonioasă a omului cu natura presupune, deci, convieţuirea armo- 
nioasă între oameni, prin promovarea unúi model de dezvoltare so- 
cială bazat pe solidaritate umană, la micro și la macroscară, la nivel 
naţional, ca și la nivel planetar. 

Este meritul Organizaţiei Naţiunilor Unite de a fi abordat proble- 
mele globale cu care se confruntă civilizaţia la acest sfârşit de secol, 
după ce acestea au fost evidenţiate și amplu dezbătute de comunitatea 
ştiinţifică internaţională. Fenomenul subdezvoltării și adâncirea dis- 
crepanţei dintre bogaţi și săraci la scară planetară, problematica 
populaţiei, a securității alimentare, a protecţiei factorilor de mediu — 
sol, apă, aer —, a speciilor, a resurselor genetice și ecosistemelor, a 
energiei, industriei și așezărilor umane impun cu adevărat o abordare 
unitară la nivel global şi o amplă cooperare internațională. 

Conferinţa de la Rio face paşi importanți în această privință, prin 
adoptarea Convenţiei asupra schimbărilor climatice și a celei privind 
protecția biodiversității. Aceste două importante instrumente vor 
completa, fără îndoială, cadrul normelor dreptului internațional al 
mediului. Declaraţia de la Rio şi vastul program de acțiune cuprins în 
«Agenda 21» trebuie considerate, şi ele, ca un rezultat decisiv al 
Conferinţei, în efortul comun al participanților de a oferi răspunsuri 
vitale complexelor probleme ale mediului și dezvoltării. 

Chiar dacă unele prevederi ale acestor documente nu corespund 
întru totul unor așteptări sau nu acoperă pe deplin ansamblul dome- 
niilor de risc ecologic major, se realizează, totuşi, un important pas 
înainte. Valoarea lor va fi, desigur, cu atât mai mare cu cât transpu- 
nerea lor în practică va avea, mai rapid, o dimensiune planetară. 

Participarea României la acest forum mondial, chemat să se 
pronunţe asupra soartei civilizației în pragul unui nou mileniu, se 
realizează sub semnul preocupărilor pentru renașterea economică, 
politică și spirituală a societății românești, precum și pentru extinde- 
rea integrării sale în viaţa internaţională. 

Reforma economică și politică din România are la bază coman- 
damentele lichidării rădăcinilor sistemului comunist ineficient, opre- 
siv și inechitabil, prin descătușarea pieţei, instaurarea primatului legii 
în societate şi respectarea riguroasă a drepturilor și libertăţilor funda- 
mentale ale cetățenilor. 

Ca şi alte state care realizează asemenea transformări radicale, 
parcurgem un proces deosebit de dificil, dar ireversibil, de eliminare 
a structurilor vetuste și de debarasare de mentalităţile unei societăţi 
totalitare. Problematica mediului se află şi la noi pe lista priorităților, 
întrucât România se confruntă şi ea cu o serie de probleme care fac 
obiectul acestei Conferinţe: eroziunea solului, despăduriri, salinizarea 
şi alcalinizarea solurilor irigate, poluarea atmosferei și a apei, pierde- 
rile în anumite ecosisteme ale funcțiilor ecologice regulatoare natura- 
le, degradarea și poluarea zonelor de coastă și a plajelor, utilizarea 
unor tehnologii poluante etc. Suntem tot mai afectaţi de problematica 
ploilor acide, de evacuarea şi transferul deşeurilor toxice, de riscul 
nuclear, cauzat în special de accidentele posibile la reactoarele unor 
centrale ce funcționează pe bază de tehnologii nesigure, în zona 
europeană în care se află țara noastră. Suntem profund îngrijorați de 
dereglările care pot apărea în echilibrul mediului ambiant, prin accen- 
tuarea efectului de seră la nivel global sau prin afectarea păturii pro- 
tectoare de ozon. Aș adăuga, de asemenea, preocuparea noastră 
pentru pericolul pe care îl reprezintă transformarea teritoriilor unor 
țări în curs de dezvoltare sau în tranziție în platforme de depozitare a 
deșeurilor poluante. 

De aceea, vedem în acest «Forum Global», inițiat și organizat de 
Organizaţia Naţiunilor Unite și găzduit cu generozitate de Brazilia, 
un exemplu de maximă responsabilitate a statelor lumii în abordarea 
stringentelor probleme comune, în căutarea și găsirea soluţiilor care 
să permită supraviețuirea planetei. Ca ființă rațională, omul trebuie 

să aibă, înainte de orice, grijă faţă de aerul pe care îl respiră, de apa 
pe care o bea şi de pământul care îl hrăneşte şi îl suportă. 

România înțelege să se implice activ în eforturile comune de 
punere în aplicare a acestei filosofii, atât prin acţiuni proprii pe plan 
naţional, cât și în contextul unei ample cooperări multilaterale, pe plan 
regional și mondial. În acest sens, privim cu interes activitatea viitoare 
a Comisiei pentru dezvoltare durabilă, ca organism al Organizației 
Naţiunilor Unite. Mai mult, propunem organizarea, la Bucureşti, cu 
asistenţă internaţională, a unui centru pentru promovarea unui spațiu 
european ecologic, ținând seama de problematica specifică zonei 
bazinului dunărean a Mării Negre şi a Deltei Dunării — spațiu eco- 
logic unicat pe continent. 

Solidar angajaţi în opera comună de salvare a planetei de la o 
catastrofă ecologică, ne mărturisim satisfacția cu care am participat 
la acest forum, mulțumind celor care au avut iniţiativa organizării lui, 
făcând ca întâlnirea noastră pe generosul pământ brazilian să devină 
una din marile reuniuni ale acestui sfârşit de mileniu.“ 


Pe marginea temelor abordate în cadrul reuniunii am vorbit și în 
interviul acordat domnului Paul Grigoriu, trimisul special al Radio- 
difuziunii Române la Rio de Janeiro: 


— Domnule preşedinte, după două zile și jumătate de prezență 
aici, la Rio, v-aș ruga, pentru ascultătorii postului de radio „România 
Actualități“, să faceţi o evaluare din puncul de vedere al Forumului 
Ecologic Mondial — ce se poate promite în mod onest omenirii la 
acest sfârşit de mileniu, cum spuneați chiar dumneavoastră? Aş dori 
opiniile dumneavoastră ca om politic, dar şi ale specialistului care 
sunteți. 

— În primul rând, desfășurarea lucrărilor până acum, în plenarele 
sesiunii la care participă șefii de stat şi de guvern, confirmă aprecierea 
cu privire la importanța acordată acestei reuniuni de către conducă- 
torii statelor lumii. Această reuniune este considerată una din marile 
Conferinţe ale acestui sfârșit de secol, care abordează una din temele 

majore ale problematicii sfârşitului de secol, ale confruntării civiliza- 
tiei cu un fenomen deosebit de grav — confruntarea care a apărut 
între dezvoltarea economico-socială și suportul natural al vieții pe 
planetă. 

Aşa cum s-a subliniat în cursul dezbaterilor, concluzia generală 
care se desprinde este că acest fenomen trebuie privit nu cu nostalgie, 
pentru că nu este posibilă reîntoarcerea la natură în viziune primitivă, 
reîntoarcerea la viața naturală, la pădure, ci trebuie ţinut seama de 
potențialul civilizaţiei la acest sfârșit de secol. Deci, calea este aceea 
a abordării şi soluționării problemelor cu care se confruntă omenirea, 
ținând cont de creşterea exponențială a câtorva indicatori ai dezvoltă- 
rii contemporane, creşterea demografică, a consumului de resurse 
agroalimentare, energetice, de materii prime, problematica tot mai 
dificilă a factorilor de mediu, balanţele cantitative —, apă şi sol, 
protecția calității acestor factori de mediu și mai ales a atmosferei, 
afectată de fenomenul supraîncălzirii planetei, fenomenul de seră la 
scară mondială, ca urmare a degajării bioxidului de carbon și a altor 
gaze, pericolul în care se află pătura de ozon protectoare. Aceste două 
fenomene — creștere, pe de o parte, şi epuizarea resurselor în paralel 
cu deteriorarea factorilor de mediu, pe de altă parte — constituie 
marele conflict care a apărut la acest sfârşit de secol între societate şi 
mediul natural. 

Abordarea acestor chestiuni nu poate fi făcută pe calea stopării 
creşterii economico-sociale. Acum 20 de ani a apărut primul Raport 
al Clubului de la Roma, „Limitele creșterii“, care lansa semnalul pri- 
vind stoparea creșterii economice, deci creşterea zero. Concluzia la 
care a ajuns comunitatea ştiinţifică internaţională și factorii politici 
este că trebuie găsită calea de armonizare a dezvoltării econo- 
mico-sociale cu protecția mediului ambiant, adică ceea ce s-a consa- 
crat sub numele de „dezvoltare durabilă“. Adică, nu poate fi stopată 
dezvoltarea, dar trebuie găsite acele căi care să ducă la protejarea 
resurselor naturale și a calității mediului ambiant. Aceasta este con- 
cluzia generală și de aici decurg, bineînţeles, o serie de concluzii care 
tin de factorii politici, ai organizării vieții sociale, şi cred că factorul 
inerţial cel mai puternic este factorul politic din zilele noastre, inca- 

pacitatea civilizaţiei de a aborda, în momentul de faţă, în mod unitar, 
la scară planetară, aceste probleme. Toate dezbaterile au evidențiat 
faptul că asemenea probleme nu pot fi abordate decât la scară globală, 
planetară. Aceasta impune găsirea cadrului necesar pentru realizarea 
unei ample colaborări internaţionale, în care, fără îndoială, sprijinul 
țărilor dezvoltate care dispun de potenţial financiar şi tehnologic este 
decisiv. Pentru că, altminteri, lumea slab dezvoltată, unde se înre- 
gistrează creșterea demografică cea mai accentuată, unde are loc pro- 
cesul despăduririi masive, al degradării solului și unde mizeria şi 
foametea sunt dominante ale acestor țări, nu vor putea, cu resursele 
proprii, să rezolve aceste probleme. Deci cooperarea internațională, 
cu un suport corespunzător din partea țărilor dezvoltate care dispun 
de resurse financiare și potenţial tehnologic, devine o chestiune 
majoră, actuală, decisivă. 

— În legătură cu acest aspect, nu-i un secret pentru nimeni că la 
Ecoforumul de la Rio nu a existat o unanimitate deplină și vreau să 
spun că unanimitatea a fost „spartă“ de poziția americană... 

— Chiar în perioada pregătitoare, la elaborarea documentelor 
pentru această Conferinţă — cele două Convenții, privind clima și 
biodiversitatea, ca şi elaborarea agendei pentru secolul XXI, „Agen- 
da 21“, un program mondial pentru viitor, ca și Declaraţia de principii 
a Conferinţei — a apărut această discrepanţă între țările dezvoltate 
ale lumii, care pot oferi asistență și transfer gratuit de tehnologie 
înspre țările slab dezvoltate, ca suport financiar pentru promovarea 
unor programe de protecţie a resurselor și de susţinere a dezvoltării 
într-un cadru ecologic echilibrat. Aici a apărut discrepanţa: în ce mă- 
sură țările dezvoltate se pot angaja în această direcţie. În plus, țările 
dezvoltate sunt sursa unor factori de dezechilibru. Dacă vorbim des- 
pre protecţia păturii de ozon, din cercetările care s-au făcut în ultimii 
ani de zile, se pare că factorul agresiv îl reprezintă substanțele bazate 
pe clorfluorcarbonaţi — freon, în general — substanțe produse în 
proporție de aproximativ 80% în Statele Unite, 10% în Europa, iar 
10% în Japonia și în restul lumii. Una din cereri a fost reducerea pro- 
ducției de asemenea substanţe. De asemenea, fenomenul de seră este 
generat de degajările masive de bioxid de carbon. S-a exprimat ideea 

reducerii acestor degajări, ceea ce înseamnă un anumit program de 
modificare a tehnologiilor industriale sau reducerea degajărilor de 
gaze nocive generate de automobile, de exemplu. Asta presupune 
angajamente la care țările dezvoltate au exprimat reţineri în legătură 
cu gradul în care se pot angaja în asemenea lucruri. 

Printre altele, Statele Unite, aflându-se în plină campanie electo- 
rală, a exprimat o anumită rezistență cu privire la posibilitatea impu- 
nerii unor obligaţii internaţionale referitoare la gradul de angrenare 
financiară, ca și luarea unor măsuri de stopare sau modificare a 
tehnologiilor, ceea ce înseamnă eforturi enorme pe plan investiţional. 
De aici şi sursa acestor reţineri. Însă eu cred că alocuţiunea președin- 
telui Bush a fost un element constructiv, care a exprimat dorința și 
voinţa politică a Statelor Unite de a contribui la acest efort interna- 
tional. 

De aceea, documentele, în forma lor finală, au cunoscut unele 
atenuări în legătură cu elementele cantitative ale angajărilor, conți- 
nând doar anumite repere şi orientări privind necesitatea acestui efort 
în anii ce vin. 

— Aş vrea să ajungem acum la al doilea aspect, la a doua fațetă a 
prezenței dumneavoastră aici, în Brazilia. În culisele Conferinţei ați 
avut nenumărate contacte. Aş vrea să ne spuneți — ca fiind persoana 
cea mai competentă în acest sector — care este sentimentul dumnea- 
voastră general şi ce pot aduce României, concret, aceste contacte, 
imediat şi într-un viitor mai îndepărtat. 

— Avantajul unor asemenea reuniuni internaționale este că oferă 
prilejul unor contacte numeroase cu reprezentanții statelor partici- 
pante, șefi de stat şi şefi de guvern. Am folosit şi folosim și acest prilej 
pentru astfel de contacte, care, altminteri, sunt greu de realizat pe 
parcursul unui an. De aceea, deci, în cursul zilei de ieri m-am întâlnit 
cu premierul Chinei, cu preşedintele Republicii Belarus, cu președin- 
ţii Argentinei și Republicii Chile, azi dimineaţă cu premierul Turciei, 
domnul Demirel. Am avut, de asemenea, contacte cu președintele 
Bush, cu premierul Coreei de Sud, cu reprezentanții Ucrainei şi ai 
Rusiei, cu o serie de alți şefi de delegaţii. Asemenea întâlniri și dialo- 
guri directe vor continua. Ele ne prilejuiesc punctarea unor lucruri 

legate de relaţiile noastre bilaterale sau abordarea unor probleme 
internaționale, cum ar fi criza din Iugoslavia, problemele din Moldova 
sau problemele legate de prezenţa noastră în organismele internaţio- 
nale, europene, mersul relațiilor bilaterale pe plan politic şi economic. 

Cu premierul Turciei am vorbit despre viitoarea întâlnire de la 
Istanbul și concretizarea programului unor acțiuni comune în zona 
bazinului Mării Negre. Deci sunt, fără îndoială, prilejuri utile de dia- 
log și de continuare a unor acțiuni în sprijinul dezvoltării relațiilor 
bilaterale. 

— Eu vă mulțumesc pentru această primă evaluare și vă rog să 
promiteți ascultătorilor postului nostru de radio că, la sfârșit, tot dum- 
neavoastră veţi fi acela care veți face bilanţul. 

— Cu mare plăcere. 


În următoarele zile, pe lângă participarea la lucrările Conferinţei, 
am desfășurat o intensă activitate diplomatică, întâlnindu-mă cu 
majoritatea reprezentanţilor țărilor ce se aflau, în acele zile, la Rio de 
Janeiro. Amintesc, cu acest prilej, convorbirile purtate cu premierul 
Consiliului de Stat al Republicii Populare Chineze — domnul Li 
Peng, cu președintele Armeniei — domnul Levon Ter-Petrosian, cu 
vicepreședintele Ucrainei — domnul Ivan Pliusci, cu premierul 
spaniol Felipe Gonzales și cu președintele Bulgariei — domnul Jelio 
Jelev. Am avut, de asemenea, o interesantă întrevedere cu domnul 
Lionel Brizola, guvernatorul statului Rio de Janeiro. Nu în ultimul 
rând, îmi amintesc cu plăcere de întâlnirea cu reprezentanți ai vieții 
cultural-artistice braziliene, desfășurată la sediul Galeriei de artă a 
domnului Jean Boghici, cetățean brazilian de origine română. Am 
vizitat, totodată, sediul importantului grup de presă „Manchette“, care 
deține mai multe publicaţii, posturi de radio şi televiziune, un teatru și 
un muzeu de artă modernă, unde am fost întâmpinat de directorul Zevi 
Ghevelder, originar din Bucovina, unul din cei mai cunoscuţi comen- 
tatori politici ai Televiziunii braziliene. 

La sediul Asociației Comerciale din Rio de Janeiro, în cadrul unei 
întâlniri cu oameni de afaceri brazilieni, am prezentat principalele 

transformări petrecute în societatea românească, arătând interesul țării 
noastre de a dezvolta relaţiile economice cu Brazilia și de a valorifica 
interesul comun de colaborare în domenii ca siderurgia, petrolul, 
informatica, cooperarea financiar-bancară și culturală. 

În ultima zi a prezenţei mele în Brazilia, am vizitat marea hidro- 
centrală Itaipu de pe fluviul Parana, aflată în apropierea orașului Foz 
de Iguacu, cea mai mare hidrocentrală din lume, având o putere insta- 
lată de 12,6 GW. 

Despre toate aceste acţiuni m-am referit, la 17 iunie, în drum spre 
țară, într-un nou interviu acordat postului naţional de radio, realizat 
de domnul Paul Grigoriu. Între timp, aflasem că, la București, Parla- 
mentul României fixase data alegerilor parlamentare și prezidențiale, 
așa că, inevitabil, mi-am exprimat pentru început părerea față de acest 
eveniment: 


— Domnule preşedinte, erați la Rio acum câteva ceasuri, când ați 
primit ştirea despre adoptarea de către Parlament a datei alegerilor, 
legislative și prezidențiale — în 27 septembrie. Care este prima dum- 
neavoastră reacţie, la cald, în legătură cu această ştire? 

— Am primit cu satisfacţie această știre. Înaintea plecării spre 
Rio m-am întâlnit cu şefii de partide şi grupuri parlamentare, cu pre- 
şedinţii celor două Camere și cu primul-ministru, pentru a aborda 
această problemă, ţinând seama de disputele care au avut loc în Parla- 
ment pe marginea acestei teme. Am plecat încrezător, am avut senti- 
mentul că s-a creat o platformă comună de înţelegere și m-am bucurat 
că viaţa a confirmat acest lucru. Asta dovedeşte seriozitate şi modul 
constructiv în care discuția și înțelegerea politică s-au reflectat în 
comportamentul parlamentarilor, ceea ce dă acum o notă clară, o 
certitudine — și pentru guvern, și pentru partide — ca să pregătească 
campania electorală şi organizarea alegerilor. Este un lucru pozitiv. 

— Trecem acum la bilanțul pe care l-ați promis ascultătorilor 
postului de radio „România Actulități“, în legătură cu acest periplu 
brazilian. Aş vrea să începem, cu voia dumneavoastră, de la convor- 
birea cu guvernatorul statului Rio. Mi s-a părut mie sau a fost foarte 
importantă? 

— Da. Domnul Lionel Brizola este o personalitate proeminentă, 
bine cunoscută în Brazilia, un om cu experienţă politică deosebită, 
fiind astăzi în Brazilia un om cu multă autoritate. Conduce unul din 
statele importante ale Braziliei, statul Rio, fosta capitală a Braziliei. 
Este un om integrat în viața generală, politică, cu preocupări ample în 
domeniul dezvoltării economice şi vieţii culturale. Am constatat că 
este și un bun prieten al României, interesat să susțină promovarea și 
extinderea relațiilor dintre țările noastre pe toate planurile, inclusiv în 
domeniul educaţiei și culturii. Am discutat posibilitatea constituirii, la 
Rio, a unei catedre de limba și literatura română, element de promo- 
vare a unor studii comune de lingvistică comparată pentru limbile 
romanice. Şi, în general, dânsul este susținătorul ideii dezvoltării 
relaţiilor culturale, ştiinţifice, de învățământ, între țările noastre. 

— Ecoforumul la care ați participat a fost, înainte de toate, un 
conclav pentru sănătatea Pământului, dar, prin prezența masivă a lide- 
rilor mondiali, a fost o ocazie pentru contacte — unele publice, altele 
foarte particulare — de genul celor unde se spun câteva cuvinte care 
pot schimba, uneori, sensul politicii. Care au fost cele mai interesante 
şi mai importante contacte pe care le-aţi avut la Ecoforum? 

— Mi-e greu să fac o diferenţiere. Aproape fiecare contact a fost 
important, fiecare discuţie, fiecare întâlnire. Toate au fost încadrate 
în preocuparea noastră de a dezvolta relații în toate direcțiile, cu toate 
zonele, cu țările europene și de pe alte continente. Sigur că, fiind la 
Rio, întâlnirile noastre cu șefii unor state latino-americane au ocupat 
un loc particular. Din acest punct de vedere, întâlnirile cu președinții 
Argentinei, Paraguayului şi Columbiei, discuţiile cu personalitățile 
braziliene, cu președintele statului Costa Rica — din păcate, 
preşedintele Venezuelei nu a putut veni; era programată o întâlnire și 
cu dânsul — , ca și cea cu preşedintele statului Chile, toate au marcat 
voinţa comună de a consolida relaţiile politice bune care există între 
țările noastre, ca şi perspectivele extinderii relațiilor economice. 

Printre altele, în Brazilia, la Asociaţia Comercială din Rio — un 
fel de Cameră de Comerţ şi Industrie, cu o tradiție de peste 150 de ani 
— am vorbit despre un proiect care să răspundă interesului Braziliei 
de a pătrunde pe piața europeană prin portul Constanţa, zona 

Constanţa-Dunăre, în contextul ideii noastre de a dezvolta zone libere 
în port. S-a profilat ideea a două terminale care să marcheze această 
legătură: portul Recife, care este portul cel mai estic al Braziliei, aflat 
într-o zonă centrală, în apropierea Amazoniei și a unor zone bogate 
în resurse naturale şi, pe de altă parte, portul Constanţa. Acestea două 
vor constitui elemente de legătură între această zonă bogată în resurse 
şi poarta de intrare în bazinul dunărean — România. 

Toate întâlnirile au marcat, deci, un interes constant și voința 
politică pentru dezvoltarea relațiilor noastre. 

— Mi-aţi anticipat întrebarea, dar tot am să v-o pun, pentru că mă 
mai interesează niște detalii. Există, firește, o direcție latino-ame- 
ricană a politicii externe românești. În cadrul acestei direcții, care este 
valoarea şi specificitatea componentei braziliene? 

— Brazilia este un subcontinent. Aproape jumătate din continen- 
tul sud-american este reprezentată de Brazilia. Este un stat cu 150 mi- 
lioane de locuitori. Este statul cu forța economică cea mai mare şi cu 
resurse deosebit de bogate, cu un dinamism al dezvoltării economice, 
industriale, tehnologice care joacă și va juca un rol important în eco- 
nomia mondială. Dacă luăm, deci, numai componenta economică a 
acestor relaţii, Brazilia este, fără îndoială, cel mai important partener 
de pe continentul latino-american. 


La 17 iunie, imediat după sosirea în țară, am declarat presei 
următoarele: 


„La întoarcerea de la Rio, aș dori să evidenţiez două evenimente 
majore. 

În primul rând, Conferința de la Rio și participarea la lucrările ei. 
Aşa cum am mai spus şi cum a rezultat din dezbateri, din concluziile 
Conferinţei, din aprecierile multor conducători de stat, această Con- 
ferință reprezintă un eveniment politic major pentru acest sfârşit de 
secol, atât prin participare — un număr foarte mare de şefi de stat şi de 
guvern, care demonstrează atenţia acordată de factorii de decizie 
politică problemelor care s-au dezbătut — cât şi prin tematica Confe- 

rinţei, care a suscitat acest interes major: raportul dintre dezvoltare și 
mediu. 

Totodată, a fost un prilej important pentru contacte directe, multi- 
ple, cu șefi de stat şi de guvern din diferite părți ale lumii. Aș menţio- 
na, în primul rând, întâlnirile cu şefii de stat din America Latină. 
Aflându-ne pe continentul latino-american, în Brazilia, ne-am întâlnit 
cu șefii de stat din Argentina, Chile, Paraguay, Columbia, am avut 
contacte cu preşedintele Uruguayului, cu președinții statelor Costa 
Rica şi Mexic. Deci, a fost un prilej de a stabili cu lumea latino-ameri- 
cană un nou contact, prin care am continuat dialogul statornicit între 
noi, exprimând voinţa și dorința reciprocă de a folosi climatul favo- 
rabil care există pentru extinderea relaţiilor noastre. 

În particular, aş menţiona posibilităţile de a dialoga cu oameni 
politici, cu cercuri de afaceri din Brazilia, atât cu reprezentanții guver- 
nului, cu guvernatorul statului Rio, cu oameni de afaceri, la Asociaţia 
Comercială din Rio — un fel de Cameră de Comerţ și Industrie, cu o 
activitate îndelungată, de peste 150 de ani — la care s-a manifestat 
interesul pentru dezvoltarea relaţiilor economice între tările noastre. 
Desigur, sunt dificultăți în această perioadă, ţinând seama și de distan- 
tă și de blocajele pe care le prezintă procesul tranziţiei de la noi din 
țară, elementele de inerție din acțiunea unor factori guvernamentali 
ŞI agenţi economici, dar există un real interes din partea cercurilor de 
afaceri pentru relaţiile bilaterale, iar Brazilia și America Latină, în 
general, constituie o zonă cu resurse bogate, interesantă pentru acti- 
vitatea noastră economică. În același timp, s-a evocat interesul pentru 
poarta de intrare pe care o poate reprezenta portul Constanţa, Canalul 
Dunăre-Marea Neagră, ca poartă de intrare în Europa. 

Am avut întâlniri cu un număr de șefi de stat din ţări vecine nouă 
ŞI am constatat că ne confruntăm cu toții cu probleme similare ale 
tranziţiei, manifestându-se interesul reciproc de a ne cunoaște, de a 
conlucra pentru depăşirea acestor dificultăţi, iar apropierea geo- 
grafică, tradițiile, legăturile istorice, complementaritatea economiilor 
noastre sunt factori favorizanţi pentru dezvoltarea relaţiilor econo- 
mice în perspectivă. Aş adăuga interesul comun pentru viitoarea întâl- 
nire de la Istanbul, la nivelul şefilor de stat din zonă, pentru semnarea 

unei Convenții privind dezvoltarea relaţiilor zonale, de interes atât 
pentru statele componente ale acestei zone, cât şi pentru relaţiile 
noastre cu întreaga Europă, cu zonele învecinate din Orientul Apro- 
piat şi din nordul Africii. 

Un moment particular l-a reprezentat întâlnirea noastră cu români 
care trăiesc în Brazilia. Am avut două asemenea întâlniri. Au fost 
momente cu încărcătură politică și sentimentală. S-a exprimat, şi de 
această dată, interesul oamenilor pentru procesele care au loc în ţara 
noastră, deschiderile care se produc şi sunt foarte mulți interesați să 
concure la acest proces de apropiere şi dezvoltare cu țările Americii 
Latine. Mulţi au început deja să viziteze ţara, alţii şi-au programat să 
vină. Eu cred că aceste punți de legătură cu românii de pretutindeni 
sunt necesare, pentru a înlătura reziduurile care s-au acumulat de-a 
lungul anilor, când politica de stat a manifestat ostilitate față de 
compatrioții noştri. 

Am revenit în ţară cu sentimente optimiste pentru activitatea 
noastră. Am salutat ştirea privind hotărârea Parlamentului cu referire 
la alegeri și la concomitenta lor, la 27 septembrie, ca un ecou pozitiv 
şi constructiv la dialogul pe care l-am avut cu reprezentanţii parti- 
delor. Sper ca acest lucru să fie de bun augur pentru climatul din cam- 
pania electorală premergătoare alegerilor.“ 


11. CREAREA ZONEI DE COOPERARE 
ECONOMICĂ A MĂRII NEGRE. 
ÎNTÂLNIRE PENTRU SOLUŢIONAREA 
CONELICTULUI DIN REPUBLICA MOLDOVA 
— Istanbul, 24-26 iunie 1992 — 


În 24 iunie 1992, am plecat spre Istanbul, orașul în care urma să 
se celebreze, a doua zi, nașterea „Zonei de Cooperare Economică în 
Marea Neagră“. 

Lansată de președintele din acea vreme al Turciei, domnul Turgut 
Ozal, la începutul anului 1990, inițiativa creării acestei zone — 
concepută la Ankara ca fiind „complementară spațiului economic 
european“ — s-a bucurat din start de viul interes al țărilor riverane 
Mării Negre, România fiind prima tară care a subscris la această idee. 
Pe lângă motivația oarecum sentimentală (Nicolae Iorga spunea că, 
de-a lungul istoriei, singură Marea Neagră nu i-a fost dușman 
României), noua zonă de cooperare reprezenta pentru noi avantaje 
concrete, atât în ceea ce privește consolidarea relaţiilor bilaterale cu 
țările participante la realizarea acestui proiect, cât și din punctul de 
vedere al dezvoltării economice regionale și al creării unui nou și 
important canal de comercializare a produselor românești. Au urmat 
peste doi ani de tatonări diplomatice, de negocieri și convorbiri me- 
nite să definească obiectivele, parametrii juridici şi economici în care 
urma să funcţioneze această zonă de cooperare. Și, în sfârșit, inițiativa 
s-a concretizat în iunie 1992, la Istanbul, când s-a desfășurat reuniu- 
nea la nivel înalt, moment ce s-a finalizat prin semnarea Declaraţiei 

privind cooperarea economică în zona Mării Negre, ce conținea 
prevederi de reglementare a liberei circulații a bunurilor, serviciilor, 
capitalurilor și persoanelor, precum și a relațiilor economice, finan- 
ciare și comerciale dintre țările fondatoare Zonei de Cooperare Eco- 
nomică la Marea Neagră: Turcia, Bulgaria, România, Rusia, Ucraina, 
Republica Moldova, Grecia, Georgia, Armenia, Azerbaidjan și 
Albania. 

Am propus personal ca acest prilej să fie valorificat şi în sensul 
evaluării situației din Transnistria, fiind de părere că se impune orga- 
nizarea unei întâlniri separate a președinților Republicii Moldova, 
Federaţiei Ruse, Ucrainei și României, pentru a conveni asupra căilor 
politice și a măsurilor de soluționare a conflictului care mai persista 
încă în Republica Moldova. 

Referindu-mă la aceste aspecte, înaintea plecării spre Istanbul am 
declarat: 


„La Istanbul are loc o întâlnire a şefilor de stat din zona Mării 
Negre. Este finalizarea unei inițiative discutate cu domnul Turgut 
Ozal încă de anul trecut, cu prilejul vizitei sale în România, precum şi 
cu alți şefi de stat. În câteva rânduri, miniştrii Afacerilor Externe şi 
expertii s-au întâlnit pentru a pregăti această reuniune, elaborându-se 
o Declaraţie a șefilor de stat, parafată deja la nivelul miniștrilor de 
Externe, urmând să fie acum semnată de șefii de stat. Se finalizează, 
deci, o acțiune comună desfăşurată pe parcursul ultimului an, care 
deschide o etapă nouă de conlucrare și colaborare între statele din 
zona Mării Negre, la care au aderat, între timp, și Albania, Grecia, 
republicile transcaucaziene, realizându-se un cadru mai larg de desfă- 
şurare a colaborării economice, formarea unei zone economice a 
Mării Negre, cu forme diverse de colaborare și cooperare între statele 
acestui spațiu. 

Cu acest prilej, vom avea mai multe întâlniri cu șefi de stat și, așa 
cum știți, cu preşedinţii Snegur și Elțîn ne-am înțeles să organizăm o 
întâlnire a celor patru state — Rusia, Ucraina, Moldova şi România 
— pentru a avea un schimb de păreri în legătură cu conflictul din 
zonele de est ale Moldovei și a ajunge la o înțelegere privind cadrul 

politic de rezolvare a acestei stări conflictuale. Poziţia noastră este 
bine cunoscută, se știe că noi sprijinim eforturile Republicii Moldova 
de apărare a suveranităţii și integrităţii sale. Este un stat independent, 
suveran, recunoscut de peste 100 de state ale lumii, inclusiv de toate 
statele CSI, membru al ONU şi al CSCE. Prezența unor trupe străine 
pe teritoriul acestui stat este, de fapt, sâmburele conflictului care a 
apărut şi, din acest punct de vedere, trebuie reglementate lucrurile, în 
cadrul normelor dreptului internațional. Cred că, dacă pornim de la 
această înțelegere a raporturilor dintre state independente şi suverane, 
se vor găsi soluţiile corespunzătoare. Problema-cheie este de a găsi 
un cadru de înțelegere privind retragerea Armatei a 14-a de pe teri- 
toriul Moldovei şi, atunci, lucrurile îşi vor găsi soluționarea.“ 


În 25 iunie, în cadrul primei părți a reuniunii la nivel înalt con- 
sacrată realizării cadrului instituțional al colaborării economice între 
țările din bazinul Mării Negre — la care au participat, aşa cum am 
arătat, Turcia, România, Republica Moldova, Bulgaria, Armenia, 
Azerbaidjan, Georgia, Rusia, Ucraina, Grecia și Albania — am opinat 
că proiectul propus de Turcia poate avea un rol important în asigu- 
rarea, atât de necesară, a stabilității şi securității în zonă, într-o pe- 
rioadă în care regiunea era măcinată de conflicte mai mult sau mai 
puțin deschise. Am înaintat, de asemenea, propunerea de a se înfiinţa, 
la Neptun, Universitatea Mării Negre — inițiativă acceptată în una- 
nimitate la acea oră și care, în momentul de faţă, funcţionează deja cu 
succes. lată discursul pe care l-am rostit atunci la reuniunea la nivel 
înalt a țărilor riverane Mării Negre: 


„Urmează să semnăm astăzi un document istoric. O idee care a 
fost lansată de Turcia prinde contur. Noi am salutat această idee și am 
sprijinit-o tot timpul, întrucât pare a fi un proiect foarte promițător, 
cu un potențial considerabil în avantajul popoarelor noastre, pentru 
dezvoltarea prosperă şi democratică a societăților noastre. Nu depinde 
decât de noi ca acest proiect să dea roadele pe care le aşteptăm cu toții. 
De fapt, acest proiect a venit la momentul oportun. Momentul când 

întreaga Europă, în special țările care s-au eliberat de regimul totalitar, 
sunt în căutarea căilor și mijloacelor de a înainta spre societăți mai 
democratice și mai prospere, sprijinându-se reciproc şi punând mai 
bine în valoare complementaritatea fiecăreia. În ultimii doi ani, au 
fost iniţiate şi alte proiecte de cooperare subregională, toate acestea, 
inclusiv cooperarea economică în zona Mării Negre, constituind o 
rețea de instituţii care, alături de cele mai vechi, ar putea oferi mai 
multă stabilitate și securitate țărilor noastre — condiţii indispensabile 
oricărui proces de dezvoltare. 

Marea Neagră a avut un rol important în istoria țărilor riverane. 
Marele istoric român, specialist în problemele privind Marea Neagră, 
Gh. I. Brătianu, în cartea sa asupra acestui subiect a ajuns la concluzia 
că, din cele mai vechi timpuri ale dezvoltării lor, statele româneşti au 
fost condiționate în întregime de cursul Dunării și de accesul la mare. 
«După părerea noastră — notează istoricul în cartea sa — învecinarea 
cu zona Mării Negre constituie un factor mai favorizant decât alte 
considerente care depăşesc problemele regionale şi sunt corelate cu 
forțe care pot influenţa istoria universală». Într-adevăr, deschiderea 
Canalului Rin-Dunăre în viitorul apropiat sporeşte importanța geo- 
politică și economică a zonei Mării Negre, care devine astfel o legă- 
tură crucială între Europa Occidentală și Centrală, spaţiul fostei 
Uniuni Sovietice, Balcani, Orientul Mijlociu și Mediterana. 

În acelaşi timp, trebuie să fim realiști și să acţionăm treptat, în 
concordanță cu actualele posibilități ale economiilor noastre, pentru 
a atinge obiectivele acțiunii noastre comune. Ne gândim mai ales să 
începem cu cooperarea în sectoarele financiar și bancar, cu moder- 
nizarea legăturilor în domeniul transporturilor şi comunicațiilor. În 
această privință, sprijinim ferm ideea constituirii unei Bănci de in- 
vestiții și comerț exterior a Mării Negre, cu menirea de a oferi resurse 
financiare pentru executarea unor proiecte prioritare. Un alt domeniu 
căruia trebuie să-i acordăm neîntârziat atenţie este legat de facilitarea 
extinderii comerțului între ţările noastre, în vederea reducerii şi elimi- 
nării dificultăţilor și barierelor existente. Considerăm, de asemenea, 
că ar fi util să luăm în considerare extinderea cooperării în domeniul 
mediului înconjurător, în spiritul Convenţiei asupra protejării Mării 

Negre împotriva poluării, semnată la 21 aprilie, anul acesta, la 
București. 

Una din trăsăturile cele mai interesante și poate cea mai promi- 
țătoare în proiectul nostru cu privire la Marea Neagră este faptul că 
declarația întâlnirii la nivel înalt nu se limitează la o interacțiune 
guvernamentală, ci urmărește implicarea activă a sectoarelor particu- 
lare în planul de cooperare. Este o arie de acțiune inepuizabilă care va 
întări şi mai mult relaţiile de interacțiune între țările noastre. Ca exem- 
plu, aş menţiona că instituţii și personalităţi științifice şi culturale ale 
comunității academice din România au luat recent inițiativa de a 
înfiinţa „Universitatea Mării Negre — Centru de educaţie continuă“, 
la Neptun, Constanţa. Iar întâlnirea experţilor, care a avut loc la 
Bucureşti, la sfârşitul lunii mai anul acesta, a identificat o serie de 
zone prioritare de acțiune. Toate constituie priorități pentru România 
şi, după părerea mea, şi pentru țările dumneavoastră. 

Aş propune să fim de acord ca grupurile preconizate de experţi 
să-şi înceapă cât mai curând activitatea și să elaboreze proiecte con- 
crete, luând în considerare necesitățile și interesele cele mai stringente 
ale tuturor țărilor noastre. În ceea ce ne privește, reafirm dorința de a 
găzdui grupul de experți în domeniul transporturilor și telecomu- 
nicațiilor. 

Proiectul cooperării economice în zona Mării Negre pe care-l 
lansăm astăzi reprezintă, de fapt, mai mult decât un instrument, 
urmărind accelerarea dezvoltării economiilor noastre naționale şi prin 
aceasta accelerarea integrării lor în structurile economice, tehnologice 
ŞI ştiinţifice europene. 

El va spori, în același timp, încrederea reciprocă, ajutându-ne 
astfel să depășim împreună crizele care confruntă unele dintre tările 
noastre. 

Suntem convinși că, dacă actualele surse de tensiune și conflict 
vor scăpa de sub controlul politic, generosul și ambițiosul proiect pe 
care îl inițiem astăzi ar putea eșua. 

Să ne ghidăm cu toţii după realitățile politice actuale, să nu pre- 
cupețim nici un efort pentru a contribui la soluționarea acestor crize 
prin negocieri și alte metode pașnice, bazate pe principiul dreptului 

internaţional. Astfel, vom contribui nu numai la binele țărilor noastre, 
dar ne vom aduce o contribuţie reală la stabilitatea și securitatea 
Europei, în ansamblul ei și în regiunile învecinate. 

Înainte de a încheia, permiteţi-mi să exprim recunoştinţa noastră 
preşedintelui şi guvernului Turciei, atât pentru lansarea acestei mari 
idei, cât şi pentru faptul că s-a acţionat cu răbdare şi hotărâre pentru 
materializarea ei, să vă mulțumesc pentru prietenia și ospitalitatea cu 
care am fost înconjurați, pentru organizarea perfectă a acestei reuniuni 
la nivel înalt.“ 


Așadar, la 25 iunie, am semnat, din partea României, Declarația 
asupra cooperării economice la Marea Neagră, moment ce s-a dorit 
să reprezinte semnalul începutului unui nou parteneriat între țările 
semnatare, inspirat din valorile democraţiei, domniei legilor și res- 
pectului drepturilor omului. Totodată, șefii de stat şi de guvern care 
au semnat Declaraţia au subliniat necesitatea soluționării pașnice a 
tuturor disputelor, prin mijloacele prevăzute în concordanță cu docu- 
mentele CSCE, afirmându-și hotărârea de a se opune agresiunii, vio- 
lenței, terorismului și încălcării normelor internaționale. 

La acea oră, conflictul cel mai grav din regiune, care risca să se 
extindă și să antreneze și alte state din zonă, era cel din Republica 
Moldova, pentru a cărui atenuare era necesară o poziție energică din 
partea celor patru state implicate mai mult sau mai puțin direct: 
Republica Moldova, Federaţia Rusă, Ucraina și România. Șefii de 
state ai celor patru țări ne-am întâlnit, deci, la Istanbul, încercând 
găsirea acelor soluții care să determine dezamorsarea conflictului din 
zona transnistreană. Despre rezultatele concrete ale acestei întreve- 
deri, vorbește, cred, de la sine, Comunicatul oficial referitor la acest 
moment: 


„Preşedinţii Republicii Moldova, României, Federaţiei Ruse şi 
Ucrainei au avut o întâlnire de lucru referitoare la problemele legate 
de conflictul din raioanele din stânga Nistrului ale Republicii 
Moldova. 


2/5) 


ION ILIESCU 


În urma schimbului de păreri, s-a hotărât: 

— Să se propună părților în conflict încetarea neîntârziată şi 
necondiționată a focului, pe toată linia de confruntare; 

— La 24 de ore de la încetarea focului, ambele părți să procedeze 
la dezangajarea formațiunilor lor înarmate; 

— Să se creeze zone și culoare de securitate pentru circulația 
liberă a populaţiei civile, a personalului medical şi pentru transportul 
de ajutor umanitar pentru locuitorii raioanelor afectate; 

Măsurile menţionate se vor realiza prin intermediul unei comisii 
parlamentare alcătuite din reprezentanții ambelor părți, cu partici- 
parea, în calitate de observator, a Comisiei mixte cvadripartite. 

— Să se examineze problema forțelor de separare; 

— Se asigură neutralitatea Armatei a 14-a. Statutul armatei, ter- 
menele şi modalitatea de retragere a acesteia vor fi stabilite în cadrul 
negocierilor dintre Federaţia Rusă şi Republica Moldova, care vor 
începe în cel mai scurt timp. Imediat după încetarea focului, se adoptă 
măsuri efective în vederea acordării de ajutoare umanitare raioanelor 
din Transnistria care au suferit și a creării condițiilor necesare pentru 
reîntoarcerea refugiaților, la aceste eforturi urmând a fi atrase Comi- 
tetul Internaţional al Crucii Roșii, alte organizații umanitare interna- 
tionale, precum și societățile naţionale de Cruce Roşie din cele patru 
țări. 

Președinții adresează Parlamentului Republicii Moldova propu- 
nerea de a examina şi rezolva problema privind statutul raioanelor din 
stânga Nistrului ale Republicii Moldova. 

Președinții au dat sarcină miniştrilor lor de Externe să se întru- 
nească în decurs de o săptămână, în vederea elaborării programului 
de realizare a hotărârii sus-menţionate. 

Cei patru preşedinţi consideră necesar să se adreseze organelor 
de conducere ale CSCE, cu apelul de a contribui în mod activ la 
reglementarea conflictului prin bune oficii, precum și prin urmărirea 
permanentă a situației drepturilor omului. Conducătorii celor patru 
state vor saluta un rol pacificator mult mai activ al Organizaţiei Na- 
țiunilor Unite, în cadrul procesului reglementării politice a proble- 
melor din raioanele din partea stângă a Nistrului ale Republicii 

Moldova. În acest context, ei și-au exprimat satisfacția în legătură cu 
hotărârea secretarului general al ONU de a trimite în viitorul apropiat, 
în zona de conflict, o misiune de stabilire a faptelor. 

Președinții Republicii Moldova, României, Federaţiei Ruse şi 
Ucrainei au în vedere să continue să menţină între ei contacte în pro- 
blemele reglementării conflictului din raioanele din stânga Nistrului 
ale Republicii Moldova. 

La întâlnire au luat parte miniștrii Afacerilor Externe ai celor 
patru țări. 

S-a stabilit că ministrul Afacerilor Externe al Ucrainei va trans- 
mite textul prezentului Comunicat preşedintelui Consiliului CSCE și 
Secretarului General al ONU.“ 


Intr-o declaraţie pe care am acordat-o la sfârșitul aceleiași întâl- 
niri în exclusivitate postului român de radio, am arătat, la rândul meu: 


„Nu calea militară este cea prin care se pot rezolva asemenea con- 
flicte şi, de aceea, am considerat necesar să se facă toate eforturile din 
partea celor implicaţi pentru a elabora soluţii politice referitoare la 
încetarea definitivă a focului, adoptarea măsurilor pentru asigurarea 
stabilizării acestei situații, separarea forțelor militare, constituirea 
unor grupe mixte de control, solicitarea intervenţiei ONU. Parla- 
mentul Moldovei se află deja în fața unor proiecte și, în acest context, 
s-a adresat un apel către forul legislativ de la Chișinău pentru a gândi 
un statut al zonelor din stânga Nistrului, găsind soluţii care să dea 
satisfacție populaţiei. 

Despre toate aceste probleme urmează ca miniștrii de Externe din 
cele patru ţări să redacteze un Comunicat comun, care să specifice 
măsurile avute în vedere. Activizăm, deci, miniștrii de Externe pentru 
a urmări problemele, activizăm Comisia mixtă de la faţa locului, ca 
şi activitatea observatorilor militari. Or să sosească şi reprezentanţi ai 
Organizaţiei Naţiunilor Unite, cu care se va colabora. Urmează ca la 
Helsinki, când ne vom reîntâlni toţi preşedinţii, să facem un bilanţ 

asupra evoluţiei şi măsurilor adoptate. Desigur, se impun și măsuri de 
ordin umanitar, pentru că s-au creat multe probleme cu refugiații. 

Despre statutul Armatei a 14-a a rămas ca reprezentanții Rusiei 
și Republicii Moldovei să înceapă negocierile într-un termen cât mai 
scurt, pentru a stabili un grafic, un calendar, precum și condițiile de 
retragere, inclusiv pentru cei care doresc să rămână. Parlamentul a 
oferit posibilități pentru acei ofiţeri care au familie şi doresc să ră- 
mână, oferindu-le toate condiţiile. S-au discutat, deci, aspecte con- 
crete, care vor fi consemnate într-un Comunicat comun“. 


Rezultatul imediat al întâlnirii cvadripartite de la Istanbul a fost 
schimbarea din funcție a comandantul Armatei a 14-a a Federaţiei 
Ruse, staționată pe teritoriul Republicii Moldova (noul comandant 
însă, generalul Lebed, împărtășea, din păcate, și el, concepțiile segre- 
gaţioniste ale liderilor transnistreni). S-a intensificat, de asemenea, 
dialogul între preşedinţii Elțîn şi Snegur, în baza căruia, la 8 iulie 
1992, a început retragerea forțelor armate amplasate în zona Nistrului 
— detașamente de artilerie, mortiere şi tancuri aparținând atât părții 
moldovene, cât și celei transnistrene. De asemenea, la 21 iulie, pre- 
ședinții Elțîn şi Snegur au semnat, la Moscova, Convenţia cu privire 
la reglementarea pașnică a conflictului armat din zona nistreană a 
Republicii Moldova, care prevedea, ca principii fundamentale pentru 
instaurarea păcii, respectarea suveranității, independenţei și integri- 
tății teritoriale a Republicii Moldova, precum și stabilirea, prin 
metode politice, a unui statut special, în componenţa Republicii Mol- 
dova, pentru teritoriul de pe malul stâng al Nistrului. 

Din păcate, şi astăzi — la mai bine de patru ani de la evenimentele 
evocate mai sus — situația din Transnistria reprezintă un punct 
tensionat pentru întreaga noastră regiune, trupele străine de pe teri- 
toriul Republicii Moldova nefiind încă retrase în totalitate. 


* Este vorba de Comunicatul pe care l-am reprodus (N. A.). 

12. CONFERINŢA 
PENTRU SECURITATE ŞI COOPERARE ÎN EUROPA 
— Helsinki, 9-10 iulie 1992 — 


La 8 iulie 1992, am plecat spre Finlanda, unde s-a desfășurat re- 
uniunea la nivel înalt a Conferinţei pentru Securitate şi Cooperare în 
Europa (CSCE), care a avut drept scop adoptarea unui program de 
menţinere a păcii sub auspiciile CSCE, în contextul marilor schimbări 
din ultimii ani petrecute în viaţa Europei și a lumii, marcate de mutații 
geopolitice fundamentale, al căror corolar l-au constituit implozia 
fostului „lagăr socialist“, destrămarea Uniunii Sovietice și încheierea 
războiului rece. 

Destășurat într-un moment în care, practic, țările Europei îşi re- 
defineau identitatea, acest eveniment a fost considerat de o importanţă 
majoră pentru viața continentului, reținând, timp de câteva zile, aten- 
tia opiniei publice de pretutindeni. 

Cei 51 de șefi de stat sau de guvern care s-au aflat în capitala 
Finlandei pentru cel de-al treilea Summit de la Helsinki (primele două 
având loc în 1975, la Helsinki, și în 1990, la Paris) au adoptat Docu- 
mentul final al Conferinţei, intitulat „„Sfidarea schimbării“, care și-a 
propus să întărească structurile instituționale și procedurile pentru 
menținerea păcii. Conținând două mari părți — „Declaraţia Confe- 
rinței la nivel înalt“ și „Deciziile de la Helsinki“ — Documentul final 
a acoperit arii vaste de interes și preocupare pentru cele 51 de state 

reprezentate la Helsinki (participarea celui de-al 52-lea stat, lugo- 
slavia, fusese suspendată ca urmare a conflictelor care-l măcinau), de 
la problemele securității, cooperării economice şi respectării dreptu- 
rilor omului la cele ale menţinerii păcii, controlării situațiilor de criză 
și protecției mediului. 

De asemenea, Declaraţia finală de la Helsinki a cuprins şi o idee 
lansată de România (în 1991, la Berlin), privind constituirea unui 
forum economic anual al CSCE, a cărui primă reuniune a fost fixată 
pentru anul 1993, la Praga. 

Dar, despre toate acestea am vorbit la 8 iulie, în drum spre 
Helsinki, când am acordat următorul interviu trimisului special al 
Radiodifuziunii, domnul Paul Grigoriu: 


— Domnule preşedinte, eu aş vrea să subintitulez acest interviu 
„Helsinki II, o proiecție“ şi am să vă spun și de ce. Din 1975 și până 
acum, Clasa aceasta — Europa — a evoluat foarte mult. Dacă ne uităm 
numai la catalog, eram numai 35 atunci şi suntem 52 acum, elevi mai 
turbulenţi şi mai cuminţi, elevi mai silitori și mai eminenți, elevi cu 
mijloace materiale, alții care speră la o bursă. Dar, dincolo de meta- 
forele astea, există realitățile europene, pe care dumneavoastră le 
cunoaşteţi şi pentru care vă duceți la acest Helsinki II. Despre acestea 
vreau să ne vorbiți. 

— Ne îndreptăm spre Helsinki, unde mâine se deschid lucrările 
reuniunii CSCE la nivel de șefi de stat şi de guvern. Așa cum aţi 
menţionat, aceste lucrări se desfăşoară într-un context nou față de 
1975, când a avut loc prima Conferinţă de la Helsinki, care a fost, la 
vremea respectivă, salutată ca un eveniment politic de referință şi 
despre care şi astăzi se vorbeşte ca despre un moment important de 
deschidere în viaţa internaţională, pe continent şi la nivel mondial. 
Între timp, s-au produs profunde schimbări pe continent. În 1975, se 
întruneau reprezentanţii unor state aparținând celor două blocuri, care 
încercau să stabilească un dialog şi un cadru de cooperare care să 
creeze un climat de abordare a problemelor cu mijloace politice. 
Acolo au fost trei componente majore: relaţiile politice, relaţiile eco- 
nomice, problemele privind drepturile și libertăţile umane. Între timp, 

s-a schimbat fizionomia relaţiilor politice pe continent, a dispărut 
logica de bloc și confruntarea ideologică. De această dată, în Decla- 
raţia finală ce va fi adoptată la această reuniune — al cărui conţinut a 
fost negociat între timp — se aduc elemente în plus față de Carta de la 
Paris, care a marcat schimbările de pe continentul nostru, ținând sea- 
ma de situaţia nouă, de faptul că toate statele care participă se rapor- 
tează la aceleași valori. Am în vedere abordarea problemelor cu care 
se confruntă lumea contemporană, probleme complexe, dificile, stări 
conflictuale, pentru a căror prevenire şi combatere se impune existen- 
ta unui mecanism. De fapt, aceasta este și tema Conferinţei: elabo- 
rarea mecanismelor internaționale necesare pentru soluționarea 
politică a problemelor. De fapt, problema securităţii se abordează azi 
nu atât pe planul confruntării între state ci, mai ales, în legătură cu 
procesele de instabilitate din interiorul statelor, cu procesele econo- 
mice, sociale, politice de transformare a vieţii politice, de promovare 
a principiilor democratice şi de realizare a reformei economice. Tran- 
ziţia spre economia de piață se realizează într-un număr mare de țări 
printr-un proces complex și complicat. Există, apoi, procesele care au 
loc în fostele state federale, mai ales în fosta Uniune Sovietică, cu 
stările conflictuale care au apărut, Iugoslavia — cu problemele con- 
flictuale pe care le cunoaşteţi şi care constituie una din temele și 
preocupările majore. Acesta este, deci, contextul, care, în același timp, 
se reflectă și în ceea ce spuneaţi — apariţia unui număr mai mare de 
competitori, de coparticipanți, de la 35 la 52 de state, care se întind de 
la Vancouver la Vladivostok. Este, de fapt, o conferință europeană și 
euro-asiatică, în acelaşi timp. 

— Vă rog să explicaţi mai în detaliu noțiunea aceasta — „Europa 
de la Vancouver la Vladivostok“ sau „Europa de la Pacific la Pacific“. 
Nu riscăm să pierdem individualitatea continentului vorbind despre 
asta? 

— Acest lucru a fost comentat încă din cadrul Conferinţei de la 
Paris, spunându-se că nu e vorba de o conferinţă a statelor europene, 
noţiunea de Europa devenind foarte relativă. În această comunitate a 
intrat încă de la început America de Nord — Statele Unite și Canada 
— care este legată de valorile vest-europene. În acelaşi timp, fostul 

imperiu sovietic este acum reprezentat de un număr de state care au 
valori culturale cu totul deosebite de cele europene. Dar şi această 
comunitate este o componentă a continentului nostru. De aceea, se 
discută oportunitatea lărgirii acestui cadru, cu Japonia, poate. 

— În afara Declaraţiei finale, pe care aţi evocat-o, cred că o să 
mai fie şi un acord pentru limitarea trupelor în Europa... 

— La Conferinţa de la Paris s-a ratificat un act comun privind 
limitarea şi reducerea armamentelor, pe categorii de arme. De data 
aceasta, s-a finalizat un act final al negocierilor care se poartă de 
câțiva ani de zile, privind limitarea efectivelor militare. 

— Domnule președinte, dacă nu comit o indiscreție, din capitala 
Europei veţi pleca la Minsk, în capitala Comunităţii Statelor Inde- 
pendente. Translaţia aceasta are o semnificaţie, cred. 

— Vom vizita două capitale: Tallin — în Estonia, Minsk — în 
Belarus. Deci, nu mergem la Minsk în calitate de capitală a CSI, ci 
facem o vizită la Minsk, capitala statului independent Belarus, pentru 
a consemna voința comună de a dezvolta relaţiile bilaterale. Am 
stabilit deja relaţii diplomatice, iar acum vrem să discutăm dezvol- 
tarea politică și economică a relațiilor dintre țările noastre. 


In a doua zi a reuniunii, la 10 iulie, am luat cuvântul în plenul 
Conferinţei, desfășurată în incinta somptuoasei săli „Finlandia“. Am 
rostit următorul discurs: 


„Pentru început, permiteţi-mi să transmit președintelui Finlandei, 
domnul Mauno Koivisto, precum şi guvernului finlandez, omagii şi 
recunoştinţă pentru ospitalitatea manifestată cu prilejul prezenţei 
noastre în capitala Finlandei. 

Perioada care a trecut de la Helsinki 1975 până la Helsinki 1992 
a constituit o cotitură în istoria Europei. Născut într-o perioadă în care 
structurile războiului rece dominau încă în Europa, Actul Final a mar- 
cat recunoașterea principiilor democraţiei, supremaţiei legii, respec- 
tării drepturilor şi libertăţilor fundamentale ale omului, elemente de 

bază ale sistemului de relații internaționale și fundament al păcii și 
securității pe continent. 

Reuniunea noastră de astăzi se desfăşoară în condiţiile unei 
Europe complet schimbate, eliberată de totalitarism și de confrun- 
tările ideologice. 

Numărul statelor participante la procesul CSCE a crescut cu 
Jumătate. Este o schimbare semnificativă nu numai în termeni nu- 
merici, dar şi în sens calitativ. Ca o consecinţă a apariţiei noilor state 
independente, după prăbuşirea comunismului, CSCE cuprinde astăzi 
un larg spaţiu euro-atlantico-asiatic. Aceasta a schimbat fizionomia 
procesului CSCE în ansamblu, îmbogățind-o cu noi experiențe isto- 
rice, valori culturale și religioase şi conferind acestui proces noi di- 
mensiuni şi perspective. 

O dată cu admiterea noilor state, păşim într-o nouă eră de spe- 
ranță. Dar ea ne aduce, de asemenea, o multitudine de noi probleme, 
legate în special de greaua moștenire a disputelor de frontieră și a 
conflictelor etnice care degenerează, ici și colo, în confruntări militare 
deschise. 

Conferinţa noastră configurează un nou sistem instituţional al 
CSCE, mai bine adaptat la realitățile de astăzi şi menit a face faţă 
noilor cerinţe. O bună parte a acestui sistem a fost concepută sub im- 
pactul puternic şi emoţiile create de procesul generat de dezintegrarea 
fostei Republici Federative Iugoslavia și a fostei Uniuni Sovietice. 

Cu toate acestea, noi nu putem şi nu trebuie să ne raportăm în 
activităţile noastre viitoare în cadrul CSCE exclusiv prin prisma 
experienţei iugoslave sau sovietice. Spaţiul euro-atlantic-asiatic și 
problemele sale sunt mult mai complexe. De aceea, noile instituții ale 
CSCE şi, în general, activitățile noastre în cadrul CSCE trebuie să fie 
guvernate de moderație şi echilibru, în aşa fel încât să nu creăm mai 
multe probleme decât cele pe care încercăm să le soluționăm. 

Este în afara oricărei îndoieli că pericolul imediat cu care ne 
confruntăm derivă din conflictele care trenează de mai mult timp pe 
teritoriile fostei Federaţii Iugoslave şi în Nagorno-Karabah, precum și 
în estul Republicii Moldova și în alte regiuni ale fostei Uniuni So- 
vietice. 

Există o tentaţie de a atribui acestor conflicte o justificare etnică. 
Totuși, la o analiză mai aprofundată, vom realiza că, fără excepție, 
aceste conflicte au apărut acolo unde armatele fostelor puteri nu au 
fost retrase de pe teritoriile noilor state independente, devenid astfel 
armate străine pe teritoriul altor state. Implicarea lor în conflicte a 
complicat şi mai mult situaţia şi ele reprezintă, în ultimă instanţă, 
principalul obstacol în calea unei reglementări paşnice. 

Președinții Federaţiei Ruse și Ucrainei au prezentat o propunere 
menită să prefigureze noi căi de prevenire și controlare a crizelor. 
Vom analiza această propunere într-un spirit pozitiv. Cu toate acestea, 
suntem ferm convinși că ceea ce este cu adevărat necesar este reali- 
zarea unei cooperări internaționale care să ajute Federaţia Rusă să 
depășească una din cele mai periculoase moşteniri ale sistemului so- 
vietic. Avem în vedere prezenţa nejustificată a forțelor armate ruseşti 
în Republicile baltice, în Republica Moldova și pe alte teritorii străine. 

Fireşte, înțelegem că retragerea trupelor rusești nu este o chestiu- 
ne ușor de rezolvat. De aceea, ne gândim că un efort internaţional 
concertat este necesar, pentru a ajuta la redislocarea acestor trupe. 
Instituţiile financiare internaţionale ar putea fi solicitate să acorde un 
sprijin concret în redislocarea acestor trupe, în cadrul programelor lor 
de asistență pentru Federaţia Rusă. 

Prevenirea și reglementarea pașnică a conflictelor reprezintă unul 
din principalele obiective ale noului Forum pentru securitate și coope- 
rare, recent creat. Funcționarea sa adecvată depinde de capacitatea 
noastră de a folosi cât mai bine structurile existente și de a identifica 
în mod corect cauzele reale ale conflictelor. 

Ni se pare că ar trebui să realizăm o compatibilitate structurală 
între negocierile care se vor desfăşura în cadrul noului Forum și 
rezultatele obținute în domeniul securității, așa cum sunt cuprinse în 
Tratatul privind forțele convenționale din Europa, Documentul de la 
Viena privind întărirea încrederii și securității, Tratatul privind cerul 
deschis, a căror aplicare este decisivă pentru stabilitatea și securitatea 
euroatlantică. Decalajul îngrijorător care mai există în ceea ce priveşte 
securitatea între diferitele țări și zone ale CSCE reclamă o coordonare 
sporită între CSCE, NATO, UEO, Comunitatea Europeană, Consiliul 

Europei, precum și Organizaţia Naţiunilor Unite, în vederea întăririi 
securității noastre comune. 

Ceea ce deosebește CSCE de alte sisteme internaţionale de co- 
operare este dimensiunea sa umană. Nu fără temei, este o problemă 
care ne preocupă pe toți — aceea de a găsi modalități de combatere a 
unui val crescând de naționalism agresiv, xenofobie, intoleranță şi 
rasism. Respectarea drepturilor omului și a democraţiei, bazate pe 
pluralism politic şi supremația legii, constituie cel mai adecvat răs- 
puns pe care omenirea l-a găsit la soluționarea acestor maladii ale so- 
cietăţii. 

Este de la sine înțeles că guvernele poartă principala răspundere 
pentru protejarea demnităţii umane a fiecărui cetățean din statul lor. În 
același timp, activitatea intensă a organizațiilor neguvernamentale 
poate constitui un sprijin substanţial și îmbunătăţi acțiunea guvernelor 
în acest domeniu. 

Salutăm decizia de instituire a unui Înalt Comisar al CSCE pentru 
minoritățile naționale. Intenţionăm să cooperăm cu el în toate dome- 
niile. Nădăjduim că el va putea contribui la protejarea și promovarea 
drepturilor persoanelor aparținând minorităţilor naţionale în întreg 
spațiul CSCE. 

Minoritățile, în România, reprezintă circa 10% din totalul 
populaţiei țării. Am întreprins măsuri menite să garanteze drepturile 
persoanelor aparținând minorităţilor naţionale la nivelul celor mai 
înalte standarde europene. Am fi bucuroşi să constatăm că de un 
tratament similar se bucură și etnicii români din țările vecine și din 
alte țări din spațiul CSCE. 

Acordând o importanţă cuvenită problemelor referitoare la mi- 
norități, trebuie să avem grijă ca prin măsurile pe care le convenim să 
nu stimulăm un naționalism îngust și comportări şovine, care nu pot 
conduce la nimic altceva decât la declanşarea unor conflicte. Acestea 
reprezintă un pericol pentru toate țările, întrucât nu există vreo ţară în 
spaţiul CSCE fără minorităţi etnice sau naţionale. 

După convingerea noastră, trebuie să rezistăm tentaţiei de a folosi 
problema minorităților în scopul promovării unor obiective politice 
disimulate. 

În orice caz, avem încredere în înţelepciunea comună a ţărilor 
reprezentate aici și ne conducem după principiul că ceea ce este bun 
pentru Europa în domeniul minorităţilor este la fel de bun şi pentru 
România. În acest context, noua Constituţie a ţării prevede că, atunci 
când există contradicții între convențiile și tratatele privind drepturile 
fundamentale ale omului în care România este parte, reglementările 
internaționale prevalează asupra legilor interne. 

Dacă, în ansamblu, drepturile politice şi civile constituie o rea- 
litate în țările aflate în faza de tranziţie, exercitarea drepturilor eco- 
nomice şi sociale în aceste țări este profund afectată de prețul extrem 
de mare al tranziţiei economice. 

Suntem convinși că reuşita redresării economice și aplicarea 
reformelor în Europa postcomunistă ar contribui în mod substanțial 
la atenuarea multora din tensiunile actuale cu care acestea se con- 
fruntă. Suntem bucuroşi să constatăm că ideea noastră iniţială de 
constituire a unui Forum Economic al CSCE a putut fi materializată, 
printr-un efort comun al unui mare număr de țări. El poate și trebuie 
să devină principalul instrument de sprijinire a tranziţiei și de încura- 
jare a cooperării economice, bazate pe o evaluare realistă atât a difi- 
cultăților, cât şi a posibilităţilor. El va trebui, de asemenea, să con- 
tribuie la o mai mare implicare a opiniei publice și la înţelegerea 
interconexiunilor dintre economie, ecologie, știință şi tehnologie. 
Cooperarea în aceste domenii are un rol semnificativ nu numai in 
consolidarea stabilității şi securităţii în spaţiul CSCE , dar ar putea, în 
egală măsură, să aibă același impact în viața de zi cu zi a cetăţenilor 
țării. 

Proiectele de cooperare subregională reprezintă, de asemenea, o 
contribuție complementară promițătoare la dezvoltarea economică a 
țărilor membre. Sperăm ca atât Proiectul de cooperare economică în 
zona Mării Negre, precum şi preconizatul Proiect complex de coope- 
rare dunăreană, vor extinde şi îmbunătăți, în viitorul apropiat, cadrul 
cooperării continentale. 

Niciodată până acum valorile și aspiraţiile comune nu au fost atât 
de larg împărtășite de țările noastre. Dispunem de un prilej unic de a 
depăși divizările și confruntările dintre noi și de a construi împreună 

un sistem de securitate și cooperare de lungă durată. Puţini dintre cei 
care au participat la Conferinţa celor 35 de state de la Helsinki, din 
1972 — dacă, în general, există vreunul — şi-au imaginat că procesul 
inițiat atunci se va dovedi a fi peste vremuri atât de fertil. Cea mai 
bună dovadă a vitalității sale ne-o conferă însuşi faptul că democrația 
şi drepturile omului au intrat în limbajul nostru comun. 

Doresc să vă asigur că noua Românie, eliberată de coșmarul 
totalitarismului, va fi un partener loial şi activ în străduinţele noastre 
comune de a conferi vitalitate unei Europe pașnice, democratice și 
unite.“ 


Cu prilejul prezenței mele în capitala Finlandei, am avut, și de 
această dată, importante întrevederi și convorbiri cu șefi ai unor 
delegații prezente în acele zile la Helsinki. Astfel, m-am întâlnit cu 
președintele Federaţiei Ruse — domnul Boris Elțîn, cu președintele 
Bulgariei — domnul Jelio Jelev, cu președintele Republicii Moldova 
— domnul Mircea Snegur, cu președintele Statelor Unite ale Americii 
— domnul George Bush, cu președintele Franţei — domnul Frangois 
Mitterrand, cu secretarul de stat al SUA — domnul James Baker, cu 
ministrul canadian de Externe — doamna Barbara McDougall, cu 
președintele Băncii Europene pentru Reconstrucţie și Dezvoltare — 
domnul Jacques Atalli. 

De asemenea, la sediul misiunii diplomatice a României din 
Helsinki, m-am întreţinut cu grupul de elevi din România prezenți la 
întrecerile Olimpiadei internaţionale de fizică, găzduită în acel an, 
printr-o fericită coincidență, de Finlanda. 


13. VIZITELE ÎN ESTONIA ŞI BELARUS 


Întorcându-mă de la reuniunea CSCE din capitala Finlandei, am 
întreprins — în perioada 11-13 iulie 1992 — vizite oficiale în Estonia 
şi Belarus, unde am avut convorbiri cu președinții acestor țări, domnii 
Arnold Ruutel şi Stanislav Șuşkevici. 

Cu acest prilej am semnat, la Tallinn, Tratatul de prietenie şi cola- 
borare între România și Republica Estonia, iar la Minsk, Declaraţia 
de înţelegere reciprocă și colaborare prietenească între România și 
Republica Belarus, documente menite să confere o nouă bază dezvol- 
tării relaţiilor bilaterale ale României cu cele două ţări. 

Despre rezultatele întregii mele deplasări — Helsinki, Tallinn și 
Minsk — m-am referit pe larg, la 13 iulie, în drum spre București, în 
cadrul următorului interviu, acordat, din nou, domnului Paul Grigoriu 
de la Radiodifuziunea Română: 


— Domnule președinte, sentimentul meu este că nordul vă pri- 
ește. Într-adevăr, și Helsinki, şi Tallinn, şi Minsk au fost — din punc- 
tul de vedere al afirmării personalității politice a României — niște 


succese. Asta, la o primă analiză. Spun „o primă analiză“, pentru că, 
o a doua analiză, mai aproape de miezul lucrurilor, aş dori să o faceți 

dumneavoastră. Vă propun două grupe de interes: Helsinki, cu re- 
uniunea la nivel înalt, şi Tallinn-Minsk. 

— Despre Helsinki am mai vorbit, dar putem să punctăm câteva 
idei conclusive. În primul rând, a fost vorba de un eveniment politic 
foarte important, apreciat ca atare de toți participanții, care marchează 
o nouă deschidere în relațiile general-europene și concretizarea unor 
instituţii la nivel european, cum sunt Forumul pentru securitate și 
stabilitate și Forumul economic european. 

De asemenea, Conferinţa a acordat o atenţie majoră punctelor de 
conflict din sudul continentului — Iugoslavia și unele zone din spaţiul 
fostei Uniuni Sovietice, inclusiv raioanele de est ale Republicii 
Moldova. A fost o temă care ne-a interesat şi care a format nu numai 
obiectul intervențiilor din cadrul reuniunii, inclusiv al intervenției 
noastre din plenul sesiunii, dar și al discuţiilor bilaterale cu preşe- 
dintele Elțîn, cu președintele Snegur, cu reprezentanţii Republicii 
Belarus şi Bulgariei, precum și al întâlnirii cu miniștrii de Externe din 
unele țări balcanice. Din acest punct de vedere mi se pare că, pentru 
lămurirea de fond, principială, a opiniei publice internaționale și a 
cercurilor politice europene, ca şi pentru susținerea acelor factori care 
pot ajuta la rezolvarea politică a problemelor, Helsinki a constituit un 
moment important, inclusiv prin dialogurile de care vorbeam. Să 
sperăm că ele vor fi şi efective, adică se vor concretiza în măsurile 
care vor urma. Din informaţiile pe care ni le ofereau reprezentanții 
delegaţiei Republicii Moldova, în acele zile s-a constatat o anumită 
liniștire a lucrurilor, deși situația rămâne încă, după câte îmi dau 
seama, marcată de tensiunile şi conflictele care s-au desfășurat. 

Aceste discuţii au continuat în Estonia și Belarus, unde am găsit 
o înţelegere deplină a poziției noastre, ca și faţă de concordanța 
pozițiilor noastre cu cele ale conducerii Republicii Moldova. Am 
apreciat poziția echilibrată a conducerii politice a Republicii Belarus 
față de evenimentele din Moldova și influenţa pozitivă a acestor 
poziții. 

În plus, vizitele la Tallinn şi Minsk au marcat pentru relaţiile 
noastre bilaterale cu țările baltice şi cu republicile care au apărut din 

fosta Uniune Sovietică — este vorba de două țări caracteristice, 
Estonia pentru zona Balticii, Republica Belarus, una din republicile 
slave — un eveniment important. Sunt țări cu multe probleme simi- 
lare pe planul transformărilor politice şi economice, cu o situație 
relativ stabilă din punct de vedere politic şi cu o situație economică 
ceva mai bună faţă de alte republici din fosta Uniune Sovietică. Din 
acest punct de vedere, putem aprecia pozitiv convorbirile şi docu- 
mentele semnate la Tallinn şi Minsk, din punctul de vedere al dezvol- 
tării viitoare a relaţiilor noastre politice și economice. 

— Mi-aţi deschis pârtia pentru a doua întrebare. Aţi fost, deci, la 
Tallinn și la Minsk. Peste o zi, ministrul nostru de Externe va pleca în 
republicile asiatice ale fostei Uniuni Sovietice. Ideea dumneavoastră, 
ideea politică a României este de a personaliza demersul în funcție de 
toate aceste republici din CSI? În ce sens, dacă aceasta e ideea? 

— Fără îndoială, acest lucru se impune. Chiar preşedintele 
Șușkevici şi primul-ministru, în discuţia de dimineață, marcau acest 
lucru: că, în fond, am mai avut relaţii economice, dar ele nu erau cu- 
noscute, trecând prin relaţiile globale cu Uniunea Sovietică. Produse 
românești au apărut pe piața bielorusă — textile, încălțăminte, ale 
construcțiilor de mașini, mobilă — ca și produse bieloruse pe piaţa 
românească, însă ele mergeau pe un circuit ocolit, al organismelor 
centrale sovietice. Acum putem dezvolta relații nemijlocite, atât la 
nivel republican, între republicile nou apărute, cât şi între agenții 
economici direcți. Cu Republica Belarus avem un acord comercial 
deja încheiat; un reprezentant al Ministerului Comerţului şi Turis- 
mului era la Minsk și a rămas să continue convorbirile. Așa cum am 
stabilit, urmează să se întâlnească reprezentanții ministerelor econo- 
mice și ai agenţilor economici din cele două țări, pentru a discuta 
concret cum anume se dezvoltă relaţiile în condiţiile noi, ținând seama 
de descentralizarea economiilor noastre, de apariția factorilor noi, a 
pârghiilor specifice economiei de piață. 

La fel, în discuţia cu preşedintele Kazahstanului, la Helsinki, 
constatam acelaşi lucru, că există, în fond, relaţii vechi, toată industria 
de exploatare a petrolului şi petrochimia din Kazahstan au început şi 


290 


MOMENTE DE ISTORIE 


s-au dezvoltat cu folosirea multor utilaje româneşti. În momentul de 
față, se manifestă un mare interes pentru această republică, datorită 
bogatelor ei resurse de petrol şi gaze. Preşedintele Nazarbaev întreba 
de ce să nu folosim, în primul rând, relaţiile tradiţionale care s-au sta- 
tomicit între România și Kazahstan, care sunt parteneri deja cunos- 
cuţi, cu o anumită tradiţie. Iar interesul pentru dezvoltarea unor astfel 
de relații este reciproc. 

— Acordul comercial cu Estonia, care datează din 1930 — noi, 
ziariştii, abia acum am descoperit existența lui — , poate fi reactivat 
fără mari probleme? 

— Da, așa cum constatau juriștii noștri de la Ministerul de 
Externe, el este pe deplin valabil. Nimeni nu a denunțat acest acord. 
Pe baza lui, deci, trebuie doar să facem unele actualizări ale preve- 
derilor, în contextul noilor relaţii între statele noastre. 

— Domnule preşedinte, vă întoarceți acum în țară, unde, dacă nu 
fierbe încă, ceainicul electoral a fost pus pe foc. Care este poziția 
dumneavoastră, care sunt intențiile dumneavoastră? 

— Eu am acceptat deja propunerea formulată de unele formaţiuni 
— în primul rând Frontul Democrat al Salvării Naţionale, FDSN — 
pentru depunerea candidaturii. Urmează ca, după promulgarea legii 
şi în contextul procedurilor Legii electorale, să concretizez acest 
lucru. 

În ceea ce mă priveşte, vreau ca platforma cu care mă voi prezenta 
în fața electoratului să vizeze marile interese naționale, care trebuie 
să constituie platformă de conjugare a forțelor politice majore ale ţării 
în jurul marilor comandamente. Este vorba, în primul rând, de redre- 
sarea economiei naţionale, aşezarea ei pe baze normale, sănătoase, 
specifice economiei de piață și, deci, promovarea elementelor refor- 
mei economice în contextul concret al posibilităţilor, al mijloacelor 
de care dispunem, dând dinamismul necesar şi aşezând economia pe 
o bază sănătoasă, realizând o economie eficientă, combinată cu un 
program şi o strategie de protecție socială a păturilor de bază ale cetă- 
țenilor ţării. În al treilea rând, toate acestea trebuie combinate cu 
apărarea intereselor naționale — politice și economice — , pentru ca 

intrarea economiei noastre în contextul economiei mondiale, pe piaţa 
mondială, să ducă nu la prejudicierea intereselor noastre, la export de 
avuţie naţională și plasarea noastră la periferia dezvoltării contem- 
porane, ci să ne asigurăm cadrul necesar pentru a ţine pasul cu dez- 
voltarea tehnologică şi economică contemporană, să beneficiem de 
relații concrete, profitabile, cu diferite state din Europa şi de pe alte 
continente. 


14. CONFERINŢĂ DE PRESĂ 
— 16 iulie 1992 — 


Întors din vizitele oficiale în țările pe care le-am amintit, m-am 
întâlnit, la Palatul Cotroceni, cu reprezentanții presei cărora le-am 
declarat: 


„Am convocat această conferință de presă după câteva eveni- 
mente importante despre care am considerat util să prezint o infor- 
mare pentru întreaga noastră presă şi pentru reprezentanții presei 
internaționale la București. 

Deci, după întâlnirea de la Istanbul — care a marcat, de ase- 
menea, un moment important pentru această zonă din Europa —, au 
urmat reuniunea la nivel înalt a Conferinței pentru Securitate și 
Cooperare în Europa, de la Helsinki, și apoi două vizite, în Estonia şi 
Republica Belarus. 

Asupra semnificaţiilor acestora, mai ales ale Conferinţei de la 
Helsinki, a importanței ei, am ţinut să mă opresc în introducerea 
acestei întâlniri. Presa, de altfel, a relatat pe larg și a subliniat câteva 
trăsături fundamentale. 

În primul rând, condiţiile internaţionale s-au schimbat radical, nu 
numai în comparaţie cu prima Conferinţă de la Helsinki, din 1975, 
dar chiar şi față de cei aproape doi ani de la Conferinţa de la Paris, 

unde s-a semnat Carta de la Paris. În numai doi ani de zile s-a 
destrămat Uniunea Sovietică, a avut loc un proces similar în 
Iugoslavia şi au apărut noi state independente. De la 35 de state, 
prezente la Helsinki în 1975, astăzi se numărau 52, prezente 51, 
Iugoslavia nefiind prezentă ca atare. Aceasta reflectă nu numai o 
schimbare de ordin cantitativ, a apariției de noi state, ci și elemente 
calitative, care marchează relațiile noi de pe continentul european, 
dispariția blocurilor militare, politice şi ideologice. De asemenea, așa 
cum s-a consemnat în cadrul Conferinţei, a apărut de astă dată un larg 
spaţiu euro-atlantic-asiatic, care este reprezentat în CSCE. 

Așa cum s-a subliniat, aceasta marchează nu numai o nouă epocă 
de speranţe pentru evoluţia relaţiilor internaţionale, pentru climatul 
de pe continent și din lume, dar aceste schimbări au generat și noi pro- 
bleme, au apărut dispute de frontieră, conflicte etnice şi confruntări 
militare. Ca și noi, şi alte delegaţii au subliniat importanţa, în con- 
textul actual, a abordării moderate, echilibrate a stărilor conflictuale 
şi găsirii de soluţii politice. Noi am subliniat, în plus, că tendinţa de a 
aborda conflictele militare ca fiind generate de probleme etnice este 
inexactă. În aproape toate situaţiile conflictuale este vorba de prezenţa 
reminiscenţelor vechilor armate, care sunt prezente pe teritoriul noilor 
state independente, devenind, deci, armate străine pe teritoriul unor 
state suverane. Aceasta este o sursă conflictuală, așa cum este şi cazul 
prezenţei Armatei a 14-a pe teritoriul Republicii Moldova. Noi am 
subliniat dificultatea acestui proces şi necesitatea sprijinului interna- 
tional care trebuie acordat Rusiei, inclusiv pe plan psihologic, dar şi 
material-financiar, pentru retragerea armatelor sale de pe teritoriul 
noilor state independente. 

Ne-am întâlnit cu domnul Attali şi am comunicat domnului Boris 
Elțîn că Banca Europeană pentru Reconstrucţie și Dezvoltare este 
dispusă să sprijine financiar operaţiunea de retragere a Armatei a 14-a 
de pe teritoriul Republicii Moldova. Noi ne-am arătat disponibilitatea 
să sprijinim eforturile de construire a locuinţelor în teritoriile unde 
s-ar organiza amenajarea. Pentru că problemele nu sunt simple: este 
vorba de sute de mii de oameni. Pentru Moldova e vorba de vreo 
6 000 de ofițeri dar, pe ansamblu, e vorba de un număr mare de 

oameni, iar problema integrării sociale, profesionale nu este simplă. 
Însă problemele cele mai grele sunt de ordin psihologic, politic, în 
această situaţie nouă. Procese similare au suferit și fostele imperii 
coloniale — Franţa, Anglia — după al doilea război mondial, care 
s-au adaptat cu dificultate la noua situaţie şi la recunoaşterea noilor 
state independente care au apărut pe ruinele vechilor imperii. Un 
proces similar se produce și astăzi, din punct de vedere psihologic, pe 
care trebuie să-l înțelegem și, de aceea, este nevoie de un climat inter- 
naţional favorabil acestei reașezări a gândirii și practicii politice. În 
orice caz, noi apreciem că toate aceste conflicte militare care au 
izbucnit pe teritoriul continentului afectează — şi nu poate să nu 
afecteze — procesul tranziţiei spre democraţie, ca şi al dezvoltării 
economice în toată această zonă a Europei Centrale și de Est, precum 
şi stabilitatea și cooperarea pe ansamblul continentului. 

În ceea ce priveşte reuniunea de la Helsinki, este de menţionat 
faptul că ea a reprezentat, pe acest plan, un moment politic important, 
subliniat de toți participanţii, moment ce s-a încheiat cu un set de 
soluţii politice și instituționale care vizează măsuri pentru asigurarea 
păcii și securităţii pe continent, marcând şi preocuparea pentru a da 
un conţinut substanţial suportului economic al relațiilor dintre statele 
participante la procesul CSCE. Aceste teme au fost incluse și în 
Declaraţie, documentul politic central al reuniunii de la Helsinki, în 
Actul final al negocierilor privind efectivele forțelor armate conven- 
tionale, document care a fost semnat de președinții şi şefii de guvern 
prezenţi la Conferință, ca şi în Declaraţia privind intrarea provizorie 
în vigoare a Tratatului privind reducerea armamentelor conven- 
tionale, care a fost semnat la Paris, iar declarația respectivă a fost 
semnată de miniștrii de Externe. La Helsinki s-au stabilit câteva ele- 
mente noi, forme instituționale care să înlesnească promovarea 
principiilor CSCE. Este, în primul rând, vorba de Forumul de coope- 
rare în domeniul securităţii, cu un întreg set de mecanisme specifice 
de acțiune; este vorba de Forumul economic din cadrul CSCE, care a 
fost iniţial o idee românească, lansată cu prilejul Conferinţei de la 
Paris și a reuniunii ulterioare, a miniştrilor de Externe. Această idee 
românească a fost reluată de state, inclusiv de SUA, şi, iată, a fost 

concretizată. S-a constituit, de asemenea, instituția Înaltului Comisar 
al CSCE pentru drepturile omului și pentru minorităţi, în particular, 
care urmează să acționeze pe baza mandatului acordat de Comitetul 
înalților funcţionari, atunci când este sesizat în anumite probleme. 

Cu prilejul reuniunii, așa cum s-a arătat și în presă, am avut mai 
multe întâlniri bilaterale, care au vizat, în esență, două mari grupe de 
probleme: stările conflictuale din jurul nostru — din Iugoslavia, de 
pe teritoriul fostei Uniuni Sovietice, în special din Moldova — și 
problemele promovării relațiilor bilaterale, economice și politice, cu 
statele respective. În acest sens, au avut loc convorbiri cu președinții 
Franţei, Rusiei, Statelor Unite ale Americii, Canadei, Kazahstanului, 
Bulgariei, cu premierii Turciei și Greciei, precum și cu reprezentanți 
ai altor state. 

În legătură cu aceste convorbiri, aş sublinia câteva aspecte. În 
primul rând, discuţiile bi și trilaterale cu președinții Elțîn şi Snegur. 
Au avut loc mai multe asemenea contacte, în care am abordat înde- 
osebi acțiunile inițiate după reuniunea de la Istanbul și măsurile nece- 
sare pentru aplicarea prevederilor Declaraţiei de la Istanbul, semnată 
de cei patru preşedinţi. Am reafirmat, cu acest prilej, voința comună 
de a sprijini soluționarea pașnică a conflictului din raioanele de est 
ale Moldovei, importanța dezangajării militare şi măsurile practice 
pentru încetarea ostilităților, iniţierea de negocieri pentru retragerea 
Armatei a 14-a şi continuarea funcţionării mecanismelor de consul- 
tare în patru, care au fost instituite încă înainte de reuniunea de la 
Istanbul. Am subliniat câteva principii fundamentale, care au consti- 
tuit baza dialogului şi, deci, a înțelegerii noastre: respectarea 
suveranității și integrității Republicii Moldova, ca element principal 
şi premisă a oricăror discuţii, recunoașterea dreptului instituţiilor 
constituționale ale Republicii Moldova, al Parlamentului în primul 
rând. Am căutat soluții privind rezolvarea statutului raioanelor din est 
și raporturile statului cu minoritățile naționale, necesitatea abordării 
cadrului retragerii trupelor Armatei a 14-a și fixarea, până atunci, a 
statutului acestei armate, pe baza negocierilor bilaterale între Repu- 
blica Moldova și Rusia, precum și măsurile concrete de încetare a 
focului, retragerea armamentului greu din zonele de conflict și func- 


296 


MOMENTE DE ISTORIE 


ționarea în continuare a mecanismelor celor patru state, deci prin 
întâlniri ale miniștrilor de Externe, ale Comisiei mixte care lucrează 
permanent la faţa locului, ale observatorilor militari. S-au întreprins, 
după cum știți, la sugestia Republicii Moldova, contacte și cu Repu- 
blica Belarus și cu Bulgaria, pentru o eventuală prezenţă şi a acestora. 
CSCE a fost prezent la ultimele două întâlniri ale miniştrilor de 
Externe şi s-a stabilit cu Secretariatul CSCE să se formeze un fel de 
comisie permanentă de observare. De asemenea, la solicitarea Repu- 
blicii Moldova, a fost trimisă o delegaţie de observatori din partea 
Secretariatului general al ONU, care urmează să-şi redacteze conclu- 
ziile. Noi am şi avut o discuţie cu Secretarul general adjunct al ONU 
pe tema redactării finale a raportulului comisiei de observatori care a 
fost la Chişinău, la Tiraspol, la Moscova şi la Kiev. Aș sublinia, de 
asemenea, aprecierile din partea forumurilor europene și a condu- 
cătorilor „celor patru“ asupra poziţiilor moderate, echilibrate, ale 
României în abordarea acestei probleme conflictuale. 

Noi, cu diverse prilejuri, am dezavuat campania de dezinformare 
a organelor de presă din Moscova cu privire la pretinsa implicare 
militară directă a României în conflictul din raioanele din est. S-a 
vorbit şi despre avioane româneşti, despre aviatori români, despre 
prezența unor ofițeri și ostaşi români — acestea sunt, clar, neadevăruri 
şi, de aceea, le-am respins. Noi nu am livrat nici avioane, nici arma- 
ment greu, nici tancuri, nici tunuri, ci exclusiv armament defensiv, la 
solicitarea Republicii Moldova, în contextul organizării propriei 
armate naționale. Pentru acest lucru au apelat la noi. Este dreptul 
suveran al unui stat de a-şi forma armata proprie la dimensiunile pe 
care le consideră necesare şi, pentru aceasta, poate apela la cine 
dorește. De altfel, armata Republicii Moldova dispune astăzi de 
avioane preluate de la unitățile fostei armate a URSS, ale fostei aviaţii 
a URSS staționate pe teritoriul Moldovei. Am făcut precizări în legă- 
tură cu acest lucru, pentru a înlătura orice fel de nedumeriri. De altfel, 
din momentul în care au încetat ostilitățile şi problemele au început 
să se reglementeze, aceste livrări au şi încetat, ele existând doar în 
perioada inițială, pentru formarea forțelor de ordine și a armatei mol- 
dovenești. Ieri am avut o întâlnire cu preşedintele Snegur, în urma 

vizitei vicepreședintelui Ruţkoi la Chișinău şi Tiraspol, şi am avut 
unele discuţii încurajatoare. Sunt câteva semne pozitive şi în legătură 
cu poziția conducerii politice a Rusiei, pentru a ajuta reglementarea 
conflictului și a aduce părțile la masa tratativelor. Parlamentul și-a 
reluat activitatea, au fost invitați toți deputații și s-a insistat ca și 
deputaţii transnistreni să participe la activitatea Parlamentului. 
Parlamentul este instituție constituțională, care trebuie să abordeze 
problemele de fond ale rezolvării unor aspecte ce ţin de reglemen- 
tările interne ale Republicii Moldova, ca și statutul, poziţia și neutra- 
litatea Armatei a 14-a și conlucrarea pentru reglementarea pașnică a 
conflictelor. Sunt câteva semnale pozitive din acest punct de vedere, 
și noi am marcat, de asemenea, ca pozitiv, modul de abordare al 
președintelui Elțîn la Helsinki, modul de soluționare politică a acestor 
probleme. Sperăm ca această poziţie realistă a forțelor politice care 
abordează aceste probleme — pentru că este vorba despre o con- 
fruntare politică între diverse tendințe din interiorul acestor state, pe 
care trebuie să le urmărim cu obiectivitate — să fie de bun augur. 

O a doua problemă abordată în cadrul acestor întâlniri a fost 
legată de respectarea embargoului impus de ONU Iugoslaviei și am 
reacționat la unele afirmații apărute în unele organe de presă privind 
pretinse încălcări ale embargoului de către România. Cunoașteţi 
declarațiile făcute de premier și de ministrul Transporturilor. Ceea ce 
am subliniat este că, Dunărea fiind un fluviu internaţional, noi nu 
avem posibilitatea să controlăm tot ceea ce trece pe Dunăre, noi putem 
controla doar ce se află pe teritoriul României şi docurile de încărcare 
din porturile românești. Altminteri, regimul internațional poate per- 
mite tranzitarea, trecerea de încărcături pe care noi nu le putem con- 
trola. În ceea ce ne priveşte, am dat toate asigurările că noi respectăm 
reglementările privind embargoul pe această perioadă. Noi sperăm 
ca, până la urmă, să se găsească soluţii acestei probleme funda- 
mentale, care ne afectează direct și afectează întreaga zonă în care ne 
aflăm. Din acest punct de vedere, sunt încurajatoare semnalele venite 
de la Belgrad, declaraţiile noului premier și programul pe care și l-a 
propus guvernul pentru a găsi soluții politice reglementării situației 
generale din Iugoslavia, în raporturile noii Republici federale iugo- 

slave — Serbia şi Muntenegru — cu celelalte state care au apărut pe 
teritoriul fostei Iugoslavii, ca şi în problema foarte complicată a con- 
flictului intern din Bosnia și Herţegovina, a găsirii căilor de înțelegere 
şi reglementare politică a relaţiilor dintre cele trei comunităţi com- 
ponente ale acestei Republici, care a devenit, de fapt, problema cea 
mai acută în momentul de față. 

Aşa precum știți, am avut întâlniri şi convorbiri cu preşedintele 
Statelor Unite ale Americii, George Bush, cu secretarul de stat James 
Baker, în cadrul cărora am consemnat evoluţia pozitivă a relaţiilor 
noastre, am apreciat înaintarea de către Administraţie Congresului a 
Acordului Comercial — ceea ce va însemna și acordarea clauzei 
naţiunii celei mai favorizate — , precum şi aprecierile realiste făcute 
de Administrația americană în legătură cu evenimentele din Moldova. 
De altfel, SUA este singura țară vestică care are deja o ambasadă la 
Chişinău, are un ambasador la faţa locului și a trimis recent o dele- 
gaţie care şi-a manifestat interesul pentru sprijinirea soluționării 
politice a conflictului. 

Am avut, de asemenea, o întâlnire cu președintele Franței, în care 
am abordat evoluţia relaţiilor dintre noi pe linie politică şi economică. 
Am discutat despre susținerea, în perioada următoare, a contactelor 
bilaterale la diferite niveluri, folosind noul cadru juridic care s-a creat 
în relaţiile noastre pe baza semnării Tratatului bilateral, ca și spri- 
Jinirea mai substanțială a dezvoltării raporturilor economice dintre 
ţările noastre și deschiderea unor noi linii de credit. 

Cu Canada, de asemenea, am apreciat pozitiv dezvoltarea rela- 
tiilor noastre şi cooperarea de la Cernavodă. 

Aş remarca nota cordială a discuţiilor cu președintele Kazahsta- 
nului, în cadrul cărora am reliefat posibilităţile de cooperare econo- 
mică dintre ţările noastre, ţinând seama de resursele deosebite de 
materii prime și energie de care dispune această țară. De altfel, preșe- 
dintele Nazarbaev a şi remarcat faptul că primele activităţi în do- 
meniul industriei petroliere — exploatarea resurselor petroliere ale 
Kazahstanului — s-au făcut cu utilaj românesc. Dar aceasta se făcea, 
atunci, prin intermediul organelor centrale sovietice. Este firesc, deci, 
să susţinem contacte nemijlocite între cele două state, între organele 

ministeriale și, mai ales, între agenţii economici direcți, fiind parteneri 
de acum cunoscuți. 

Aş puncta întâlnirea cu domnul Jacques Attali, președintele Băn- 
cii Europene pentru Reconstrucţie şi Dezvoltare (BERD), în care am 
discutat posibilitatea finanțării unor proiecte concrete pentru realiza- 
rea unuia sau unor poduri peste Dunăre, inclusiv o colaborare trilate- 
rală cu Bulgaria și Turcia. În discuţiile cu premierul Demirel, la 
Istanbul, am evocat acest lucru, mai ales că a crescut fluxul de tranzit 
prin România în urma embargoului impus lugoslaviei, devenind 
foarte aglomerată această parte de tranzit — trecerea peste Dunăre. 
lar BERD-ul s-a arătat interesat să sprijine asemenea proiecte. De 
asemenea, am evocat proiecte similare pentru dezvoltarea legăturilor 
de cale ferată cu Republica Moldova. Este un proiect pentru o cale 
ferată în nordul Moldovei, din zona Botoşani spre Bălți, precum şi 
pentru alte căi ferate, cu același ecartament, în zonele mediană și de 
sud ale Republicii Moldova. Domnul Attali s-a arătat dispus, pe baza 
unor proiecte concrete, să finanțeze astfel de acțiuni. Am discutat și 
despre creşterea capacităţii de tranzit la punctele de frontieră cu 
Ungaria, unde, de asemenea, s-au creat aglomerări în ultima vreme, şi 
urmează să prezentăm proiecte comune pentru lărgirea capacității 
porțiunii respective de drumuri și modernizarea punctelor de tranzit. 
Mi s-a părut interesantă această chestiune şi cred că vom putea coope- 
ra în acest sens cu acest organism internaţional. 

Câteva cuvinte despre vizitele în cele două țări, în Estonia şi 
Belarus. Ele au reprezentat concretizarea unor înțelegeri anterioare 
stabilite cu cei doi președinți, la întâlnirile din Brazilia și de la Davos. 
Deci, în Estonia am avut convorbiri active cu președintele Ruutel şi cu 
alți conducători ai Republicii. Am semnat cu acest prilej Tratatul de 
prietenie şi colaborare. S-a pus întrebarea de ce m-am dus tocmai în 
Estonia. Cu această ţară erau în stadiul cel mai avansat lucrările 
comune în ceea ce privește elaborarea acestui document politic, iar 
vizita în Estonia mi s-a părut semnificativă pentru marcarea intere- 
sului reciproc în dezvoltarea relațiilor cu statele baltice. Cu acest pri- 
lej, discutând despre relaţiile noastre economice, am constatat că 
există un Acord Comercial semnat de România cu Estonia încă din 

1930, pe care nu l-a denunţat nimeni şi, deci, avem chiar o bază 
juridică pentru aceste relaţii. Este necesară doar adaptarea acestui 
acord la condițiile concrete actuale, actualizarea acestuia. Am găsit 
un limbaj comun și o înţelegere comună a problemelor politice 
general-europene pentru zona noastră, exprimând inadmisibilitatea 
folosirii forței și amenințării cu forța în relațiile internaţionale, 
respectarea integrităţii teritoriale și a suveranității noilor state 
independente, poziţia fermă pentru retragerea cât mai urgentă a 
trupelor străine de pe teritoriile statelor unde se află în mod ilegal sau 
fără un statut convenit, necesitatea retragerii lor, în general. Am 
abordat și diverse aspecte concrete, privind relaţiile consulare, 
politice, culturale şi economice. De altfel, un reprezentant al 
Ministerului Comerțului și Turismului a rămas să continue discuţiile 
pe această temă. 

În Republica Belarus, de asemenea, am marcat împreună impor- 
tanta acestui moment în dezvoltarea relațiilor dintre statele noastre. 
Este prima întâlnire cu un stat membru al CSI, al cărei început l-am 
avut la Davos și Rio, cu președintele Șușkevici. S-a semnat o De- 
claraţie comună care consemnează cadrul juridic al colaborării bila- 
terale, pe baza căreia se va elabora Tratatul bilateral, ce urmează să 
fie semnat cu un alt prilej. Am exprimat dorința ca preşedintele 
Şușkevici să efectueze o vizită în România, pentru a semna acest 
Tratat cu cel care va fi președinte al României la vremea respectivă. 
Noi sperăm ca acest Tratat să se finalizeze până la sfârşitul acestui an. 

De asemenea, ne-am informat reciproc în legătură cu evoluțiile 
din cele două ţări și am constatat multe probleme comune, multe 
dificultăţi comune în acest proces de reașezare a vieții economice, de 
promovare a reformei economice, de tranziție spre economia de piață. 
Ne-am exprimat, de aceea, interesul pentru dezvoltarea contactelor și 
realizarea unor schimburi de experiență în abordarea acestor proble- 
me, ca și interesul concret pentru dezvoltarea relaţiilor economice 
nemijlocite, ținând seama de structura economiilor noastre şi de 
existența multor lucruri de interes comun. 

Noi am salutat poziția constructivă și echilibrată a Republicii 
Belarus în ceea ce priveşte starea conflictuală din Republica Moldova, 

apelul prezidiului Parlamentului acestei țări fiind, din acest punct de 
vedere, un element pozitiv. 

De altfel, în continuarea preocupărilor pentru dezvoltarea relații- 
lor cu statele din această zonă, ministrul român de Externe se află în 
vizită în țările asiatice din fosta Uniune Sovietică — Kazahstan, 
Kurghistan, Uzbekistan, Turkmenistan, Tadjikistan. 

Aceasta, ca o scurtă informare introductivă. 

Și, întrucât s-au provocat valuri în ţară în legătură cu aşa-zisa 
amânare de către preşedintele Iliescu a promulgării Legii electorale, 
vreau să spun că «România Liberă» se grăbeşte — şi nu e prima oară 
când o face — fără să-și verifice măcar informaţiile și se lansează în 
tot felul de aprecieri incorecte şi calomniatoare. Am în faţă adresa 
Curţii Constituționale din 14 iulie 1992, trimisă oficial președintelui 
României, prin care se înaintează Legea pentru alegerea Camerei 
Deputaţilor şi Senatului, Legea pentru alegerea președintelui și cea 
de a treia lege. Exact în aceeași zi, la 14 iulie, am semnat, am pro- 
mulgat aceste legi. Deci, ele sunt promulgate la ora actuală și au fost 
trimise Parlamentului pentru a fi publicate în «Monitorul Oficial». 
Deci, preşedintele României nu a întârziat cu nici măcar o zi. Pentru 
că, așa cum am spus și la precedenta conferință de presă, am studiat 
textul acestor trei legi încă din momentul în care se aflau în analiza 
Curţii Constituţionale și, deci, am avut posibilitatea să semnez ime- 
diat. Deci, preşedintele României nu a folosit nici măcar termenul 
limită pentru analiza și semnarea acestor documente, ci le-a promul- 
gat cu operativitate. Spun asta pentru o corectă informare, pentru a 
termina o dată cu dezinformările, cu jocul acesta de vehiculare a 
informaţiilor false. Dar, mă rog, eu sunt un om liniștit și nu mă las 
impresionat de jocul vorbelor și aprecierilor cu care unii văd că îşi fac 
platforme“. 


* * 


În zilele de 25 și 26 iulie, am efectuat o vizită oficială în Kuweit, 
la invitația emirului acestei ţări, şeic Jaber Al-Ahmad Al-Jaber 
Al-Sabah. 

Programul acestei vizite a cuprins convorbiri cu şeful statului 
Kuweitian, cu membri ai guvernului care erau responsabili cu prin- 
cipalele sectoare de conlucrare româno-kuweitiană, respectiv mi- 
niștrii Afacerilor Externe, Petrolului și Finanţelor. Am avut, de ase- 
menea, întâlniri cu reprezentanții Camerei de Comerţ și Industrie și 
cu oameni de afaceri kuweitieni. 


Vineri, 11 septembrie 1992, am plecat spre Spania, pentru a 
participa la festivitățile legate de sărbătorirea, la 12 septembrie, a Zilei 
României din cadrul Expoziţiei mondiale „Sevilla '92*, o mare săr- 
bătoare a culturii şi tehnologiei, în cadrul căreia și-au deschis pavi- 
lioane peste 100 de țări, din toate colțurile lumii. 

Cu acest prilej, am purtat convorbiri cu regele Juan Carlos, cu 
premierul Felipe Gonzales, precum și cu alte oficialități spaniole. 

La întoarcerea spre țară, am făcut o scurtă escală la Roma, unde 
m-am întâlnit cu noul președinte al Italiei, domnul Oscar Luigi 
Scalfaro și cu primul-ministru Giuliano Amato, fiind, de asemenea, 
oaspetele Sanctităţii Sale, Papa loan Paul al II-lea. 


H. DECLANȘAREA 
CAMPANIEI ELECTORALE 
— PROGRAMUL ELECTORAL 
„CRED ÎN SCHIMBAREA 
ÎN BINE A ROMÂNIEI“ — 


1. STABILIREA 
DATEI ALEGERILOR GENERALE 


După cum am arătat în capitolele anterioare, în urma unor înde- 
lungi și controversate dezbateri în Parlament, data alegerilor parla- 
mentare și prezidențiale a fost stabilită pentru 27 septembrie 1992, 
deși, inițial, guvernul Stolojan — ce-și propusese ca obiectiv politic 
prioritar organizarea de alegeri generale — fixase această dată pentru 
luna mai. Dar respectarea acestui termen depindea de elaborarea Legii 
electorale, a Legii pentru alegerea Camerei Deputaţilor și Senatului, 
precum și a Legii pentru alegerea Președintelui României, așa încât 
decizia finală a aparținut Parlamentului şi nu Executivului. lar amâ- 
narea alegerilor a fost determinată, în primul rând, de schimbarea ra- 
portului de forțe din Parlament, mai precis de modificările intervenite 
pe scena politică românească. 

În luna aprilie, grupul desprins din Frontul Salvării Naţionale s-a 
constituit într-o nouă formaţiune politică, intitulată inițial FSN-22 de- 
cembrie, apoi Frontul Salvării Naţionale-social democrat și, în sfârșit, 
Frontul Democrat al Salvării Naţionale, titulatură sub care a și parti- 
cipat la alegeri. Situaţia acestui nou partid nu a fost deloc simplă, fiind 
necesară constituirea, în timp record, a organizaţiilor teritoriale și 
pregătirea lor pentru o campanie electorală ce se anticipa a fi deosebit 
de tensionată și furtunoasă. 

În ceea ce mă priveşte, mă aflam în faza evaluărilor, principalul 
meu punct de reper fiind atitudinea cu care cetățenii țării mă întâm- 
pinau în vizitele prin țară, aceștia încurajându-mă constant pentru a 
candida la funcţia de preşedinte al României. Pe de altă parte, în timp 
ce reprezentanţii Frontului Democrat al Salvării Naţionale și alte 
câteva partide politice îşi exprimau aprecierea și solidaritatea față de 
activitatea mea, forțele de opoziţie și unii gazetari cu opțiuni politice 
evident partizane îşi concentraseră eforturile pentru a mă convinge — 
prin modalități mai mult sau mai puțin persuasive — să mă retrag din 
cursa pentru alegerile prezidenţiale. 

O primă atitudine publică faţă de această situaţie am adoptat-o la 
8 aprilie, când, adresându-mă cetăţenilor orașului Alexandria, am 
arătat: 


„Mulţi mă situează în centrul atenției în legătură cu perioada care 
urmează și cu confruntările politice viitoare. Sunt judecat în fel şi 
chip. Am devenit obiectul atenţiei şi «simpatiei» multor gazetari şi 
multor forțe politice. Mulți mă sfătuiesc să mă retrag din viața politică 
a ţării. O asemenea judecată nu-i lipsită de o anumită rațiune: regula 
democraţiei impune și o anumită schimbare a forțelor politice și a 
persoanelor. Mulţi spun că am făcut suficient în acești doi ani, în care 
am trecut printr-o perioadă convulsivă, complicată a vieţii noastre 
politice, și ar fi cazul să mai las locul şi altora. Trebuie să vă spun că 
nu am avut și nu am nici un fel de avantaje din această funcție, din 
îndeplinirea unui mandat într-adevăr complicat, într-o perioadă foarte 
dificilă pentru România. 

Dacă aş avea sentimentul unei alternative favorabile țării, aș re- 
nunța să candidez. Dar, în opțiunea pe care o voi face asupra acestei 
probleme, va trebui să judec ceea ce e favorabil și ceea ce e defa- 
vorabil forțelor constructive ale acestei ţări și intereselor noastre 
naționale. 

În măsura în care voi simţi că prezenţa mea este încă utilă — și, 
în acest sens, judecata supremă trebuie să o dea electoratul, cetățenii 
acestei țări —, că mă bucur încă de un sprijin masiv din partea țării, 
cred că voi merge mai departe în această confruntare electorală. Cred 

că a ceda acum, numai la sfaturile interesate ale anumitor forțe poli- 
tice, ar semăna a dezertare. Or, eu nu sunt omul care să dezerteze, 
indiferent de greutăţile cu care m-am confruntat în viață; și am avut o 
viață nu ușoară, să ştiţi. Nu mi-am creat niciodată avantaje din situaţia 
pe care am avut-o. Mulţi mă incriminează, incriminează trecutul meu. 
Dar mie nu mi-e ruşine de acest trecut, nu mi-e rușine să mă uit în 
ochii oamenilor cu care am avut de-a face de-a lungul vieții mele și 
sper să nu-mi fie rușine nici de acum înainte. Din acest punct de ve- 
dere, judecătorul suprem trebuie să fie cetățeanul, electoratul acestei 
țări. Eu mă voi supune acestei judecăţi. Nu am luat încă decizia de a 
candida, iar aceste contacte pe care le am cu țara vreau să-mi dea 
certitudinea că opţiunea mea nu va fi greşită.“ 


În zilele de 4 și 5 iunie, cu prilejul marcării unui veac de la initie- 
rea Memorandumului românilor din Transilvania, am întreprins o 
vizită în judeţele Cluj și Sălaj. Aflat în orașul Jibou (judeţul Sălaj), în 
fata câtorva mii de locuitori, referindu-mă la alegerile prezidenţiale 
care urmau să se desfășoare în luna septembrie, am arătat: „Probabil 
că îmi voi asuma răspunderea de a candida, lăsându-i pe oameni să 
judece. Este pentru prima oară când o spun public, dar fără să o declar 
oficial.“ Această declaraţie a fost considerată de către mijloacele de 
informare în masă drept momentul anunţării, pentru prima oară, a 
intenţiei mele de a mă angaja în cursa pentru obținerea mandatului 
prezidenţial. 


2. CONFERINŢA NAȚIONALĂ A FDSN 


La 28 iunie s-a desfășurat prima Conferinţă Naţională a Frontului 
Democrat al Salvării Naţionale, prilej cu care am transmis următorul 
mesaj: 


„Îmi face plăcere să adresez urările mele de succes Frontului 
Democrat al Salvării Naţionale, cu ocazia primei sale Conferințe 
Naţionale. 

Într-un fel, această Conferinţă reprezintă, în egală măsură, atât un 
început, cât și o continuare. Un început — pentru că Frontul Democrat 
al Salvării Naţionale s-a născut prin desprinderea de o linie politică și 
de un mod de conducere contrarii angajamentelor inițiale și aspira- 
țiilor celor ce au dat votul lor, la 20 mai, Frontului Salvării Naţionale. 

De aceea, văd în FDSN acel partid cu adevărat de centru-stânga 
care îşi propune abordarea şi rezolvarea — de pe poziţii social-demo- 
crate — a marilor probleme cu care se confruntă țara şi oamenii ei. 
Acei oameni care, crezând în Front, i-au acordat încrederea lor, cu 
speranța depășirii marilor dificultăţi inerente tranziției şi care nu mai 
primeau răspunsuri la gravele probleme care îi frământă. De ase- 
menea, văd în Frontul Democrat al Salvării Naţionale acel partid 
democratic capabil să tolereze diversitatea opiniilor și dialogul intern 


310 


MOMENTE DE ISTORIE 


permanent, ca resort al propriului progres și garanţie a promovării 
democraţiei autentice în societatea românească. 

Conferinţa reprezintă, însă, şi o continuare, deoarece, prin abor- 
darea marilor probleme ale țării, prin soluţiile pe care intenţionează 
să le ofere, FDSN îşi propune reafirmarea principiilor societăţii 
democratice bazate pe o economie de piață modernă, enunțate pentru 
prima dată încă din noaptea de 22 decembrie 1989, la care a subscris 
atunci întreaga ţară. 

Viaţa politică românească are nevoie de o asemenea formaţiune 
ca Frontul Democrat al Salvării Naţionale — așa cum se autodefinește 
acesta — , ca factor de echilibru și de promovare consecventă a pro- 
ceselor de consolidare a democraţiei și reformei economice, pentru 
dezvoltarea economiei naționale ca o economie modernă, dinamică 
și eficientă, în folosul tuturor categoriilor de cetățeni, ca promotor al 
unor raporturi bazate pe cinste, corectitudine și responsabilitate civi- 
că, pe slujirea cu credință a intereselor țării şi ale poporului român. 

Cu toate că, atât în viața politică, cât şi în economic, în acești doi 
ani şi jumătate s-au înfăptuit transformări profunde și ireversibile, 
drumul de parcurs rămâne îndelungat şi complicat şi presupune o 
ampiă elaborare și conjugare a eforturilor tuturor forțelor politice și 
sociale ale țării. 

Deși confruntat cu inerentele probleme ale începutului, sunt con- 
vins că Frontul Democrat al Salvării Naţionale va găsi resurse să se 
afirme rapid ca o formaţiune politică matură şi responsabilă, con- 
tribuind semnificativ la continuarea reformei, la întărirea democraţiei 
şi la desfășurarea unei campanii electorale serioase, în care dominantă 
să fie competiția între programe politice și variante de soluții pentru 
problemele majore ale țării şi nu confruntările sterile de interese poli- 
ticianiste mărunte. 

În acest sens, urez succes Conferinţei Naţionale a Frontului De- 
mocrat al Salvării Naţionale!“ 


Conferința a adoptat statutul şi programul Frontului Salvării 
Naţionale, fiind alese organele de conducere ale partidului. De 

asemenea, a fost votată, în unanimitate, susținerea candidaturii mele 
la funcţia supremă în stat, decizie ce mi-a fost comunicată oficial, în 
aceeași seară, de către o delegaţie mandatată de Conferinţă. Fiind 
vorba de partidul pe care îl simțeam cel mai aproape de gândurile, 
ideile și sentimentele mele, am acceptat cu plăcere această propunere. 

Intram, așadar, în linie dreaptă pentru pregătirea campaniei 
electorale a primelor alegeri organizate și desfăşurate în conformitate 
cu Constituţia României. 


3. PROGRAMUL ELECTORAL 
„CRED ÎN SCHIMBAREA ÎN BINE A ROMÂNIEI“ 


Programul cu care m-am adresat alegătorilor s-a intitulat „Cred 
în schimbarea în bine a României“, prin care am încercat să fac o suc- 
cintă analiză a situaţiei în care se afla societatea românească și să cre- 
ionez principalele repere ale activităţii prin care urma ca, în următorii 
patru ani, să depășim criza ce cuprinsese, la acea oră, aproape toate 
componentele ansamblului social. Redau, în continuare, ideile pe care 
mi-am axat programul electoral din toamna anului 1992: 


CRED ÎN SCHIMBAREA ÎN BINE A ROMÂNIEI 


„Dragi compatrioți, 

M-am angajat în cursa pentru cea mai înaltă magistratură a sta- 
tului cu încrederea că pot fi util, în continuare, în anevoiosul proces de 
reconstrucție democratică a țării. 

Ştiu că multe din speranțele de acum aproape trei ani s-au lovit 
de dificultăți nebănuite. 

Ne aflăm acum într-un punct critic, într-o stare de criză ce a cu- 
prins toate componentele ansamblului social. Ne încearcă dezamăgiri 
şi greutăți de tot felul. 


sila 

Ştiu că adversarul nostru incontestabil este situaţia economică 
complicată în care ne aflăm şi înțeleg nerăbdarea de a ieși cât mai 
repede din această situaţie. Dar mai înțeleg că pentru aceasta se 
impune să înfrângem sechelele vechilor structuri şi mecanisme, care 
au înăbușit inițiativa şi spiritul novator, să înfrângem mentalitățile 
parazitare, pasivitatea şi inerția din propria noastră gândire. Va trebui, 
de aceea, să asigurăm condiții de afirmare oamenilor competenţi, 
cinstiți şi întreprinzători. Avem nevoie de muncă, de foarte multă 
muncă, de responsabilitate şi de încredere. Trebuie să găsim calea 
pentru ca asemenea trăsături să fie puse în valoare. 

A face promisiuni ce nu sunt realizabile înseamnă, până la urmă, 
a te juca periculos cu viața oamenilor, cu destinul național. Nu avem 
dreptul să apelăm la soluții improvizate, întâmplătoare. Un asemenea 
mod de a face politică îmi este străin. 

Sunt încrezător — şi vă chem să credeţi împreună cu mine — că, 
procedând cu dreaptă măsură şi chibzuinţă, România are şanse reale 
să beneficieze de roadele schimbărilor declanșate de Revoluţia din 
decembrie 1989. 

Următorii patru ani vor trebui consacraţi stopării declinului, 
ieşirii din criză și relansării economice a României. Rezultatele vor 
începe, treptat, să se arate. Avem dreptul să sperăm! 

Am pornit împreună şi, cu voința dumneavoastră, vă propun să 
continuăm împreună, realizând o veritabilă reconciliere națională. 

Ceea ce vă prezint în continuare constituie reflecțiile politice ale 
unui participant direct la evenimentele Revoluţiei din decembrie 1989 
şi la întregul proces de transformare prin care a trecut şi trece socie- 
tatea românească. 

Revoluţia din decembrie 1989 reprezintă, pentru România, o pia- 
tră de hotar la acest sfârşit de secol. Noi nu am putut ieși din dictatură 
pe o cale lipsită de violență. La noi, istoria a fost mai categorică, 
răsturnarea vechiului sistem s-a produs printr-o mișcare spontană, 
explozivă, cu o impresionantă participare a tuturor forțelor și catego- 
riilor sociale. Credinţa în victorie a fost hotărâtoare; pentru cauza ei 
s-au dat jertfe de sânge, au căzut eroi, printre care mulți tineri, foarte 
tineri. A fost o revoluţie, nu un „complot“ sau „lovitură de palat“. 

Revoluţia nu a fost proprietatea unui grup, a unei singure forțe politice 
Şi, deci, nu avea cum să fie nici oprită, nici confiscată, nici deturnată. 

În Comunicatul către ţară din noaptea de 22 decembrie, se re- 
găsesc definite natura politică şi socială a Revoluţiei, caracteristicile 
şi opțiunile ei: demolarea sistemului totalitar comunist, instaurarea 
democrației, respectul libertăţii și demnității umane, renaşterea so- 
cietăţii românești. 

În desfășurarea rapidă şi imprevizibilă a evenimentelor de atunci, 
stările conflictuale au atins momente tensionate, grave. Atunci, ca și 
în răstimpul care a urmat, am reuşit să învingem haosul și anarhia. 
Am reușit să evităm războiul civil, să evităm dezmembrarea statală şi 
națională a țării. Și toate acestea, într-o conjunctură internaţională 
defavorabilă, îndeosebi ca urmare a focarelor de tensiune și criză 
aflate în imediata vecinătate a țării noastre, în estul și sud-vestul 
României. 

Atunci, în decembrie 1989, s-a născut noua Românie. Calea este 


YY 


fără întoarcere, procesul este complex şi de durată. 


Ce am făcut: Schimbarea politică. Democrația, statul de drept 
şi societatea civilă 


Schimbarea pe care o cunoaşte societatea românească este de 
esență, are un curs ireversibil și vizează toate domeniile. 

Cu toate dificultățile întâmpinate, mandatul încredințat de electo- 
ratul țării Parlamentului și Preşedintelui a fost îndeplinit în datele sale 
semnificative: 

— a fost lichidat sistemul comunist și s-a creat cadrul pentru un 
sistem politic pluralist şi democratic; 

— au fost organizate primele alegeri libere şi s-au constituit insti- 
tuții democratice, specifice statului de drept, consacrându-se în fapt 
principiul separării puterilor; 

— reconstrucția legislativă şi, în primul rând, elaborarea noii 
Constituţii a României — legitimată prin referendum naţional — 
reprezintă ruptura definitivă cu sistemul totalitar, comunist, și con- 
sacră valorile democrației la nivelul standardelor europene și uni- 
versale; 

— s-a înaintat în mod decisiv în construcția societății civile; 
Constituţia garantează drepturile și libertăţile tuturor cetățenilor, fără 
deosebire de rasă, naționalitate, origine etnică, religie, de avere sau 
apartenență politică; 

— libertatea de expresie, de asociere şi de manifestare, devenită 
o realitate de necontestat, conferă societății româneşti un caracter 
activ şi o mare diversitate; există un impresionant număr de orga- 
nizaţii civile, sindicale, asociaţii, ligi profesionale, fundaţii culturale, 
ştiinţifice, care multiplică modalitățile de exprimare şi de manifestare 
publică; 

— libertatea presei, a mijloacelor de comunicare şi informare 
publică reprezintă unul din cele mai mari câștiguri ale democraţiei, 
un semn evident al schimbării; 

— descentralizarea vieții politice şi sociale, autonomia locală 
s-au afirmat şi cu prilejul alegerilor locale din februarie, care au con- 
figurat un spectru politic și opțional mai echilibrat. 


Reforma economică, tranziția spre economia de piață 


e Reforma economică este problema esenţială a României. Tran- 
ziția spre economia de piață reprezintă cel mai complex şi mai dificil 
proces al acestei perioade. 

Noi am pornit de la o situaţie de criză, care a şi declanşat resor- 
turile Revoluţiei. După decembrie 1989, structurile și mecanismele 
economiei supercentralizate s-au destrămat aproape spontan. 

Au fost iniţiate, imediat, măsuri instituționale pentru trecerea la 
economia de piaţă. 

A urmat fundamentarea legislativă a reformei, adoptarea unor 
legi esenţiale, ca Legea fondului funciar şi Legea privatizării. 

Încă din primele luni ale anului 1990, s-a dat pământ țăranilor. 

A fost creat cadrul legislativ de stimulare a activităţilor econo- 
mice cu caracter privat. 


e Procesele de schimbare economică au avansat o dată cu noul 
sistem legislativ. În schimb, în sfera producției suntem într-o evidentă 
şi păgubitoare fază de declin. De ce? 

— pentru că vechile structuri economice au fost demolate brusc, 
haotic, înainte de a le avea pe cele noi, ceea ce a dereglat circuitele 
economiei naționale, iar legăturile dintre sectoare şi agenţii economici 
au devenit incoerente; 

— pentru că, deși legislaţia reformei a avansat mult, nu au putut 
fi reglementate toate procesele economice şi nu au putut fi ţinute sub 
control multe din fenomenele spontane din economie; 

— pentru că guvernarea nu a reușit să elaboreze un program coe- 
rent de desfășurare a reformei — ţinând seama de complexitatea pro- 
blemelor tanziţiei —, nu a pregătit cu grijă fazele decisive ale aplicării 
practice a reformei. Efectele negative nu au fost receptate la timp şi 
nu au fost introduse întotdeauna corecţiile necesare. Deseori s-a ma- 
nifestat pripeală și diletantism în adoptarea unor măsuri ale căror 
efecte negative se resimt acum şi se vor manifesta încă mult timp; 

— pentru că — în industrie, comerţ, servicii şi transporturi — 
unitățile economice de stat, scăpate, în sfârşit, de sub tutela planifi- 
cării centralizate, au avut un comportament neeconomic, orientân- 
du-se nu spre rentabilitate și dezvoltare, ci spre supraviețuire, mai ales 
prin creșterea — nu întotdeauna motivată — a prețurilor și salariilor; 

— pentru că, în agricultură, aplicarea Legii fondului funciar a fost 
întârziată, iar creditele necesare proprietarilor agricoli, precum și alte 
măsuri de sprijinire a acestora, au fost și sunt insuficiente; 

— pentru că s-au produs imense distrugeri de bunuri şi instalaţii 
agricole, de care azi producătorii ar fi putut beneficia. 

Se poate spune că, cel puțin pentru această perioadă, „pariul“ cu 
agricultura a fost pierdut, producţia agricolă a scăzut la un nivel 
îngrijorător, iar consecințele le resimțim cu toții. 

e La dificultățile interne se adaugă și factori externi: 

— destrămarea sistemului relațiilor de schimb şi cooperare în 
care eram angajaţi, prăbușirea CAER-ului, pierderea unor surse de 
materii prime şi a unor pieţe de desfacere; 

— consecințele negative pentru noi ale embargoului asupra 
Irakului și, mai recent, asupra Iugoslaviei; 

— efectele recesiunii economice mondiale și protecţionismul 
practicat pe pieţele occidentale; 

— derularea cu întârziere a sprijinului financiar extern. 
De altfel, procesul tranziției se dovedește dificil pentru toate 
statele care trec prin această experienţă. 


e Stării de criză moştenite i s-au adăugat starea de criză generată 
de chiar procesul tranziţiei. 

— Privatizarea, aflată în curs de realizare, s-a extins mai ales în 
domeniul comerţului și al serviciilor, manifestându-se mai modest în 
domeniul producției. Dezetatizarea, trecerea unei părți a sectorului de 
stat în proprietate privată se desfăşoară extrem de lent. Deosebit de 
grave sunt efectele confuziei cu privire la rolul statului, în calitatea sa 
de proprietar și gestionar al economiei în perioada de tranziție, dere- 
glările produse în economie şi dezorganizarea unor unităţi industriale. 

— Liberalizarea prețurilor — o operaţie previzibilă şi necesară 
— a fost declanșată fără o pregătire atentă și fără un suport economic 
de substanţă; în loc să stimuleze producţia, a contribuit la scăderea ei. 

— În schimb, costurile umane şi sociale ale tranziției cresc în ava- 
lanșă, peste puterea de suportabilitate a populaţiei. 

— Protecţia socială nu a putut depăși limitele reduse ale pertor- 
manţei economice şi starea de fapt a producţiei. Principalele segmente 
sociale — muncitori, cadre tehnice, funcționari publici, medici, profe- 
sori, tineret, pensionari — fac față cu greu tranziţiei; 

— Şomajul în creștere, scăderea producției, escaladarea prețurilor 
afectează condiţiile de viaţă ale unui număr tot mai mare de familii; 

— Un fenomen extrem de îngrijorător este corupția, care a proli- 
ferat, în condiţiile unei exigenţe scăzute din partea instituţiilor de 
ordine publică și de control financiar. S-a produs astfel îmbogățirea 
rapidă a unor falși întreprinzători, prin fraudă, abuz de putere, trafic de 
influenţă, speculă, piață neagră. 

Corupţia este impozitul greu și nemeritat pe care îl plăteşte cetă- 
țeanul cinstit! 

e Omul simplu, şi nu numai el, vede că efectele pozitive ale refor- 
mei s-au răsfrânt, cu precădere, asupra unui segment social restrâns. 
Omul simplu, și nu numai el, se întreabă: «De ce am luptat împotriva 
unui sistem dictatorial, dacă noul sistem nu ne asigură un trai mai 

bun? De ce trebuie să trecem printr-un alt infern al privaţiunilor ma- 
teriale, cu beneficiu nesigur în viitor?» 

Asemenea întrebări exprimă o stare de spirit legitimă, de care nu 
avem dreptul să facem abstracţie. Răspunsul trebuie să fie clar. Pentru 
a asigura bunăstarea dorită de toţi cetățenii țării şi de fiecare în parte, 
soluţia nu este întoarcerea la vechile structuri și mecanisme, la siste- 
mul totalitar. Calea este una singură — promovarea cu hotărâre a de- 
mocraţiei în viața politică și socială, precum și a economiei moderne 
de piață în toate sectoarele economice, indiferent de forma de pro- 
prietate — privată, de grup, sector public, societăți mixte, cu capital 
autohton și străin. 

e Nu putem beneficia de modul de viață și de consum al socie- 
tăților dezvoltate, dacă nu adoptăm și modul lor de a munci, dacă nu 
ne apropiem de productivitatea lor, de formele lor de producție şi de 
organizare. 

Este evident că, până acum, nu am reușit să definim în mod clar 
trăsăturile sistemului economico-social pe care vrem să îl edificăm şi 
nu am reuşit să gândim și să prezentăm un program coerent de desfă- 
șurare a procesului de tranziţie. De aici, multe confuzii și măsuri 
nefundamentate. Uneori, sub presiunea străzii, a timpului, s-au luat 
decizii pripite, insuficient gândite. Alteori, lipsa de experiență și su- 
biectivismul au generat măsuri eronate. În mod firesc, trebuie să ne 
asumăm răspunderea pentru toate acestea. 


e Moderația și echilibrul, bazate pe un program bine fundamentat, 
pe obiective clare şi pe decizii corecte, trebuie să ne călăuzească în 
perioada care urmează. Conștienți de greutăţile prin care suntem 
nevoiți să trecem, important este să înțelegem sensul schimbării. 
Timpul relativ scurt — frământat şi contradictoriu — pe care l-am 
străbătut, ne-a oferit o experienţă pe care o putem socoti concludentă. 

Principala realizare este că, în cei aproape trei ani, am reușit să 
menţinem stabilitatea ţării și sensul pozitiv al schimbării. În pofida 
atâtor convulsii şi tensiuni inerente prăbuşirii unui sistem dictatorial, 
a numeroase situații de uzură și blocaj, am reușit să facem din 
România un factor de stabilitate și echilibru în această parte a Europei. 

Am reuși ca, în momente limită, interne sau internaționale, să 
păstrăm unitatea şi integritatea ţării, să dezvoltăm relaţii substanţiale 
şi lucide cu vecinii, cu statele europene, cu numeroase state de pe alte 
continente. 

România postcomunistă se integrează treptat, dar sigur, în struc- 
turile democrației europene şi mondiale. 


Ce avem de făcut: O strategie naţională a schimbării, 

depăşirea diletantismului politic şi social-economic 

e Alegerile legislative și prezidenţiale vor încheia un prim ciclu 
al evoluţiei politice a societăţii româneşti. Schimbarea poate dobândi 
profunzime, sens durabil şi fecund: de la dezbinare la armonie socia- 
1ă; de la demolare la construcție; de la intoleranță la dialog. 

Ar fi în beneficiul naţiunii depășirea actualei fărâmițări şi structu- 
rarea vieţii politice în jurul câtorva opțiuni fundamentale de dezvol- 
tare economică şi socială. 


e Maturizarea vietii noastre politice şi sociale depinde de spiritul 
nostru de cooperare şi toleranță, de competenţa şi profesionalismul 
nostru, de modul în care vom ști să gândim și să proiectăm viitorul. 

Este vital ca instituţiile publice — şi este necesar ca și partidele — 
să găsească mijloace de a stopa diletantismul politic şi social, incom- 
petența și impostura, introducând criterii de autentică selecție a va- 
lorilor. 


e În procesul de reaşezare a raporturilor dintre instituțiile şi 
grupurile sociale și profesionale, dintre factorul politic şi structurile 
societăţii civile, o importanță deosebită dobândește mișcarea sindi- 
cală. Sindicatele s-au conturat ca o veritabilă instituție a democraţiei. 
Democraţia este, şi în acest sens, profitabilă. Lipsa unui edificiu 
sindical coerent poate conduce la anarhie şi la convulsii. 


e Fundamentală devine necesitatea elaborării unei strategii națio- 
nale de dezvoltare economică și socială în perspectivă, care să cu- 
prindă toate etapele tranziţiei spre o economie modernă de piață, în 
pas cu tendinţele și cerințele progresului tehnologic şi economic con- 
temporan, integrată în circuitul economiei mondiale. Elaborarea 

acestei strategii trebuie să fie rodul cooperării celor mai competenţi 
specialişti, indiferent de orientarea politică sau ideologică. Ea trebuie 
să fundamenteze programele de guvernare și căile de continuare a 
reformei economice, care nu trebuie tratată ca un slogan politic și care 
nu reprezintă monopolul unei persoane, al unui grup sau al unei 
singure formaţiuni politice, ci o cauză vitală a întregii societăți. 

e Reforma trebuie realizată în perspectiva dezvoltării economi- 
co-sociale, în scopul obținerii unor rezultate concrete, palpabile, cu 
costuri sociale cât mai reduse. Viabilitatea, credibilitatea şi consisten- 
ta ei depind de modul cum concepem, cum ordonăm și desfășurăm 
tranziţia. Aceasta nu poate să fie decât lucrarea întregii națiuni, a 
tuturor segmentelor ei sociale, profesionale şi politice. 

E nevoie, prin urmare, de un pact social şi politic explicit. Pe su- 
portul acestui pact putem și suntem datori să elaborăm o strategie 
coerentă la nivel național, un program de restructurare economică 
globală, pe durată lungă, cu eşalonarea rațională a etapelor, cu iden- 
tificarea surselor de protecție socială şi a resurselor protecţiei naţio- 
nale, în care fiecare să-și găsească reflectate propriile interese. Aici, 
într-adevăr, numai împreună vom putea reuși! 

e Goana după „modele“, dilema terapie „de şoc“ sau „graduală“ 
ne-au făcut, poate, să percepem mai puțin propriile noastre cerințe şi 
posibilități. Învăţând, desigur, şi de la alţii, va trebui, totuși, să ne de- 
finim propria noastră cale, propria noastră strategie, care să țină sea- 
ma, în primul rând, de condiţiile specifice şi de realitățile țării noastre. 
Să ne întoarcem cu fața spre lumea de azi, dar şi spre noi înşine. 

Printr-o strategie naţională coerentă, tranziția trebuie desfășurată 
în ritmul și cu costurile pe care le permit viața, disponibilitățile noastre 
interne şi externe, precum şi gradul de acceptabilitate şi suporta- 
bilitate din partea populației. 


Să ne acordăm clauza încrederii în noi înşine 


e Suntem o ţară cu resurse considerabile. Dispunem de un po- 
tențial natural și tehnic diversificat, bogat. Dispunem, mai ales, de 
un potențial uman deosebit. Populația României este o populaţie 

ştiutoare de carte. Nivelul de instruire a lucrătorului român din in- 
dustrie și agricultură este ridicat. Intelectualitatea umanistă, ştiinţifică 
şi tehnică, specialiștii noştri se bucură de o bună apreciere. Prin gradul 
său de cultură generală, prin vigoarea şi prospetimea sa morală, tine- 
retul român are o mare deschidere spre nou, spre modern, spre valorile 
viitorului. 

Orizontul intelectual al societății românești și potențialul său 
cultural ne dau dreptul la un loc demn în lumea de azi. Acest potențial 
uman reprezintă cel mai important suport al speranțelor noastre. 


e Despărţindu-ne de trecut, ar fi nedemn și nedrept să ştergem cu 
buretele sau să ignorăm munca și eforturile constructive ale poporu- 
lui din ultimii 45 de ani. Dacă în condiții de dictatură şi de incredibile 
privaţiuni de ordin moral și material poporul nostru a reușit unele 
performanţe incontestabile, cu atât mai mult el este capabil de perfor- 
manţă în condiţii de democraţie și libertate. 

Tentativele de culpabilizare generală, ca și atitudinile nihiliste 
sau apologetice sunt inacceptabile. Rostul nostru e să construim, nu să 
demolăm! 

A sosit timpul să avem o atitudine cumpănită, să operăm cu ju- 
decăţi critice corecte şi responsabile față de destinul naţional. Să ne 
acordăm clauza încrederii în noi înşine, să avem încredere în poten- 
țialul de care dispunem şi în capacitatea noastră de a izbândi! 


e Nu toată industria românească este falimentară. Reorganizarea, 
retehnologizarea şi, mai ales, restructurarea ei spre ramuri şi sectoare 
de vârf pot conduce la o dezvoltare de ansamblu a economiei. Priva- 
tizarea industriei trebuie realizată în etape succesive, eşalonate după 
criteriile şi mecanismele economici de piaţă, limitând costurile umane 
şi sociale. 

e Agricultura românească se află în reorganizare. Aici, procesul 
de privatizare este cel mai avansat, dar nu suficient susținut de stat şi 
societate. Primele urgenţe sunt: grăbirea punerii în posesie a noilor 
proprietari şi distribuirea titlurilor de proprietate asupra pământului; 
susținerea de către stat a tuturor producătorilor agricoli, prin mijloace 
financiare care să le înlesnească procurarea inventarului agricol și 

utilizarea tehnicilor de muncă şi producție moderne; legea creditului 
agricol și legea arendării pământului trebuie urgent elaborate, adopta- 
te și puse în aplicare. 

e Dezvoltarea turismului, inclusiv a turismului rural, perfecțio- 
narea serviciilor, a infrastructurilor moderne — sistemul energetic, 
gospodărirea apelor și alimentările cu apă, reţeaua de drumuri, trans- 
porturi și telecomunicaţiile — constituie domenii prioritare pentru 
propulsarea activității economice şi ridicarea calității vieţii. 

e Poziţia noastră geostrategică, legată de Marea Neagră şi Dunăre, 
ca punct optim de confluență între Orient și Occident, ne avantajează, 
permițându-ne o deschidere specifică spre economia mondială; va 
trebui să ştim să punem în valoare această poziţie. 


Statul de drept şi proprietatea. Economia şi protecția socială 

e Statul garantează şi protejează toate formele de proprietate. 
Statul însuși este încă proprietar al unei bune părţi din economie. În 
această calitate, are drepturi, dar şi obligaţii pe care trebuie să și le 
asume. Are, de asemenea, atribuţii directe în materie de justiţie şi 
legalitate economică. 

Abandonarea bruscă, totală, de către stat a rolului său în econo- 
mie, în etapa actuală, ar fi la fel de periculoasă ca și excesiva cen- 
tralizare de mai înainte. Statul nu poate abdica de la datoriile ce-i revin 
ca protector şi garant al economiei naționale în procesul de tranziție, 
atât în calitatea sa de proprietar al unei părți importante din avuţia 
națională, pe care trebuie să o gestioneze eficient, pe baza mecanis- 
melor și a rigorilor economiei de piață, cât și ca factor activ de reglare 
a proceselor şi corelațiilor macroeconomice, pentru protejarea inte- 
reselor naționale. 


e În această perioadă, statul rămâne promotorul principal al refor- 
mei. El trebuie să abandoneze și să demoleze redutele birocraţiei 
economice, concomitent cu renunțarea la dirijism, la amestecul în 
gestiunea agenţilor economici, promovând și stimulând însă manage- 
mentul modern, bazat pe calcul și eficienţă economică. 

e Sprijinirea întreprinzătorilor particulari, privatizarea în in- 
dustrie, agricultură, turism, comerț și servicii, stimularea inițiativei 
private, dezvoltarea cadrului instituțional al economiei de piață sunt 
absolut obligatorii. Aceasta înseamnă că şi sectorul public, de stat, va 
trebui să funcţioneze în virtutea aceloraşi principii şi mecanisme ale 
economiei de piață. 

e Răspunderi precise revin statului în sfera protecției factorilor de 
mediu — sol, apă şi aer —, în gestionarea raţională a resurselor de 
care dispunem, în eliminarea surselor de poluare şi promovarea teh- 
nologiilor nepoluante. 


e O atenţie deosebită trebuie acordată de către stat activităţii de 
cercetare-dezvoltare, elaborării strategiilor macroeconomice şi secto- 
riale, cercetării tehnologice şi promovării progresului tehnic, mai ales 
în condiţiile accentuării deficitului de resurse. 


e Fenomenul corupției trebuie stopat! Este o boală de care trebuie 
să ştim să ne apărăm cu vigoare. Maturizarea economiei de piaţă și 
perfecționarea mecanismelor specifice acesteia vor fi principalele căi 
de eliminare a unor surse ale corupției. 

În același timp, se simte nevoia înăspririi legilor pentru sancțio- 
narea corupției, fraudei, speculei, concurenței neloiale, abuzului de 
putere. Sunt necesare măsuri imediate privind organele puterii şi 
administraţiei de stat: adoptarea statutului funcţionarului public, fi- 
nalizarea hotărârii privind declararea averii și justificarea veniturilor 
de către toţi demnitarii — începând chiar cu actualii candidaţi la 
alegerile din septembrie, pentru Preşedinţie și Parlament — şi exer- 
citarea riguroasă a controlului economico-financiar. 


e Evoluţia firească a reformei și democraţiei în țara noastră poate 
fi favorizată de o clară înțelegere a sensurilor bogăției şi sărăciei: 

— prin muncă și iniţiativă, prin investiţie şi competenţă, prin 
curajul și riscul pozitiv al întreprinzătorului, prin respectarea lega- 
lităţii, pragul de sus al bogăției poate crește necontenit; dar nu bogăţie 
prin estorcarea populaţiei, nu bogăţie prin corupție, prin înșelăciune, 
prin eludarea legilor, prin fraudă, abuz de funcţii și poziţie socială; 

— totodată, alunecarea spre pragul de jos al sărăciei populaţiei 
trebuie oprită. Există un prag al traiului decent care trebuie garantat și 
apărat, aici nu încap nici subterfugii, nici compromisuri! 

Cinstea, corectitudinea, promovarea legalității, ca și spiritul di- 
namic, întreprinzător, competența și voința de redresare sunt surse 
importante ale protecției sociale şi morale, ale respectului condiţiei 
umane. 


e Protecția socială decurge din capacitatea economică a țării. O 
economie viabilă, productivă, o politică socială bine gândită pot crea 
un sistem coerent și eficient de sprijinire şi apărare a cetățenilor. Se 
impune elaborarea unui nou sistem de protecție şi asistență socială, 
care să permită asigurarea unui nivel decent de viață fiecăruia, ţinând 
seama de condiţiile şi necesităţile variate ale diferitelor categorii de 
cetăţeni. 

Trebuie să ne propunem şi să realizăm împreună: 

— protejarea locurilor de muncă şi crearea altora noi; 

— să ţinem șomajul în limite funcţionale și suportabile; șomajul 
este o consecinţă a disfuncţionalității economiei, care poate fi ate- 
nuată; 

— garantarea prin lege a unor venituri minime, în limitele de- 
cenţei și civilizaţiei; 

— să gândim şi să adoptăm rapid un întreg sistem legislativ pen- 
tru rezolvarea problemelor locuinţelor, cuprinzând protecția chiria- 
şilor, acordarea reparațiilor materiale cuvenite foștilor proprietari; 
asigurarea unor condiţii financiar-bancare adecvate pentru unele 
categorii sociale cum ar fi tinerii, cadrele militare, funcționarii publici, 
persoanele defavorizate, pentru a putea dobândi un spaţiu de locuit 
decent; 

— să acordăm o grijă specială tineretului şi copiilor; avem obli- 
gatia elaborării unui program naţional în acest scop; lor li se cuvine 
un real sprijin din partea statului, a societăţii, de la întemeierea fami- 
liei și până la integrarea profesională și autointegrarea socială; 

— protecția morală și socială a femeii, ținând seama de greutățile 
cu care este nevoită să se confrunte, greutăți legate de locul de muncă, 
de creşterea şi educarea copiilor, de asigurarea echilibrului familiei; 

— protejarea pensionarilor, înțeleasă nu ca un act de caritate so- 
cială, ci ca un drept incontestabil, câștigat printr-o viață de muncă; 
societatea nu are dreptul moral de a-i abandona; juridic, economic, 
financiar şi social, ei trebuie să beneficieze de o protecţie aparte; 

— să-i respectăm şi să-i ocrotim pe cei bătrâni, să le înlesnim o 
viaţă normală; 

— să ne îngrijim de cei ce nu se pot îngriji singuri; 

— să elaborăm un nou sistem de asistență sanitară, ţinând cont de 
starea materială şi de veniturile fiecărei categorii sociale. Nu avem 
dreptul, la acest sfârşit de secol, să nu asigurăm populației medica- 
mente, condiţii de spitalizare, de tratament și recuperare. În fond, este 
vorba de sănătatea fiecăruia dintre noi, de sănătatea biologică și 
morală a poporului. 


Cultură şi regenerare spirituală 

e Reforma societății nu are doar o dimensiune socială şi politică, 
ci înglobează și spaţiul culturii, cercetarea științifică şi tehnică, în- 
vățământul, arta, ca energii specifice ale proceselor de schimbare. 
Fără o abordare și o susținere coerente, precum şi o protecţie cores- 
punzătoare, energiile spirituale ale ţării se risipesc, iar acum este ne- 
voie de ele mai mult ca oricând. 


e Învățământul, cultura, educaţia, sănătatea nu trebuie tratate în 
maniera strictă a economiei de piață şi nici după criteriile de moment 
ale tranziţiei; ele sunt investiţii de durată și solicită atenţia și protecția 
specială din partea întregii societăți. 


Protecția și unitatea națională 

Să reabilităm ideea de ordine socială şi de drept. Instituţiile de- 
mocraţiei trebuie să-şi dobândească autoritatea conferită prin lege. 
Democraţia se opune nu numai dictaturii, ci și anarhiei. Fără ordine 
de drept, fără domnia legii, societatea se destramă. 


e Consolidarea unității naționale este o datorie supremă și ține de 
capacitatea şi ştiinţa noastră de a ne apăra interesele. Această ştiinţă 
trebuie să o deprindă şi instituţiile şi cetăţenii. 

e Oştirea română, forțele de ordine publică au datoria de a rămâne 
cu desăvârşire în afara politicii de partid. Ele au un singur partid: 
România. Ele au o singură politică: apărarea ţării, a independenţei 
naționale, a unităţii și integrităţii teritoriale, a ordinii constituționale, 
a proprietății și liniștii publice. 

e În realizarea consensului național, în consolidarea forţei morale 
a societăţii românești, Biserica are o misiune de prim ordin, așa cum, 
nu o dată, a dovedit în cursul istoriei. Libertatea cultelor, înscrisă în 
Constituţie, este o expresie a democratismului și a libertăţilor cetă- 
țeneşti cucerite. 


e Pentru binele României, trebuie să știm să conturăm şi să 
aşezăm pe baze trainice, democratice, relaţiile interetnice, făcând să 
dispară exclusivismele şi sfâşierile de orice fel. Trebuie să realizăm 
faptul că, înainte de a ne deosebi politic, etnic sau religios, suntem 
cetățeni români. 


Politica externă 


Revoluţia română a operat o largă deschidere spre lume. Demo- 
cratizarea societăţii românești, trecerea la economia de piaţă sunt 
strâns legate de această deschidere. Avem obligaţia de a ne găsi locul 
care ni se cuvine în tabloul complex şi contradictoriu al lumii contem- 
porane. Aceasta depinde, în mare măsură, de capacitatea noastră de a 
menţine şi consolida echilibrul şi stabilitatea internă, de calmul, 
moderaţia şi unitatea noastră. Radicalismul excesiv, aventurismul și 
amatorismul ne pot costa ca ţară, ca popor. Așa ceva nu trebuie să 
admitem! 


e Politica externă — care nu este atributul exclusiv al unui partid, 
fie el și de guvernământ — presupune o elaborare aparte. Aici e 
nevoie, într-adevăr, de consens general. 


e Principalele demersuri de politică externă, derivând din situaţia 
geopolitică a ţării, din afirmarea şi consolidarea pe plan intern a 
valorilor şi instituţiilor democratice, vor viza, în acord cu interesele 
vitale ale naţiunii, integrarea în evoluţiile, structurile şi spiritul nou 
de parteneriat, dominant în spaţiul european şi euro-atlantic. 

într-o situație fără ieşire, la discreția unor interese care nu ne 
menajează. 

Dacă nu suntem atenți, dacă nu suntem consecvenți cu noi înșine, 
putem deveni săraci într-o ţară care este, totuşi, bogată. 

Vigoarea legăturilor noastre cu lumea depinde de inteligența, 
demnitatea şi verticalitatea noastră. Trebuie să ştim să punem în va- 
loare resursele de care dispunem, pentru a plasa România pe făgașul 
binemeritat al dezvoltării, în structurile lumii moderne. Aceasta este 
şansa noastră şi pe această șansă trebuie să mizăm. 

Următorii patru ani trebuie să devină anii statornicirii ordinii 
sociale şi de drept, ai climatului moral și social întemeiat pe lege, 
dreptate şi muncă, cinste, onestitate şi încredere. 

e Interesele țării impun să realizăm un climat de toleranţă şi în- 
țelegere națională. Să ieşim din criza rupturilor, a răfuielilor şi a abor- 
dărilor pătimaşe, care ne aruncă în derizoriu și neputinţă. Ne putem 
confrunta, şi trebuie să ne confruntăm, fără a ne duşmăni ca indivizi 
sau grupuri. O justiţie a bunului-simţ poate sprijini justiția socială. 

Reconcilierea şi toleranța constituie semnul maturității și al 
responsabilităţii noastre politice. 

e Românii au vocaţia creaţiei și a păcii. Ei pot oferi lumii exem- 
plul unui popor demn. Secretul menținerii noastre în fluxul civilizației 
europene rezidă în capacitatea de a ne armoniza diversităţile politice 
şi pluralismul, pe fundalul interesului naţional. 

Avem dreptul să sperăm, dar nu contemplativ, ci prin acțiune 
permanentă, lucidă, din care trebuie să câștige atât țara, prestigiul și 
demnitatea ei, cât şi fiecare cetăţean al României de azi şi de mâine. 


Dragi compatrioți, 

La 20 mai 1990 mi-aţi acordat votul și încrederea dumneavoastră. 

Am înţeles să-mi asum, cu toate riscurile, responsabilitatea 
acestui mandat, într-o perioadă atât de frământată şi de dificilă pentru 
tară. 

Am realizat, poate, mai puțin decât am sperat și decât ne aşteptam 
— atât eu, cât şi dumneavoastră. Greutățile au fost mai mari decât am 

crezut. Obstacolele mai greu de învins. Au apărut şi piedici nepre- 
văzute. Dacă privim însă cu luciditate la drumul parcurs, precum și la 
ceea ce se petrece în jurul nostru, trebuie să recunoaștem că am clădit 
împreună temeiurile pe care ne putem sprijini speranța în mai bine. 
Eu am încredere că vom găsi resursele de voinţă și crez puterea de a 
regenera România. 

Candidez pentru un nou mandat, cu angajamentul ferm de a res- 
pecta Constituţia — în litera şi spiritul său —, acţionând în limitele 
prerogativelor acordate preşedintelui, asigurând un dialog permanent 
şi o conlucrare constructivă a tuturor instituţiilor statului de drept, a 
tuturor factorilor politici şi sociali din țara noastră. 

O fac cu încrederea că vom găsi în noi tăria morală de a elimina 
suspiciunea, dezbinarea, intoleranța, că ne vom regăsi puterea de a 
gândi şi judeca cinstit lucrurile. 

Eu cred în capacitatea noastră de a făuri consensul naţional, pacea 
şi armonia țării; cred în poporul meu, în forța sa morală, în înțelep- 
ciunea şi discernământul fiecărui cetăţean. 

Cred în schimbarea în bine a României! “ 


4. TENSIONAREA CLIMATULUI ELECTORAL 


În ciuda pledoariei mele pentru o campanie electorală civilizată, 
bazată pe toleranță, înțelegere și fairplay, în ciuda faptului că, practic, 
nici măcar nu intrasem efectiv în campania electorală, adversarii mei 
declanșaseră deja o evidentă contracampanie, sub forme dintre cele 
mai diverse. De pildă, se cerea insistent ca activitatea pe care o des- 
făşuram în calitate de președinte în funcție să nu mai fie mediatizată, 
aceste cereri fiind atât de agresive încât, nu rareori, evenimentele la 
care participa șeful statului erau ignorate cu desăvârșire. Or, peste tot 
în lume, se face o distincţie clară între activitatea șefului statului și 
cea a candidatului la funcția supremă în stat, ambele fiind mediatizate 
corespunzător, inclusiv în cazul în care este vorba de una și aceeași 
persoană. Ceea ce poate fi și un avantaj, dar și un dezavantaj. În fine, 
dincolo de aceste polemici, presa „independentă“ difuza informații 
evident denigratoare, apelând la etichetări și jigniri, atac la persoană, 
folosind inclusiv imagini într-adins aranjate. În cadrul arsenalului 
folosit pentru discreditarea persoanei mele s-a Înscris și așa-zisul 
„incident de la Constanţa“, unde mă aflam cu ocazia Zilei Marinei, la 
15 august, şi când, în fata prefecturii județului, m-am îndreptat către 
un tânăr ce-și manifesta, huiduind, dezaprobarea faţă de persoana 
mea. Am încercat să încropesc un dialog și să-i explic acestui tânăr 

că democrație înseamnă, desigur, şi posibilitatea contestării, dar 
aceasta se poate manifesta și în mod civilizat. În urma acestui episod, 
căruia nu i-am acordat în acea clipă o atenţie deosebită, formațiunile 
politice de opoziție și presa partizană m-au acuzat, cu vehemenţă, Că 
l-as fi agresat, fizic și verbal, pe acel tânăr — angajat al ziarului 
constănţean „Telegraf“. Nimeni nu punea în discuţie atitudinea acelui 
„Ziarist“, care, în loc să se manifeste ca un autentic jurnalist — ca 
martor obiectiv și neimplicat în evenimente —, îl huiduia pe cel pe 
care ar fi trebuit, în primul rând, cum spuneam, să-l urmărească cu un 
ochi lucid și nepartizan. Dar excesiva concentrare a mijloacelor de 
informare în masă asupra acestui subiect, prin care se încerca ridi- 
carea acestuia la rang de eveniment politic cu semnificaţii importante, 
a determinat Biroul de Presă al Președinției să difuzeze următorul 
Comunicat: 


„Tonul tot mai agresiv pe care îl abordează, în ultima vreme, 
unele mijloace de presă, devine din ce în ce mai periculos pentru 
climatul social. 

Dincolo, însă, de cititorii articolelor pe care aceste ziare pot să-i 
reunească (probabil în număr de câteva sute de mii), apar drept îngri- 
jorătoare manifestările provocatoare, concrete, ale unor «gazetari» 
care actionează în numele unor ziare și reviste. Cum altfel poate să 
apară poziţia unui angajat al unui ziar constănţean, «Telegraf», care 
huiduie la apariţia preşedintelui României, în fața prefecturii dobro- 
gene? De altfel, preşedintele s-a şi oprit şi l-a întrebat cum se potri- 
vește calitatea de ziarist cu atitudinea descalificantă pe care o are. Şi 
mai regretabil apare modul în care unele ziare centrale relatează în 
mod cu totul și cu totul deformat acest moment, prezentând interpe- 
larea — omenească și, în fond, profund democratică a preşedintelui 
— drept un act de agresiune împotriva gazetarului respectiv. Toată 
această campanie pare ca o veritabilă provocare și diversiune, pusă la 
cale în mod deliberat. 

Considerăm că este momentul să se pună în discuţie violența de 
limbaj și atitudinea provocatoare și răuvoitoare a unor oameni ai 
presei care ignoră legile democraţiei. 

Considerăm, de asemenea, că trebuie subliniată atitudinea dom- 
nului Ion Iliescu față de campaniile electorale desfăşurate de ceilalți 
candidaţi la Preşedinţia României, respectul absolut al președintelui 
României pentru ceea ce acești candidaţi întreprind. 

Democraţie înseamnă, în primul rând, alegerea prin vot liber a 
celui mai bun. Să lăsăm, deci, alegătorul să decidă cine este cel mai 
bun!“ 


Episodul s-a încheiat prin difuzarea, de către Televiziunea Româ- 
nă, a imaginilor înregistrate la faţa locului, care demonstrau, fără 
echivoc, că toate acuzaţiile ce mi se aduceau nu aveau nici o bază 
reală. Acesta a fost unul din momentele care prevesteau că ne aștepta 
o furtunoasă campanie electorală, în care nu era exclus apelul la 
josnice artificii electorale. A fost, de asemenea, unul din momentele 
în care am regretat că legislația românească nu prevedea pedepse de 
natură a pune capăt, ca în orice stat de drept, unor astfel de abuzuri, 
calomnii şi delicte de presă. 


5. DEPUNEREA CANDIDATURII 


La 21 august 1992, am depus, la Comisia Electorală Centrală lista 
cu semnăturile necesare depunerii candidaturii (peste 100 000 de sem- 
nături) pentru funcția de președinte al României. Alături de mine s-au 
aflat și reprezentanții conducerii de atunci ai Frontului Democrat al 
Salvării Naţionale, printre care îi amintesc pe domnii Oliviu Gherman 
şi Ion Solcanu. Trebuie să mentionez, însă, că, pe lângă FDSN, candi- 
datura mea era sprijinită și de alte partide politice: Partidul Unităţii 
Social-Democrate, Partidul Liber-Schimbist, Partidul Socialist De- 
mocratic şi Frontul Democrat din România. Cu acest prilej, am 
acordat postului naţional de radio următorul interviu: 


— Domnule președinte, sunteți primul care vă depuneți candi- 
datura la funcţia de preşedinte al României pentru viitoarele alegeri 
din 27 septembrie. Câteva gânduri pentru ascultătorii emisiunii radio 
„România Actualităţi“. 

— Meritul aparţine, în primul rând, celor care m-au susținut și au 
colectat semnăturile susținătorilor. Așa se face că astăzi suntem primii 
care am depus documentele necesare înscrierii candidaturii pentru 
funcția de preşedinte al țării. 

Aș vrea să repet angajamentul pe care mi l-am luat de a început 
şi pe care l-am reiterat într-un document publicat, folosind acest prilej 
pentru a spune că mă angajez în această competiţie nu pentru privi- 
legii de ordin personal. O fac dintr-o datorie. Mi s-au pus întebări cu 
privire la alternative posibile. Au fost și unii care m-au sfătuit să nu 
mă mai angajez în această cursă electorală, spunându-mi că am făcut 
suficient, pot să fiu mulțumit de ceea ce am făcut până acum şi să-i 
las pe alţii să continue cursa. Mai ales că intrăm într-o perioadă grea, 
perioadă care presupune responsabilităţi, chiar şi riscuri. Și, deci, 
putea fi și aceasta o variantă posibilă. Vreau să spun că nu am exclus 
din analiză această alternativă. Am avut însă sentimentul — și din 
contactele pe care le-am avut în ultimele luni am primit acest imbold, 
această solicitare din partea unor categorii largi de cetățeni — nece- 
sităţii continuării acestei curse. Sigur, alegătorii vor judeca care dintre 
candidaţi va răspunde cel mai bine aspirațiilor, cerințelor, sentimen- 
telor cetăţenilor, alegătorilor. 

Ştiu că ne aflăm într-o perioadă dificilă, ne aşteaptă o perioadă 
nu ușoară, o perioadă care, cred eu, trebuie să realizeze o însumare a 
capacităţilor, a eforturilor creatoare ale tuturor categoriilor de cetă- 
teni, ale tuturor forțelor politice, ale tuturor forțelor creatoare ale tării. 
De aceea, eu aș vrea ca și campania electorală să fie dominată nu de 
ceea ce a început să apară, tendinţe de a cobori această confruntare 
electorală la nivelul unor atacuri personale, al unor încercări de dis- 
creditare, de calomniere a contracandidaţilor, ci să ridicăm ștacheta 
dezbaterilor electorale la nivelul problemelor mari cu care se confrun- 
tă astăzi societatea românească, iar toate forțele constructive, politice 
și sociale, să fie capabile să-şi conjuge eforturile pentru a depăși 
dificultăţile care ne așteaptă, să elaborăm împreună o strategie naţio- 
nală pentru așezarea vieţii politice, economice, sociale pe un cadru 
cât mai firesc, să dăm cât mai multă eficiență eforturilor creatoare ale 
poporului nostru și să asigurăm situarea României în contextul re- 
latiilor internaţionale pe un loc demn. Cred că acesta este crezul de 
bază al candidatului la viitoarele alegeri. 

— Dacă ne puteți spune, în afara Frontului Democrat al Salvării 
Naţionale, care sunt celelalte formațiuni sau partide politice care vă 
susțin candidatura la viitoarele alegeri ? 

— Astăzi s-au prezentat reprezentanţii a patru formaţiuni politice 
care mi-au susținut candidatura: FDSN, Partidul Unităţii Social-De- 
mocrate, Partidul Socialist Democratic și Partidul Liber-Schimbist. 

— Şi, o ultimă întrebare: când începeți campania electorală? 

— Aşa cum prevede legea, după 27 august. 


Așadar, campania electorală a fost declanșată oficial la 27 august. 
În campania pentru Preşedinţie au intrat, până la urmă, următorii: Ion 
Iliescu (FDSN), Emil Constantinescu (CDR), Caius Traian Dragomir 
(FSN), Gheorghe Funar (PUNR), Ion Mânzatu (PR) şi Mircea Druc 
(Independent). Cu excepția lui Emil Constantinescu și Gheorghe 
Funar, toți ceilalți am candidat şi pentru Parlament. 

I. ACTIVITĂȚI ELECTORALE 


A aa are 


1. „AM CLĂDIT ÎMPREUNĂ TEMEIURILE 
PE CARE NE PUTEM SPRIJINI 
SPERANȚA ÎN MAI BINE“ 
— emisiune „Radio Actualităţi“, 31 august 1992 — 


La 30 august, a fost stabilit programul desfășurării campaniei 
prezidenţiale la Radio şi Televiziune. Astfel, la postul național de 
Televiziune, fiecărui candidat îi reveneau 115 minute pe ansamblu. 
În perioada 1-17 septembrie, în fiecare marți și joi, au fost organizate 
emisiuni în care au apărut câte doi candidaţi, într-o succesiune 
stabilită prin tragere la sorți. La 22 septembrie, erau programați toți 
cei șase candidați, pentru a transmite un ultim mesaj alegătorilor, 
având la dispoziţie câte 10 minute fiecare. În sfârșit, confruntarea 
televizată a celor șase pretendenți la fotoliul prezidenţial a fost 
programată pentru 24 septembrie. 

La Radio, fiecare candidat a dispus de 115 minute, la emisiunea 
„Radio Actualități“ şi de 25 de minute la emisiunea „România 
Tineret 

La 31 august, în cadrul emisiunii electorale a Radioului, am parti- 
cipat la emisiunea al cărei continut îl redau în cele ce urmează. 


„Dragi compatrioti, 
Am intrat în faza decisivă a unei campanii electorale care, în mod 
sigur, va marca, prin rezultatele sale, mersul societății româneşti. 

Sorţii au decis ca tocmai eu, președintele în exercițiu al țării, să 
deschid această confruntare politică, să sperăm lucidă, echilibrată și 
constructivă, pentru alegerea viitorului președinte al României. 

Am fost, prin voința dumneavoastră, preşedintele țării într-una 
din cele mai frământate şi dificile perioade pentru destinul nostru, ca 
stat și ca națiune. Pentru că am pornit împreună încă din decembrie 
1989, pentru că la 20 mai 1990 m-aţi învestit cu încrederea dumnea- 
voastră, pentru că în toate momentele decisive ale mandatului meu de 
președinte am fost, într-un fel sau altul, împreună, am datoria și 
privilegiul de a putea vorbi direct, ca de la om la om. 

Ştiţi şi dumneavoastră, ca și mine, că mi-aţi încredințat mandatul 
de președinte într-un moment crucial pentru destinul țării. Am reali- 
zat, poate, mai puţin decât am sperat şi decât ne așteptam, atât eu, cât 
şi dumneavoastră. 

Greutățile au fost mai mari decât am crezut, obstacolele greu de 
învins, au apărut şi piedici neprevăzute, dar, dacă privim cu luciditate 
la drumul parcurs, precum și la ceea ce se petrece în jurul nostru, 
trebuie să recunoaștem că am clădit împreună temeiurile pe care ne 
putem sprijini speranţa în mai bine. Acum putem cântări deschis 
roadele bune şi rele ale celor aproape trei ani de după decembrie 1989. 
Nu degeaba a trebuit să demolăm mai întâi; am demolat sistemul 
totalitar comunist, barierele care ne frânau dezvoltarea, am înlăturat 
structurile rigide care ne încorsetau existenţa ca indivizi şi naţiune, 
dar am și construit, am şi creat. Am creat premisele hotărâtoare pentru 
instaurarea democraţiei, pentru respectul libertăţii și demnității uma- 
ne, pentru renașterea societăţii româneşti; am pus temeliile instituțio- 
nale şi legislative ale statului de drept, ale unui sistem politic pluralist 
şi democratic, am inițiat procesul de reconstrucție legislativă, am ela- 
borat şi am adoptat noua Constituţie a României, iar libertatea cuvân- 
tului și a presei, de întrunire și manifestare, sunt realități vizibile. 

Procesul de transformare reală a României pe calea democrației 
și economiei de piață a devenit ireversibil. Dar, mai presus de toate și 
în ciuda atâtor stări conflictuale, momente tensionate şi grave, a atâtor 
hărțuieli politice și sociale, am reuşit, şi în decembrie 1989 şi în 
perioada care a urmat, să evităm haosul și anarhia, să evităm evoluţii 

tragice, care ar fi putut duce la dezmembrarea statală şi naţională, 
poate chiar la război civil. 

În spaţiul Europei Răsăritene, și nu numai, au loc confruntări 
dramatice, războaie fratricide, drame și tragedii care cuprind state, 
popoare şi naţiuni. România a ştiut să evite asemenea grave încercări 
şi aceasta se datorează lucidității și experienţei istorice a poporului 
nostru, se datorează, în acelaşi timp, lucidității politice și forței naţio- 
nale, echilibrului şi cumpătării factorilor de putere. Poate nu a fost 
Chiar liniștea și echilibrul pe care noi ni le-am propus şi pe care şi le-a 
dorit fiecare, dar, în mod cert, a învins raţiunea interesului național și 
aceasta este mai presus, mai important decât orice. 

Schimbarea pe care o cunoaşte societatea românească este, în 
esență, ireversibilă și ea vizează toate domeniile existenţei noastre 
sociale, politice, morale, spirituale. Neîndoielnic, problema esențială 
a României este reforma economică. Tranziţia spre economia de piață 
reprezintă cel mai important, dar şi cel mai dificil şi dureros proces al 
acestei perioade. Este important că, deși costurile și dificultățile vieţii 
zilnice sunt mari și, într-un fel, inevitabile, noi toți am înţeles că 
siug"ura şansă de schimbare în bine a țării o constituie angajarea deci- 
sivă pe calea tranziției spre economia de piață, pe calea reintegrării 
suple și eficiente în structurile europene. Poporul român a înţeles 
esenţa schimbării și nu respinge reforma; a înţeles că nu există până 
acum un precedent istoric pentru un astfel de demers, că nimeni nu 
deține soluţii miraculoase, că reușita noastră este condiționată de 
conlucrarea tuturor forțelor, a resurselor de muncă și inteligență ale 
țării. Acest lucru este vizibil şi din evoluția de până acum a societăţii 
românești, dar și a altor ţări din Europa de Est şi Centrală. 

În esenţă, ce am reușit până în prezent în domeniul reformei 
economice? Am iniţiat măsuri instituționale pentru trecerea la eco- 
nomia de piață, am fundamentat, din punct de vedere legislativ, refor- 
ma, încă din primele luni ale anului 1990 am dat pământ țăranilor, am 
procedat la o masivă privatizare în agricultură, în comerț, servicii şi 
turism; s-a declanșat marea privatizare a industriei, au apărut între- 
prinzători autohtoni, s-au creat condiții avantajoase pentru investiții 
de capital străin. 

În mod cert, însă, efectele tranziției economice nu sunt încă cele 
pe care populaţia și le-a dorit. Trăim vremuri grele. Costurile tran- 
Ziției, povara ei sunt mai mari decât ne-am așteptat; şomajul, inflația, 
creşterea uneori nejustificată a preţurilor, scăderea puterii de cum- 
părare și multe altele sunt fenomene cu consecințe grele, aceasta cu 
atât mai mult cu cât ele apasă, în mod inegal, pe umerii diverselor 
segmente ale populaţiei. În mod deosebit suferă muncitorimea, 
salariaţii din învățământ, sănătate, din instituțiile bugetare, intelec- 
tualitatea științifică și umanistă, pensionarii și tineretul. Sigur, feno- 
mene de acest fel sunt, în parte, inevitabile, altele, însă, ţin de inco- 
erenţe în conceperea și aplicarea reformei, de amatorismul politic și 
economic, de corupţie, necinste şi abuzuri, de excesiva politizare a 
iniţiativelor economice, de instabilitatea cadrului social. 

Această îngrijorătoare stare de lucruri mi-a marcat iniţiativele și 
actele politice. Am acţionat numai în limitele prerogativelor pe care 
mi le-au conferit Constituţia şi legile țării; împărtășesc și acum 
convingerea că preşedintele țării trebuie să facă strict ceea ce prevede 
Constituția, nici mai mult, nici mai puţin. În acest cadru legal, 
constituțional, îmi asum cu toată gravitatea răspunderea ce îmi revine 
pentru ceea ce îmi aparține, nu însă pentru ceea ce mi se atribuie 
intenționat, din motive politice cunoscute. Am o viziune lucidă asupra 
realității româneşti, sunt din fire optimist, încrezător în viață şi în 
lecţiile ei. Cred că speranţa într-o viață demnă, trăită în libertate, se 
poate împlini numai dacă este dublată de luciditate și realism. 

Ne putem confrunta, și trebuie să ne confruntăm, fără a ne duş- 
măni ca indivizi sau grupuri. Reconcilierea naţională și toleranța 
constituie sensul maturității și responsabilității noastre politice. Am 
ajuns în stadiul în care schimbarea poate dobândi profunzime și un 
sens fecund, de la dezbinare la armonie socială, de la demolare la 
construcție, de la intoleranță la dialog, de la prea multe dificultăți ale 
vieţii de zi cu zi la o protecție socială reală, la asigurarea demnităţii 
existenței fiecăruia. 

Sunt încredințat că actuala campanie electorală este cel mai bun 
prilej pentru a discuta diverse programe alternative de scoatere a țării 
din criză, de a prezenta electoratului o ofertă consistentă de soluţii 

pentru a stopa declinul economic și al nivelului de trai al populaţiei. 
Consider că aceste probleme trebuie să dea conținut dezbaterilor și 
confruntărilor, şi nu discreditarea adversarilor, compromiterea lor 
prin recurs la insinuări și calomnii. Indiferent de rezultatul votului, 
indiferent de cei care se vor bucura de girul electoratului, noul Par- 
lament și noul președinte vor trebui să găsească liantul necesar pentru 
a scoate țara din criză, să relanseze procesul de redresare economică, 
de reconciliere națională. 

Invit, deci, la o campanie electorală în acest spirit. O fac cu încre- 
derea că vom putea găsi în noi tăria morală de a judeca cinstit lucru- 
rile. Am spus şi spun din nou: eu cred în capacitatea noastră de a făuri 
consensul naţional, pacea și armonia ţării, cred în poporul român, în 
forța sa morală, în dragostea și grija sa pentru țară, cred în capacitatea 
de creaţie a intelectualităţii și a tineretului nostru, cred în înțelepciu- 
nea şi discernământul fiecărui cetăţean, cred în schimbarea în bine a 
României.“ 


In continuare, am răspuns la întrebările puse de ascultători: 


Florescu Dumitru, pensionar — Care este părerea domnului 
Iliescu cu privire la modul decent în care trebuie să desfăşoare propa- 
ganda electorală? 

— Consider că, în această etapă a campaniei electorale, suntem 
datori cu toţii, candidaţi şi formaţiuni politice, să ridicăm ștacheta 
competiţiei, să-i dăm mai mult conţinut, prin orientarea discuţiilor 
spre dezbaterea problemelor esenţiale cu care se confruntă societatea 
românească, spre greutăţile prin care trece și care afectează viaţa de 
fiecare zi a fiecăruia dintre noi, în special a celor cu venituri mici. Așa 
cum spuneam, trebuie să se confrunte idei, programe, oferte, soluții 
posibile, să renunțăm la calomnii, la invective, la fapte inventate, la 
atacuri la persoană și la demnitatea sa. Dar nu numai personalitățile 
politice poi asigura o asemenea ținută campaniei. Cred că nu toți 
tinerii sunt violenți ci, din contră, cred că avem un tineret echilibrat 

şi instruit, cultivat, care, prin trăsăturile sale, poate aduce o notă 
animată, dar civilizată, inclusiv campaniei electorale. 

Domnul Murgescu, pensionar — De ce domnul Ion Iliescu se 
consideră mai egal decât toți ceilalți cetățeni ai țării, prin sfidarea Se- 
natului şi a celorlalți candidaţi la Preşedinţie, aceasta prin neprezen- 
tarea dânsului la întâlnirea ce a avut loc la Senat? Sau dânsul uită că 
toți ceilalți candidaţi la Preşedinţia României reprezintă celelalte 
opțiuni politice ale populației României, în afara FDSN-ului şi a celor 
3-4 partide politice care-i susțin ideile politice? 

— Îmi pare rău că v-aţi format o părere pe o falsă informare. 
Întâlnirea de sâmbătă era a Birourilor celor două Camere cu repre- 
zentanţii Radioteleviziunii, în vederea stabilirii timpilor de antenă, la 
care candidaţii erau invitaţi să participe, de unde nu rezulta neapărat 
obligativitatea prezenței personale. Se putea face şi prin reprezentanţi 
mandataţi de fiecare candidat în parte. 

În ceea ce mă priveşte, nu am putut lua parte dintr-un motiv foarte 
simplu: ca președinte în funcţiune, continui să am obligaţii proto- 
colare. Înaintea fixării şedinţei menţionate, de sâmbătă, aveam fixate 
câteva întâlniri cu ambasadori care veneau în vizită de rămas bun la 
încheierea misiunii lor la Bucureşti şi cu o echipă a Televiziunii ba- 
vareze, pentru un interviu, întâlniri pe care nu le puteam contramanda. 
Îmi pare foarte rău că s-a făcut atâta caz de absența mea, dându-i-se 
conotații nefireşti, insinuându-se că aceasta ar ilustra aroganţa și 
desconsiderarea celorlaţi candidaţi. Nu este o trăsătură de caracter și 
nu reprezintă specificul comportamentului meu. 

Roşca Constantin, inginer pensionar — Consideraţi că este corect 
şi echitabil ca din fondul proprietăţii private să primim toți, în mod 
egal, indiferent de anii de muncă ai fiecăruia? Pensionarii au fost cei 
mai afectaţi de trecerea la economia de piață. Cum considerați că se va 
rezolva situația grea a pensionarilor? 

— Asupra primei probleme, precum știți, în Parlament s-au purtat 
numeroase discuţii pe marginea Legii privatizării, atât asupra princi- 
piului repartizării gratuite — a fost una dintre problemele dezbătute 
ale acestei legi — a unei părţi din capitalul social al societăţilor co- 
merciale, cât şi asupra procentului acestei părți şi a diferențierii sau 

nu, funcție de vechimea în muncă. Până la urmă, Parlamentul a decis 
repartizarea egală a celor 30% din acest capital social tuturor cetăţe- 
nilor majori — deci, peste 18 ani — indiferent de vechimea în muncă, 
aceasta considerându-i, deci, şi pe moștenitori. Deci, un tânăr de 18 
ani primeşte această compensație nu pentru contribuția sa personală, 
ci pentru cea a părinţilor lui. Același principiu s-a aplicat şi la Legea 
fondului funciar, prin refacerea dreptului de proprietate asupra 
pământului, nu numai a celor care au fost deținători, ci şi a moşte- 
nitorilor acestora. 

Referitor la a doua întrebare, privind situaţia grea a pensionarilor, 
acesta este un subiect în legătură cu care m-am referit pe larg în 
programul electoral dat publicităţii sub titlul „Cred în schimbarea în 
bine a României“. Eu sper să putem găsi soluţii — sigur, nu ţin numai 
de președinte, ci și de evoluţia economiei românești — în programul 
de redresare economică pentru a ameliora situaţia tuturor celor cu 
venituri mici și, în primul rând, a pensionarilor. Nu este numai o 
chestiune de grijă şi de obligaţie morală, este un drept câştigat, după 
o viaţă îndelungată de muncă, şi consider ca o datorie sacră pentru 
factorii de decizie politică şi pentru cei ce vor gestiona economia 
naţională să acorde grija cuvenită acestei probleme. 

Fieriu Constantin, profesor de fizică — În conformitate cu ordo- 
nanţa numărul 17/20.08.1992, Guvernul României hotărăşte introdu- 
cerea taxelor de şcolarizare pentru studenții admiși peste numărul de 
locuri aprobate. Conform articolelor 32, 52 şi 106 din Constituţie, 
această ordonanţă este anticonstituțională, iar demnitarii din Ministe- 
rul Învățământului și Științei confirmă acest lucru. Ca președinte al 
României, mai aveți timp şi curaj pentru a ameliora această stare de 
confuzie apărută în rândul tinerilor, în mod special? 

— În primul rând, aș vrea să spun că nu pot vorbi în numele 
Executivului. În principiu însă, îmi pot exprima o părere în legătură cu 
cele spuse de dumneavoastră. 

Spre deosebire de învățământul obligatoriu, învățământul supe- 
rior nu este general, nu este obligatoriu, deci nu este deschis tuturor 
absolvenților învățământului mediu şi gratuitatea acestuia, la care eu 
țin foarte mult, nu se poate adresa decât unui grup de tineri care 

pătrund în acest învățământ. Gratuitatea este susținută de la bugetul 
tării. Pe de altă parte, dimensionat de nevoile sociale de specialişti în 
diferite domenii de activitate, pe această bază se stabilesc listele 
anuale de școlarizare. Deci, învăţământul superior nici înainte nu s-a 
adresat decât celor care, prin dimensionarea posibilităţilor economiei, 
puteau să primească această susținere din partea statului. În unele 
sectoare s-a creat chiar un excedent de cadre, apărând dificultăţi în 
încadrarea în activitate a absolvenţilor. 

De asemenea, se știe că anul trecut au apărut unele universități 
particulare, cu taxe foarte mari de şcolarizare. Acceptând unele locuri 
suplimentare peste cele subvenţionate de la buget, cred că Ministerul 
Învățământului şi guvernul au dorit să vină în întâmpinarea unor tineri 
fără posibilități de a suporta taxele de la învățământul particular. Nu 
am informarea completă, însă am impresia că această taxă fixată 
pentru locurile suplimentare este mai redusă decât la universitățile 
particulare. Însă, cred că această problemă merită o analiză mai atentă 
din partea viitorului Parlament și Executiv, legată şi de elaborarea 
viitoarei legi a învățământului, pentru o mai bună fundamentare a 
soluţiilor adoptate, care să ducă și la evitarea diluării învățământului 
superior românesc, prin extinderea foarte largă a unor instituţii și fa- 
cultăţi, fenomen care, cred eu, a dus la o anumită slăbire a poten- 
țialului științific, al unora dintre acestea, şi, deci, are efecte mai ample 
asupra învăţământului. 

Popescu Stelian, profesor — În cazul în care va fi reales, va mai 
tolera eventualele conflicte interetnice, de genul celor de la Târgu 
Mureș, sau intervenția unor categorii sociale, de genul celor petrecute 
cu minerii? A doua întrebare: pe plan internațional, ce va întreprinde 
pentru ca România să iasă din izolarea actuală; mă refer la relaţiile cu 
domnul Mircea Snegur, François Mitterrand ş.a.m.d.? 

— În legătură cu prima întrebare, cred că atribuiți preşedintelui 
puteri mult prea mari — când spuneţi „dacă aș tolera“, ca și când am 
tolerat și ar fi stat în puterea mea să tolerez sau nu asemenea situații. 
Dacă analizăm cu atenţie perioada parcursă, situaţia tensionată prin 
care a trecut România în prima parte a anului 1990 ne-a creat mo- 
mente conflictuale foarte grave, precum cele menţionte de dumnea- 

voastră. Nu depinde numai de voinţa şi capacitatea preşedintelui de a 
evita asemenea conflicte. Eu cred că, în ciuda unor reproșuri ce mi se 
aduc, intervenţia mea în anumite momente, promovarea dialogului cu 
forţe politice și sociale au contribuit la dezamorsarea multor momente 
conflictuale. Sper să reuşim împreună, indiferent de rezultatul ale- 
gerilor, să statornicim în societatea noastră un climat de mai mult 
calm şi înțelegere, necesar pentru a soluţiona problemele grave cu 
care se confruntă viața noastră economică şi cei mai mulți cetăţeni ai 
țării. Sper să fi tras cu toții învățămintele necesare din experiența 
acumulată până acum şi, printr-o conlucrare activă a factorilor con- 
structivi, să facem să se evite asemenea situaţii. 

În ceea ce priveşte a doua întrebare, am impresia că se exagerează 
cam mult când se vorbeşte de izolarea României. În acești doi ani, 
România a avut multiple contacte la nivel de şefi de stat, de guvern, de 
alți membri ai guvernului, pe linie parlamentară — din acest punct de 
vedere cred că activitatea noastră internațională a marcat o intensitate 
fără precedent. 

În ceea ce mă priveşte, am participat la reuniuni de mare am- 
ploare, la New York, Paris, Rio de Janeiro, Istanbul, Helsinki, Tokio, 
unde am purtat dialoguri cu numeroşi şefi de stat, inclusiv cu cei pe 
care îi menţionaţi dumneavoastră. 

În ceea ce privește vizitele, am fost în Franţa, Italia, Grecia, 
Turcia, Portugalia, Maroc, Porto Rico, Estonia, Belarus, Israel, 
Kuweit, China, India, Pakistan — asta numai pentru a enumera rapid 
anumite momente. 

Deci, precum vedeți, nu cred că activitatea internațională şi con- 
tactele preşedintelui României au fost atât de limitate. Și, dacă adău- 
găm și celelalte contacte la care mă refeream, cred că a fost o perioadă 
de activitate internațională foarte activă şi fructuoasă a României. 
Asta nu înseamnă că sunt mulţumit de nivelul acestor contacte şi 
relaţii, că nu sper ca în perioada următoare să realizăm un cadru şi mai 
favorabil contactelor şi relațiilor noastre internaţionale în toate di- 
recţiile. 

Grigorescu Mircea, profesor de filosofie — Dânsul nu a fost mar- 
ginalizat, dânsul a fost înlăturat de Cadre, deci dânsul nu ar putea să 

fie dizident. Cum își poate explica dânsul această dizidență pe care 
nu a avut-o? 

— Nu știu cum poate fi apreciată poziţia Și atitudinea mea înce- 
pând cu 1971. Nu ştiu dacă termenul de dizident este cel mai potrivit. 
Dar e cert că, în ceea ce mă priveşte, nu a avut loc o simplă rotire de 
cadre. Dacă ați studiat mai atent tot ceea ce s-a publicat în această 
privinţă sau dacă v-aţi consultat cu oamenii care au fost martorii 
acestor împrejurări şi cunosc modul în care s-a desfăşurat plenara din 
vara anului 1971, cum anume a fost caracterizată poziția mea, v-aţi 
da seama că nu este vorba de o simplă rotire în activitatea politică. 

Cred că poziţia pe care am adoptat-o atunci, care a reprezentat o 
evidentă opoziţie faţă de poziţia lui Ceaușescu, a fost receptată ca 
atare și a avut un larg ecou în ţară, în rândurile multor categorii de 
oameni. Aceasta s-a exprimat şi în manifestările de simpatie pe care 
le-am receptat de-a lungul tuturor acestor ani, din partea unor cercuri 
largi, în special de intelectuali, precum și în receptarea ca atare a 
persoanei mele în zilele lui decembrie 1989, atât la Timișoara, în ziua 
de 20 decembrie, cât și la București. 

Caloiescu Gheorghe, Bucureşti — Ce inițiativă consideră că a 
avut în calitate de preşedinte al României în folosul țării și al poporu- 
lui român? 

— Cred că, în cuvântul meu introductiv, am răspuns într-un fel 
la această întrebare, prezentând întreaga evoluţie a societăţii româ- 
neşti în aceşti doi ani şi jumătate, precum și eforturile pe care le-am 
făcut în diverse planuri ale vieții noastre politice, economice, în care 
se integrează şi contribuția mea. Că nu s-au redus greutățile, de 
aceasta eram conștient chiar de atunci. Aș dori să vă reamintesc tot ce 
spuneam în timpul campaniei electorale și în momentul final al cam- 
paniei electorale de acum doi ani de zile — discuţia în trei, la Televi- 
ziune, cu cei trei candidaţi. lată ce declaram atunci: „Cine îşi asumă 
răspunderile și riscurile conducerii într-o perioadă dificilă (mă refe- 
ream la perioada care urmează) riscă să-și piardă popularitatea, pentru 
că se vor ivi multe probleme și, mai ales, multe probleme sociale“. 
Adică, printre moștenirile grele pe care le avem se află şi situaţia 
foarte grea a condiţiilor de muncă ale oamenilor. Sunt şi vor fi reven- 

dicări foarte multe, care, realist vorbind, nu vor putea fi satisfăcute, 
aşa că, din acest punct de vedere, guvernanţii nu au o treabă uşoară 
— spuneam eu atunci — mai ales în primii doi ani de zile. Vor fi ani 
foarte grei, ani în care va trebui neapărat să promovăm pârghiile eco- 
nomice ale economiei de piaţă. Din acest punct de vedere, o analiză 
economică mai atentă se impune pentru orice inițiativă. Remarcând 
limitele prerogativelor președintelui în legătură cu problemele eco- 
nomice, afirmam că el va trebui să se implice, într-un fel sau altul, 
solidar cu puterea legislativă şi executivă, în abordarea acestor pro- 
bleme, lucru pe care-l cred valabil și pentru perioada care urmează, 
pentru că rămâne o perioadă complicată în domeniul refacerilor 
economice. Sunt elemente pe care le-am abordat mai larg în platforma 
electorală la care m-am referit şi care a fost dată publicităţii. 


2. „CRED CĂ POT FI UTIL 
ÎN PROCESUL RECONSTRUCȚIEI ȚĂRII“ 
— emisiunea TV „Studio electoral“, 
31 august 1992 — 


La 31 august, am participat, la Televiziunea Română, la emisiu- 


nea „Studio electoral“, în cadrul căreia am arătat: 


„Mă prezint în faţa dumneavoastră alături de ceilalți candidaţi la 
funcția supremă în stat. Fac aceasta cu încrederea că pot fi util în 
anevoiosul proces de reconstrucție democratică a țării. 

Am parcurs împreună un drum dificil. Am trecut prin stări con- 
flictuale, uneori grave, dar, în ciuda acestora, am reușit să înlăturăm 
riscurile care puteau duce la dezmembrarea statală şi națională, chiar 
la un război civil. Şi, aceasta, într-o conjunctură internaţională 
tensionată, îndeosebi ca urmare a focarelor de criză și conflicte aflate 
în imediata vecinătate a ţării noastre. Privind retrospectiv, nu se poate 
să nu se constate schimbarea fundamentală produsă în cei doi ani şi 
jumătate, faptul că România a devenit, totuși, în această parte fră- 
mântată de Europă, un spaţiu de liniște și stabilitate, chiar dacă încă 
fragil. 

Trebuie să constatăm că mandatul pe care l-aţi încredinţat, cu doi 
ani în urmă, Parlamentului și președintelui, în ciuda dificultăților 
întâmpinate, a fost, în liniile sale fundamentale, îndeplinit. A avut loc 
o profundă reconstrucţie legislativă, care a structurat noul sistem 

politic pluralist și democratic. S-au constituit şi consolidat instituții 
fundamentale ale statului de drept. A fost elaborată şi adoptată noua 
Constituţie a țării, legitimată prin referendum naţional, care consacră 
ruptura definitivă cu sistemul totalitar comunist şi, totodată, promo- 
varea valorilor democraţiei la nivelul standardelor europene şi inter- 
naționale. Constituţia garantează drepturile şi libertățile specifice ale 
minorităților etnice, politice, religioase, profesionale. Libertatea de 
expresie, de asociere și de manifestare, libertatea presei, a mijloacelor 
de comunicare şi informare publică constituie unul din marile câști- 
guri ale democrației, un semn evident al schimbării. Descentralizarea 
vieții politice şi sociale, autonomia locală s-au afirmat cu prilejul 
alegerilor locale din februarie. 

Dar, o stare generală de dezamăgire este provocată de situaţia 
grea din economie, cu grave implicaţii asupra condiţiilor de viaţă ale 
oamenilor. Deși s-au făcut paşi importanţi pentru promovarea tran- 
ziţiei spre economia de piaţă, după destrămarea aproape spontană a 
structurilor şi mecanismelor economiei supercentralizate, deşi s-a 
promovat activ procesul de privatizare în agricultură, comerţ, servicii 
şi în mica producție, deşi deschiderea economiei românești spre 
exterior este o realitate de netăgăduit, asistăm la o profundă criză 
economică, manifestată în special prin extinderea şomajului. Acesta 
este rezultatul unui complex de factori. Este vorba, în primul rând, de 
efectele prelungite ale crizei în care România intrase încă din anii '80 
și care a și provocat explozia socială din decembrie 1989. Climatul 
politic tensionat și instabil, declanșarea abruptă a tranziției au generat 
noi distorsiuni în economie. La aceste cauze interne s-au adăugat 
efectele nefavorabile ale unor împrejurări externe: dezagregarea 
CAER-ului, embargoul asupra Irakului și, recent, asupra Iugoslaviei, 
recesiunea mondială. Nu pot fi neglijate, de asemenea, efectele mo- 
dului în care a fost gestionată reforma, destructurarea dezordonată a 
vechiului mecanism economic, diletantismul și pripeala în promo- 
varea unor măsuri economice, ignorarea necesității unor pârghii de 
intervenţie activă a statului în economie în condiţiile tranziţiei. Este 
necesar să se evalueze corect experiența dobândită până acum pentru 
asigurarea cursului viitor al reformei. Guvernul Stolojan a avut me- 

ritul de a aborda cu mai mult profesionalism și a soluţiona unele 
probleme critice ale ultimului an, pe calea dialogului continuu, a 
negocierilor şi consultării cu sindicatele şi cu patronatul. Dar nu a 
putut aborda și rezolva problemele esenţiale ale crizei. 

Tranzitia la economia de piaţă este foarte dureroasă și chinui- 
toare, în special pentru muncitori și alți salariaţi. Ei suferă cel mai 
mult de pe urma șomajului şi a inflaţiei. De aceea se impune şi în 
continuare menținerea unui dialog permanent cu sindicatele care le 
apără interesele. Însă, în perioada următoare, se impun, după părerea 
mea, câteva acțiuni concrete în vederea stopării declinului economic 
și a stabilizării nivelului de trai. 

Ținând seama de prerogativele constituționale ale instituţiei pre- 
zidenţiale, fără a mă substitui Executivului, sunt decis să propun 
noului guvern elaborarea unui program minimal anticriză, cu partici- 
parea ministerelor economice, cercetării macroeconomice, a patro- 
natului, sindicatelor, cu consultarea partidelor, a tuturor forţelor inte- 
resate în redresarea țării, care să fie supus spre dezbatere și aprobare 
Parlamentului. Am făcut, de altfel, această recomandare guvernului 
actual la ultima sa reuniune, pentru a pregăti premisele elaborării unui 
astfel de program. O asemenea implicare a instituţiilor supreme ale 
statului în probleme de importanță majoră, în special în perioade de 
Criză, este în tradiția tuturor statelor cu economie de piaţă avansată. 
Acest program ar trebui să prevadă unele măsuri imediate, pentru pe- 
rioada de toamnă-iarnă, în ceea ce priveşte aprovizionarea populaţiei 
cu alimente şi resurse energetice, asigurarea tuturor lucrărilor de 
sezon din agricultură, definitivarea bugetului pe 1993, în perspectiva 
revederii și amânării ultimei tranșe de reducere a subvenţiilor, pla- 
nificată pentru 1 ianuarie. În centrul acestui program trebuie să stea 
găsirea unor soluții pentru acoperirea integrală a creşterii costului 
vieții și protecţia puterii de cumpărare a populaţiei, în special a celor 
cu venituri Mici, a pensionarilor, a şomerilor, a categoriilor defavo- 
rizate beneficiare de ajutoare sociale. În același timp, programul va 
trebui să vizeze unele măsuri de fond privind stabilizarea producției, 
deblocarea financiară a unităților economice viabile cu piaţă certă, 
clarificarea situaţiei sectoarelor și unităților deficitare, cu măsuri de 

reabilitare tehnico-economică şi de reîncadrare a personalului, ca şi 
stimularea unităților mici și mijlocii, cu posibilităţi de diversificare a 
activităților — în special în producţia de bunuri de consum, agro- 
alimentară, în servicii și turism — capabile să creeze noi locuri de 
muncă, concomitent cu un program de pregătire şi recalificare profe- 
sională a şomerilor şi tinerilor. 

O prioritate pentru programul guvernamental pe 1993 și următorii 
patru ani trebuie să o reprezinte agricultura, prin grăbirea punerii în 
posesie a tuturor proprietarilor de teren și distribuirea titlurilor de 
proprietate, conform prevederilor Legii fondului funciar, ca și prin 
concretizarea unor măsuri de sprijin din partea statului în favoarea 
micilor proprietari, cu credite accesibile, asistenţă tehnică și de spe- 
cialitate. Este incorectă afirmaţia unora că eu m-aş pronunța pentru 
reconstituirea vechilor CAP-uri. Asocierea liberă a micilor proprie- 
tari, pe care am salutat-o ca pe o formă de autoapărare a acestora, 
pentru a face față greutăților cu care se confruntă în asigurarea efec- 
tuării lucrărilor de bază în câmp și utilizarea tehnicii și tehnologiei 
avansate, este o practică internaţională care nu are nimic comun cu 
formele aberante de colectivizare forțată. Există, în schimb, pericolul 
real ca noii proprietari, așa cum s-a întâmplat și în anii '20, după refor- 
ma agrară din 1923, să rămână fără pământ, fiind nevoiţi să-l vândă 
din lipsă de mijloace materiale și financiare. Ţăranii înțeleg mai bine 
acest lucru şi ei ştiu că Iliescu a semnat Decretul 42/1990, care le-a 
dat pământ în folosinţă, ca și Legea Fondului funciar, care a restabilit 
dreptul de proprietate privată asupra pământului. În programul pe care 
l-am publicat sub titlul „Cred în schimbarea în bine a României“, ca 
şi în Platforma-program a Frontului Democrat al Salvării Naţionale, 
se vorbește despre necesitatea elaborării unei strategii naționale a 
dezvoltării în perspectivă a economiei, care să cuprindă toate etapele 
tranziției spre o economie modernă de piaţă, în pas cu tendinţele și 
cerințele progresului tehnologic și economic contemporan, integrată 
în circuitul economiei mondiale, care ar putea fi rodul cooperării celor 
mai competenţi specialiști, indiferent de orientare politică sau ideo- 
logică. O premisă favorabilă, cred, o constituie faptul că în progra- 
mele economice ale mai multor partide apar abordări apropiate ale 

problemelor dezvoltării economice şi promovării reformei, inclusiv 
în ceea ce priveşte rolul statului în gestionarea tranziției sau protecția 
socială. Aceste premise pot constitui elemente de platforme guver- 
namentale ale unor posibile coaliţii în guvern. 

O problemă care preocupă întreaga societate este extinderea co- 
Tupției, recrudescența infracțiunilor şi criminalității. Este o problemă 
serioasă, care impune măsuri radicale. În caz că voi fi ales, voi pro- 
pune noului Parlament şi guvernului adoptarea unor măsuri excepțio- 
nale împotriva crimei, furturilor, spargerilor, violurilor, prin proceduri 
rapide de anchetă și judecată, ca și prin majorarea pedepselor. Este 
necesară sporirea exigenţei organelor de ordine publică și de justiţie 
împotriva fenomenelor antisociale. Trebuie să asigurăm, în cât mai 
scurt timp, liniştea şi siguranţa cetățenilor. Se impun, de asemenea, 
măsuri eficiente împotriva corupției, în special în aparatul economic, 
administrativ şi de stat. M-am adresat, după cum se știe, în câteva 
rânduri, atât guvernului, cât şi Parlamentului, susținând și semnalările 
presei, cu solicitarea unor măsuri ferme împotriva corupției, în ge- 
neral, și a folosirii funcţiilor publice pentru obținerea de avantaje per- 
sonale, favoritisme, clientelism politic sau afaceri pe seama statului. 
Am cerut să se grăbească elaborarea statutului funcţionarului public, 
introducerea obligativității declarării averilor la învestirea în funcții 
publice și controlul averilor. În program, am propus aplicarea acestor 
măsuri începând cu candidaţii actuali la funcția supremă şi pentru 
viitorii parlamentari. 

Aşa cum se precizează în Constituţie, rolul președintelui este de 
a reprezenta statul român, de a fi garantul independenţei naţionale, al 
unității și integrităţii sociale a țării. Preşedintele veghează la respec- 
tarea Constituţiei şi la buna funcționare a autorităţilor publice. Este 
imperativul pe care mi l-am impus până acum și pe care mă angajez 
să îl respect în cazul când voi fi ales. Cred că este datoria elementară 
a fiecărui candidat la funcţia supremă în stat și la aceea de parlamentar 
să se angajeze solemn în faţa electoratului român de a respecta 
Constituţia ţării, începând cu primul său articol, privind forma de 
guvernământ — republica — și caracterul statului, ca stat naţional, 
suveran, independent, unitar și indivizibil. Acest lucru capătă o sem- 

nificaţie deosebită acum, când se împlinesc 52 de ani de la ocuparea 
Ardealului de Nord de trupele horthyste, în urma Dictatului sama- 
volnic de la Viena. Este important şi pentru aspiraţia națională a 
reîntregirii țării. 

Mi-am asumat acum doi ani misiunea, nu uşoară, de a fi preșe- 
dinte al României într-o perioadă dificilă. Interesele ţării au fost, în 
această perioadă, singurele mele interese. Întreaga mea activitate a 
fost publică. Tot ceea ce am făcut — şi bun, și mai puțin bun, şi greșit 
— s-a aflat sub reflectorul judecății publice, atât a celor ce m-au 
susținut și mă susțin, cât şi a celor ce m-au contestat şi continuă să mă 
conteste. Poporul este judecător suprem pentru toate faptele mele, 
bune sau rele. În atâtea situaţii excepționale, nu am găsit, poate, cele 
mai potrivite atitudini şi rezolvări. Nu vreau să mă detașez de răspun- 
derile ce mi-au revenit, dar înțeleg să răspund numai de actele și 
erorile care-mi aparţin, nu şi de cele care mi se atribuie cu rea-cre- 
dință. Am încercat să fiu un om al dialogului şi un partizan al re- 
concilierii naționale. Am crezut și cred în șansa noastră de a ne integra 
în fluxul civilizaţiei europene, care rezidă în capacitatea de a ne 
armoniza diversităţile politice, pe fundalul interesului național. 

În încheiere, aș dori ca această etapă a campaniei și a competiţiei 
electorale în care am intrat să aibă o înaltă ținută civică, să se des- 
făşoare într-un climat de fairplay, de respect reciproc. Este firească şi 
inevitabilă confruntarea, dar aceasta se poate face pe planul ideilor şi 
angajamentelor politice, evitând invectivele, loviturile sub centură, 
calomnia, minciuna și violenţa verbală. În ceea ce mă privește, îi con- 
sider pe ceilalți candidaţi parteneri de competiţie, fără resentimente 
şi fără ostilitate. 

Indiferent de rezultatul alegerilor, ţara se confruntă cu probleme 
grele. Abordarea şi soluționarea lor impune unirea, nu dezbinarea 
forțelor politice responsabile. Aceste gânduri am ținut să le împărtă- 
şesc electoratului, acum, la debutul campaniei noastre pentru funcţia 
prezidențială, cu îndemnul de a judeca lucid oferta fiecărui candidat 
şi a fiecărei formaţii politice, de a participa activ la vot şi de a vota pe 
cei pe care-i consideră mai buni, care răspund mai bine aspirațiilor de 
înnoire şi prosperitate ale poporului nostru. Vă mulţumesc.“ 

3. „DACĂ NU AM PUTUT SĂ FAC BINE, 
AM ÎNCERCAT MĂCAR SĂ NU FAC RĂU“ 
— emisiune BBC, 6 septembrie 1992 — 


La 6 septembrie, am fost invitatul unei emisiuni BBC, coordonată 
de la Londra de doamna Alexandra Ionescu, în cadrul căreia am 
răspuns întrebărilor ascultătorilor acestui post de radio: 


Eduard Hurezeanu, București — Domnule preşedinte, care este 
concret dizidența dumneavoastră anticomunistă, nu anticeauşistă, pe 
care ați expus-o de atâtea ori? Nu cumva dizidența dumneavoastră se 
referea la lupta pentru putere în cadrul partidului, domnia voastră fiind 
o personalitate marginalizată pentru ideile neocomuniste din acea 
perioadă sau a comunismului cu față umană? 

— Conflictul meu cu Ceaușescu, la început, și apoi cu tot siste- 
mul de valori la care eram conectaţi, a început ceva mai devreme, dar 
s-a concretizat în 1971, fiind legat de o discuţie concretă în legătură cu 
structurile şi caracterul societăţii, referitoare și la unele modele pe 
care le văzusem atunci în Asia. Dacă vă amintiţi, a fost o plenară în 
vara lui 1971, în care am fost acuzat de Ceaușescu de „deviații inte- 
lectualiste“. Apoi, lucrurile s-au adâncit pe multiple alte planuri, în 
legătură cu viața noastră economică, cu activitatea economică. Cât 
am lucrat la Ape, am intrat în conflicte directe, legate de proiectele 
acestea uriașe, care au irosit fonduri, valori, capacitate intelectuală, 

muncă, în mod inutil. În același timp, lecturile mele și contactele cu 
lumea exterioară — încă din tinereţe am lucrat în mișcarea studen- 
țească internaţională, am avut contacte cu lumea intelectuală și cu 
lumea politică occidentală — m-au ajutat să-mi formez o altă optică 
şi o altă viziune asupra lumii, care s-au concretizat în timp. 

Dumitru Vlad, Suceava — Cum v-aţi manifestat dizidența față de 
Ceauşescu atunci când Constantin Pârvulescu l-a criticat în public pe 
dictator pentru cultul personalității? 

— Pe vremea aceea nu mai aveam nici un fel de influență în 
partid, eram de mult marginalizat în viaţa politică a țării. 

Dumitru Vlad — Aţi fost prezent atunci la congres? 

— Nu-mi amintesc dacă eram chiar în sală în momentul acela. 

Dumitru Vlad — Aţi auzit după aceea ce s-a întâmplat? 

— Nu mai făceam parte din organele de conducere ale partidului 
în momentul acela. 

Reporter — Şi ați avut de suferit pentru această atitudine? 

— Am fost încontinuu, precum știți, trimis, întâi spre reeducare la 
Timișoara și, apoi, la laşi, apoi trimis în meserie, în domeniul gospo- 
dăririi apelor, şi, apoi, la Editura Tehnică din București. 

Reporter — Dar la Iași şi Timișoara erați prim-secretar, nu? 

— Nu, la Timişoara am fost secretar, iar la Iaşi prim-secretar. 

Moșneag Simion, Blaj — În „Scînteia Tineretului“ din 19.2.1971 
este poza dumneavoastră şi, în calitate de prim-secretar al CC al UTC, 
ați citit raportul la Congresul al IX-lea. Vă rog să-mi răspundeți şi mie 
când ați fost sincer? Atunci sau acum, sau niciodată? 

— Totdeauna, domnule Moşneag. Eu nu am fost nesincer cu 
mine însumi, dar am evoluat și eu, ca toată lumea. Cum anume aţi 
reacționat dumneavoastră în 1968? Nu a fost atunci o adeziune totală 
a întregului popor, alături de conducerea politică de atunci a țării, 
într-un moment de demnitate națională, zic eu, şi de manifestare în 
legătură cu intervenţia din Cehoslovacia? Aceasta nu înseamnă, cred 
eu, că ați rămas același din '68 şi în anii care au urmat, nu? Același 
lucru s-a produs cu noi toți. În 1964, eu am fost foarte activ în susti- 
nerea poziţiilor adoptate de România împotriva integrării socialiste, 
cum se numea atunci, în cadrul CAER-ului, am fost alături în poziția 

demnă luată de România împotriva intervenţiei din Cehoslovacia. 
Ulterior, însă, am constatat cum se degradează chiar viaţa noastră 
politică, în contradicţie cu principiile care se afirmau în mod oficial. 

Mihuţ, Belgia — Cum explicați dumneavoastră rolul de principal 
coordonator al represiunilor împotriva studenţilor protestatari din 
Timișoara în 1956 și Bucureşti, în noaptea de 24-25 decembrie 1968, 
în calitatea dumneavoastră de prim secretar al CC al UTM şi apoi 
UTC, alături de o mare parte dintre cei care astăzi vă sunt colaboratori 
apropiaţi? Vă pun această întrebare ca unul ce a participat activ și 
direct la evenimentele din 1968, care au pornit de la Barul Ink, de la 
303, și am beneficiat din plin de tratamentul aplicat de dumneavoastră 
şi din ordinul dumneavoastră, cu acea ocazie? 

— Nu-mi amintesc de așa ceva și, de altfel, nu ştiu pe ce se ba- 
zează aprecierile dumneavoastră. N-am participat în nici un fel la re- 
presiunile studenţeşti din 1956 de la Timişoara. Generaţia de studenţi 
de atunci își poate aminti de mine, și sunt mulți aceia care m-au 
cunoscut. De aceea am şi fost criticat prin '58, într-o plenară a CC al 
UTC, de către Nicolae Ceauşescu, care era secretar al partidului pe 
vremea aceea și răspundea de tineret, pentru lipsă de combativitate. 
Pentru că, contrar celor ce susțineţi dumneavoastră, eu am avut o 
atitudine foarte deschisă şi chiar de apărare a unor studenţi, în mo- 
mentele acelea. Iar despre '68, nu-mi amintesc de așa ceva. 

Mihuţ — Domnule Iliescu, vă amintesc eu. În noaptea de 24 spre 
25 decembrie, a fost revolta studenţilor de Crăciun, care a pornit de 
la Barul Ink, de la 303, în timp ce domnul Guran, actualul dumnea- 
voastră colaborator apropiat, era preşedintele Uniunii Studenților din 
Politehnică. Atunci era UTC-ul separat şi studenții separat. Iar pe 
25 decembrie aţi convocat acea ședință faimoasă cu activul la Centrul 
Universitar, unde au fost invitaţi tovarășii Cornel Pacoste, Ion Traian 
Ştefănescu, Guran, Dan Marțian. Vă pot da 25-30 de nume, când 
dumneavoastră ați făcut acea prelucrare faimoasă, cum să nu vă 
amintiți? 

— Nu-mi amintesc domnule, despre ce era vorba? 

Mihuţ — Îmi pare foarte rău, eu îmi amintesc foarte bine. 

— Nu-mi amintesc deloc de vreo revoltă, mi-amintesc de un 
singur moment, când un cor al universităţii, condus de un dirijor, i-am 
uitat numele, a interpretat nişte colinde de Crăciun, și s-a încercat 
punerea lui în discuţie. L-am apărat în momentul respectiv, i-am oferit 
chiar posibilitatea omului să-şi continue activitatea. 

Mihuţ — Nu era vorba de un cor, a fost vorba de un cor ad-hoc, 
încropit la Barul Ink, din 303, unde a participat Suzana Gâdea, Leonte 
Răutu. Eu am fotografii de atunci, domnule Iliescu. 

— Îmi pare rău, nu-mi amintesc de un eveniment care să fie 
caracterizat cum spuneți dumneavoastră. 

Artistide Gheorghiță, Bucureşti — Domnule preşedinte, în pro- 
clamaţia Frontului Salvării Naţionale din 22 decembrie '89 se preci- 
zează: „această formaţie are datoria să preia, în focul revoltei, puterea 
de stat, pentru a acoperi vidul de putere, până la viitoarele alegeri, fără 
a se constitui în formaţie politică și fără a participa la alegeri“. Cum se 
explică, totuşi faptul, că la circa o lună FSN-ul, a cărui preşedinţie o 
deţineați, şi-a încălcat promisiunea, constituindu-se în formațiune 
politică și participând și la alegerile din mai 1990? 

— Este o chestiune de nuanţă, pe care v-o explic imediat. În noap- 
tea de 22 decembrie nu s-a constituit o formațiune politică sub numele 
de FSN, ci s-a constituit o structură nouă de putere, care s-a numit 
Consiliul Frontului Salvării Naţionale. În cursul lunii ianuarie, au în- 
ceput să apară formaţiuni politice, partide. Spre finalul lunii ianuarie, 
a apărut discuţia constituirii și a unei formaţiuni politice, şi, întâm- 
plător, s-a sugerat această idee, să se păstreze denumirea de Front al 
Salvării Naţionale pentru o formaţiune politică care s-a constituit, dar 
care nu era acelaşi lucru cu structura de stat, Consiliile FSN. 

Mihai Ciubotaru, Piatra Neamţ — Dumneavoastră sunteți șeful 
statului. Este acesta un stat de drept? 

— Dumneavoastră ce părere aveţi? 

Mihai Ciubotaru — Eu vă întreb, domnule preşedinte, pentru că 
s-a făcut atâta rău acestui popor, timp de 45 de ani. Teroriştii au rămas 
nepedepsiți, asasinii inginerului Gheorghe Ursu au rămas nepedepsiţi, 
mineriadele au rămas nepedepsite, securiştii, care ne-au terorizat 
atâția ani, au rămas nepedepsiți, şi aceia deghizați în oameni de bine 

continuă să ne terorizeze. Ce părere aveți dumneavoastră? Este acesta 
un stat de drept? 

— Eu cred că este un stat de drept, dar constituirea unui stat este 
un proces. În primul rând, prin ce se caracterizează statul de drept? 
Prin structurile lui fundamentale, care sunt consemnate în Constituţia 
țării, care a fost elaborată de-o manieră eminamente democratică și 
care este aliniată prin toate prevederile sale la tot ceea ce este mai 
avansat în gândirea dreptului constituţional modern şi în practica 
statelor democratice moderne. În legătură cu lămurirea unor probleme 
din trecut, aceasta este o altă chestiune, care se lămurește în mai mult 
sau mai puţin timp. Este o chestiune care nu ţine de o singură per- 
soană, de o singură instituţie, ci de fiecare instituţie componentă a 
structurilor de stat, în funcţie de atribuţiunile sale. 

Mihai Ciubotaru — Vă rog să mă iertați, domnule preşedinte, dar 
aşa putem să vorbim la simpozion. Sunt atâtea victime în România 
care așteaptă să se facă dreptate de 45 de ani, domnule preşedinte. 
Este destul să ne referim, domnule președinte, la situația care s-a în- 
tâmplat în iunie. Au fost chemaţi minerii, care au făcut atâtea fără- 
delegi în fața unei lumi întregi și dumneavoastră le-aţi mulțumit, dom- 
nule președinte, în loc să chemați Procuratura, să-i trimită în judecată 
pe răufăcători. 

— Domnule Ciubotaru, dumneata nu erai în România? N-ai văzut 
ce s-a întâmplat pe 13 iunie, înainte să vină minerii? De ce au venit 
minerii? Chemaţi au venit minerii? S-a ridicat atât populaţia Bucu- 
reştiului, cât și alte categorii de cetăţeni. Nu numai minerii au venit 
atunci în Capitală, îngroziţi de violențele și de barbaria care se pe- 
trecea pe 13 iunie în București. Că, la rândul lor, aceştia s-au lăsat 
antrenați în acte de violență, asta a fost regretabil şi acest lucru l-am 
spus public, am dezavuat, am dezaprobat așa ceva. Iar mulțumirile 
mele aveau un dublu scop, pe de o parte, să salut actul civic de pre- 
zenţă a acestor forţe la numai trei săptămâni de la alegeri, pentru a-şi 
exprima solidaritatea cu organele nou alese ale statului împotriva unor 
forțe care provocaseră dezordini și vandalisme și, în același timp, 
pentru a-i încuraja să plece din Capitală şi să lase organele de ordine 
să desăvârșească această ordine. 

Mihai Ciubotaru — Domnule președinte, am un exemplu concret. 
Gheorghe Ursu a fost închis în beciurile Securității, există dosar. De 
ce nu sunt trimiși în judecată? 

— Asta nu-mi revine mie ca factor de stat, sunt probleme care 
sunt în cercetarea organelor care au asemenea atribuţiuni. Asta în- 
seamnă organele de anchetă penală, procuratură, justiție. Toate aceste 
chestiuni sunt pe rolul acestor instituții. 

Felician Negruţ, din Germania — Care este opinia dumnea- 
voastră cu privire la identitatea teroriștilor din decembrie 1989? 

— Domnule Negruţ, e o treabă care și pe mine mă preocupă, dar 
eu nu am nici un fel de atribuţiuni în ceea ce priveşte organizarea de 
anchete, penale sau de alt ordin. Eu, dacă vreţi, sunt un supraviețuitor 
al evenimentelor din noaptea de 22 şi din zilele și nopţile următoare, 
pentru că m-am aflat exact în locurile cele mai periculoase ale acelor 
evenimente. Și în Televiziune — la etajul 11, în biroul în care lucram, 
s-a tras — și-n Ministerul Apărării Naţionale... Vă daţi seama, că, per- 
sonal, dacă vreţi, sunt direct interesat să cunosc toate aceste lucruri. 

Felician Negruţ — Întrebarea mea a fost care este opinia dum- 
neavoastră referitor la identitatea teroriștilor? 

— Nu pot să mă pronunt până ce nu am elemente de judecată. Or, 
acesta este obiectivul nu al preşedintelui, ci al organelor, al instanțelor 
de specialitate. 

Reporter — Dar, dacă pe dumneavoastră personal v-a afectat şi 
v-a preocupat această chestiune, ați întreprins ceva, eu știu, ca simplu 
cetățean, domnule Iliescu? 

— Nu numai ca simplu cetățean, ci chiar în funcția pe care o am, 
am solicitat şi organelor de cercetare, şi organelor procuraturii, s-a 
constituit şi o comisie parlamentară, care s-a adăugat acestor activități 
de cercetare a lucrurilor. Sunt o serie de date, o serie de fapte, unele au 
fost făcute publice, altele, pe măsură ce se elucidează, vor fi pre- 
zentate opiniei publice şi instanțelor de judecată. S-au și derulat câte- 
va procese legate de asemenea evenimente. 

Reporter — Credeţi că se va mai putea ajunge vreodată la vreun 
răspuns, cine au fost teroriștii, sau va mai putea fi prins vreodată vreun 
terorist, domnule Iliescu, sincer vorbind? 

— Mi-e greu mie să spun așa ceva. 

Damian Teodosiu, București — Până în 1989, în aproape patru 
decenii de activitate politică, de carieră politică, ați luat numeroase 
decizii politice, care au influențat existența multor categorii sau gru- 
puri de oameni. În legătură cu aceasta, întrebarea mea este urmă- 
toarea: cum apreciați dumneavoastră, acum, din perspectiva adeziunii 
declarate la principiile democraţiei, aceste decizii? Au fost ele întot- 
deauna corecte şi justificate sau, dimpotrivă, cel puțin unele dintre ele 
au fost nedrepte şi discriminatorii? 

— Fără îndoială, m-am aflat într-un sistem politic şi de stat şi am 
fost nevoit să aplic măsuri care erau decizii ale instanţelor superioare, 
nu totdeauna bazate, fundamentate pe corectitudine. Dar, ceea ce pot 
să vă spun este că, în ceea ce mă priveşte, filosofia care m-a condus în 
toată această perioadă a fost că, atunci când nu puteam să fac bine, 
măcar să nu fac rău. Din acest punct de vedere, eu cred că nu am mo- 
tive să mă ruşinez vreodată şi nu am motive să nu mă uit cu curaj în 
ochii oamenilor cu care am avut de-a face de-a lungul acestor ani. Eu 
cred că am făcut mai mult bine decât rău şi m-am străduit să limitez 
efectele negative asupra oamenilor. 

Mihai Lupu, Iaşi — Într-un interviu televizat, ați declarat că dum- 
neavoastră aveți un mare respect pentru oamenii religioși, aveți chiar 
oameni religioși în familie. 

— Exact. 

Mihai Lupu — Dar dumneavoastră sunteți un liber-cugetător. 
Așa este? 

— Da. 

Mihai Lupu — Deci întrebarea mea este: credeți în Dumnezeu? 

— Este o noțiune şi filosofică, şi sentimentală. Deci, eu m-am 
apropiat şi mă apropii de aceste noţiuni şi de aceste valori de pe o bază 
filosofică. Noţiunea de Dumnezeu eu o leg cu noţiunea fundamentală 
a procesului cunoaşterii intelectului uman, a lumii înconjurătoare. Se 
dezvoltă volumul sferei cunoştinţelor umane cu fiecare nouă gene- 
raţie, dar tot ce rămâne în afara sferei cunoașterii noastre este un in- 
finit. Acest infinit, unii îl numesc Dumnezeu și se raportează la acest 

infinit al necunoașterii în modalităţi diferite. Eu respect modalitatea în 
care fiecare înțelege să se apropie de acest necunoscut. 

Mihai Lupu — Ce părere aveţi despre cele declarate de domnul 
Gheorghe Funar despre persoana dumneavoastră? Dumnealui a spus 
că acel ziarist de la Constanţa n-ar fi trebuit să vă mai provoace, 
pentru că și așa sunteți un om speriat, fiindcă, în curând, nu o să mai 
fiți preşedinte și o să trebuiască să dați socoteală în fața poporului 
pentru cele ce aţi făcut în timpul mandatului prezidențial. Ce părere 
aveți despre această declarație? 

— Nu vreau să fac caracterizări asupra persoanei domnului 
Funar, dar, asupra acestei declaraţii, ce pot să spun? Semăn eu a om 
speriat, oare? Cred că n-am motive să fiu speriat. lar în ceea ce 
priveşte răspunderea pentru faptele mele, niciodată nu am ezitat să fiu 
responsabil pentru ceea ce îmi revine. Deci, nu mă tem în faţa oricărei 
judecăţi, în ceea ce privește faptele mele, și pentru trecutul mai apro- 
piat și pentru cel mai îndepărtat. 

Dimitrie Iacoviţă, București — Dacă vă simțiți, în oarecare mă- 
sură, vinovat de situația disperată în care se află astăzi marea majo- 
ritate a populației acestei țări? Și dacă da, prin ce măsuri anume înțe- 
legeţi ca, în viitoarea legislatură, să redresaţi situația? Mă refer la 
situația economică și morală. 

— Deşi există o delimitare clară a atribuţiunilor instituției prezi- 
dențiale față de Legislativ, Parlament, faţă de Executiv — guvern, 
care poartă răspunderea nemijlocită asupra vieții economice, eu nu 
mă dezic deloc de răspunderile care revin inclusiv preşedintelui în 
toată evoluţia societăţii românești din această vreme. Şi, eu cred că, în 
acești doi ani de zile, noi am făcut paşi enormi pe calea, în primul 
rând, a consolidării elementelor statului de drept şi a unui sistem 
democratic. Chiar în ceea ce privește viaţa economică, am făcut paşi, 
mai ales în domeniul legislaţiei, pentru a pune bazele unei economii 
de piaţă moderne. Dar procesul ca atare este un proces dificil. Tot ceea 
ce s-a petrecut în ceea ce priveşte dizlocarea, dezorganizarea vieții 
economice interne, prin prăbușirea unor structuri care erau blocate, 
dar constituiau o anumită coerență, fără să se nască mecanismele noi 
ale economiei de piață, concomitent cu prăbușirea sistemului de relații 

economice externe, mai ales în zona în care trăim, toate acestea afec- 
tează profund economia noastră, concretizată prin declinul producției 
industriale, prin dificultățile pe care le avem chiar şi în producţia 
agricolă şi care se reflectă în viața economică a țării pe ansamblu, 
inflaţie, şomaj, şi afectează, bineînţeles, viaţa de zi cu zi a oamenilor. 
Deci, din acest punct de vedere, am prezentat un întreg program în 
faţa ţării, care, în primul rând, încearcă să facă o analiză a stării de 
lucruri, a stării economiei românești și a societăţii românești în mo- 
mentul de față şi încerc să creionez căile pe care trebuie să mergem 
în perioada imediat următoare și în perioada de perspectivă. Am 
propus elaborarea unui program naţional, a unei strategii naţionale 
pentru redresare şi pentru dezvoltare economico-socială de ansamblu, 
în perspectivă. Ca o parte componentă a acestei strategii, un program 
de măsuri imediate care vizează viitorul nemijlocit al lunilor care 
urmează, sfârșitul acestui an — perioada toamnă-iarnă — și rezol- 
varea câtorva probleme acute legate de aprovizionarea populaţiei, 
căldură, energie, lucrările din agricultură pentru asigurarea producţiei 
anului viitor şi elaborarea realistă a bugetului pe '93, cu unele preve- 
deri pentru atenuarea unor efecte sociale legate de runda următoare a 
reducerii subvenţiilor populaţiei. 

Reporter — Dar, domnule Iliescu, acest program îl vedeți înglo- 
bat sau ca bază a unui program imediat al guvernului ce va fi ales la 
27 septembrie? 

— Da, am sugerat chiar actualului guvern să pregătească premi- 
sele și să sprijine viitorul guvern ce va fi format, ca să-și elaboreze un 
program de guvernare începând cu aceste măsuri imediate ale peri- 
oadei de sfârșit de an '92 și de lansare a planului activității economice 
şi a bugetului pe 1993. 

Dimitrie lacoviţă — Ce părere aveţi despre cei doi prim-miniştri 
pe care i-ați propus Parlamentului? 

— Părerile sunt, bineînţeles, diferite. Am avut speranţe și în ceea 
ce priveşte calitățile intelectuale ale primului prim-ministru, ale dom- 
nului Petre Roman. Din păcate, am fost dezamăgit de unele caracte- 
ristici ale activităţii dânsului şi ale unor mentalități pe care le-a vădit 
cu acest prilej. Sigur, eram conştient de faptul că omul nu are expe- 

riența necesară, nici pregătirea necesară la nivelul unui premier, care 
conduce o economie naţională şi un guvern, dar speram în capacitățile 
sale intelectuale. Însă, din păcate, s-a vădit apariţia unor trăsături 
legate de un orgoliu maladiv şi veleităţi care l-au împiedicat să strângă 
în jurul său oamenii capabili, cu experiență, pentru a aborda concret 
tot programul de reforme economice cu care guvernul era învestit. Mi 
se pare că al doilea premier, domnul Theodor Stolojan, manifestă, din 
acest punct de vedere, pe de-o parte, mai multă decență și modestie 
Şi, în același timp, mai multă pricepere și cunoaştere a fenomenelor 
economice. Viaţa, precum se vede, e grea. Chiar şi un om aplecat spre 
activitate concretă, cum este domnul Stolojan, care nu se ocupă de 
plimbări personale prin lume, ci stă şi lucrează zi de zi, de un an de 
zile, totuşi, nu reuşeşte să răzbească noianul de probleme cu care se 
confruntă, ceea ce demonstrează că sunt probleme, într-adevăr, difi- 
cile pe care nici un guvern nu le-ar fi escaladat cu mai multă uşurinţă. 

Alexandru Gusti, elev, București — Sunt elev la fostul dumnea- 
voastră liceu, la „Spiru Haret“. 

— Îmi pare bine. 

Alexandru Gusti — Aş vrea să vă cer să-mi răspundeți clar la o 
întrebare: ați greșit sau nu, semnând acordul cu Mihail Gorbaciov? 

— Nu cred că am greşit; trebuie judecat în contextul situației din 
cursul anului 1990, când Uniunea Sovietică exista, era vecinul nostru 
şi ne preocupam în momentul acela să încheiem tratate de bună 
vecinătate și colaborare cu toate statele vecine. În al doilea rând, acel 
tratat are câteva virtuți pentru perioada dată, și anume, el consemna 
posibilitatea stabilirii de relaţii directe cu republicile componente ale 
fostei Uniuni Sovietice, prevederi pe baza cărora am putut, pentru 
prima dată în istoria noastră postbelică, să stabilim relaţii nemijlocite 
cu Republica Moldova. Dacă se face abstracție de acest lucru, se 
greşeşte. De altfel, tratatul nu mai este actual, dispărând Uniunea 
Sovietică, el nu a mai fost luat în discuție la vremea respectivă. Când 
l-am semnat, am condiţionat ratificarea lui de semnarea tratatelor cu 
toate celelalte state vecine. 

Ion Scurtu, Pitești — De ce România s-a repezit prima să recu- 
noască independența Basarabiei, ca stat suveran? Știm că acest teri- 


307 


ION ILIESCU 


toriu a fost brazdă românească ruptă prin forță din trupul patriei de 
către URSS, iar Pactul Ribbentrop-Molotov a fost anulat, considerat 
ca nul și neavenit. 

— Această afirmare politică încă nu înseamnă și recuperarea 
teritoriilor. Precum știți, suntem legaţi de obligaţii și de acte inter- 
naționale: Tratatul de la Paris, Acordul de la Helsinki, Carta de la 
Paris, care consemnează inviolabilitatea frontierelor şi recunoașterea 
integrității statelor existente în momentul de faţă. Deci, o asemenea 
chestiune trebuie s-o abordăm în contextul realităţii politice existente 
pe continent, iar viitoarea integrare trebuie s-o facem în fapte şi nu în 
vorbe, nu cu proclamaţii zgomotoase. 

Reporter — Am să pun o întrebare pe care Traian Gătăianu Albu 
din Serbia nu reuşeşte să o pună prin telefon, legăturile sunt foarte 
dificile. Ea sună așa: „Dacă, așa-numita purificare etnică va fi aplicată 
şi în Vojvodina, atunci noi, românii din Banatul sârbesc, urmează să 
fim alungați în România? Poate România să primească zeci de mii de 
români izgoniți, având în vedere criza de locuri de muncă şi de lo- 
cuințe?“ 

— Eu sper ca așa ceva să nu se producă. Noi am avut relații bune 
şi căutăm să menţinem relații bune cu Serbia, cu fosta Iugoslavie, cu 
actualele structuri ale noilor state care se nasc pe teritoriul fostei 
Iugoslavii. Eu sper ca evoluția lucrurilor să nu împingă spre o ase- 
menea situație dramatică, nici pentru români, nici pentru alte etnii de 
pe teritoriul Serbiei. 

Octavian Mihuț, Belgia — Pastorul reformat László Tokes din 
Timişoara a fost kilometrul zero de unde s-a declanşat Revoluţia din 
Decembrie '89, în România. Începând cu data de 2 septembrie 1992, 
pastorul a declarat greva foamei pe timp nelimitat, datorită încălcării, 
de către emanații Revoluției — în fruntea cărora v-aţi situat — a 
angajamentelor luate în noaptea de 22 decembrie 1989, deci gravelor 
evenimente pe care le-aţi patronat până în prezent. Cum veți răspunde 
revendicărilor acestuia? 

— Domnule Mihut, în ciuda vehemenţei întrebării dumnea- 
voastră, să știți că nu mă intimidaţi cu astfel de întrebări. Eu, faţă de 
pastorul Tökes, am nutrit stimă, consideraţie, precum știți, i-am trimis 

o scrisoare deschisă și i-am propus un dialog, pentru că nu pe această 
cale se rezolvă problemele, iar revendicările exprimate de dânsul se 
referă la un proces amplu care are loc în societatea românească. Diferă 
modul de apreciere a acestor evenimente și a evoluţiei societății româ- 
nești, atât în aceste aprecieri ale pastorului Tokes, cât și în modul în 
care dumneavoastră le considerați. E o treabă care confruntă, fără în- 
doială, viaţa politică românească și nu pe calea grevei foamei, a ame- 
ninţărilor și a șantajelor se rezolvă astfel de probleme. De altfel, mi 
se pare cu totul neînțeleaptă şi neconformă cu ţinuta pastorului Tokes 
o asemenea acţiune, care putea apărea ca o diversiune politică în 
momentul desfăşurării campaniei electorale în tară. 

Cineva din Bucureşti — Domnule președinte, vă rugăm să spu- 
neţi dacă aţi spus ziaristului „animalule“ la Constanţa, fiindcă eu, 
întâmplător am fost acolo, erau circa 80-100 de oameni, iar oamenii 
dumneavoastră de ordine au început să dea cu picioarele, să bată 
lumea. 

— Dacă spuneți că ați fost de faţă, probabil că aţi și auzit ce am 
spus. Nu am pronunţat un astfel de cuvânt, m-am dus spre tânărul 
respectiv cu cele mai bune intenţii, pentru că eu sunt un om al dialo- 
gului și, chiar cu cei care mă contestă, caut să stabilesc contact uman. 
Deci, apropierea mea de el a avut caracterul cel mai normal şi cel mai 
calm posibil, nu l-am jignit în nici un fel, asemenea cuvânt nu am 
folosit. 

— Dar ce cuvinte aţi folosit, domnule Iliescu? 

— L-am întrebat, pur şi simplu, despre ce este vorba, de ce pro- 
testează şi mi-a răspuns că nu este de acord cu mine. l-am spus: 
„perfect; asta este perfect normal într-o societate democratică, dar 
acest lucru poți să-l faci exprimând poziţia dumitale, cu ce anume nu 
eşti de acord şi nu manifestându-te în felul acesta care, cred eu, că este 
neconform cu o comportare civilizată“. 

Mihai Bădărău, Bucureşti — În luna mai '90, i-ați numit „golani“ 
pe manifestanții din Piața Universității. La 13 iunie '90, i-aţi numit 
„legionari“. În 1991, pe oamenii de la orașe, care îşi cereau pământul 
luat cu forța de comunişti, i-ați numit „paraziți“. Regretaţi, retractați 


3609 


ION ILIESCU 


cele spuse, fiind președintele actual al României — deci și al celor 
etichetați de dumneavoastră — sau menţineţi acest etichetări? 

— Am regretat faptul că am avut un moment de enervare în 
CPUN în legătură cu manifestările din Piaţa Universităţii și nu mă 
refeream la toți cei care erau acolo. Chiar am regretat faptul că nu am 
putut să stabilesc un contact cu oamenii de bună-credință care, sunt 
convins că se aflau în Piaţa Universităţii. Dar sunt şi eu om, cu 
slăbiciunile mele şi regret când am anumite momente de slăbiciune, 
cum a fost şi acela cu expresia la care v-aţi referit. Aceasta n-a vrut să 
fie o etichetare a tuturor oamenilor prezenţi în Piaţa Universităţii. 
Despre legionari, am vorbit despre faptul că avem de-a face cu mani- 
festări de tip legionar, adică cu violențele din ziua de 13 iunie, cu 
devastarea, incendierea unor instituții publice, inclusiv a Televiziunii. 
Despre noțiunea de paraziți — era exprimarea unor discuţii pe care 
le-am avut cu unii ţărani, care erau nemulțumiți de faptul că, drept 
urmare a Legii fondului funciar, căutând să restabilim dreptul de 
proprietate, apar noi elemente de nedreptate și anume, este un adevăr, 
cam 40% din cei care au primit drept de proprietate sunt oameni nu 
din sat, nu din lumea satului. 

— Dar era o lege pe care o semnaseți. 

— O semnasem, da. 

Marcian Dimitriu, București — Recunoașteţi vreun sentiment de 
culpabilitate asupra cauzelor care au determinat izolarea noastră de 
Occident şi de America, în special? 

il primul rând, domnule Dimitriu, eu nu accept ca un fapt real 
izolarea României pe plan internaţional. În aceşti doi ani de zile, 
relațiile noastre, la nivel de şefi de stat şi de guvern, au marcat, cred 
eu, o evoluţie pozitivă a relaţiilor noastre internaţionale. Că mai 
există, încă, o serie de resentimente sau rețineri din partea unor cercuri 
politice sau de afaceri, aceasta ţine, în general, de o întreagă con- 
junctură a evoluţiei, nu numai a României, ci a tuturor statelor din 
această zonă. Sper ca, în urma alegerilor de la sfârşitul acestei luni, 
independent de rezultatul lor, această evoluţie să cunoască un progres 
sensibil. Este un fapt menţionat de Statele Unite. Conducerea politică 
a SUA — la ultimul dialog cu președintele Bush, cu Secretarul de stat, 

James Baker, cu prilejul vizitei făcute de domnul Eagleburger la 
Bucureşti, cu prilejul altor contacte — a şi vorbit despre deschiderea 
şi lipsa de resentimente pentru dezvoltarea viitoare a relaţiilor dintre 
noi. Înaintarea, de către preşedintele Bush, Congresului a acordului 
comercial, cu recomandarea votării clauzei, este o confirmare a 
acestui adevăr. 

Marcian Dimitriu — După Ungaria, după Bulgaria, în sfârșit, se 
gândeşte: „hai, să-i recunoaștem şi României drepturile“. Deci, nu 
este, cumva, prea tîrziu, domnule Iliescu? 

— Noţiunea de „prea târziu“ este relativă. Uitaţi-vă şi la ţările 
care au căpătat această clauză înaintea noastră, care au căpătat acces 
la credite internaţionale și care se confruntă cu greutăţi nu mai puţine 
decât noi. Dacă luaţi cazul Poloniei, spre exemplu, sau uitaţi-vă la 
state care s-au bucurat de o largă înțelegere, sprijin pe plan inter- 
naţional, Iugoslavia şi Cehoslovacia. Ce tragedie cunosc, în timp ce 
noi, în ciuda convulsiunilor prin care am trecut, am reuşit să ne men- 
ținem integritatea, să ne menţinem stabilitatea în ţară şi sper să o 
facem mai bine de acum înainte. 

Apostol, București — Presupunând că, la următoarele alegeri, 
dumneavoastră veți fi ales, dar, în Parlament, va apărea o majoritate 
care este opusă opţiunilor dumneavoastră politice, cum veţi proceda 
în această situație? Veţi încerca, eventual, să vă opuneți hotărârilor 
Parlamentului, actelor legislative ale Parlamentului, uzând de prero- 
gativele largi pe care le aveţi, cu privire la întârzierea promulgării, cu 
privire la recurgerea la referendum, la Curtea Constituțională etc.? 

— Eu cred că prevederile Constituţiei oferă cadrul convieţuirii 
oricărui preşedinte cu oricare structură de Parlament. Noi avem chiar 
o prevedere în plus faţă de alte state care au regimuri prezidenţiale, 
semiprezidenţiale sau parlamentare, şi anume: preşedintele, o dată 
ales, este obligat să se despartă de formațiunea politică care l-a susti- 
nut, să se situeze în afara partidelor, acţionând ca un factor neimplicat 
în viaţa şi activitatea vreunui partid. Rămâne factor, deci, de dialog, şi 
cu Legislativul şi cu Executivul. Deci, pornind de la prevederile 
constituționale, nu văd nici o dificultate, indiferent de soluţia perso- 

nală a unui preşedinte și de opţiunile lui, pentru a exista un dialog cu 
orice structură a unui Parlament. 

Dan Așoca — În cadrul campaniei electorale, reprezentanții 
FDSN-ului, partidul care susţine în primul rând, alături de altele, 
candidatura dumneavoastră la Preşedinţie din nou şi pe listele căruia 
candidați la Senat, urmare a unor dezbateri care s-au susținut în partid, 
au atacat, cu multă înverşunare, monarhia constituțională, pe regele 
Mihai I. I se impută, printre altele, regelui actul de la 23 august, aresta- 
rea lui Antonescu, execuția mareșalului, ba chiar, prin acceptarea 
guvernului Groza, aservirea țării față de URSS și instalarea comu- 
nismului în România. Ce credeţi dumneavoastră despre felul în care 
regele şi-a îndeplinit îndatoririle constituționale de şef al statului 
român? Împărtăşiți punctul de vedere al FDSN-ului? 

— Domnule Dan Așoca, aici este o discuţie mai amplă. Nu numai 
FDSN-ul, sunt multe alte formaţiuni politice care se opun ideii de 
renaştere a monarhiei în România. De altfel, din acest punct de vedere 
opţiunea electoratului român a fost clar exprimată cu prilejul referen- 
dumului. Deocamdată ne aflăm în faţa unei Constituţii adoptate de 
țară, de electoratul român şi trebuie să acţionăm în spiritul acestei 
Constituţii, care este una republicană. Va dori vreodată poporul 
român să opteze pentru o altă formă de guvernământ? Atunci lucrurile 
vor evolua conform voinţei şi dorinţei poporului român. În ceea ce 
priveşte aprecierile asupra persoanei regelui Mihai, n-aş dori ca, 
acum, în această emisiune, să ne extindem asupra acestei teme. Păreri 
pot fi diferite. Mi se pare că, în ceea ce privește actul de la 23 august, 
indiferent cum istoria îl va caracteriza în viitor, acesta a fost, pentru 
România, benefic. Dacă nu ar fi existat acest act, noi pierdeam mai 
mult decât am pierdut. 

Tudor Frâncu, student, București — Aţi declarat într-un miting 
electoral, pe care l-ați ținut, dacă nu mă înșel, pe undeva prin Bacău, 
că monarhia constituțională, în România, a fost o instituție nedemo- 
cratică. Aș dori să vă întreb dacă aprobaţi actul de abdicare a regelui 
Mihai și, cu ocazia aceasta, instaurarea, sub comandă sovietică, după 
cum știți, a republicii populare, din 1947? 

— Deci, ar fi două întrebări, domnule Frâncu: despre caracterul 
monarhiei și despre democraţie. Corespunde definiţiei de democrație 
acea structură de stat în care toate instanţele, instituțiile supreme de 
stat se află sub controlul poporului. Monarhia nu admite aşa ceva. 
Monarhia este o instituţie care nu se supune controlului societății 
civile, controlului popular, monarhia este un lucru care se moștenește. 
Din acest punct de vedere, îmi mențin această apreciere, că diversele 
forme de oligarhii și monarhiile ca atare nu sunt instituţii democratice. 
Aceasta nu înseamnă că persistenta unor monarhii, a unor curți regale 
în anumite state afectează caracterul democratic al statului respectiv. 
Ele au rămas fără funcții politice reale, ci doar de reprezentativitate. 
S-a dezvoltat o viață parlamentară care se subordonează regulilor 
jocului democratic și care dă un caracter democratic acestor state. 

Gabriela Bănică, Bucureşti — Ce greșeli politice vă recunoașteți 
în perioada în care ați fost la conducere și cum credeți că pot fi reme- 
diate acestea în mandatul următor, dacă îl veți obține? 

— Pot să-mi reproşez faptul că nu am reușit să statornicesc un 
dialog chiar şi cu cei care mă dezaprobau. De asemenea, cred că nu 
am intuit, întotdeauna, calitățile unor oameni care au primit respon- 
sabiiități în această perioadă și pot să-mi reproşez faptul că nu am 
intuit anumite trăsături de caracter ale fostului prim-ministru, pe care 
l-am numit la început, şi care a evoluat de o manieră neconformă cu 
speranţele ce le pusesem în el şi care a influenţat, în mod negativ, 
evoluţia noastră. Cred că al doilea premier a dovedit, din acest punct 
de vedere, calități mai multe. 

Mihail Cândea, Bucureşti — Prin orientarea dumneavoastră poli- 
tică, de la FSN la FDSN, consideraţi că ați ajutat electoratul sau l-ați 
dezorientat? 

— Nu este vorba de reorientarea mea de la FSN la FDSN, ci este 
vorba de cu totul altceva. Eu am fost, într-adevăr, fondatorul acestei 
formaţiuni — FSN — la sfârșitul lui ianuarie 1990 și în numele 
acestei formaţiuni am candidat la alegerile din 1990. În sânul acestei 
formaţiuni s-a produs o sciziune bazată, mai ales, pe reorientarea con- 
ducerii actuale a FSN, a fostului premier, devenit lider politic al FSN, 
care a părăsit poziţiile iniţiale și orientările acestei formaţiuni și, în 

ciuda unei anumite platforme afişate de orientare social-democrată, 
este evident că a adoptat o orientare neoliberală, ceea ce a determinat 
o sciziune, aşa cum spuneam. Mie mi se pare că FDSN corespunde 
mai bine orientării inițiale a FSN, cu care el s-a prezentat în faţa 
alegătorilor, în 1990. 

O doamnă — Domnule Iliescu, şi dacă, după aceste alegeri, nu 
veţi obține mandatul de președinte sau chiar de senator, veți rămâne 
în viața politică și în ce calitate? 

— Doamnă, orice e posibil într-un sistem democrat. Deci, nu este 
deloc obligatoriu ca acela ce se află în această funcţie să fie reales. 
Deci, privesc cu seninătate şi o asemenea perspectivă, o asemenea 
posibilitate. Voi judeca la timpul potrivit cum anume să-mi orientez 
activitatea. 


4. PROVOCĂRI ELECTORALE 


După cum reiese şi din cadrul emisiunii difuzate de BBC, pasto- 
rul reformat László Tokes anunţase la 2 septembrie, în plină campanie 
electorală, că intră în greva foamei, pe o durată nedeterminată, din 
motive de ordin politic. Practic, eram la fel de interesat ca şi dânsul 
să aflu adevărul complex referitor la evenimentele ce se petrecuseră 
în societatea românească în ultimii ani, dar, în cazul celor solicitate, 
era vorba de un întreg proces, demarat deja, astfel încât această grevă 
a foamei declanșată în campania electorală avea mai degrabă carac- 
terul unei diversiuni. Concret, pastorul Tokes solicita, în principal, 
„să se facă dreptate victimelor Revoluţiei, să fie trași la răspundere 
făptuitorii genocidului din decembrie 1989, să fie elucidate faptele 
violente din Târgu Mureș și București și să fie puși în libertate maghia- 
rii condamnați în procesele legate de Târgu Mureș, Zetea și Dealu“. 

Această acțiune avea, cred, menirea să perturbe o dată în plus 
campania electorală și, de aceea, la 3 septembrie, i-am adresat pasto- 
rului László Tokes o scrisoare deschisă, al cărei conținut îl redau în 
continuare: 


;;Domnule László Tokes, 
Am aflat din relatările ROMPRES despre hotărârea dumnea- 
voastră de a intra în greva foamei pe o durată nedeterminată, în 

susținerea revendicărilor pe care le formulati în Comunicatul pe care 
l-aţi dat publicității. 

Am citit cu deosebită atenţie acest Comunicat. Ca președinte al 
României, sunt îngrijorat de hotărârea dumneavoastră, de motivaţia 
ei şi de posibilele ei implicaţii asupra vieţii politice de la noi, în 
actuala conjunctură de campanie electorală. 

Gestul dumneavoastră mă surprinde cu atât mai mult cu cât vine 
după recentele dumneavoastră declaraţii de la Budapesta, care au avut 
un ecou pozitiv în opinia publică din România și, în acest context, nu 
poate genera decât interpretări speculative. 

Cum sunteți una din personalităţile vieţii politice din România, 
m-am hotărât să vă adresez această scrisoare deschisă, pentru a vă 
împărtăși preocupările mele, dar şi disponibilitatea mea de a vă întâlni 
şi a examina împreună ce se poate face pentru a lămuri şi rezolva în 
mod efectiv problemele pe care le-aţi ridicat. 

Formulaţi numeroase acuzaţii la modul general și uneori ambi- 
guu, cum ar fi afirmaţia că «noul regim acoperă infracțiunile» şi dă 
«liberă trecere ucigașilor»; vă daţi seama că nu pot accepta, la modul 
general, aceste acuzaţii. Dacă aveţi cazuri sau situaţii concrete, voi fi 
primul în a vă încuraja și sprijini să le aduceți în faţa justiţiei. Vă 
referiti la «atitudinea de complicitate a puterii» — cu cine?; la faptul 
că poporului i se insuflă «atitudinea neîncrederii» — în cine?; citați 
membri ai comunității reformate din Timişoara care au fost «înlătu- 
rați» — de unde şi de către cine? Făcând aici o paranteză, vreau să vă 
reamintesc că «puterea» reprezintă astăzi în România o sumă a unei 
mari diversități de formaţiuni politice. Vă reamintesc că «puterea» la 
Timişoara aparţine unui primar din partea Convenţiei Democratice, 
deci din partea opoziţiei, care ar avea toate prerogativele să acţioneze 
pe plan local pentru elucidarea situaţiilor concrete menţionate de 
dumneavoastră. La Târgu Mureș, «puterea» este deținută de un primar 
ales la propunerea UDMR şi aş putea continua exemplele de acest fel. 
Menţionaţi o serie de nume de persoane care ar fi trebuit, după părerea 
dumneavoastră, să fie traduse în faţa justiţiei, pentru anumite infrac- 
țiuni. Dacă cunoaşteţi date faptice sau deţineţi anumite dovezi, din 

nou vă încurajez să vă adresaţi justiției. Pe baza unor declarații 
generale pentru presă, cred că înţelegeţi că justiţia nu poate acţiona. 
Justiția este condusă, de aproape un an de zile, de un membru foarte 
respectat al opoziţiei și ar avea posibilitatea, inclusiv pe baza infor- 
maţiilor pe care dumneavoastră le deţineţi, dacă îi vor fi furnizate, să 
stabilească responsabilităţile pentru violările din trecut ale drepturilor 
omului. 

Evocaţi evenimentele din martie 1990, într-un limbaj pe care, 
desigur, nu pot să îl accept. Avem, cu siguranță, percepții diferite 
asupra evenimentelor de atunci de la Târgu Mureș. Pentru mine este 
clar că evenimentele respective au fost stimulate din afară şi declan- 
șate de venirea unor grupuri masive de mii de cetățeni din Ungaria, 
care s-au comportat de o manieră incalificabilă în România. Ştiţi la 
fel de bine ca şi mine că evenimentele de la Târgu Mureș au făcut 
obiectul examinării, într-o comisie specială a Parlamentului, care şi-a 
prezentat raportul, şi că se va putea discuta încă multă vreme pe mar- 
ginea acestuia și a deciziei Parlamentului în legătură cu acest raport. 
Personal, cred că decizia respectivă a fost cea mai înțeleaptă şi că 
orice alt deznodământ al dezbaterii acelor nefericite evenimente ar fi 
avut consecințe profund negative pentru viaţa politică din România. 
Fireşte, nu voi putea fi de acord cu calificarea drept «pogrom anti- 
maghiar» a acelor evenimente; nu uitaţi că cea mai notorie victimă a 
violențelor de la Târgu Mureş a fost românul Mihăilă Cofariu, deși el 
a fost prezentat, în mod deliberat, incorect, de Televiziunea ungară și 
din alte ţări drept o victimă a «violenţei românilor». 

Ridicaţi în Comunicatul dumneavoastră și alte probleme, uneori 
în formulări şi aprecieri la care nu pot subscrie sub nici o formă, care 
se cer clarificate pe fond pentru opinia noastră publică. Spre exemplu, 
nu cunosc nimic care să vă îndreptăţească să afirmaţi că «puterea 
națonal-comunistă» din România — cum o denumiți dumneavoastră 
— ar cultiva xenofobia și antimaghiarismul, sau că «interesele 
puterii» ar fi să se atribuie minorităţii maghiare «imaginea de inamic» 
sau să se acorde maghiarimii rolul de «naţiune vinovată». Cred că ar 
fi mult mai constructiv din partea dumneavoastră, ca președinte de 

onoare al UDMR, să vă aduceți contribuţia la urgentarea finalizării 
Tratatului bilateral dintre România şi Ungaria, conţinând clauza lipsei 
de revendicări teritoriale reciproce. O astfel de poziţie, într-adevăr, ar 
elimina obstacolele psihologice din calea dezvoltării relaţiilor româ- 
no-ungare şi ar contribui şi la o mai mare armonie etnică în România. 

Politica noastră și a guvernului, în general, în problemele mino- 
rităților este cu totul alta decât o descrieți dumneavoastră și este în 
perfect acord cu standardele europene. V-aș reaminti faptul că mino- 
ritatea maghiară din România, care reprezintă 7,1% din populația 
țării, are deplina capacitate de a-şi exprima și apăra interesele 
specifice, în cadrul democratic al societăţii românești, prin cei 41 de 
parlamentari pe care îi are în Parlamentul României, prin cele 200 de 
ziare care apar în România în limba maghiară, prin cele trei ore săptă- 
mânal de la Televiziunea naţională şi nenumărate alte ore de emisiune 
în limba maghiară în studiourile teritoriale, prin ora zilnică la Radio- 
difuziunea naţională și prin zeci de ore în limba maghiară săptămânal, 
în studiourile de radio teritoriale şi în multe alte feluri. Şi din acest 
motiv, forma de exprimare pe care ați ales-o — greva foamei — mi se 
pare nejustificată. Viaţa politică din România este astăzi de așa natură 
încât toate problemele pe care le ridicați dumneavoastră pot fi discu- 
tate în mod public, pe căile democratice general utilizate în țările 
democratice. 

Dacă dumneavoastră doriţi să transmiteţi anumite mesaje poporu- 
lui român, aveţi posibilitatea să introduceți aceste mesaje în platforma 
electorală a partidului al cărui preşedinte de onoare sunteți, spre a fi 
examinate de către electorat. Ar trebui să aveţi încredere în partidul 
pe care îl conduceţi. Sper că nu vă este teamă că electoratul din 
România nu ar fi suficient de matur pentru a înţelege aceste mesaje, 
încât el să trebuiască atenționat prin gesturi spectaculare de genul 
celui la care aţi recurs. Vreau să cred că sunteţi alături de mine — și 
suntem încurajați în acest sens de guvernele democratice din Occident 
— în a depune toate eforturile pentru asigurarea unui climat decent, 
firesc, pentru desfășurarea în mod liber și corect a alegerilor de la 
27 septembrie. Rămâne, în ceea ce vă privește, doar să vă convingeti 

electoratul să vă sprijine «revendicările» dumneavoastră. Sper că nu 
doriţi ca, din nou, dezbaterea politică din România să fie mutată în 
stradă. Sunt convins că știți că atitudinea dumneavoastră va fi urmă- 
rită şi judecată atent de cei care doresc o derulare nedistorsionată a 
procesului electoral din România şi că veţi prefera o comportare com- 
patibilă cu o dezbatere lucidă, civilizată și democratică. 

Nu cred, de asemenea, în «pericolul potenţial al violenţei» despre 
care vorbiţi, deoarece nu văd ce anume ar putea motiva recurgerea la 
violenţă (şi de către cine?) în România. 

Rămâne, desigur, de discutat în ce măsură este acum momentul 
cel mai potrivit — acum, când toate forţele politice ale țării se află 
angajate în campania electorală — pentru ca «revendicările» pe care 
le formulaţi să facă obiectul dezbaterii publice. Sunt de părere, ori- 
cum, că nu trebuie, în momentul de față, să ne concentrăm în primul 
rând eforturile pe exorcizarea trecutului ci, mai curând, pe construirea 
viitorului. 

Cu toate acestea, întrucât îmi atribuiți tot felul de «răspunderi» 
legate de «revendicările» dumneavoastră, sunt gata să mă întâlnesc şi 
să discut cu dumneavoastră date şi fapte concrete, toate problemele 
pe care le ridicaţi, într-un spirit deschis și responsabil. Nu cred că este 
momentul potrivit pentru abordări emoţionale şi pătimașe, care nu fac 
decât să radicalizeze societatea noastră şi să stimuleze pasiunile și 
confruntările, care nu pot servi celor interesaţi în continuarea proce- 
sului democratic și a reformei economice în România. 

Ca oameni politici — şi am în vedere faptul că nu sunteţi numai 
un om al bisericii, ci şi liderul unui partid, UDMR —, avem o mare 
răspundere să ne comportăm cu toată maturitatea politică pe care o 
reclamă momentul prin care trece ţara și să încercăm să lămurim, pe 
calea dialogului, problemele care ne preocupă. Sper, în consecință, să 
acceptaţi întâlnirea pe care v-o propun, într-un termen cât mai scurt, 
eu fiind convins că numai dialogul deschis este astăzi calea accepta- 
bilă de urmat în statul de drept şi democratic pe care îl edificăm în 
România. 

Vă rog să primiţi, domnule Tokes, asigurarea considerațiunii 
mele. 


Ton Iliescu“ 


Desigur că invitația mea — de a avea o întâlnire deschisă cu 
pastorul Tokes — a rămas fără răspuns, ceea ce îmi confirma, O dată 
în plus, faptul că declararea grevei foamei era un gest exclusiv 
electoral, neurmărind rezolvarea pe fond a problemelor ridicate. 


5. „NU AM FOLOSIT NICIODATĂ 
ATACUL LA PERSOANĂ“ 
— interviu acordat ziarului „Dimineaţa“, 
4 septembrie 1992 — 


— Stimate domnule Ion Iliescu, iată-vă, deci, în plină campanie 
electorală, într-o competiţie deloc lejeră, de data aceasta cu cinci con- 
tracandidaţi în loc de doi. Care este opinia dumneavoastră despre 
modul în care se desfăşoară actuala campanie? Oare s-a mai învățat 
câte ceva din ale democrației? 

— În general, cred că se poate constata o evoluţie în viaţa politică 
a societății românești. Dacă în anul 1990 presiunea străzii era un 
factor activ, cu manifestări zgomotoase, violente şi vindicative, iată că 
în anul 1992 se apelează la adevăratele elemente ale luptei politice, la 
susținerea unor platforme programatice prin care candidaţii și parti- 
dele se confruntă fie direct, fie indirect. Ceea ce rămâne încă printre 
factorii poluanţi ai vieţii noastre politice este modul de exprimare al 
unei anumite părţi a presei scrise, în care se regăsesc materiale cu un 
nivel coborât, unde se trece la atacul la persoană și nu la analiza de 
fond a problemelor cu care se confruntă societatea românească. 

— Domnule preşedinte, am remarcat cu toții că unii contracan- 
didați ai dumneavoastră şi-au început campania electorală prin câteva 
turnee în străinătate. Cunoaştem că, de fapt, nu cetăţenii francezi sau 
de pe alte meridiane sunt cei care vor vei la urne în 27 septembrie. 
Acest act electoral este atribuit poporului român şi rezultatul final 

depinde numai de opțiunea acestuia. Dar, pentru că așa se poartă, 
dumneavoastră intenţionaţi să faceți un asemenea turneu? 

— Întâmplător, există un astfel de punct în programul zilelor ur- 
mătoare: pe data de 12 septembrie este planificată „Ziua naţională a 
României“ la Expoziţia mondială de la Sevilla. Zilele naţionale sunt, 
de regulă, onorate de prezenţa șefilor de stat. Cu această ocazie, am 
primit și o invitaţie din partea regelui Juan Carlos al Spaniei, de a avea 
o întrevedere cu o zi înainte, deci pe 11 septembrie. 

— Domnule preşedinte, atât susținătorii, cât și o parte din adver- 
sarii dumneavoastră, nu au putut să nu remarce tonul decent și calm în 
care vă desfăşurați campania electorală. De multe ori, însă, este 
necesar să abordați şi un ton ceva mai agresiv. În cazul în care agre- 
sivitatea şi neloialitatea se vor resimți din ce în ce mai acut în lupta 
electorală a opozanților dumneavoastră, aveţi de gând să vă înăspriți 
şi dumneavoastră modul de confruntare? 

— Eu am conduita mea. Dacă vă amintiţi, în 1990, când se desfă- 
şurau acele mitinguri violente, cu atacuri la persoană, cu valuri de 
calomnii, când contracandidaţii își începeau discursurile politice cu 
aprecieri jignitoare la adresa mea, eu nu am răspuns niciodată la astfel 
de lucruri. Poate că acesta a fost punctul nostru forte. Cel care ape- 
lează la agresivitate, înseamnă că nu are suficiente argumente politice. 
Din 1990, eu nu am spus un cuvânt la adresa contracandidaţilor mei. 
Eu nu am folosit niciodată atacul la persoană și nici alte metode 
neloiale. Aceeași conduită o voi păstra în continuare. Eu am susținut 
şi voi susţine ideile de fond ale programului propriu, încercând să nu 
las fără răspuns problemele ce ţin de orientare, de opțiuni politice. 


6. „AM MANIFESTAT TOATĂ VIAŢA MEA CINSTE, 
CORECTITUDINE, INTEGRITATE ȘI VERTICALITATE“ 
— „Studio electoral“, Televiziunea Română, 

7 septembrie — 


Reporter — Domnule președinte, am înțeles că doriți să începem 
prin a prezenta, în continuare, câteva momente filmate. Despre ce este 
vorba? 

— Este vorba de două fragmente: unul, de la o întâlnire cu ţărani 
dintr-o comună de pe malul Prutului și, al doilea, de la o adunare 
publică, ultima, de ieri, cu cetățeni din Reșița. Cred că prin aceste 
momente se dau și răspunsuri, probabil, la o suită de întrebări.* 

Reporter — Deci, după aceste imagini din campania dumnea- 
voastră electorală, vă propun să începem această emisiune în direct și 
la o oră de vârf, să începem, deci, cu o chestiune de actualitate. Ce 
interpretare dați gestului recent al episcopului bisericii reformate, 
domnului László Tokes? 

— Asupra deciziei pastorului Tokes, privind greva foamei, m-am 
referit în scrisoarea deschisă, care este cunoscută. Regret că s-a dat 
acestei scrisori o interpretare, cred eu, deformată din partea pastorului 
Tokes, cum că ar fi un semn de recunoaștere de către mine a tuturor 
acestor revendicări, atribuindu-mi, deci, cauzele fenomenelor la care 


* Urmează materialul filmat (N. A.) 

dânsul se referă. A fost, din partea mea, o mână de bunăvoință întinsă 
şi regret că acest gest nu a fost apreciat ca atare. De asemenea, și 
ultimul răspuns: repet, în virtutea celor ce am declarat în convorbirea 
de la BBC, mi se pare că se bazează pe înțelegerea incorectă a ceea 
ce am spus. Eu m-am referit la faptul că această acţiune poate să fie 
interpretată ca o diversiune politică. Dar, independent de atitudinea 
adoptată de pastorul TOkes, aşa cum am spus și în ultimul răspuns, eu 
rămân deschis pentru dialog. 

Reporter — Credeţi că atitudinea domniei sale are o valoare 
electorală, să spunem? 

— Nu poate să nu fie legată această acţiune de momentul în care 
ne aflăm — campania electorală. 

Reporter — Domnule preşedinte, o altă chestiune de actualitate. 
Nu cu mult timp în urmă, consilierul dumneavoastră — domnul 
Mironov — a afirmat că ne aşteaptă un război civil. Fiind vorba de un 
consilier al dumneavoastră, a exprimat și opinia dumneavoastră? 

— Am dat răspuns public, deja, la această problemă. Am mai 
dezavuat această apreciere. Se pare că şi domnul Mironov consideră 
că a fost o prezentare dintr-o discuţie telefonică, o prezentare in- 
corectă a celor ce a spus. Dar, independent de acest lucru, eu am făcut 
propria mea apreciere: nu cred că este posibilă o asemenea chestiune, 
o asemenea evoluţie în societatea românească. Astăzi, cred că atât 
forţele politice, cât și cele sociale din țara noastră au suficientă ma- 
turitate pentru a evalua gravitatea escaladării unor momente convul- 
sive, tensionate, prin care trecem şi că este în interesul naţional să nu 
admitem așa ceva. Am mai spus că eu cred că este de apreciat faptul 
Că, în aceşti doi ani și jumătate, am marcat o evoluţie pozitivă a stării 
de lucruri, a climatului general din societatea românească. De la 
momentele violente care au caracterizat chiar Revoluţia română din 
decembrie, perioada care a urmat, o perioadă foarte tensionată, con- 
vulsivă, marcată de conflicte de stradă, în prima jumătate a anului 
1990, ne aflăm, totuşi, într-o situaţie cu mult ameliorată. De la stra- 
tegia străzii, spre care optau anumite forțe politice, cred că am ajuns 
într-o fază de evoluţie politică, de concentrare a confruntărilor politice 
pe planul luptei politice, a luptei de idei, de platforme, de programe, 


384 


MOMENTE DE ISTORIE 


de oferte către electorat, ceea ce cred că este un act de maturitate. 
România este prezentă, astăzi, în tabloul continentului nostru și al 
acestei zone de Europă, ca o zonă, totuși, de relativă stabilitate şi 
echilibru, lucru apreciat în cercurile politice internaționale cu care 
avem contacte. Este, cred, datoria noastră supremă, a tuturor factorilor 
politici, să păstrăm acest lucru, să păstrăm acest lucru câștigat, să 
consolidăm factorii de stabilitate în societatea noastră, să asigurăm o 
evoluţie normală. În același timp, am toată încrederea în factorii de 
mare importanţă în societate. Armata a manifestat mare responsabi- 
litate în timpul evenimentelor sângeroase din decembrie 1980, fiind, 
apoi, un factor principal de sprijin și stabilitate în perioada următoare. 
Organele de ordine publică au căpătat o anumită experiență și, sunt 
convins, îşi vor face mai bine datoria. Pentru evoluţia pozitivă a ţării, 
în primul rând, răspunderea generală o poartă factorii sociali, factorii 
politici și, cred eu, ea a fost posibilă datorită gradului de maturitate şi 
trăsăturilor specifice ale poporului român, care nu a aderat la 
tendinţele extremiste ce ne pot conduce la escaladarea lucrurilor din 
tara noastră. Cred că este un obiectiv major, un obiectiv de prim ordin 
pentru forțele politice, să ne luptăm pentru a instaura pacea socială și 
pacea naţională pe teritoriul țării. 

Reporter — Domnule preşedinte, prin forța împrejurărilor, sun- 
teți singurul dintre candidați care participă în cursă pentru cel de-al 
doilea mandat prezidenţial. În timpul primului, ați avut ocazia să fiți 
caracterizat în fel și chip, de presă, de criticii şi admiratorii dumnea- 
voastră. Dumneavoastră personal, ce trăsături de caracter credeți că 
vă reprezintă cel mai bine? 

— Sigur, nu este uşor să te autocaracterizezi. Dar, aş puncta, câte- 
va elemente care îmi sunt, cred, caracteristice. În primul rând, mode- 
raţie, echilibru, calm, stăpânire de sine — care cred că s-au verificat, 
mai ales în zilele foarte fierbinți ale dezbaterilor din CPUN. Poate că 
asta se numește toleranță, trăsătură de caracter care-mi este deseori şi 
reproșată, ca fiind expresia unor slăbiciuni. Eu cred că asemenea tră- 
sături de caracter nu sunt slăbiciuni, ele sunt, poate, mai repede, 
expresia unei anumite tării, a unei forțe morale. Nu cred că un om slab 
poate să manifeste răbdare când este supus unor atacuri fără scrupule. 


385 


ION ILIESCU 


În al doilea rând, în ciuda unor reproșuri, eu cred că sunt, totuşi, un 
om deschis — deschis spre dialog — și am manifestat întotdeauna 
încredere în oameni. Asta a fost, poate, și o slăbiciune a mea, pentru 
că, deseori, această încredere nu mi-a fost răsplătită cum se cuvine și, 
în fine, cred că sunt și am manifestat în toată viața mea cinste, corecti- 
tudine, integritate şi verticalitate. Și sper să-mi păstrez aceste trăsături. 

Reporter — Domnule preşedinte, în perioada regimului ceaușist 
se spunea în rândul cetățenilor, nu de puține ori, că problemele noastre 
interne... Cu alte cuvinte, când nu era mâncare, apărea un articol des- 
pre agresiuni teoretice, să spunem, istorice în diverse ziare şi reviste, 
mutând atenția către altceva, cu alte cuvinte. Credeţi că și acum este 
la fel? Ce credeți despre naționalism și extremism, în această proble- 
mă? Dacă-mi permiteți, v-aş mai pune în această serie câteva proble- 
me. Este aceasta o problemă reală sau e doar o diversiune? De fapt, 
am mai spus asta, cine face aceste manevre, dacă consideraţi că ele 
există şi ce ați făcut dumneavoastră, ca președinte, să le opriţi? 

— Deci, aş detaşa din întrebările pe care le-aţi formulat, câteva 
elemente. În primul rând, despre naționalism. Eu cred că există un 
sentiment curat, de demnitate naţională, de dragoste, devotament față 
de patrie. Este un sentiment generos care merită stimulat, încurajat. 
Există, așa cum aţi menţionat, și manifestări de extremism naţional, 
de exclusivism naţional, de șovinism național. Ceea ce putem constata 
din toată istoria, a noastră și a altora, este că, de regulă, aceste mani- 
festări apar — şi cred eu, nu întâmplător — în momente de criză, de 
Criză a societăţii, de criză economică, de criză socială, de criză politică 
Și, pe bună dreptate, că ele sunt şi speculate, sunt și utilizate de anu- 
mite forţe interesate în folosirea sentimentelor naționale, în scopuri 
diversioniste și în lupta politică. Eu cred că ne aflăm în faţa tuturor 
acestor fenomene și cred că problema maghiară este exacerbată cu 
bună știință şi alimentată, ca atare, de o serie de forțe extremiste din 
interior, dar şi de unele forțe interesate din exteriorul țării noastre. Şi, 
precum vedem, ea, de fapt, vizează nu numai România, ci și alte țări 
în care această problemă apare. De aceea, nu pot să nu o conectez la 
o campanie concertată, dirijată din acest punct de vedere . Şi ceea ce 
putem constata este că, întotdeauna, extremismele se alimentează, 

deci, totdeauna apar reacții simetrice de cealaltă parte. Niciodată nu 
am aprobat, nu am aderat la sentimentele și manifestările extremiste. 
Am considerat — şi istoria țării noastre este o probă, din acest punct 
de vedere — că oamenii pot convieţui. Istoria ne-a așezat pe aceste 
locuri şi oamenii simpli au convieţuit împreună, de regulă, fără pro- 
bleme. Au fost incitate suspiciunile şi lipsa de încredere reciprocă sau 
chiar ura, de către forţe politice interesate. Eu cred că, aşezând viața 
noastră pe baze temeinice, rezolvând problemele de fond, economice, 
sociale, aşezând viaţa politică pe o bază normală, democratică, putem 
să depăşim aceste lucruri, să stăvilim, să stăpânim asemenea opțiuni 
şi manifestări. Aceasta nu poate fi decât în interesul țării, în interesul 
poporului român, în interesul tuturor cetăţenilor români, indiferent de 
naționalitate. Și eu cred că evoluţia democratică a societății româneşti 
trebuie să ducă spre o asemenea consolidare a relațiilor de bună 
convieţuire între toţi cetăţenii țării. 

Reporter — Domnule președinte, dintre toți candidații, dumnea- 
voastră aveţi experiența politică cea mai bogată, atât înainte, cât şi 
după decembrie 1989. Consideraţi că exercițiul acesta al puterii într-o 
economie centralizată, cu un partid unic la putere, v-a fost utilă în 
noile condiții şi în ce fel? 

— Nu atât experienţa acumulată în contextul dominaţiei unui 
partid, dar experienţa de viaţă, experienţa concretă, contactul viu cu 
oamenii, cunoașterea problemelor de ansamblu sau din diversele sec- 
toare de activitate. O asemenea experienţă nu poate fi decât utilă, în 
orice condiții. Cu atât mai mult, în contextul actual al unei perioade 
deosebit de complicate, de diticile, tranziţia de la o economie centra- 
lizată, etatizată, spre o economie de piață presupune și cunoştinţe, 
presupune pricepere, dar presupune şi experienţă. Eu cred că orice fel 
de experiență acumulată în cursul vieţii trebuie valorificată în aseme- 
nea momente, iar, în ceea ce mă privește, când mă refer la o serie de 
aspecte din diverse domenii ale vieţii sociale, economice, vorbesc nu 
numai din auzite sau din lecturi, ci, deseori, mă sprijin pe o cunoaștere 
nemijlocită a faptelor, a problemelor, a oamenilor, a trăirilor lor, a 
dificultăţilor lor, a problemelor pe care le ridică viaţa în general. Şi 
eu cred că aşa ceva nu poate fi decât benefic pentru un om cu răs- 
punderi politice. 

Reporter — În timpul primului dumneavoastră mandat a început 
şi procesul de reformă. Câţiva telespectatori ne întreabă dacă sunteți 
mulțumit de modul în care a debutat și de primele rezultate care se 
văd. Alții întreabă cine se face vinovat de excesele și de rezultatele 
negative pe care le văd ei în acest început de reformă şi aici se adaugă 
ce ați făcut dumneavoastră, ca preşedinte, pentru a împiedica lucrurile 
să se dezvolte de o natură negativă. 

— Desigur, e singura întrebare de mare amplitudine, care nece- 
sită o analiză de esenţă, mai largă. În primul rând, aș începe cu o apre- 
ciere. Ne aflăm într-un proces de tranziție. Tranziţia este inevitabilă și 
ireversibilă. Tranzitia de la vechiul sistem, și politic și economic, de 
la sistemul centralizat al economiei naționale etatizate și trecerea spre 
o economie de piaţă este un proces care nu mai poate fi dat înapoi. 
Deci, orice fel de iluzii şi de încercări, de a mai readuce în actualitate, 
în practică, structuri, practici, mecanisme care funcționau în vechiul 
sistem de economie centralizată nu mai au sens. Așa ceva nu mai este 
posibil. Reforma economică şe impune. În legătură cu evaluarea 
mersului de până acum al reformei, am mai spus de câteva ori acest 
lucru. Începusem cred eu destul de bine, pe o bază metodologică, care 
însă putea să fie mai bine fundamentată. Adică, la începutul lui 
ianuarie, am intervenit chiar direct, discutând cu academicianul 
Postolache, ca, împreună cu colectivul de la Institutul de Cercetări 
Economice, să se inițieze o asemenea acţiune. S-a lucrat la o schiță a 
tranziției spre economia de piaţă. A fost o operă utilă și valoroasă. S-a 
pornit de la o radiografiere a societății românești, a crizei care carac- 
teriza societatea şi economia românească la finele anului 1989. Pentru 
că economia românească intrase într-o criză de sistem, într-o criză 
profundă care a şi generat, de altfel, situaţia critică care a condus la 
explozia socială din decembrie 1989. Deci, pornind de la o radiogra- 
fiere a blocajelor specifice economiei centralizate, s-a încercat, în 
această schiță să se creioneze căile posibile, alternativele posibile de 
promovare a tranziției spre economia de piaţă. Acest material, într-un 
fel, a slujit fundamentării primului program de guvernare, al guver- 
nului care s-a născut după alegerile din mai. Din păcate, guvernul a 
părăsit această cale a analizei continue, a fundamentării pe mai 
departe a unui program coerent și a eșalonării priorităților care să nu 

priveze statul de toate pârghiile necesare specifice tranziţiei, și să-i 
asigure rolul care i se cuvenea și i se cuvine. Toată experienţa mon- 
dială, chiar în ţările cu o economie de piață matură, demonstrează că 
statul are rol activ în gestionarea și în reglarea proceselor macro- 
economice și în urmărirea modului în care se integrează, se inter- 
conectează economia națională la economia mondială. Spre aşa ceva 
trebuie să tindem şi noi. În plus, în faza actuală, statul este proprietar 
al celei mai mari părți a avuţiei naţionale, al capitalului social de care 
dispune economia noastră, deci, el nu se poate desprinde de acest rol 
de proprietar şi de exercitarea rolului corespunzător. Din acest punct 
de vedere, mi se pare că, în mod greșit, s-a pornit de la o viziune care 
nu ţine seama de realitatea mondială şi de experiența mondială. Pri- 
vind funcţiile şi rolul statului, în această privință, s-a mers pe o linie 
simplistă şi diletantă, de a scoate statul din acest mecanism al pro- 
movării tranziţiei și a reformei. 

În același timp, nu putem să nu constatăm că, totuşi, în acești doi 
ani de zile s-au făcut destul de multe pentru a fundamenta procesul 
reformei, mai ales pe bază legislativă, că s-au luat o serie de măsuri 
instituționale, dar cred că au lipsit şi lipsesc coerenţa necesară, eșalo- 
narea priorităților, iar statul și guvernul sunt private de aceste pârghii 
absolut obligatorii pentru această perioadă. Este o chestiune care va 
trebui corectată. În perioada următoare, eu am sugerat, în programul 
pe care l-am prezentat ţării, elaborarea unei strategii naționale pentru 
dezvoltarea economică în perspectivă, la care să fie angrenate toate 
forțele capabile să concure la un asemenea program şi care să aibă ca 
o primă etapă măsurile imediate cu care guvernul se va confrunta în 
toamna şi iarna acestui an, în anul 1993 şi primii patru ani, care vor 
trebui să marcheze stoparea declinului, ieşirea din criză și asigurarea 
relansării economiei naţionale. 

Reporter — Domnule preşedinte, vă mulțumesc. Timpul, din pă- 
cate, s-a scurs. Mai avem foarte multe întrebări și pentru dumnea- 
voastră ca şi pentru ceilalți candidați. Rămâne ca în următoarele 
emisiuni să continuăm cu aceste răspunsuri. Încă o dată vă mulțumesc 
pentru prezența în studioul 1 al Televiziunii. 

7. „ESTE DATORIA NOASTRĂ COMUNĂ 
SĂ CONSOLIDĂM PROCESUL DE STABILIZARE, 
DE ASIGURARE A LINIŞTII INTERNE“ 
— emisiune radio, 15 septembrie 1992 — 


La 15 septembrie, în cadrul emisiunii radio „Candidaţii la funcţia 
de Preşedinte al României, în fața națiunii“, a fost rândul meu de a 
oferi răspunsuri întrebărilor adresate, prin telefon, de către ascultătorii 
postului național de radio: 


Ileana Preda, Galați — Legea electorală stipulează sancțiuni pri- 
vind atacul jignitor şi grosolan adus la adresa liderilor politici. Insi- 
nuările pe diverse aspecte privindu-l pe domnul Iliescu nu sunt com- 
bătute. De ce? 

— Întrebarea dumneavoastră exprimă, cred eu, o îngrijorare justi- 
ficată din partea opiniei publice, în legătură cu apariţia acestor feno- 
mene, fie în presa scrisă, fie în manifestări publice, în acțiuni de 
stradă. Astăzi am aflat de un fapt deosebit de grav: candidatul la 
Preşedinţie, domnul Gheorghe Funar, a fost agresat la Timişoara de 
grupuri de elemente dezlănțuite. În primul rând, este o întinare a 
memoriei eroilor Timișoarei și cred că cetăţenii Timişoarei ar trebui 
să fie indignaţi de asemenea manifestări. În al doilea rând, cred că este 
și răspunderea politică a formațiunilor care patronează asemenea 
grupuri violente. Mi s-a spus, din ştirile care au apărut, că aceștia au 
manifestat sub egida şi lozincile Convenţiei Democratice şi a 

candidatului acesteia. Cred că revine o răspundere deosebită şi admi- 
nistraţiilor locale, și organelor de ordine publică; față de asemenea 
manifestări se impune aplicarea severă a legii. Este flagrant că — 
lucru constatat, de altfel, în ultima vreme — în timp ce toate adunările 
şi manifestările Convenţie: Democratice se bucură de respectul celor- 
lalți parteneri politici — nu am auzit de cazuri de agresare a vreunei 
manifestări a CD şi nu cred eu că, în localităţile prin care a circulat 
domnul Emil Constantinescu, nu sunt şi cetățeni care să împărtă- 
şească şi alte opinii, dar se manifestă respect din partea acestora — 
sunt frecvente cazurile în care adepții şi susținătorii CD și ai partidelor 
componente se manifestă violent la adresa altor formaţiuni politice şi 
apelează la asemenea acțiuni. Este, de fapt, o perpetuare a unor 
practici din 1990, când s-a recurs la asemenea metode, care nu au fost 
în favoarea celor care le-au utilizat. Cred că se impune şi o anumită 
concluzie, ce trebuie trasă din experiența confruntărilor electorale 
trecute. . 

Aş mai spune câteva vorbe şi despre violenţa verbală practicată 
în presă, despre lipsa de corectitudine, despre vehicularea unor ne- 
adevăruri, calomnii, defăimări. De exemplu, când m-am întors din 
Spania, la noi era o mare dezbatere politică, ce continuă încă, în jurul 
unui proiect de lege pentru penalizarea aspră a actelor de defăimare 
prin presă; este o întreagă discuţie în jurul acestei chestiuni. Toate 
statele îşi iau măsuri de autoapărare a societății împotriva lipsei de 
responsabilitate în vehicularea neadevărurilor prin mijloacele de 
comunicare în masă, prin presă, urmărind introducerea unei note de 
decență. Peste tot, în campania electorală, sunt confruntări, sunt 
manifestări diverse de exprimare a opiniilor, a opțiunilor diferite ale 
oamenilor, dar se iau măsuri pentru a asigura demnitatea oamenilor, 
decenta necesară acestor manifestări. Din păcate, starea de criză prin 
care trece societatea noastră se reflectă şi prin asemenea ieşiri; unii 
înțeleg libertatea de expresie ca eliminare a oricăror criterii de de- 
cenţă, de simţ al măsurii, de răspundere, și aș vorbi mai ales de răs- 
punderea gazetarului, care vehiculează un asemenea instrument 
puternic, ce influențează opinia publică, cum sunt publicaţiile sau alte 
mijloace de informare. Stima şi respectul pentru semeni ar trebui să 

fie o regulă a decenţei, a comportamentului, a relaţiilor civilizate 
într-o societate democratică. Unii chiar consideră act de mare curaj 
atacarea mai ales a persoanelor cu răspundere în stat şi, îndeosebi, 
atacarea şefului statului; ăsta nu este nici un fel de curaj, atunci când 
ştii că nu urmează nici un fel de consecință. Aș fi vrut să-i văd pe 
acești „curajoşi“ atunci când asemenea acte ar fi fost reprimate! Or, 
acum, au devenit curajoși tocmai cei care stăteau cândva la umbră şi 
se ascundeau prin colțuri. Toate aceste manifestări sunt o expresie a 
lipsei unei culturi politice şi, uneori, a celor şapte ani de acasă; pentru 
unii, desigur. Eu sper în maturizarea societății românești, în respin- 
gerea, de către opinia noastră publică, de către cetăţenii țării, a unor 
asemenea comportamente antisociale. 

Subliniez încă o dată răspunderea politică ce revine partidelor 
politice angajate în cursa electorală, pentru a da o notă de decență 
tuturor manifestărilor publice. De asemenea, cred că este de datoria 
comunității gazetarilor de a impune, în general, în presă, o ținută 
demnă din partea tuturor colegilor de breaslă, pentru că asemenea 
ieşiri necontrolate dăunează prestigiului general al presei și al comu- 
nităților gazetărești, al profesioniştilor presei noastre. Şi este, cred, o 
datorie de autoapărare chiar a presei, pentru oglinda pe care o repre- 
zintă toate aparițiile în faţa opiniei publice. Pe viitor, cred că va trebui 
să ne gândim și la măsuri legislative, de apărare a societății împotriva 
tuturor actelor de încălcare a bunelor moravuri din societate. Cred că 
viitorul Parlament va reflecta asupra acestui lucru. 

Mi s-a făcut o observaţie în legătură cu toleranța excesivă din 
parte-mi. Unii mi-au spus că acesta este și un semn de slăbiciune, iar 
eu am spus că este relativă această critică, această slăbiciune. În pri- 
mul rând, să ne uităm la conjunctura în care ne-am dezvoltat în aceşti 
doi ani de zile. Eu cred că toleranța și răbdarea dovedesc, poate, tărie 
morală din parte-mi. Altminteri, când am avut izbucniri, reacții, au 
fost imediat speculate, iar tolerantul, blândul și răbdătorul Iliescu a 
devenit, dintr-o dată, candidat la figură de dictator şi de om care ape- 
lează la mijloace brutale, violente. Mi s-a atribuit chiar faptul că aş fi 
agresat eu un gazetar. Deci, vedeți cât de relativă este această apre- 
ciere. Dar pe fond, cred că este corectă această constatare. Asta nu 

înseamnă însă că am de gând să renuţ la calm, la moderație, echilibru 
şi toleranță — necesare într-o dezvoltare democratică a societăţii 
noastre. 

Petre Manolache, pensionar, Bucureşti — Într-un stat democratic, 
liniștea internă este factorul cel mai important. În cei doi ani după Re- 
voluţia din decembrie 1989, dintre ţările foste socialiste, țara noastră 
a fost confruntată ceva mai mult cu tulburări stradale, ceea ce a dus la 
concluzia că acestea au avut drept cauză o criză de autoritate. Aţi fost 
în această situație? Și dacă da, s-au tras învățăminte, s-au luat măsuri 
pentru a fi înlăturate pe viitor asemenea manifestări, în măsura 
posibilităților? 

— În primul rând, aș aprecia corect ceea ce aţi spus, liniştea inter- 
nă este un element important pentru dezvoltarea noastră democratică, 
pentru abordarea și rezolvarea problemelor grele de natură economică 
şi socială cu care se confruntă societatea românească. În legătură cu 
aprecierea situaţiei generale din societatea noastră, v-aş ruga să facem 
împreună o retrospectivă comparativă a modului în care au evoluat 
lucrurile la noi şi în ţările vecine. 

Spre deosebire de vecini, noi am avut o Revoluţie violentă, o 
răsturnare bruscă a vechilor structuri ale statului totalitar, care nu a 
fost lipsită de jertfe grele în mai multe localităţi ale țării. Perioada care 
a urmat, de structuri provizorii ale statului, a fost, la rândul ei, marcată 
de multe tensiuni, tulburări stradale, conflicte — unele sângeroase, 
cum au fost cele de la Târgu Mureș, şi din perioada 13-15 iunie, din 
București. Dacă ne uităm în urmă, dacă privim situația actuală și tot 
mersul țării noastre în acești doi ani și jumătate, aproape trei ani, în 
momentul de față România prezintă, totuşi, un spaţiu de mai multă 
stabilitate, de mai mult echilibru, în ciuda greutăților economico-so- 
ciale cu care se confruntă și care constituie surse de tensiune. Aș 
spune chiar, în ciuda celor menţionate la răspunsul privind prima 
întrebare — referitor la evenimentul de la Timișoara, de astăzi — cred 
că şi campania electorală din acest an este marcată de mai multă mo- 
deraţie şi de mai multă decenţă faţă de ceea ce era acum doi ani de 
zile. Deci, din acest punct de vedere, eu cred că este o evoluție care 
merită să fie consemnată. În timp ce țări vecine nouă, care au cunoscut 


393 


ION ILIESCU 


o trecere mai lentă, mai moderată — „revoluţie de catifea“, cum se 
spunea, privind evenimentele din Cehoslovacia, de exemplu — au 
cunoscut o creştere, în timp, a stărilor tensionale, mergând până la 
fenomene grave, de destrămare statală sau război civil. Acest lucru 
este remarcat și de observatorii străini şi de interlocutori la nivel înalt, 
şefi de stat și de guvern cu care am dialogat în ultima perioadă. Este 
adevărat că unele fenomene de care s-a vorbit până acum au fost gene- 
rate de o veritabilă criză de autoritate, care s-a creat prin destrămarea 
unor structuri de stat şi prin efectele asupra stării de spirit a factorilor 
de ordine, a organismelor învestite cu asemenea atribuțiuni în so- 
cietate. Dar, eu cred că am făcut un pas înainte și cred că este datoria 
noastră comună, a tuturor şi în primul rând a forțelor politice implicate 
în actuala campanie electorală, a celor ce vor căpăta răspundere în 
organele supreme ale statului, a întregii societăţi, să facem eforturi 
pentru a consolida acest proces de stabilizare, de asigurare a liniștii 
noastre interne. | 

Fără îndoială că nu este uşor, intrăm într-o perioadă cu mari 
dificultăţi economico-sociale, dar, tocmai pentru rezolvarea lor, asi- 
gurarea acestei stabilități, a echilibrului, a liniștii interne este absolut 
necesară pentru imaginea noastră în afară și, de asemenea, pentru 
încurajarea partenerilor noştri, atât în ceea ce priveşte relaţiile noastre 
politice, dar mai ales pentru dezvoltarea relațiilor noastre economice 
internaționale. De aceea, apreciez această întrebare şi preocuparea pe 
care o creează această problemă generală pentru toți membrii socie- 
tății noastre. 

Mircea Sorin, inginer, București — Într-o intervenție televizată, 
într-un sat din Oltenia, la o întrunire electorală, domnul Caius Traian 
Dragomir a spus celor prezenți că, în cazul unei victorii a conserva- 
torilor — adică, în opinia sa, a FDSN și a domnului Iliescu —, țăra- 
nilor li se va lua pământul. Mai mult, în „Curierul Naţional“ de astăzi, 
31 august, un țăran dintr-un sat prahovean mărturisește că a semnat 
pentru Caius Traian Dragomir la Preşedinţie, pentru că, dacă vine 
Iliescu, acesta îi va lua pământul înapoi. Vă rog să comentaţi acest 
lucru. V-aș ruga să explicați motivul pentru care ați lipsit la şedinţa 

Birourilor permanente și să ne spuneți cum apreciați reacția celorlalți 
candidați. 

— În legătură cu prima întrebare. Sigur, eu înțeleg, într-o cam- 
panie electorală fiecare caută să-şi pledeze propria cauză, apelează la 
tot felul de argumente şi mijloace, pentru a prezenta, într-o lumină 
mai puţin favorabilă, contracandidaţii. În cazul menţionat de dum- 
neavoastră, este evident vorba de lipsă de bună-credință, de lipsă 
chiar de scrupule și corectitudine din partea domnului Caius Traian 
Dragomir — dacă a făcut asemenea afirmaţii — care reprezintă un 
neadevăr flagrant, pe care țăranii, cel puţin cei cu care m-am văzut, şi 
m-am văzut cu un număr mare de țărani, din diverse zone ale țării, îl 
înțeleg mult mai bine. Toată lumea ştie — și țăranii au receptat acest 
lucru încă de la începutul anului 1990 — că Iliescu a fost cel care a 
semnat Decretul-lege 42, cu atribuirea unei jumătăţi de hectar tuturor 
membrilor cooperatori. De asemenea, în legătură cu Legea funciară, 
în ciuda unor aprecieri, rezerve şi reţineri care s-au exprimat privind 
conţinutul acesteia, totuși, ea a repus în drepturi de proprietate pe toți 
cei care au intrat cu pământ în cooperative, inclusiv pe moştenitorii 
acestora. Şi am promulgat-o, după cum se ştie, fără nici un fel de 
obiecţiuni. Eu am vorbit despre două elemente. În primul rând, tocmai 
despre întârzierea procesului de punere în folosinţă a tuturor noilor 
proprietari, lucru care se reflectă și în modul în care s-au efectuat 
lucrările agricole, anul trecut și anul acesta, şi, apoi, despre greutăţile 
cu care se confruntă micii proprietari pentru lucrarea pământului, da- 
torită lipsei mijloacelor financiare, a mijloacelor mecanice, a asisten- 
tei tehnice, lucru care, de asemenea, constituie o mare problemă. Şi, 
în toate dialogurile pe care le-am avut, ţăranii au vorbit despre acest 
lucru. Asta impune două elemente: sprijinul necesar din partea sta- 
tului pentru noii proprietari, ca să poată efectua toate lucrările la timp 
şi în bune condițiuni, şi felul în care proprietarii înșiși, țăranii, se auto- 
apără în fața acestor greutăţi. Altminteri, se repetă istoria anilor '20, 
când cei ce au fost împroprietăriți, după primul război mondial, au 
pierdut pământul după mai puţin de 10 ani de zile, datorită lipsei 
mijloacelor financiare, pe seama creșterii marii proprietăţi la sate. 

Istoria se poate repeta dacă țăranii nu vor fi ajutați şi nu se vor 
autoajuta. Din acest punct de vedere, am văzut multe exemple de 
asociere liberă a țăranilor, care le permite să facă față acestor difi- 
cultăți, se apeleze la sprijin din partea statului, atât prin credite, cât şi 
prin asistență tehnică de specialitate sau prin realizarea unor relaţii 
contractuale cu unități puternice, care pot să-i sprijine. lar, pe de altă 
parte, foarte mulţi țărani critică faptul că unii din cei care au primit 
pământ nu şi-l lucrează, nu sunt oameni din sat, nu vin să-și lucreze 
pământul. Din acest punct de vedere, legea prevede ca, după primul 
an, să fie penalizaţi toţi cei care nu-şi lucrează pământul pe care l-au 
primit şi, după al doilea an, să li se retragă pământul, acesta urmând să 
fie redistribuit celor care-l lucrează. Viitoarele organe de stat sunt 
datoare să aplice legea în toate prevederile sale. 

Eu m-am pronunțat în sprijinul acestei idei. De astă dată nu va fi 
de vină statul, și nu voi fi niciodată pentru intervenţia brutală a statu- 
lui, cum o făcea în trecut. Asocierea liberă a ţăranilor nu are nimic 
comun cu colectivizarea forțată. Această asociere este o practică mai 
generală, cu rădăcini în istorie, pe care o întâlnim în toate țările lumii; 
am văzut în Spania, în Italia, în Franţa și în alte țări avansate ale lumii. 

De altfel, spre surprinderea unor membri ai PNȚ, mi-a căzut 
în mână, zilele acestea, o carte a fostului președinte al PNȚ, Ion 
Mihalache — cartea se cheamă Douăsprezece scrisori către țărani — 
în care, printre altele, într-unul din aceste capitole, într-o scrisoare 
intitulată „Către țărani“ are chiar o asemenea adresare: „Dragi ţărani, 
întovărăşiți-vă în cooperative agricole de producție“. Cred că, dacă 
domnul Caius Traian Dragomir aude aceste cuvinte, o să-l catalo- 
gheze pe Ion Mihalache drept cripto sau neocomunist. Cred că nici 
un țărănist nu crede într-o asemenea apreciere, dar Mihalache vine şi 
cu argumente, de ce anume îndemna țăranii spre asociere. Pentru că 
— spunea el atunci, în 1930 — un ţăran cu două-trei hectare nu poate 
face față eforturilor foarte mari și mijloacelor necesare pentru lucrarea 
pământului. Numai prin asociere — şi dădea exemplul țărilor occi- 
dentale, Olanda, Danemarca — aceștia pot să facă faţă concurenţei 
marii proprietăți și chiar să aibă performanţe superioare. Pentru că 
marii proprietari lucrează cu muncă salariată, în timp ce aici este 

vorba de proprietarii înşişi, care se asociază și au interes superior 
pentru lucrarea şi valorificarea superioară a propriei proprietăţi, a 
propriilor pământuri. Deci, lon Mihalache îi îndemna spre cooperare, 
ceea ce cred că nu duce la suspectarea fostului preşedinte al Partidului 
Țărănesc de înclinații comuniste sau cripto sau neocomuniste sau mai 
ştiu eu ce. 

Crihană Vasile, pensionar, Galați — Prima întrebare. Dacă actua- 
lele pensii militare mai prezintă procentul la sută inițial, raportat la 
soldele actuale ale cadrelor militare active. Dacă nu, de ce ? 

Ieșşind victorios din alegerile de la 27 septembrie, veți depune stră- 
duință pentru ca pensiile militare să reprezinte procentul la sută inițial 
calculat, dar raportat la soldele militare actuale? 

Dacă în condiţiile actualei rate a inflației întrevedeţi o reformă sau 
stabilizare monetară în următorii doi-trei ani. 

Onu Sima, pensionar, Bucureşti — Domnul preşedinte Iliescu are 
în vedere îmbunătățirea concretă a stării materiale a pensionarilor? În 
discuţia Parlamentului s-a pus legea pensiilor avocaţilor, neținând 
seama de ceilalți pensonari. Va fi pusă în discuţie o nouă lege a pen- 
siilor? Și când? S-a făcut şi un calcul privind starea materială a celor 
pensionați de boală? 

Reporter — Eu am sentimentul că ne-am grăbit puţin. Întrebarea 
domnului Mircea Sorin din Bucureşti comporta și un al doilea aspect. 
Era vorba de lipsa la şedinţa Birourilor permanente. 

— Este foarte simplă această chestiune şi, de altfel, am și răspuns 
public. În primul rând, eram legat de nişte obligaţii protocolare. Pri- 
meam, în dimineaţa respectivă, doi ambasadori pentru rămas bun şi 
aveam programat, încă mai demult, un interviu pentru Televiziunea 
bavareză şi echipa era în București. Am fost, deci, obligat să rămân 
și să îndeplinesc aceste obligaţiuni. În al doilea rând, nu era obliga- 
torie prezenţa candidaţilor, reuniunea respectivă nu era a candidaţilor, 
ci era a Birourilor permanente ale celor două Camere, împreună cu 
reprezentanţii Televiziunii și ai Radioului, pentru repartizarea tim- 
pilor de emisie, la care candidaţii erau invitați. Deci, nu era întrunirea 
candidaților, ci li se dădea această posibilitate, să vină personal sau 
prin reprezentanţi, să asiste la repartizarea timpilor de emisie. Asta a 

fost interpretarea mea şi a organizatorilor acestei întâlniri. Deci, nu 
am înțeles reacția, la timpul respectiv, a altor parteneri, punând 
aceasta pe seama „aroganţei“ lui Iliescu, care „nu a vrut să se coboare 
la acest nivel și să fie prezent la astfel de reuniune“. Nu are nimic de-a 
face cu aroganta, ci era legată de o chestiune foarte practică. 

Reporter — După aceste precizări, cred că putem trece la cele 
două întrebări, de fapt patru. 

— Eu cred că sunt legate între ele, aceste întrebări, și cred că sunt 
justificate. De-a lungul vremii, pensiile, ca mod de calcul, au evoluat 
ŞI s-au creat discrepanțe mari între cei care au ieșit la pensie cu ani în 
urmă şi cei care au ieşit la pensie în ultima vreme. lar pensionarii sunt, 
totuși, categoria de oameni cu veniturile cele mai reduse, care suportă 
cel mai greu șocul inflației, al prețurilor tot mai ridicate. Problema 
ridicată, în legătură cu necesitatea unei revizuiri a întregului sistem 
de pensii și înlăturarea acestor discrepanțe, mi se pare justificată; indi- 
ferent de perioadă, de data ieșirii la pensie, trebuie să existe un criteriu 
unic de calculare a pensiilor și, astfel, să se înlăture aceste inegalităţi. 
Cred că această observaţie trebuie reținută ca atare şi, de altfel, am 
mai ridicat această problemă cu alt prilej, spunând că viitorul guvern 
şi Parlamentul trebuie să revizuiască tot sistemul de pensii şi să în- 
lăture aceste surse de inegalitate. 

Neagu Constantin, Hârlău, județul Iaşi — Am trei întrebări. Se va 
ajunge vreodată să se respecte legile țării de către toți cei ce trăiesc în 
această țară? Se va ajunge vreodată să se stârpească din rădăcini 
corupția în România? Va ajunge România în situația de a nu mai im- 
porta produse agroalimentare, în special cereale? În cazu! în care veți 
fi reales în funcția de preşedinte, ce măsuri veți lua pentru preîntâm- 
pinarea acestor greutăți ce apasă oamenii de rând? 

— De fapt, sunt două categorii de întrebări. Una se referă la 
corupție și cealaltă la importul de produse agroalimentare. 

În primul rând, aș dori să împărtășesc îngrijorarea dumneavoastră 
faţă de acest fenomen cu care se confruntă societatea românească: 
creşterea corupției, în forme cât mai diverse. Pe lângă multiple alte 
greutăți, inerente — unele dintre ele — acestei perioade de tranziţie 
— blocaje economice, reducerea producţiei industriale şi agricole, 

inflație, şomaj — , corupția, îmbogățirea unora pe seama statului, pe 
seama societății, folosindu-se chiar de greutăţile prin care trece so- 
cietatea (lipsa de produse de pe piață, de exemplu) sau folosindu-se 
de poziţiile care le au în aparatul administrativ de stat sau economic, 
creează o stare generală, pe care o înțeleg foarte bine, de nemulțumire 
și chiar de revoltă. S-au găsit și oameni care teoretizează această 
chestiune, prezentând corupția ca un fenomen inevitabil, ba chiar, mai 
mult, se spune că, în fond, corupţia este prezentă în mai toate statele 
avansate, civilizate, şi, drept urmare, ar trebui să nu ne neliniștească 
apariţia anumitor forme de corupţie, ci, din contră, să ne creeze sen- 
timentul că ne îndreptăm spre calea cea bună, că pășim spre lumea 
civilizată, spre ţările dezvoltate, că intrăm în Europa, inclusiv pe calea 
dezvoltării şi diversificării corupției. Sunt categoric împotriva unor 
asemenea teorii și mai ales a fenomenului ca atare. 

În ceea ce priveşte corupția la noi, aş putea să constat două cauze. 
Pe de o parte, constat forme de corupţie care țin de năravuri mai vechi, 
care erau legate de putere. Puterea generează corupție şi, în trecutul 
nu prea îndepărtat, asistam la fenomene de corupție legate de favo- 
ritism, nepotism, de folosirea puterii sau de privilegiile unora care se 
învârteau în jurul puterii. A doua sursă a corupţiei este banul, la unii 
chiar se îmbină setea de putere cu setea de avere. Iar îmbinarea acestor 
două surse duce la manifestări dintre cele mai grotești, ale unor cazuri 
de corupție. Aș vrea să reamintesc, mai ales membrilor FSN, că în 
vara anului 1990, după instalarea mea ca președinte, pe baza preve- 
derilor Constituţiei, a trebuit să mă retrag din funcția de preşedinte al 
FSN-ului. Am urat atunci membrilor FSN și militanților săi să trans- 
forme această formațiune politică în „partidul incoruptibililor“, 
prevenind asupra faptului că faza în care intrăm va genera fenomene 
noi de corupție. Din păcate, cei ce au rămas la conducerea acestei 
formaţiuni s-au folosit, unii dintre ei, de posturi guvernamentale 
pentru propria propăşire, îmbogăţire a familiei, a prietenilor, pentru 
clientelism politic. Nu este adevărat că proliferarea corupţiei este 
obligatorie şi inevitabilă pe măsură ce ne vom îmbogăţi, pe măsură 
ce ne vom dezvolta din punct de vedere economic. Aş putea spune 
chiar că, în materie de legislație, am avea chiar de învăţat de la o serie 


399 


ION ILIESCU 


de alte state. Dacă luăm chiar exemplul Statelor Unite, țara cea mai 
bogată a lumii, aceasta are o lege foarte severă împotriva mitei și a 
corupției funcționarilor de stat. Spun aceasta pentru că am și propus 
— şi voi insista în cazul în care voi avea asemenea răspunderi — 
pentru elaborarea unui statut al funcționarilor de stat, al funcționarilor 
publici, care să prevadă, în primul rând, criteriile de angajare pe baze 
strict profesionale, pe lungă durată, să-i facă independenţi de fluctua- 
ţia politică din ţară, de schimbarea miniștrilor, să spunem — cum vine 
un ministru de la un alt partid, se schimbă toată echipa guverna- 
mentală, aparatul de stat; aparatul din ministere trebuie să aibă stabi- 
litate și să nu fie dependent de schimbările ce au loc la vârf, la nivelul 
miniștrilor și secretarilor de stat. În același timp, să aibă siguranță, 
stabilitate, bazate pe criterii strict profesionale. În al doilea rând, se 
impune o salarizare decentă, care să înlăture tentația mituirii. Şi, în al 
treilea rând, declararea și controlul averilor funcționarilor de stat, a 
tuturor demnitarilor de stat. Am propus acest lucru şi la lansarea 
campaniei electorale. Personal, sunt gata să răspund unei asemenea 
chestiuni. Şi cred că toţi candidaţii actuali la funcţia de președinte, 
precum și viitorii parlamentari trebuie să își declare averile, urmând 
să asigurăm introducerea unui sistem de control asupra averilor 
tuturor acestora. Pentru conducătorii de unități economice cu capital 
de stat, cred că, de asemenea, trebuie stabilite niște reguli mai precise 
în legătură cu angajarea, tot pe bază de contract; statul trebuie să-și 
exercite, din acest punct de vedere, funcţia sa de proprietar şi să 
verifice pe mâna cui se află gestionarea unităților care reprezintă 
proprietatea statului. Iar salarizarea acestora să fie direct condiționată 
de performanţele economice ale întreprinderilor pe care le conduc. 
De aceea, sunt perfect de acord în legătură cu ceea ce s-a spus despre 
aceste fenomene de corupție. 

În legătură cu importul de produse agroalimentare, este rezultatul 
unor dereglări care s-au produs în activitatea agriculturii noastre și a 
situației producţiei agricole. De aceea cred, aşa cum spuneam şi la 
prima mea apariţie la Televiziune, și în programul pe care l-am 
publicat, agricultura trebuie să devină una din priorităţile naționale, 
pentru ca în următorii ani — sprijinind toate formele de organizare, 

de la micul proprietar, asociaţii, alte forme, societăți comerciale cu 
capital mixt, pe bază de acţiuni ș.a.m.d. — să realizăm o redresare a 
agriculturii. Mi se pare că este posibil acest lucru, ca, în doi-trei ani 
de zile, agricultura să devină o ramură dinamică a economiei naţio- 
nale, care să asigure, în primul rând, o bună aprovizionare a populației 
şi chiar să asigure excedente pentru export. 

Mitu Elena, șomer, București — Ce speranțe de viață le dați 
şomerilor şi celor ce au ieşit din şomaj, bătrânilor şi bolnavilor? 

— Ridicaţi o problemă destul de sensibilă. Cred că este una din 
consecinţele grave și un element de șoc deosebit al acestei perioade 
de tranziţie și al crizei economice prin care trecem. Fără îndoială că 
această situație, a pierderii locului de muncă, creează o situaţie deo- 
sebit de dificilă. Şomajul afectează toate categoriile de oameni, dar, 
după cum am constatat, tineretul şi mai ales femeile sunt deosebit de 
afectate de acest fenomen Și, sigur, suferă foarte mult familia cu mulți 
copii. De aceea, mi se pare că, în cadrul programului guvernamental 
pentru ieșirea din criză, care trebuie să devină obiectivul principal al 
viitorului guvern și care trebuie să se bazeze pe o restructurare de fond 
a programului economiei, este necesar să fie stimulate sectoare capa- 
bile să se redreseze rapid, sectoarele de vârf ale industriei, agricultura 
şi industria alimentară, serviciile — la noi serviciile au fost mai slab 
dezvoltate şi reprezintă un sector în care avem rezerve mari — , turis- 
mul, care prezintă condiţii naturale deosebite şi pentru multe ţări 
europene a devenit una din industriile foarte dinamice. Deci, cred că 
avem condiţii bune pentru a dezvolta astfel de activităţi care să creeze 
noi locuri de muncă. Sigur că aceste chestiuni sunt conectate și cu alte 
măsuri: eliminarea blocajului economic, stimularea și reactivarea 
investiţiilor proprii, cât şi prin atragerea de capital străin, stimularea 
inițiativei private, a micilor întreprinzători particulari; până acum s-a 
dezvoltat această activitate în domeniul comerțului și de aici a apărut 
şi o anumită reacție negativă față de fenomenele acestea mai margi- 
nale ale comercianților și ale bișniței, cum se spune la noi, care cre- 
ează fenomene oarecum deformate din acest punct de vedere. În 
schimb, sunt şi exemple pozitive, de oameni cu multă inițiativă, care 
creează noi locuri de muncă. Mi se pare că asemenea iniţiative, oame- 

nii cu capacitate și întreprinzători trebuie stimulaţi, trebuie sprijiniți. 
Mergând pe toate aceste linii, sunt posibilități ca, în următorii patru 
ani de zile, să creăm cel puţin un milion de noi locuri de muncă și, 
concomitent, să continuăm procesul de reașezare, de restructurare a 
industriilor, a întreprinderilor existente, să creăm, deci, locuri de 
muncă în activităţi noi, în ramuri care se pot lansa rapid, se pot dez- 
volta și pot crea asemenea activităţi. În special pentru tineri, ar trebui 
elaborat un program deosebit, distinct, referitor la pregătirea, poli- 
calificarea profesională a acestora; pentru șomeri, un program de 
reorientare profesională, în funcţie de noile activităţi care se dezvoltă. 
Este, într-adevăr, una din problemele sociale acute, căreia, viitoarea 
guvernare — Parlament și guvern — va trebui să-i acorde o atenţie 
deosebită. 


8. „MĂ SPRIJINĂ OAMENII LEGAȚI DE MUNCĂ“ 
— „Studio electoral“, Televiziunea Română, 
15 septembrie 1992 — 


Reporter — În cea de a doua parte a ediției noastre, îl avem în 
studio pe domnul Ion Iliescu. Întrebările pe care i le voi adresa vor fi, 
de asemenea, precedate de nişte imagini. 

Valeriu Cristea, critic literar — Am urmărit consternat clipul pre- 
zentat de Convenţia Democratică, făcut parcă anume pentru idioţi, 
căci numai aceștia ar putea, eventual, fi convinși că domnul Ion 
Tliescu a fost un discipol credincios al lui Nicolae Ceaușescu, urmând 
neabătut linia dictatorului, alcătuind împreună cu acesta un tandem 
armonios, cam așa, ca Lenin și Stalin din cunoscutele fotografii, şi 
ele, de altfel, trucate. Unde era Ceauşescu era și Iliescu. Nu se despăr- 
teau o clipă. După cum se vede, unii dintre oamenii noştri politici n-au 
învățat absolut nimic de la o campanie electorală la alta, deși între 
timp au trecut doi ani şi jumătate. Aceeași încrâncenare nedomolită, 
aceeași disponibilitate pentru minciună, cu efect sigur, dar contrar 
celui scontat, aceeaşi greşită aşezare a accentelor: în locul încercării 
de a te pune în valoare, calomnierea oponentului. Falsificând până la 
absurd adevărul, clipul cu pricina, cu „cei doi buni prieteni“ — Ceau- 
şescu şi Iliescu — m-a decis, deşi nu prea obişnuiesc să apar pe micul 
ecran, să risc această intervenţie. 

Pe scurt, câteva mărturisiri, câteva reflecții. Nu o dată, în ultimii 
doi ani, adversari din lumea literară ai preşedintelui țării m-au între- 
bat: „De ce dumneata, care — urmau, de obicei, câteva cuvinte mă- 
gulitoare, poate chiar sincere — eşti de partea lui Iliescu?“ Nu mai 
ştiu ce și cât de bine am răspuns interlocutorilor mei, din cale afară de 
mirați. Știu însă acum ce ar fi trebuit să le răspund: „Ca să-l apăr de 
ura voastră. Fără ura voastră, declanșată ca la comandă încă din 
ianuarie 1990, surprinzătoare, suspectă — căci, până să-i întoarceți 
spatele, l-ați considerat ani în şir o speranță națională — , poate că nu 
m-aş fi băgat, aş fi stat şi eu de-o parte, ca atâția oameni cuminţi, cu 
scaun la cap.“ Am simțit, însă, ca şi în alte împrejurări — cei care mă 
cunosc, o ştiu —, că nu pot rămâne indiferent când se comite o 
nedreptate. Şi se comitea o mare nedreptate! Am simţit că este de 
datoria mea să mă opun acestui subit torent de ură, prea neagră ca sur- 
sele ei să nu fie impure. Cei care şi-au asumat după Revoluţie res- 
ponsabilitatea înveninării spiritelor nu sunt mulți, dar atâţia câţi sunt, 
au știut, ca nişte versaţi activiști ai discordiei, să organizeze ura, să 
găsească mijloacele pentru a-i împrăştia otrava. 

De ce-l urăsc cei care-l urăsc atât de mult? — am mai fost întrebat, 
de un simpatizant al președintelui, de data aceasta. Probabil pentru că 
Ion Iliescu a încurcat socotelile multora. De la marii scenariști şi rea- 
lizatori ai celor mai recente filme de groază ale istoriei contemporane, 
la ultimul veleitar autohton, care a visat într-o noapte că „ce-ar fi să 
conducă el ţara?“, ura e oarbă, întunecă mințile, intensitatea resenti- 
mentelor dă o înșelătoare senzaţie de forță. Astfel, ura devine naivă 
şi ajunge să creadă că poate orice: de exemplu să mintă, şi minciuna 
să prindă. 

Despre clipul Convenţiei Democratice ne-am expus deja părerea. 
Să spunem un cuvânt şi despre așa-zisul incident de la Constanţa. Cât 
tapaj s-a făcut în jurul lui! Preşedintele României agresează un biet 
ziarist! Până la urmă, oricâte strădanii s-au depus, şi s-au depus destu- 
le, pretinsul agresor nu a putut fi dovedit. Oare mai era nevoie de 
dovezi? Oare se poate imagina un neadevăr mai sfruntat? Oare nu este 
evident că lucrurile stau exact pe dos? Că nu președintele strânge de 
gât ziariştii, ci presa turbată, specie care a înflorit sălbatic la noi în 

umbra presei libere, este aceea care-l strânge de gât pe președinte cu 
scopul — exact scopul urmărit, la vremea lui, şi de Ceaușescu — de 
a-l anihila, de a-l scoate din joc? 

Despre adevăratele relații dintre presă şi preşedinte, despre cine 
pe cine agresează, ne putem face o idee citând următorul exemplu: 
„Iliescu simte pericolul pierderii alegerilor“ — crede domnul Radu 
G. Ţeposu. „Nu m-ar mira să se însceneze nişte atentate asupra per- 
soanei președintelui pentru a-i justifica acțiunile nesăbuite. Măcar de 
s-ar împușca de-adevăratelea“, îi urează „camaradul 'Țeposu“ de la 
„Cuvântul“, preşedintelui României. Fără comentarii. 

Cu toate că suportă de aproape trei ani un incredibil bombar- 
dament de răutăţi, insulte, calomnii, preşedintele a dovedit și dove- 
deşte o uimitoare capacitate de neînveninare. E principalul temei pe 
care cred că se poate clădi încrederea noastră în el. Căci, această 
capacitate de neînveninare, de respingere a toxinelor de care vorbeam 
mai înainte, presupune şi este condiționată de toate celelalte calități 
ale sale: realism, înţelepciune, echilibru, onestitate, patriotism curat, 
neagresiv, lipsit de orice urmă de xenofobie, calități care au făcut şi 
fac în continuare din domnul Ion Iliescu omul politic numărul unu al 
momentului istoric actual, calități de care avem mare nevoie în peri- 
oada atât de dificilă a tranziţiei, așezați fiind — și cum suntem — în 
zona de ceară a continentului european, supusă sub ochii noștri, ca în 
joacă, remodelărilor, deloc amuzante, fireşte, pentru noi. 

Reporter — Domnule Iliescu, se vorbeşte mult în presă, şi nu nu- 
mai în presă, despre o anumită izolare a României pe plan interna- 
tional. Care este opinia dumneavoastră, mai ales că vi se atribuie 
această izolare, explicându-se prin faptul că „totul ni se trage de la 
Cotroceni“? 

— În primul rând, despre aprecierea însăși. Cât este ea de realistă? 
Oare despre izolare a României se poate vorbi în această perioadă de 
după decembrie '89? Eu zic că activitatea internaţională a României 
în această perioadă a cunoscut o intensitate fără precedent. Trebuie să 
avem în vedere prezenţa foarte activă a României în viata interna- 
țională, prezenţa la reuniuni de mare importanţă care s-au desfășurat 
în ultimii doi ani de zile — la New York, întâlnirea la nivel înalt 

privind copiii şi sesiunea Organizației Naţiunilor Unite, reuniunea de 
la Paris a Conferinţei pentru Securitate și Cooperare în Europa, sem- 
narea Cartei de la Paris, reuniunea de la Rio a şefilor de stat, privind 
problemele protecţiei mediului și dezvoltării, reuniunea de la Helsinki 
a CSCE, reuniunea de la Istanbul, privind comunitatea Mării Negre 
— şi am citat numai câteva asemenea momente, unde a fost prezent 
șeful statului. Apoi, activitatea în Consiliul de Securitate, desfășurată 
de România în perioada crizei Golfului, relaţiile noastre cu NATO, 
cu Consiliul Europei, negocierile aflate în curs de desfășurare privind 
asocierea României la Comunitatea Economică Europeană, activi- 
tatea diplomatică foarte vie în toată această perioadă, contactele bila- 
terale, vizitele în state importante europene, din Asia, din Orientul 
Apropiat, din nordul Africii, din America Latină. Vorbesc toate 
acestea despre izolare? Este, de asemenea, falsă teza care se suţine de 
către unii, că ar fi monopolul și privilegiul opoziţiei deschiderea spre 
America, Statele Unite și Europa Occidentală, prietenia şi promo- 
varea relaţiilor cu aceste state, ceea ce este, iarăşi, un fals și o eroare. 
Pot fi simpatii politice, asta este peste tot, dar relațiile dintre state se 
bazează pe cu totul alte principii. Relaţiile între state care se respectă 
se construiesc pe bază de egalitate, pe bază de demnitate, de stimă și 
respect reciproc. Ultimele vizite la nivel înalt — întâlniri cu şefi de 
stat, cu şefi de guvern — cred că au subliniat tocmai acest lucru, iar 
precizările făcute tocmai de oameni responsabili de stat, privind chiar 
alegerile din România, au evidenţiat de fiecare dată că ceea ce inte- 
resează este corectitudinea alegerilor și nu rezultatul lor. Rezultatul 
ține de voința, opțiunea poporului român, care nu poate fi decât res- 
pectată de alte state. 

Reporter — Ca fost membru al Partidului Comunist, este de pre- 
supus că sunteți ateu. Se întreabă telespectatorii în ce măsură puteți 
explica prezența dumneavoastră la o serie de manifestări cu caracter 
religios, care infirmă teza ateismului dumneavoastră. 

— La această chestiune am răspuns mai pe larg într-o emisiune 
privind viaţa spirituală. M-am caracterizat nu ca ateu, ci ca liber-cu- 
getător. Dar, în legătură cu această întrebare, aș răspunde printr-o 
parafrază. Cineva a fost întrebat, un om de cultură, dacă este 

credincios. Şi el a răspuns: „Dacă a crede în bine, în frumos şi în ade- 
văr înseamnă a fi credincios, atunci sunt“. Eu aș mai adăuga la aceste 
trei valori fundamentale ale creștinismului toleranța și buna înțelegere 
între oameni. Cred că aceste valori perene, fundamentale ale creştinis- 
mului — care, zic eu, sunt și trăsături caracteristice poporului nostru 
— sunt valori care m-au hrănit încă din anii copilăriei. 

Reporter — O altă întrebare se referă la poziția dumneavoastră în 
ceea ce privește casele naționalizate, mai ales că se presupune că 
sunteți direct vizat de soarta acestor case, legat de locuința pe care o 
ocupați dumneavoastră în momentul de față. 

— Asta nu e adevărat, nu stau într-o casă naţionalizată, ci într-o 
casă — construită prin anii '60, se pare — de stat. Sunt chiriaş într-o 
casă de stat, am un apartament cu trei camere; în aceeași clădire mai 
locuiesc încă două familii tinere. 

În ceea ce priveşte soarta chiriașilor din casele naţionalizate, asu- 
pra acestei teme.am avut chiar discuții directe cu reprezentanţii 
Asociaţiei chiriașilor şi cu reprezentanţii Asociaţiilor de proprietari, 
şi am împărtășit părerea în legătură cu disjungerea legii care viza vân- 
zarea caselor construite de stat, adoptată de Parlament şi promulgată, 
de a doua parte a legii, care a fost tratată apoi distinct, privind casele 
naţionalizate. Pentru că, într-adevăr, problemele sunt mult mai com- 
plicate, mai complexe. Din acest punct de vedere, văd că există anu- 
mite puncte de apropiere cu domnul Emil Constantinescu și, probabil, 
şi cu alții. Problema este complexă, într-adevăr, dar eu cred că trebuie 
să pornim de la ideea protejării marii majorităţi a oamenilor implicați 
în această chestiune. Este vorba de un milion şi jumătate de chiriași 
care locuiesc în astfel de case. Sigur că sunt și situaţii care trebuie 
văzute cu atenţie, ale unor oameni care şi-au construit case din veni- 
turi modeste, din salarii, și care pe nedrept au fost evacuați din casele 
proprii. S-a schimbat, bineînţeles, statutul acestor case, dotarea lor şi 
ar trebui să procedăm la o recompensare a oamenilor. Sunt de luat în 
calcul toate aceste lucruri. Însă sunt de acord cu ideea că nu trebuie 
să înlocuim o nedreptate cu o altă nedreptate; trebuie, în primul rând, 
să pornim de la ideea protejării oamenilor care sunt implicaţi în cea 
mai mare măsură și lucrurile trebuie studiate de la caz la caz. Sunt şi 

oameni care au fost evacuați pe baza unor decrete de demolare care 
nu s-au mai finalizat. Este situaţia populației germane care a părăsit 
țara, care-şi revendică din nou casele. Mi s-au prezentat situații de 
oameni care au fost între timp despăgubiţi de statul român, chiar în 
valută. Deci, lucrurile trebuie studiate cu atenţie atunci când se judecă 
dreptatea sau nedreptatea cuvenită, mai ales că am primit, de aseme- 
nea, sesizări, semnalări de cazuri de măsuri arbitrare, abuzive, de eva- 
cuare a unor chiriași fără să existe o bază legală. Deci, proiectul de 
lege s-a discutat în Parlament — să judece Parlamentul acest proiect 
de lege, iar, până atunci, instanţele judiciare şi administrative nu au 
dreptul, nu au baza legală să evacueze chiriașii din casele lor. 

Reporter — O altă întrebare care preocupă mulți telespectatori. 
Care sunt prevederile din programul dumneavoastră privind combate- 
rea şomajului? 

— Este una din problemele cele mai complicate. Am fost întrebat 
şi la emisiunea de la Radio, din această seară, despre această chestiu- 
ne. În programul pe care l-am publicat, ca și în programul Frontului 
Democrat al Salvării Naţionale, am arătat că această problemă socială 
cu grave implicaţii, care vizează un număr foarte mare de familii, cred 
că trebuie să stea în centrul preocupărilor pentru programul anticriză 
pe care viitorul guvern va trebui să-l elaboreze, cu măsuri imediate şi 
în perspectivă. Și, în primul rând, trebuie luate acele măsuri de natură 
economică menite să înlăture o serie de blocaje economico-financia- 
re care s-au acumulat, să dăm dinamism acelor sectoare care pot să se 
refacă rapid şi să se dezvolte — sectoare industriale de vârf, agricul- 
tura, industria alimentară, serviciile productive și neproductive, ca și 
turismul, care, în ţara noastră, are condiţii favorabile. Pe această bază, 
eu evaluez că, în decurs de patru ani de zile, printr-o activitate bine 
concepută, bine dirijată, cu măsuri practice, concrete, se pot realiza 
cel puţin un milion de noi locuri de muncă. Trebuie, de asemenea, să 
stimulăm sectorul privat, sectorul particular, mai ales în domeniul 
producției. În ultimii doi ani de zile s-a dezvoltat această activitate, 
mai ales în domeniul comerțului, și lumea uneori este chiar enervată 
de acestă bișniță şocantă. Dar există și iniţiative interesante; în țară 
am întâlnit multe asemenea inițiative, oameni de ispravă, oameni cu 

multă forță, cu inventivitate, cu spirit de întreprinzători, mai ales în 
sectoare de mică industrie, de industrie mijlocie, care pot, de ase- 
menea, să completeze acest tablou al redinamizării economiei națio- 
nale și să ofere astfel de posibilități. De asemenea, astfel de măsuri 
economice trebuie însoţite de un program naţional pentru recalificare, 
pentru lărgirea gradului de pregătire profesională. Mai ales pentru 
tineret ar trebui gândit un program deosebit pentru policalificare, care 
să creeze o posibilitate mai largă de adaptare la cerinţele vieţii econo- 
mice. Tinerii sunt printre primii care suferă consecinţele şomajului. 
De asemenea, pentru șomeri, în general, se impun programe de recali- 
ficare profesională, care să le înlesnească adaptarea la noile posibi- 
lităţi oferite de piața muncii. 

Reporter — O întrebare de ultimă oră: ce părere aveţi despre 
anunţul Partidului Socialist al Muncii de a vă susține candidatura? E 
un avantaj, un dezavantaj? 

— Am aflat și eu din presă despre această decizie. Eu nu pot să 
influenţez opţiunea oamenilor şi a formațiunilor politice; n-am ce 
comenta, nu este rezultatul unor negocieri, al unei înțelegeri politice. 

Reporter — Care sunt, după părerea dumneavoastră, categoriile 
sociale care vă sprijină? 

— Din contactele pe care le am şi pe care le-am avut, aderă la plat- 
forma cu care eu m-am prezentat și la activitatea pe care am desfă- 
şurat-o oamenii legați de muncă — muncitori, tehnicieni, ingineri din 
industrie, țărănimea, lucrătorii pământului, specialiști din agricultură, 
intelectuali din diferite sectoare de activitate, din învăţământ, sănă- 
tate, din cultură, din cercetare, funcționari de stat, oameni care trăiesc 
din muncă cinstită. Nu cred că vor adera vreodată cei care sunt puşi pe 
căpătuială pe căi necinstite. 

Reporter — O altă categorie mare de telespectatori cu întrebări 
recente se axează pe protecția socială a pensionarilor, întrebându-vă 
care sunt elementele de bază şi soluţiile concrete pe care le aveți. 

— Da, şi la discuţia pe care am purtat-o la Radio această întrebare 
a fost pusă şi de un pensionar civil şi de un pensionar militar. În 
primul rând, pe ansamblu, pensionarii sunt categoria cea mai atectată 
de fenomenele economice negative, de criza economică prin care 

trecem, de inflaţie, de creşterea prețurilor. Pe de altă parte, s-au creat 
în cursul ultimilor ani foarte multe inegalităţi între pensionarii mai 
vechi și pensionarii mai noi, criteriile de pensionare s-au diferențiat 
şi au apărut discrepanțe mari, jenante, supărătoare. Mi s-a părut co- 
rectă această observaţie exprimată în întrebările care mi-au fost trans- 
mise, și mi se pare că ea trebuie să constituie o preocupare imediată a 
guvernului, a Ministerului Muncii, a viitorului Parlament, pentru a 
reașeza legislaţia pe o bază mai corectă, având în vedere, pe ansam- 
blu, posibilităţile statului pentru pensiile foarte mici, pentru pensio- 
nari, în general, ca şi pentru eliminarea acestor discrepanțe, diferen- 
tieri care, într-adevăr, nu sunt corecte. 

Reporter — Mai mulți telespectatori ne întreabă care sunt formele 
de manifestare ale dizidenței dumneavoastră. Aţi fost anticomunist 
sau anticeauşist? La intervenția lui Pârvulescu erați în sală? 

— În general, în legătură cu poziţia mea politică din ultimii 20 
de ani de zile, văd că unii neagă poziţia mea contestatară faţă de 
Ceauşescu sau față de regim, faţă de practicile și structurile vechiului 
sistem, ale vechiului regim. Dar, tare aş fi vrut să-i văd pe mulți dintre 
cei care astăzi au devenit acuzatori publici, gata să dea sentinţe, gata 
să-i eticheteze pe toţi, să fie judecători supremi ai purității politice și 
civice a unor oameni care au avut o anumită responsabilitate în viaţa 
socială, tare aş fi vrut să-i văd manifestându-se public în perioada 
vechiului regim, confruntându-se, măcar mai puţin direct decât am 
făcut-o eu, cu Ceauşescu! Or, ruptura mea de Ceauşescu se cunoaşte 
foarte bine, era un lucru public, recunoscut — întâmplător, criticul 
Valeriu Cristea s-a referit la acest aspect —, iar ea nu s-a manifestat 
numai în 1971, când a devenit public conflictul meu pe unele proble- 
me de fond, de judecată ale vieţii noastre sociale şi politice, şi când 
am fost caracterizat pentru aceasta, la o plenară din vara lui 1971, 
drept „intelectualist““ (am cerut explicații și n-am căpătat — asupra a 
ceca ce înțelegea el prin acest termen). Dar, era clară o neînțelegere pe 
fond a modului de a judeca viaţa socială și politică. Aș reaminti un 
moment: Congresul culturii din 1977 — a fost, de fapt, ultima mea 
apariţie publică într-un forum naţional — la care, printre altele, cu o 
vehemență remarcată de multă lume, m-am pronunţat împotriva 

triumfalismului din viaţa noastră politică şi, de asemenea, împotriva 
discrepanţei dintre vorbe şi fapte a multor oameni cu răspundere pu- 
blică, între vorbele şi principiile pe care le proclamau și comporta- 
mentul propriu, al lor sau al familiilor lor. Se cunoaște poziția mea şi 
la Congresul X în legătură cu această problemă, a răspunderii politice 
a oamenilor responsabili, pentru propriul comportament şi pentru 
comportamentul familiilor, soțiilor, copiilor — poziție care, la vremea 
respectivă, a avut un mare ecou. De fapt, merită să ne mai aplecăm și 
astăzi asupra acestei teme, în legătură cu ţinuta şi cu comportamentul 
membrilor familiilor unor oameni cu răspundere politică. Pentru că 
asta ține de o anumită decență, într-o perioadă în care ţara suportă 
multe greutăți, multe dificultăți. Şi, din păcate, sunt oameni care n-au 
decenţa necesară în ceea ce privește propriul comportament și al 
familiilor lor. Reamintesc, de asemenea, confruntările ultime pe care 
le-am avut cu Ceauşescu în legătură cu unele proiecte aberante, care 
însemnau o irosire de fonduri uriașe, de valori de muncă umană, fără 
nici un fel de justificare. Ultima confruntare pe această temă, după 
care a urmat eliminarea mea de la Consiliul Naţional al Apelor, era 
legată şi de proiectul așa-numitului Canal Dunăre-București. De 
fapt, nu era vorba de un canal, ci de amenajarea cursului inferior al 
Argeşului, care nu avea nici o motivaţie economică — nu are nici 
astăzi — și care reprezenta nu numai o investiţie aberantă, costisi- 
toare, dar ea 1mplica efecte negative enorme în ceea ce priveşte viaţa 
râului, protecția de inundaţii a zonei respective și, mai ales, un pericol 
ecologic, Toată această zonă se alimentează cu apele uzate în perioada 
cea mau îndelungată a anului, ale orașului București, care nu are stație 
de epurare; 20 de metri cubi pe secundă de apă infectată! Cine trece pe 
şoseaua Bucureşti-Olteniţa, în dreptul localității Budeşti, simte de la 
distanță mirosurile acestor ape. A amenaja această parte de râu, a bara 
aceste ape, ar însemna să se amplifice fenomenele negative şi, mai 
ales, factorii poluanti pe care-i reprezintă aceste ape uzate, când s-ar 
crea zone de lacuri cu viteze diminuate și s-ar impregna toate depu- 
nerile, aluviunile care colmatează, de regulă, asemenea zone şi ar 
amplifica şi mai mult gradul de poluare ai întregii zone dintre 
București şi Olteniţa. 

Deci, asupra dizidenței mele cred că nu-i nevoie să pledez foarte 
mult. Oamenii care mi-au cunoscut activitatea cunosc poziția mea 
foarte deschisă, clară, verticalitatea pe care am manifestat-o în tot 
cursul activităţii mele. 

Reporter — O altă întrebare se referă la atitudinea pe care o aveți 
față de foştii deținuți politici. 

— Dacă vă amintiţi, pe vremea CPUN-ului, eu am fost cel care a 
propus să fie acceptată în componența CPUN-ului Asociaţia Foștilor 
Deținuți Politici. Atunci, când s-a constituit CPUN-ul, existau vreo 
30 de partide și el a fost constituit din foştii membrii ai CFSN-ului, la 
care s-au adăugat reprezentanţii tuturor partidelor existente la vremea 
respectivă. A fost o dezbatere în CPUN, când a apărut cererea din 
partea acestei organizaţii. Au existat opoziții de două feluri. În primul 
rând, ca să nu se lărgească CPUN-ul — pentru că, ulterior, au mai 
apărut şi alte organizaţii — , ci să se acorde doar statut de observator 
celorlalte formațiuni și, în al doilea rând, Asociaţia Foștilor Deținuți 
nu era formaţiune politică. Or, eu am pledat pentru a accepta prezența 
reprezentanților acestor oameni. Deci, din acest punct de vedere, am 
manifestat o deschidere care sper că a fost constatată. 

Reporter — Domnule Iliescu, ar mai fi fost întrebări, dar ceasul 
ne avertizează că s-a epuizat jumătatea de oră. Încheiem cu imaginile 
pe care ni le-aţi adus, cu genericul dumneavoastră. 

— Vă mulțumesc. 


9. „VOM CONTINUA SĂ FIM ACTIVI 
PENTRU APROPIEREA DE REPUBLICA MOLDOVA“ 
— interviu pentru „Radio Chişinău“, 

15 septembrie 1992 — 


Reporter — Domnule Ion Iliescu, în cazul în care veţi fi ales, din 
nou, președinte al țării, care va fi problema prioritară, referitor la dez- 
voltarea relațiilor cu Republica Moldova? 

— Eu cred că noi am trasat câteva linii directoare pentru activi- 
tatea comună și cred că va trebui să mergem consecvent pe linia dez- 
voltării relațiilor pe toate planurile între Republica Moldova și 
România, ca o premisă necesară pentru perspectiva pe care o dorim 
cu toţii, în ceea ce priveşte reunirea teritoriilor româneşti. Deci, vrem 
să acționăm consecvent pentru a consolida relaţiile pe care le-am 
promovat în ultimii doi ani de zile pe linie politică, economică, cultu- 
rală, spirituală și, în general, pe linia relațiilor umane, a burselor 
pentru elevi, pentru studenţi, copii, care să vină în tabere şcolare, în 
acțiuni comune ale tineretului. Cred că trebuie să dezvoltăm și să 
diversificăm asemenea forme, care să înlesnească, pe toate planurile, 
comunicările între noi. 

Dar, esenţială este, mai ales, dezvoltarea relaţiilor fundamentale, 
pe linia economiilor noastre, pentru crearea cadrului unor relaţii de 
bază, în domeniile fundamentale ale vieţii sociale şi ale economiei. 

Reporter — Apropo de economie: ce aveţi de gând să între- 
prindeţi, dacă, eventual, veţi fi ales președinte, în vederea integrării 

economice a Republicii Moldova cu România? Am în vedere fon- 
darea întreprinderilor mixte, crearea unui sistem energetic comun, de 
aprovizionare cu combustibil. 

— Aceste probleme au format obiectul întâlnirilor noastre şi până 
acum, la nivel de şefi de stat şi, de asemenea, în contactele între cele 
două guverne. S-a constituit, la nivelul guvernului României, o comi- 
sie interministerială, s-au discutat bazele unei asemenea acțiuni co- 
mune, la nivelul celor două guverne, care să încurajeze acțiunile în 
toate direcțiile pe care le-aţi menționat. 

În legătură cu sistemul energetic, am și discutat căile de a pro- 
mova acest lucru, de a integra cele două sisteme energetice, cu reali- 
zarea unor staţii de transport şi a unor linii de înaltă tensiune care să 
faciliteze transportul energiei în ambele sensuri. 

De asemenea, în perspectiva realizării Centralei de la Cernavodă, 
gândim o interconectare, o linie de transport de energie electrică spre 
Republica Moldova. 

Şi pe linia activităţii industriale sunt câteva începuturi. Va trebui 
să încurajăm mai activ asemenea acțiuni, care să sprijine constituirea 
de societăţi mixte şi acțiuni comune, în producţie, în desfacere, acțiuni 
pe pieţe ale unor întreprinderi din Republica Moldova și din România. 

Pe linia agriculturii, au început o serie de acțiuni. Cred că este un 
câmp larg de conlucrare, mai ales în domeniul prelucrării produselor 
agricole, al industriei agroalimentare, al reţelei frigotehnice, de trans- 
port, pe linia asigurării interconexiunii pentru gaz, pentru petrol, 
pentru alte forme de carburanți. Problema energetică este una din 
problemele-cheie pentru ambele noastre republici. 

În domeniul gospodăririi apelor, acţiunea, care are o anumită 
experienţă în spate, poate, de asemenea, fi continuată cu extinderea 
unor sisteme locale de irigaţii, folosind şi acumularea de la Stânca 
Costești, de-a lungul Prutului, deci, să se extindă conlucrarea în 
această privinţă pe ambele maluri ale Prutului. 

Deci, cred că, din acest punct de vedere, trebuie — la nivel guver- 
namental — închegat un program de perspectivă, poate pentru viitoa- 
rea perioadă de patru ani de zile, pentru extinderea acțiunilor comune 
Şi a conlucrării. 

Cred, de asemenea, pe linia elaborării măsurilor concrete privind 
reforma economică, că este necesară o conlucrare mai activă a eco- 
nomiştilor în primul rând, pentru studierea fenomenelor care au loc 
în această perioadă de tranziţie. De asemenea, a juriștilor, de o parte 
şi de alta, pe linie legislativă, și conlucrarea Parlamentelor, în ceea ce 
privește apropierea legislaţiilor noastre, în perspectiva întregului 
proces de tranziţie spre economia de piață. 

Pe linie financiară, pe linie bancară, de asemenea, acesta este un 
domeniu larg de conlucrare între organismele noastre economico- 
financiare. 

Reporter — Domnule Ion Iliescu, cum considerați şi pe viitor 
participarea României la rezolvarea problemelor conflictuale din zona 
de est a Republicii Moldova? 

— Noi am fost activi în această perioadă, am participat la acţiunea 
reprezentanţilor celor patru state și am căutat să creăm un organism 
permanent de acţiune. La vremea respectivă s-a apreciat şi pe plan 
internaţional faptul că la nivelul celor patru state s-a găsit un cadru de 
conlucrare şi de acțiune concretă în sprijinul Republicii Moldova, 
pentru a rezolva, pe cale politică, paşnică, problemele conflictuale 
care au apărut. Cred că pașii care s-au făcut pentru încetarea con- 
flictului militar sunt de apreciat, însă ei trebuie consolidați prin măsuri 
ulterioare, mai ales de natură politică, inclusiv prin finalizarea dis- 
cutiilor între Moldova şi Rusia, privind retragerea în perspectivă a 
forțelor armate de pe teritoriul Moldovei. Un stat suveran şi inde- 
pendent trebuie să-și poată exercita suveranitatea fără prezenţa unor 
trupe străine. Sigur că aceasta comportă măsuri politice privind ga- 
ranţiile necesare grupurilor minoritare etnice, în ceea ce priveşte 
drepturile lor depline politice, pe care Constituţia republicii le asigură. 
Cred că, din acest punct de vedere, prezența României va continua să 
fie activă şi sper că, independent de rezultatele alegerilor, această 
preocupare comună să domine activitatea noastră politică. 

Reporter — Vă mulțumim pentru amabilitatea cu care aţi oferit 
acest interviu ascultătorilor postului de radio Chişinău. Succes şi toate 
cele bune! 


10. „NU AM COMPLEXE, 

SUNT RESPONSABIL PENTRU FAPTELE MELE 
ŞI SUNT GATA SĂ RĂSPUND PENTRU ELE“ 
— emisiunea radio „România Actualităţi“, 
21 septembrie 1992 — 


În cadrul ediției din 21 septembrie a emisiunii radio „Candidaţii la 
funcția de preşedinte în faţa electoratului“, am fost invitat la un dialog 
mediat de patru gazetari, reprezentanți ai presei scrise: Victor Niţelea 
— „Adevărul“, Mircea Florin Șandru — „Tineretul Liber“, Paul 
Dobrescu — „Curierul Naţional“ şi Ghelmat Carol — „Magyar Szo“. 


Victor Niţelea — Domnule preşedinte, observ că sunteți singurul 
candidat care a ales, între cei patru ziarişti care-l supun întrebărilor, 
și un reprezentant de limbă maghiară. Întrebarea este: care este poziția 
dumneavoastră în problema minorităţilor naționale? 

— Am exprimat nu o dată acest lucru. Consider că toţi cetăţenii 
țării sunt cetățeni egali ai acestei țări, indiferent de apartenenţa la o 
etnie, la o minoritate politică sau religioasă. Cetăţenii de origine 
maghiară, care reprezintă minoritatea etnică cea mai numeroasă, 
conviețuiesc cu românii pe aceste meleaguri de 1000 de ani. Eu zic 
că întreaga noastră istorie, dincolo de momentele tensionate — și în 
ceea ce privește relația noastră cu ţara vecină, cu Ungaria — are, 
totuși, ca momente dominante, elemente pozitive. 

În ceea ce priveşte minoritățile, în Constituţie s-au consemnat 
libertatea deplină, drepturile fundamentale, care se aliniază la 

drepturile existente în lumea civilizată de astăzi, posibilitatea fiecărei 
etnii de a-şi manifesta particularitățile, de a-şi folosi limba proprie, 
de a se manifesta liber în domeniul culturii și pe toate planurile. 
Suntem, poate, unica țară europeană unde toate minoritățile sunt 
reprezentate în Parlament. Am adoptat această reglementare încă din 
vremea CPUN-ului, care a şi intrat apoi ca prevedere constituțională. 
Deci, din acest punct de vedere, eu sunt deschis și cred că aceasta este 
politica normală, care răspunde intereselor noastre naţionale, inte- 
reselor noastre statale: să creăm cadrul liber de manifestare tuturor 
cetăţenilor ţării şi să asigurăm un climat în care fiecare să se simtă la 
el acasă, în tara lui. 

M. F. Şandru — Încă de la începutul mandatului dumneavoastră 
v-au fost făcute numeroase sugestii — cred că vă amintiți acea re- 
marcă a unora care au spus: „Nu mai da din mână“ — , v-au fost adre- 
sate critici, observații, v-au fost făcute unele imputări. Dacă veţi fi în 
continuare președinte al României, veți lua în considerare unele dintre 
aceste semnale? 

— Mă voi referi la cazul concret pe care l-aţi menționat. Cineva 
îmi spunea: „Domnule, te-aş sfătui să nu mai dai din mână, dar nu ai 
mai fi dumneata“. Și, apoi, mi-a zis: „Uitându-mă la mai toți oamenii, 
fiecare dă, într-un fel sau altul, din mână când vorbeşte“. Aceasta este 
o componentă a manifestării oamenilor și o formă de reîncărcare cu 
energie. Am reținut observaţia; uneori şi pe mine mă derajează când 
mă văd la Televiziune. În ultima vreme, am adoptat o tactică: încerc 
să bag mâna în buzunar și cu cealaltă să ţin microfonul. Sigur, sunt 
multe sugestii și observaţii, cineva mi-a spus și de limbaj. Am să caut 
să văd în ce constă esenţa acestor observaţii. 

Paul Dobrescu — Să presupunem că am avea capacitatea să dăm 
timpul înapoi şi, dacă l-am da cu doi ani și jumătate, aproximativ, v-aş 
ruga să menționați trei lucruri pe care nu le-aţi mai face cu experiența 
de acum. 

— Situaţia comportă o analiză mai largă. Au fost momentele 
grele, tensionate, prin care am trecut, mai ales în prima jumătate a 
anului 1990, imediat după constituirea formelor provizorii ale insti- 
tuțiilor de stat. Momentul cel mai dur atunci a fost 12 ianuarie, care 

s-a concretizat cum bine știți, în Piaţa Victoriei, prin ieşirea aceea 
violentă a unor grupuri și, sub presiunea grupurilor respective, am 
adoptat două acte: scoaterea în afara legii a unui partid și reinstaurarea 
pedepsei cu moartea. A fost un moment de slăbiciune din partea 
noastră, pentru că înainte adoptasem o hotărâre care ne alinia, ca ţară, 
la reglementări din viața internaţională. Am revenit, este adevărat, a 
doua zi, am şi motivat acest lucru, dar a fost un moment de slăbiciune, 
am cedat și nu a fost bine. În condiţii similare nu aș mai ceda, indi- 
ferent ce s-ar petrece. 

A fost apoi momentul de la Târgu Mureș. Atunci eram, în general, 
într-un moment delicat, încordat, în ceea ce privește desfășurarea 
activităţii în CPUN. Am primit câteva semnalări despre faptul că 
15 martie poate să genereze momente tensionate, însă lucrurile erau 
mai complicate în teritoriu — se vorbea și despre intenţia de a intra 
în țară a zeci de mii de cetăţeni din Ungaria, care ar putea crea stări 
tensionale între zona de graniță, Oradea, Satu Mare și alte localități. 

Câţiva m-au sfătuit să fi mers la Târgu Mureş în momentul acela. 
Am avut un moment de derută. Nu ştiam unde trebuie să meargă 
atunci reprezentanţii din partea CPUN-ului, care au mers și într-o par- 
te şi în alta. Până la urmă, în Satu Mare lucrurile s-au desfășurat de o 
manieră mai normală; au mai fost și pe la Sovata nişte întâmplări. Din 
partea reprezentanţilor UDMR, am primit asigurări că toată procesiu- 
nea din 15 se va desfășura în condiții normale. Deci, până la urmă, 
fiind prins de alte multe treburi care fierbeau aici, în București, am 
păstrat doar legătura telefonică cu organele locale și cu cei care au 
plecat de aici. Unii mi-au spus că poate prezenţa mea fizică la Târgu 
Mureș ar fi putut să preîntâmpine lucrurile și să nu se ajungă la starea 
conflictuală. Este o chestiune asupra căreia am mai reflectat; nici 
acum nu sunt sigur că aș fi putut eu să rezolv lucrurile, prin prezența 
mea fizică, dar poate că ar fi fost într-adevăr utilă. Nu din teamă, nu 
din lașitate, cum mi-au zis unii, nu m-am dus acolo. Am dovedit sufi- 
cient în toate aceste zile că, în momente delicate, nu am ezitat chiar 
să mă expun. Am evocat momentul 12 ianuarie. Atunci, mulți m-au 
sfătuit să nu ies în Piaţă. Chiar Caramitru zicea: „Domnule, să nu 
cumva să ieşi afară, că sunt unii beti, înfierbântați“. Dar m-am dus, 

m-am urcat pe TAB-ul acela, vă amintiţi dialogul... Ținând seama de 
desfășurarea dramatică a lucrurilor, deseori mi-am reproșat că nu am 
folosit acel moment, care putea să ne ajute într-un fel. 

A fost, de asemenea, momentul Piaţa Universităţii. Mi s-a repro- 
şat că nu am intrat în dialog nemijlocit, chiar de către unul din oamenii 
pe care i-am rugat să mijlocească aşa ceva. Atunci, vă amintiți, am 
apelat, în ultimă instanță, la vreo patru membri ai CPUN-ului: Andrei 
Pleșu, Hăulică, Caramitru, încă cineva. Nu au reușit să găsească o 
înțelegere, cei din Piaţă spuneau că ei vor să vorbească numai cu 
mine. Atunci am avut un moment de ezitare, adică ceea ce m-a jenat 
a fost impertinenţa cu care se exprima această solicitare și dorinţa de 
a face un spectacol din această întâlnire. Poate că, dacă treceam peste 
această chestiune, peste acest resentiment, dacă organizam întâlnirea 
aşa cum doreau ei, poate că, din start, lucrurile ar fi fost atenuate. Am 
reţinut acest reproș și deseori m-am gândit că, dacă mergeam în 
întâmpinarea aceste; propuneri... Însă, părerile, la fel, au fost foarte 
împărțite, dacă e bine sau nu. 

Și, în fine, am și eu slăbiunile mele, care sunt de fiecare dată 
exploatate, cum a fost izbucnirea aceea din CPUN, când am spus un 
cuvânt care a devenit celebru, a făcut vogă în toată presa noastră, acela 
de golan. Eu nu mă refeream la toți oamenii care erau în Piaţă, ci 
numai la cei care manifestau agresivitate față de organele de ordine. 
Chestiunea, bineînţeles, a fost speculată. Oricând pot fi speculate 
asemenea slăbiciuni. Am regretat momentul respectiv, mai ales că nu 
mă caracterizează, iar lumea care a urmărit desfășurarea lucrărilor 
CPUN-ulu: a putut să observe câtă răbdare am, câte lucruri am 
receptat, menţinându-mi calmul, stăpânirea de sine şi echilibrul. Deci, 
pot regreta chiar și această slăbiciune. 

Ghelmat Carol — În ianuarie 1990, FSN a dat publicităţii o decla- 
raţie privind garantarea drepturilor minorităţilor, care a fost salutată 
atât de populația maghiară, cât și de reprezentanţii UDMR-ului. 
Ulterior, această declarație a fost calificată ca o eroare. De ce? 

— Eu nu am considerat că este o eroare, a fost un act politic 
corect, în general, care a reflectat poziţia noastră, cuprins ulterior în 
documentele pe care le-am elaborat: măsurile luate pe vremea 

CPUN-ului și legea, cu prevederile sale constituționale, Constituţia 
însăşi. Două chestiuni au fost în acea declaraţie care au căpătat o altă 
prezentare. Se vorbea acolo de „drepturi colective“ — era formulat 
chiar în felul acesta —, termen care, din punct de vedere juridic, nu 
era formularea cea mai potrivită. Şi, apoi, ideea unui minister al 
naționalităților care, ulterior, în dezbaterile CPUN-ului, s-a considerat 
că nu este forma potrivită de abordare a acestei probleme, că problema 
minorităţilor nu este o problemă care se rezolvă de către un minister, 
ci pe toate planurile. Integrarea minorităţilor în viaţa societății noastre 
vizează toate domeniile vieţii economice, culturale, politice, sociale 
ş.a.m.d. De altminteri, pe fond, chestiunile esenţiale cred că şi-au găsit 
reflectarea în toate actele pe care le-am elaborat în viaţa noastră 
politică. 

Victor Niţelea — Am în față fascsimilul buletinului trimestrial al 
Asociaţiei de prietenie al francezilor originari din România, nr. 3, din 
care rezultă că domnul Emil Constantinescu s-ar fi angajat, în cursul 
călătoriei sale în Franța, din iulie 1992, la următoarele obiective poli- 
tice: instaurarea monarhiei constituționale și restituirea, fără tergiver- 
sare, a bunurilor imobiliare şi a pământurilor foştilor proprietari și 
succesorilor lor. Cum apreciați aceste poziţii şi ce efecte sociale cre- 
deți că poate avea restituirea pământurilor pe care se află azi cartiere 
cum ar fi Balta Albă, Drumul Taberei, Berceni ş.a.m.d.? 

— Da, am văzut şi eu o asemenea ştire. Sigur că cel mai în măsură 
să vă răspundă ar fi domnul Constantinescu, să confirme sau să infir- 
me veridicitatea acestor aprecieri. Ele cam coincid şi cu alte declaraţii 
publice ale dânsului, în ceea ce privește monarhia. Deci, într-un fel, 
aceasta nu face decât să confirme nu numai poziţiile domnului Emil 
Constantinescu, ci şi ale Convenţiei Democratice şi ale forței sale 
politice conducătoare, Partidul Naţional Țărănesc, în ceea ce priveşte 
platforma fundamentală politică de restaurație a vechilor rânduieli 
antebelice în domeniul vieţii economico-sociale, deci restaurarea 
marii proprietăţi, dar și în ceea ce priveşte viaţa politică, reinstaurarea 
monarhiei. Văd că, în ultima vreme, dânsul contestă aceste lucruri, 
dar ar fi bine, într-adevăr, să lămurească direct pe ce poziţii se află în 
momentul de faţă. 

Ghelmat Carol: Aş mai insista cu o întrebare referitoare la mino- 
rități. Credeţi că revendicările formulate de reprezentanții minorită- 
ților maghiare sunt abuzive, de natură să aducă prejudicii populaţiei 
majoritare? Dacă da, atunci care sunt acestea ? 

— Mie mi se pare că insistența foarte mare pentru separarea şco- 
lilor a creat o stare de iritare. Lucrurile se puteau face oricum, se 
puteau rezolva de o manieră care să răspundă intereselor reale ale 
copiilor și ale populațiilor din localitățile în care locuiesc aceștia, fără 
să se incite starea de spirit. Mie mi s-a părut, că, din acest punct de 
vedere, a greșit conducerea UDMR-ului, când a făcut din aceasta o 
problemă crucială — neapărat separarea, în localuri distincte, a co- 
piilor din acele şcoli. Asta a creat o stare de spirit care nu avea nici o 
motivaţie. Adică, în decembrie '89, în ianuarie, era un climat destins, 
lumea comunica, era un climat de înţelegere. Vecinii care locuiau în 
același bloc mi-au spus: „domnule, eram prieteni, locuiam pe aceeași 
scară, copiii se jucau împreună și, apoi, peste noapte, după aceste 
evenimente, am început să nu ne mai salutăm, copiii să se uite chiorâș 
unii la alții“. Mie mi se pare că au contribuit la această stare de spirit, 
ŞI aceste solicitări, insistări. Ca şi cum era capătul pământului să se 
rezolve problema învățământului în limba maghiară, care era, oricum, 
asigurat, fie vorba între noi. De aceea şi spuneam: noi nu avem de ce 
să avem complexe în legătură cu asigurarea învățământului în limba 
maternă la noi în ţară. Şi în discuţiile cu reprezentanţii minorității 
maghiare, și în discuţiile cu reprezentanţii statului ungar, care se fac 
ȘI ei apărătorii acestor poziţii, am spus că sunt gata să comparăm 
situația minorităților de la noi cu cea de la ei. Nu sunt deosebiri — 
10% sunt minoritari la ei, 10% sunt minoritari la noi. Numai că noi 
suntem 23 de milioane, ei sunt 10 milioane, numărul de români este 
mai mic în Ungaria, decât numărul de maghiari din România. Dar asta 
nu schimbă datele de esenţă ale lucrurilor, sunt deosebiri doar can- 
titative. Nu există nicăieri atâtea posibilități, atâtea drepturi de des- 
făşurare a învățământului în limba maternă câte am oferit noi. La 
Strasbourg am avut o întâlnire cu primarul acestui oraș și l-am întrebat 
dacă nemţii din Strasbourg vor să aibă sau au o universitate în limba 
germană. Mi-a răspuns că nici nu au şi nici nu se pune problema. Vor 

să înveţe în limba germană, pot să se ducă alături, dincolo de frontieră, 
în localități cu populație germană numeroasă. Deci, mi s-a părut total 
nerațională această insistență, promovată şi prin intermediul diasporei 
maghiare din America, care caută să ne creeze un climat nefavorabil 
printre congresmeni. Or, noi nu avem nevoie de așa ceva. Mie mi se 
părea că există un climat de bună înțelegere şi puteam, pe calea bunei 
înțelegeri la nivel local și la nivel central, la toate nivelurile, să găsim 
soluţiile cuvenite, corespunzătoare, păstrând acel climat. Acesta a 
fost, la vremea respectivă, reproșul meu, drept pentru care am primit 
replica cum că am acuzat de separatism reprezentanţii minorității 
maghiare, la fel ca Ceaușescu. Or, reacția mea era firească, a omului 
care avea relații umane deschise, care avea mulți prieteni în rândul 
maghiarimii. M-a suprins această stare de suspiciune față de mine, 
care abordam această chestiune cu cea mai mare bună-credință. 

M. F. Şandru — Domnule Iliescu, ce v-a deranjat cel mai mult în 
procedeele celor care au răscolit prin biografia dumneavoastră? 

— Maniera lipsită de bună-credinţă, de a scormoni în viața perso- 
nală. Altminteri, eu nu am secrete deosebite, viaţa mea este cunoscută, 
am fost un om public și lumea mă știe: cei care au lucrat cu mine îmi 
cunosc foarte bine viaţa personală, a familiei mele, nu am complicații 
în evoluţia vieții mele. La 21 de ani m-am căsătorit, suntem de atunci 
împreună, deci am 41 de ani de convieţuire cu soția. În familie am 
avut relaţii foarte destinse și fără probleme deosebite. S-a scormonit 
un detaliu în legătură cu mama care m-a născut şi cea care m-a crescut 
— o chestiune firească, care se întâmplă cu mulți copii. Am avut o 
copilărie nu foarte ușoară. Am fost crescut de familia tatălui, de bunici 
şi de fraţii tatălui. Această curiozitate maladivă din partea unora, de a 
scormoni, de a intra în detalii şi de a le prezenta într-o manieră defor- 
mată mi s-a părut nefirească pentru o presă sănătoasă şi democratică. 
Nu vreau să acuz întreaga presă, în general, dar sunt unii gazetari care 
numai din asta își fac obiectul meseriei, din a scormoni în fleacuri. 

Paul Dobrescu — Am să vă înfățişez o situație. Când se strângeau 
semnături pentru candidaţi, cineva care strângea semnături pentru un 
alt candidat a venit la o cunoştinţă foarte apropiată a mea şi i-a spus: 
„Semnează pentru candidatul respectiv, pentru că, dacă vine Iliescu, 

ne ia pământurile“. Duminică am fost la ţară, în provincie, şi cineva 
mi-a spus: „Domnule, mai așteptăm până la alegeri, că după aia se fac 
din nou cooperativele agricole“. V-aş ruga să comentaţi acestea. 

— Da, am auzit şi eu despre asemenea răstălmăciri, chiar din par- 
tea unui candidat, domnul Caius Dragomir, care a apărut și la Tele- 
viziune și a declarat — am văzut și publică această declaraţie — că, 
„dacă vine Iliescu, vă ia pământurile înapoi“. Nu știu pe ce se bazează 
asemenea răstălmăcire, care mi se pare și incorectă şi lipsită de 
bună-credință. Am şi ripostat, de altfel. În primul rând, nu asta era 
problema și nu acesta este pericolul care-i paşte pe țărani în momentul 
de față. În ceea ce privește refacerea dreptului de proprietate, am 
iniţiat, la începutul lui '90, prima măsură, cu jumătatea de hectar care 
s-a acordat membrilor cooperatori, iar țăranii au spus că a fost o mă- 
sură eficientă şi înțeleaptă, dar nu trebuia să ne grăbim cu destrămarea 
cooperativelor. Puteam s-o facem mai cu înțelepciune, mai cu răb- 
dare, ca să nu se ajungă la distrugeri. Din păcate, în formularea 
textului legii s-a introdus această formulare juridică — „lichidarea“ 
— un termen juridic, e drept, dar el trebuia completat cu precizări 
privind patrimoniul şi cum anume se împarte el între membrii coope- 
rativelor. Acest termen juridic a fost răstălmăcit ad literam și s-a trecut 
la lichidare de facto. S-au distrus grajduri, s-au distrus plantaţii, s-au 
distrus sisteme de irigaţii, deci nu am procedat cu înțelepciune. 
Ţăranii, pe bună dreptate, ne critică acum, pentru că rămân terenuri 
nelucrate din cauza destrămării organizatorice a structurilor existente 
și a distrugerii fondurilor materiale. Nimeni nu a făcut așa ceva în 
țările din Est, nici Ungaria, nici Bulgaria, nici Cehoslovacia, nici 
măcar Germania, în fosta RDG. Din acest punct de vedere, noi am 
fost mai catolici decât Papa, cum se spune. Pe de altă parte, acum se 
pune o problemă nouă, nu este vorba de a reface vechile cooperative, 
nemaivorbind de faptul că există voci care pretind că denumirea de 
cooperativă este o denumire comunistă. Nu este adevărat! Această 
demagogie politică deșănţată care se folosește în ultima vreme, cu 
folosirea de etichete pentru orice lucru care nu corespunde opiniilor 
proprii, nu face decât să întunece gândirea, abordarea realistă și lucidă 
a unor lucruri. Deci, problema cu care se confruntă țăranii astăzi este 

faptul că se află în posesia unor suprafeţe pe care nu sunt în măsură 
să le lucreze, nu au forţa să o facă şi, în consecință, rămân pământurile 
nelucrate. Au venit alţii care au primit pământ, care nu locuiesc la ţară 
şi nu sunt dispuşi s-o facă, nu vor să se angajeze. Deci, asta este marea 
problemă, cum anume să rezolvăm lucrurile. Aici este o mare con- 
fuzie între dreptul de proprietate și modul de folosire a pământului. 
Faptul că oamenii se asociază, ceea ce se întâmplă acum, este o formă 
de autoapărare — să poată obţine credite de la stat, să apeleze la 
mijloace mecanice, la asistenţă tehnică, pentru că, de unul singur, nu 
se va putea descurca. În forme de asociere, păstrându-și integral 
dreptul de proprietate asupra pământului pe care l-a primit, va putea 
să rezolve astfel de probleme. Printre altele, trebuie să spun că 
am găsit un text al unui lider țărănist. Domnul Caius Dragomir l-ar 
face probabil proto sau criptocomunist. Este vorba de Ion Mihalache, 
care se adresa cu o formulă eminamente comunistă, ar zice unii astăzi: 
„Dragi țărani, întovărășiți-vă în cooperative agricole de producție“. 
Asta nu Iliescu a spus-o, ci Ion Mihalache, lider țărănist, care avea în 
vedere aceeași situaţie, când oamenii nu se descurcau. Deci, coope- 
rativa în sine nu a fost un lucru prost, ci felul în care statul a intervenit 
în viaţa cooperativelor, făcându-i pe țărani să nu se mai simtă pro- 
prietarii pământurilor lor. Asta a împiedicat cooperativele să fie 
viabile şi să fie într-adevăr cooperative ale unor proprietari de pă- 
mânturi. Trebuie să ne debarasăm de aceste complexe, care ne îm- 
piedică să gândim lucid. Să știți că ţăranii percep aceste lucruri mult 
mai bine, nu sunt țăranii cei care să simtă că Iliescu ar vrea să le ia 
pământul, ba, din contră, au simțit — am constatat-o și în contactele 
directe — că eu, întotdeauna, am fost de partea țărănimii. lar ceea ce 
am făcut şi ceea ce am gândit a fost cum să venim în întâmpinarea 
țăranilor, și, acum, cum să facem să îi ajutăm pe oameni să-și lucreze 
pământul. Acesta a fost și dialogul de la ultimele întâlniri avute cu 
țăranii, şi în zona de sud, de est şi în nordul țării, cum anume să-i ajute 
statul ca să poată să-și folosească pământul. Asta este marea problemă 
care se pune. 

Victor Niţelea — În cursul campaniei electorale, se face distincția 
între membrii PCR cu funcții mărunte și cei cu funcții mari. Ca om 

care nu am fost membru al PCR, la fel ca majoritatea ascultătorilor 
noştri, vă întreb: era vreo diferență între adeziunile, jurămintele, anga- 
jamentele pe care le semnau cei cu funcţii mărunte şi cei cu funcții 
mari? 

— Cred că v-aţi răspuns singur. Intrarea în partid se făcea pe bază 
de adeziune. În orice partid nu se are în vedere funcția pe care o va 
avea sau nu, ulterior, un membru al acestui partid. Cred că fundalul 
judecății unora nu este acesta, ci în ce măsură unii, având funcţii mai 
mari, nu devin copărtași şi coresponsabili la politica care a fost ne- 
gativă pentru țară, uneori catastrofală. Asta se poate face, de aseme- 
nea, printr-o judecată lucidă, văzând ce a făcut fiecare, corect, și nu 
pus la grămadă, în stil cadrist. Asta am discutat noi încă pe vremea 
CPUN-ului, vizavi de punctul 8 al Proclamaţiei de la Timişoara, care, 
de altfel, fusese sugerat de Comisia de redactare a Legii electorale de 
către domnul Dan Lăzărescu, reprezentantul PNL. Mi s-a părut că este 
o viziune eminamente cadristă, eminamente ceauşistă, eminamente 
stalinistă, şi, ca atare, am și combătut-o în vremea CPUN. Și nu a 
intrat în Legea electorală. Asta îmi amintea de vremurile anterioare. 
Când lucram la Editura Tehnică, îmi amintesc că a venit un colectiv, 
a chemat pe rând directorii de edituri şi le-a pus în faţă o listă de 
oameni pe care să-i dea afară din edituri. Pe unii pentru că aveau rude 
în străinătate, pe alții pentru că aveau tatăl legionar, alții pentru nu ştiu 
ce păcate ale rudelor ș.a.m.d. Eu am refuzat şi am spus să se transmită 
celor care trimit astfel de indicaţii că ele sunt contrare spiritului 
Constituţiei române și unor principii proclamate, privind faptul că 
fiecare îşi croieşte propriul destin şi un om născut dintr-un tată 
degenerat, de pildă, nu poate fi condamnat pe viață. Dacă tatăl a fost 
hoţ și fiul trebuie să fie hoț? Dacă taică-său a fost betiv, trebuie să fie 
și el neapărat beţiv? Istoria demonstrează că pot fi taţi şi copii, părinți 
Și copii, sau fraţi pe baricade diferite, de părţi diferite ale baricadei în 
lupta politică. Deci, fiecare trebuie judecat după propria lui viaţă, 
după propriul lui comportament şi nu după asemenea chestiuni. La 
vremea respectivă am stopat aşa ceva, pentru că nu s-a avut curajul să 
mi se impună; până la urmă, a fost stopată în toate editurile această 
măsură de eliminare a oamenilor. Asta a fost cam pe la începutul lui 

'89. La un an de zile după acest moment, se vine pe partea cealată, 
deci se trece de la un extremism și o viziune cadristă, exclusivistă, 
bazată pe niște criterii, la alt extremism? Care este deosebirea de fond 
între aceste două extreme de judecare a oamenilor? Mi se pare la fel 
de nocivă, de antisocială şi la fel de antidemocratică, de aceea am 
respins-o de fiecare dată. 

M. F. Şandru — Domnule Iliescu, pe parcursul mandatului pe 
care-l încheiaţi, v-a străbătut vreodată gândul, într-un moment de 
cumpănă, de a abandona funcţia de preşedinte? 

— Nu, nu sunt omul care să cedeze. Mi-am asumat o răspundere 
în faţa țării, am primit un mandat din partea alegătorilor. Nu mi-a fost 
ușor, vă puteți imagina foarte bine prin ce momente dificile am trecut 
cu toții, dar mai ales eu, supus unui bombardament politic, verbal, 
uneori nu numai verbal, foarte dur, şi cu încercări de discreditare, de 
calomniere. Mulţi mă şi întreabă cum de am suportat și cum de suport 
un asemenea val de ură şi de violenţe verbale. M-a călit viața, pro- 
babil. Pentru că am avut o viață nu uşoară, din copilărie începând şi, 
apoi, în diferite momente ale vieții mele. Deci, am suportat și văd că 
am tăria morală să suport orice fel de confruntare. Pentru că, în primul 
rând, cred în mine, cred în resorturile mele interioare. Nu am motive 
să am complexe în ceea ce mă priveşte şi nu mi-a fost rușine să mă uit 
în ochii oricui. Sunt responsabil de faptele mele şi sunt gata oricând să 
răspund de aceste fapte. De aceea nu am motive să cedez... 

Paul Dobrescu — În multe societăţi comerciale, conducătorii 
acestora, în complicitate cu CIS-urile, îşi fixează salarii mari şi prime 
comparativ cu ceilalți angajaţi. Cum se împacă aceasta cu dorința 
dumneavoastră de justiție socială? Am un exemplu aici, în care un 
milion este împărțit la 20 de oameni din conducere și restul de 6 mi- 
lioane la 1300 de muncitori. 

— Aţi ridicat o chestiune foarte serioasă. Mi s-a ridicat şi mie în 
foarte multe întreprinderi şi muncitorii, mai ales, mi-au semnalat-o 
cu vehemență. Cred că au dreptate. S-a scăpat din mână, din partea 
statului, funcţia care-i revine statului, de proprietar asupra unor părți 
importante ale avuţiei naționale. Este vorba de întreprinderile de stat 
sau de cele cu capital de stat. Această atitudine adoptată de guvern. 

că el nu trebuie să se mai amestece în treburile întreprinderilor și că 
este treaba Consiliului de administraţie să gestioneze, mi se pare ires- 
ponsabilă. Nicăieri în lume nu se întâmplă așa ceva. Închipuiţi-vă că 
există sector public în foarte multe țări şi regii autonome de stat, ele nu 
sunt chiar lipsite de supravegherea şi controlul proprietarilor. Sau 
luaţi nişte societăţi mari, care domină viața economică mondială; se 
întâmplă ca o filială să gestioneze fără controlul centralei respective? 
Eu am văzut la „Romcontrol Data“, care era parte componentă a 
societăţii americane respective, că această societate realiza un control 
— ce făcea CSP-ul în România era modest pe lângă modul în care 
societățile acestea îşi controlează şi dirijează activitatea componen- 
telor subordonate. La noi, din acest punct de vedere, această chestiune 
nu a fost abordată cu suficientă responsabilitate. Legat și de functio- 
narul public, mi se pare că membrii Consiliului de administraţie 
trebuie să fie aliniați la nivelul funcţionarului public, să se sub- 
ordoneze statutului funcţionarului public, cu un sistem riguros în ceea 
ce priveşte veniturile proprii şi stabilirea lor, iar la acestea trebuie să 
apară legătura nemijlocită a veniturilor, a salariilor, cu performanța 
economică a întreprinderilor respective. De aceea mi se pare că aici a 
apărut o deformare, membrii CIS-urilor primeau o indemnizaţie 
proporțională cu salariul pe care și-l fixau directorii de întreprindere. 

Ghelmat Carol — La începutul campaniei electorale ați chemat 
partidele, competitorii, la fairplay, la o dispută civilizată. Credeţi că 
dumneavoastră și partidul care v-a propus a respectat aceste principii? 
Dar adversarii dumneavoastră? 

— Așa cum aţi văzut, eu m-am străduit. Am și pornit mai târziu 
în această campanie și ulterior m-am abținut de la orice fel de atacuri 
directe la persoană, la ceilalți competitori. Mie mi se pare că, din 
partea Convenţiei Democratice, nu au fost respectate, sistematic, în 
toată propaganda lor, aceste principii. Şi la Televiziune, și în scris, 
s-au dedat la atacuri nemijlocite. Aţi văzut și clipurile care au apărut 
la Televiziune și care au stârnit indignarea oamenilor. Reacţia a fost 
inversă decât cea dorită, pentru că oamenii au avut o reacție de dez- 
aprobare şi indignare față de asemenea manifestări. De asemenea, nici 
o adunare publică, nici un miting în spaţii deschise ale Convenţiei 

Democratice nu au cunoscut acţiuni adverse, deci formațiunea care 
mă sprijină și alte formaţiuni au respectat această regulă. Aproape mai 
toate întîlnirile mele în câteva mari orașe s-au „bucurat“ de prezenţa 
unor grupuri de zgomote, de oameni care încercau să facă contra- 
manifestații. Erau clar organizate, dirijate, uneori erau cam aceiași 
care erau plimbaţi prin localități. Asta mi s-a părut o lipsă de fairplay 
şi dovada clară a nerespectării unei reguli civilizate de desfăşurare a 
campaniei electorale. Deşi, pe ansamblu, comparând-o cu cea de 
acum doi ani, am făcut un progres. Este un câștig al vieții noastre 
politice. Cu excepţia acestor câteva lucruri la care m-am referit (şi cu 
incidentul de la Timișoara, cu domnul Funar), pe ansamblu, campania 
electorală din acest an a avut un grad mai mare de decență și respect 
reciproc. 


11. „NU PUTEM REZOLVA 
PROBLEMELE SFÂRȘITULUI SECOLULUI XX 
CU METODELE ANILOR '30* 

— interviu acordat postului de radio 
„Vocea Americii“, 22 septembrie 1992 — 


— Care sunt, în sens pragmatic, primele trei schimbări cu conse- 
cințe importante pe care le-aţi opera dacă ați fi reales în funcția de 
președinte? 

— Prima responsabilitate care-i revine preşedintelui, ca factor 
mediator, este să înlesnească negocierile necesare pentru formarea 
guvernului. Pentru că, după evaluarea mea, nu va exista o formaţiune 
care să domine viitorul Parlament și se va impune un guvern de 
coaliţie. Din acest punct de vedere, avem o experiență de un an de zile. 
Guvernul Stolojan este un guvern de coaliţie la care participă și alte 
partide. 

Deci, prima operaţiune care se va impune va fi realizarea unei 
coaliţii coerente, coezive, care să poată aborda problemele foarte 
dificile cu care se confruntă țara. 

Apoi, trebuie elaborată o strategie privind abordarea problemelor 
economice. Cred că prima măsură ce se va impune guvernului care 
va fi ales este elaborarea unui program minimal anticriză. Am propus 
acest lucru și cu câteva săptămâni în urmă, în apariția mea publică, 
l-am inclus, într-un fel, şi în programul meu electoral, am avut un 
dialog cu actualul guvern — ca să asigure transmiterea ștafetei, pre- 
gătind premisele unor măsuri care se impun imediat, pe care să le 

preia viitorul guvern, măsuri care vizează perioada imediat următoare, 
iarna acestui an și lansarea anului '93, bugetul pe '93, care să aibă în 
vedere unele probleme sociale cu care se confruntă populaţia țării 
astăzi, pe planul aprovizionării de iarnă şi pe planul prevederilor 
bugetare, al atenuării șocului social al unor măsuri care erau prevăzute 
pentru 1 ianuarie, privind reducerea subvenţiilor la unele produse de 
bază. Se impune o amânare a acestor măsuri pentru primăvară. 

În al doilea rând, trebuie abordat un program de guvernare pentru 
următorii patru ani, care să prevadă scoaterea economiei românești 
din criză. Ne aflăm într-o fază de declin al producţiei industriale, 
avem mari dificultăți în agricultură. Acest program trebuie să pre- 
vadă, pe de o parte, stoparea declinului producției industriale, abor- 
darea foarte coerentă şi concretă, pragmatică, cum spuneți dumnea- 
voastră, a acestor probleme și priorități la nivelul posibilităţilor pe 
care le are astăzi guvernul, de a sprijini câteva ramuri. Agricultura 
este una din priorități, precum și dezvoltarea lanţului agroindustrial. 
De asemenea, trebuie să propulsăm turismul, care să devină o veri- 
tabilă industrie, să joace un rol dinamic în dezvoltarea economiei, așa 
cum s-a întâmplat în Spania şi în alte ţări europene. 

— Domnule preşedinte, dintre adversarii dumneavoastră politici, 
candidați la funcția de președinte, de platforma căruia vă simțiți mai 
apropiat şi care din platformele celelalte vi se par opuse viziunii dum- 
neavoastră? 

— M-aș opri la a doua parte a întrebării dumneavoastră. Cred că 
sunt distincte aceste platforme. Cea a Convenţiei Democratice, în 
esenţa ei, vizează restaurarea vechilor rânduieli antebelice. Mi se pare 
că este o privire înapoi. La sfârșitul secolului XX, nu pot fi rezolvate 
problemele României cu metodele anilor '30, cu mecanismele anilor 
'30. Trebuie să apelăm la metode moderne, specifice acestui sfârșit 
de secol, să ne aliniem la progresul tehnologic şi economico-social, 
care caracterizează economia mondială, să construim o economie 
modernă, o economie de piață viabilă, aliniată la tot ceea ce constituie 
dinamism al economiei mondiale. Cu toate că economia mondială, ea 
însăşi, se află într-un moment de recesiune, relansarea ei trebuie să ne 

găsească pregătiți, pentru a ne interconecta la acest flux nou al dez- 
voltării activității economice mondiale. 

De asemenea, cred că, în momentul de față, acea ramură, acea 
frântură din FSN, care este condusă de domnul Petre Roman şi care îl 
are drept candidat pe Caius Dragomir se apropie, prin elementele 
programatice, de Convenţia Democratică, mai mult decât de FDSN 
şi de alte formaţiuni de centru-stânga, de orientare social-democrată. 
Aplicarea acestei platforme ar împinge dezvoltarea economică după 
un model care caracterizează țările slab dezvoltate ale lumii de azi şi 
ar însemna defavorizarea categoriilor celor mai largi de oameni care 
trăiesc din muncă cinstită: muncitori, ingineri, personal tehnic din 
industrie, țărani, oameni legaţi de sectoarele de bază, bugetare, care 
trăiesc din salariu, în învățământ, cultură, știință, asistența medicală, 
funcţionarii de stat, ca şi micii întreprinzători — care trebuie să gă- 
sească un câmp mare de afirmare, de încurajare, de stimulare, dar în 
contextul legilor, prin muncă cinstită; nu profitând de conjuncturi, să 
se îmbogăţească rapid, o categorie care apelează la corupţie, inclusiv 
cea a aparatului de stat, favorizând apariţia unei veritabile mafii. 
Viitoarea guvernare ar trebui să pună stavilă unor asemenea tendințe 
în viaţa noastră socială. 

— Domnule președinte, care a fost în ultimii trei ani judecata, 
percepția sau acțiunea politică personală de care, în prezent, v-aţi 
simți înclinat să vă deziceţi cel mai mult şi care a fost cea pentru care 
găsiţi prilejul cel mai temeinic de satisfacție? 

— Eu cred că, în ceea ce mă privește, am avut o deschidere foarte 
largă în toată această perioadă. Însă, conjunctura a fost deosebit de 
dificilă. Vă amintiţi foarte bine situația României. Se poate face şi o 
comparație cu țările vecine. Noi am pornit într-un context de ruptură 
bruscă şi violentă cu vechiul sistem totalitar, cu destrămarea struc- 
turilor vechiului stat și constituirea, cu mari dificultăți, a elementelor 
componente ale noilor structuri provizorii ale statului, apoi a urmat 
aşezarea lor pe o bază legală în alegerile din 20 mai, prin alegerea 
noului Parlament, elaborarea noii Constituţii. Prin alegerile din sep- 
tembrie, încheiem acest ciclu, care, pe baza noii Constituţii, a început 
în februarie, cu alegerile locale, și se încheie acum cu alegerile 

generale. Eu cred că poate fi un element de satisfacție pentru 
România. Alte tări au demarat toate aceste elemente de tranziţie de o 
manieră moderată, mai blândă, mai echilibrată, mai stabilă; a existat 
şi denumirea de „revoluţie de catifea“ pentru Cehoslovacia. Aceste 
țări cunosc acum, din contră, perioade de intensificare, de tensionare 
a relaţiilor sociale, mergând până la destrămarea statelor, ceea ce se 
întâmplă şi în Cehoslovacia, sau tragedia pe care o cunosc iugoslavii, 
fenomenele atât de grave de pe teritoriul fostei Uniuni Sovietice. În 
comparaţie cu aceste țări, România a pornit dintr-o fază foarte ten- 
sionată, convulsivă, violentă, cu sacrificii, și reprezintă astăzi, în 
această zonă din Europa, un spațiu de stabilitate, de relativ echilibru 
şi eu sper ca acest echilibru și această stabilitate să se consolideze 
după actualele alegeri. 

— Domnule președinte, o întrebare ipotetică despre o situaţie li- 
mită: ce împrejurare sau eveniment v-ar putea determina, în cazul în 
care ați fi reales, să vă prezentați demisia? 

— Sunt prevederi constituționale: poate să apară o criză ieşită din 
comun, care să facă necesară o asemenea decizie. Eu sper, ținând 
seama de toate premisele pe care le avem, să fim capabili să depășim 
actualele dificultăți economico-sociale, care sunt, în momentul de 
față, sursele esenţiale ale stărilor tensionale, sociale, care pot să apară. 
Eu sper, şi am încredere în spiritul de moderație și de echilibru al 
poporului nostru, că o să putem avea tăria morală să le depășim în 
liniște și pace. 

— Un președinte într-o lume deschisă, ca aceea în care pătrunde 
România, este, evident, la curent și înțelege revoluțiile internaționale. 
În acest context, v-am ruga să ne explicaţi care este opinia dumnea- 
voastră în legătură cu cele petrecute, recent, în lumea finanţelor euro- 
pene și care au fost, după părerea dumneavoastră, cauzele crizei 
manifestate pe pieţele și la bursele din Occident? 

— Este o situație mai complicată, pentru că economia mondială 
trece printr-o situaţie dificilă. Ne aflăm într-o perioadă de criză eco- 
nomico-financiară, pe care o resimte, în primul rând, principala putere 
economică a lumii — Statele Unite ale Americii — și care niciodată 
nu rămâne fără consecințe pe planul vieţii economice şi financiare 

mondiale. Unele ţări au încercat să-și ia niște măsuri de autoprotecție 
prin devalorizarea valutei proprii, cum s-a întâmplat în Italia, sau une- 
le măsuri care au fost luate în Anglia. Viaţa este destul de complicată 
şi nu întotdeauna măsurile preconizate dau rezultatele dorite. Și noi 
ne confruntăm cu procese din acestea foarte dificile, vrem să stopăm 
procesul inflaţiei, să stabilizăm cursul leului, deci suntem angrenați 
într-un asemenea vârtej al vieții economico-financiare care caracte- 
rizează lumea noastră de azi. Eu sper ca, în următorii doi-trei ani, 
economia mondială să-şi găsească echilibrul necesar și să acţioneze 
ca un fel de locomotivă, care să ne ajute și pe noi, care trecem printr-o 
criză deosebită în această parte a Europei. 

— Aţi menţionat Statele Unite, domnule preşedinte. Care este pri- 
ma asociere de idei care vi se ivește în minte atunci când vă gândiţi la 
Statele Unite? 

— Eu sper într-o îmbunătăţire a relaţiilor noastre pe toate pla- 
nurile şi am remarcat cu satisfacție evoluția pozitivă a relaţiilor 
noastre în ultimul af, inclusiv poziția mult mai deschisă, receptivă, 
de înțelegere corectă a situaţiei de la noi din partea Administraţiei 
americane, reflectată şi prin înaintarea la Congres a Acordului comer- 
cial spre ratificare, ceea ce înseamnă şi acordarea clauzei. Eu sper 
într-o judecată realistă, lucidă, din partea Congresului, în rezolvarea 
pozitivă a acestei propuneri. 

— Campania electorală este în toi. Desigur că ați fost întrebat, vi 
s-au pus o serie de întrebări. Ce întrebare ați prefera să nu vă fie pusă 
în actuala campanie electorală şi o întrebare care nu v-a fost adresată 
Şi pe care v-aţi dorit-o? 

i e general, nu mă tem de nici un fel de întrebare, aşa că nu am 
nici un fel de dorințe în legătură cu întrebări care să nu îmi fie puse. 
Nu am evitat nici un fel de întrebări, oricât ar fi ele de dificile. În 
legătură cu întrebări care nu mi s-au pus, acum nu-mi trece nimic prin 
minte ce aş dori să fiu întrebat, pentru că am avut atât de multe 
întâlniri în ultima vreme și cred că nu a fost domeniu al activităţii mele 
publice sau personale care să nu fi fost atins. 

12. „AM ÎNCEPUT ÎMPREUNĂ, 
SĂ CONTINUĂM ÎMPREUNĂ“ 
— „Studio electoral“, Televiziunea Română, 
22 septembrie 1992 — 


„Bună seara, stimati telespectatori, 

Este 22 septembrie. Ne aflăm la 33 de luni din momentul care a 
marcat o piatră de hotar în istoria României — noaptea de 22 decem- 
brie — când prezentam în fața țării, prin intermediul Televiziunii, 
Proclamaţia-program, Comunicatul către țară al Consiliului Frontului 
Salvării Naţionale, care şi-a asumat răspunderea organizării structu- 
rilor noi, provizorii ale noului stat democratic al României. 

Dacă recitiţi Proclamaţia-program, Comunicatul din noaptea de 
22 decembrie, veţi vedea că obiectivele fundamentale ale Revoluţiei 
române și-au găsit întruchiparea în viața țării, în perioada parcursă de 
atunci. Am realizat trecerea de la un regim totalitar spre un regim 
democratic, de la monopolul unui partid spre un sistem pluralist, 
pluripartid, am pus bazele structurilor unui stat de drept, am realizat 
primele alegeri libere, am realizat noua Constituţie a țării, moment 
crucial în punerea bazelor fundamentale, legale, ale statului de drept 
în România, am deschis cale largă libertăţilor cetățenești, asigurării 
libertăţii de exprimare, de organizare, de manifestare, libertatea 
cultelor ş.a.m d. 

Ne aflăm acum într-un moment crucial pentru destinele tării, 
poate la fel de important ca și Revoluţia din decembrie. În virtutea 

Constituţiei, s-au ţinut în februarie alegeri locale, care au pus bazele 
verigilor esenţiale, la nivelul localităţilor și județelor, ale noilor 
structuri ale puterii şi administraţiei locale. La 27 septembrie, se aleg 
instanțele supreme ale statului — președintele şi Parlamentul. În 
funcţie de structura Parlamentului, va rezulta structura noului guvern 
al țării. 

Ne aflăm în faza finală a campaniei electorale. Am avut posibi- 
litatea să parcurg numeroase zone ale țării — îmi pare rău că n-am 
putut vizita chiar toate judeţele — , aș vrea să mulțumesc celor care 
m-au întâmpinat. Dialogurile care au fost purtate în această perioadă 
cred că au fost utile pentru toți candidaţii, atât la Preşedinţie, cât şi 
pentru Parlament. Ele constituie, fără îndoială, un câștig pentru ţară, 
pentru viaţa politică a țării. Din aceste dialoguri a rezultat că proble- 
mele cruciale pentru ţară astăzi, sunt problemele economiei. Proble- 
mele cu care se va confrunta viitorul Parlament, viitorul guvern și 
inclusiv preşedintele țării, vor fi legate de scoaterea economiei naţio- 
nale din criză, de stoparea declinului producției industriale, de spriji- 
nirea agriculturii pentru redresare și, în special, de sprijinirea țărăni- 
mii, a micilor producători, care au primit pământ în urma aplicării 
Legii fondului funciar. Va fi necesar un sprijin masiv din partea sta- 
tului, după cum necesare sunt și forme de organizare a muncii care să 
le înlesnească micilor proprietari să folosească creditele, asistența 
tehnică și materială din partea statului. Va trebui stopată inflaţia și vor 
trebui găsite soluții pentru limitarea şomajului. De aceea, spuneam, 
nu cu mult timp în urmă, despre necesitatea elaborării unui program 
urgent anticriză, care să constituie puncte de reper pentru activitatea 
imediată a viitorului guvern, care, printre altele, trebuie să realizeze 
măsurile legate de trecerea iernii care urmează, de pregătirea anului 
1993 și, de asemenea, un program coerent pentru următoarea perioadă 
de patru ani, care să asigure relansarea economiei naționale şi asigu- 
rarea de noi locuri de muncă, sau echivalentul lor, care să absoarbă 
numărul mare de şomeri care se eliberează din industrie în acestă 
perioadă. 

Concomitent, cu forţe unite, va trebui elaborat un program națio- 
nal, o strategie națională pentru dezvoltarea în perspectivă a societății 

românești, care să asigure o economie modernă de piață, eficientă, 
competitivă, capabilă să asigure progresul economic, tehnologic, în 
concordanță cu progresul economiei contemporane la acest sfârșit de 
secol. 

Realizarea acestor obiective este, însă, funcţie de componenţa și 
structurile viitoarelor instanțe supreme ale statului. Este importantă 
opțiunea electoratului şi pentru viitorul preşedinte, dar, la fel de 
importantă este structura viitorului Parlament — ce forţe şi ce interese 
vor reprezenta ele, forțe care vor decide atât viitoarele legi, aşezarea 
viitoarelor legi ale ţării, ce interese vor sluji acţiunile viitorului Exe- 
cutiv, viitorului guvern. Aceasta este marea opţiune pe care trebuie 
s-o facă electoratul român. Și, în multitudinea de partide care se 
prezintă în faţa electoratului, eu cred că se desprind trei mari tendințe 
politice. 

Este, pe de o parte, vorba de fortele care sunt grupate în jurul Con- 
venţiei Democratice şi al forței sale conducătoare — Partidul Naţional 
Tărănesc-Creștin Democrat — care, după aprecierea mea, reprezintă 
forțele restauraţiei, care vor să restaureze vechile rânduieli din 
România antebelică — restaurarea marii proprietăți, atât în industrie, 
cât și în agricultură, promovarea unor discrepanțe uriașe în viața 
socială românească, favorizarea unor pături minoritare, de îmbogățiți 
Și, pe de altă parte, sărăcirea maselor largi, care trăiesc din muncă, din 
muncă cinstită. Pe de altă parte, s-au pronunţat și opțiuni pentru 
restaurarea monarhiei care, într-o ţară care de curând a adoptat prin 
referendum o Constituţie republicană, acest lucru nu poate fi decât o 
sursă de perturbare, de instabilitate în țară. De asemenea, aceste forțe 
— precum se vede din manifestările publice — constituie şi forțele 
revanșei și ale vendetei. 

Există o a doua mare categorie de forţe, care împing România spre 
același model al discrepanţelor economico-sociale. Sunt forțele neo- 
liberalismului, grupate și în jurul actualei conduceri a Frontului Sal- 
vării Naţionale. Îmi pare bine că domnul Caius Traian Dragomir, 
personal, a făcut această distincţie clară între FSN și FDSN. Într-ade- 
văr, este o deosebire fundamentală. Actuala conducere a Frontului 
Salvării Naţionale a părăsit Platforma-program a Frontului, cu care el 

s-a prezentat în faţa electoratului cu doi ani în urmă şi a primit creditul 
acestui electorat. Politica pe care o promovează, în esență, împinge 
spre favorizarea îmbogăţirii rapide a unei minorități prin corupție și 
speculă și formarea, deci, a unei protipendade, prin sărăcirea catego- 
riilor largi de oameni care trăiesc din muncă. Deci, într-un fel, cele 
două orientări politice converg spre un model de societate a dis- 
crepanțelor sociale, un model specific societăţilor slab dezvoltate din 
lumea contemporană. Degeaba se revolta domnul Petre Roman, când 
m-am referit la un titlu de carte clasică din literatura română, Ciocoii 
vechi şi noi. Cam aceasta, este, dacă vreți, sfera intereselor pe care le 
reprezintă aceste două grupări politice. 

Noi credem în posibilitatea promovării unei economii de piață 
moderne, dinamice, eficiente, pusă în slujba intereselor întregii 
societăți, în slujba celor ce trăiesc din muncă cinstită. România poate 
deveni o ţară bogată nu doar pentru unii, ci pentru cei mulți, care 
trăiesc din muncă, pentru toate categoriile de oameni care lucrează 
atât în industrie, în agricultură, în sectoarele bugetare — ştiinţă, învă- 
țământ, cultură, sănătate, funcționari de stat —, deci pentru toate 
categoriile de oameni, inclusiv micii întreprinzători, care au cadrul 
necesar să-şi desfășoare inițiativa pentru a pune în valoare, pe deplin, 
valorile, competențele şi resursele de care dispune economia 
națională. Cred că în aceasta constă marea opţiune pe care trebuie să 
o facă electoratul român, iar pentru aceasta este necesară și prezenţa 
masivă la vot şi discernământul în legătură cu opţiunea politică pe 
care o va manifesta fiecare alegător. 

Programul pe care noi l-am prezentat în faţa ţării sub denumirea 
«Cred în schimbarea în bine a României» presupune un efort comun, 
în perioada care urmează, a tuturor forțelor politice și sociale legate de 
interesele fundamentale ale societăţii românești, de interesele celor 
mulţi, care produc, care creează în această societate, care sunt legate 
de interesele naționale în ansamblu şi promovarea acestor interese în 
contextul integrării active a societăţii româneşti în economia mon- 
dială. 

Cu această chemare mă adresez electoratului. Am început împreu- 
nă, să continuăm împreună!“ 

13. „A-ŢI ASUMA RĂSPUNDERI POLITICE 
ÎNTR-O PERIOADĂ COMPLICATĂ, 
DE CRIZĂ A SOCIETĂȚII, NU ESTE UŞOR 
ŞI COMPORTĂ MARI RISCURI“ 
— interviu la „Europa Liberă“, rubrica 
„Actualitatea românească“, 23 septembrie 1992 — 


Neculai Constantin Munteanu — Pe vremea odiosului și a si- 
nistrei lui soții, când domnul Ion Iliescu făcea parte din nomenclatura 
marginalizată, ba chiar era trimis în greu surghiun — când la Timi- 
şoara, când la Iaşi, când la Consiliul Apelor sau la Editura Tehnică — 
și nimeni nu vorbea despre domnia sa, nici măcar Nelu Valeriu sau 
Sandu Mironov, noi, Europa Liberă, am fost singurii care i-am po- 
menit numele și nu o dată, de mai multe ori. Vedeam în domnia sa 
singura posibilă schimbare a comunismului dictatorial într-un socia- 
lism cu faţă umană, să zicem, presupunând că și în România o oare- 
care schimbare ar fi venit din interiorul partidului comunist. De 
atunci, a trecut ceva vreme, a venit decembrie '89, domnul Iliescu s-a 
emanat împreună cu cei din FSN, a devenit preşedinte și ne-a cam 
uitat. Deh, și uitarea este scrisă în legile omenești... Ne-a uitat de tot. 
Orice încercare a noastră de a ajunge la domnia sa, de a mai schimba 
o vorbă, o idee, o impresie, la Cotroceni, a rămas fără succes. Domnul 
Iliescu nu prea are timp de noi, cei de la Europa Liberă. Totuși, ieri 
seară — 22 septembrie — Nestor Rateş a realizat, după emisiunea de 
la Televiziune, următorul interviu cu domnul Ion Iliescu: 

— Domnule preşedinte, dezavantajul principal al oponenților 
dumneavoastră este că sunt prea puțin cunoscuţi. Dezavantajul 

dumneavoastră pare să fie că sunteți prea bine cunoscut. Ați prezidat 
țara într-o vreme de convulsii economice, de violențe politice, de rela- 
tivă izolare internațională. De ce, oare, este un nou mandat, de ce ar 
trebui să vă voteze alegătorii din nou, pentru un nou mandat de patru 
ani, de astă dată? 

— Dumneavoastră aţi subliniat avantajele președintelui în func- 
țiune. Aţi putea adăuga şi dezavantajele. 

— Eu am spus de dezavantaje. 

— Dezavantaje, bun. Cu aceasta sunt de acord. Adică, a-ți asuma 
răspunderi politice într-o perioadă complicată şi de criză a societăţii 
nu este o treabă ușoară şi comportă şi risc. Am afirmat aceasta încă 
din perioada campaniei electorale din 1990 şi chiar la ultima con- 
vorbire televizată, în prezenţa celor trei candidaţi la Preşedinţie. Este 
un risc pentru cel care își asumă răspunderea în această perioadă, mai 
ales că întrevedeam, de atunci, că următorii doi ani vor fi ani grei, mai 
ales în ceea ce privește evoluţia situaţiei economice și, deci, costurile 
sociale pentru populaţie. În mod inevitabil, totdeauna se reproşează 
celor care se află în posturile de comandă ale societăţii. În general, 
lumea nu operează tot timpul cu discernământ şi, normal, nici măcar 
instituţia Președinției nu scapă de această lipsă de discernământ în 
ceea ce priveşte competențele, atribuţiile constituționale ale președin- 
telui faţă de ceilalți factori ai puterii, față de Executiv și Legislativ. În 
mod firesc, se transmit aceste resentimente — situația grea prin care 
trece țara — către cel care a îndeplinit şi această funcţie în stat. 

— Şi dumneavoastră. 

— Dar totul se poate controla, în mod democratic. Aceasta în- 
seamnă alegeri. În caz că majoritatea electoratului va considera că 
Iliescu nu mai reprezintă garanţii pentru continuare, acest lucru se va 
exprima în scrutin. Am sentimentul, însă, că o mare parte a populaţiei 
țării are încredere în Iliescu, așa cum este el, așa cum este descris, așa 
cum este încondeiat, în diferite culori. I se reproşează și trecut, 1 se 
reproșează şi dificultățile prin care trece țara astăzi şi cred că elemen- 
tul care concură la această încredere, pe care o simt din partea unor 
oameni, este tocmai trecutul lui Iliescu şi verticalitatea lui, poziţia 


439 


ION ILIESCU 


corectă și cinstită în toate etapele vieții sale, angajarea nemijlocită în 
tot ce a însemnat schimbare în România în această perioadă. 

— Evident, sondajele de opinie nu par să susțină sentimentul 
dumneavoastră. 

— Depinde de sondaje. 

— Toate pe care le-am văzut eu. Vorbind de sondaje, s-ar părea, 
citind unele din interviurile dumneavoastră, că acceptaţi ideea că 
Parlamentul care va fi ales va fi mult mai variat în reflectarea pozi- 
țiilor politice, a partidelor politice şi a poziţiilor ideologice din socie- 
tatea românească. Vă simțiți în măsură şi în stare, dacă veţi fi ales 
preşedinte, să împărțiți puterea cu oponenții dumneavoastră, cu cei 
pe care, în această seară, i-ați acuzat de multe lucruri: de restaurație, 
de aducerea ciocoilor etc? 

— A fost o figură de stil — „ciocoii vechi şi noi“ — , dar care 
reflectă o anumită poziţie, anumite interese pe care le reprezintă 
formațiunile politice pe care le-am desemnat. Aceasta nu exclude însă 
ceea ce spuneți, disponibilitatea mea spre deschidere și spre dialog. 
Cred că am demonstrat în toată această perioadă. În perioada de 
provizorat, când am constituit CPUN-ul, puteam să nu acceptăm așa 
ceva. În poziţia în care ne aflam noi atunci, fostul Consiliu al FSN, 
puteam foarte bine să-i acceptăm la un dialog extraparlamentar. 

— Un timp, nu i-ați acceptat. 

— Nu. În prima lună, abia s-au format partidele. La sfârșitul lunii 
ianuarie, abia au apărut 30 de partide şi, atunci, am deschis dialogul. 
Deschisesem deja dialogul pentru o formulă de lărgire a cadrului de 
activitate al Consiliului FSN. Ajunsesem şi la unele înțelegeri, când a 
intervenit demonstrația din 28 ianuarie, care a creat starea aceea de 
tensiune şi, în ciuda aceleia, totuşi, am mers pe linia înțelegerilor 
inițiale. 

— Nu are rost, dar vă amintiți că atunci vorbeați despre o demo- 
craţie originală. 

— Şi acum vorbesc despre o democraţie originală. Luaţi toate 
țările europene și comparaţi-le. Există vreuna care să semene cu 
cealaltă? Fiecare îşi elaborează modelul propriu de viaţă socială, de 
viaţă politică, de viaţă economică, deşi toate sunt țări democratice, cu 

economie de piaţă capitalistă, dezvoltată, dar nu seamănă Suedia cu 
Italia, cum nu seamănă Spania cu Anglia şi Germania cu Franţa. 
Astfel, nici România nu va semăna cu nici o altă ţară. Va avea pro- 
priile sale structuri — economice, sociale, politice — , mergând spre 
aceeaşi dezvoltare, caracteristică dezvoltării contemporane. În acest 
sens am vorbit despre originalitatea unui model propriu de dezvoltare. 

— Domnule preşedinte, v-aţi departajat foarte decis şi într-un 
limbaj oarecum violent, astă-seară, de dreapta, dar nu v-am auzit 
deloc departajându-vă de extrema stângă, care sprijină candidatura 
dumneavoastră. 

— Lucrul nu cred să reprezinte un pericol pentru dezvoltarea 
noastră viitoare şi ponderea lor în viața societăţii se îngustează. Nu 
acesta este pericolul major pentru noi. 

— Nu este, pentru că vă sprijină. 

— Nu mă interesează cine mă sprijină anume. 

— Dumneavoastră vă considerați un om de stânga? Nu vă supără 
că extrema stângă vă susține? 

— N-are de ce să mă supere. 

— N-are de ce să vă supere. Ultima întrebare. Am avut senzația 
foarte pregnantă, astă-seară, că militați, poate, pentru o societate ega- 
litaristă, nu pentru ceea ce, în toată lumea, se cunoaște a fi o societate 
capitalistă. Am sesizat, oare, corect? 

— Nu. Aş vrea să vă reamintesc că, în toată lumea civilizată de 
astăzi, chestiunea a început mai ales prin experimentul suedez, în anii 
"30, dar, după al doilea război mondial, în toate țările Europei Occi- 
dentale, programele de protecţie socială au devenit părți componente 
ale programelor de guvernare. Nimeni nu-şi mai poate permite astăzi, 
în contextul dezvoltării economice a țărilor dezvoltate, să nu aibă în 
vedere şi componenta socială a dezvoltării şi, deci, a programelor de 
guvernare. Nici măcar partidele de dreapta. Aţi văzut această alter- 
nanţă a partidelor social-democrate cu partide creştin-democrate sau 
liberale, care nu a modificat, în esenţă, politica economică, compo- 
nenta ei socială, atât în Suedia, cât şi în Germania, şi în Franţa, în alte 
țări occidentale. Deci, din acest punct de vedere, mi se pare că este o 
componentă obligatorie şi aceasta nu înseamnă încurajarea celor care 

nu muncesc sau descurajarea valorilor. Libera desfăşurare a ințiativei, 
încurajarea tuturor valorilor nu înlătură măsurile necesare din partea 
statului pentru a asigura un anumit echilibru şi o anumită protecţie 
socială. 

— Cum au decurs întrevederile dumneavoastră recente din străi- 
nătate și, ca o curiozitate personală, cum ați găsit relicvele istorice cu 
care v-aţi întâlnit, regele Spaniei şi Papa? 

— Credeam că v-aţi referit la alte relicve. Întâlnirile au fost foarte 
amicale şi utile, și de o parte și de alta, şi foarte interesante. În ciuda 
ironiei dumitale, eu ştiu să respect opţiunea fiecărui stat în parte. Eu 
vorbeam despre România, monarhia fiind o instituție depăşită istori- 
ceşte, iar opţiunea cetăţenilor României a fost exprimată foarte lim- 
pede în referendumul de anul trecut asupra Constituţiei, Constituţie 
republicană. De aceea, am și subliniat astăzi că mişcările monarhise 
nu pot decât să devină un factor de perturbare a echilibrului social 
într-o țară în care opţiunea republicană este evident majoritară. Dia- 
logul meu cu regele Spaniei a fost un dialog foarte civilizat, foarte 
amical, agreabil şi, mai mult, un schimb de păreri de substanţă şi 
foarte util, ca și cea de-a doua întâlnire, cu Papa loan Paul a II-lea. 
Această întâlnire s-a şi prelungit, deşi era prima întâlnire politică pe 
care o avea în convalescență, a durat 40 de minute și a fost foarte 
agreabilă de ambele părți. 

— Vă mulțumesc foarte mult, domnule președinte, pentru acest 
interviu tardiv, dar interesant şi așteptăm cu nerăbdare dezbaterea de 
joi seara. 


14. „ROMÂNIA ESTE ASTĂZI 
UN SPAŢIU DE STABILITATE ŞI LINIŞTE“ 
— interviu acordat postului de radio 
„Deutsche Welle“, 24 septembrie 1992 — 


La 24 septembrie, cu trei zile înaintea alegerilor, am acordat 
postului de radio „Deutsche Welle“ următorul interviu: 


— În cursul discuţiei care a avut loc la Televiziune, ați fost acuzat 
că ați reprezentat o tendință comunistă. Aţi replicat celorlați candidați 
că ar fi „ciocoi vechi și noi“. Care este definiția poziției dumnea- 
voastră? 

— A umbla cu etichetări astăzi e o anumită modă. Nu numai la 
noi, văd că în mai toată lumea se petrec lucruri similare. Când 
Roosevelt s-a prezentat în faţa Congresului SUA cu programul „New 
Deal“, bazat pe teoriile privind intervenţia statului în economie, el a 
fost acuzat de înclinații socialiste şi comuniste. La noi, ieşim dintr-o 
epocă de regim totalitar comunist. Această etichetare a devenit o 
practică curentă. O să depășim și această fază de confruntare electora- 
lă, o să ne liniștim cu toţii şi o să ne aplecăm asupra problemelor de 
fond cu care se confruntă societatea românească și, independent de 
culoare şi orientare politică, o să găsim sâmburele rațional al con- 
tribuţiei fiecăruia, să analizăm cu seriozitate problemele cu care se 
confruntă societatea românească și să elaborăm căile de ieşire a 

situației în care se află economia astăzi şi să putem să asigurăm o 
deschidere a societății. 

— Aţi menţionat primii paşi pe care i-a făcut România spre demo- 
cratizare şi instaurarea legalității, economiei de piață ș.a.m.d., dar ați 
omis actele de violență care s-au produs în timpul mandatului dum- 
neavoastră. Ce garanții oferiţi că, în cazul că veţi fi ales, asemenea 
acțiuni violente nu se vor mai repeta? 

— Eu v-aș ruga să faceţi singur comparatia între evoluția socie- 
tății româneşti în această perioadă de aproape trei ani de zile și aceeași 
evoluţie a țărilor din jurul nostru. În timp ce România a cunoscut o 
evoluţie tumultuoasă, o ruptură cu trecutul totalitar, bruscă și violentă, 
cu sacrificii umane, urmată de o perioadă foarte tensionată în prima 
jumătate a anului '90 — într-adevăr, cu acte de violență, cu atacarea 
instituţiilor statului, începând din ianuarie, demonstrațiile violente din 
12 ianuarie și 28 ianuarie, februarie, când a fost asediată clădirea 
guvernului, evenimentele din martie de la Târgu Mureș, evenimentele 
din vara lui '90 dinainte de alegeri, dar mai ales, după alegeri, actele 
de violenţă din 13 iunie, care au suscitat şi riposta, tot violentă, a 
minerilor. De atunci până acum, puteți să constatați o evoluţie spre 
liniştirea spiritelor din societatea românească. Comparaţi campania 
electorală de acum cu cea de acum doi ani de zile, în ciuda unor replici 
mai tăioase, cum s-au văzut şi astă-seară, sau a unor violenţe verbale 
care au însoţit campania electorală, chiar şi unele ieşiri — aţi văzut, 
domnul Constantinescu s-a speriat de un singur clip cu accente critice 
la adresa lui. L-am întrebat după aceea ce ar fi făcut el în locul meu 
după atâtea luni de zile de atacuri fără nici un fel de scrupule și min- 
ciuni şi calomnii şi invective de tot felul. Şi nu numai. Chiar Con- 
venţia pe care dânsul o reprezintă a organizat — este singura care a 
organizat — contramanifestaţii în această campanie electorală. Toate 
adunările lor au fost respectate. Ce crede, că la noi nu existau forţe 
care să organizeze contramanifestații? Dar, în timp ce formațiunea 
care mă susține a respectat regulile jocului, tocmai formațiunea dân- 
sului este cea care a apelat la provocări, la acţiuni de violenţă, inclusiv 
împotriva unui candidat la preşedinţie, a domnului Funar, la Timi- 
şoara. Deci, în ciuda acestor ieșiri, mai ales din partea formaţiunii pe 

care o reprezintă domnul Constantinescu, totuși, campania electorală 
a acestui an, comparat cu cea de acum doi ani de zile este, totuşi, mai 
calmă, mai echilibrată. Asta arată o evoluţie a societăţii românești, o 
anumită maturizare a vieţii noastre politice, inclusiv a formațiunilor 
politice, și eu sper să fim capabili, după aceste alegeri, să consolidăm 
acest lucru. Astăzi, România este un spaţiu de relativă stabilitate și 
liniște și asta nu este estimaţia mea. 

— Dumneavoastră candidați atât la funcția de preşedinte, pentru 
un al doilea mandat, cât şi la postul de senator. Consideraţi că, în cazul 
victoriei altui candidat, de exemplu a candidatului CDR, ați ocupa 
postul de preşedinte al Senatului? 

— În primul rând, nu fac figură unică. Mai toți candidează și 
pentru Parlament şi această chestiune a fost prezentă și la alegerile 
precedente. Toţi cei trei candidaţi la Preşedinţie au candidat și la 
Cameră și la Senat — domnul Câmpeanu a devenit senator, domnul 
Raţiu a devenit deputat. 

— Dar, în cazul în care veți fi ales președinte, veți accepta ceea 
ce francezii numesc „coabitare“? 

— Asta este o realitate. E o regulă constituțională, prevăzută și de 
Constituţia noastră. Orice preşedinte poate să „coabiteze“. De altfel, 
cred că nu va exista un partid majoritar în viitoarea structură a Parla- 
mentului. În mod inevitabil, se va impune o formulă de coabitare. 
Avem deja o experiență. Guvernul Stolojan este un guvern de coaliție 
format din reprezentanţii a cinci partide. Cred că am experimentat 
deja această practică a coabitării și a coalițiilor. 


J. VERDICTUL URNELOR. 
CAMPANIA PENTRU AL DOILEA 
TUR DE SCRUTIN LA PREZIDENŢIALE 


1. 27 SEPTEMBRIE 1992 — PRIMELE ALEGERI 
PARLAMENTARE ȘI PREZIDENŢIALE 
ÎN CONFORMITATE CU NOUA 
CONSTITUȚIE A ROMÂNIEI 


La 27 septembrie 1992, au avut loc primele alegeri parlamentare 
şi prezidențiale organizate și desfășurate în conformitate cu noua 
Constituţie a României. 


a. REZULTATELE ALEGERILOR PARLAMENTARE 


În confruntarea electorală din 1992 au fost angajate aproximativ 
80 de partide și formațiuni politice, dintre care doar nouă au depus 
liste cu candidaţi pentru Camera Deputaţilor și Senat în toate cir- 
cumscripţiile electorale, putând fi, deci, considerate partide cu repre- 
zentare națională. Un număr relativ redus de formaţiuni politice au 
depus liste complete pentru Cameră și Senat, dar nu pentru toate 
circumscripțiile electorale, cele mai multe fiind acele grupări politice 
care au depus liste incomplete, doar pentru una din Camerele Parla- 
mentului și numai în anumite circumscripții electorale. 

În ciuda dificultăților relevate în capitolele anterioare, la alegerile 
parlamentare din 1992 Frontul Democrat al Salvării Naţionale s-a 
situat pe primul loc, cu circa 29% din voturi, în timp ce opoziția re- 
unită sub sigla Convenţiei Democratice — ce cuprindea aproximativ 

18 formaţiuni politice — a întrunit 21% din voturi. Frontul Salvării 
Naţionale a obținut în jur de 10% din voturi. 

Din cele nouă formațiuni care au depus liste complete cu candidaţi 
pentru Camera Deputaţilor și Senat, în toate circumscripțiile electo- 
rale, doar opt au obținut baremul minim prevăzut prin Legea electo- 
rală, care stipula necesitatea existenţei a cel puțin 3% din voturi pentru 
intrarea în Parlament. De pildă, Partidul Naţional Liberal, condus de 
domnul Radu Câmpeanu, s-a desprins, după alegerile locale, de Con- 
ventia Democratică, nereuşind să depășească baremul stabilit de Le- 
gea electorală. Pe de altă parte, grupări cu rezonanţe politice mult mai 
reduse și cu o susținere electorală mai slabă, participând în alegeri pe 
listele Convenţiei Democratice, au reușit să obțină locuri în Parlament 
Și să-și formeze chiar grupuri parlamentare proprii. 

În aceste condiţii, Parlamentul ales la alegerile din septembrie 
1992 cuprinde reprezentanți a 13 formaţiuni politice, cu grupuri par- 
lamentare, la care se adaugă grupul organizaţiilor minorităților 
naționale, care, conform Constituţiei, beneficiază automat de un loc în 
Camera Deputaţilor. 

Prin redistribuirea voturilor formațiunilor care nu au îndeplinit 
baremul minim pentru a fi reprezentate în Parlament, Frontul Demo- 
crat al Salvării Naţionale — transformat între timp în Partidul Demo- 
crației Sociale din România — a întrunit cel mai mare număr de 
senatori şi deputaţi — 34%. Această cifră demonstrează că, practic, 
nu a existat un învingător autentic al alegerilor parlamentare din 1992, 
nici o formațiune politică nereuşind să dispună de o majoritate parla- 
mentară confortabilă. Această situație a constituit, de altfel, o mare 
dificultate pentru guvernarea țării, într-o perioadă economică deosebit 
de grea. 

În ceea ce privește participarea la vot, la alegerile din septembrie, 
numărul total al alegătorilor înscriși pe listele electorale permanente 
a fost de 16 380 663, din care s-au prezentat la vot 12 496 430) cetă- 
teni, reprezentând circa 75% din electorat, ceea ce înseamnă că unul 
din patru cetățeni s-a abținut, în 1992, de la vot. Comparativ însă cu 
alte țări democratice, se poate aprecia că procentul participării la vot 

a fost ridicat, demonstrând încrederea populației în sistemul pluri- 
partidist instaurat după decembrie 1989. 


B. REZULTATELE PRIMULUI TUR DE SCRUTIN 
AL ALEGERILOR PREZIDENȚIALE 


Așa cum a reieșit din capitolele anterioare, în cursa pentru funcția 
de Preşedinte al României au fost prezenţi, în prima fază, şase can- 
didaţi: Ion Iliescu (Frontul Democrat al Salvării Naţionale), Emil 
Constantinescu (Convenţia Democratică din România), Caius Traian 
Dragomir (Frontul Salvării Naţionale), Gheorghe Funar (Partidul 
Unităţii Naţionale Române), Ion Mânzatu (Partidul Republican) şi 
Mircea Druc (independent). 

Condiţia victoriei unui candidat din primul scrutin era, conform 
prevederilor Legii 69/1992, obținerea a minim 50% plus unu voturi 
din totalul corpului electoral (indiferent de numărul participanţilor la 
vot), ceea ce era greu de obținut în condițiile date. 

În urma primului tur de scrutin, cei şase candidaţi au obținut 
următoarele voturi: 


Ion Iliescu — 5633456 (47,34%) 
Emil Constantinescu — 3 717006 (31,24%) 
Gheorghe Funar — 1294 388 (10,88%) 
Caius Traian Dragomir — 564655 (4,75%) 
Ion Mânzatu — 362485(3,05%) 
Mircea Druc — 326666(2,75%) 


S-a impus, deci, un al doilea tur de scrutin, la care urmau să 
participe, potrivit Legii electorale, primii doi candidați — Ton Iliescu 
și Emil Constantinescu — , câștigătorul fiind cel care întrunea cel mai 
mare număr de voturi, indiferent de numărul participanţilor la vot. 

Așadar, până la 11 octombrie — data celui de-al doilea tur de 
scrutin — ne aşteptau încă două săptămâni de intensă campanie 
electorală. 

2. CONFERINŢĂ DE PRESĂ 
— 30 septembrie 1992 — 


Nici nu trecuse bine o zi după închiderea urmelor de vot şi 
anunțarea rezultatelor unor sondaje de opinie legitimate prin prestaţia 
unor institute de profil, specializate, şi în mass-media au şi început 
să-și tacă loc speculaţii și acuze care vizau însăşi capacitatea de 
opţiune a electoratului, voinţa şi discernământul său. Exerciţiul 
urnelor era mutat de această dată, de către unii lideri politici, pe un alt 
palier, cel al unor îndoieli superioare, „elitiste“, şi chiar al disprețului 
și al jignirilor. Am simţit Că este de datoria mea să am o întâlnire cu 
presa în care să lămurim câteva chestiuni referitoare la datele şi pro- 
blematica momentului respectiv. Am convocat, aşadar, pe 30 septem- 
brie, o conferinţă de presă din care redau cuvântul introductiv. 


„Daţi-mi voie să fac cu o scurtă declarație introductivă. 

În primul rând, aș începe cu aprecieri asupra desfășurării ale- 
gerilor — lucru remarcat de către toți observatorii internaţionali și 
interni care au participat la alegeri — , cadrul calm şi civilizat, precum 
şi responsabilitatea civică pe care a demonstrat-o electoratul român, 
inclusiv prin participare — circa 75%, după ultimele date, care se 
finalizează, probabil, astăzi. 

Aş dori, cu acest prilej, să exprim mulţumiri tuturor cetățenilor 
care s-au prezentat la vot şi care au înțeles momentul politic deosebit 
pe care îl reprezintă aceste alegeri. 

În același timp, aş dori să reiterez mulțumirile la adresa organis- 
melor — guvern, administrație centrală, administraţie locală, Biroul 
Electoral Central, birourile electorale de circumscripţii şi de secţii — 
care au asigurat condiţiile de desfășurare a alegerilor; poliţiei și arma- 
tei, are au asigurat paza, ordinea la toate secţiile de votare; tuturor 
partidelor şi observatorilor care au luat parte direct la întreg acest 
proces; presei, radioului, televiziunii care au urmărit cu atenţie toată 
desfăşurarea alegerilor. A doua chestiune — în legătură cu ancheta 
desfăşurată de IRSOP şi INFAS: rezultatele care se finalizează con- 
firmă profesionalismul și acuratețea acestor sondaje de opinie. Așa 
cum s-a văzut, o asemenea activitate, un asemenea sondaj, făcut pe 
criterii profesionale, constituie un veritabil control asupra corecti- 
tudinii operaţiunilor de votare, de mânuire şi de centralizare a votu- 
rilor, și faptul că rezultatele se suprapun cu foarte mici variațiuni pe 
cele prognozate dovedește profesionalismul înalt al acestor instituţii. 

M-a surprins reacţia de respingere din partea unora; a fost o primă 
reacţie impulsivă, imediat când au apărut primele rezultate și, apoi, 
încercările de răstălmăcire a acestor chestiuni. Aceasta dovedeşte, 
surprinzător, din partea unor oameni responsabili, neînțelegerea 
caracterului unui sondaj de opinii, confundarea acestui sondaj făcut 
de profesionişti cu sondajele de amatori, făcute de unii pe bază de 
scrisori, pe bază de convorbiri telefonice, care, bineînțeles, nu pot să 
dea o imagine reală a stărilor de spirit. Încercările de a vorbi despre 
faptul că aceste sondaje ar fi putut să influenţeze electoratul denotă 
neseriozitate în asemenea aprecieri. Din cele peste 14 000 de secțiii 
de votare, mai rămăseseră deschise, după ora 21, vreo 500. Numărul 
participanţilor nu mai putea în nici un fel să influenţeze tabloul pe 
ansamblu. Deci, mi s-a părut cu totul nepotrivită şi de neînțeles 
această reacţie. Mai mult, pe bună dreptate, au stârnit chiar indignare 
în public unele aprecieri jignitoare, nedemne pentru oameni politici. 
S-au făcut aprecieri cum Că o ţară ca a noastră este inaptă pentru 
sondaje, că electoratul minte de frica anchetelor, deci cei care și-au 

formulat opiniile minţeau pentru că s-ar fi temut de declaraţiile lor 
date la aceste anchete. Mi se pare că astfel de consideraţii sunt cu totul 
nepotrivite, iar cei care le fac nu prea înţeleg ce înseamnă un sondaj de 
opinie. 

În legătură cu rezultatele alegerilor, mă uimește surpriza unora. 
Asta vădeşte lipsă de realism şi de înţelegere în perceperea reală a 
stării de spirit și a opțiunii electoratului român. Pentru oamenii politici 
mi se pare tristă o asemenea chestiune. 

M-a surprins chiar din partea domnului Constantinescu o apre- 
ciere — că poate alegătorii nu au fost informaţi, că este încă lipsă de 
educaţie în această țară; sau aroganţa altora, care au caracterizat 
electoratul român și poporul român ca fiind «popor de ţărani». Eu zic 
că ar fi bine dacă unele persoane ar păstra bunul-simţ și intuiţia 
ţăranului român. Alţii amenință poporul cu urmările acestui vot, în 
loc să aibă decenţa de a-și face propria autoanaliză, pentru că au primit 
o lecţie din partea electoratului român pe care merită să o asimileze 
cu maturitate şi responsabilitate politică. Este clar că pentru unii acest 
popor nu le este corespunzător, deci ar trebui schimbat poporul ca să 
corespundă dorințelor lor, iar pentru alţii democraţia se limitează la 
propriile opţiuni, dacă opţiunile electoratului nu corespund propriilor 
lor dorințe nu mai este democraţie. Să mă ierte acești democrați! Ar fi 
de spus mai multe despre calitatea spiritului lor democratic şi la ce 
nivel de democraţie se ridică ei când vor să impună poporului cu orice 
preţ opțiunea pe care ei o au şi şi-o doresc. 

În legătură cu rezutatele alegerilor, m-au surprins, de asemenea, 
unele aprecieri aberante și încercarea de a trage concluzii politice cu 
totul nelalocul lor. 

Am văzut și unele comentarii — «că România rămâne singura 
țară cu un preşedinte fost comunist din estul Europei». Pentru nişte 
gazetari, sau ce sunt ei, ignorarea unor oameni ca domnii Elțîn, 
Kravciuc, Şevardnadze, Snegur, Nazarbaev, inclusiv domnul Jelev, 
care a fost la fel de comunist ca şi mine până la un moment dat, este 
curioasă. Chiar așa lipsă de informare din partea acestor oameni”? Ba, 
mai mult, vreau să vă reamintesc că toți cei șase candidaţi la funcţia de 
preşedinte al României au fost membrii ai PCR. lar deosebirea dintre 

mine și domnul Emil Constantinescu știți care e? E că pe domnul Emil 
Constantinescu Revoluţia l-a găsit secretar adjunct cu propaganda al 
unui comitet de partid pe facultate, în timp ce eu nu mai eram nici 
măcar membru al vreunui birou de organizaţie de bază undeva, de 
mulți ani de zile. Este adevărat că, pentru şase luni de zile, în 1971 am 
fost secretar al CC cu propaganda, iar în 1965, când domnul Emil 
Constantinescu intra în partid și afirma că intrarea lui în partid era 
motivată de faptul că atunci în România era un climat deschis, eu 
eram printre cei care militau pentru acel climat de deschidere în 
politica României, în cultură, în viața spirituală a ţării. Însă, în timp 
ce în 1971 eu am intrat într-un conflict deschis cu Nicolae Ceauşescu 
pe probleme de fond, pe problemele «revoluţiei culturale» şi ale cul- 
tului personalităţii, care se declanșa atunci, şi am fost eliminat într-o 
plenară, acuzat de deviaţionism intelectualist, domnia sa — care 
spune că a vrut să submineze din interior — nu prea s-a văzut pe 
nicăieri cu vrep poziţie publică. Deci, desprinderea mea de vechiul 
regim şi sistem a început, pe fond, atunci, în 1971, şi Revoluția m-a 
găsit ca pe una din personalitățile cele mai urmărite de Securitatea 
țării. Aveam pe urmele mele filajul Securității, trei echipaje care 
umblau după mine zi și noapte. Şi eu și soţia și toți cei care intrau în 
contact cu mine și mulți care au avut de-a face cu mine cunosc acest 
lucru. Domnul Emil Constantinescu s-a desprins de-abia în 1990, 
când a deschis balconul Universităţii, de vechiul său statut de membru 
de partid. Cred că nu întâmplător la 20 decembrie, pe străzile Timi- 
şoarei, s-a pronunţat, s-a scandat numele lui Iliescu, iar pe 22 decem- 
brie am fost acceptat și am devenit preşedintele Consiliului Frontului 
Salvării Naţionale. Iată, deci, deosebirea între noi doi în ceea ce 
priveşte raporturile cu fostul partid comunist. De ce cred unii că dacă 
au devenit membri al PNȚ, sau ai oricărei alte formaţiuni, asta îi 
curăţă de încărcătura ideologică de foști membri de partid, iar cei care 
sunt în FDSN rămân, chipurile, comuniști pe vecie? Este iarăși o 
manieră vădit neobiectivă, partizană şi, din punct de vedere politic, 
în orice caz, foarte discutabilă. 

Am văzut etichetări cu privire la FDSN — că ar reprezenta 
structuri criptocomunsite, conservatoare, neocomuniste, că ar duce la 

stoparea reformei şi la perspectiva unei guvernări naționalisto-comu- 
niste. Mi se pare că toate aceste opinii demonstrează o viziune depă- 
șită. De fapt, alegerile acestea trebuie să însemne și pentru unii o 
învăţătură de minte, și anume că cei ce se cramponează de etichetări 
ieftine de anticomunism au plătit cu prilejul acestor alegeri. Electo- 
ratul i-a taxat ca atare. 

În ceea ce privește schimbarea spre democraţie, despre care vor- 
besc unii, aş vrea să subliniez faptul că această schimbare s-a produs 
în decembrie 1989, când a fost lichidat monopolul partidului unic, 
când s-a lansat în viața politică a ţării pluralismul, pluripartidismul, 
care au devenit o realitate, libertatea de exprimare, de organizare, de 
manifestare — clar exprimate şi cu prilejul acestor alegeri — , statul 
de drept, cu separarea puterilor în stat şi cu tot ceea ce ține de virtuțile 
unui asemenea stat. Toate acestea sunt clar exprimate în noua 
Constituţie adoptată de Parlament şi apoi aprobată prin referendum 
naţional de întregul popor. Este o Constituţie eminamente demo- 
cratică, ce conţine toate aceste principii democratice. 

În ceea ce privește comunismul, nici în România, nici în Europa, 
nu mai sunt şanse pentru revenire la aşa ceva, procesul care s-a produs 
în România și în toată această parte a Europei este ireversibil, iar 
reforma economică, tranziţia spre economia de piață au început, 
domnilor! Nu mai pot fi stopate! Au dispărut structurile ierarhice 
centralizate ale economiei, iar reforma nu e monopolul unei persoane 
sau al unui grup, este o cauză națională. Problema este cum anume va 
fi condusă în continuare această reformă, pentru a fi suportabilă, 
pentru că, într-adevăr, costurile sociale sunt o componentă care nu 
poate fi ignorată de forțele politice. Alegătorii au judecat echilibrul 
în abordarea atât a problemelor politice, cât și a problemelor econo- 
miei româneşti și seriozitatea cu care oamenii se angajează în acest 
proces de transformare, pe toate planurile, a societăţii românești și de 
asigurarea unei reforme care să fie profitabilă pentru procesul econo- 
mic al țării, dar și pentru soarta tuturor cetățenilor, a tuturor catego- 
riilor de cetăţeni. 

Unii își pun problema cum se împacă ideea de reformă și progra- 
mul anticriză la care m-am referit eu. Păi, tocmai printr-o serioasă 

reformă structurală a economiei trebuie să ajutăm procesul de ieșire 
din criza prin care trece societatea românească astăzi. 

Deci, sigur că sunt probleme grave, sunt probleme serioase cu 
care se confruntă țara, societatea, economia românească, în această 
perioadă. Așa cum subliniam și înainte, precum şi în programul pe 
care l-am dat publicităţii, şi în campania electorală, acestea sunt 
probleme cu care se va confrunta viitorul Parlament, viitorul guvern. 
Acest lucru, consider eu, impune găsirea unei platforme minime 
pentru o largă coaliţie de forțe, pentru o veritabilă unitate naţională, 
indiferent de formulele guvernamentale care vor fi acceptate până la 
urmă. Eu cred chiar mai mult, că lupta electorală a pus accentul mai 
ales pe deosebirile de platforme, de orientări, de opţiuni ale diferitelor 
forțe politice care se confruntă. Se structurează un Parlament cu 
prezenţa unor diferite formaţiuni politice. Mi se pare că acum este 
momentul să căutăm punctele de contact pentru realizarea unei ase- 
menea uniri a tututor forțelor capabile să concure la depăşirea difi- 
cultăţilor prin care trece ţara. 

Din acest punct de vedere, aş considera semnificativ faptul că 
până şi în programul Convenţiei Democratice se găsesc idei de pro- 
tecție socială. S-a vorbit chiar despre economie socială de piață, de 
către reprezentanții Convenţiei. 

Domnul Emil Constantinescu, am văzut, este preocupat de orien- 
tarea muncitorimii. Este un lucru lăudabil. Toate acestea cred că pot 
fi puncte de pornire pentru un pact politic, pentru un pact social și 
naţional, care să permită o conlucrare a tuturor forțelor politice repre- 
zentate în Parlament. Acesta este un prim mesaj pe care l-aş lansa cu 
acest prilej şi pe care l-aş menţine în cazul că voi fi ales președinte la 
al doilea tur de scrutin.“ 


3. „NU AM DE GÂND 
SĂ FAC PROMISIUNI DEŞARTE“ 
— alocuţiune radiotelevizată, 5 octombrie 1992 — 


Începând cu seara zilei de 5 octombrie, emisiunile dedicate celui 
de-al doilea tur de scrutin al campaniei prezidenţiale au fost transmise 
concomitent, la Radio și la Televiziune. Iată, în continuare, apariția 
din acea zi, în cadrul spaţiului de emisie ce-mi fusese acordat în urma 
unei şedinţe a Birourilor Permanente ale celor două Camere ale Par- 
lamentului, ședință în cadrul căreia a fost stabilită, prin consens, 
succesiunea aparițiilor la Televiziune a celor doi candidați rămași în 
cursa prezidenţială. 


„Bună seara, stimaţi telespectatori şi radioascultători! 

[ată-ne ajunși în faţa celui de-al doilea tur de scrutin, decisiv 
pentru alegerea preşedintelui României. 

Aş dori, în primul rând, să fac câteva aprecieri asupra modului în 
care s-au desfășurat alegerile de la 27 septembrie. După cum am 
apreciat și eu, la vremea respectivă, candidaţii și reprezentanţii parti- 
delor politice, precum și observatorii români şi străini, presa, cu toții 
au apreciat că alegerile s-au desfăşurat în condiții normale, că au avut 
un caracter liber și corect. Aș dori, totodată, să apreciez şi să mul- 
țumesc, în același timp, pentru activitatea desfăşurată celor care au 
fost implicaţi în organizarea alegerilor, tuturor celor din aparatul 

central al administraţiei de stat, din aparatul local, membrilor birou- 
rilor electorale — central, de circumscripție, ale secțiilor de votare — 
reprezentanților partidelor, Radioului, Televiziunii, presei, care au 
căutat să urmărească și să prezinte informaţii asupra desfășurării 
alegerilor, observatorilor naționali și internaţionali. Aș dori să mulţu- 
mesc în mod deosebit alegătorilor, pentru civismul manifestat, pentru 
prezența activă, masivă, la vot, precum și pentru cadrul general, 
pentru climatul general civilizat în care s-au desfăşurat alegerile. În 
contrast cu toate aceste aprecieri, am constatat, în ultima săptămână, 
dezlănţuirea unei întregi campanii de încercare de a pune la îndoială 
corectitudinea organizării alegerilor şi a procesului de numărare și 
centralizare a voturilor. Şi, din păcate, asemenea încercări și acțiuni de 
denigrare au venit tocmai din partea acelora care au promovat inco- 
rectitudinea pe perioada campaniei electorale și în timpul alegerilor. 
Am văzut încercarea de a discredita şi de a pune la îndoială caracterul 
corect al numărării voturilor, apelându-se la un fals de proces verbal, 
într-un judeţ, și la alte măsuri similare. În general, constatăm un întreg 
val de încercări de deformare a realității și de punere la îndoială a 
corectitudinii desfășurării acestei activităţi, a organismelor care s-au 
ocupat cu verificarea, cu numărarea și centralizarea voturilor. Mi se 
pare că a fost un complot al minciunilor, zvonurilor și dezinfor- 
mărilor, ca un fel de tactică în lupta politică. Este cu totul incorect și 
nepotrivit pentru maturitatea politică de care trebuie să dea dovadă 
democrația noastră — și a dat această probă de foc, în timpul alege- 
rilor. Din acest punct de vedere, mi s-a părut inoportună și declaraţia 
domnului Emil Constantinescu, care încerca să atribuie răspunderi 
preşedintelui în exerciţiu pentru unele nereguli, pe care dânsul le 
menţiona și care s-au dovedit fără temei, aşa cum a reieșit din toate 
verificările care s-au făcut la BEC şi la Curtea Constituţională. Și mai 
nepotrivite, inadmisibile, mi se par declaraţiile jignitoare care s-au 
făcut la adresa alegătorilor, pentru că aceştia nu au votat așa cum au 
dorit unii oameni politici. S-au făcut aprecieri despre lipsa de educaţie 
şi cultură, despre nepregătirea poporului român pentru democraţie. 
Se vede că, pentru unii, democraţia este condiţionată de acceptarea 
poziţiilor și opțiunilor proprii. Dacă rezultatul votului nu le convine, 

deci, votul nu a fost corect şi democraţia nu este completă. Cred că 
cetăţenii noștri, în dezacord cu asemenea aprecieri, au dovedit ma- 
turitate, civism şi responsabilitate şi, în orice caz, mai multă decentă 
decât unii politicieni. 

Cel mai flagrant mi se pare, prin insolența cu care s-a prezentat, 
domnul Manolescu, într-o declaraţie pe care a făcut-o la întoarcerea 
din Statele Unite ale Americii și într-una anterioară, de la «Vocea 
Americii», afirmând că s-a dus pentru a susţine acordarea clauzei 
pentru România. Și, în loc să explice motivul eşecului personal în 
demersul pe care dânsul l-a făcut, s-a lansat în acuzaţii la adresa 
conducerii României. Declaraţia domnului Manolescu este de două 
ori jignitoare. Este, în primul rând, jignitoare la adresa poporului 
român, pe care îşi permite să-l muştruluiască pentru că «nu a votat așa 
cum trebuie», în numele patronilor săi de peste Ocean — nu-i nu- 
meşte care sunt aceia dar, probabil, sunt cei care l-au îndemnat în 
iarnă să se grăbească să-și depună candidatura la Preşedinţia ţării. De 
asemenea, declaraţia domnului Manolescu este jignitoare la adresa 
poporului american și a Statelor Unite, pe care le prezintă în fața 
opiniei publice românești ca pe o sperietoare, un balaur de care 
poporul nostru trebuie să se sperie, și amenință chiar electoratul 
român că, dacă nu va vota cum trebuie, nu va primi clauza. Nu știu pe 
ce se întemeiază asemenea declaraţii ale domnului Manolescu. Ele 
sunt în contrast cu luarea de poziție foarte lucidă a Departamentului 
de Stat, deci a Administraţiei americane. Aş vrea să spun că noi nu 
confundăm, în nici un fel, Statele Unite și poporul american cu forțe 
sau cercuri ostile din SUA și nu emitem aprecieri în funcţie de po- 
zițiile unor oameni neinformaţi sau vădit dezinformaţi. De asemenea, 
cred că trebuie să precizez că nu avem nevoie de lecţii de democraţie 
sau de bună-purtare din partea altora. Noi mergem spre democraţie 
nu pentru a face pe placul altora, ci pentru că aceasta este opțiunea, 
interesul poporului român. lar când este vorba de alegeri, electoratul 
român este cel care decide, nu alte forțe din afară. 

Respectarea opţiunilor electoratului din fiecare țară este norma 
elementară a unor relații democratice, de egalitate, stimă și respect 
reciproc între state. De aceea, în acest context, mi se pare dezonorant 

pentru un universitar şi şef de partid să manifeste atâta slugărnicie faţă 
de cercuri ostile României. Clauza se acordă României şi nu unui gu- 
vern de o culoare sau de altă culoare. Eu cred că, dacă ar fi manifestat 
demnitate, domnul Manolescu, dacă a întâlnit asemenea aprecieri, era 
dator să respingă atitudinile arogante din partea oricui ar fi fost ele 
exprimate, să respingă încercările de amestec în treburile noastre 
interne şi în procesul electoral din România. Numai că domnul 
Manolescu exprima, de fapt, propriile păreri, așa cum s-a văzut şi din 
interviul dat la «Vocea Americii», punându-le pe seama altora. Eu 
cred că nu poate avea pretenţia şi nu poate să se bucure de respect cine 
nu are şira spinării, cine nu manifestă autorespect și respect pentru 
propriul său popor. În general, mi se par cu totul nelalocul lor în- 
cercările de a da aprecieri, calificative și etichetări rezultatului votului 
de la 27 septembrie, care nu corespund, probabil, dorințelor și iluziilor 
pe care şi le-a croit fiecare, sigur, pe baza unor considerente proprii; 
mi se par incalificabile inclusiv asemenea aprecieri — că votul expri- 
mat de alegătorii români este un vot împotriva reformei, împotriva 
schimbărilor democratice, ca și cum cei care emit asemenea păreri ar 
deține monopolul schimbării, democraţiei şi reformelor economice. 
De asemenea, au apărut aprecieri la adresa mea, ca fiind exponen- 
tul vechilor structuri și al stagnării în țara noastră. Aș vrea să subliniez 
încă o dată ceea ce am spus mereu, că adâncirea procesului demo- 
cratic şi tranziția spre economia de piață este un proces inevitabil şi 
necesar dezvoltării societății românești. Cursul luat de România este 
ireversibil, indiferent cine va prelua răspunderea guvernării în peri- 
oada care urmează. Totul este ce conţinut se dă acestor schimbări, în 
interesul cui vor acţiona aceste schimbări — al celor mulți sau al unor 
pături de privilegiați — , cu ce costuri sociale se efectuează aceste 
schimbări. Din acest punct de vedere, într-adevăr, se impune o analiză 
temeinică a situațiilor în care ne aflăm, a dificultăţilor cu care se 
confruntă societatea românească, realism, pragmatism, chibzuinţă în 
adoptarea măsurilor care să asigure eficiență, depășirea acestor 
dificultăţi şi relansarea noastră. Din acest punct de vedere, aş vrea să 
spun că programul pe care l-am publicat sub denumirea «Cred în 
schimbarea în bine a României» exprimă opțiunea mea clară, 

decisivă, pentru democraţie, reformă, tranziţia economiei românești 
spre economia de piață. 

Nu am făcut, nici acum doi ani de zile, nu am de gând să fac nici 
în cursul actualei campanii electorale, promisiuni deşarte. Am căutat, 
în programul pe care l-am prezentat, în primul rând, să descifrez cau- 
zele dificultăților prin care trece economia românească, pentru că 
problemele cele mai dificile cu care ne confruntăm sunt cele econo- 
mice, care se reflectă și în viața de zi cu zi a oamenilor. Am considerat 
şi consider necesar, în abordarea acestor chestiuni, să realizăm o 
conjugare a tuturor forțelor politice și sociale din ţara noastră, într-un 
efort comun, constructiv, pentru scoaterea României din situaţia 
dificilă în care ne aflăm. 

Am propus viitorului guvern și, în vederea acestei măsuri, am 
sugerat actualului guvern să pregătescă premisele necesare pentru 
elaborarea unui program anticriză, cu măsuri imediate pentru toamna 
acestui an şi pentru anul 1993. De asemenea, să elaboreze un program 
de guvernare pentru următorii patru ani de zile, care să ducă la 
stoparea declinului producției industriale și relansarea agriculturii 
noastre, scoaterea economiei românești din criză şi relansarea ei pe o 
bază nouă, ca economie modernă, de piață, aliniată la cerinţele 
progresului tehnologic contemporan, ale dezvoltării economice și 
sociale la acest sfârșit de secol. În acest context, eu văd rolul preșe- 
dintelui — ţinând seama de prevederile Constituţiei — ca factor 
moderator între principalele instituții ale statului, între Parlament și 
guvern, în primul rând. De asemenea, președintele moderează rapor- 
turile cu forțele politice şi sociale din țara noastră, pentru realizarea 
unui Climat de conlucrare activă, pozitivă, constructivă, în vederea 
consolidării autorității statului, menţinerii și consolidării stabilității 
interne a țării, fără de care nu pot fi abordate și soluționate nici pro- 
blemele economice și sociale, nici interesele noastre în afară, apărarea 
ordinii, liniștii publice şi a siguranței fiecărui cetățean, eradicarea 
corupției și violenţei din societatea noastră — fenomene care, pe bună 
dreptate, îngrijorează cetățenii țării. 

În acest context, punctând aceste câteva idei — asupra cărora voi 
mai reveni, probabil, în serile următoare — aș dori, în încheiere, să 

subliniez importanţa pe care o acord alegerilor din 11 octombrie, ca 
moment politic de o deosebită importanță pentru alegerea celui care 
va deveni preşedintele României. Mi se pare că este prilejul să mă 
adresez tuturor cetăţenilor ţării, de la oraşe şi sate, tineri și bătrâni, 
femei și bărbaţi, să manifeste aceeași responsabilitate civică, să tra- 
teze cu toată responsabilitatea importanţa alegerilor de la 11 octom- 
brie, prezenţa activă, masivă, a tuturor la urne, să nu se lase influenţaţi 
de nici un fel de zvonuri sau presiuni, care am auzit că încep să se 
manifeste şi să se exercite într-o serie de zone, de localităţi, inclusiv 
în localitățile rurale. Să se prezinte cu toţii la vot, să voteze conform 
conștiinței fiecăruia, pe cel pe care îl cred cel mai potrivit, cel mai 
vrednic pentru înalta magistratură a țării. 

Vă chem să votăm cu toţii pentru schimbarea în bine a României, 
pentru cinstea, onoarea și demnitatea țării noastre.“ 


4. „PROBLEMA INTEGRITĂȚII TERITORIALE 
A ROMÂNIEI NU SE NEGOCIAZĂ CU NIMENI!“ 
— miting electoral, Cluj-Napoca, 6 octombrie 1992 — 


Așadar, campania electorală a continuat; am avut numeroase în- 
trevederi cu reprezentanţi ai tuturor categoriile sociale, am plecat în 
țară, unde am purtat nenumărate dialoguri directe, deschise, referi- 
toare la problemele stringente și de perspectivă ale societăţii, la grijile 
cotidiene ale cetăţenilor țării. 

La 6 octombrie, de pildă, m-am aflat la Cluj-Napoca, unde, în ca- 
drul unui miting electoral, am rostit următoarea alocuțiune: 


„Doamnelor şi domnilor, 


Am ținut să-mi închei campania electorală, aici, la Cluj, în inima 
Ardealului și nu întâmplător, pentru că Ardealului îi aparținem cu toții 
şi Ardealul ne aparţine tuturor românilor. Aceasta este vatra în care 
s-a plămădit poporul român, Ardealul a fost dintotdeauna, este şi va fi 
pământ românesc. Transilvania face parte integrantă din fiinţa fiecă- 
ruia dintre noi, a fiecărui român. Orice atentat la adresa Transilvaniei 
este un atentat la ființa noastră. De aceea, problema Transilvaniei, a 
Ardealului şi a integrităţii teritoriale a României este o chestiune 
sfântă fiecărui român. Așa ceva nu se negociază cu nimeni. 

Știţi foarte bine că pe această temă avem dispute în ultima vreme. 
Se încearcă, dacă nu destrămarea, fărâmițarea din interior a statului 

român, prin tot felul de 1dei și teorii noi, cu privire la autonomie, 
federalizare ş.a.m.d. Vă amintiţi că, la redactarea Constituţiei române, 
în Parlament, a fost o mare dezbatere asupra primului articol al 
Constituţiei — definirea statului român ca stat naţional unitar, 
independent, suveran și indivizibil. Toate aceste componente ale 
definiţiei statului român formează un tot integral şi nu poate fi 
nicicum despărțit. Aţi văzut, până şi în «Declaraţia de la Cluj» a 
Convenţiei Democratice şi în luările de cuvânt ale domnului 
Constantinescu, dânșii evită cuvântul naţional, pentru că, amintiți-vă, 
încă la dezbaterea din Parlament asupra Constituţiei, au fost propuneri 
ca în definiţia statului să intre ideea de multinațional. Statul român nu 
este un stat multinațional, are trăsăturile specifice ale unui stat na- 
tional, cu minorităţi naționale, care reprezintă împreună 10% din 
populaţia ţării, ceea ce este exact același tablou ca și în Ungaria. Deci, 
atât Ungaria, cât şi România, sunt state naţionale, unitare. Deci, este 
o problemă fundamentală, principială, care ţine de determinare, 
definirea statului român, care a intrat în Constituţia țării ca o chestiune 
esenţială, asupra căreia nimeni nu are dreptul să facă rabat. 

Și, pentru că ne aflăm în faţa celui de-al doilea tur de scrutin 
decisiv, pentru alegerea preşedintelui României, este bine să spun că 
prima datorie a preşedintelui este să fie garantul Constituţiei. Garantul 
Constituţiei înseamnă garantul Constituţiei în integralitatea sa, înce- 
pând cu această definire a statului, ca şi a formei sale de guvernământ, 
problemă, de asemenea, asupra căreia domnul Constantinescu se 
bâlbâie de câteva luni încoace. 

Amintiţi-vă manifestările promonarhiste din primăvară şi luările 
de poziţie publice ale domnului Constantinescu, cu numai două luni 
înainte de deschiderea campaniei electorale, în care s-a manifestat ca 
promonarhist. A şi declarat că, dacă ar fi ales, după ce a fost propus 
candidat, își va da demisia pentru a înlesni venirea monarhiei în 
România. Aseară, ați văzut, a făcut declaraţii de credință în fața 
electoratului român, spunând că el va respecta Constituţia republicană 
a țării. Ei, cum să vă spun, pentru un candidat la Preşedinţia ţării, 
schimbarea opțiunilor la fiecare şase luni spune multe. E de ţinuta 
unui demnitar, cu funcţia supremă în stat? Dar, să nu creadă domnul 

Constantinescu că fac atacuri la persoană, nu mă refer la viaţa per- 
soană a dânsului. Aici este vorba de un angajament politic cu ţara, cu 
electoratul român al celui care se prezintă în fața poporului, în fața 
electoratului, în faţa alegătorilor și asemenea oscilaţii de la o lună la 
alta nu pot să constituie garanție pentru primul demnitar al statului. 
Şi, pentru că tot suntem la Cluj, pentru că suntem în Ardeal, 
această definiţie a statului nostru nu vrea să însemne afectarea cu 
nimic a drepturilor pe care Constituţia țării și toată practica noastră 
politică de la Revoluţie încoace o consacră privind respectarea și 
asigurarea drepturilor şi libertăţilor de manifestare ale minorităţilor 
naţionale. Din acest punct de vedere, avem o Constituţie democrată, 
comparabilă cu orice Constituţie și orice legislație democratice, mo- 
derne, din cele mai avansate țări ale lumii. Mai mult, avem chiar 
stipulat în Constituţie că, în raport cu reglementări internaţionale la 
care suntem parte, când în legislația română apar diferențieri faţă de 
prevederi ale legilor internaţionale, prevalează reglementările inter- 
naţionale. Deci, ne aliniem tuturor reglementărilor internaţionale în 
toate problemele privind drepturile omului, inclusiv ale minorităților. 
Și aceasta nu pentru că facem concesii, ci pentru că noi îi tratăm pe 
toţi cetăţenii României în mod egal; sunt cetățeni egali şi, indiferent 
de naţionalitate, toţi cetățenii României au aceleași drepturi, aceleaşi 
libertăţi şi au toate posibilităţile să se manifeste, inclusiv să-și mani- 
feste, să-și exprime diversitatea de cultură, de limbă şi libertăţile pe 
care le asigurăm pentru folosirea limbii proprii, pentru exprimarea 
trăsăturilor culturale, etnice specifice, dar și reprezentarea politică, 
până şi în instanțele supreme ale statului și în administrația locală. 
Suntem, poate, unicul stat din Europa în care toate minoritățile natio- 
nale, prin Constituţie, au asigurată reprezentarea în Parlamentul țării. 
De aceea, m-a amărât — și am și replicat, precum aţi văzut — hotărâ- 
rea Congresului SUA, unde domnul Lantos, cu un zel extraordinar, a 
dezlănţuit un atac împotriva României de o mare răutate și virulență. 
În Congresul american l-a făcut pe domnul Funar — primarul Cluju- 
lui — fascist şi a spus că în România nu sunt asigurate drepturile 
cetățenești şi drepturile minorităților şi, în particular, în Cluj: «mino- 
ritarii maghiari n-au dreptul la şcoală în limba maternă, nu au acces 

la presă şi nu au presă în limba maternă, nu au emisuni la Radio şi la 
Televiziune în limba maternă, nu au dreptul nici măcar să joace 
jocurile lor populare». Eu cred că domnul Lantos a jignit nu numai 
România şi poporul român, i-a jignit și pe concetăţenii noştri de ori- 
gine maghiară, care sunt cetăţeni cinstiți şi loiali României și pe care 
îi tratăm ca atare. l-a jignit prin asemenea cuvinte şi eu cred că merită, 
la o asemenea atitudine, să primească riposte nu numai din partea 
oficialităților române, ci chiar și din partea comunităţii maghiare și a 
organizației sale, a UDMR-ului. 

Stimaţi prieteni, nu întâmplător în dezbaterea din campania elec- 
torală problemele economice și sociale au ocupat un loc important, 
pentru că problemele cele mai grele cu care se confruntă societatea 
noastră sunt problemele economice. Tranzitia spre economia de piaţă 
este un proces dureros, iar la noi această tranziție a cunoscut chiar o 
formă mai violentă, o perioadă de mare încordare, de mare încrân- 
cenare și de mare violență. Violenţa străzii a devenit strategia politică 
a unor forțe din ţara noastră şi luni de zile am fost ţinuţi sub o presiune 
permanentă, continuă, care ne-a împiedicat să stăm să ne ocupăm de 
treburile țării într-o perioadă atât de dificilă şi grea. Dar, pe de o parte, 
trebuie să remarcăm, să constatăm că, în ciuda acestui început con- 
vulsiv, am reuşit să avem astăzi o relativă linişte şi stabilitate în țară, 
comparativ cu alte țări vecine nouă, care au pornit pe o cale mai lentă 
acest proces de transformări. Faptul că am reușit să realizăm acest 
spațiu de linişte, de oarecare stabilitate politică şi sacială, trebuie să 
ştim să-l preţuim, să știm să-l apărăm. Și aș vrea, ca una din achiziţiile 
acestei perioade de dezvoltare politică şi socială a societății românești 
și de așezare a statului de drept, după aceste alegeri, după ce vom 
instala noile structuri supreme ale statului, să avem înțelepciunea 
necesară, toate forțele politice din această ţară care se simt legate de 
interesele acestui pământ şi ale oamenilor care trăiesc pe el, să putem 
să găsim climatul necesar de înțelegere, de conlucrare, pentru a 
aborda problemele grave cu care se confruntă societatea românească. 
Pentru că, fără liniște, fără stabilitate, fără pace internă şi fără pace 
externă nu vom putea nici să abordăm, nici să soluționăm aceste 
probleme. 

În general, la acest sfârșit de secol şi la începutul secolului XXI, 
factorul determinant al progresului este creativitatea umană, crea- 
tivitatea intelectuală. Or, noi dispunem tocmai de acest factor decisiv, 
factorul uman și încărcătura intelectuală a factorului nostru uman, 
potenţialul de care dispune poporul nostru, gradul de instrucţie ge- 
nerală a populaţiei şi, în special, a tineretului, gradul de pregătire 
profesională a muncitorimii, a țărănimii, a specialiștilor din toate 
domeniile. Eu cred că acesta este factorul esenţial, care poate să ne 
inspire optimismul, și este elementul de speranţă și care mi-a dat tăria 
să definesc programul meu «Cred în schimbarea în bine a României». 

Decisiv în momentul de faţă este ca la alegerile de duminică să fie 
o prezenţă activă a alegătorilor. Eu cred în maturitatea, înțelepciunea, 
discernământul alegătorului român! Vă mulțumesc şi succes!“ 


5. SEMIFINALA ELECTORALĂ 
— emisiunea Radio-TV „Campania electorală 
prezidenţială“, 7 octombrie 1992 — 


Florin Brătescu — Bună seara, doamnelor şi domnilor. În primul 
tur de scrutin, ultimele două emisiuni au fost intitulate de către presă 
ca fiind „finala mică“ și „finala mare“. Astăzi ne aflăm la penultima 
emisiune de dezbatere, emisiune căreia am putea să-i spunem, poate, 
semifinala, iar celei de mâine, emisiunea finală. Este drept, ne-am dori 
o semifinală și o finală nu de box, ci, mi se pare mai elegantă, chiar 
dacă sportivii se vor supăra, una de tenis. În ceea ce priveşte băieţii 
de mingi, după cum observați, suntem astăzi într-un cadru mai echi- 
librat, dat fiind că emisiunea este și radiodifuzată, iar ca reprezentant 
al radioascutătorilor, să spunem, îl avem în studio pe domnul Valeriu 
Dăescu, care, din acest punct de vedere, ne asigură nu numai echili- 
brul dintre Radio și Televiziune, ci şi în ceea ce priveşte înfăţişarea 
celor patru participanți — doi sunt cu barbă, doi sunt rași. 

Valeriu Dăescu — Aflat, pentru prima dată, în această uzină de 
imagini, redactorul de radio are neliniști, firește. Trag, totuși, nădej- 
dea de a savura privilegiul fiinţării, timp de două ceasuri, într-o stare 
colocvială, deschisă, sinceră, fierbinte — de ce nu? — , interogativă, 
neliniștitoare chiar, în planul ideilor, europeană, cum ne place să 
spunem, amicală şi, iată, s-a făcut apel de a respecta codul nescris al 
cavalerismului. Fie, deci, ca seninătatea nobleţii să ne învăluie în 

această seară de dezbateri libere, ce proiectează, în fapt, imaginea 
unui viitor posibil pentru România următorilor patru ani. Neîndo- 
ielnic, vom accepta — nu-i așa? — prezumția de sinceritate în tot ceea 
ce se va rosti acum, aici. Cursa dumneavoastră, domnilor preziden- 
țiali, spre suprema magistratură trece cu necesitate prin acest punct, 
prin acest moment, prin această etapă de confruntare deschisă, directă, 
a ideilor, proiectelor şi a platformelor dumneavoastră electorale. Deşi, 
secvențial, le-am urmărit cu toţii, acum, de această dată, sinteza și 
analiza vor face un cuplu fertil pentru aceste două ceasuri. Dar, să 
presupunem — și mă adresez fiecăruia dintre dumneavoastră — că 
ieșiți învingător în cel de-al doilea tur de scrutin al prezidenţialelor, 
veţi depune jurământul pe Constituţie, veți fi garantul legii funda- 
mentale a statului nostru de drept. Cum vă veţi exercita prerogativele, 
ştiind că fiecare dintre dumneavoastră sunteți animat, aveţi dorinţa 
înnoirii, aţi declarat-o, aţi ţinut să o declaraţi și să argumentaţi în 
numeroase rânduri în întâlnirile publice. Am convenit, de altfel, cu 
directorii dumneavoastră de campanie, ca orizontul de interceptare a 
replicilor, a paselor — cum spunea colegul Brătescu — să fie acela al 
reformei instituţiilor statale, al reformei în zona economicului. lată o 
sferă de aprofundată meditație și acrosaj, în același timp, pentru 
ascultătorii și telespectatorii noștri. Dacă acceptaţi, v-am propune să 
începem tocmai cu elemente lămuritoare asupra mecanismelor insti- 
tuționale, între care, desigur, cea prezidenţială este vizată de dumnea- 
voastră, fireşte, în chipul cel mai direct, iar noi, echidistant, vă dorim 
succes! Şi vă dorim, în primul rând, succes în această seară, pe care o 
dorim destinsă, cu participarea dumneavoastră distinsă! 

Florin Brătescu — Începem în ordine alfabetică: domnul Emil 
Constantinescu. 

Emil Constantinescu — Orice meci, dacă aţi luat o metaforă din 
sport, începe cu câteva schimburi preliminare — v-aţi referit la tenis 
— de încălzire. Eu, ca fost sportiv, ca fost practicant al sportului, ader, 
de la început, la apelul de fairplay pe care l-aţi făcut dumneavoastră, 
pe care vă consider nu, în nici un caz, oameni de mingi, ci arbitri de 
centru sau de linie, ca să observați orice deviere şi am reţinut, în spe- 
cial, ceea ce domnul Dăescu a spus: apelul la sinceritate. Și, de aceea, 

înainte de a intra în discuţie, cred că acesta este lucrul esenţial, ca, în 
timpul celor două seri de dezbatere, sinceritatea şi adevărul să do- 
mine, cel puţin acum, ca să avem o speranță pentru noi şi, legat de 
aceasta, vreau să lămuresc câteva lucruri. 

Sigur că nimeni nu este răspunzător pentru ceea ce afirmă cei care 
îl sprijină sau ce afirmă presa. Eu am fost atacat de presa FDSN, 
„România Mare“. Președintele Iliescu a fost atacat de presa mai mult 
sau mai puţin independentă. Am convenit ca să ne concentrăm, în 
aceste dezbateri, pe problemele fundamentale ale prezentului: proble- 
mele economice, sociale, ale instituţiilor fundamentale ale statului. 
Dar, revin, să lămurim, totuşi, câteva probleme, pentru că răspundem 
pentru afirmaţiile proprii. La ultima conferință de presă, domnul 
președinte Iliescu a afirmat că este mai puţin nomenclaturist decât 
mine. Ieri nu intenționam, fiindcă în general nu răspund, nu intenţio- 
nam să răspund, dar am fost întrebat de un ascultător ce fel de nomen- 
claturist am fost. Și am dat o definiţie a ceea ce înseamnă nomen- 
claturist şi ceea ce înseamnă activist de partid, deci om plătit pentru 
linia partidului şi nu pentru meseria lui. Fiindcă am vorbit primul, 
doninul preşedinte Iliescu a intervenit și a adus o completare în care 
a afirmat că, în 1989, eu eram secretar adjunct cu propaganda la un 
comitet de la Universitate. Am urmărit de trei ori înregistrarea ca să 
fiu sigur că repet fiecare cuvânt. Dacă prima afirmaţie, că am fost mai 
nomenclaturist decât dânsul, am luat-o ca o glumă — mai proastă, 
mai bună — am luat-o ca o glumă, cea de-a doua este o afirmaţie 
foarte precisă şi foarte neadevărată fiindcă, în general, un neadevăr 
se acoperă cu un alt neadevăr şi de aceea vreau să stopăm neadevărul. 
Eu am adus aici, din dosarul meu personal de la Universitate, o adresă 
a Serviciului de cadre și personal, care precizează exact ce funcție 
ocupam, adică secretar adjunct cu probleme profesionale la Biroul 
Geologie 2 de la Facultatea de Geologie, care însemna, era pe struc- 
tura catedrei de mineralogie. N-ar fi fost nimic dacă domnia sa nu ar 
fi completat că funcția mea era aprobată de Biroul 2 al Comitetului 
Central. Aici, trebuie să începem să devenim serioşi, fiindcă nu numai 
domnul Iliescu, dar orice membru de partid ştie care era ierarhia 
centralist-democratică în partid, oricine ştie, dar dânsul nu a vorbit 

pentru membrii de partid, ci a vorbit pentru oamenii neavizați din 
această țară. Şi, atunci, hai să vedem care era ierarhia în partid: ea 
începea cu CPEx-ul, după care urma Comitetul Central, după care 
urma Comitetul Judeţean sau Municipal București, după care urma, 
în cazul nostru, Centrul Universitar Bucureşti, Comitetul pe Univer- 
sitate, Comitetul de grad doi pe Facultate şi un Birou care era, în 
general, pe structură de catedră, deci a șaptea. Ce înseamnă aceasta 
pentru un om obișnuit? Să luăm, pentru un om dintr-o uzină: înseam- 
nă CPEx, Comitetul Central, judeţean, orăşenesc, întreprindere, 
secţie, atelier. Acesta era nivelul — BOB atelier. Ce înseamnă la țară, 
nici nu le avem pe toate — judeţean, comunal, secția CAP-ului, even- 
tual. Acesta era nivelul, trebuie să fim foarte clari. Ce era cu Biroul 2? 
Am fi surmenat-o total pe titulara Biroului 2, fiindcă, în această 
situaţie erau 150 de mii de membri ai BOB-urilor la acest nivel, or, în 
CPEx erau 36. Și, m-aș opri aici. L-aş ruga pe domnul preşedinte 
Iliescu să-și ceară scuze dar, pe de altă parte, şi eu pot să comentez 
acum, şi este dreptul meu să comentez, ceea ce a discutat aseară. 
Fiindcă aseară ceea ce a spus a fost o mistificare. Aceasta este, folo- 
sesc un cuvânt mai nobil, dânsul a declarat așa: „În 1971 am devenit 
disident și am fost trimis spre reeducare secretar cu propaganda la 
județul Timiş“ — unul din cele mai mari judeţe, la Comitetul jude- 
tean, după care — ce mai urmează — a fost promovat ca prim-secre- 
tar la judeţul Iași. Or, noi știm ce era un prim-secretar la un județ. Cred 
că orice om din ţara asta ştie că un prim-secretar la un judeţ era omul 
care hotăra totul în judeţ, de la securitate, economie, toate problemele 
şi, în același timp — nu, că am venit pregătit —, iată, în anul 1974, 
lista Comitetului Politic Executiv. Or, puteţi concepe un disident, aici 
este şi portretul domnului Iliescu şi-l avem și aici, printre cei 36 de 
oameni care hotărau în această ţară. 

Eu închei aici, fiindcă vreau, din acest moment, să încetăm orice 
discuţie asupra trecutului comunist şi nici nu văd de ce, fiindcă nu eu 
personal, nu am, cum să spun, aprecieri negative, sau consider că 
problema este ce facem acum. Dar, problema importantă la care revin 
este să spunem adevărul. Atât am avut de spus. 

Ion Iliescu — Îmi daţi voie să... 

Emil Constantinescu — Aștept chiar. 

Ion Iliescu — Domnule Constantinescu, pe mine nu m-a interesat 
şi nici nu mă interesează trecutul dumneavoastră, n-am făcut niciodată 
nici un fel de relatare sau de referire la funcțiile pe care le-aţi avut. Nu 
mă interesează! Şi nici nu cred că asta este important. Dumneavoastră 
spuneţi că nu vă interesează, dar aţi făcut mereu apel la așa ceva. 
Toată propaganda dumneavoastră s-a axat pe această problemă — 
trecutul lui Iliescu. N-aţi spus nici o noutate țării — că eu am fost 
secretar al CC-ului şi membru supleant al Comitetului Politic Exe- 
cutiv — ştie toată lumea acest lucru. Dar, tot la fel, întreaga ţară ştie 
că atunci, în 1971, și, în general, când am avut — că vorbim de sin- 
ceritate — ceva de spus, când nu am fost de acord, când am avut vreo 
obiecţiune, am făcut-o public. Am făcut-o, deci, public, şi atunci, în 
1971, şi am fost tratat ca atare într-o plenară ideologică, în vara lui 
"71, când am fost categorisit de „deviaţie intelectualistă“. Am fost, 
într-adevăr, trimis la Timişoara, dar asta a fost o degradare şi o în- 
cercare de recuperare, care nu s-a obținut. În funcţia de prim-secretar, 
eram un tip incomod, nu voiam să trimit telegrame... 

Emil Constantinescu — Dar aţi fost avansat... 

Ion Iliescu — ... nu voiam să trimit telegrame cu mersul cam- 
paniei agricole, era o întreagă mişcare — vă amintiţi foarte bine — 
cum s-a dezvoltat tot acest sistem. La ape fiind, m-am ridicat împo- 
triva unor proiecte şi n-am vrut să dau avize pentru Canalul, aşa-zis, 
Dunăre-București ș.a.m.d. Adică, am fost într-un permanent conflict 
cu Ceauşescu. Deci, pozițiile mele au fost publice și eu, de fiecare 
dată, am fost sincer cu mine și cu poziţiile mele. Dumneavoastră aţi 
fost în activitatea de partid. Când anume aţi fost sincer? Pentru că, 
indiferent, nu mă interesează, eu am reţinut din ceea ce ați spus dum- 
neavoastră o dată, că aţi fost într-un birou şi într-un comitet de partid. 

Emil Constantinescu — Pe facultate, da. 

Ion Iliescu — Deci, aţi fost şi într-un comitet pe facultate. 

Emil Constantinescu — Da, da, ăsta era nivelul. 

Ion Iliescu — Deci, nu numai într-un birou pe catedră. 

Emil Constantinescu — Da, exact. Am mai spus, în '89... 

Ion Iliescu — Asta nu aţi mai spus-o adineauri. 


473 


ION ILIESCU 


Emil Constantinescu — Nu, aici am scris tot, am scris aici înainte 
dem 

Ion Iliescu — Nu, nu. Adineauri, când ați replicat ați spus că ați 
fost doar la catedră. Aţi fost şi la facultate? 

Emil Constantinescu — "89 aţi discutat aseară, '89 v-am răspuns. 

Ion Iliescu — Nu mă interesează, domnule Constantinescu. 

Emil Constantinescu — Înainte am fost și la facultate, da. 
Facultate înseamnă secție de uzină, comună. 

Ion Iliescu — Deci, ca să fie complet tabloul. 

Emil Constantinescu — Deci, de la cătun am ajuns la sat. 

Ion Iliescu — Deci, să fie tabloul complet. Şi eu v-am spus că, de 
regulă, cei care erau la facultăţi erau aprobați de Cabinetul 2. 

Emil Constantinescu — Nu-i adevărat. 

Ion Iliescu — Daţi-mi voie să vă spun în cunoștință de cauză. 

Emil Constantinescu — Domnule Iliescu, este o minciună. Lă- 
saţi-o baltă. e 

Ion Iliescu — Daţi-mi voie să vă spun în cunoştinţă de cauză. 

Emil Constantinescu — Nu vă dau voie nimic! 

Ion Iliescu — Nu trebuia să fiți chemat pentru asta. Era ceea ce 
se chema... 

Emil Constantinescu — Nu era, orice om din partid ştie acest 
lucru. 

Ion Iliescu — Era ceea ce se chema nomenclatura de evidenţă. 
Deci, dați-mi voie să ştiu mai bine aceste lucruri decât dum- 
neavoastră. 

Emil Constantinescu — Domnule Iliescu, nu spuneți o minciună. 
150 de mii de oameni nu erau în evidența nimănui. Cel mult, la 
Centrul Universitar. 

Ion Iliescu — Nu folosiți cuvântul „minciună“, pentru că asta 
poate să ducă la... 

Emil Constantinescu — Îmi pare foarte rău. Vorbiti în faţa aici a 
patru milioane de membri de partid. 

Ion Iliescu — Da, exact. 

Emil Constantinescu — Arătaţi dumneavoastră o evidență de la 
Biroul 2. 


MOMENTE DE ISTORIE 


Ion Iliescu — Dar nu mă interesează! Domnule Constantinescu, 
nu am spus-o ca să... 

Emil Constantinescu — Cum nu aţi spus-o? Aţi spus-o! 

Ion Iliescu — Nu am spus-o ca să vă acuz în vreun fel, ci ca să vă 
arăt că este bine, în general, să nu apelați la asemenea calificative, la 
asemenea invective — cum s-au folosit în toată propaganda Con- 
venției Democratice — cu privire la mine. 

Emil Constantinescu — Eu nu am folosit. 

Ion Iliescu — Pentru că eu nu am ce-mi reproşa. Indiferent că am 
avut nişte funcţii, când am avut de făcut o obiecţie, am făcut-o. Despre 
dumneavoastră nu am auzit să fi avut vreo obiecţiune la adresa poli- 
ticii partidului de atunci. 

Emil Constantinescu — Eu nu am fost activist, domnule Iliescu. 
Eu mi-am făcut meseria mea: am fost geolog şi lector. Dumnea- 
voastră aţi fost activist. 

Ion Iliescu — Domnule Constantinescu, şi la facultate, şi în ca- 
tedră, trebuia să prelucrați documente de partid, mai ales în perioada 
aceea, de după Congresul XIV, trebuia să prezentaţi şi teze, şi docu- 
mente ş.a.m.d. Când eraţi sincer, atunci, când susţineaţi asemenea 
documente, sau acum, când o faceţi pe omul opus unor asemenea 
poziții? 

Emil Constantinescu — Domnule Iliescu, lăsaţi-o baltă... 

Ion Iliescu — Păi nu, eu nu am de ce să o las baltă, dumneavoastră 
trebuie să o lăsaţi baltă. 

Emil Constantinescu — Dumneavoastră aţi fost activist, eu am 
fost geolog. 

Ion Iliescu — Da, domnule, am fost. 

Emil Constantinescu — Atunci, ce mai vreți? 

Ion Iliescu — Da, dar am fost activist cu poziţie politică fermă 
şi clară. 

Emil Constantinescu — Și menţinut în CPEx? 

Ion Iliescu — Am fost democrat întotdeauna, domnule, inclusiv 
în CPEX, prin poziţia mea... 

Emil Constantinescu — Colegii dumneavoastră de aici sunt, în 
cea mai mare parte, la închisoare. 

Ion Iliescu — Da, știu. 

Emil Constantinescu — Păi, și atunci? 

Ion Iliescu — Plătesc pentru poziţia pe care au avut-o, pentru că 
au susținut acest regim până pe marginea prăpastiei. 

Emil Constantinescu — Şi cum v-aţi împotrivit dumneavoastră? 

Ion Iliescu — Eu m-am dezis, m-am delimitat, m-am retras. În 
"71 mi s-a propus și, apoi, şi în '84, când am fost scos de la Ape, mi s-a 
propus să merg în diplomaţie. Am refuzat. Mi s-a propus să merg la un 
comitet județean, am refuzat. Am preferat să mă retrag. 

Emil Constantinescu — Păi, nu aţi fost la un comitet judeţean? 

Ion Iliescu — Nu. În '84 am intrat la Editura Tehnică, iar în '79 
am fost la Ape, în meserie. 

Emil Constantinescu — Într-un singur sens este valabil ce 
spuneți. 

Ion Iliescu — Domnule Constantinescu, haideţi să nu facem 
asemenea procese unui trecut care a fost dominat știm bine de ce si- 
tuaţie politică anume. Dar, au fost oameni care au avut curajul opiniei 
și eu m-am numărat printre ei. Dumneavoastră aţi rămas în anonimat, 
acolo unde aţi fost. 

Emil Constantinescu — Eu mă îndoiesc. 

Ion Iliescu — Acum ați devenit activ politic, în '90, cu prilejul 
deschiderii balconului de la Universitate. Deci, să delimităm bine, din 
acest punct de vedere, trecutul. Dar eu sunt de acord, haideţi să nu 
dezgropăm... Dumneavoastră ați făcut-o, nu eu. 

Emil Constantinescu — Fiindcă aţi spus un neadevăr. 

Ion Iliescu — Nu, nu este vorba de aseară. Toată campania 
electorală ați mers pe așa ceva. Și nu aţi spus nici un adevăr. Eu nu 
am venit cu documente. Nici nu m-am interesat de situaţia dumnea- 
voastră, nu m-a interesat dosarul dumneavoastră de cadre. Am reținut 
ceea ce aţi spus dumneavoastră într-o altă relatare, şi văd că a fost 
corect ce aţi spus. 

Emil Constantinescu — Eu am spus totul, de la început. 

Ion Iliescu — Că aţi lucrat și la facultate, și la catedră. 

Emil Constantinescu — Da. 

Ion Iliescu — Acum căutați să contestaţi că aţi lucrat la facultate. 

Emil Constantinescu — Nu, uite aici... 

Ion Iliescu — Bun, dar nu aţi spus de la început. 

Emil Constantinescu — Ba am spus de la început. 

Ion Iliescu — Deci, haideţi să fim sinceri până la capăt. 

Florin Brătescu — Domnilor, cred că... 

Emil Constantinescu — Cred că putem să terminăm. 

Ion Iliescu — Deci, cu acest răspuns m-am lămurit. Dar, haideţi 
să intrăm în tema dezbaterii de astă-seară. 

Valeriu Dăescu — Mai ales că suntem într-o zodie a echilibrului, 
a Balanţei. Şi acest lucru să-l obținem prin dinamism și căutare, prin 
confruntare de idei şi să realizăm, dacă îmi este permis să spun aşa, 
un spectacol al ideilor. Hai să o luăm ca pe o emblemă a existenţei 
noastre, nu numai în acest perimetru de dezbatere, ci, în general, în 
viaţa noastră publică. Deci, un spectacol al ideilor, domnilor prezi- 
dențiali, dacă doriți. 

Ion Iliescu — Dacă îmi dați voie, aş deschide cu o primă întrebare 
care rezultă din tema propusă. Ne aflăm, deci, în faţa țării, cei doi 
candidați pentru funcția de preşedinte. Prima atribuţie a preşedintelui 
este să asigure respectarea Constituţiei. Eu aş începe cu unele întrebări 
în legătură cu angajamentul pe care cei doi candidați îl iau în faţa ţării, 
în faţa alegătorilor, în legătură cu respectarea Constituţiei — Consti- 
tuție care a fost elaborată, votată, aprobată de Parlament și, apoi, 
aprobată printr-un referendum național. Ne-am prezentat, în calitate 
de candidaţi, în baza acestei Constituţii, pe temelia ei, urmând să o 
respectăm în toate prevederile sale, ca un document în integralitatea 
lui. În legătură cu asta, eu l-aș întreba pe domnul Emil Constantinescu 
cum se împacă această calitate, acest angajament obligatoriu pe care 
trebuie să și-l ia în faţa electoratului cu poziţia consecventă a 
Convenţiei Democratice şi a partidelor sale componente împotriva 
Constituţiei? În primul rând, partidele componente care au avut repre- 
zentanți în Parlament — PNT-ul, aripa tânără liberală şi UDMR-ul 
— au votat împotriva Constituţiei. Domnul Coposu a făcut declaraţii 
clare împotriva Constituţiei, considerând-o nedemocrată, conside- 
rând-o Constituţie fesenistă — se pare că a spus „iliesciană“, la un 
moment dat — şi a motivat faptul că nu şi-a depus candidatura din 

două motive: în primul rând, din respect pentru Maiestatea Sa regele 
Și, în al doilea rând, pentru că nu vrea să participe la o cursă pe baza 
unei Constituţii nedemocratice. Domnul Emil Constantinescu perso- 
nal a făcut asemenea aprecieri la adresa Constituţiei. Am văzut în 
„Evenimentul Zilei“, s-a publicat stenograma discuţiilor de la de- 
semnarea candidaților Convenţiei Democratice, în care domnul 
Constantinescu a afirmat, ca răspuns la o întrebare ce i se pusese în 
legătură cu Constituţia: „Jurăm pe Constituţie, e obligatoriu, dar voi 
face totul, şi repede, ca să schimb această Constituţie. Consider 
această Constituţie nedemocratică“. Aceste chestiuni le repetă dom- 
nul Constantinescu şi într-un interviu dat la „Europa Liberă“, pe 
17 iulie, în care spune: „Așa cum a fost stabilită forma de guver- 
nământ, această formă e cea de republică. Eu voi jura pe Constituţie 
dar, mai departe, după cum ştiţi, există prevăzute, tot în Constituţie, 
posibilități ca Parlamentul — cu voința populaţiei, cu preşedintele, 
după consultări — să propună un referendum“. Asemenea afirmații 
au mai fost făcute și la BBC, în 22 iulie, cu multe alte prilejuri, 
inclusiv în iulie, la Paris, la o întâlnire cu o asociaţie de prietenie a 
francezilor originari din România. Deci, în primul rând, cu privire la 
Constituţie, caracterul ei, în ce fel poate domnul Constantinescu să se 
angajeze în faţa electoratului să apere o Constituţie pe care, din start, 
o consideră nedemocratică şi se angajează solemn în faţa celor care 
l-au propus ca să acționeze pentru schimbarea ei? Este prima între- 
bare. A doua, tot legată de Constituţie, în primul articol al Constituţiei 
se definește statul român, cu cinci componente ale sale: stat național, 
unitar, independent, suveran şi, să vă citesc chiar textul Constituţiei, 
să fie mai corect... 

Emil Constantinescu — Nu, că-l știu. Eu îl știu pe dinafară. 

Ion Iliescu — ... și indivizibil. Deci, cele cinci componente. În 
Declaraţia de la Cluj, la care ați făcut referire, în toate cuvântările 
dumneavoastră aţi omis cuvântul „naţional“. Cred că nu este o omi- 
siune întâmplătoare. Ne amintim foarte bine, în Parlament, când s-a 
discutat Constituţia, pe această temă a fost o discuţie foarte aprinsă. 
UDMR-ul, respectiv senatorul UDMR-ist, domnul Kirâly, a venit 
cu o propunere — definirea statului român ca stat multinațional. 

Chestiunea a fost de ordin principial, s-a dezbătut în Parlament. Până 
la urmă, Parlamentul a adoptat formula care a fost aprobată şi prin 
referendum. De ce ocoliți această componentă a definirii statului 
nostru? Aveţi rezerve asupra ei? Ce rezerve? Ce anume motivează 
acest lucru? Al treilea element, apropo de Constituţia republicană, aţi 
dat o declaraţie solemnă — că veți respecta această Constituţie 
republicană. În același timp, v-aţi manifestat — asta, ca să facem 
referire la sinceritate — , ați manifestat clar opţiunea dumneavoastră 
monarhică în cursul acestui an, în primăvară și la începutul verii, aţi 
exprimat-o și după ce aţi fost ales, desemnat candidat, ca un obiectiv 
al dumneavoastră — instaurarea monarhiei constituționale, lucru pe 
care, de asemenea, l-a susținut și formațiunea care v-a susținut și vă 
susține. Cum se împacă, deci, aceste trei elemente cu angajamentul 
pe care vreţi să vi-l luaţi în faţa electoratului român — de a fi un 
preşedinte al României, al statului bazat pe această Constituţie —, 
cum se împacă cu angajamentul de a apăra această Constituţie? 
Aceasta este nedumerirea mea, întrebarea mea şi, apropo de since- 
ritate, când aţi fost sincer, atunci când ați declarat ce aţi declarat sau 
acum, când aţi dat asigurări electoratului că veţi respecta această 
Constituţie? Aceasta este nedumerirea mea. 

Emil Constantinescu — Aici este problema şi mă bucur că 
introducerea, chiar dacă a fost mai agitată, a fost un apel la sinceritate. 
Văd că aţi venit foarte ofensiv, însă — în termenii tenisului — mă 
ajutaţi foarte mult, adică mi-aţi ridicat la plasă exact mingile pe care 
le aşteptam. 

Ion Iliescu — Adică v-am oferit un serviciu, pentru că la tenis nu 
se ridică la plasă. 

Emil Constantinescu — Aţi servit bine. Eu am afirmat aceste 
lucruri foarte clar şi am fost tot timpul foarte sincer și am avut o sin- 
gură poziție. Ce este în spate este propagandă şi îmi pare foarte rău că 
citiți așa, din doi în doi. O să vă lămuresc imediat. Stenograma — le 
luăm pe puncte și sper că în felul acesta clarificăm pentru toată lumea 
lucrurile — de care vorbiti, din „Evenimentul Zilei“, este un fals, 
considerat de toată lumea și de toată presa ca un document fals. Nu 
vă trebuie o pregătire juridică, și de nici un fel, ca să vă daţi seama că 


479 


ION ILIESCU 


stenograma este o stenogramă, deci ceva care repetă, prin semne, tot 
ce se spune. Acel proces este un fals, reprezintă notele unei persoane, 
care a fost furat şi care a ajuns la „Evenimentul Zilei“. Nimeni, din 
toți cei prezenţi în sală, și au fost 62 de electori, persoane extrem de 
cunoscute şi importante în viaţa politică românească, oameni de cultu- 
ră, nu a recunoscut conţinutul acelei stenograme, până și pentru faptul 
că domnul Manolescu şi eu, de exemplu, ajungeam să avem niște 
exprimări de un nivel așa de scăzut; eu nu am afirmat la acea şedinţă 
că doresc să aduc monarhia și nu am afirmat niciodată acest lucru. 

Ion Iliescu — Dar, vedeţi, această stenogramă coincide cu multe 
declaraţii ale dumneavoastră. 

Emil Constantinescu — Nu coincide cu nimic. Coincide cu un 
lucru foarte clar, care, dacă unii oameni sub influența unei propagan- 
de nu l-au putut înțelege, dumneavoastră trebuia să-l înțelegeți. Eu am 
afirmat aşa: voi jura pe această Constituţie — și ați repetat — și O voi 
respecta. Mai departe, am spus: nici o Constituţie nu este imuabilă — 
am dat niște explicaţii — şi nu președintele poate schimba Consti- 
tuţia. Am spus lucrul acesta de prima dată, când am fost la Televiziu- 
ne, președintele nu poate schimba Constituţia. Cel mai ticălos preşe- 
dinte din ţara asta, dacă ar fi, şi dacă vrea să aducă monarhia, nu poate 
să o facă. Asta este problema. Aveţi acolo Constituţia, da? O am și eu 
— dar știți acest lucru, că el nu poate să o facă. 

Ion Iliescu — Ştiu foarte bine. 

Emil Constantinescu — Deci, nu are această inițiativă. Se dă 
cuantumul populaţiei, din Parlament, şi am explicat că acest lucru ar 
fi imposibil. Am spus apoi că, dacă reprezentanţii aleși ai naţiunii, 
prin aceste voturi, deci Parlamentul care a fost ales acum, sau dacă o 
parte din populaţie ar face această propunere și acest Parlament ar 
accepta, atunci eu m-aș supune voinţei națiunii. Asta este problema. 
Am explicat de fiecare dată că un președinte trebuie să se supună 
legilor și voinţei naţiunii. Dacă voinţa națiunii se schimbă vreodată, 
eu atât am spus, mă voi supune ei. Am constatat că a început o 
întreagă broderie pe această idee, la ultimele întâlniri, când am fost 
toți șase aici — cred că tot aici ne aflam —, sau la ultima intervenţie, 

am precizat că voi respecta această Constituţie republicană. E clar 
acum? E clar pentru toată lumea. Ce nu este clar? 

Ion Iliescu — Nu este deloc clar! În primul rând, ce rost avea 
toată această explicație, dacă nici măcar nu puneaţi în discuţie nece- 
sitatea schimbării Constituţiei? Aceasta poate să aibă o singură expli- 
caţie: declaraţiile anterioare ale dumneavoastră, privind poziţia dum- 
neavoastră monarhică, și cum anume motivaţi prezenţa, angajarea 
dumneavoastră într-o asemenea misiune, de preşedinte al Republicii. 
Bun, deci stenograma a fost un fals, dar această relatare a prezenţei 
dumneavoastră la Paris, în 21 iulie, cu o delegaţie de franco-români a 
Asociaţiei de prietenie a francezilor... 

Emil Constantinescu — Nu am avut nici o întâlnire. 

Ion Iliescu — Este publicat. 

Emil Constantinescu — Dumneavoastră ce faceţi acum, vreți 
să-mi scoateţi și „România Mare“, organ de... 

Ion Iliescu — Nu are nici o legătură cu „România Mare“, sunt de- 
claraţiile dumneavoastră la „Vocea Americii“, la „Europa Liberă“... 

Emil Constantinescu — În sensul în care v-am spus. 

Ion Iliescu — ... în „Baricada“... 

Emil Constantinescu — Nici o „Baricada“! Domnule președinte, 
nu mai răsfoiţi foi acolo! 

Ion Iliescu — Deci, contestaţi totul? 

Emil Constantinescu — Absolut! 

Ion Iliescu — „„Baricada“, din 14-20 iulie, la fel. 

Emil Constantinescu — În nici una nu scrie că am o opțiune 
monarhică. Absolut în nici una și să știți că pe mine nu mă luaţi așa... 

Ion Iliescu — Dar, uitaţi, se repetă, nu este un singur document! 

Emil Constantinescu — Se repetă explicaţia în care trebuie, în 
același timp, să respecţi legea și voinţa naţiunii, fiindcă de fiecare 
dată, dintr-un motiv pe care dumneavoastră l-aţi avansat, că o parte 
din Convenţie are opțiuni monarhice — și este o realitate acest lucru, 
o parte din Convenţie are opţiuni monarhice — o parte din Convenţie 
are opțiuni republicane. De exemplu, PSD, care face parte din 
Convenţie, este net republican. 

Ion Iliescu — Dar dumneavoastră ce sunteți? 

Emil Constantinescu — Eu sunt republican. Am spus clar acest 
lucru. 

Ion Iliescu — Dar cum sună acest lucru din „Baricada“, din 
20 iulie: „Lumea a arătat atunci respectul de care se bucură persoana 
regelui. Acum, însă, nu avem ce face, trebuie să evoluăm în limitele 
actualei Constituţii, deci să participăm la competiţia prezidenţială, iar, 
apoi, tot în limite legale, să facem — v-am spus mai-nainte — acel 
referendum constituţional“. 

Emil Constantinescu — Evident, dar referendumul în ce condiţii 
se poate face? 

Ion Iliescu — Dar de ce această preocupare pentru un referen- 
dum, când vă antrenați într-o cursă electorală pentru o instituţie care 
abia se naşte, pe baza unei Constituţii abia adoptată? Deci, avem un 
mandat de patru ani de zile. Preocuparea dumneavoastră principală 
este cum să schimbăm Constituţia în acești patru ani sau cum s-o 
aplicăm? 

Emil Constantinescu — Am înţeles, acum nu-mi epuizați timpul, 
că problema nu este să-mi ţineţi lecții mie. 

Ion Iliescu — Eu vreau să mă lămuresc asupra poziției dumnea- 
voastră. 

Emil Constantinescu — Eu vă lămuresc imediat, acum. Avem, în 
sfârșit, ocazia să discutăm împreună, să discutăm în fața națiunii. 
Lucrurile sunt foarte clare. Deci, v-am explicat că preşedintele nu 
poate schimba Constituţia. Dumneavoastră, dintr-un punct, centraţi 
Constituţia numai pe problema monarhică, numai pe aceasta o 
centraţi. 

Ion Iliescu — Eu am pus trei întrebări. Întâi, respectul faţă de 
Constituţie, ca atare... 

Emil Constantinescu — Nu, nu, e vorba de prima întrebare. 

Ion Iliescu — ... și caracterizarea ei. Deci, nu este adevărat că ați 
spus că această Constituţie este nedemocratică? 

Emil Constantinescu — Îmi daţi voie să vorbesc? 

Ion Iliescu — Da, sigur! 

Emil Constantinescu — Nu suntem la şedinţă, dacă mă între- 
rupeţi așa, din două în două cuvinte, nu mai este nici un fel de dialog. 

Lucrurile stau în felul următor: nu este vorba numai de această 
problemă, a Constituţiei. De pildă, foarte multe persoane, în toate 
călătoriile pe care le-am făcut, și-au exprimat nemulțumirea că în 
Constituţie se ocrotește, nu se şi garantează, dreptul la proprietate. Ce 
ați face dumneavoastră dacă o mare parte din Parlamentul acesta, 
răspunzând voinței cetăţenilor, ar dori să modifice un articol? 

Ion Iliescu — Şi dumneavoastră aţi fost de acord cu această 
apreciere? 

Emil Constantinescu — Am luat act de ea. 

Ion Iliescu — Dar aţi citit Constituţia? 

Emil Constantinescu — Am citit-o foarte bine. 

Ion Iliescu — Nu aţi citit-o! Vă rog să mă iertati, citiți articolul 
41: „Dreptul la proprietate, precum și creanțele asupra statului, sunt 
garantate“. Deci, chiar cuvântul „garantate“ apare în Constituţie. 

Emil Constantinescu — Însă aveți şi ocrotirea... 

Ion Iliescu — Există altceva, este vorba de dreptul de proprietate. 
Deci, garantat poate fi dreptul de proprietate. Și, apoi, este vorba de 
ocrotirea nu a dreptului, ci a proprietăţii. Proprietatea privată este 
ocrotită. 

Emil Constantinescu — Și ea trebuie să fie garantată. 

Ion Iliescu — Deci, pe de o parte, dreptul de proprietate este 
garantat... 

Emil Constantinescu — ... şi proprietatea trebuie garantată. 

Ion Iliescu — Dumneavoastră sunteți jurist? Eu nu. La această 
Constituţie au lucrat juriști, oameni de specialitate, care s-au consultat 
cu jurişti constituţionalişti din întreaga lume, aceste chestiuni au 
format subiectul dezbaterilor unor oameni de meserie. Am văzut și 
un memoriu, care s-a trimis de către o formaţiune care cerea amen- 
darea Constituţiei pentru că nu ar fi prevăzută această garantare a 
dreptului de proprietate. Am solicitat imediat o consultaţie a juriștilor, 
să văd dacă este întemeiată o asemenea observaţie, iar aceştia mi-au 
arătat textul şi mi-au spus că oamenii au citit nu primul capitol, primul 
titlu, unde se prevăd aceste chestiuni esențiale, ci, ca şi dumnea- 
voastră, numai articolul 135, care se referă — este vorba de titlul 4 — 
la economie şi finanţe publice și unde, într-adevăr, se spune că statul 

ocrotește proprietatea. Probabil că asta v-a indus în eroare. Aţi crezut 
că se rezumă Constituţia doar la această prevedere, dar ea se referea 
la domeniul economici. 

Emil Constantinescu — Stați un moment, cer arbitrajul. Cred că 
nu este cazul ca unul dintre cei doi să monopolizeze total. Ori mă 
lăsaţi să vorbesc, ori... Eu cred că dumneavoastră aveţi — îmi pare 
rău că vă atrag atenţia — , ați rămas cu câteva ... de când conduceaţi 
şedinţe, adică mă puneţi la punct, ca și cum dumneavoastră aţi fi în 
prezidiu şi noi am visa. Vă rog foarte frumos să așteptați. Mi-aţi pus 
o întrebare, așteptați să vă răspund! 

Ion Iliescu — Bun. 

Emil Constantinescu — Nu sunteți mulțumit cu răspunsul, com- 
pletaţi. Stabilim acest lucru? 

Ion Iliescu — De acord. Dumneavoastră, în loc să răspundeți la 
întrebarea inițială... 

Emil Constantinescu —-Domnule Iliescu, iar vorbiți? Nu vă 
puteţi stăpâni? Fiţi un om calm. Acum nu mai vorbiţi nici cu cineva la 
şedinţă, nu daţi lecţii nimănui, staţi frumos acolo. Mi-aţi pus o 
întrebare, v-am ascultat în liniște cât ați pus întrebările, așteptați să vă 
răspund. Aveţi obiecții la răspuns, interveniți după aceea şi discutăm. 
Altfel, nu mai putem continua discuţia şi probabil că nu o să ajung să 
pun şi eu o întrebare nici mâine, în ritmul acesta. Şi aici stă inca- 
pacitatea dumneavoastră de a vă adapta unui sistem democratic, 
fiindcă dumneavoastră, când vorbiţi de țară sau când vorbiţi de demo- 
craţie, discutaţi ca şi cum aţi discuta de pe poziţiile unui partid. Faptul 
că, la un moment dat, în Parlament, o parte dintre deputaţi s-au opus 
acestei Constituţii nu înseamnă că, după ce ea a fost adoptată, ei nu o 
vor respecta. Aceasta este legea democraţiei — poate să fie o minori- 
tate care să fie împotrivă şi, după ce majoritatea a hotărât într-un fel, 
minoritatea respectă voința majorității. Dumneavoastră aveți, proba- 
bil, imaginea partidului unic, când toată lumea ridica mâna şi voiaţi 
să se obțină unanimitate. Asta este problema? 

Ion Iliescu — Spre deosebire de dumneavoastră, eu nu am ridicat 
mâna în mod automat. 

Emil Constantinescu — Aţi ridicat-o la atâtea plenare, încât cred 
Că aveţi şi antrenament. 

Ion Iliescu — Domnule Constantinescu, ați avut prilejul să știți 
aceste momente din viața mea. 

Emil Constantinescu — Tocmai, că le știu. Dar să nu deviem, că 
oamenii așteaptă. V-am răspuns la prima întrebare. 

Ion Iliescu — Nu aţi răspuns la nici o întrebare până acuma. 

Emil Constantinescu — Atunci trecem mai departe. Deci, v-am 
răspuns că eu accept Constituţia așa cum este și sunt pentru o Consti- 
tuție republicană și sunt republican, și cu asta am terminat discuţia. 
Nu am de gând să intru cu dumneavoastră tot timpul în tot felul de ... 

Ion Iliescu — Nu, dar nu aţi răspuns la întrebări. 

Emil Constantinescu — Aşteptaţi, vă răspund în scris, cu asta 
gata, că nu examinaţi dumneavoastră aici... 

Ion Iliescu — Nu, dar vă rog să daţi un răspuns clar. 

Emil Constantinescu — Am dat un răspuns clar și să stabilim încă 
un lucru și vă rog foarte mult să interveniți. Răspunsurile eu nu i le 
dau domnului Iliescu, eu le dau națiunii, şi dau răspunsurile națiunii 
şi gata. Nu mai avem nevoie ... Dacă domnul Iliescu ... Poate mâine să 
scrie un eseu şi cu asta să discutăm. Vă rog să fiţi disciplinat! La prima 
am răspuns. Nu mă mai întrerupeţi! 

Ion Iliescu — O faceți pe profesorul care pune la punct studentul. 
Ce-i asta? 

Emil Constantinescu — Dar nu vă daţi seama ce ați făcut până 
acum? Nici nu m-aţi lăsat să vorbesc. M-aţi întrebat — prima între- 
bare — dacă sunt pentru Constituţie, așa cum este ea, şi v-am răspuns 
că da. M-aţi întrebat dacă respect Constituţia și v-am spus că o res- 
pect. Aţi pus în discuţie poziția mea republicană și monarhică, v-am 
spus că poziția mea este republicană. Cu asta am terminat, nu văd ce 
mai este de precizat. La întrebarea a doua, asupra caracterului... 

Florin Brătescu — La ședința permanentă a celor două Camere, 
am şi stabilit un anumit regim, ca să spun așa, al acestor discuţii. 

Emil Constantinescu — Bineînțeles. A doua problemă, în ceea ce 
privește caracterul național al statului român. Proclamaţia de la Cluj, 
ținută de mine, este răspândită în sute de mii de exemplare. Eu, de 

aici, de la Televiziune, am repetat-o de cel puţin trei ori. Se dau cli- 
purile mele în care spun „stat naţional, unitar, român“. De ce îmi ve- 
niți cu chestia asta? „Naţional, unitar român“ — am spus-o la toată 
lumea, am spus-o la Cluj, în faţa a 20 de mii de oameni, există Pro- 
clamaţia care este tipărită în toată țara, există în tot Ardealul, puţini 
oameni nu o au. Toţi colegii din PUNR, pe care i-am întrebat, au 
această Proclamaţie editată. O jumătate de milion de exemplare au 
fost editate, în care scrie foarte clar — „statul unitar, naţional, român“. 
Nu mai avem ce discuta! În ceea ce privește ultima întrebare, aveți 
vreo precizare? 

Ion Iliescu — Da. Eu nu am văzut în Proclamaţie cuvântul „na- 
tional“. Tocmai asta e problema. 

Emil Constantinescu — Nu v-aţi uitat bine. 

Ion Iliescu — M-am uitat pe această Proclamaţie. Lipsește cu- 
vântul „naţional“. 

Emil Constantinescu — Există sute de mii de exemplare. Puteţi 
verifica. 

Ion Iliescu — Verificaţi și vedeţi că nu este. 

Emil Constantinescu — Și m-aţi auzit, şi lumea mă ascultă pe 
mine, ce vorbesc eu, nu ce răspândiți dumneavoastră sau altcineva. 

Ion Iliescu — Eu nu răspândesc nimic. 

Emil Constantinescu — Am auzit, la Cluj m-aţi acuzat de simpa- 
tie pentru monarhie, sau așa ceva. 

Ion Iliescu — V-am citat şi atâta tot. Am spus ce v-am spus şi 
dumneavoastră, nimic mai mult. Am repetat declarațiile dumnea- 
voastră. 

Emil Constantinescu — Dumneavoastră trebuia să luaţi în consi- 
derare ce am spus eu, aici, la Televiziune. Să revenim... 

Florin Brătescu — ...la ideea de bază — rolul și funcțiile institu- 
tiei prezidenţiale în acest proces democratic din ţara noastră. 

Ion Iliescu — Dar să ducem până la capăt, în primul rând. Aţi 
terminat, da? Acum pot să... 

Emil Constantinescu — Dacă mai aveți, da, mai cereți lămuriri. 

Ion Iliescu — Deci, prima chestiune, vreau să vă spun — puteţi să 
verificaţi — în Declaraţia de la Cluj nu apare cuvântul „național“ în 
definirea statului. Îmi pare rău că nu am luat textul cu mine. 

Emil Constantinescu — Am şi eu textul, v-am spus că am editat 
o jumătate de milion. 

Ion Iliescu — Să ştiţi că nu e numai această chestiune. Într-o 
declaraţie pe care aţi făcut-o la „Vocea Americii“ ați făcut o afirmaţie 
pe care eu nu o înțeleg, de asemenea: „Instituţia prezidențială repre- 
zintă un fel de cal troian introdus în structurile democratice“. Nu am 
înţeles. 

Emil Constantinescu — Nu aţi înțeles fiindcă, în general, nu 
obişnuiţi să citiți până la capăt, nu citiţi tot textul. Îmi pare rău, dacă 
ați fi fost jurist, aţi fi ştiut că aceasta este o regulă de drept — nu se 
scoate nimic din context. 

Ion Iliescu — Mai departe nu este nici o lămurire. 

Emil Constantinescu — Mai departe este o frază. 

Ion Iliescu — „În Constituţia actuală, ea prezintă o polaritate, 
adică, pe de o parte, atribuţiile preşedintelui nu sunt foarte mari în 
momente de normalitate, însă, în momente de criză, sunt prevăzute 
atribuţii ce pot permite o derapare spre totalitarism-. 

Emil Constantinescu — Exact. 

Ion Iliescu — Deci, asta confirmă ceea ce aţi contestat mai-nain- 
te, poziţia dumneavoastră şi aprecierile domnului Coposu, că această 
Constituţie ar fi nedemocrată, din moment ce permite totalitarism. 
Deci, veniți în contradicţie cu ceea ce ați afirmat mai-nainte. 

Emil Constantinescu — Dacă citeaţi până la capăt, reglementarea 
era așa: „Eu voi respecta — din nou spuneam — această Constituţie, 
dar înțeleg să-mi autolimitez prerogativele în favoarea celor ale 
Parlamentului şi guvernului“. Asta este fraza completă şi dacă aveţi 
un minim de bună-credinţă citiţi întotdeauna până la capăt. Deci, asta 
e ideea mea — că Parlamentul ales şi guvernul trebuie să-şi ia res- 
ponsabilităţile în serios. Aceasta era toată fraza. 

Ion Iliescu — Una este a-ţi lua în serios responsabilitățile şi alta 
este aprecierea despre Constituţie şi prevederile ei. Or, eu cred că 
actuala Constituţie precizează foarte clar atribuţiile președintelui, ale 


487 


ION ILIESCU 


Parlamentului şi ale guvernului. Sunt de acord să-şi facă fiecare dato- 
ria exact în limitele prevederilor constituționale. Asta era întrebarea 
mea, vedeţi cum ocoliți ... 

Emil Constantinescu — Nu ocolesc nimic. 

Ion Iliescu — Ba sunteți de acord cu Constituţia, ba veniţi cu pre- 
cizări care arată că nu aţi fi de acord cu ea, ba spuneţi să-și facă datoria 
fiecare. Sigur că trebuie să-şi facă datoria fiecare, respectând prevede- 
rile constituţionale. Asta este cu totul altceva. 

Emil Constantinescu — Asta este o problemă de atitudine. 

Ion Iliescu — Dar noi vorbeam aici de Constituţie și dumnea- 
voastră faceți aici aprecieri despre Constituţie. Asta este toată 
chestiunea. 

Emil Constantinescu — Domnule Iliescu, nu mai întoarceţi 
problema... 

Ion Iliescu — Nu, eu nu fac nimic. Eu v-am întrebat, ca să faceți 
o precizare.. - 

Emil Constantinescu — Ba tocmai asta faceți. Problema este 
foarte clară. 

Ion Iliescu — Eu văd că şi acum planează un echivoc asupra 
acestei chestiuni. 

Emil Constantinescu — Nu planează nici un echivoc. Eu fac 
afirmații foarte sigure şi foarte clare. Este vorba de atitudinea pe care 
o are preşedintele în cadrul atribuţiilor sale. Acesta este un lucru 
foarte clar. Acum, o să vin și eu să vă pun nişte întrebări. Ce ați făcut 
dumneavoastră în cadrul acestor atribuţii? 

Ion Iliescu — Exact ce cuprind prevederile Constituţiei. A doua 
chestiune — nu sunt de acord cu tonul pe care îl adoptați, cu asemenea 
aprecieri pe care le faceți, despre incapacitatea mea de adaptare la 
democraţie, pentru că nu v-a convenit sensul întrebării mele. Haideţi 
să păstrăm un ton de respect. 

Emil Constantinescu — Noi păstrăm tonul, dar a reproșa cuiva 
numai pentru faptul că a votat împotrivă nu există, înseamnă că 
imaginaţi numai unanimitate. 


488 


MOMENTE DE ISTORIE 


Ion Iliescu — Eu v-am pus întrebarea deoarece pentru mine a 
rămas neclară această chestiune — cum de vă schimbaţi opiinile, 
părerile, aprecierile într-un răstimp foarte scurt. 

Emil Constantinescu — Nu este vorba de aprecierile mele. Nu eu. 

Ion Iliescu — Nu am auzit până acum vreo delimitare a dum- 
neavoastră de poziţia conducerii Convenţiei Democratice, de poziția 
şi aprecierile domnului Coposu, de aprecierile doamnei Doina Cornea 
şi alți colegi de-ai dumneavoastră din Convenţie — cu privire la 
Constituţie, cu privire la situaţia din ţară ș.a.m.d. Deci, nu v-aţi 
delimitat până acum. 

Emil Constantinescu — Am înțeles. Acestea au fost întrebările 
dumneavoastră. Aţi întrebat destul. Înainte să vă pun alte întrebări, 
am auzit de la dumneavoastră delimitări clare faţă de Partidul Româ- 
nia Mare, care v-a susținut în alegeri? 

Ion Iliescu — Nu am nevoie să mă delimitez. Nu am nevoie, 
pentru că eu nu fac parte din PRM. 

Emil Constantinescu — Eu nu fac parte din nici un partid. 

Ion Iliescu — Nu, nu, sunteţi desemnat de Convenţia Demo- 
cratică. 

Emil Constantinescu — Este altceva. Dumneavoastră aţi fost 
susținut de PRM și PSM. 

Ion Iliescu — Acestea sunt formaţiuni care și-au exprimat ade- 
ziunea ulterior desemnării candidaturii mele. Nu este vorba de un 
angajament reciproc. Deci eu, cu aceste formaţiuni, nu am avut şi nu 
am nici un fel de angajament reciproc. Este vorba de formaţiuni care 
nu au avut candidați proprii şi care și-au exprimat — după multe 
discuţii — preferința pentru unul sau altul dintre candidaţi. Dumnea- 
voastră ați fost desemnat chiar candidat al Convenţiei Democratice. 
Aţi fost desemnat în cadrul Convenţiei Democratice, pe baza mai 
multor candidaturi, într-un forum al CD, deci sunteți total angajat 
politic cu poziția politică a acestei formaţiuni care v-a susținut. Nu 
este acelaşi lucru, deci. Înţeleg acum că poziția dumneavoastră ar fi 
diferită. 

Emil Constantinescu — V-am explicat că în Convenţie nu există 
o poziţie unitară. 

Ion Iliescu — Voiam să aud această delimitare a dumneavoastră 
— în ce privește Constituţia, forma de guvernământ şi în ce priveşte 
definirea statului. Asta este important pentru alegători. 

Emil Constantinescu — Da. N-aţi auzit nimic nou. 

Ion Iliescu — Ba da. 

Emil Constantinescu — Îmi pare foarte rău. Poate că nu citiți şi nu 
urmăriţi decât ce vă convine. 

Ion Iliescu — Aţi văzut, v-am citat chiar pe dumneavoastră, nimic 
altceva. Nu analize, v-am citat din ziare care sunt, în general, în 
favoarea dumneavoastră. 

Emil Constantinescu — Este momentul să pun și eu întrebări. Cât 
timp am ocupat? 

Florin Brătescu — Sunteţi la egalitate de timpi — un minut şi 
zece secunde mai mult. 

Emil Constantinescu — Înţeleg că unul din candidaţi a întrebat și 
altul a răspuns. Acum trebuie să mai inversăm puţin. Am fost pe 
serviciul domnului Iliescu. 

Ion Iliescu — Nu, dar tot nu aţi terminat propria dumneavoastră 
pledoarie. Aţi deschis singur a doua discuție — despre garantarea 
dreptului de proprietate. Și am constatat că nu ați cunoscut textul 
Constituţiei și, deci, aţi căzut în plasa unor informaţii inexacte despre 
Constituţie. V-am arătat cu textul în față. Ce părere aveți despre... 

Emil Constantinescu — Părerea mea este că nu acum, problema 
nu este să facem o analiză a Constituţiei sau să facem teste de acest 
gen fiindcă, altfel, veţi constata, şi putem discuta și astăzi și în zilele 
următoare, numeroase situații extrem de ambigue, în care Constituţia 
spune „conform legii“. Deci, o Constituţie lasă legea, după aceea, să 
hotărască — lucru care nu este prea normal. Dar eu vă propun să 
discutăm ceea ce pe noi ne interesa în momentul de față. Am făcut o 
deviere, v-aţi lămurit, nu mai continuăm. 

Să discutăm relaţia dintre instituția prezidențială și celelalte 
instituţii fundamentale de stat — aceasta este problema — și cum s-au 
desfăşurat ele în această perioadă. Fiindcă data trecută nu mi-aţi 
răspuns, hai să atacăm, să vă întreb şi eu. Toată ţara este neliniștită, 
după doi ani și jumătate, fiindcă nu s-a aflat adevărul într-o serie de 

probleme fundamentale. Lăsăm la o parte problemele tuturor, care 
s-au întâmplat în perioada celor 45 de ani de dictatură comunistă. Este 
greu, trebuie adunate date. Dar trebuie aflat adevărul asupra celor care 
au tras și au omorât o mie şi ceva de oameni în 21 decembrie, asupra 
problemei teroriștilor, asupra a ceea ce s-a numit „evenimentele de la 
Târgu Mureş, asupra a ceea ce s-a numit „mineriadă“, atât cea din 
13-15 iunie cât și cea de-a doua „mineriadă“ şi, în sfârşit, asupra 
unor cazuri de corupţie. De ce nu știm, după doi ani şi jumătate ai 
mandatului dumneavoastră, adevărul? Îmi veţi spune: nu preşedintele 
este cel care are mandat în această direcție, există o separare a puteri- 
lor în stat. Toţi ştim ce s-a întâmplat; există niște dosare care s-au 
făcut despre toate aceste evenimente și toate aceste dosare se află la 
Procuratură. La ele au lucrat oameni serioși — o serie întreagă de 
procurori care au adunat date, probe, au stabilit..., dar ele au fost 
blocate din decizia conducerii Procuraturii. În mod normal — şi cu 
aceasta îi lămuresc pe toți cei care aveau îndoieli — , când am spus că 
Procuratura este o instituţie de tip stalinist, care numai în România 
mai există, adică o instituţie clădită să apere politica partidului și 
politica statului comunist. În orice țară civilizată, există Ministerul 
Public, în care procurorul general este subordonat ministrului Justi- 
tiei. Ei bine, cu un an în urmă, și la noi a fost depus de către ministrul 
Justiţiei, prin guvern, o propunere de lege de organizare judecăto- 
rească în Parlament. Aceasta a fost votată în Cameră, a fost blocată 
timp de şase luni la Senat, a fost votată și, în sfârşit, în luna august a 
acestui an, ea a fost promulgată de domnul Iliescu, în calitate de 
preşedinte. Dar, deşi se spune că ea va intra în vigoare la data promul- 
gării, în textul legii există date de trei, șase şi nouă luni pentru intrarea 
în funcţiune a Ministerului Public, care urmează să preia Procuratura, 
deci să devină... mă adresez oamenilor care au înțeles că Procuratura 
se va desfiinţa — aceasta este o prostie. Ceea ce mă pronunțam eu, 
acum patru-cinci luni, era exact în spiritul acestei legi, care este o lege 
bună, aşa cum este ea. Dar, puteţi să-mi răspundeţi, de ce aţi avut 
nevoie de această întârziere a aplicării ei, care, în mod clar, blochează 
aflarea adevărului asupra tuturor acestor dosare? Aceasta este o 
problemă extrem de gravă. De ce aţi avut dumneavoastră nevoie să 

terminați acest mandat și să nu se afle nimic şi nimeni să nu poată afla 
adevărul? De ce a fost nevoie? Fiindcă Parlamentul acesta a fost 
dominat de FSN, așa cum era, şi acum ne-am lămurit că FDSN-ul 
avea rolul important, aceiaşi oameni; ei puteau să hotărască și data de 
aplicare și cum să fie această lege. Dumneavoastră, ca preşedinte, 
puteaţi, aveaţi posibilitatea, înainte de a o promulga, să o retrimiteți 
Parlamentului pentru modificarea termenelor de aplicare, dacă doreaţi 
să se afle adevărul mai repede. În al doilea rând, dumneavoastră, în 
Constituţia pe care o aveți acolo, fiindcă aţi fost președinte, conform 
ei, trebuia să fiți un garant al unei funcționări a instituţiilor statului; 
printre acestea se numără și Procuratura. Pe de altă parte, dumnea- 
voastră ați numit personal, după destituirea domnului Robu, pro- 
curorul general. În Constituţie este prevăzută o altă modalitate: îl 
numeşte președintele, la propunerea Consiliului Magistraturii, care 
nu există — şi e rău că nu există. 

Ion Iliescu — Numirea s-a făcut înainte de apariția Constituţiei, 
pe alte reglementări. La fel ca şi pe domnul Robu. 

Emil Constantinescu — Îmi pare bine că ajung aici. Deci, ea nu 
intră în vigoare, fiindcă în momentul de față nu există acest Consiliu 
al Magistraturii care să facă propunerea și, deci, cine numește, con- 
form unui principiu de drept, şi așa cum se vede şi la noi, cine numeşte 
poate să și revoce. Asta este foarte clar. Or, dacă dumneavoastră 
observați că procurorul general împiedică, în mod categoric, şi blo- 
chează aceste dosare care nu permit populaţiei să afle adevărul, aveați 
mai multe posibilități: să-l revocaţi, să vă adresaţi naţiunii printr-un 
mesaj, să vă adresaţi Parlamentului printr-un mesaj în care să cereți 
ca astfel să se grăbească apariţia acestei legi și să nu apară acest 
termen care ar însemna iunie anul viitor, când ar trebui să începem să 
aflăm adevărul despre toate. De ce acest lucru? 

Ion Iliescu — Îmi dați voie să...? Sau nu aţi terminat? 

Emil Constantinescu — Dacă tot mi-aţi pus trei întrebări, am să vi 
le spun şi eu pe toate trei o dată. Dumneavoastră ați numit directorul 
SRI. Conform legii, el trebuie să aibă aprobarea Parlamentului. De ce 
nu aţi cerut aprobarea Parlamentului? Era normal ca să faceţi această 
propunere, a directorului prezent, sau o altă propunere Parlamentului. 

De ce nu aţi făcut-o? Deocamdată, rămânem aici. V-am pus două 
întrebări în loc de trei. 

Ion Iliescu — În primul rând, constat o inconsecvenţă. La început 
spuneam să ne concentrăm asupra problemelor cu care se confruntă 
țara şi să discutăm aceste probleme, la această întâlnire. Constat 
nostalgia dumneavoastră după trecut și readuceţi în discuţie o temă 
care a fost dezbătută în toată această perioadă a campaniei electorale, 
probleme care au fost ridicate în întreaga dumneavoastră propagandă 
din această perioadă de campanie, în toată presa subordonată Con- 
venţiei sau care susține Convenţia, și în diverse alte manifestări. În 
primul rând, aş vrea să știu dacă aveţi exemple concrete când faceți 
aceste afirmaţii. Dumneavoastră afirmaţi că Procuratura ar fi blocat 
și nu ar fi promovat cercetările necesare pentru aflarea adevărului. 
Aveţi exemple concrete, din acest punct de vedere? 

Emil Constantinescu — Da, și vi le dau imediat. 

Ion Iliescu — Care sunt acele exemple? 

Emil Constantinescu — După cum știți, într-un mod extrem de 
grav, este unicul caz cunoscut în lume, grupuri de mineri și persoane 
îmbrăcate în mineri, care, în mod clar, nu erau mineri, au atacat Uni- 
versitatea, după alegerea dumneavoastră — nu erați încă învestit, dar 
eraţi ales —, și au produs niște deteriorări cumplite. Deci, ceea ce s-a 
întâmplat în Universitate a fost absolut cumplit. Există un dosar 
extrem de complet, în care se află toate probele, de la fotografii până 
la declarațiile persoanelor, de la tentative de omor, tâlhărie, la distru- 
gerea laboratoarelor, a microscoapelor cu toporul, distrugerea biblio- 
tecilor; s-a făcut un inventar complet, care a fost verificat, s-a făcut 
expertiză, contraexpertiză. Acest dosar complet a fost prezentat 
Comisiei parlamentare, care l-a trimis apoi Procuraturii. Procuratura, 
în mod normal, într-o situaţie atât de gravă, trebuia să se autosesizeze 
— era datoria ei; ea nu trebuie să se autosesizeze în situații minore, 
dar nu în situaţia în care prima Universitate a țării este devastată și 
distrusă, studenţilor li se dă cu toporul, sunt bătuţi, sunt târâți, la fel 
şi cu cadrele didactice. Sunt lucruri extrem de grave. Aici, conform 
legii, nu exista nici un dubiu. Conform unei alte legi, de pe vremea 
când dumneavoastră eraţi preşedinte al CPUN, este pedepsit oricine 

intră într-o instituție publică. Universitatea este o instituție publică. 
Acei mineri sau acei oameni îmbrăcaţi în mineri ce erau? Erau ar- 
mată? Nu. Erau de la Securitate? SRI-ul a spus că nu. Erau de la 
Poliţie? Nu. Atunci, singurul calificativ care poate fi dat este de bandă 
înarmată, fiindcă asta era, o bandă înarmată cu lanţuri, cu ciomege, 
care a bătut și a distrus. Nu era suficient pentru ca Procuratura să se 
autosesizeze? Probe existau peste tot, deoarece lucrurile erau clare. 
Primul-ministru de atunci, domnul Petre Roman, a venit și a văzut: 
sânge pe pereți, microscoape distruse — a venit chiar a doua zi. 
Ministrul Învățământului, ministrul adjunct al Învățământului au venit 
și ei. Şi, după ce le-aţi mulțumit minerilor, au mai venit încă o dată şi 
au mai distrus, în prezența unor oameni, la catedra unde lucrez eu, au 
distrus microscoape cu toporul, au urinat pe pereți ş.a.m.d. Acestea 
se găsesc într-un dosar care nu mai avea nevoie..., nu mai era nimic 
de anchetat, era foarte clar. Și el stă la Procuratură. 

Ion Iliescu — Dosarul, mai complex... 

Emil Constantinescu — Domnule Iliescu, ați vrut un caz concret, 
v-am dat un caz concret. 

Ion Iliescu — Să vedem despre ce este vorba... 

Emil Constantinescu — Să vedeți despre ce este vorba, să spuneți 
de ce nu s-a făcut... 

Ion Iliescu — Nu numai că nu am ocolit această treabă, dar am şi 
solicitat, iar Procuratura a prezentat câteva informaţii publice, in- 
clusiv în faţa Parlamentului, în legătură cu diverse cercetări, şi pentru 
decembrie, şi pentru lunile care au urmat, şi pentru evenimentele din 
iunie. Dumneavoastră prezentaţi întotdeauna evenimentele din iunie 
— numai din momentul venirii minerilor şi faceți abstracție... Ele sunt 
legate unele de altele, de ceea ce s-a petrecut pe 13 iunie, când bande 
înarmate, cum spuneți dumneavoastră, au devastat inclusiv sediul în 
care ne aflăm acum, al Televiziunii — ați urmărit şi dumneavoastră 
acest lucru. Au atacat Poliţia, au incendiat mașinile Poliţiei chiar în 
fața Universității dumneavoastră, au intrat și au incendiat sediul 
Poliţiei Capitalei, au atacat sediul Ministerului de Interne. Asta nu v-a 
preocupat, nu v-a neliniștit în aceeași măsură? 

Emil Constantinescu — Mi-ati cerut un caz concret. 

Ion Iliescu — Exact. Dar acest caz concret este un caz complex, 
care implică şi cauza și efectul — venirea minerilor şi nu numai a 
minerilor. Asta trebuie să fie foarte clar în aprecierea lucrurilor, că a 
fost vorba de o reacţie spontană a populaţiei Bucureștiului și a unor 
oameni veniţi din alte zone din ţară, în condiţiile în care autoritatea 
publică era blocată, era în imposibilitate să riposteze. Trebuie să în- 
țelegem contextul de atunci în care se afla societatea românească şi 
autoritatea publică. Chiar în clipul dumneavoastră s-a văzut, când au 
venit minerii, pe străzile Bucureștiului, mii de cetățeni i-au salutat ca 
pe salvatori, pentru că lumea a fost îngrozită de aspectul pe care l-a 
prezentat atunci acțiunea agresivă din seara şi noaptea de 13 iunie. În 
asta a constat salutul meu către toți care au venit să salveze instituţiile 
publice, dar am dezaprobat angrenarea minerilor în acte de vandalism, 
în timp ce dumneavoastră, spre exemplu, şi Congresul PNȚCD, în 
mod oficial, a salutat minerii, în septembrie 1991, după ce devastaseră 
şi atacaseră instituţii publice, clădirea guvernului, intraseră în Parla- 
ment. Atunci, de ce s-a schimbat atitudinea dumneavoastră? Deci, pe 
de o parte, condamnați minerii când vin în sprijinul autorităţii, chiar 
dacă o fac de o manieră brutală, dar, pe de altă parte, îi salutați atunci 
când atacă instituţii publice și ordinea de drept. Asociaţia dumnea- 
voastră, Alianţa Civică, chiar și-a fluturat drapelele, chemându-i pe 
mineri de la gară, să revină în București. Apoi, s-au prezentat în fața 
Congresului PNTCD şi au fost aclamaţi. Pentru ce erau aclamaţi? 
Pentru vitejia de a fi atacat instituţiile statului? Deci, vedeţi, este o 
deosebire fundamentală... 

Emil Constantinescu — Întrebarea era alta. 

Ion Iliescu — Nu, nu, sunt două evenimente similare, sunt sime- 
trice. Vedeţi, pozițiile sunt partizane în aprecierea acestor evenimente 
şi de către dumneavoastră, şi de către PNȚ, şi de către Alianţa Civică. 
Alianţa Civică s-a raliat minerilor atunci când atacau instituţiile 
publice. Deci, organizația dumneavoastră... 

Emil Constantinescu — Gata, gata, acum vă dau răspunsul... 

Ion Iliescu — Nu, că nu am terminat eu răspunsul. Deci, din acest 
punct de vedere, eu sunt de acord că este datoria instanţelor publice, 
a Procuraturii şi a altor instanțe să cerceteze lucrurile până la capăt. 

Nu au reuşit, într-adevăr, să ducă lucrurile până la capăt, şi în legătură 
cu decembrie, deşi parţial s-au prezentat materiale, s-au organizat şi 
procese în anumite cazuri, dar sunt încă neelucidate, nedefinitivate. 
Procuratura a prezentat o informaţie extinsă asupra acestui lucru, Și 
am cerut din nou, şi pentru viitorul Parlament, să prezinte stadiul 
tuturor acestor cercetări. Asta în ceea ce privește Procuratura, ca 
instituţie. Aţi făcut şi o apreciere asupra acestei Procuraturi. Să știți 
că sunt şi alte ţări care au Procuraturi, iar ideea de Minister Public, 
precum vedeţi, nu este nouă, nu vă aparţine, ea a fost inclusă în 
Constituţia țării. Constituţia a prevăzut transformarea Procuraturii în 
Minister Public. După adoptarea Constituţiei, se puteau lua în discuție 
legile organice de organizare a instanțelor judecătorești. De aceea, 
Parlamentul nu a luat în discuţie, înainte de adoptarea Constituţiei... 

Emil Constantinescu — Vă atrag atenţia — poate ați uitat —, 
Constituţia a fost în decembrie. Din decembrie şi până acum a trecut 
ceva timp. i 

Ion Iliescu — Deci, după adoptarea Constituției din decembrie, 
Parlamentul a luat în discuţie, după procedurile unui Parlament bi- 
cameral, acest proiect de lege privind organizarea judecătorească. În 
momentul în care Parlamentul s-a pronunțat, a adoptat-o, eu am pro- 
mulgat-o fără nici un fel de întârziere. 

Emil Constantinescu — De ce nu ați cerut să se aplice transfor- 
marea, mai ales că dumneavoastră trebuia să respectaţi Constituţia și 
ştiați, dumneavoastră aţi spus acum că în Constituţie este prevăzută 
ca Minister Public? De ce nu aţi cerut dumneavoastră, dacă doreați ca 
adevărul să se afle mai repede, ca termenul de aplicare al ei să fie 
imediat de la data promulgării? 

Ion Iliescu — Să ştiţi că nu a împiedicat Procuratura, nici în 
actuala structură, nu o va împiedica nici în viitoarea structură să-şi 
facă datoria. 

Emil Constantinescu — Uite că este împiedicată. 

Ion Iliescu — Nu netransformarea Procuraturii în Minister Public 
este impedimentul, iar procurorul general a prezentat nu o dată niște 
rapoarte. 

Emil Constantinescu — Ca dumneavoastră, poate... 

Ion Iliescu — A prezentat public, şi la Televiziune, şi în faţa 
Parlamentului... 

Emil Constantinescu — Nu prea le-am auzit. 

Ion Iliescu — Dacă nu urmăriţi, ce să vă fac eu? Deci, le-a pre- 
zentat, pentru că sunt multe cauze pe care Procuratura trebuie să le 
cerceteze. Este pur şi simplu supraaglomerat acest aparat în urmărirea 
acestor fenomene. De altfel, de ce vă surprinde? Într-un sistem demo- 
cratic, cercetarea unor cauze, uneori mai complicate decât cele la care 
ne referim noi, durează ani de zile. Am dat exemplul acesta, al Sta- 
telor Unite, care au un stat organizat. Şi Olof Palme, în Suedia, deci 
cazuri mult mai simple, care nu au putut fi elucidate într-un stat 
organizat normal, care nu se află într-o fază de tranziţie, cu instituţii 
publice aflate în dezorganizare sau marcate de un anumit complex, ca 
urmare a evenimentelor care s-au petrecut în ţara noastră și care au 
foarte multe dificultăți. 

Emil Constantinescu — Domnule Iliescu, dumneavoastră aveţi o 
tactică și o capacitate de a evita subiectul extraordinare. Eu v-am în- 
trebat de procurorul general. Eu v-am spus un caz concret, al Uni- 
versității. Guvernul, SRI-ul, Poliţia, toate au fost de acord că studenții 
şi Universitatea nu au avut nici o implicare în acest lucru. De aceea 
v-am prezentat un caz concret. Era vorba de dosarul Universităţii din 
Bucureşti, căruia nu i s-a dat nici un fel de rezolvare. 

Ion Iliescu — Eu v-am spus că nu era vorba de un singur dosar, 
pentru că atunci nu a fost numai Universitatea, au fost şi câteva sedii 
de partid şi a fost cazul și mai grav, al atacării unor instituţii publice 
ale statului. Deci, cazul este legat. Toate aceste evenimente s-au 
succedat unul după altul. 

Emil Constantinescu — Și ce împiedica să se ancheteze dosarul 
Universităţii? Cum este posibil, de atâta timp, din mai, de la începutul 
mandatului dumneavoastră, până acum? Cum este posibil așa ceva? 

Ion Iliescu — Nu este datoria preşedintelui să intre în elementele 
concrete ale cercetării. Dar, s-a cerut acest lucru nu o dată, iar Pro- 
curatura și procuroul general au prezentat informări asupra stadiului 
cercetării tuturor acestor fenomene pe care le-aţi enunțat. 

Emil Constantinescu — Ţara are nevoie de informări, are nevoie 
de adevăr, domnule Iliescu. 

Ion Iliescu — Exact. 

Emil Constantinescu — Ei, ăsta îl ascundeţi dumneavoastră. 

Ion Iliescu — Ce interes am eu să ascund acest adevăr? 

Emil Constantinescu — De ce nu aţi luat măsuri împotriva procu- 
rorului general? 

Ion Iliescu — Nu era cazul. 

Emil Constantinescu — Cum nu era cazul? Dumneavoastră dați 
un exemplu, în SUA, unde nu s-a lămurit un caz, în Suedia, dar în 
România nu s-au lămurit atâtea lucruri! Toate lucrurile grave. 

Ion Iliescu — Da. Unele s-au lămurit, altele comportă cercetări. 
S-au organizat procese în legătură cu evenimentele din decembrie, 
inclusiv cu evenimentele din iunie. A fost un proces, la intervenţia 
unor universitari. Am făcut uz de această prerogativă — de a solicita 
eliberarea unor oameni reținuți pentru cercetare, inclusiv a studentului 
dumneavoastră, Marian Munteanu. Deci, s-au cercetat aceste cazuri, 
au făcut obiectul unor cercetări judiciare, dar problemele, desigur, 
necesită, în continuare, adâncire. 

Emil Constantinescu — Exact, că aveți, ca preşedinte, numeroase 
posibilități de a interveni, ca un garant al bunei funcţionări a unei 
instituţii, care nu a funcţionat bine. 

Ion Iliescu — Tot ce mi-a revenit ca preşedinte am făcut, toate 
demersurile care îmi reveneau. 

Emil Constantinescu — Asta este părerea dumneavoastră. 

Ion Iliescu — În ceea ce privește posibilitatea elucidării proble- 
mei dumneavoastră, așa cum mi s-a explicat şi mie, așa cum v-am 
spus, așa cum s-a explicat public, și Parlamentului, și opiniei publice, 
sunt chestiuni care necesită o cercetare mai amănunțită şi care nu a 
putut fi finalizată. Nu este un caz unic, nu este un caz unic în lume, 
cum ați spus, şi mai ales în țările cu organizare democratică. Dum- 
neavoastră faceți, de asemenea, afirmaţii cu privire la FSN şi FDSN 
şi la răspunderea politică care le-ar fi revenit. FDSN-ul este o creaţie 
mai recentă pe plan politic şi nu are nici un fel de implicare în nici 
unul din aceste organisme pe care le-aţi menţionat. 

Emil Constantinescu — El s-a născut aşa, din spuma mării? Nu 
erau deputaţi în vechiul Parlament? 

Ion Iliescu — Nu vorbeam de Parlament, vorbeam de instanțe, de 
Ministerul de Interne, Ministerul Justiţiei, de Procuratură ș.a.m.d. 

Emil Constantinescu — Nu, nu, nu încurcaţi lucrurile. Acestea 
sunt lucruri complet diferite. 

Ion Iliescu — E vorba de organe care au răspunderi directe în 
elucidarea acestor cauze, iar Parlamentul, la rândul lui, s-a sesizat nu 
o dată și a primit câteva informări pe toate problemele pe care le-aţi 
menționat. 

Emil Constantinescu — Problema este când vom afla adevărul şi 
problema mea este următoarea. Acum mi-a venit, aşa, să vă întreb, 
fiindcă înțeleg că dacă aţi mai amâna legea, poate aflăm peste patru 
ani, o să ne mai spuneți dacă mai candidați o dată, peste opt, adevărul. 
Dacă dumneavoastră — vă întreb şi eu, aşa — când aţi câștigat cu 
85%, aţi chemat minerii, acum, dacă veți pierde, eventual, la al doilea 
tur de scrutin, ce veți face? 

Ion Iliescu — Domnule Constantinescu, insinuările dumnea- 
voastră sunt... Pentru că sunt insinuări, când spuneţi că am chemat 
minerii. Am repetat nu o dată, vă repet şi acum, eu nu am chemat 
minerii, eu m-am adresat țării, în după-amiaza de 13 iunie, spre seară, 
datorită situației grave, excepţionale, care se crease în Capitală, cu 
atacuri dezlănţuite ale unor bande înarmate asupra unor instituţii ale 
statului, organele de ordine incapabile să riposteze... 

Emil Constantinescu — Cum de nu ați aflat până acum ce a fost 
cu bandele acestea? 

Ion Iliescu — Iată o problemă care mă interesează, într-adevăr. 

Emil Constantinescu — Dacă vă interesa, trebuia să aflaţi. În doi 
ani și jumătate nu aţi găsit cine au fost cei din bandele acestea? 

Ion Iliescu — Cine să găsească? 

Emil Constantinescu — Procuratura, ea este abilitată să facă 
aceste cercetări. Nu înseamnă că nu a funcționat, dacă a fost incapa- 
bilă să facă aceste cercetări? Asta este problema. Am ajuns la început. 

Ion Iliescu — Sunt absolut de acord cu dumneavoastră asupra 
ineficienţei organelor noastre în elucidarea unor astfel de cazuri. 

Emil Constantinescu — Absolut, aceşti oameni trebuiau să fie 
prinşi, văzuţi... 

Ion Iliescu — Vă daţi seama că eram direct interesat să cunosc 
aceste lucruri. 

Emil Constantinescu — Toată țara este interesată să cunoască 
adevărul. 

Valeriu Dăescu — Iată, într-adevăr, un moment de convergență. 
Pledaţi, într-un fel sau altul, pentru consolidarea instituțiilor funda- 
mentale ale statului de drept. 

Ion Iliescu — Eu cred că noi am făcut un progres de atunci şi până 
astăzi în ceea ce privește consolidarea instituţiilor publice, şi în ceea 
ce privește Ministerul de Interne, şi în ceea ce priveşte Poliţia și 
Jandarmeria — instituţie care s-a creat ulterior —, și în ceea ce 
privește funcţionarea instituţiilor de cercetare, chiar și Procuratura, şi 
Justiţia ş.a.m.d., dar aceste instituţii trebuie, într-adevăr, să capete o 
eficiența mărită în perioada care urmează, pentru că ne confruntăm 
cu multe fenomene și este un lucru care preocupă şi îngrijorează 
lumea: extinderea corupţiei și faptele de violență, care necesită o 
ripostă mult mai decisă, mult mai hotărâtă din partea organismelor, 
instituţiilor publice de stat. 

Emil Constantinescu — Aici suntem de acord. Dar vreau, înainte, 
să spun o poziţie foarte clară, că, într-adevăr, și, tocmai pentru că o 
spun în fața naţiunii, sunt de acord că s-au făcut progrese. Deci, nu 
este vorba de o atitudine nihilistă. Sunt de acord că s-au făcut progrese 
în ceea ce privește activitatea Parlamentului, clare progrese spre de- 
mocraţie. Sunt de acord că s-au făcut progrese în organizarea 
Ministerului de Interne și eu am declarat — eraţi de faţă — și în faţa 
observatorilor americani, am mulțumit în mod public împreună cu toți 
ceilalți — erau în faţa celorlalți contracandidați — , eu am fost cel care 
am mulțumit public guvernului și ministrului de Interne pentru modul 
cum au organizat campania electorală la care am participat și, mai 
ales, pentru modul în care am colaborat cu Poliţia. În special Poliţia, 
după mine, a făcut progresul cel mai mare. În momentul de faţă, 
Poliţia este, într-adevăr, într-un proces de transformare foarte rapidă. 
Este adevărat, şi asta poate o discutăm, este o altă lipsă că nu există 

un statut al poliţistului. Ar fi foarte necesar să existe, care să-i asigure 
o poziţie în societate, deoarece toți avem nevoie de ordine, în primul 
rând, în societate. 

Ion Iliescu — E vorba şi de protecţia necesară legală a acestor 
oameni. 

Emil Constantinescu — Ceea ce, însă, m-a neliniștit şi mă ne- 
linişteşte, şi încheiem aici că n-avem ce să mai spunem, este că marile 
probleme ale acestei ţări, privind adevărul, pe care le-am enumerat, 
şi care sunt foarte multe, nu au fost lămurite. Atunci, unde nu există 
adevăr, există suspiciuni. lar eu v-am spus că ar trebui, cel puţin 
pentru acest lucru, să avem un alt preşedinte, ca să demarăm acest 
lucru. Să încercăm să vedem că se poate, şi eu vă pot spune că se 
poate. Eu v-aş asigura, de pildă, că într-un termen foarte scurt, prin- 
tr-un amendament la această lege, care este foarte simplu şi cu care 
Parlamentul acesta ar fi de acord, se poate să se aplice Legea de 
organizare judecătorească, prin transformarea Procuraturii în Minister 
Public, imediat. Atunci şi Constituţia ar putea să acționeze, fiindcă, 
conform Constituţiei, preşedintele este cel care numeşte judecătorii, 
președintele este cel care numește procurorii. 

Ion Iliescu — La propunerile Consiliului Magistraturii. 

Emil Constantinescu — Da, da, care nu există. Deci, ar trebui să 
existe Consiliul Superior al Magistraturii. Ar trebui ca președintele 
să numească judecătorii și procurorii, şi atunci aceștia ar avea o altă 
prestanţă şi nu să fie numiţi cum sunt acuma provizoriu, în acest 
provizorat care continuă, de către ministrul Justiţiei, de pildă, în cazul 
judecătorului. Aceasta este problema și nu putem să nu constatăm că 
au fost nişte instituţii care în mandatul dumneavoastră nu au func- 
tionat cum trebuie. Asta este problema. 

Ion Iliescu — Domnule Constantinescu, chiar că mi-aş dori să vă 
văd o dată în practica statală cum vă exercitaţi funcțiunile. 

Emil Constantinescu — Sper să aveţi ocazia. 

Ion Iliescu — Pentru că, într-o analiză a acestor doi ani de zile, ar 
fi bine să analizăm în mod obiectiv în ce condiţii s-a dezvoltat toată 
viața noastră publică şi toată viaţa noastră de stat. Dar, așa cum 
spuneam, trebuie să remarcăm un proces obiectiv. Mă bucur că ați 

remarcat acest lucru, progresele care s-au făcut în ceea ce priveşte 
instituirea şi constituirea unor instituţii publice ale statului. Pentru că 
sunt colegi de-ai dumneavoastră, din Convenţie, care contestă că s-ar 
fi schimbat ceva în România — şi doamna Doina Cornea, şi domnul 
Coposu şi alții, care fac asemenea afirmaţii şi contestă însuși procesul 
dezvoltării democraţiei în România, al dezvoltării elementelor statului 
de drept. Însuși faptul că noi doi ne aflăm astăzi aici, în faţa ţării, este 
o expresie directă a schimbărilor pe care le-a cunoscut viaţa publică, 
viata politică în România. Parcurgem un proces democratic al expri- 
mării opțiunii electoratului. 

Emil Constantinescu — Cam lent. 

Ion Iliescu — Ce înseamnă lent? Este exact în limitele prevede- 
rilor pe care le-am discutat, le-am aprobat la primele alegeri libere din 
1990, privind mandatul primului Parlament bicameral, care a fost 
Adunare Constituantă și care a avut drept principală misiune elabo- 
rarea Constituţiei care pune bazele legislative ale statului de drept și 
un întreg set de acte legale, de legi care au reglementat aceste lucruri, 
unele menţionate chiar de dumneavoastră. Deci s-a schimbat complet 
şi fizionomia, și cadrul. 

Emil Constantinescu — Răspundeți-mi și la întrebarea de ce n-aţi 
pus în faţa Parlamentului direct pe directorul SRI? 

Ion Iliescu — Este o întreagă înlănțuire a procedurilor respective. 
În primul rând, un an de zile, Parlamentul a dezbătut legea organică de 
organizare a Serviciului Român de Informaţii. Pentru că și aici văd că 
se vehiculează în continuare şi sunt întreţinute asemenea aprecieri — 
văd și în presa străină — , că SRI este fosta Securitate. Aş vrea să pre- 
cizez din nou — suntem poate singura ţară care am desfiinţat Securi- 
tatea ca instituţie în noaptea de 22 decembrie. Trei luni de zile ea nu 
a existat, ca instituţie. Tot ceea ce avea Securitatea ca instrumente de 
reprimare, faptul că avea organe de cercetare care se substituiau Mi- 
nisterului de Interne, Poliției, faptul că avea posibilitatea să rețină 
oameni, să-i aresteze, să-i țină în cercetare închisă, avea spaţii de 
reținere, de închidere a oamenilor. Toate acestea au dispărut şi a fost 
organizată această instituție — SRI — după modelele instituţiilor 
similare din ţările civilizate, după modelul FBI şi al altor instituții 

europene. Pe baza prevederilor constituționale, privind rolul acestei 
instituţii, s-a elaborat o lege organică privind funcţionarea SRI. Şi, 
întrucât problema aceasta a fost de maximă sensibilitate și atenție, 
Parlamentul a dezbătut-o foarte minuţios. A durat un an de zile 
dezbaterea legii organice privind organizarea SRI-ului. 

Emil Constantinescu — Da, dar a terminat dezbaterea, ați sem- 
nat-0... Vă rog să-mi daţi voie, fiindcă în această scurtă întrerupere 
vreau să mai lămuresc o serie de lucruri. Eu sunt de acord și foarte 
clar mi-am exprimat acest punct de vedere de fiecare dată: România 
are nevoie de un SRI foarte calificat, de acest tip, că el nu poate fi 
schimbat peste noapte, că trebuie să existe specialişti. Acești spe- 
cialiști se creează greu. Că el trebuie să apere interesele țării — eco- 
nomice, militare, strategice, de orice fel. Deci, avem mare nevoie de 
el, mai ales în această situație. Dar ele trebuie să acţioneze în limitele 
legii acesteia care a fost aprobată strict și fără să aibă nici un caracter, 
nici o ingerință în problemele interne ale țării. Deci, aici suntem de 
acord. 

Ion Iliescu — Absolut. Este caracterul unui serviciu de contra- 
informaţii. 

Emil Constantinescu — Dar eu v-am întrebat... 

Ion Iliescu — Dumneavoastră v-aţi legat de un singur fapt, în 
legătură cu directorul. 

Emil Constantinescu — Da. 

Ion Iliescu — Nu-i nici o problemă în legătură cu acest director, 
domnule Constantinescu. 

Emil Constantinescu — Dar de ce a întârziat atât, dacă nu e nici 
o problemă? 

Ion Iliescu — Conducerea SRI se pregăteşte să prezinte un raport 
în fața Parlamentului asupra activităţii desfășurate până acum și, deci, 
depunerea mandatului și renumirea sau numirea noului director al 
SRI. Nu este nici o problemă în această ordine de idei. 

Emil Constantinescu — Problema este că a durat atât. 

Ion Iliescu — Nu se limitează funcţionarea acestei instituţii, cum 
bine spuneaţi, numai la director, ci este vorba de o întreagă structură. 
Eu vreau să vă spun că, în Ungaria, spre exemplu, fosta Securitate nici 

măcar nu a cunoscut o asemenea restructurare cum a fost la noi. A 
rămas cu toate structurile sale, organizarea și oamenii săi, s-a schim- 
bat doar o conducere. 

Emil Constantinescu — Problema nu este a serviciului, a SRI, 
problema este a dumneavoastră, că aveaţi un termen, domnule preşe- 
dinte, aveaţi un termen. 

Ion Iliescu — Noi aici nu aveam nici un termen. Nu, nici un 
termen. 

Emil Constantinescu — Cum să nu? Termen în care dumnea- 
voastră trebuia să propuneţi Parlamentului numirea unui director. Noi 
nu discutăm persoana, puteaţi să-l propuneţi pe același director — n- 
am nimic, niciodată, împotriva dânsului. 

Ion Iliescu — Am și discutat cu conducerea SRI ca această 
schimbare să nu fie o schimbare formală, ci să se facă pe baza unui 
raport din partea acestei instituții în fața Parlamentului. 

Emil Constantinescu — Putea să nici nu fie schimbat, dar trebuia 
să respectați legea și să-l supuneți. Aţi întârziat, asta este situaţia. 

Ion Iliescu — Nu. Am considerat că putem face din acest lucru 
un moment politic, cu prezentarea unui raport. Întrucât tot s-au lansat 
tot felul de suspiciuni la adresa activității acestui organism, am con- 
siderat necesar ca el să prezinte un raport asupra activităţii sale în fața 
Parlamentului și Parlamentul să judece inclusiv activitatea directo- 
rului şi să se pronunțe. 

Emil Constantinescu — Și ați așteptat alegerile? 

Ion Iliescu — Nu, dar au survenit aceste alegeri, ce să fac? 

Valeriu Dăescu — Nu mai avem mai mult de 35 de minute până 
la încheierea acestei dezbateri libere. La început vă propuneam o 
mișcare pe palierul acesta, care a absorbit aproape, iată, o oră și 
jumătate din spaţiul acordat, palierul acesta al problematicii insti- 
tuţiilor fundamentale ale statului de drept. Dacă credeți că problema 
a fost acoperită — nu epuizată — într-o oarecare măsură, poate abor- 
dăm și celălat capitol propus la începutul discuţiei, acela al reformei 
în domeniul economic, dacă sunteţi de acord, tranziţia spre economia 
de piață fiind, așa cum aţi mărturisit fiecare în parte, ireversibilă. l-aţi 
argumentat necesitatea. Interesant ar fi pentru noi toți, pentru 

ascultători, pentru telespectatori, să cunoaștem cum vedeţi concret 
acest lung drum al nădejdii spre certitudine, pentru că este economia 
de piaţă, este eșafodajul acesta, este, de fapt, axul vital al existenței, 
până la urmă, al întregii națiuni. Şi, dacă aţi vrea, sigur, această dez- 
batere începută astăzi va continua mâine pe un făgaș puțin mai lărgit, 
apele acum s-au învolburat, se rostogolesc, poate mâine va fi o lărgire 
a albiei și o stăruință asupra detaliului. Dar acum să formulăm, cu 
permisiunea dumneavoastră, dacă sunteţi de acord, câteva probleme 
din zona aceasta a economicului. Vedeţi, mă gândeam, înainte de a 
intra în emisie, că speranța — ca o flamură azurie — figurează în 
sloganurile dumneavoastră şi pe catargele corăbiilor pe care dumnea- 
voastră cu simpatie, cu politeţe ne invitaţi să urcăm. Dar, speranța 
aceasta poate fi ea cuantificată, poate intra ea într-un algoritm, poate 
intra în scenariile viitorului, în strategia dumneavoastră, pentru că 
oamenii toți, noi, vizăm sau visăm un viitor apropiat, palpabil, con- 
sistent, cuprinzător — iertaţi-mă pentru această divagație mai largă 
și vă rugăm să abordaţi, din unghiurile care vă sunt convenabile, acest 
subiect. 

Emil Constantinescu — Aici, nimic nu poate fi început fără o ana- 
liză a ceea ce a fost. Nu există viitor fără trecut. Or, în această situaţie, 
nu putem să uităm că, indiferent cum am dori, ne aflăm față în fată — 
o personalitate politică care a ocupat instituția prezidenţială — o 
instituție fundamentală în stat — într-o perioadă de doi ani și jumătate 
în care ţara a parcurs o etapă, nu-i dăm sensul, dar, în orice caz, o etapă 
importantă. Nu putem pleca la o altă etapă fără a lămuri ce s-a întâm- 
plat la această etapă. Într-un discurs ținut în faţa Parlamentului, dom- 
nul Iliescu, proaspăt preşedinte, a prezentat o expunerea foarte avân- 
tată, în care a arătat cum va fi viitorul României în doi ani și jumătate 
sau în doi ani. Astăzi am citit fragmente din acest discurs. Nu mai 
ocup timpul ascultătorilor, că mi le-am și notat. Or, diferența între 
ceea ce promitea dânsul atunci și ceea ce există astăzi este enormă și 
ea nu priveşte situaţii abstracte, ci privește, prin ricoşeu, viața fiecă- 
ruia dintre noi — încât s-a ajuns la o situație atât de gravă, încât unii 
să regrete perioada lui Ceauşescu. Aș vrea să-l întreb pe domnul 
președinte cum privește dânsul responsabilitatea care i-a revenit ca 

preşedinte în acest declin categoric al economiei românești, al situa- 
tiei sociale în România, pe care le-am resimțit cu toții. Sigur, se poate 
spune, și sper să nu ocupăm timpul, preşedintele nu are atribuţii di- 
recte. Dar cum privește această situație și cum priveşte așa-numitul 
plan Postolache, care ne-a fost prezentat cu atâta, mă rog, mândrie și 
în prima lui fază și în a doua fază a acestui program cu realităţile pe 
care le trăim astăzi. 

Ion Iliescu — Da. În programul pe care l-am prezentat, am în- 
cercat să creionez o analiză a perioadei parcurse şi a căilor de acţiune 
viitoare, ținând seama de atribuţiile care revin președintelui și insti- 
tuţiei prezidenţiale, dar care nu poate să facă abstracție de problema 
esenţială a vieţii sociale, viaţa economică. Așa cum am spus, acești 
doi ani de zile au marcat progrese evidente în ce privește structurarea 
statutului și dezvoltarea vieții politice și, din acest punct de vedere, 
eu cred că încheiem cu aceste alegeri un prim ciclu de transformări în 
viaţa politică, de structurare a statului de drept și în domeniul vieții 
economice: reforma economică, tranziţia spre economia de piaţă a 
fost declanșată. Ea îmbracă și aspecte pozitive: desființarea sistemului 
centralist de conducere, de gestiune a economiei de stat; dezvoltarea 
autonomiei unităţilor economice, liberalizarea în diverse domenii ale 
vieții economice — a preţurilor, a salariilor, a comerțului exterior şi 
dezvoltarea iniţiativei agenţilor economici în complexul economiei 
naționale. S-au făcut pași importanţi pe calea privatizării, cu primele 
măsuri, de la începutul anului 1990, în agricultură și în alte domenii 
ale economiei, privind sectorul privat, în domeniul micii producții, 
serviciilor, comerțului ș.a.m.d. A fost adoptată Legea privind reorga- 
nizarea unităților de stat ca societăți comerciale şi regii autonome, 
apoi Legea privind marea privatizare, Legea fondului funciar, deci, 
din punct de vedere legislativ, acest proces a fost abordat şi, în foarte 
mare măsură, fundamentat cu măsuri legislative esenţiale, care să 
pună bazele tranziţiei spre economia de piață. Sunt foarte multe 
elemente prezente în tabloul vieţii economice. Sistemul bancar a fost 
reorganizat şi a devenit un factor important al vieţii noastre econo- 
mice. În același timp, însă, trebuie să constatăm ceea ce am spus şi eu 
ați spus şi dumneavoastră — declinul activităţii productive, declinul 

activităţii economice. Dar acesta nu este un fenomen specific doar 
României. Trebuie să privim, dacă vrem să facem o analiză obiectivă, 
cauzele interne și externe ale acestor procese. Pe plan intern a avut 
loc demolarea vechilor structuri centraliste, fără să fi avut pus la punct 
un mecanism specific economiei de piaţă care să asigure o trecere 
corespunzătoare şi acest lucru a creat foarte multe dereglări în tot 
mecanismul economiei naționale și în lanţul de legături între agenții 
economici, mai ales în relaţiile productive din industrie. În același 
timp, în agricultură au apărut foarte multe dereglări prin modificarea 
regimului de proprietate asupra pământului. Deci, au apărut o serie 
de probleme care au creat dificultăți, greutăţi reale în desfășurarea 
procesului de producţie. Nu trebuie să uităm un lucru: economia 
românească, în 1989, intrase într-un proces de criză profundă, care a 
şi generat starea grea în care se afla economia și viaţa oamenilor — 
ceea ce a și generat explozia generală de la sfârșitul anului 1989. Peste 
această criză s-au suprapus fenomenele specifice tranziţiei legate de 
toate aceste dereglări, în primul rând, în mecanismele interne din 
economie. În acelaşi timp, s-a prăbuşit piața CAER, au dispărut surse 
importante de materii prime şi energie, precum și o piață foarte se- 
rioasă a tuturor țărilor din sistemul CAER pentru produsele industriei 
noastre. Vedeţi cu ce greutăţi se confruntă unităţile, în primul rând — 
probleme de aprovizionare, probleme de desfacere a produselor care, 
la rândul lor, creează blocaje financiare. S-a adăugat criza Golfului, 
acum criza iugoslavă, iar situația economico-financiară pe plan mon- 
dial, a economiei mondiale, este un factor nu foarte favorizant. Nu 
numai pentru noi. Uitaţi-vă la țări care, să spunem, au fost, dintr-un 
punct de vedere, în avans: Polonia, de zece ani de zile experimentează 
trecerea spre economia de piaţă. S-a bucurat de o presă mai bună, de 
o imagine mai bună și de un sprijin extern mai activ. Aţi auzit și 
dumneavoastră aprecierile domnului Walesa de nemulţumire cu 
privire la ajutorul Occidentului pentru a ieşi din greutăţi. În doi ani de 
zile, datoria externă a Poloniei s-a dublat. Şi nu oricum — de la 25, la 
aproape 50 de miliarde de dolari. Ungaria şi-a dublat, și ea, datoria 
externă. În Bulgaria, domnul Jelev a avut aprecieri similare, nu 
demult, în legătură cu dezamăgirea față de eficienţa ajutorului din 

partea Occidentului, în care își puneau mari speranțe. Spun asta nu 
întâmplător, răspunzându-vă dumneavoastră — pentru că, aceeași 
iluzie o cultivați și dumneavoastră — Convenţia Democratică — că, 
dacă aţi veni la putere, Occidentul și-ar deschide imediat buzunarele 
şi ne-ar ajuta să ieşim din greutățile actuale. Chiar să vrea, Occidentul 
nu poate, iar în economie, să știți, prevalează interese, nu generozitate, 
dorință sau bunăvoință. Trebuie să devenim un partener interesant şi 
eu cred că suntem şi avem perspectiva să devenim un partener inte- 
resant pentru alte economii, pentru cercuri de afaceri din străinătate, 
prin potenţialul pe care îl reprezintă România. Suntem, totuși, una din 
țările relativ mari din această parte a Europei de Centru şi de Răsărit, 
cu 23 milioane de locuitori. Avem o poziţie geostrategică interesantă, 
avem un potenţial uman care ne poate oferi speranţe pentru această 
schimbare în mai bine, despre care vorbim cu toţii. Dar, sigur, proce- 
sele și problemele sunt foarte grele şi complicate în momentul de față, 
legat de această conjunctură internă şi internaţională, de procesele de 
reformă propriu-zise, de problemele materiale și financiare necesare 
pentru depăşirea acestor momente grele. 

Dumneavoastră vorbiţi de promisiuni și realizări. Eu nu-mi amin- 
tesc să fi promis că în doi ani de zile lucrurile se vor îndrepta. Chiar 
am spus că, din contră, anii care vin sunt grei, sunt ani dificili. Chiar 
şi la ultima întâlnire, de la Televiziune, cu cei trei candidaţi, spuneam 
că cel care își asumă răspunderea politică pentru o perioadă de criză 
în economie îşi asumă și un risc politic esenţial. Dar cineva trebuie 
să-şi asume și acest risc. Fără îndoială că au fost și greşeli de guver- 
nare. Ar fi foarte simplu pentru mine să spun că preşedintele are atri- 
buţii limitate, iar Executivul este cel care răspunde de economie, de 
toate lipsurile și neajunsurile, de toate erorile, iar toate greșelile să fie 
atribuie Executivului. Dar trebuie să ţinem seama de conjunctura în 
care a lucrat puterea în toată această perioadă — guvernul, guver- 
narea, Parlamentul, tensiunea politică în care ne-am aflat. Sigur, şi eu 
ZIC Că au existat anumite viziuni insuficient fundamentate pe cunoaş- 
terea realităţii şi a experienţei mondiale în domeniul promovării eco- 
nomiei de piață. Aţi vorbit de planul Tudorel Postolache, de această 
comisie care a lucrat la începutul anului 1990. Atunci, întâmplător, 

aveam anumite atribuţii, în calitate de președinte al CFSN, aveam 
atribuţii directe legate de Executiv şi, în această calitate, am apelat la 
academicianul Postolache să inițieze o asemenea acţiune, care s-a 
desfășurat prin conlucrarea unui mare grup de specialişti. Era vorba 
de o schiță, ce cuprindea în primul rând o fotografiere, o radiografiere 
a situției în care se afla economia românească şi definea elementele 
de criză pe care le moștenisem la sfârşitul anului 1989 şi, apoi, încerca 
să creioneze alternative pentru un program de tranziție spre economia 
de piață. De fapt, așa s-a şi numit — „Schița tranziţiei spre economia 
de piată“ — şi ea oferea tot felul de alternative posibile pentru 
programe de guvernare. S-a elaborat un program al guvernului, care 
a fost aprobat de Parlament imediat după alegeri, în vara anului 1990, 
iar el avea o anumită coerență, fiind aprobat de Parlament ca atare. 
Dar, eu zic că în urmărirea acestui program s-au manifestat multe 
incoerenţe din partea guvernului, s-au adoptat unele formule oarecum 
simpliste, care urmăreau detaşarea guvernului de o serie de răspunderi 
pentru perioada de tranziţie. Cred că guvernul nu a reuşit să stabi- 
lească măsuri adecvate, specifice unei faze de tranziţie, în care să 
păstreze elemente de intervenţie în sprijinul acestui proces. Într-un 
fel, incoerenţa care a apărut a avut și cauze obiective, dar şi cauze 
subiective, generate de maniera de a privi acest proces cu o anumită 
detaşare. Era o iluzie că economia de piaţă își va crea singură 
automatisme și elemente de autoreglaj. Aşa ceva nu s-a întâmplat 
niciodată și nu se întâmplă nicăieri în lume. Țări dezvoltate, cu o 
economie de piață matură, au instrumente de implicare și de inter- 
ventie a statului în economie. În Statele Unite ale Americii, în anii 
"30, după marea criză care a zguduit economia mondială, Roosevelt 
a venit cu un plan în care prevedea măsuri de implicare a statului. 
Acest plan era înspirat de teoriile în vogă din anii respectivi, ale 
lordului Keynes, privind intervenţia statului în economie, în special 
în perioade de criză. Chiar şi atunci se foloseau etichetări, cum se 
folosesc şi astăzi, iar Roosevelt a fost suspectat şi acuzat de opoziție 
că manifestă înclinații prosocialiste sau procomuniste, cu asemenea 
elemente de intervenţie a statului. Astăzi însă vedem implicarea 
statului în viața economică, sigur, nu cu metode administrative, nu cu 

metode primitive, nu cu metode centraliste, de preluare a gestiunii 
economiei, dar cu elemente adecvate, specifice economiei de piaţă. 
Din acest punct de vedere, mi se pare că guvernul nu a reușit și nu am 
reușit cu toții să elaborăm o linie foarte clară, coerentă. De aceea am 
apelat, în cadrul atribuţiilor ce-mi reveneau, la Institutul Naţional de 
Cercetări Economice, pentru a relua această problemă pe o bază largă 
de cercetare a proceselor prin care trece astăzi economia românească 
și cu antrenarea unor forțe cât mai largi de cercetare, din practica 
economică, manageri industriali... 

Emil Constantinescu — Da. Un moment, m-am uitat la ceas. 
Trebuie să am şi eu timp... Vă pun o întrebare... 

Ion Iliescu — Daţi-mi voie... să se elaboreze o strategie coerentă 
a tranziţiei spre economia de piață. Ca o măsură imediată, s-au 
elaborat măsuri specifice pentru perioada imediat următoare și pentru 
perioada guvernării pe următorii patru ani de zile, pentru scoaterea 
economiei din criză. p: 

Emil Constantinescu — Da, bun. Fiindcă ne apropiem de sfârşit, 
ce se întâmplă, toți avem programe minunate, nu? Ne-am obișnuit cu 
acest termen și, sigur, dumneavoastră aveţi un program minunat, noi 
un program minunat. Haideţi să discutăm mai concret. În ceea ce 
priveşte planul academicianului Postolache, ştiţi că el trebuia să intre 
prima oară în acţiune în ianuarie '91. Aceasta solicita un fond de 3 
miliarde de dolari. El a intrat ulterior, în luna noiembrie. S-a pus în 
discuţie când mai erau câteva milioane de dolari, de-abia, în lichidităţi 
la Banca Naţională. Atunci s-a trecut la un nou plan — așa-numitul 
al doilea plan, de care vorbeaţi dumneavoastră, Postolache — care era 
oferit oricărui partid. Era o utopie, de la început — o strategie care era 
oferită oricărui partid. Aceasta este o utopie, pentru că nu se poate 
concepe ca PSM, de pildă, care nu vrea reformă, sau Partidul 
România Mare, care nu vrea reformă, sau PNL, același tip, fiindcă și 
în economie există o gândire, există o ideologie. Altfel, plutim în gol. 
Ca să nu mai plutim în gol, hai să discutăm câteva lucruri foarte 
precise. O să vă pun o întrebare foarte precisă. De altfel, putem să 
discutăm până mâine. Care este atitudinea dumneavoastră față de 
acordul cu Fondul Monetar Internaţional, care trebuie încheiat pe 

15 noiembrie, în forma negociată până în prezent? Sunteţi de acord, 
nu sunteţi de acord sau ce altă poziţie aveti. 

Ion Iliescu — În primul rând, văd că dumneavoastră faceţi con- 
fuzie între această schiţă elaborată de cercetători... 

Emil Constantinescu — ... și programul anticriză... 

Ion Iliescu — Nu, nu, acesta a fost elaborat la începutul anului 
1990. 

Emil Constantinescu — L-am depășit acest program. 

Ion Iliescu — Nu, nu, nu. Alt plan Postolache nu a mai existat. 
Acesta este singurul document — „Schița tranziţiei spre economia de 
piaţă“. Confundaţi această schiță, care este un document științific, 
care este o bază de gândire și de elaborare, cu planurile guvernului de 
promovare a reformei economice, care au fost prezentate de guvernul 
Roman și care, apoi, a conţinut mai multe elemente. Ceea ce men- 
tionați dumneavoastră era lansarea liberalizării preţurilor și, apoi, 
măsurile de convertibilitate internă a leului. 

Emil Constantinescu — Eu v-am pus o întrebare precisă. 

Ion Iliescu — Da, dar aș vrea să spun, în primul rând, că dum- 
neavoastră confundați lucruri care sunt, de fapt, cu totul diferite. De 
aceea, v-aș sfătui, în calitatea dumneavoastră, să nu vă lansați în 
chestiuni pe care nu le stăpâniţi. Primiţi anumite informaţii și nu aveţi, 
probabil, suficientă experiență şi pregătire în domeniul economiei. 
Operaţi, deci, cu categorii şi elemente pe care nu le cunoaşteţi. Nu 
aveţi informaţia corespunzătoare nici despre ce a fost, nici despre 
categoriile corespunzătoare procesului economic. 

Emil Constantinescu — Tocmai asta este, o am foarte precisă. 

Ion Iliescu — Sigur, nici nu este obligatoriu chiar pentru preșe- 
dinte să ştie de toate. Dar el se informează când vrea, capătă de la 
oamenii abilitați informaţiile necesare. 

În legătură cu acordul FMI, acesta este, deci, un acord pe care 
guvernul îl încheie şi îl prezintă spre aprobare Parlamentului. Acest 
acord, la vremea respectivă, a fost aprobat şi eu nu am avut obiecţii 
în ceea ce privește tratativele cu FMI. În legătură cu unele aprecieri 
referitoare la acest acord, eu am constatat că, din partea FMI, s-a 
manifestat chiar mai mult realism decât din partea unor membri ai 

guvernului nostru, inclusiv în legătură cu luarea în considerare a com- 
ponentei sociale. A fost la mine delegaţia FMI şi, printre altele, oame- 
nii spuneau că orice program economic aparţine în primul rând guver- 
nului, iar ei nu ne impun; ei sunt cei solicitaţi să acorde o anumită 
asistență economico-financiară, anumite credite și împrumuturi. Când 
apelezi la un împrumut din partea cuiva, acesta trebuie să aibă o 
garanţie că eşti un bun-platnic. 

Emil Constantinescu — Veniţi la problemă concret. 

Ion Iliescu — În aceste discuţii, performanţa economică for- 
mează obiectul acestor tratative cu FMI şi măsurile care se iau pentru 
dezvoltarea economică. 

Emil Constantinescu — L-aţi citit, sunteți de acord cu el, cu 
acordul? 

Ion Iliescu — Tot ei sunt cei care au spus că, pentru ca un pro- 
gram să poată fi viabil, trebuie să aibă și o componentă socială, deci 
să ţină seama de reacţia populaţiei. Pentru că, fără sprijinul populatiei, 
fără acceptul populaţiei, nici un program economic nu poate avea 
valabilitate. De asemenea, în legătură cu măsurile privind protecția 
produselor. 

Emil Constantinescu — Haideţi să venim la concret. Sunteţi de 
acord cu el? Că cunoaşteţi acordul, cum e semnat de guvern. Îl cu- 
noaşteţi, l-aţi citit probabil. Domnul Mohsin Khan a discutat cu 
dumneavoastră, cu primul-ministru, și cunoaşteţi cum el este redactat, 
cum este semnat. Dacă dumneavoastră sunteți de acord cu acest pro- 
gram, atunci programul dumneavoastră anticriză, aşa cum spuneţi, de 
reformă domoală și moderată, nu este posibil. Este clar asta. 

Ion Iliescu — Iar faceţi confuzie, domnule Constantinescu. 

Emil Constantinescu — Nu fac nici o confuzie, fiindcă acolo 
aveţi o dobândă foarte clar precizată şi o să vă văd cum reușiţi în con- 
dițiile acestei dobânzi. Aveţi lucruri foarte precise în ceea ce priveşte 
evoluţia producţiei, a fiscalităţii, care nu vă permit, în nici un caz, să 
evoluaţi o astfel de reformă — domoală — și vă separă categoric de 
cei care v-au susținut, deci de PRM, care dorește stagnarea reformei, 
şi PSM. Atunci, eu cred că ei degeaba şi-au pus încrederea în dumnea- 
voastră, fiindcă aveţi două posibilităţi: ori sunteti pentru acest plan — 

şi atunci punctele dumneavoastră sunt atât de diferite, sunt irecon- 
ciliabile — , ori dumneavoastră doriți un plan anticriză domol, care nu 
respectă prevederile acestui acord. Or, cel mai mic economist, cel mai 
nepriceput om, și un stagiar care analizează acest acord, punct cu 
punct, şi îmi pare rău că nu îl am aici, dar mai avem mâine o ședință, 
va vedea că, în condiţiile — şi, probabil, continuăm mâine — în con- 
diţiile lui nu se poate asigura reforma de care vorbiţi dumneavoastră. 
Aceasta este problema. 

Ion Iliescu — Deci, dumneavoastră iar faceţi confuzie — și văd 
că această chestiune este reluată şi de alții — în legătură cu ritmul re- 
formei și că ar exista, din acest punct de vedere, deosebiri de esenţă în 
legătură cu ritmul reformei. 

Emil Constantinescu — Aţi propus o încetinire a ritmului re- 
formei. 

Ion Iliescu — Nu, nu am propus așa ceva, este invenția dumnea- 
voastră. Eu am spus că ritmul reformei nu se stabileşte pe baze su- 
biective. Nu este suficientă dorinţa, trebuie luată în vedere putinţa, 
deci realitatea. O politică economică care nu pornește de la realități 
rămâne ineficientă, fără rezultate. Deci, ritmul este impus de realitate, 
de posibilitățile economiei naționale. Altminteri, cine nu ar fi de 
acord, domnule Constantinescu, ca într-un an sau doi ani de zile să 
putem face toată această tranziţie, cu tot ce înseamnă ea — legislaţie, 
aşezarea instituţiilor specifice economiei de piaţă, mecanisme 
ş.a.m.d.? Cine n-ar dori să ne trezim peste noapte, într-o perioadă 
foarte scurtă, cu o economie modernă de piaţă, cu toate mecanismele 
puse la punct? Dar, precum se vede, nimeni nu poate să facă așa ceva. 
Uitaţi-vă, Polonia de zece ani de zile se zbate cu greutăţi, chiar și 
acum, după zece ani de zile de experimentare. Ungaria, de 20 de ani 
parcurge procesul tranziției spre economia de piață. Au greutăți 
inclusiv ţări cu o economie matură, care au procedat la privatizări. Un 
element component al reformei este și procesul de privatizare. În 
economia mondială și în economia europeană mai ales, după al doilea 
război mondial, au fost măsuri de naţionalizare a unor sectoare din 
economie, iar în anii '70 s-au produs privatizări — Anglia a efectuat 
privatizarea câtorva sectoare care fuseseră naționalizate în '45, pe 

parcursul a zece ani de zile, având o economie matură, experimentată, 
cu toate instrumentele puse la punct. Deci, procesele sunt foarte com- 
plexe și dificile, nu se rezolvă prin formule generale, ci pornind de la 
realități și de la o analiză completă. Deci, sunt două probleme distincte 
— reforma şi ritmurile ei şi, pe de altă parte, programul anticriză, care 
se referă la situaţia concretă de astăzi, pentru perioada imediat urmă- 
toare şi pentru anii imediat următori. 

Emil Constantinescu — Există alte două probleme, care țin de 
corectitudinea mesajului, şi acestea sunt problemele. Există problema 
de a spune corect. Deci, în momentul în care propui o reformă, trebuie 
să spui de unde iei fondurile, cum se desfășoară reforma — în cât timp 
şi în ce etape şi care sunt costurile sociale. Or, programul dumnea- 
voastră păcălește poporul — de aceea v-am atras atenţia asupra 
mesajului populist pe care oricine din ţara aceasta și-l aminteşte că 
l-aţi avut în mai '90, când promiteaţi de toate și iată unde am ajuns... 

Ion Iliescu — Ceea ce este inexact. 

Emil Constantinescu — Ceea ce este foarte grav. Nu luaţi în con- 
siderare costurile sociale. Dumneavoastră altceva aţi spus oamenilor. 
Ceva le promiteţi și altceva puteţi să faceţi. Nu le spuneți în mod 
cinstit că în momentul în care există acest acord, cu toate prevederile 
lui, și eu, unele dintre ele, nu le-a fi negociat — acela cu tinerii, în 
articolul 28, nu l-aș fi admis deloc. Dumneavoastră l-aţi admis. Dar 
nu asta e problema. Va trebui să aveţi o dobândă de 80% — spuneţi 
acest lucru foarte clar, pentru că acolo ea este prevăzută. A doua 
problemă — aveţi sau nu capacitatea de a pune în marș un astfel de 
plan? Atunci să vă întreb despre trecut, nu despre Anglia, că nu Anglia 
ne interesează pe noi, ne interesează ce se întâmplă la noi, în Româ- 
nia. Aţi avut o linie de credit de 700 milioane de dolari. Această linie 
de credit putea să intre, avea un scop foarte precis, pentru dezvoltarea 
producţiei și a industriei. Ce cerea? Se cerea un lucru care este foarte 
simplu în relaţiile bancare, în relaţiile de creditare, ca și România să 
participe cu o parte în aceste proiecte, care însemna 10%. Fiindcă 
România nu a avut lichidităţi, nu s-a aplicat. Or, asta este drama care 
a fost în această țară — că o serie întreagă de întreprinderi, fiindcă nu 
au avut fonduri, nu au putut să facă nici partea de reconstrucție, nici 

partea de retehnologizare şi au dus la prăbuşirea producţiei, fiindcă 
acest lucru s-a întâmplat sub mandatul dumneavoastră. Sigur că nu 
președintele se ocupă, că nu este, să spun, dumneavoastră sunteți un 
om bine intenționat, nimeni nu poate să pună la îndoială, că ați dori 
răul României sau prăbușirea economiei și eu sunt ultimul din cei care 
ar putea să creadă acest lucru. Dar vă atrag atenţia asupra modului în 
care s-au desfășurat lucrurile până acum şi faptului că trebuie să aveţi 
o abordare realistă în continuare. Această disociere între ceea ce 
spune mesajul dumneavoastră şi ceea ce este în realitate. Adică 
trebuie spus foarte clar oamenilor. Aici nu se pot îmbina — acest 
aspect social cu aspectul economic. Sigur că se poate face, dar se 
poate face pe altă cale, și aceasta este foarte puțin prevăzută în pro- 
gramul dumneavoastră — prin dezvoltarea întreprinderilor mici şi 
mijlocii, pe alte linii de credit, dar probabil aceasta o vom avea timp 
să discutăm mâine. 

Valeriu Dăescu — Tranziţia, reforma, iată, ca o obsesie a vieții 
noastre, deschide orizontul ieșirii la liman. Când, cum? Discuţia 
rămâne, în general, deschisă. 

Emil Constantinescu — Este viața noastră. 

Ion Iliescu — La aceste remarci ale domnului Constantinescu, 
permiteţi-mi să spun, totuși, câteva vorbe. În primul rând, spuneţi 
câteva inexactităţi. Mă acuzaţi pe mine de limbaj populist, când, din 
contră, eu în toată campania electorală din '90 am vorbit despre 
dificultățile care ne aşteaptă și că acest proces va fi un proces dificil 
şi greu. Reluaţi programul meu de acum, din această campanie 
electorală, care începe cu analiza acestor dificultăți cu care se con- 
fruntă societatea românească, care s-au dovedit, poate, chiar mai 
grele, mai ample decât ne imaginam noi, cu doi ani în urmă, care sunt 
rădăcinile acestor dificultăți cu care ne confruntăm. Prezint un pro- 
gram în linii mari, pentru că nu este sarcina președintelui să intre în 
amănuntele acestor chestiuni, ele vor urma să fie concretizate în 
programe guvernamentale, dar creionez, de fapt, trei componente, am 
spus eu, ale unui program care să vizeze eficienţa economică și 
promovarea, deci, a unei economii moderne de piață şi soluționarea 
unor probleme imediate pentru scoaterea din criză a ţării. În al doilea 

rând, componenta socială — orice program economic nu poate să 
ignore situaţia diverselor categorii de oameni, în primul rând a celor 
care trăiesc din muncă cinstită. Apoi, e protecția naţională, protecția 
producției naționale, în contextul integrării noastre în economia 
mondială. Aceste trei componente formează linii majore pe care le 
consider necesare oricărui program de redresare economică. În ceea 
ce priveşte chestiuni concrete, de relaţii cu organisme internaţionale 
— nu numai FMI, dar și BIRD, BERD ș.a.m d. — și situaţia actuală 
privind situaţia economico-financiară, chiar astăzi, în guvern, spre 
exemplu, s-a analizat împreună cu Banca Naţională situația blocajelor 
economice și unele fenomene legate de rata dobânzilor, efectul 
acestora. A circulat un zvon — că ar exista intenția din partea gu- 
vernului sau a nu ştiu cui, să confiște valuta întreprinderilor. S-a creat 
o situaţie oarecum pozitivă — aproape un miliard nouă sute și ceva 
de milioane de dolari depuneri în cont ale întreprinderilor care au 
exportat. Acesta este un fenomen deja pozitiv, ca urmare a măsurilor 
luate de guvern la începutul anului, de încurajare a exportului şi a 
unităților exportatoare. Aceasta a încurajat oamenii și, deci, au în 
contul lor, nu este contul statului. Este în contul agenților economici 
o asemenea depunere în conturi. Un element pozitiv ca urmare a 
activităţii importului, în ciuda dificultăţilor pe care le cunoaște 
economia, le cunosc agenţii economici, este că au început băncile de 
acum să coboare ratele de dobândă la 60-65%. S-au practicat între 
70—80%. Există posibilități, şi s-a făcut o asemenea analiză la Bancă, 
să se ajungă la sfârşitul anului spre 30-40%. Deci, acţionează, deja, o 
serie de măsuri care să însănătoşească, din acest punct de vedere, 
situația financiară și să vină în sprijinul unităților economice, asta în 
condiţiile în care, încă de la începutul anului — aici a intervenit şi 
preşedintele, într-o discuţie cu guvernul și ministerele economice — 
acordându-se diferențieri în ceea ce priveşte credite, credite cu do- 
bânzi mici: 15—30% pentru lucrări agricole, pentru export, pentru 
energie. De asemenea, se constată ca un element pozitiv faptul că, în 
iulie și august, exportul, pentru prima oară, în toată această perioadă 
de doi ani și ceva, a depăşit volumul importurilor. Ceea ce, deci, mai 
înseamnă câteva elemente pozitive, care pot fi luate în considerare. 

Emil Constantinescu — Da, uitaţi ce se întâmplă, mai am două 
minute, şi reiau o idee, așa, în mod spontan, din ce ați spus dumnea- 
voastră acum, fiindcă, dacă aţi observat, eu vreau mereu să aduc spre 
concret discuția, fiindcă este normal să vă spun și de ce. Este, poate, 
unul din puţinele momente în care oamenii din țara asta pot să afle ce 
se întâmplă sus. Fiindcă activitatea guvernului a fost lipsită aproape 
total de transparenţă. Noi nu am ştiut ce se întâmplă, noi nu știm cum 
sunt datoriile externe, nu știm care sunt cazurile de corupție, ce se 
întâmplă în spatele nostru. Ne trezim cu o situație în care nu avem 
căldură, nu avem lumină, producția scade, sunt șomeri, dar nu ştim 
de ce. Ni se dau nişte explicaţii. lată acum, aţi spus dumneavoastră, 
la un moment dat, de valută, de deblocarea valutei. Vă dau un caz 
concret, ca să vedeţi ce rezultate și să vă întreb ce s-a făcut în acest 
caz, de ce nu acţionează împotriva corupției instituţiile? Când banca 
a blocat prima dată valuta agenţilor economici, ca să nu-și piardă 
valuta, au apelat la un subterfugiu cunoscut în economie, adică din 
străinătate exportau direct produse „ca să nu mai aducă valută în țară 
şi să nu fie blocată la Banca Naţională. Este un efect care, de altfel, 
era previzibil. Și unul dintre aceşti agenţi economici, care avea 100 
de milioane de dolari, a găsit în Turcia un furnizor de energie electrică 
ieftină. Amintesc că, înainte, negociatorii noştri au stat 30 de zile în 
Germania ca să negocieze energia electrică cu cinci dolari peste prețul 
mondial. Acest întreprinzător — nu discutăm cum și în ce condiții — 
a găsit această posibilitate ca să importe în valoare de 100 milioane 
dolari energie electrică, iar RENELUL ca să-și păstreze monopolul, 
a refuzat acest lucru. Astfel, toată iarna trecută, că orice om trebuie să 
ştie ce s-a întâmplat şi de ce nu a avut căldură, n-a avut lumină și 
de-abia în primăvară, când s-a sesizat primul-ministru și a chemat la 
ordine RENELUL, de-abia atunci s-a putut intra în normal. Cunoaş- 
teți această situație, era normal ca ea să nu fie dezbătută, să nu fie 
cunoscută, să nu se ia măsuri foarte hotărâte, era normal? Fiindcă am 
început discuţia cu ceea ce trebuiau să facă organele de anchetă. 
Fiindcă vom ajunge și la ceea ce ne caracterizează, la haos, la dez- 
organizare şi la corupție — trei lucruri despre care neapărat va trebui 
să vorbim, fiindcă pentru oricine este clar că ele caracterizează în 
mare parte societatea noastră de astăzi. Orice am face, oricât am vorbi 

despre planuri minunate, oricât am vorbi despre planuri de viitor, până 
nu rezolvăm haosul, dezorganizarea şi corupția, şi astea nu pot fi 
rezolvate decât prin adevăr, decât prin instituţiile statului, care să-și 
facă datoria şi printr-o instituţie prezidenţială foarte fermă, în care, 
aşa cum scrie în Constituţie, preşedintele trebuie să fie garantul bunei 
funcționări a instituţiilor fundamentale ale statului. Asta este proble- 
ma noastră. Adevărul nu este o problemă abstractă, adevărul este o 
problemă a vieţii noastre de zi cu zi. 

Ion Iliescu — Văd că dumneavoastră vă lansați în aprecieri 
globale, apelati la unele exemple parţiale, nu știu de unde deţineţi 
această informaţie, dar ea poate fi verificată. Daţi deja aprecieri 
RENELULUI, eu nu vreau să iau apărarea RENELULUI în nici un 
fel, dar știu că s-a zbătut şi se zbate cu multe dificultăţi pentru a 
asigura acoperirea de energie. În ceea ce privește importul de energie 
electrică din Turcia, a format obiectul unor acorduri la nivel guver- 
namental, pentru că acest import nu se poate face oricum. Şi în Turcia 
energia electrică intră într-o balanță pe care guvernul o controlează, 
iar posibilităţile de a importa energie electrică sunt limitate de posi- 
bilitățile de transport — nu avem o linie de mare capacitate de trans- 
port între noi şi Turcia. 

Emil Constantinescu — Asta s-a și invocat. 

Ion Iliescu — Acest lucru a format obiectul unor discuţii... 

Emil Constantinescu — După aceea s-a dovedit că nu este real. 

Ion Iliescu — ... pe care le-am avut cu premierul Demirel — că 
noi nu avem o linie de înaltă tensiune, de legătură directă. Am avut o 
discuţie trilaterală în vară, la Istanbul, am avut o întâlnire pentru a 
elabora un program în trei, pentru că această linie va trebui făcută prin 
Bulgaria, ca să interconectăm sistemele noastre cu o linie de înaltă 
tensiune, de capacitate mare, care să ne permită, în condițiile actuale... 
Turcia dispune de anumite excedente de energie. Dar lucrurile ar 
putea să se inverseze și, deci, trebuie să avem posibilitatea trans- 
portului într-o direcţie sau alta. 

Emil Constantinescu — Să dea Dumnezeu. 

Ion Iliescu — Asta-i avantajul interconectării sistemelor ener- 
getice. Dumneavoastră aţi pescuit de undeva o informaţie, nu ştiu de 
unde... 

Florin Brătescu — Domnule Iliescu, iertați-mă că intervin, dar 
să-i dăm posibilitatea şi domnului Constantinescu să prezinte pro- 
gramul economic la care se referea întrebarea colegului meu. 
Minutele mai sunt numărate, noi nu am calculat şi minutele pe care 
le-am consumat prin întrebările noastre, să mai profităm de cele 
câteva minute. 

Valeriu Dăescu — Au fost două ore de viață intens trăită îm- 
preună cu cei doi prezidențiabili. Apetitul pentru discuţie va fi men- 
ținut, probabil, la întâlnirea de mâine seară, care va fi mai generoasă 
ca timp și e momentul, ceasul îmi arată să încheiem. 

Florin Brătescu — Da. Trebuie înțeleasă graba domnului Valeriu 
Dăescu, pentru că el peste puţină vreme ia trenul care îl va duce la 
Budapesta, la inaugurarea Centrului Cultural Român, care va avea loc 
mâine, și Radioul se pregătește pentru o transmisie în direct. Este un 
element care va servi colegilor mei. Mâine veţi avea plăcerea să vă 
întâlniți, ca mediatori, cu Paul Şoloc şi Paul Grigoriu, dar aş vrea să 
prefaţez, dacă vreţi, chestiunea de mâine, fiindcă nu o să am posibi- 
litatea, cu o scrisoare pe care am primit-o și care mi se pare intere- 
santă. Aş vrea să vă o aduc la cunoştinţă: „Domnule reporter, vă rog 
să-mi scuzaţi îndrăzneala, dar sunt nevoită să vă scriu. Sunt o simplă 
femeie ce cresc patru copii singură, de patru ani, fără ca cineva din 
lumea asta democratică să se întrebe: oare femeia aceasta cum se 
descurcă? Fiecăruia din candidaţi am să le spun câte ceva și vă rog pe 
dumneavoastră să le înmânaţi mesajul. Vă trimit 100 de lei pentru cel 
care va ajunge președintele României, să o primească în dar și să nu-i 
uite niciodată pe cei lipsiți de mijloace de trai, să se gândească mereu 
la cei necăjiţi, care trebuie ajutaţi.“ Sper, după alegerile din 11,să am 
prilejul să înmânez unuia dintre dumneavoastră această sută, pentru a 
păstra vie în amintire, în memorie, faptul că există încă, foarte, foarte 
mulți oameni necăjiţi, care aşteaptă o rază de speranţă și de la insti- 
tuția prezidențială. 

Ion Iliescu — Este esenţială, pentru perioada care urmează, 
tocmai situaţia grea a oamenilor, care se confruntă cu cele mai mari 
greutăți din societate. Dar asta rămâne pentru mâine. Ca reflecţie 
pentru domnul Constantinescu, pentru că am vorbit de fairplay și 

corectitudine în confruntarea cu electoratul, iată, astăzi, două afişe 
distribuite prin ţară de către susținătorii dânsului. Unul se adresează 
țăranilor români, care îi avertizează că „Iliescu — preşedinte înseam- 
nă demolarea satelor, demolarea bisericilor, instituirea de cote obli- 
gatorii mari către stat, creșterea impozitelor, neacordarea titlurilor de 
proprietate, confiscarea pământurilor și a animalelor, transformarea 
asociaţiilor apărute, înapoi în CAP-uri. Ce n-a reușit Ceauşescu, va 
face Iliescu. Nu credeţi într-un zâmbet viclean.“ Cum vi se pare o 
asemenea chestiune? 

Emil Constantinescu — Uitaţi aici. Vedeţi ce scrie aici? Vă arăt 
imediat. Asta este: „Votati pe Ion Iliescu, preşedintele care ne trebuie, 
președintele tuturor românilor“. Pe dos: „Vreţi paraziți monarhici, 
bişniţari odioşi, trădători şi cozi de topor? Votaţi Cheia! Vreți repe- 
tarea genocidelor, uciderea țăranilor și a muncitorilor, sub patronajul 
monarhiei şi a partidelor istorice burgheze? Votaţi Cheia. Doriţi o 
dictatură de dreapta, fascistă, conducători răzbunători, moșnegi scle- 
rozaţi în Parlament și guvern, condamnări în detenţie cu vărsări de 
sânge, neonazismul în acțiune, așa cum s-a mai întâmplat? Votaţi 
Cheia“. Asta este toată. O vedeţi? 

Florin Brătescu — lertaţi-mă, eu credeam că vă faceţi o propa- 
gandă favorabilă dumneavoastră, nu defavorabilă. 

Emil Constantinescu — A domnului Iliescu are două feţe. Pe o 
parte, ce minunat este să-l votăm pe domnul Iliescu și pe o parte ce 
catastrofă este... 

Florin Brătescu — Să sperăm că telespectatorii vor înțelege că, 
după atâtea sute de întrebări pe care vi le-au adresat și la care ați 
răspuns, aţi simţit și dumneavoastră nevoia să vă puneţi, în sfârşit, 
întrebări unul altuia, pentru a mai limpezi niște lucruri. Mâine seară nu 
avem nici o limită, doar limita impusă de lege, aşa că presupunem că 
discuţia va fi mai amplă, mai fructuoasă, atât pentru dumneavoastră, 
cât și pentru telespectatori. Vă mulțumim foarte mult pentru partici- 
parea la această emisiune. Pe mâine, la ora 20,30. La revedere. 


6. FINALA ELECTORALĂ 
— 8 octombrie 1992 — 


Paul Grigoriu — Dacă, prin absurd, aseară, Bucureştiul ar fi fost 
aruncat în întuneric de o pană de curent electric, cred că ar fi fost 
suficient să se pună două fire în acest studio pentru ca, din cauza 
voltajului care exista aici, să se aprindă toată Capitala, pe o durată 
nedefinită. 

Doamnelor și domnilor, bună seara, suntem la această oră, 8,30, 
în faţa a ceea ce gazetele vor numi mâine „marea finală a celor doi 
prezidenţiabili“ — domnii Emil Constantinescu și Ion Iliescu. 

Domnilor, bună seara, împreună cu dumneavoastră sau în fața 
dumneavoastră, și pentru telespectatori, şi pentru radioascultători, 
Paul Șoloc și Paul Grigoriu. Am dori, au spus-o şi colegii noştri 
aseară, ca discuția să se desfăşoare în spiritul cel mai desăvârșit de 
fairplay. Am adus de la Uniunea Europeană de Fotbal un cartonaș 
galben, pe care vi-l arăt acum. Sper că nu va fi nevoie să-l folosim şi, 
aceasta fiind spus, cred că putem începe acest dialog fructuos pentru 
noi, cei care vă ascultăm, fructuos pentru cei care duminică vor spune 
„da“ sau „nu“. 

Paul Șoloc — Cu permisiunea dumneavoastră, am să reamintesc 
celor doi candidaţi la Preşedinţie regula de bază a acestui dialog față 
în față şi am să reamintesc, chiar am să-l citez pe domnul Emil 

Constantinescu: „Să nu punem forma înaintea conţinutului“. Este, 
evident, o cerință esenţială şi reamintesc că la întâlnirea comună a 
Birourilor Permanente ale celor două Camere ale Parlamentului, Con- 
siliul Naţional al Audiovizualului şi reprezentanții Radioteleviziunii 
române cei doi candidaţi la Preşedinţie au ajuns la un consens în 
privinţa necesităţii abordării marilor probleme ale României, ale 
viitorului acestei țări. De altfel, aș vrea să le aduc la cunoștință celor 
doi candidaţi la Preşedinţie că 99% din telefoanele primite ieri la 
Televiziune au subliniat următorul aspect: în general, cunoaștem cu 
toţii ce a fost în trecut, cunoaştem și ce este astăzi, dar ne preocupă în 
cel mai înalt grad ce va fi în viitor. Aş vrea să-i informez pe tele- 
spectatorii noştri și pe radioascultători — pentru că emisiunea este 
radiotelevizată — că, în principiu, deci teoretic, emisiunea poate dura 
până la orele 23,58. Dacă emisiunea se va întinde pe o asemenea 
perioadă de timp, vom lua la ora 22 o pauză de zece minute, în care 
se va difuza emisiunea „Actualităţi“ şi la radio — „Radiojurnalul“. 
Acestea fiind spuse, cred că aș încerca o recapitulare sumară a punc- 
telor atinse de cei doi candidaţi la Preşedinţie. Am să încep, deci, în 
ordine alfabetică, aşa cum s-a încetățenit regula la emisiunea noastră. 
Domnul Emil Constantinescu s-a referit, îndeosebi, la instituția prezi- 
denţială, la Constituţia României, la adaptarea la un nou sistem demo- 
cratic, la necesitatea organizării Procuraturii, la evenimentele sau — 
să le spun mai exact — la cele două mineriade, insistând, îndeosebi, 
pe această acută nevoie de adevăr. Domnul Ion Iliescu s-a referit, în 
special, la descentralizarea economică, deci la reformă, la dezvoltarea 
autonomiei unităților economice, la liberalizarea prețurilor, salarii, 
comerț intern și exterior, privatizare, Legea fondului funciar, reforma 
sistemului bancar și la efectele negative ale tranziţiei. Este foarte 
adevărat că domnul Emil Constantinescu parcă, în emisiunea de ieri, 
ar mai fi avut ceva de spus. Dacă ar mai fi avut ceva de spus, îl rog să 
o facă astăzi, dacă nu, aș lansa o primă temă de meditație — cea a 
domeniului social, care preocupă în cel mai înalt grad, practic, 
întreaga populaţie a țării. Acest domeniu este extrem de vast și este 
în strânsă legătură cu reforma economică pe care, am înțeles din 

expunerile dumneavoastră, că amândoi, deci cei doi candidați la 
Preşedinţie, o doresc la fel de sincer. Vă rog. 

Emil Constantinescu — Da, este adevărat că ieri mi-a rămas un 
spațiu timp pentru a mă referi la problemele reformei economice. Este 
foarte interesant ce ați spus dumneavoastră, într-adevăr, lumea este 
interesată de ceea ce va fi. Dar ca programele de viitor să nu fie niște 
programe, niște cincinale luminate, trebuie ca ele să fie fundamentate 
foarte clar — și aici suntem în consens — pe experienţa trecutului, 
deci pe experiența acestor doi ani şi jumătate. Eu am mai participat la 
nişte alegeri în acest an. Au fost alegerile pentru postul de rector al 
Universităţii şi acolo unde, sigur, prin vot secret, am fost ales dintre 
mai mulți candidați, am prezentat un plan strategic, deci am prezentat 
un plan de viitor. Dar, în acelaşi timp, am prezentat un bilanț a ceea ce 
realizasem, sigur, ca prorector în fosta magistratură, în fosta legisla- 
tură, și este absolut important de făcut acest lucru. Nu poţi să constru- 
ieşti nimic pentru viitor, dacă nu pleci — şi, iarăși, repet, aici am fost 
de acord — de la cunoașterea foarte bună a trecutului. Și iată care este 
situaţia. Pe bazele datelor oficiale, în câteva minute, vreau să prezint 
o situație care reflectă, de fapt, dezastrul economic care s-a petrecut în 
acești doi ani și jumătate, care este, într-adevăr, cum ați spus dumnea- 
voastră, cunoscut de noi toţi. Este bine să fie vizualizat fiindcă în 
aceşti doi ani și jumătate s-a petrecut cea mai catastrofală scădere a 
economiei în istoria României; în anii de război nu s-a produs o ase- 
menea scădere a producției industriale. Să începem cu produsele 
alimentare şi foarte pe scurt iată care este situaţia. Mai întâi, vreau să 
spun că aici este anul 19809, ultima parte; după aceea este anul 1990, 
când, prin liberalizare, s-a produs o ușoară creştere Și, iată, aici începe 
mandatul celor doi ani şi jumătate, începe în acest punct și se poate 
vedea scăderea pentru carne tăiată, preparate din carne, lapte de con- 
sum, produse lactate proaspete, unt, brânzeturi, produse zaharoase, 
ulei comestibil. Observaţi cât de gravă este această scădere. Sigur, se 
poate spune, şi domnul Iliescu, ca președinte, și ceilalți care au 
guvernat pot să spună, așa cum domnul Iliescu a spus în campania 
electorală la Giurgiu, că a scăzut producția pentru că s-au desființat 
CAP-urile. Bun, să spunem că ar fi fost aşa, dar în industrie nu s-au 

desființat CAP-urile. Iată situația din producția industrială şi să vedem 
aici, pe aceeași ani, aici este '92, '91, iată: autocamioane, autotrac- 
toare, vagoane de marfă, aluminiu și aliaje, acid sulfuric, benzine, 
cărbune net preparat, cauciuc sintetic, energie electrică produsă, gaze 
naturale extrase, lacuri și vopsele, laminate fine, motorină, oțel brut 
produs şi, continuă așa, păcură, țiței, extrase. Se poate spune şi în acest 
caz, şi domnul Iliescu a spus ieri, că aceasta s-a produs în bună parte 
datorită faptului că am pierdut piața CAER-ului. Poate să fie și aceasta 
o explicaţie. Bun, aceasta este o explicaţie pentru export, dar iată 
situaţia, atunci, pe plan intern. lată ce s-a întâmplat cu produsele de 
larg consum care sunt pentru România: detergenţi, autoturisme de 
oraş, autoturisme de teren, geamuri, hârtie, încălțăminte, radio- 
receptoare, săpun, ţesături, tricotaje. 

Paul Grigoriu — Domnule profesor, iertați-mă, cei care ne ascul- 
tă şi ne văd ar dori poate să ştie, aţi spus că sunt date oficiale. Care 
este sursa acestor grafice? i 

Emil Constantinescu — De la Institutul Central de Statistică. 
Acestea sunt, numai prelucrarea diagramelor este efectuată de către 
noi. 

Ion Iliescu — Dar asta nu este o noutate pentru nimeni. Ştim 
foarte bine acest proces care s-a produs și cauzele care au fost... 

Emil Constantinescu — Da, bun. Tocmai asta e problema. Ce este 
o noutate este întrebarea pe care eu o pun şi care cred că ar trebui să 
stea în centrul atenţiei noastre, fiindcă oriunde trebuie să existe o 
responsabilitate, și eu l-aş întreba pe domnul Iliescu de ce am crede 
— fiindcă aceasta înseamnă și partea socială, aceste lipsuri le suferim 
noi — de ce crede că în următorii patru ani lucrurile ar merge mai 
bine. Fiindcă noi am plecat de la un nivel mai bun. Nu aveam datorii 
externe, cerințele populaţiei erau mai scăzute, populația era obișnuită 
să trăiască mai prost, să muncească mai mult, fiindcă nu avea sâmbete 
libere. Deci, de ce am crede noi că în următorii patru ani s-ar putea 
realiza mai mult, când în aceşti doi ani şi jumătate s-a realizat un 
asemenea dezastru? Şi acum mă adresez în mod direct dumnea- 
voastră, celor cinci milioane și jumătate de alegători care l-aţi votat 
pe domnul Iliescu şi v-aș cere să mă ajutaţi în proiectul care-l propun 

şi pe care îl discutați, fiindcă eu nu am în spate structurile care l-au 
ajutat şi pe care le-a avut și pe care le are domnul preşedinte Iliescu. 
Eu nu vă am decât pe voi. Eu am un plan, am idei noi, am cu ce să 
discutăm, dar îmi trebuie sprijinul dumneavoastră. Şi ceea ce rămâne 
să discutăm acum este cum să facem să desființăm o parte din aceste 
structuri Şi prima și cea mai importantă — că nu putem să le abordăm 
pe toate — avem timp suficient, este cea care a dus la crearea unei noi 
clase de îmbogăţiți şi aş putea spune, ca să repet aici ceea ce spunea 
domnul Iliescu, capitaliștii — dar este vorba despre capitaliştii dom- 
nului Iliescu, într-un fel, fiindcă este vorba chiar de directorii de între- 
prinderi, este vorba de acea parazitare a unor SRL-uri pe structurile 
unor întreprinderi care au cunoscut acest dezastru economic. S-a 
întâmplat la ARO, într-un caz foarte concret, de achiziţionare a 25 de 
autoturisme, când s-a spus — nu se poate, nu există —, dar ele pot fi 
achiziționate de alături, din SRL, cu un adaos comercial, de către 
același director. Şi sunt acum sute, mii, zeci de mii și sute de mii de 
muncitori în fața ecranului și toţi știți ce se întâmplă în fabricile dum- 
neavoastră, toți cunoaşteţi aceste exemple în care oamenii din condu- 
cere şi-au creat structuri parazitare, în care, din aceleaşi birouri, cu 
aceeaşi aparatură, folosind tot ce are industria, și-au transferat o parte 
în aceste SRL-uri și s-au îmbogăţit. Ei au nevoie să menţină actualele 
structuri, ei au realizat nişte venituri, s-a realizat o nouă clasă şi are 
nevoie de următorii patru ani să nu se schimbe nimic ca să se conso- 
lideze această situație. Acesta este un prim lucru și, după aceea, sigur, 
timpul meu de completare am ţinut să fie exact cât mi-a lipsit aseară. 
Putem să trecem și să-i dăm cuvântul, fiindcă astăzi poate să înceapă 
domnul Iliescu. 

Ion Iliescu — Nu. Deci, domnul Emil Constantinescu era dator 
să-şi prezinte propria viziune, propriul program asupra rezolvării 
acestor probleme, pentru că, în ceea ce privește tabloul situaţiei 
existente, el a fost prezentat de mai toată lumea. Chiar și eu, în pro- 
gramul meu, încep cu o analiză a situaţiei de criză în care se află eco- 
nomia românească și m-am străduit să prezint și rădăcinile, cauzele 
acestei situaţii de criză. Embargoul asupra Iugoslaviei a afectat 2 000 
de oameni care lucrau la „Solventul“, în Timișoara, în cuplaj cu o 

unitate de la Pancevo — o unitate de dincolo de frontieră — și care 
au rămas fără lucru. Apoi, dificultățile Complexului de creștere a 
porcilor COMTIM, care avea relaţii contractuale pentru asigurare de 
resurse furajere. Deci, nu pot fi ignorate și tratate cu uşurinţă aceste 
chestiuni. Sigur, se poate discuta şi despre defecțiunile, și am vorbit 
despre acest lucru, și despre lipsurile proprii guvernului și factorilor 
de decizie guvernamentală. Problema este cum să ieșim din această 
criză. Eu m-am străduit să prezint câteva linii directoare şi mă aștep- 
tam, din acest punct de vedere, ca astă-seară să văd gândirea proprie 
și programul domnului Emil Constantinescu. Sigur că orice program 
trebuie să pornească de la fotografierea situației existente. Dar nu am 
văzut gândirea dânsului. Cum vede ieşirea din această criză? Oare 
putea să fie mai bine în acești doi ani și jumătate cu alți oameni aflaţi 
la putere? Amintiţi-vă perioada CPUN-ului. Ce, parcă m-am instalat 
cu de la mine putere în această funcție pe care o am? Amintiţi-vă 
momentele tensionate din vremea CPUN-ului, pentru că oameni care 
să facă scandal, care să folosească, să speculeze greutățile, se găsesc 
întotdeauna. Cel mai simplu este să faci opoziţie. Cel mai simplu este 
să scormonești, să răscolești şi să interpretezi greutăţile. Am oferit 
atunci — cine doreşte, să preia această funcție. Am spus — nu ţin nea- 
părat să fiu președintele CPUN-ului. Nu s-au găsit amatori, precum 
ați văzut. 

Emil Constantinescu — Acum se găsesc. 

Ion Iliescu — De asemenea, după alegerile din 1990, am deschis 
negocieri cu șefii de partide pentru formarea guvernului. Nimeni nu a 
fost amator să intre în guvern de coaliție. Au spus — „FSN a câștigat, 
are majoritatea, să aibă plăcerea de a-şi asuma răspunderea guver- 
nării“. Pentru că este greu să guvernezi în perioade de criză, este mai 
rentabil din punct de vedere politic să faci opoziţie și să speculezi, să 
acumulezi capital politic din greutăţile perioadei de criză. 

Emil Constantinescu — Acum să... 

Paul Grigoriu — Iertaţi-mă, domnule Constantinescu, deci acesta 
a fost un punct de plecare: fotografia, niște păreri despre ce a fost dar, 
cum spuneați dumneavoastră, niște milioane de oameni așteaptă nişte 
soluţii pentru viitor. V-am ruga ca de aici să demarăm, de la soluţiile 

acestea pentru anii care vin, pentru cei patru care sunt ai unui mandat 
prezidenţial. 

Emil Constantinescu — Liniile mari ale acestui proiect sunt ur- 
mătoarele. Ele privesc, în primul rând, restructurarea economiei şi în 
al doilea rând — aici includ și partea industrială, și partea agrară — se 
vor desfăşura în modul următor și mă văd, din nou, silit să încep cu o 
critică: reforma, până acum, s-a desfășurat aproape exclusiv în dome- 
niul comercial. Acesta a fost un lucru destul de grav şi a dus la dimi- 
nuarea producţiei, din cauza lipsei de preocupare pentru domeniul 
industrial. Și atunci, noi prevedem, în primul rând, să se facă o evalua- 
re a patrimoniului național, care, pe de o parte, este subevaluat într-un 
mod artificial, și trebuie pornit de la realitate, de aceea am cerut o 
Carte Albă la sfârşitul gestiunii acestor guverne — Carte Albă care 
nu s-a publicat după ce a căzut primul guvern, deci ţara nu ştie cum 
stă. Noi nu cunoaştem unde stăm, care este valoarea patrimoniului, 
care este situaţia de la care trebuie“să plecăm. O dată acest lucru cu- 
noscut, trebuie început cu sectorul productiv, fiindcă acesta e impor- 
tant; trebuie făcută o separare între giganții industriali, care constituie 
o problemă, și restul întreprinderilor — aproximativ 70%, care consti- 
tuie întreprinderi care pot fi rentabilizate într-un ritm relativ rapid, 
fiindcă ele pot să fie rentabile. Acestea trebuie să fie privatizate 
repede, pentru ca să se poată realiza creşterea rapidă a producției. În 
ceea ce privește problema giganţilor industriali, aceasta trebuie abor- 
dată şi ea cu foarte multă seriozitate, fiindcă industria română este o 
industrie foarte diversificată; ea nu poate fi tratată prin soluții globale. 
În primul rând, și acest lucru îl ştiu bine acum, îl ştiu foarte bine acum 
fiindcă am fost în ţară, am vizitat foarte multe combinate şi, mai ales, 
am discutat cu foarte mulţi reprezentanţi ai sindicatelor, programul 
de care vorbesc — acest program complex care este programul econo- 
mic al CD, pe care am înţeles că şi domnul Iliescu l-a apreciat — nu 
este numai un program elaborat de către cercetători, oameni de știință 
de valoare din diferite domenii, dar el a fost discutat de la început cu 
sindicatele. Eu l-am discutat din primul moment în care a fost elaborat 
cu reprezentanţi ai tuturor marilor centrale sindicale din România; ei 

au prezentat propunerile lor, care au fost incluse în acest program şi 
astăzi, în ziua finalei, cum spuneți dumneavoastră... 

Paul Grigoriu — Marei finale. 

Emil Constantinescu — Marei finale. Au fost avizate de către 
Cartelul sindical „Alfa“ — a fost o întâlnire la care au participat 800 
de lideri sindicali din toată ţara. Domnul preşedinte a fost şi dânsul 
invitat — mă rog, nu știu din ce motive nu s-a prezentat. Am discutat 
din nou, pe larg, răspunzând la întrebări, toate punctele acestui pro- 
gram şi, în special, ce se întâmplă cu reconstrucția marilor întreprin- 
deri industriale, a coloşilor industriali care s-au creat în vremea lui 
Ceauşescu, care, sigur că a fost de multe ori o megalomanie, dar care 
există, există o valoare naţională, unde lucrează foarte mulți oameni 
și care trebuie dezvoltate. Pentru aceasta am folosit un termen care se 
foloseşte pe plan mondial, s-a tradus din franceză, deci, legea fali- 
mentului, şi aceasta a speriat foarte multă lume, fiindcă imaginea care 
există în populaţie este cea a unor magazine care se închid, îşi trag 
obloanele şi populaţia este dată afară. Nu. Trebuie schimbat chiar 
numele acestei legi care trebuie elaborată și care trebuie să implice 
răspunderea statului pentru întreprinderile aflate în dificultate, şi 
aceasta este, pentru că oamenii nu cunosc, aceasta este structura 
oricărei legi a falimentului din orice țară democratică din lume. Statul 
îşi asumă o răspundere; el numește mai întâi un grup de experți care 
studiază problema respectivă, după care poate să numească o altă 
conducere și stabileşte condiţiile prin care pot să fie rentabile, şi sunt 
foarte diverse, am spus şi data trecută, când ne-am întâlnit toți cei șase 
candidaţi, situația Combinatului de la Galaţi căruia nu-i trebuie decât 
investiţii, fiindcă el este un combinat care poate să meargă. Altele 
trebuie să fie supuse unei reorganizări, dar acestea se fac în mod 
treptat, se studiază toate mijloacele şi se asigură, în acelaşi timp, forța 
de muncă — fie prin recalificare, fie prin distribuire. De aceea, în 
paralel cu privatizarea întreprinderilor rentabile, cu reconstrucția 
marilor giganţi industriali, trebuie dezvoltat sectorul întreprinderilor 
MICI și mijlocii, şi aceasta este cheia programului nostru economic. 
Şi nu este întâmplătoare. Eu am avut ocazia să discut în Germania cu 
preşedintele Asociaţiei întreprinderilor mici și mijlocii din Germania, 

care cuprinde 85% din producţia Germaniei, 85% din forța de muncă, 
85% din realizări, şi acesta este sectorul din care trebuie plecat, nu 
prin distrugerea altor întreprinderi, ci trebuie creat printr-o legislaţie 
care să stimuleze investirea în domeniul productiv şi s-a văzut, chiar 
în ciuda unei legislații, care categoric nu stimulează acest lucru, s-a 
văzut că el s-a dezvoltat şi în momentul de față 1 200 000 de oameni 
lucrează în sectorul întreprinderilor mici și mijlocii din România. Sunt 
800 000 de şomeri în România. Acești 1 200 000 de oameni puteau fi 
alți şomeri, la ora actuală. Or, pentru aceasta trebuie elaborată rapid o 
legislaţie care să asigure scutirea de impozite sau diminuarea foarte 
mare a impozitelor pentru cei care reinvestesc în producţie și, în 
special, cei care asigură crearea unor noi locuri de muncă, fiindcă, 
sigur, s-au creat în domeniul comercial în mod spontan la un moment 
dat cei care au investit în comerţ au realizat că, într-o situaţie de infla- 
ție, ei trebuie să investească banii, dar acest proces trebuie dirijat de 
către stat. Dar el impune, şi aici revenim, impune descentralizarea 
economică şi administrativă şi din nou revenim la această structură 
birocratică care se opune, fiindcă această structură birocratică reali- 
zează avantaje şi ea blochează totul, fiindcă ea nu are nici un fel de 
rost. Nu ei trebuie să hotărască, nu la ministere, nu la centrale, nu toată 
această structură care s-a păstrat și care blochează inițiativa. În același 
timp, trebuie operat foarte serios în domeniul fiscal, fiindcă ceea ce 
este în momentul de față la noi este o costinflaţie, deci este o inflaţie 
a costurilor. Drumul pe care s-a operat a fost, trebuie să o recunoaş- 
tem, un drum greșit. La noi a fost o liberalizare a prețurilor. Dar, este 
un lucru elementar că nu se poate realiza o economie de piață, deci în 
condiţiile unui surplus de produse, nu în condițiile — ce am văzut aici 
— unei producţii care scade mereu, fiindcă în această condiţie legile 
pieţii nu pot să acționeze. Aceasta a fost blocată până în prezent și 
aceasta dorim noi și eu personal în program aș dori să stimulez prin- 
tr-o legislaţie corespunzătoare dezvoltarea sectorului întreprinderilor 
MICI ŞI mijlocii. 

În ceea ce privește agricultura, aici problemele sunt foarte grave 
şi ele privesc nu numai agricultura, dar privesc și industria. Aseară, 
domnul preşedinte Iliescu spunea că nu a făcut nici un fel de pro- 

misiuni și am adus ziarul „Azi“ aici, fiindcă am văzut că ieri venise 
cu un teanc de ziare: este vorba de cuvântarea care o citise în fața Par- 
lamentului : „Gospodăriile țărănești vor fi sprijinite să se consolideze, 
furnizându-li-se ajutorul tehnico-material necesar“. Ce ajutor tehni- 
co-materia] necesar a fost furnizat gospodăriilor ţărăneşti? Ce a fost? 
Fiindcă s-a dat pământ țăranilor, nu s-a dat, au obţinut dreptul lor, 
fiindcă era pământul lor din moși strămoşi, pentru care luptaseră şi 
era în mod normal. Revoluţia le-a dat acest pământ înapoi. Dar, în 
același timp, au fost păstrate în mâinile statului toate uneltele, toate 
mijloacele. Şi ce a făcut statul? A ridicat preţul la un nivel inaccep- 
tabil, preţul lucrărilor agricole. În același timp, s-a ridicat prețul 
tractoarelor. În acelaşi timp, s-a ridicat prețul pentru plata lucrărilor de 
irigaţii. Şi atunci, cum pot să-și lucreze țăranii pământul? Puteau, în 
condiţiile existenței unui credit agricol. Dar acest credit agricol li s-a 
acordat până acum în condiţii — este greu să găsesc un cuvânt care 
să exprime indignarea — la o dobândă care uneori ajungea la prețul 
pieţei la 65%. Este drept că, de curând, s-a operat o reducere a acestei 
dobânzi, dar și ea s-a operat, fiindcă am adus aici legea, favorizând 
întreprinderile de stat în dauna întreprinderilor ţărăneşti. Aceasta a 
dus la această distrugere, acest colaps, această nenorocire care s-a 
petrecut în agricultură şi care a făcut ca România, care între cele două 
războaie mondiale era furnizorul de grâne al Europei, să ajungă în 
situaţia în care pâinea să aibă trei caracteristici: să fie rară, proastă și 
scumpă. Aceasta este o situație, aceasta implică o răspundere. Nu se 
poate spune că oricine ar fi fost, lucrurile ar fi mers aşa. Trebuie să ni 
se explice foarte clar, de ce s-a operat în acest mod? De ce reforma a 
plecat numai în domeniul comercial? De ce statul a făcut o reformă 
în domeniul productiv, ca statul, care este patronul cel mai mare, 
debarasându-se pur și simplu și spunând: „descurcaţi-vă, întreprin- 
derilor!“ Nu se poate așa ceva. Noi trebuie să găsim acele căi şi, în 
primul rând, acele căi legislative care să permită deblocarea, care să 
permită ca toate aceste blocaje care au plecat, de unde? Şi este un lanț 
de blocaje. Eu am discutat cu zeci și zeci şi zeci de sindicalişti, de 
muncitori din ţară şi, de aceea, nu întâmplător, sigur, toate marile 
centrale sindicale şi, în general, sindicatele mă sprijină, fiindcă am 

discutat cu ele şi sunt conștienți de această problemă. A fost un circuit 
care a plecat de la sporirea nejustificată a prețului energetic, fiindcă 
s-a uitat că noi avem o producţie de petrol și gaze — o avem — și ea 
nu poate fi raportată numai la prețul pe plan internaţional, fiindcă noi 
nu suntem Ungaria sau nu suntem Bulgaria, nu suntem Cehoslovacia, 
Cehia sau Slovacia, care nu au deloc producţie de petrol. Or, acest preţ 
energetic a lovit, în primul rând, industria minieră, apoi, pe verticală, 
industria metalurgică; crescând prețul la industria metalurgică, s-a 
ajuns la industria prelucrătoare, de exemplu, la tractoare — a crescut 
prețul tractoarelor și aceasta a lovit în țărani. Acesta a fost șirul. Eu 
nu vreau să fac proces de intenție nimănui, nu vreau să spun că a fost 
deliberat, pentru ca să se scadă preţul acestora și ca, la un moment dat, 
ele să poată fi achiziționate la preţuri de nimic în momentul când se va 
face privatizarea. Dar, în același timp, nu pot să nu întreb, de ce? Deci, 
soluțiile noastre sunt să spargem acest lanț. Să spargem, în primul 
rând, această birocratie, să întărim descentralizarea, fiindcă domnul 
Iliescu a vorbit despre descentralizare, dar, doar a vorbit, fiindcă de 
ce nu s-a făcut? Asta vreau să ştiu. De ce nu s-a făcut această descen- 
tralizare? Mă opresc aici. 

Paul Șoloc — Da. Dacă-mi permite-ţi, înainte de a răspunde 
domnul Iliescu, aş vrea să remarc că discuţia aceasta față în faţă și 
într-o atmosferă calmă s-a canalizat, probabil că nu întâmplător, asu- 
pra domeniului economic. Este evident că este domeniul cel mai arză- 
tor, sper să nu se ridice temperatura în studioul nostru. Domnul 
Constantinescu a atins nişte puncte deosebit de sensibile. A vorbit 
despre restructurarea economiei, a vorbit despre o situaţie adecvată 
pentru investitori, a vorbit, de asemenea, despre descentralizarea eco- 
nomică şi administrativă, a cerut o operaţiune, deci, de operat energic 
în domeniul fiscal, pentru că altfel nu pot acţiona regulile economiei 
de piață şi a afirmat textual: „nu se poate spune descurcaţi-vă între- 
prinderi“. Deci, toate aceste afirmaţii ale domnului Constantinescu, 
după părerea mea, vizează direct statul. Aţi vorbit chiar de legea 
falimentului, despre un anumit rol al statului în acest faliment, nu? 

Emil Constantinescu — Da. 

Paul Șoloc — Bun. I-aş întreba pe cei doi candidaţi la Preşedinţie, 
în etapa actuală și în următorii patru ani, cum văd rolul statului în 
economia românească? Este un rol sau o intervenţie? Și, în al doilea 
rând, domnul Emil Constantinescu, vorbind despre restructurarea sec- 
torului productiv, s-a referit la marile combinate industriale, acei gi- 
ganţi pe care îi cunoaştem cu toţii, ştiind, de asemenea, că Ceaușescu 
își făcuse mai mult decât un orgoliu, o vanitate, din achitarea datoriei 
externe. Dumneavoastră aţi afirmat că noi am plecat favorizați prin 
faptul că noi nu aveam o datorie externă. Având în vedere că restruc- 
turarea sectorului productiv, aşa cum dumneavoastră o aveţi în vede- 
re, presupune mari investiții de capital străin, este evident că vom 
ajunge la datorii externe. Luând în considerare, de asemenea, că unii 
economişti au început să vorbească acum despre faptul că datoria 
externă este un mod de funcționare a economiei mondiale, aş adresa 
întrebarea celor doi candidați: cum văd problematica datoriei externe 
în condiţiile noastre? y 

Ion Iliescu — Întâi, câteva cuvinte legate de aprecierile domnului 
Constantinescu. În primul rând, aş aprecia cu satisfacție schimbarea 
discursului de politică economică al reprezentantului Convenției De- 
mocratice. De altfel, acest lucru l-am constatat și în textul progra- 
mului Convenţiei Democratice şi de aceea am spus, la un moment dat, 
că este încurajator acest lucru, că, în ciuda deosebirilor de vederi, de 
orientări, de poziţii în probleme diferite, există, totuși, puncte de con- 
vergenţă care pot constitui obiectul unui program comun al unor forțe 
politice foarte diverse în jurul câtorva probleme naţionale de mare 
importanţă şi, fără îndoială, cea mai importantă problemă este cea a 
redresării economiei naţionale. Faptul că eu am găsit în Platfor- 
ma-program a Convenţiei Democratice o asemenea apreciere, că 
demarajul unei reforme economice este posibil numai după un dialog 
național, purtat de guvern, patronat, sindicate, bănci și partide poli- 
tice, asupra calendarului ritmurilor și costurilor sociale ale reformei, 
mi se pare că este un punct de convergenţă cu ceea ce am exprimat eu 
şi formațiunea pe care o reprezint. Acest dialog trebuie să ducă la un 
contract social bazat pe răspunderile și participarea întregii societăţi. 
Ceea ce pot să constat este că asemenea idei, ca şi unele din cele 

menționate de domnul Constantinescu, pot constitui puncte de con- 
vergență pentru activitatea viitoare. De aceea am spus că s-a schimbat 
limbajul şi orientarea, de la o atitudine de contestare a oricărei acțiuni 
de construire a noii economii... Deci, constat unele lucruri care ne 
apropie, ca manieră de apreciere a lucrurilor. Pentru că, de fapt, care 
a fost şi care este marea dispută în legătură cu reforma? Toată lumea 
s-a pronunțat pentru reformă. Nimeni nu spune că este împotriva re- 
formei economice. Dânsul vorbeşte de descentralizare. Descentrali- 
zarea s-a produs, numai că s-a produs într-un mod haotic, s-a realizat 
ceea ce spunea şi domnul Constantinescu, această degajare a răspun- 
derii din partea organelor guvernamentale față de funcţiile care revin, 
în această fază, statului, respectiv guvernului. În primul rând, statul 
continuă să fie proprietar al celei mai mari părți din avuţia naţională, 
din capitalul social, fondurile fixe ş.a.m.d., şi el nu se poate degreva 
de răspunderea care-i revine ca proprietar. Şi aici văd că ajungem la 
aprecieri comune, într-adevăr, că unităţile economice au fost lăsate 
să plutească în derivă, fără prezenţa statului, care trebuie să controleze 
gestionarea proprietății de stat. Cunosc şi punctul de vedere al sindi- 
catelor, l-am apreciat, pentru că eu am avut, nu acum, întâlniri cu 
sindicatele; de-a lungul acestei perioade am avut nu o dată dialoguri 
cu reprezentanţii centralelor sindicale și a unor sindicate din teritoriu, 
din unităţi mari, am intervenit ca factor mediator între sindicate şi 
guvern, în mai multe etape, iar personal am căutat să militez pentru a 
promova un asemenea cadru de dialog. S-a şi realizat, mai ales după 
instalarea guvernului Stolojan, un cadru organizat de dialoguri per- 
manente între reprezentanții sindicatelor și guvern. Mi se pare că 
această poziţie comună, din acest punct de vedere, este un elemnt care 
poate să ne ajute să găsim un punct de acțiune conjugată a forţelor 
politice care au răspunderi în fața țării, în momentul de față. 

Este, cred, inexact ceea ce spunea domnul Emil Constantinescu 
— că reforma s-a redus la domeniul comercial. Dânsul are în vedere, 
probabil, un singur element al reformei economice — procesul de 
privatizare, care a căpătai mai multă deschidere în domeniul unităților 
comerciale. Vreau să vă spun că una din primele legi adoptate încă pe 
vremea CPUN-ului s-a referit la încurajarea sectorului privat în unități 


593 


ION ILIESCU 


mici şi mijlocii în domeniul comercial, servicii şi producţie mică și 
mijlocie. Este adevărat că oamenii mai repede s-au lansat în domeniul 
activității comerciale și, oarecum, în cel al serviciilor. Dar au apărut 
și unităţi de mică producție. Avem acum peste 150 000 de asemenea 
unități private în țară cu, așa cum menţionaţi şi dumneavoastră, 
aproape un milion şi jumătate de lucrători angajaţi în acest sector. Că 
mai repede s-au lansat oamenii în activități comerciale este, probabil, 
un proces obiectiv, firesc, cum s-a produs și pe plan mondial în istoria 
capitalului: întâi a apărut capitalul comercial şi apoi s-a dezvoltat 
capitalul industrial, capitalul financiar ș.a.m.d. Deci, este mai uşor de 
investit în asemenea operaţiuni care duc şi la manifestări speculative, 
la încurajarea concentrării acumulării de capital speculativ — sunt şi 
aspectele negative ale fenomenului, care sunt sesizate, semnalate de 
populaţie, dar este un proces care nu poate fi determinat numai prin 
dorința cuiva, ci trebuie urmărit şi abordat în profunzimea lui. Deci, 
nu este vorba de ignorarea sectorului industrial, pentru că reforma 
conţine multe elemente care au format obiectul legislaţiei elaborate 
în acești doi ani de zile de către Parlament. Deci, pornind de la prima 
măsură luată încă de pe vremea CPUN-ului, s-a trecut apoi la Legea 
privind marea privatizare; a fost un Decret-lege de pe vremea 
CPUN-ului şi apoi o lege aprobată de Parlament, cu extinderea faci- 
lităților capitalului străin pentru atragere de capital străin şi avem o 
evoluţie și din acest punct de vedere. În 1990 au luat ființă circa 1 000 
de unități cu capital mixt, românesc și străin; la sfârşitul lui '91 se 
depăşise numărul de 8 000 de asemenea societăți mixte; acum am 
trecut de 10 000 de astfel de unităţi cu capital străin. A apărut Legea 
de transformare a fostelor unități de stat în regii autonome, mai ales în 
domeniul infrastructurilor și în sectoarele de bază — extractiv, trans- 
porturi ş.a.m.d. Ceea ce lipsește, și sunt de acord cu remarca domnului 
Constantinescu și a economiştilor care au lucrat la programul Con- 
venţiei Democratice — pe unii îi şi cunosc, căci am avut și dialoguri, 
așa cum am mai spus, la Institutul de Cercetări Economice —, este că 
statul nu a reușit, guvernul, în această perioadă, să găsească forma 
specifică acestei perioade de tranziţie în care statul, deci, să-și exercite 
rolul lui de proprietar și să mențină forme de control asupra activității 

acestor unităţi, care au fost private de orice fel de intervenţie centrali- 
zată a statului. A dispărut și CSP și MATF, şi centralele industriale, şi 
dreptul de directivă al ministerelor asupra activității productive a în- 
treprinderilor, dar asta nu e suficient. Trebuie să rămână, aşa se întâm- 
plă peste tot în lume. În țările dezvoltate, cu economie de piaţă, există 
instrumente de natură economico-financiară şi inclusiv organisme de 
analiză, de sinteză, care urmăresc balanţele mari şi care elaborează 
strategii ale economiei naţionale, deci statul intervine în procesele 
macroeconomice ca factor reglator, care să dea coerență întregii 
legislații economico-financiare, pârghiilor, instituţiilor ş.a.m.d., și, pe 
de altă parte, să protejeze industria naţională, economia națională, în 
contextul integrării, care este un proces obiectiv în economia mondia- 
lă. Din acest punct de vedere eu cred că, într-adevăr, s-au manifestat 
în această perioadă slăbiciuni, nu numai slăbiciuni, dar și anumite 
viziuni — şi aici este o confruntare, dacă vedeţi, chiar în programele 
politice care s-au prezentat şi mi sg pare că suntem mai apropiaţi, ca 
viziune, de câteva elemente din programul Convenţiei Democratice, 
faţă de alte programe de nuanţe liberalo-idealistă, aş spune eu, care 
poriesc de la ideea laissez faire — laissez passer, statul nu trebuie să 
se mai amestece în economie, în momentul de față, economie de piață 
înseamnă nonintervenția totală a statului şi unităţile economice să se 
descurce care cum poate. Ba chiar s-a insistat de către unii pe Legea 
falimentului ca soluţie a rezolvării acestei probleme. Deși nu se 
descurcă, să aibă și cadrul legal pentru a falimenta; deci, preocuparea 
de bază este cum să ajutăm să falimenteze întreprinderi, nu cum să 
gândim un cadru de a ajuta factorii, agenţii economici, unităţile eco- 
nomice și, în special, industriale, ca să-și găsească, în mod cores- 
punzător, căile de redresare economică. Procesul, sigur, nu este sim- 
plu. Dar eu zic că o serie de elemente privind cadrul legislativ al 
acestei activităţi au fost puse. Asta este o problemă importantă şi mă 
bucură faptul că în programul Convenţiei apar asemenea elemente 
care ne apropie. 

Sunt probleme şi în legătură cu procesul de liberalizare și eu, în 
mod critic, am apreciat modul oarecum superficial şi aventuros în care 
a fost lansat acest program de liberalizare. deși la vremea respectivă 

l-am și susținut, pentru că se crease o situaţie grea în economia naţio- 
nală la sfârşitul sau spre sfârşitul anului 1990, când bugetul statului 
nu mai dispunea de posibilități să mai subvenţioneze activități neeco- 
nomice. De aici, liberalizarea prețurilor se impunea. Dar cum anume 
să se realizeze această liberalizare? Asta a fost o problemă. Din pă- 
cate, guvernul s-a lansat într-o chestiune insuficient de bine analizată 
şi pregătită şi de aici au apărut și disensiunile în interiorul FSN, 
disensiuni între guvern şi Parlament și Parlamentul cred că, pe bună 
dreptate, a criticat guvernul că nu a prezentat această măsură-cheie a 
declanșării procesului reformei în faţa Parlamentului, pentru a avea o 
reflecţie mai profundă. La vremea respectivă, Stolojan, ca ministru al 
Finanţelor, a criticat faptul că ministerul de resort, de Economie și 
Finanţe, nu a fost consultat în această chestiune și avea o viziune care 
mie mi s-a părut mai realistă, despre care am aflat, însă, tardiv. Eu, de 
bună-credinţă, am susținut necesitatea măsurii de liberalizare a preţu- 
rilor, pentru că nu mai puteau fi acoperite nişte prețuri care se situau 
sub costurile de fabricaţie, nemaiavând surse de subvenţionare şi, 
deci, preţurile trebuiau să vină să regleze, dar acest proces se putea 
face de o manieră oarecum controlată. Discuţia a revenit abia când s-a 
pus problema extinderii acestei prime măsuri spre produsele de larg 
consum și atunci a apărut intervenţia mea, discuţia cu guvernul, 
intervenţia sindicatelor, dialogul cu sindicatele şi măsurile, dacă vă 
amintiţi, de la începutul anului '91, de temporizare a acestor măsuri și 
de menţinere a subvenţiilor. Dar, atunci, Stolojan a avut dreptate că 
apare lipsa de coerenţă între un sector de prețuri liberalizate şi alt 
sector de prețuri, care continuau să fie subvenţionate şi în aceste con- 
diţii gestionarea e mult mai dificilă. Atunci a urmat demisia ministru- 
lui Stolojan. Dar, din păcate, s-a declanșat un proces care greu mai 
poate fi stăpânit, precum vedem, în continuare. Sigur, oricum, pro- 
cesul era dificil. De aceea am spus că în programul de reforme au 
apărut incoerenţe legate de viziuni simpliste privind un liberalim de 
acesta, care nu corespunde unor realități obiective din economia mon- 
dială contemporană. Tări cu o economie de piață de tradiție nu au 
ignorat asemenea elemente, privind rolul specific economiei de piaţă, 
de prezenţă și de intervenţie a statului în economie. Şi asta a agravat 

dificultățile, care și așa erau și se menţin. Dar mie mi se pare că, 
într-adevăr, asta este o temă... Văd că domnul Constantinescu — și 
este lăudabil — a făcut un efort colosal ca să se informeze pe niște 
probleme ale economiei care nu-i sunt foarte familiare, dar care 
trebuie să preocupe pe toată lumea. De aceea spuneam că aceste 
probleme trebuie să formeze obiectul unor dialoguri la scară naţională 
și să apelăm la oamenii de meserie, oamenii de specialitate, pentru a 
elabora o strategie naţională şi pentru a fundamenta programele 
guvernamentale de soluţionare a tuturor acestor probleme care sunt 
atât de complicate. 

Emil Constantinescu — Aş vrea imediat să fac o completare. Eu 
mă bucur că domnul Iliescu se bucură de programul Convenţiei 
Democratice. 

Ion Iliescu — Dumneavoastră nu aţi studiat programele noastre. 

Emil Constantinescu — Ba da, ba da, am studiat foarte atent. Zile 
întregi am lucrat în această direcție. Este meseria mea să studiez, să 
mă pregătesc, mereu am dat teste, și în aceste întâlniri cu sindicatele, 
de care vorbeam și aș prelua și eu din ce a spus dânsul, în adevăr, că 
noi am străbătut, de fapt, nu o perioadă de tranziţie, ci o perioadă de 
haos — aceasta este problema — și în care statul, cel mai mare patron, 
ăsta este statul nostru, și-a declinat responsabilitățile. Şi fiindcă dom- 
nul Șoloc ne întreba, ne ruga să ne pronunțăm asupra creditelor inter- 
ne şi asupra creditelor externe, eu aş pleca de la ideea datoriilor și aş 
spune că, în momentul de faţă, noi avem mai multe datorii interne, 
către țară, decât avem datorii externe. Aceasta este problema, fiindcă 
bugetul, în momentul de față, ce se întâmplă, el subvenţionează în cea 
mai mare parte societăţile comerciale şi regiile autonome de stat, care 
pierd. Este ca şi cum ceea ce într-o economie normală am lua bani 
dintr-un buzunar plin şi i-am pune într-un buzunar gol. 

Ion Iliescu — Nu, aici spuneţi un neadevăr. Bugetul nu mai 
subvenţionează asemenea întreprinderi. 

Emil Constantinescu — O parte... 

Ion Iliescu — Nu, sunt doar câteva sectoare, cum este mineritul... 
Și sunt produse de larg consum, care vizează viaţa oamenilor. Aici 
era discuţia asupra căreia m-am referit, că la 1 ianuarie ar fi urmat 

tranşa următoare de reducere a subvenţiilor de stat, pentru că feno- 
menul subvenţionării este un fenomen neeconomic, care are, fără în- 
doială, efecte negative asupra comportamentului agenţilor economici. 
Dar, ţinând seama de situaţia în care ne aflăm, am considerat necesar 
să reanalizăm eşalonarea acestei tranşe a reducerii subvenţiilor de stat. 

Emil Constantinescu — Exact, m-aţi ajutat, asta urma în firul 
ideilor pe care am vrut să le susțin. Fiindcă asta trebuie făcut, trebuie 
analizate întreprinderile care pierd, de ce pierd şi cum putem să le 
ajutăm să nu piardă. În ambele sectoare şi, mai ales, în sectorul între- 
prinderilor de bunuri de larg consum nu este normal să se piardă, 
fiindcă ele au asigurate piaţa de desfacere și acestea ar trebui să fie 
primele care ar trebui să fie rentabilizate. Or, acum, sigur, să ne 
concentrăm pe idee, am spus, într-un mod de fairplay, să uităm, dar 
nu putem să uităm că suntem într-o campanie electorală. Eu când am 
spus, și sigur că cea mai mare satisfacție pentru mine este că acest 
program l-am făcut împreună cu reprezentanţii sindicatelor şi fraza 
pe care a citat-o domnul Iliescu nu exista la început în programul 
Convenţiei. Ea a existat după prima întâlnire pe care am avut-o cu 
liderii tuturor confederaţiilor sindicale și la care am stabilit că nu se 
poate face nimic în ţara asta, nu se poate ieși din criză, dacă nu există 
— fie că-i spunem pace socială, fie că-i spunem moratoriu social, dar, 
în esenţă, trebuie să fie o consultare permanentă între administraţia 
întreprinderilor — dintre patroni, indiferent cum sunt ei şi cum vor fi 
— deci între patroni, între sindicate și între guvern, care trebuie, ca 
Executiv. Dacă acest triunghi funcţionează cum trebuie, nici nu mai 
avem nevoie să discutăm despre moratoriu sau de pace socială, 
fiindcă se realizează de la sine o adaptare. Şi eu trebuie să o spun 
deschis: în momentul în care toate centralele sindicale și sindicatele 
locale sprijină candidatura mea la Preşedinţie — aceasta este realita- 
tea și astăzi s-a reafirmat și s-a publicat în toată presa — , în momentul 
în care Asociaţia micilor întreprinzători, a întreprinzătorilor, a patro- 
nilor — adevărații patroni — sprijină candidatura mea la Preşedinţie, 
însemnă că ei sunt nemulţumiţi de ce a fost şi vor altceva și sigur că 
fiecare putem să discutăm, că toţi am discutat, dar contează ce a reieșit 
în urma acestor discuţii şi ce opţiune au avut cei cu care am discutat, 

în cine au manifestat încredere și în cine nu au manifestat încredere. 
Aceasta este problema, fiindcă fără această încredere nu se poate 
realiza nimic. Am spus-o şi repet de fiecare dată — toată lumea uită 
că credit înseamnă încredere, fie că este vorba de un credit extern, fie 
că este vorba de un credit intern. Deci trebuiesc realizate acele condiţii 
de încredere a populaţiei. Creditul extern de care avem nevoie şi de 
care am beneficiat că, iată aici, importul de devize convertibile, el a 
crescut. Noi nu știm exact care a fost situaţia, nu ştim exact situaţia 
datoriilor externe, dar ea a crescut. Noi nu putem să ne dezvoltăm fără 
credite externe. Cine spune acest lucru este un demagog. Și mie mi-a 
părut bine acum, trebuie să remarc că preşedintele Iliescu, în cele 
patru situaţii, avea patru variante de răspunsuri când l-am întrebat de 
Fondul Monetar Internaţional. A ales-o pe cea bună; după părerea 
mea, aceasta era situaţia. Fiindcă eu, sigur, aveam pregătite răspunsuri 
pentru toate celelalte trei variante. Rămâne să discutăm impactul 
social, dar, într-adevăr, de data aceasta, a ales soluţia bună şi singura 
care era normală. Dar, revenind la credit, ca să obţii — fiindcă se pot 
deschide alte lanţuri de credite — , ca să discuţi de credite trebuie să ai 
încredere, deci trebuie să existe o stabilitate internă ca să proiectezi 
afară o imagine a României, care nu poate fi o imagine falsă, pentru 
că nu crede nimeni. Trebuie să se bazeze pe o imagine internă. Și, în 
același timp, ai nevoie de credit în sensul de încredere în ţară și asta 
este o problemă extraordinar de importantă. Domnul Ion Iliescu 
vorbea de peste un milion şi ceva de dolari care există în dispo- 
nibilităţi în țară. Ei bine, aceștia şi alți bani care există — că există 
valută, în momentul de față, în ţară, este real... 

Ion Iliescu — Peste 900 000 000... 

Emil Costantinescu — Da, există o sumă foarte mare. 

Ion Iliescu — Peste 900 000 000 de dolari. 

Emil Constantinescu — Ea trebuie atrasă în circuitul productiv, 
fiindcă, aşa cum este acum Legea devizelor, încurajează menţinerea 
în bănci sau în circuitul fiscal sau, de frică, la depozitari sub diferite 
metode, fiindcă totdeauna când există o situaţie nesigură oamenii își 
rețin valuta, deoarece cursul ei crește mereu şi atunci ei o rețin. Noi 
trebuie să realizăm această încredere care să mobilizeze creditul 

extern și creditul intern. Şi pentru aceasta eu m-am adresat, de aceea 
m-am adresat şi celor cinci milioane și jumătate de alegători ai dom- 
nului Iliescu. Şi de aceea vorbesc mereu uitându-mă la ei, fiindcă, 
v-am mai spus, neavând alte structuri în spate, am nevoie de această 
încredere comună, a celor trei milioane şi jumătate care m-au votat pe 
mine şi a celor cinci milioane și jumătate care l-au votat pe domnul 
președinte Iliescu. Numai împreună putem realiza ieşirea din această 
criză și eu o văd sub forma realizării unui Consiliu Naţional în care 
trebuie să participe toate forțele responsabile şi eu aș adresa, dacă 
domnul Iliescu ar fi senator, aş adresa și dânsului, mai ales în calitate 
de specialist în domeniul dânsului, invitaţia să participe la un astfel 
de Consiliu Naţional, şi tuturor factorilor responsabili, pentru că nu 
poate fi vorba, în cazul dumneavoastră, de fapt, de un program de 
partid, sau chiar de un program de coaliţie de partide. Problema care 
se pune — şi aceasta vor hotărî alegătorii — este cine poate mai bine 
să realizeze această reconciliere naţională, să mobilizeze forțele 
naţionale. A 

Paul Grigoriu — Cu îngăduința dumneavoastră, aș dori să revin 
la un buton roșu, care s-a atins în discuția aceasta, dar s-a atins puţin. 
Aţi evocat problema sindicatelor. Dumneavoastră, domnule Constan- 
tinescu, aţi vorbit despre relații guvern-sindicate-patronat, dum- 
neavoastră, domnule Iliescu, aţi spus despre medierea pe care, la un 
moment dat, aţi făcut-o între guvern şi sindicat. Care este, după păre- 
rea dumneavoastră, raportul optim pentru țară, pentru cei care sunt 
membri ai acestor sindicate, instituţia prezidenţială cu aceste orga- 
nizaţii? 

Emil Constantinescu — În ce ordine? Cred că domnul Iliescu... 

Ion Iliescu — Da, această idee este mai veche în programul și în 
demersul pe care eu l-am avut și formațiunea pe care o reprezint. Deci, 
această idee — a triunghiului, a dialogului permanent și a cadrului de 
conlucrare guvern-patronat-sindicate — este prezentă în toată struc- 
tura gândirii noastre. Asta ține seama şi de experienţa unor ţări care 
au abordat aceste lucruri cu efecte foarte bune. Am văzut, de exemplu, 
în Japonia, unde acest triunghi lucrează cu foarte mare eficiență. În 
Israel, de asemenea. Şi se practică și în alte ţări. 


540 


MOMENTE DE ISTORIE 


În legătură cu problemele acestea ale reformei, aş puncta trei 
elemente fundamentale. În primul rând, deci, precum vedem, găsim 
puncte de convergenţă şi aceasta mă bucură pentru că, altminteri, 
toată propaganda anterioară pornea de la trei elemente, în ceea ce mă 
vizează — că „Iliescu este împotriva reformei“, ceea ce este un lucru 
fals, pentru că nu numai că nu m-am opus acestui proces, dar reforma 
este lansată, domnilor, nu trebuie să înceapă acum! Reforma, de doi 
ani de zile, de doi ani și jumătate, este lansată, ea a fost şi funda- 
mentată, a avut o desfășurare a ei şi în elementele ei legislative a fost 
creionată, elemente constituţionale și pârghii. Ea trebuie desăvârșită. 
Deci ceea ce trebuie să facă viitorul legislativ şi guvern este să vadă 
unde ne aflăm și ce avem de făcut pe mai departe, concomitent cu 
abordarea problemelor dificile pe care le prezintă criza actuală prin 
care trece economia noastră. 

În al doilea rând, s-a spus că eu aş pleda pentru încetinirea re- 
formei. Chiar domnul Emil Constantinescu a formulat o asemenea 
idee, într-o intervenţie. Eu am spus că problema ritmului nu este o 
chestiune de opţiune personală, de dorinţă, ci este o chestiune de 
posibilități reale. Este o diversiune această chestiune — cine-i pentru 
ritm mai alert, cine-i pentru ritm mai lent. Cred că nimeni nu ar fi 
împotrivă dacă ar exista această soluţie şi dacă cineva ar putea să ofere 
o astfel de soluţie ca, în decurs de doi, trei ani de zile, să putem tra- 
versa tot acest proces al tranziției. Vedem foarte bine că și alții se 
străduiesc — polonezii au adoptat, la un moment dat, terapia de şoc, 
pe baza unei consultanţe externe, au intrat în mari dificultăţi, care au 
fost şi sancţionate de electorat și, în momentul de față, caută o 
corectare a modului de desfăşurare a reformei. Deci, aici nu este vorba 
de dorinţa sau de nedorința de a avea un ritm mai alert, ci problema 
este de a conecta tot mecanismul reformei și toată gândirea reformei 
la realităţi, la posibilităţile concrete de care dispune economia natio- 
nală — conjuncturi interne şi conjuncturi externe — , adică problema 
este mult mai complicată, nu ţine doar de dorință. Eu, deci, ceea ce 
am cerut, am cerut tocmai racordarea programului reformei la reali- 
tățile și posibilităţile economiei românești, luând totul în considerare, 

şi factorii interni, şi factorii externi, și resursele interne, și resursele 
externe. 

ȘI o a treia chestiune care s-a vehiculat pe seama mea — atitu- 
dinea față de capitalul străin. De la bun început, în toată legislația 
noastră, din primele începuturi, am căutat să creăm cadrul care să 
faciliteze capitalul străin și asta având în vedere două aspecte — nu 
numai împrumuturi externe. Sigur că fără credite nu se poate în zilele 
noastre, dar asta nu este suficient; trebuie, mai ales, să încurajăm 
investiţiile de capital, ca un element important pentru modernizarea 
foarte multor sectoare ale industriei noastre. De aceea, mie mi se pare 
Că, în general, problema reformei nu trebuie ideologizată. Mi se pare 
că se bate foarte multă monedă pentru transformarea în capital politic 
a unor lozinci cu privire la reformă. Reforma mi se pare că este o 
chestiune fundamentală, care ţine de un proces de relaţii economice, 
care trebuie abordat cu profesionalism, cu competenţă, de către oa- 
meni pricepuți, care cunosc economia şi din punct de vedere teoretic, 
şi la macroscară, şi la microscară, cu oameni care au experiență de 
viață şi de conducere. Și noi avem suficiente cadre cu experienţă, care 
pot fi utilizate în tot acest proces. De aceea, mi se pare că sunt ele- 
mente de convergență, cum spuneam, în această abordare. 

S-a spus ceva despre agricultură, de asemenea. Și aici, nu cu 
demagogie trebuie să abordăm aceste probleme. Cred că am avut slă- 
biciuni, nu faptul că au fost repuşi oamenii în drepturi de proprietate 
— aceasta am exprimat-o și am manifestat-o, ca deschidere, de la 
început. Una din primele măsuri, aşa cum am spus, a fost acordarea 
acelei jumătăţi de hectar de pământ tuturor membrilor cooperatori și, 
apoi, promovarea Legii fondului funciar, modul cum s-a finalizat 
până la urmă legea și, mai ales, aplicarea ei, care a creat dificultăţi 
foarte mari micului producător și problema este cum să venim în spri- 
jinul său. Din acest punct de vedere, există un program, de asemenea, 
discutat demult, şi nu este adevărat că nu s-a venit în sprijinul agri- 
culturii şi în sprijinul țărănimii. Încă de anul trecut am intervenit 
personal în legătură cu lucrările agricole de toamnă și, apoi, cu lucră- 
rile din această primăvară. Statul a alocat 80 de miliarde de lei pentru 
a susţine lucrările fundamentale: arături, însămânţat, apoi recoltat, 

sprijin cu substanţe chimice, pe care ţăranii singuri nu le-ar fi rezolvat 
dacă nu exista acest sprijin masiv din partea statului, lucru care con- 
tinuă şi acum. Recent, guvernul a adoptat două hotărâri în sprijinul 
țărănimii. Pe de o parte, acum a fost adoptată o hotărâre a guvernului, 
în săptămâna aceasta, pentru sprijinirea țăranilor — ca să-și procure 
tractoare și maşini agricole, fie individual, fie asociaţi. Este chiar 
această hotărâre privind măsuri pentru creditarea producătorilor agri- 
coli, în vederea achiziţionării de tractoare şi mașini agricole. Lucrările 
respective au fost făcute cu dobândă diminuată. Deci, în condiţiile în 
care s-a impus, datorită procesului inflaționist, creşterea dobânzilor 
— pentru câteva sectoare: agricultură, energie şi sprijinirea exportului 
— s-au acordat dobânzi mai accesibile, iar pentru agricultură s-a 
aplicat dobânda de 15%. Cu această dobândă, această hotărâre pre- 
vede sprijinirea țăranilor, fie asociaţi, fie individuali, pentru procura- 
rea, cu rambursare într-o perioadă de cinci ani pentru societăți și aso- 
ciații agricole, în şase ani de zile pentru producătorii individuali. Și 
există o a doua măsură, care mi se pare, de asemenea, utilă, luată de 
guvern în sprijinul gospodăriilor de la munte. Avem circa trei milioa- 
ne de oameni care locuiesc în zona montană, există peste 600 000 de 
gospodării în această zonă — particulare, acolo sector colectivist nu 
a existat nicicând, şi care au greutăţi deosebite, de ordin climatic, de 
distanță, separare de căi de acces, centre urbane ş.a.m.d. Se prevede 
un întreg program de măsuri care să vină în sprijinul gospodăriilor 
familiale din zona montană, cu credit pentru a creşte animale, mai ales 
pentru a dezvolta diverse sectoare economice specifice zonei de mun- 
te, inclusiv dezvoltarea agroturismului, care, pentru România, poate 
să devină o sursă importantă de venituri, inclusiv pentru familii, de 
absorbţie a unei forțe de muncă, care se eliberează prin șomaj, de 
dezvoltare a unor zone întregi din punct de vedere economic și 
creează surse de venituri chiar și pentru administraţia locală. Deci, 
sunt chestiuni care arată preocupare pentru acest lucru, astea nu sunt 
fraze generale... 

Paul Grigoriu — Să știți că eu revin la sindicate. 

Emil Constantinescu — Da, da, da, reveniti la sindicate și bine 
faceţi că reveniți la sindicate, şi ca lucrurile să fie clare, am în față o 

scrisoare primită pe data de 7 octombrie de la Blocul Naţional Sin- 
dical şi care sună așa: „Domnului Emil Constantinescu, candidat din 
partea CD la funcția de preşedinte al României. Vă prezentăm patru 
întrebări pe care vă rugăm să le prezentați domnului Ion Iliescu, can- 
didat la funcţia de președinte al României, din partea Consiliului 
Consultativ al Blocului Naţional Sindical, deci care au fost votate: 
1. Ce v-a determinat să promulgaţi legile contractelor colective de 
muncă, conflictelor colective de muncă, sindicatelor, deși ştiați că 
erau contestate de mişcarea sindicală românească? 2. În iunie 1992, 
Blocul Naţional Sindical a iniţiat o serie de acţiuni pentru organizarea 
alegerilor în iulie 1992. Poziţia a fost combătută de dumneavoastră, de 
partidul care v-a propus — FDSN —, care ne-a etichetat ca mineri 
deghizați, obraznici, apostoli sindicali. Aţi amânat alegerile. Vom 
avea poate un guvern în noiembrie și vom intra în iarnă fără com- 
bustibil și cu 1-1,5% probabil un număr mai mare de șomeri, fără 
credit financiar și moral extern. Astfel arată iarna pe care poporul 
român va trebui să o traverseze. Consideraţi că dumneavoastră şi 
formațiunile care vă susţin și care au cerut și obținut amânarea 
alegerilor nu aveţi nimic să vă reproșați în legătură cu situaţia în care 
a fost adusă România în pragul iernii? A treia întrebare se referă la 
observatorii interni la alegeri şi trec peste ea, este foarte critică. 
4. Cum apreciaţi că Blocul Naţional Sindical și apoi CNSLR, „Alfa“ 
şi „Frăția“ au recomandat membrilor lor susţinerea candidatului la 
Preşedinţie al Convenţiei Democratice din România? Chiar credeţi că 
sute de lideri sindicali din centrale și sindicate cu orientare diferită 
sunt manevraţi de forte politice interne și plătii cu bani din exterior? 
Consiliul Consultativ, președinte... 

Paul Grigoriu — Acuma să știți că eu, personal, cred că scrisoarea 
aceasta trebuia să ne fie adresată nouă, gazetarilor, ca să punem noi 
întrebările. 

Emil Constantinescu — Da, sigur, eu v-o pot oferi să o păstraţi. 
Oricum o citeați mai bine decât mine, dar problema rămâne reală şi 
întrebările sunt reale. 

Ion Iliescu — Nu este nici o dificultate de a răspunde la toate 
aceste întrebări. 

Negocieri nu înseamnă neapărat asimilarea, acceptarea părerilor 
unei singure părți. Deci, asupra Legii contractelor, asupra Legii con- 
flictelor de muncă şi asupra Legii sindicale a avut loc o consultare 
permanentă. În primul rând între guvern, care a inițiat aceste legi, și 
reprezentanţii sindicatelor, centralelor sindicale și apoi chiar la comi- 
siile de specialitate ale Parlamentului. Și eu am solicitat, am insistat să 
se facă această consultare. Au fost la mine, în delegaţie, reprezentanții 
centralelor sindicale şi le-am înlesnit să aibă acest dialog. Nu-mi 
amintesc în ce constau la vremea respectivă obiecțiile sindicatelor, 
dar multe din propunerile sindicatelor au fost acceptate ca atare, 
introduse chiar în prevederile proiectului de lege, apoi la completări, 
în cadrul Parlamentului. Dar au fost și lucruri care — îmi amintesc — 
nu au fost întru totul acceptate. Parlamentul este suveran, din acest 
punct de vedere, este un Parlament, este un sistem democratic și este 
dreptul Parlamentului să se pronunțe. N-am avut motive ca să le 
resping. Dacă îmi amintesc bine, chiar una sau două din aceste legi 
le-am și trimis înapoi la Parlament pentru reanalizare, la intervenţia 
sindicatelor. Până la urmă s-a ajuns la formula care a fost considerată 
acceptabilă. 

În ceea ce privește acţiunile din iulie, iarăşi, dezbaterea legii în 
Parlament nu eu o determin, nu pot decide ritmul în care se dezbat 
aceste legi în Parlament. Preşedintele nu are cum interveni aici. Dacă 
vă amintiţi, în iarna lui 1991, începutul lui 1991, aveam chiar certitu- 
dinea că reușim, până la sfârşitul primăverii şi începutul verii, să avem 
toate condiţiile create pentru organizarea alegerilor. Dar evoluţia 
vieţii parlamentare, procesele care s-au produs în rândurile unor for- 
maţiuni politice în perioada iernii respective, alegerile locale, au 
amânat, au tergiversat finalizarea celor două legi privind alegerile 
parlamentare și prezidențiale. Deci, nu eu am amânat alegerile și pozi- 
ţia mea a fost întotdeauna aceea de a face eforturi ca să finalizăm cât 
se poate de repede posibil. Dar tot procesul de elaborare a legilor a 
întârziat, inclusiv cu întreruperile care au avut loc în perioada de iarnă 
şi în perioada alegerilor de primăvară. 

În legătură cu opțiunea liderilor acestor confederaţii, este dreptul 
dânșilor. Mă și surprinde, pentru că unii au venit la mine să-și declare 

fidelitatea şi sprijinul. Unii chiar mi-au exprimat că o victorie a Con- 
venţiei Democratice ar fi o catastrofă pentru ţară, ca ulterior să constat 
adoptarea altei poziţii... După aceea, au încercat să-și creeze o for- 
maţiune politică care să-i reprezinte — CSS-ul —, care se pare că nu 
a reușit să obțină nici un mandat în Parlament. Ca acuma să exprime 
unii dintre ei, liderii confederaţiilor respective, sprijinul către domnul 
Emil Constantinescu... Este dreptul democratic al acestor instanţe, al 
acestor organisme, să îşi exprime opţiunea, sprijinul sau nonsprijinul 
unuia sau altuia dintre candidaţi. Eu nu confund toată mișcarea sindi- 
cală cu liderii acestor formaţiuni și, în același timp, rămân receptiv şi 
deschis pentru orice evoluţie în gândirea oamenilor. Deci, nu mă 
deranjează aceste întrebări. 

Emil Constantinescu — Dar, acum să-mi spun punctul de vedere, 
că acestea au fost întrebările. Sigur, așa stau lucrurile, fiecare îşi 
exprimă punctul de vedere. Dar este adevărat că la primul tur domnul 
Iliescu a declarat că este sprijinit de toți cei ce muncesc, ceea ce a fost 
o declarație cam hazardată, pentru că îmi închipui că muncitorii mai 
muncesc, chiar și o parte din oamenii de știință și din alte sectoare. 

Ion Iliescu — Este interpretarea dumneavoastră. Eu am spus că, 
fără îndoială, mă bazez în primul rând pe sprijinul celor care trăiesc 
din muncă cinstită. 

Emil Constantinescu — Da, mă gândesc că muncitorii trăiesc din 
muncă cinstită. 

Ion Iliescu — Sigur că da, bineînţeles. 

Emil Constantinescu — “Tocmai asta este problema. 

Ion Iliescu — Și eu am spus că mă și bucur, nu mă jenează acest 
lucru, faptul că mă sprijină mari categorii din rândul muncitorilor, al 
țăranilor, al intelectualității, în special al intelectualităţii tehnice şi din 
alte sectoare de activitate. 

Emil Constantinescu — Care, la un moment dat, poate să fie mai 
mare sau mai mică, că nici unul nu ne bucurăm de sprijinul tuturor. 
Asta este problema, de ce parte de sprijin ne bucurăm fiecare. Asta 
urmăresc aceste alegeri. 

Ion Iliescu — Primul tur de scrutin a şi arătat. 

Emil Constantinescu — Turul întâi a arătat o situaţie și sigur că 
turul doi poate să arate altă situaţie. 

Ion Iliescu — Bineînţeles. 

Emil Constantinescu — Fiindcă unul din lucrurile care marchea- 
ză deosebirea este faptul că, în turul unu, FDSN-ul, deci formațiunea 
care v-a sprijinit pe dumneavoastră, este formațiunea cea mai impor- 
tantă din Parlament, deci ea va forma guvernul. Concentrarea aceasta 
de guvern va fi de stânga. Va fi de stânga în Parlament, va fi de stânga 
în guvern — fiindcă este normal, avansăm și la problemele politice 
— iar președintele ţării, indiferent care va fi el, şi mie dacă-mi revine 
această sarcină va trebui, conform Constituţiei, să mă adresez lideru- 
lui formaţiunii majoritare, deci liderului formaţiunii FDSN, pentru a-l 
însărcina să înceapă convorbirile pentru formarea unui guvern. Şi 
aceasta a fost problema, mai ales cu acest sprijin al PSM-ului şi al 
Partidului România Mare, de care văd că acum domnul Iliescu se mai 
debarasează. Şi alegătorii ar trebui să fie puşi pe gânduri pentru că 
domnul Iliescu s-a pronunţat pentru continuarea reformei, ori Partidul 
România Mare s-a pronunţat clar pentru oprirea reformei. Deci, este 
şi o răspundere. Aseară, domnul [liescu a început prin a mă fixa foarte 
tare în limitele perimetrului formaţiunii. Este o răspundere pentru 
formațiunea respectivă. Era vorba și despre comportarea parlamenta- 
rilor acestei formaţiuni, pe care nu-i mai ţine minte şi pe care i-a văzut 
acum din nou în Parlament. Fiindcă domnii Dumitraşcu, Văcaru, deci 
toți cei cărora le-au fost atribuie aceste cuvinte sunt și acum, dar nu 
numai Că sunt parlamentari, sunt liderii formaţiunii majoritare din 
Parlament și aceasta a fost problema care poate să pună, la un moment 
dat, în fața tuturor alegătorilor, o deplasare spre stânga cu posibilități 
spre extrema stângă a tuturor instituţiilor de putere în stat. Tocmai de 
aceea eu am propus de mai multă vreme sindicatelor, fiindcă să vă 
răspund direct şi concret la întrebare, « >nsilieri sindicali pe lângă 
instituția prezidențială. Fiindcă ceea ce s-a întâmplat, și este clar asta, 
nu putem să o ascundem, domnul Iliescu, ca președinte, s-a izolat. 
Dânsul a avut dialoguri, la un moment dat, însă acolo, la Cotroceni, a 
existat o anumită izolare. Și nu este vorba numai de consilieri spe- 
cialişti, şi eu am precizat foarte clar în urma discuţiilor mai ales cu 

liderii sindicali locali, pe care le-am avut în fiecare județ, și de la ei 
mi-a venit această idee nu să propun consilieri sindicali care să fie 
nişte funcționari, niște nume, deci, care, la un moment dat să devină 
niște birocraţi și să prezinte rapoarte care să-i placă președintelui sau 
anturajului preşedintelui, ci să fie locuri ale principalelor centrale 
sindicale și ale principalelor grupări sindicale din România și care să 
poată fi schimbaţi de acestea, şi am semnat în acest sens un angaja- 
ment — l-am iscălit — cu toate centralele sindicale din România și 
sunt decis, dacă voi fi ales președinte, să-l respect, fiindcă este în inte- 
resul naţiunii. Şi, de asemenea, am mai obținut un lucru. Am mai cerut 
şi — tot sub iscălitură — mi-am luat angajamentul privind deputaţii 
de data aceasta, privind deputaţii formaţiunii al cărei candidat am fost 
— Convenţia Democratică — și deputaţii formațiunilor, mult mai 
multe, care mă sprijină în momentul de față ca un candidat al forțelor 
democratice din România. Această obligaţie pe care am discutat-o cu 
toți liderii și a fost o bază în aceste discuţii, ca fiecare candidat dintr-o 
circumscripție să fie obligat să prezinte în Parlament punctele de ve- 
dere ale sindicatelor, să le promoveze. Nu înseamnă — şi aici bine a 
spus domnul Iliescu — că se va obține exact ceea ce vor sindicatele, 
asta este cu totul altceva, dar este obligat să le susțină și să le promo- 
veze, să le apere; și, al doilea lucru, să cerem, și CD şi toate partidele 
democratice cu care am discutat vor propune în Parlament, în momen- 
tul în care noul Parlament va intra în funcțiune, următorul lucru: ca 
votul secret să rămână cum este în orice țară democratică pentru 
alegerile Birourilor, deci pentru alegeri de persoană, pentru că este 
absolut necesar ca votul să fie secret. Dar, pentru problemele vitale, 
care sunt problemele economice, problemele sociale, votul să fie uni- 
nominal, deschis, astfel ca fiecare deputat să poată să răspundă în fața 
membrilor circumscripției lui pentru poziţia pe care a luat-o în fiecare 
lege, în fiecare problemă. Acesta este un lucru esențial, fiindcă la un 
moment dat, mi s-a spus că discut prea mult despre educaţia civică. E 
o problemă care frânează percepţia şi care este mentalitatea — pentru 
că eu la aceasta m-am referit, asta discutam cu ei, nu să ne luptăm cu 
comuniștii, ci cu mentalităţile. Este această mentalitate de stăpân pe 
care o au cei din forurile directoare, pe care au avut-o foarte mulți 

membri ai Parlamentului, pe care o au miniștrii, pe care o au oameni 
din conducere și ei nu trebuie să uite că ei nu sunt stăpâni, ci ei sunt în 
slujba celor care i-au ales şi sunt permanent și pe tot timpul manda- 
tului în slujba celor care i-au ales. Și pentru aceasta eu am făcut un 
comunicat clar și absolut toți vor trebui să-l semneze și să-l respecte, 
fiindcă altfel se întâmplă ceea ce s-a întâmplat — era evocat în această 
scrisoare — când s-a discutat data alegerilor, când s-au perindat într-o 
demagogie în Parlament la tribună și toţi au spus că vor alegeri anti- 
cipate şi când s-a trecut la vot secret a ieșit amânarea alegerilor. Deci 
este clar că acei parlamentari au fost necinstiţi și s-au ascuns în spatele 
votului secret. Este un lucru pe care nu trebuie să-l mai admitem, 
fiindcă numai astfel putem să realizăm cu sindicatele nu numai un dia- 
log, că nu este suficient să asculţi pe cineva, ci este foarte important 
să ajungi la un acord, și atunci este dialog, dacă ajungi la un acord, 
chiar minimal, dar la un acord și la nişte măsuri concrete. 

Ion Iliescu — Domnule Constantinescu, aveţi o manieră de a dis- 
persa tema unei discuţii, pornind de la o idee — relațiile cu sindicatele 
— v-aţi extins în zeci de mii de amănunte și de probleme. Aţi atacat 
şi problema calităţii consilierilor prezidenţiali, v-aţi lansat și în apre- 
cieri necavalerești cu privire la stilul de muncă al preşedintelui şi al 
consilierilor săi, și izolarea Președinției ş.a.m.d. V-aţi lansat în tot 
felul de aprecieri cu privire la FDSN şi alte formaţiuni politice; deja 
aţi început să creionaţi structura viitorului guvern. Vreau să vă spun 
că toată această negociere este un proces mult mai complicat. Nu 
președintele determină nici cine să fie primul-ministru, nici structura 
guvernului. Dumneavoastră deja ați dat un anumit colorit Parlamen- 
tului, ca fiind de stânga, că FDSN-ul va forma guvernul. Aceasta este 
o chestiune care trebuie să rezulte în urma unor negocieri. Nu aţi 
asimilat încă tehnica acestor negocieri între președinte şi instituția 
parlamentară, dar vă lansați deja în aprecieri și definiţii, de asemenea 
în aprecieri la adresa altor formaţiuni și a relațiilor mele cu ele 
ș.a.m.d., adică am impresia că plimbaţi tema aceasta a discuţiei pentru 
a face să dispară coerenţa discuţiei noastre. 

Aţi intrat în probleme care ţin de atribuţiile Parlamentului. Dar 
aceasta este o chestiune de regulament, pe care parlamentarii îl decid, 

nu preşedintele țării — cum anume, ce se votează, cum se votează, 
mecanismul respectiv este atributul exclusiv al Parlamentului. Încă 
nu ați asimilat toată această tehnică a separaţiilor puterilor într-un stat 
democratic. 

De asemenea, mă deranjează puţin ceea ce văd că repetați și acum 
— despre formațiunile democratice. Dumneavoastră definiți forțe 
democratice doar pe cele care sunt grupate în Convenţia Democratică 
şi care vă sprijină pe dumneavoastră. Este o manieră nedemocratică 
de a aborda lucrurile. Noi abia am încheiat alegerile parlamentare. 
S-au prezentat peste 80 de formaţiuni politice, într-un proces demo- 
cratic liber. Electoratul a ales și a determinat o structură de repre- 
zentanți parlamentari care exprimă opțiunea electoratului, deci într-un 
proces eminamente democratic. A vă lansa în asemenea etichetări ale 
altor formaţiuni decât cea a dumneavoastră ca nedemocratice şi, deci, 
a eticheta electoratul, în sensul că unii au optat pentru democraţie iar 
alții spre nedemocraţie, este o jignire, inclusiv la adresa acestor for- 
maţiuni și a parlamentarilor care vor reprezenta electoratul. De altfel, 
am mai văzut şi la domnul Coposu, se pare că şi la dumneavoastră, 
într-o intervenţie, ați tratat FDSN-ul drept criptocomunist ș.a.m.d., 
ceea ce constituie o jignire la adresa electoratului, care, susțineţi 
dumneavoastră, ar fi optat pentru formaţiuni nedemocratice. ȘI, în 
același timp, vorbiţi despre consens naţional, pe care dumneavoastră 
ați putea să-l promovați, având o asemenea atitudine arogantă şi 
jignitoare la adresa unor formaţiuni politice. 

Aţi vorbit, de asemenea, de extremism. Dacă e să discutăm com- 
portamentul din această campanie electorală, manifestările extremiste 
cele mai deranjante s-au organizat de către susținătorii dumnea- 
voastră, de către susținători ai Convenţiei Democratice. Singurii care 
au încălcat o prevedere a Legii electorale, care nu au respectat carac- 
terul civilizat al manifestărilor publice, care au organizat contramani- 
festaţii au fost reprezentanții, susținătorii dumneavoastră. Singurii 
care au agresat un candidat la Preşedinţie au fost susținătorii dumnea- 
voastră din Timișoara, ca să nu mai vorbesc de acțiunile la care am 
fost eu supus și maniera în care acestea s-au desfășurat, într-un limbaj 
foarte agresiv. Democraţia nu se suţine numai verbal, domnule 

Constantinescu, ci mai ales prin practică şi comportament. Or, dacă 
este să judecăm această perioadă de doi ani şi jumătate, noi, aşa cum 
suntem, așa cum ne caracterizați dumneavoastră, de „criptocomu- 
nişti“, am fost cei care ne-am angajat nemijlocit, în primul rând în 
procesul Revoluţiei. 

Eu nu ştiu unde aţi fost dumneavoastră și cum aţi urmărit Revo- 
luţia din decembrie, dar eu am fost implicat nemijlocit și aici, în 
această clădire, eu am trăit sub focul armelor. La etajul 11 puteţi să 
vedeţi şi dumneavoastră biroul unde am lucrat; sunt şi acum urmele 
gloanțelor în tâmplăria metalică. Și v-aţi permis şi vă permiteţi tot 
felul de aprecieri la adresa mea și la faptul că aș ascunde adevărul în 
legătură cu Revoluţia. Noi am participat nemijlocit la procesul de 
demolare a vechilor structuri, a statului totalitar, a sistemului de 
monopol al unui partid, la promovarea vieții democratice în viața 
noastră politică, a structurilor democratice ale statului, de drept. 
Ne-am implicat nemijlocit în această chestiune, în timp ce formațiu- 
nile care vă susțin şi vă reprezintă şi cu deosebire PNŢ-ul au adoptat 
tactica demolării, tactica contestării, strategia străzii, strategia nu-ului 
permanent. Am încercat să fiu constructiv în intervenţia mea, dar și 
încercările recente și din ultimele zile, de a contesta alegerile şi rezul- 
tatul lor... Chiar am auzit că domnul Coposu s-a şi referit la faptul că 
ar vrea să conteste valabilitatea acestor alegeri, să boicoteze — asta 
este o atitudine democratică? Acesta este un comportament democra- 
tic? Deci, mi se pare că nu manifestaţi, din acest punct de vedere, 
consecvență în legătură cu principiile pe care le proclamati și această 
atitudine arogantă de tratare a altor forțe care nu sunt de acord cu 
mine ca nefiind democrate este, iertați-mă, o atitudine care împinge 
spre un nou totalitarism, pentru că totalitarismul nu are numai o 
etichetă. 

Paul Şoloc — Cu tot respectul cuvenit, am să vă readuc aminte 
că, aproape în totalitate, aceste probleme cred că le-aţi dezbătut 
anterior şi fiecare a ajuns la anumite concluzii. Vă rog, cu tot respectul 
cuvenit, să canalizăm această dezbatere spre ceea ce ne-am propus și 
vă reamintesc, de asemenea, cu tot respectul cuvenit, despre con- 
sensul pe care l-aţi avut la şedinţa pe care aţi evocat-o în deschiderea 

ediției. Deci, cu aceste cuvinte, sper că nu am jignit pe nimeni, sper 
din tot sufletul. 

Emil Constantinescu — Îmi daţi minutul? Aţi zis că am un minut, 
aşa am înţeles, minutul final până la ora 22, ca să nu răspund după 
pauză. 

Este cu totul normal să pun problemele aşa cum le pun. Dacă aş 
avea cu domnul Iliescu o discuţie sau un dialog undeva, la o, să zicem, 
manifestare ştiinţifică, atunci am discuta altceva, dar noi suntem aici 
într-o confruntare electorală în faţa poporului şi eu sunt reprezentantul 
opoziţiei şi sunt reprezentantul acestei părți a opoziției şi, mai ales, 
sunt reprezentantul a trei milioane și jumătate de oameni care au votat 
pentru mine — în numele lor vorbesc — , iar pentru cealaltă parte, nu 
este vorba de o desconsiderare a unor partide, fiindcă partidele sunt 
partide şi eu m-am adresat și, încă o dată, mă adresez electoratului 
domnului Iliescu și mă adresez acestui electorat fiindcă el nu a 
cunoscut totdeauna adevărul şi mă adresez tocmai fiindcă îl respect 
în mod deosebit și din această discuţie el trebuie să afle care a fost 
adevărul. Trebuie să-l afle şi este un moment al adevărului pentru 
domnul Iliescu, e plăcut sau nu-i plăcut, dar este un moment al 
adevărului. Faptul că Asociaţia „21 decembrie“ din Revoluţia pe care 
o invocă mă sprijină pe mine — se ştie că eu nu am altă gardă decât 
cei de la „21 decembrie“ — și că, în general, cei care au făcut 
Revoluţia sunt alături de mine, ar putea să-i dea de gândit. Aceasta 
este problema. 

Ion Iliescu — Este, iarăşi, o apreciere şi o generalizare necon- 
formă cu adevărul. Sunt mai multe organizaţii şi asociaţii. 

Emil Constantinescu — Este adevărat. Niciodată nu trebuie, şi eu 
sunt ultimul care fac generalizări. Eu nu am spus „toţi cei care au 
participat“, n-am spus că nimeni nu vă susţine pe dumneavoastră, dar 
trebuie să acceptaţi, și aveţi semne foarte multe că aceasta este rea- 
litatea, că cea mai mare parte este o realitate şi că ascunderea ade- 
vărului despre Revoluţie a fost o realitate. Ieri v-am demonstrat că a 
fost o realitate care s-a perpetuat doi ani şi jumătate şi aceasta v-a 
retras simpatia, fiindcă dacă dumneavoastră arătaţi adevărul despre 
Revoluţie şi aveaţi mecanismele — ieri v-am explicat şi v-am arătat 

foarte clar cum puteaţi să deblocaţi mecanismele dosarelor de la 
Procuratură, fiindcă până în decembrie, cât a fost domnul Robu, s-au 
dat toate dosarele și după aceea, dintr-o dată, nu s-a mai instrumentat 
nimic — acestea v-au atras, să iau un termen elegant, antipatia acestor 
forțe, fiindcă, dacă nu, v-aţi fi bucurat și de simpatia mea și a tuturor 
celor care au participat la Revoluţie. 

Ion Iliescu — Domnule Constantinescu, eu înțeleg că dumnea- 
voastră faceţi acum propagandă electorală. 

Emil Constantinescu — Păi, nu-i normal? De asta suntem aici. 
Nu suntem aici pentru un colocviu. 

Ion Iliescu — Sigur. Curtaţi și lideri sindicali, vă adresați, sigur, 
tuturor organismelor acestora. Este firesc, vă înțeleg acest mecanism 
al gândirii dumneavoastră în campanie electorală, dar eu m-am referit 
la o anumită etică a comportamentului și a respectului care se cuvine 
într-un sistem democratic, în legătură cu aprecierile pe care le tot 
emiteţi la adresa mea şi a unor formaţiuni politice și chiar a electo- 
ratului care şi-a pronunţat deja o anumită opţiune. Despre asta era 
vorba. 

Paul Grigoriu — Domnilor, deci, propun să luăm recreaţie. Vă 
mulțumesc. 


Ion Iliescu — Referitor la cele afirmate de domnul Emil 
Constantinescu cu privire la adeziunea liderilor sindicali. Daţi-mi 
voie să vă citesc o scrisoare primită din partea domnului Bogdan 
Hossu, preşedintele Cartelului „Alfa“, trimisă pe data de 2 octombrie 
1992: „Domnului Ion Iliescu. Sperând că veţi câștiga“ — deci era la 
2 octombrie, după alegerile din primul tur — „sperând că veţi câștiga 
la viitoarele alegeri, permiteți-ne să vă urăm succes. Vă solicităm prin 
prezenta, ținând cont de deschiderea dumneavoastră internaţională, o 
întâlnire cu Biroul Executiv al Confederaţiei Mondiale a Muncii, la 
care este afiliată confederaţia noastră și care va ţine pentru prima dată 

Comitetul confederal într-o ţară est europeană. Vă propunem una din 
zilele de 21 sau 22 octombrie. Vă mulțumim anticipat pentru bună- 
voinţă și deschiderea dumneavoastră către sindicate“. Fără comen- 
tarii. 

Emil Constantinescu — Nimic nu este fără comentarii, fiindcă 
într-o dezbatere totul este cu comentarii. Permiteţi-mi acum să dau și 
eu citire unei scrisori care arată un lucru: că opiniile se schimbă. 
Aceasta este problema. Oamenii serioși, oamenii care fac o adevărată 
analiză politică, analizează evenimentele şi optează în funcţie de 
desfăşurarea lor. Aceasta este toată problema dezbaterii noastre și este 
problema între turul unu de scrutin și turul doi de scrutin. În turul unu 
de scrutin a câștigat FDSN. A câştigat. De aceea spuneam că el va 
trebui să-şi asume răspunderile și domnul preşedinte Iliescu cunoaște 
foarte bine, este formațiunea cea mai importantă din Parlament şi în 
Constituţie scrie foarte clar că președintele va trebui să însărcineze 
un reprezentant al formaţiunii majoritare în Parlament cu formarea 
guvernului. 

Ion Iliescu — La dumneavoastră ce înseamnă majoritate? 

Emil Constantinescu — Formaţiunii celei mai importante, fiindcă 
nu a câștigat ea totul. 

Ion Iliescu — Nu-i totuna cu a fi majoritar. 

Emil Constantinescu — Domnul Iliescu, este foarte clar că 
dumneavoastră, ca preşedinte, sau eu, ca președinte, voi începe prin 
a-l convoca primul pe liderul FDSN-ului. Este clar. 

Ion Iliescu — Asta este altceva. Dar asta nu înseamnă obli- 
gatoriu... 

Emil Constantinescu — Orice lege se respectă în litera și în 
spiritul ei, în spiritul Constituţiei. 

Ion Iliescu — Sigur, dar am vrut să precizăm că nu este vorba de 
o formaţiune majoritară. 

Emil Constantinescu — Din fericire. Dar, în orice caz, este 
formațiunea cea mai importantă. 

Ion Iliescu — Da, cu asta sunt de acord. 

Emil Constantinescu — Sunteţi de acord, este normal să fiţi de 
acord, că asta vă și bucură. 

Ion Iliescu — Nu. Mai ales că văd că dumneavoastră aţi preluat 
niște opţiuni pe care le-aş putea caracteriza chiar de stânga. 

Emil Constantinescu — Bine, dumneavoastră caracterizați multe. 
Asta este partea de glumă. 

Ion Iliescu — Preliminând niște rezultate, văd că v-aţi schimbat, 
în general, tot limbajul politic și toate opțiunile inițiale. 

Emil Constantinescu — Eu nu mi-am schimbat nimic. Greșeala 
pe care ați făcut-o a fost să mă identificaţi şi asta aţi vrut. Ieri a fost o 
manevră politică. 

Ion Iliescu — Tot ce ați spus dumneavoastră, astăzi, dacă eu le-aş 
fi spus, ar fi fost răstălmăcite ca poziţii neo sau criptocomuniste, cel 
puțin de către colegii dumneavoastră — domnul Coposu și alții. 

Emil Constantinescu — Nu. Mă îndoiesc. Nu aţi fost atent. Eu nu 
mi-am schimbat în nici un fel, eu nu sunt, în primul rând, nici 
membrul unui partid, deci este clar, eu nu sunt membrul nici unui par- 
tid, sunt reprezentantul unei coaliții de partide și acum sunt reprezen- 
tantul a trei milioane și şapte sute de mii de alegători. Dar, să revenim. 
Orice situație politică nou creată, deci am avut o realitate politică în 
mai '90, avem o altă realitate politică în octombrie 1992 şi iată cum au 
reacționat sindicatele la această realitate politică. Şi atunci, permite- 
ți-mi să citesc şi eu următoarea scrisoare: „Consiliul Naţional Consul- 
tativ — CNSLR, „Alfa“, „Frăția“. Comunicat comun: Analizând 
rezultatele dezastruoase ale alegerilor parlamentare din România, care 
au dus la pătrunderea în Parlament a forțelor comuniste și extremiste 
— PSM,PRM etc. — facem un apel la întreaga mișcare sindicală din 
România să voteze, în al doilea tur de scrutin, cu candidatul forțelor 
democratice, domnul Emil Constantinescu. Un Parlament infectat de 
forțe comuniste naționaliste nu poate fi contracarat decât de un 
președinte democrat, singurul în măsură să garanteze schimbarea ima- 
ginii României și dezvoltarea unor relaţii economice internaţionale 
care să asigure o autentică relansare economică, stabilitate socială, 
precum și noi locuri de muncă“. Semnează, pentru CNSLR — preşe- 
dinte Victor Ciorbea, cu ştampila Consiliului General, pentru Cartelul 
„Alfa“ — Bogdan Hossu, pe care l-aţi citat, și pentru CSI „Frăția“ — 
Miron Mitrea, iscăliturile și ștampilele lor şi, bineînțeles, Blocul 

Naţional Sindical, într-o foaie separată, face o analiză şi mai dură a 
rezultatelor. Este punctul lor de vedere, şi acest punct a rezultat în ur- 
ma acestor alegeri, fiindcă este adevărat că noi discutăm acum politi- 
că, asta am spus și data trecută, suntem într-o campanie electorală, 
suntem în ultimul moment al campaniei electorale, că la ora 24 se 
termină. Poporul şi națiunea trebuie să aleagă între doi candidaţi și 
noi trebuie, sigur, în mod civilizat şi confruntându-ne cu idei, să du- 
cem o luptă politică, fiindcă aceasta este politică ce facem acum. Și 
aceasta s-a întâmplat cu această analiză pe care consiliile sindicatelor, 
şi astăzi de aceea am avut această întâlnire, a făcut-o în urma situaţiei 
rezultate în urma turului unu, când nu a câștigat CD, şi o mare parte a 
campaniei electorale, deci a activităţii politice a FDSN şi a celor două 
partide extremiste care l-au susţinut pe domnul președinte Iliescu s-a 
întemeiat pe frică, deci pe frica că va câștiga Convenţia, că îl vor 
aduce pe rege, pe moșieri, că vor vinde Ardealul și toate prostiile care 
s-au spus fără nici un fel de bază, în primul rând despre mine, şi care 
acum, fiindcă, în sfârşit, am avut posibilitatea să apărem într-o dezba- 
tere directă la Televiziune, s-au dovedit a fi niște aserțiuni gratuite și 
niște lucruri fără nici un fel de bază. Acesta este impactul Televiziunii 
şi, pe de altă parte, acesta este respectul față de alegători și față de 
reprezentanţii unor organizaţii care judecă situația politică şi pot, la 
un moment dat, să schimbe opinii. Şi vă las și originalul, ca să nu fie 
nici un fel de... 

Paul Grigoriu — Mulţumesc, fac colecție de scrisori. 

Ion Iliescu — Dar merită comentat acest lucru. Deci, exact ceea 
ce aţi citat dumneavoastră, oamenii răspund de propriul lor comporta- 
ment. Văd că au semnat, foarte bine. V-am spus, numai cu câteva 
săptămâni înaintea alegerilor aceiaşi domni care v-au trimis această 
scrisoare cu semnătură au făcut cu totul alte aprecieri despre ce repre- 
zintă pentru soarta țării, pentru evoluţia politică, perspectiva unei 
victorii a Convenţiei Democratice. 

Emil Constantinescu — Numai Blocul Naţional Sindical m-a 
susținut dinainte pentru turul unu. Dânşii au susținut pe CSI, pe 
domnul Iordache şi, mă rog, probabil au avut această opţiune. 

Ion Iliescu — Scrisoarea care aţi citat-o e publică. Au apărut și 
reacții din partea foarte multor sindicate componente ale acestor con- 
federaţii. Dar este treaba internă a acestor organisme, a acestor sindi- 
cate şi a liderilor respectivi în legătură cu luările de poziţii politice la 
care s-au referit. 

Dar, pentru că ați deschis discuţia, eram chiar dator în urma 
discuţiei de ieri, nu aveam la mine textul, în legătură cu problema 
națională. lată Proclamaţia de la Cluj, care, într-adevăr, s-a difuzat. 
Este textul care a fost difuzat de către Convenţie și aceasta este for- 
mularea de la punctul trei: „Ne mărturisim aceeași hotărâre ca toți 
locuitorii Munteniei, Moldovei, Transilvaniei, Banatului, Dobrogei, 
Olteniei, Basarabiei și Bucovinei să formăm și să trăim într-un singur 
stat unitar, suveran, liber şi independent“. Deci, ceea ce vă spuneam 
— că a dispărut definirea ca stat național. Aceeași formulare apare în 
„Dreptatea“, „Cotidianul“, „România Liberă“ și în „Tribuna Ar- 
dealului“. l 

A doua chestiune. Când am fost la Cluj, m-au întrebat clujenii, au 
ridicat această problemă — oare de ce s-a evitat denumirea completă 
a orașului de pe Someș, de Cluj-Napoca, şi s-a vorbit numai despre 
oraşul Cluj? N-am putut să dau explicaţii. 

ȘI, o a treia chestiune, a apărut într-un ziar budapestan un interviu 
cu domnul Domokos, unde domnul Domokos spune la un moment 
dat: „Problema minorităţilor a fost cuprinsă în programul Convenţiei, 
deși nu s-a dat publicității“. Vă întreb dacă dumneavoastră știți ce 
anume problemă nu s-a dat publicității referitor la minorităţi, la care 
urmează și o întrebare la care dumneavoastră nu aţi răspuns, se spune, 
la Reșița. Ce drepturi și libertăţi suplimentare faţă de cele înscrise în 
Constituţie doriți să se acorde minorității maghiare din România sau, 
cu alte cuvinte, cum arată programul național-țărănist în acest dome- 
niu, aprobat, potrivit declarațiilor domnului Coposu, chiar și de gu- 
vernul de la Budapesta? Dânsul s-a referit la așa ceva într-un interviu. 
Și mi s-a mai pus o întrebare: cum explicați dumneavoastră majo- 
ritatea zdrobitoare pe care ați obținut-o în județele Harghita și 
Covasna? Dumneavoastră aţi deschis această discuţie. 

Emil Constantinescu — Da, eu am deschis-o şi am deschis-o 
bine. Lucrurile merg ca într-un fel de scenariu perfect în care replicile 
se leagă bine unele de altele, şi am mai spus și ieri — la volei v-aţi 
referit — „parcă îmi ridicaţi la plasă mingi, ca să trag mai bine. 

Ion Iliescu — Am jucat volei în tinerețe. 

Emil Constantinescu — Da. Sunteţi colaboratorul cel mai apro- 
piat al meu. Trebuie să recunosc că cel mai mare sprijin în această 
dezbatere îl primesc din partea dumneavoastră, mărturisesc, şi este un 
lucru elegant. lată ce avem aici — „Adevărul“, da? Am spus tot 
adevărul. În partea stângă se află campania electorală Ion Iliescu şi în 
partea dreaptă, prin publicitate, în partea dreaptă este publicată Pro- 
clamaţia de la Cluj, da? Vă citesc: „Ne mărturisim aceeaşi hotărâre 
ca toţi locuitorii Munteniei, Moldovei, Transilvaniei, Banatului, 
Dobrogei, Olteniei, Basarabiei şi Bucovinei să formăm și să trăim 
într-un stat național — uitaţi foarte clar, vă rog — naţional, unitar, 
suveran, liber și independent.“ Cred că nu aveţi nimic cu ziarul „Ade- 
vărul“. 

Ion Iliescu — Deci, ați modificat textul. 

Emil Constantinescu — Nu am modificat nimic. 

Ion Iliescu — Nu, eu am textele difuzate de dumneavoastră. 

Emil Constantinescu — Nu. Textul difuzat de mine, dacă doriţi, 
vă spun că mă ajutați foarte mult, îmi faceți un mare bine. 

Ion Iliescu — Dar, nu vedeţi? Este cu „cheia“ imprimată. 

Emil Constantinescu — Nu, se imprimă foarte multe „chei“ și am 
aici o colecţie. 

Ion Iliescu — Şi, apoi, sunt ziarele dumneavoastră, ale Con- 
venției — „România Liberă“, „Dreptatea“, „Cotidianul“. 

Emil Constantinescu — Domnule Iliescu, uitaţi aici textul Procla- 
mației difuzate într-un milion de exemplare în Ardeal. Acesta este stat 
naţional, unitar, suveran, liber şi independent. Aceasta este poziţia 
mea clară şi fără nici un echivoc. 

Ion Iliescu — Deci, am înţeles că de ieri ați făcut corectură la 
textul iniţial, pentru că inițial aţi difuzat textul citit de mine. 


* „Cheia“ fiind semnul electoral al Convenţiei Democratice (N. A.) 

Emil Constantinescu — Nu am făcut nici o corectură, nu-i ade- 
vărat, aceea nu e a Convenţiei. 

Ion Iliescu — Dumneavoastră contestați valabilitatea aceluiași 
text repetat în patru gazete? 

Emil Constantinescu — Da, da, da. 

Ion Iliescu — Și în „Dreptatea“, și în „România Liberă“, şi în 
„Tribuna Ardealului“, şi în „Cotidianul“ — sunt ziarele Convenţiei 
Democratice. 

Emil Constantinescu — Domnule Iliescu, eu am difuzat — cred 
că nu aveţi nimic cu ziarul „Adevărul“ și nu îl acuzaţi de manipulare. 

Ion Iliescu — Nu, constat că în „Adevărul“ aţi făcut corectură la 
textul pe care l-aţi difuzat. 

Emil Constantinescu — Nu, nu am făcut corectură, fiindcă 
aceasta am susținut toată vremea. Aceasta a fost poziția mea foarte 
clară, am repetat-o şi la Cluj și am spus-o și în faţa tuturor şi este un 
lucru foarte clar. Acum, pentru a doua problemă, văd că urmăriți 
foarte atent activitatea mea — tot ce scriu, tot ceea ce spun — şi este 
foarte bine că faceţi așa. Orice candidat serios analizează activitatea 
celuilalt contracandidat. Este şi un lucru de respect reciproc, dar și un 
respect pentru alegători și pentru informarea populației. Vă daţi seama 
ce ar fi fost, eu am dat un interviu celei mai populare emisiuni tele- 
vizate din Ungaria — „Panorama“; aţi dat și dumneavoastră un inter- 
viu, mai târziu. Eu l-am dat înaintea dumneavoastră și redactorul 
acestei emisiuni m-a întrebat, mi-a pus întrebarea așa: „Ce dați 
dumneavoastră maghiarilor din România care vă susțin, ce le oferiţi?“ 
Şi eu am răspuns, și așa a apărut: „Nimic“. Şi am explicat. Apoi, „Aţi 
promis ceva?“ și am spus: „Nimic“. Şi am completat: „nimic mai mult 
sau mai puţin decât oricărui alt cetăţean“. Și îmi pare foarte bine că 
îmi oferiţi prilejul ca să-mi exprim încă o dată poziţia foarte clară, nu 
numai ce am spus — stat unitar — , dacă vreți variantele ei, organi- 
zarea administrativ-teritorială şi am spus „Da, dar lucrurile se rezolvă 
oricând, fiindcă minoritatea naţională nu trebuie să aibă, nici o mino- 
ritate din România, nici mai puţine, dar nici mai multe drepturi decât 
majoritatea, iar orice probleme de organizare și de autonomie teri- 
torială trebuie să fie absolut aceleaşi, indiferent dacă judeţul se nu- 

meşte Harghita sau se numește Ialomiţa, indiferent dacă se numeşte 
Covasna sau se numeşte Argeș“. Aceasta a fost poziția mea perma- 
nentă, clară, şi niciodată nu am spus un cuvânt altul decât acest lucru. 
Ce am spus este cu totul altceva, este că trebuie făcută o distincție 
clară între problema naţională, care este sfântă oricărui român — și 
mie în primul rând, care numai acest lucru am spus — , și extremismul 
naţional. Este o mare diferență. Noi avem nevoie, tratăm cu cea mai 
mare seriozitate problema naţională, să ne definim ca națiune, fiindcă 
45 de ani de comunism noi am suferit, națiunea română, și ne-am 
deznaționalizat printr-o istorie care este în afara realității și o știți 
prea bine cum a fost prezentată istoria noastră. Trebuie să ne redes- 
coperim istoria, trebuie să ne redescoperim tradiţiile, trebuie să ne 
redescoperim rolul Bisericii, al școlii și al obiceiurilor noastre româ- 
nești, care au fost încălcate şi în locul cărora s-a dresat o morală 
diferită. Aceasta este problema noastră. În ceea ce priveşte mino- 
ritățile naţionale, ele îmbogăţesc cultura unei naţiuni, ele îmbogăţesc 
o naţiune în ansamblul ei şi de aceea ele trebuie tratate cu seriozitate. 
Şi ceea ce mă opun eu, este extremismul național care exacerbează 
niște false probleme. Ungaria nu este — și pentru orice om serios și eu 
invit de la un om care se află într-un cătun, într-un sat, oameni căro» 1 
le-am strâns mâna și la care am auzit tot felul de minciuni despre mine 
— să se gândească foarte bine. Poate fi Ungaria un pericol pentru 
România? Este posibil să ne imaginăm așa la diferența de potenţial 
economic, militar care există între ele? Poate să fie o minoritate ca 
cea maghiară un pericol real în Transilvania, unde raportul între 
majoritate și minoritate — nu vorbesc numai în România — este cel 
care este? Eu mă opun la cu totul altceva, mă opun ca românii să se 
comporte arogant și disprețuitor. O majoritate trebuie să fie demnă, 
trebuie să fie conştientă de forţa ei, de tradiţiile ei şi să se comporte 
în mod demn. Nu să se coboare la accente isterice. Isterică, la un 
moment dat, isteroidă poate să fie o mică minoritate care se simte 
amenințată și la un moment dat se poate comporta disperat. O ma- 
joritate trebuie să fie demnă și, în același rând, combat cu toată forța 
extremismul naţional, fiindcă el reprezintă grupuri reduse. Nu vreau 
să spun, și aceasta este exercițiul democratic, că partide extremiste 

naţionale nu pot să pătrundă în Parlament. Ba da. Eu sunt pentru ca 
ele să pătrundă în Parlament, nu mă pronunţ pentru interzicerea lor 
— şi o spun foarte clar. Există partide extremiste în toate țările din 
lume. Ceea ce este curios la noi şi ceea ce distruge imaginea României 
în străinătate este altceva: că aceste grupuri minoritare doresc să 
vorbească în numele naţiunii române şi fac atâta gălăgie, încât se 
crede că ei reprezintă poporul român şi asta ne aduce atâtea daune. Şi 
aici va trebui ca dumneavoastră să vă delimitaţi în mod hotărât de un 
partid al unui ziar care scrie: „ungurii să se ducă în cocina aceea a lor 
care este Ungaria“. Pentru aceasta trebuie luată atitudine, că este 
rușinos. Noi, românii, nu ne putem coborî, morala noastră creștină și 
tradițiile noastre nu ne permit să ne coborâm la acest nivel. În mo- 
mentul în care minoritatea română de oriunde, minoritatea din Româ- 
nia, vor avea toate drepturile, atunci ne vom înțelege foarte bine şi 
trebuie să ne înțelegem foarte bine şi putem fi un model pentru 
Europa. Şi eu vreau să spun, la un moment dat, fiindcă am fost 
combătut, să-mi exprim un punct de vedere. Și nu o spun demagogic, 
ŞI s-ar putea ca pe unii să-i supere. Foarte mulți m-au întrebat: „Ce 
părere aveţi dumneavoastră despre partidele etnice?“ Mi-au spus-o 
toți — şi românii, Şi ungurii, și străinii. Și le-am spus: da, domnilor, 
partidele etnice — nu este vorba de maghiari, este vorba de partidele 
romilor, germanilor, armenilor — , partidele etnice, în general, nu sunt 
un indicator de democraţie avansată. Este o realitate. În tările 
democratice avansate, partidele ca părți se constituie pe criterii 
ideologice, nu pe criterii etnice; însă în România, în această perioadă 
de tranziție — aici spune bine domnul Iliescu, că suntem într-o perioa- 
dă tulbure, de tranziție — , faptul că au existat partide etnice, acestea 
pot să își educe propriul electorat, pot să le permită acestora să discute 
în Parlament şi nu pe stradă, fiindcă eu sunt împotriva mișcărilor 
tulburente de stradă. Este un lucru foarte clar. În Parlament să-şi 
spună punctul de vedere, şi în momentul în care ele îşi spun punctul de 
vedere în Parlament se simte că ele sunt reprezentate şi de aceea 
România, cu excepția unor diversiuni, a reușit să evite conflicte etnice 
grave. Eu sunt foarte optimist că România niciodată nu va ajunge nici 
în situaţia fostei Iugoslavii, nici chiar la conflictele care au loc în 


561 


ION ILIESCU 


Slovacia, de pildă, și noi putem să devenim un model european, un 
model european de înțelegere între o majoritate demnă și o minoritate 
care respectă legile statului român şi Constituţia. Aceasta este pentru 
ceea ce tindem şi acesta este lucrul pentru care eu, personal, lupt. 

Ion Iliescu — Nu aţi răspuns la întrebare. Declarația domnului: 
Domokos, dacă cunoașteţi despre ce e vorba... 

Emil Constantinescu — Nu, nu cunosc. La întrebare, bineînțeles, 
vă răspund imediat. Nu există nici un fel de înțelegeri secrete. Pro- 
gramul Convenţiei l-ați studiat şi dumneavoastră, nu avem alte pro- 
grame şi v-am răspuns când v-am răspuns. „Ce le-aţi oferit?“ Şi am 
spus: „Nimic“. Asta este situaţia. Asta le-am spus și când am stat cu 
partidele romilor. Au discutat și cu domnul Iliescu. Ce ne oferiţi? 
Nimic, decât un cadru democratic în care vă puteți manifesta toate 
valenţele personalității individuale și personalitățile etniei dumnea- 
voastră. 

Ion Iliescu — Pentru că, altminteri, eu sunt, în mare, de acord cu 
poziţiile exprimate de dumneavoastră şi mă bucură faptul că veniți cu 
o serie de precizări şi corective la unele poziții exprimate. Nu trebuie 
minimalizat pericolul revizionismului maghiar și acțiunile sistematice 
care se duc pe plan internaţional, în organisme internaţionale, împo- 
triva ţării noastre, împotriva intereselor noastre, inclusiv în legătură 
cu clauza, pentru că am avut discuţia aceasta ieri şi am văzut acum și 
o declaraţie a domnului Vintilă Brătianu pe această temă, care justi- 
fică măsura luată de Congres împotriva României: „Considerăm că 
aceasta este justificată de politica guvernului Iliescu“ — dânsul nici 
nu ştie cum e cu guvernul în România — „care controlează Televi- 
ziunea şi este susținut de fosta securitate, redenumită SRI“. În con- 
trast cu aceste poziţii ale domnului Brătianu, a celor doi delegaţi ai 
Convenţiei, în Statele Unite s-a inițiat o acţiune, un grup de acţiune 
care se cheamă „clauza pentru România“. Printre iniţiatori, profesorul 
Mihai Botez, lon Cepoi, Florența Greynald. S-au strâns deja peste 
1 000 de scrisori adresate Congresului SUA, de la importante perso- 
nalități americane, laureați ai Premiului Nobel, universitari, oameni 
politici, unul dintre primii semnatari fiind profesorul George Palade. 
lată textul acestei poziții exprimate de acești oameni, în contradicție 

cu, din păcate, compatrioţii noştri, care au mers, cum spuneau dânșii, 
„să pledeze pentru clauză“: „Noi, cei care am inițiat acest demers, 
suntem convinși că decizia în cauză a fost luată în baza unor infor- 
maţii inexacte, cum ar fi o pretinsă persecutare religioasă în România, 
lipsa de libertăţi pentru minorităţi și o tendinţă de generalizare pe care 
nu o putem accepta. Susținem, deci, inițiativa Casei Albe, care a 
recomandat Congresului acordarea clauzei pentru România și vom 
face orice pentru a informa corect înaltul for legislativ asupra adevă- 
rului privind cele evocate de unii congresmeni, recunoscând, în ace- 
lași timp, desigur, că democraţia românească este de-abia la început 
de drum, că societatea îşi caută un făgaș, fiind dezorientată după 
aproape o jumătate de veac de dictatură comunistă, că rădăcinile rău- 
lui mai există, că răbufnesc unele manifestări naţionalist-șovine, dar 
nu ca fenomen de masă, că întârzie apariţia posturilor de Radio și 
Televiziune etc. Cu toate acestea, România nu poate fi singularizată, 
celelalte țări, foste comuniste, obținând clauza, inclusiv cea mai mare 
țară cu regim comunist declarat — China Populară“. Mi se pare mult 
mai pertinentă și, aș spune eu, mai patriotică poziţia acestor români 
americani decât a unor politicieni ai noștri.care nu fac servicii prin 
atitudinile lor. 

Emil Constantinescu — Problema este următoarea. Eu aș semna 
oricând acest apel, în această formulare, fiindcă totdeauna, v-am mai 
spus și data trecută, în politică nu câștigă decât cine este consecvent 
şi spune numai adevărul. Nu există ideea că poţi să spui în străinătate 
ceva, în România ceva sau să spui unor oameni politici ceva și altor 
oameni... Asta înseamnă sfârșitul carierei politice. Nimeni nu te mai 
respectă. Eu am susţinut permanent clauza naţiunii mele, de aceea 
m-am și deplasat şi am discutat cu o serie de congresmeni — cu 
domnul Tom Lantos nu am discutat. Eu nu apreciez poziţia dânsului 
foarte clar şi nici nu am găsit de cuviință să discut cu dânsul privind 
clauza. Am discutat cu alți congresmeni pentru a sprijini clauza 
națiunii celei mai favorizate — cum am declarat înainte de a pleca și 
după ce am venit — fără nici un fel de condiţii politice. Am dat 
această declarație care a apărut peste tot. Dacă dădeam alta, sigur că 
o citeaţi, indiferent de rezultatul alegerilor, indiferent de rezultatul lor, 

fiindcă este vorba de interesele naţiunii, şi nu interesele unui partid, 
ale unei grupări politice de partide. Aceasta este fraza care am repe- 
tat-o două luni și jumătate. De aceea sunt de acord cu acest text. Eu 
consider, de asemenea, că există în România drepturi ale minorităților 
şi partea primă, ca și partea a doua, sunt, din acest Comunicat, reale. 
Alta este problema și, fiindcă aţi ridicat problema clauzei, haideţi să 
o discutăm. De ce nu avem și noi un Tom lonescu? Asta este proble- 
ma. Fiindcă nu este problema lui Tom Lantos, este problema alegă- 
torilor americani. Și sunt două lucruri aici: în primul rând, când au 
fost 280 de oameni împotriva clauzei şi numai 88 pentru, înseamnă 
că a existat un fundament şi nu poate manipula domnul Tom Lantos, 
aşa cum vrea el, și nici o persoană, la acest raport de forțe. Acesta este 
un lucru foarte clar. Problema este — ce au făcut reprezentanții sta- 
tului român. Și în timp ce acești oameni s-au dus cu bună-credință — 
fiindcă s-a recunoscut, Ambasada Statelor Unite a susținut acordarea 
clauzei, Departamentul de Stat a susținut acordarea clauzei — , repre- 
zentanții Convenţiei s-au dus să susțină acordarea clauzei națiunii 
celei mai favorizate, acela era mandatul lor public, nu puteau să facă 
altceva. Dar problema a fost care este impactul în opinia publică din 
Statele Unite. Impactul este acela pe care îl cunoaştem. Este groaznic. 
România este legată de imaginea unor mineri cu bâte, aceasta este 
situaţia. Noi trebuie să o schimbăm. 

Ion Iliescu — Cine vrea să alimenteze, alimentează sigur. 

Emil Constantinescu — Da, dar ea trebuie schimbată. 

Ion Iliescu — Vedeţi, domnule Constantinescu, asta nu analizați 
deloc dumneavoastră. Este regretabil că, în timp ce se găsesc ase- 
menea oameni, cu sentimente calde, patriotice față de ţara noastră, cu 
poziţii clare în probleme majore de politică, de politică internaţională 
şi de interese naţionale în afară, unii reprezentanți politici de-ai noștri, 
în loc să le susțină, din contră, le torpilează. Asta a fost problema cu 
clauza; dar, și în Consiliul Europei, vă amintiţi ce declarații făcea 
doamna Doina Cornea — o altă colegă de-a dumneavoastră, din 
Convenţie — în fața Consiliului Europei şi a Parlamentului European 
că, la un moment dat, a produs o reacţie chiar din partea ascultătorilor. 
Dânsa spunea că în România nu s-a schimbat nimic, că așa cum era 

pe vremea lui Ceaușescu este şi astăzi, iar un ascultător a întrebat-o 
dacă ceea ce spune dânsa acolo are curaj să spună şi în România. Și a 
spus: „Bineînţeles“. „Și puteai s-o faci şi pe vremea lui Ceaușescu? 
Cum adică nu s-a schimbat nimic?“ Adică, a devenit de-a dreptul 
ridicolă o asemenea poziţie. 

Sau domnul Geza Szâts, care a făcut o pledoarie permanentă 
împotriva țării noastre. Deci, este regretabil când probleme care sunt 
de interes naţional și care ar trebui să constituie platformă de interes 
comun și de acțiune comună a tuturor forțelor politice își găsesc nu 
susținere, ci contrasusținători, iar unele interese înguste de partid se 
transpun, se reflectă în afară. În asta constă slăbiciunea noastră faţă 
de alții. Chiar față de unguri, că spuneați de prezența domnului Tom 
Lantos acolo. 

Emil Constantinescu — Da, da, da, păi aici voiam să ajung. 

Ion Iliescu — Faţă de unguri, care lucrează unitar. Adică, ungurii 
nu au disputele lor politice în ţară? Polonezii nu au disputele lor 
politice în ţară? Eu am apreciat acest lucru. Am văzut venind aici, la 
noi, delegații maghiare, şi din partea fostului partid socialist, şi din 
partea actualului partid de guvernământ. Când este vorba de interesele 
Ungariei, vorbesc aceeași limbă! De ce nu pot oamenii noștri politici 
să facă acelaşi lucru, să facă front comun în jurul problemelor de 
interes național şi al intereselor noastre naționale? Şi asta se reflectă, 
din păcate, şi în diaspora noastră. Asta nu slujește apărării intereselor 
noastre. 

Emil Constantinescu — Știu, și aveţi dreptate, dar, ca întot- 
deauna, omiteţi lucruri esenţiale. Aţi vorbit de colega mea, Doina 
Cornea, care acum, cinstit şi în paranteză, a spus în timpul lui 
Ceaușescu ce a avut de spus, în timp ce dumneavoastră aţi zis că ați 
spus, dar eu nu am văzut să fi luat poziţie nici cu scrisoarea celor şase. 

Ion Iliescu — Dar eu am spus mai mult și am riscat mai mult 
decât a riscat doamna Doina Cornea. 

Emil Constantinescu — N-am înţeles ce aţi riscat și n-o să înțeleg 
niciodată. Cu riscurile dumneavoastră, eu nu o să înțeleg niciodată, 
pentru că este foarte greu de înțeles ce ați riscat, dar, mă rog, vă 

priveşte pe dumneavoastră. Problema este, colegul dumneavoastră, 
Dumitraşcu sau colegul dumneavoastră Vadim Tudor ajută...? 

Ion Iliescu — Ce înseamnă colegul meu? 

Emil Constantinescu — Păi, de ce atunci, colega dumneavoastră? 
Colegul dumneavoastră nu este din același partid cu dumneavoastră? 
Mi-aţi zis „colega dumneavoastră Doina Cornea“... 

Ion ]liescu — Da, din Convenţia Democratică. 

Emil Constantinescu — Da, și colegul dumneavoastră Dumi- 
trașcu, din FDSN. Este clar? 

Ion Iliescu — Eu nu sunt membru al FDSN, printre altele, dar, 
mă rog, sunt susținut de FDSN. 

Emil Constantinescu — Asta este o stratagemă. 

Ion Iliescu — Nu este nici o stratagemă, este o chestiune statutară. 

Emil Constantinescu — Domnul Iliescu, nu ne jucăm acum în 
faţa electoratului. FDSN s-a constituit... 

Ion Iliescu — Dar nu resping această... 

Emil Constantinescu — Ar fi culmea să o respingeţi când este un 
partid format din fanii dumneavoastră. 

Paul Grigoriu — Domnilor, nu uitaţi cartonașul galben. 

Emil Constantinescu — Exact. Revenim la problemele serioase 
şi importante şi care sunt exact acestea, dar nu stau chiar așa. Este 
problema relațiilor cu exilul românesc. Orice ţară mică trebuie să aibă 
în țările mari și, în primul rând, în Statele Unite care, prin puterea lor 
economică, diplomatică, militară, hotărăsc în probleme şi influen- 
țează, ce să ne mai ascundem, problemele mondiale, mai ales în mo- 
mentul de față, trebuie să aibă ceea ce se numește un lobby şi, pe 
româneşte, un grup de susţinere. Evreii au un astfel de lobby, grecii 
au un astfel de lobby, polonezii au, italienii au, ungurii au. Românii nu 
au. Și atunci, să ne întrebăm, de ce nu au? În programul acesta al 
dumneavoastră, şi pe care îl citesc şi în discursul dumneavoastră, că 
v-am citit şi eu toate discursurile foarte atent, dumneavoastră aţi lansat 
aşa o chemare către exilul românesc, în discursul pe care l-aţi ţinut în 
Parlament. Nu v-aţi pus întrebarea de ce exilul românesc, care este 
extraordinar de important acum și în care sunt milioane de oameni, 
nu a răspuns la această chemare? Aţi văzut rezultatele voturilor acum? 

Aţi văzut că sunt catastrofale pentru dumneavoastră. Peste tot, în 
Statele Unite, în Franţa, în Germania, se pronunță într-o proporție 
zdrobitoare în favoarea mea, fiindcă ei au fost umiliti de nişte situații 
în care dumneavoastră aţi fost implicat. Este vorba, în primul rând, de 
situația cu minerii, așa cum s-a perceput ea acolo. Aceasta este pro- 
blema și noi avem nevoie de aceşti oameni, sunt români ca și noi. În 
același timp, foarte mulţi oameni au plecat în acești doi ani și jumătate 
din ţară. Nu v-aţi întrebat de ce au plecat? Și nu v-aţi întrebat de ce, 
acum, alții, în special tinerii? Spun acest lucru; îmi pare rău să o spun, 
că vă spun chiar aşa când stai lângă un om, au fost mii de tineri care 
au spus, dacă va fi ales președinte domnul Iliescu, noi plecăm din ţară. 
Este o problemă de conştiinţă, care, dacă vă interesează, şi eu sunt 
convins că nu vreţi răul ţării, sunt absolut convins de acest lucru și v-o 
spun așa, din suflet, dar nu v-aţi pus problema aceasta şi care este 
interesul țării şi de ce se întâmplă aceste lucruri, de ce aceşti oameni 
nu mai sunt prieteni ai noștri, că un om care fuge şi pleacă din ţară și 
nu mai luptă pentru ţara lui şi avem nevoie toţi, nu numai în această 
problemă, în toate problemele avem nevoie. Și ultima problemă care 
este, dacă aţi spus vreodată un lucru bun. Sigur că eu am fost invitat 
la o serie de vizite în străinătate pentru a discuta şi apăra interesele 
României. Orice s-ar spune, asta a fost. Am fost cu ziariști de la „Ade- 
vărul“, de peste tot, totul s-a filmat, totul se ştie. M-am dus, fără con- 
diții politice, pentru rezolvarea intereselor României. Și s-a spus că 
nu era o delegaţie oficială. Nu a fost o delegație oficială și sigur că s-a 
depăşit protocolul când primul-ministru al Olandei m-a primit pe 
mine, care eram un candidat. În mod normal, era să discute cu preșe- 
dintele Iliescu. Dar nu discută din anumite motive, nu poţi prietenia 
s-o faci cu sila şi, apoi, reprezentanţii noștri ce fac acolo? Ştiţi ce s-a 
întâmplat la Washington? Domnul Mihai Sion, care este reprezen- 
tantul comercial pe care îl cunoaşteţi foarte bine — nu vreau să discut 
legăturile personale pe care le aveţi — pe care l-aţi trimis acolo, era la 
New York ca să serbeze ziua FDSN-ului. Asta făcea, în loc să fie în 
Camera Reprezentanţilor, să se zbată, să ia legătura cu fiecare 
reprezentant, să lupte, pentru că de aceea este trimis acolo. Şi de aceea 

sunt trimişi ambasadorii și reprezentanţii noștri, nu să stea închişi în 
ambasadă. 

Ion Iliescu — Dar dumneavoastră de unde aveţi aceste infor- 
maţii? 

Emil Constantinescu — De la New York. 

Ion Iliescu — De la cine anume? Pentru că, probabil și la New 
York, și la Washington s-au organizat alegeri. Deci, ambasada avea 
răspunderea pentru organizarea alegerilor, și pentru diplomaţi, şi pen- 
tru românii din Statele Unite. Iar, în ceea ce privește cei doi delegaţi, 
nici măcar nu au luat contactul cu ambasada română. Ambasadorul 
nostru, Aurel Dragoş Munteanu, a depus de șase luni de zile eforturi 
foarte mari pentru a îmbunătăţi relaţiile şi cu Administrația ameri- 
cană, şi în Congres ş.a.m.d. 

Emil Constantinescu — Într-adevăr, dânsul a depus eforturi. Am 
toată aprecierea. Aşa este. 

Ion Iliescu — Era o datorie elementară a reprezentanților unei 
formaţiuni care pretindea, chiar, să joace un rol politic activ în ţară, 
să se prezinte la ambasadă, să ia contact cu ambasada, să se intereseze, 
dacă vor să facă demersuri corecte, cinstite, deschise, în favoarea tă- 
rii. Păi, de ce să nu colaboreze cu reprezentanța noastră? De ce să oco- 
lească reprezentanța diplomatică a țării? Dumneavoastră ați mai făcut 
o greșeală, jignindu-l pe fostul ambasador din Washington, şi v-aţi re- 
ferit tocmai la o virtute pe care omul o are. Eu nu ştiu câte limbi străi- 
ne cunoaşteţi dumneavoastră și cum le vorbii, dar Virgil Constanti- 
nescu — este tizul dumneavoastră ca nume... 

Emil Constantinescu — Da, știu bine situația... 

Ion Iliescu — ... este un foarte bun cunoscător și unul dintre 
puținii vorbitori de limbă engleză la perfecţiune. Vorbeşte și franceză, 
este un poliglot. Întâmplător, l-am cunoscut şi eu la New York, când 
am fost la Sesiunea ONU. 

Emil Constantinescu — Și la Moscova. 

Ion Iliescu — L-am cunoscut și la Helsinki, unde a lucrat la pre- 
gătirea Conferinţei pentru Securitate şi Cooperare Europeană. Este 
un om cultivat şi un om care vorbeşte bine. lar dumneavoastră aţi spus 

că el ştie să vorbească numai în limba rusă. Da, întâmplător, el 
vorbeşte şi în limba rusă. 
Emil Constantinescu — Păi vorbeşte bine, pentru că acolo a fost 


pregătit, la Moscova. 
Ion Iliescu — Dar, vorbește o engleză perfectă şi vorbeşte și 
franceza perfect. 


Emil Constantinescu — Da, dar vreau acum să vă răspund ca 
într-o glumă, ca să mai destindem puţin, la ce i-a folosit? Fiindcă, știți, 
situaţia este foarte bine cunoscută. Dânsul a fost absolut izolat la 
Washington, dar absolut izolat. Când și-a prezentat scrisorile de 
acreditare, nici nu l-a primit preşedintele Bush şi le-a prezentat vice- 
președintelui Quayle. N-a reuşit, în cât timp a stat la Washington — 
a fost o situație catastrofală — nici de secretarul de stat să fie primit, 
nici la nivel de subsecretar. 

Ion Iliescu — Bun, dar dumneavoastră v-aţi referit la această 
calitate a lui, că nu ar şti să vorbească engleza. 

Emil Constantinescu — Problema este activitatea dânsului, care 
a fost foarte slabă. 

Ion Iliescu — Mă rog, dumneavoastră faceți aprecieri fără să fiți 
în temă, fără să cunoasteti. Aţi făcut, de asemenea, o apreciere. Dum- 
neavoastră primiți tot felul de informaţii, dar nu toate bine verificate, 
în legătură cu clauza şi efectele ei şi ați vorbit de faptul că s-ar fi pier- 
dut, prin inexistenţa clauzei, câte un miliard de dolari anual de către 
unitățile noastre. Vreau să vă spun că volumul relaţiilor economice, 
comerciale — suma exporturilor și importurilor — dintre România și 
Statele Unite a depășit doar într-un singur an suma de un miliard, în 
1980. De regulă, s-a situat în jurul unui miliard sau sub un miliard, iar 
exporturile, o singură dată — în 1985 — au depășit şase sute de 
milioane de dolari. Deci, cifra totală a fost între 500-600 de milioane 
în perioadele cele mai bune. Cum să se piardă un miliard? Deci, dum- 
neavoastră confundați cifra de afaceri, volumul total al mărfurilor 
exportate, care nici măcar nu erau de un miliard, cu beneficiul care 
rezultă din așa ceva. Sigur că clauza este o pierdere. Clauza înseamnă 
un regim discriminatoriu, căci clauza națiunii celei mai favorizate nu 
înseamnă un favor, ci înseamnă alinierea la condiții de concurenţă 

egală cu celelalte țări. În mod normal, există o reglementare in- 
ternațională, mondială, sistemul GATT, care este un fel de clauză 
multilaterală. Deci, se acordă aceste facilităţi între țările membre 
GATI-ului, fără alte reglementări bilaterale. Statele Unite au obținut, 
la încheierea Acordului pentru tarife şi comerţ din '47, ca, pe lângă 
calitatea de membru al GATT-ului, să trateze şi bilateral, cu fiecare 
țară în parte. A acordat această clauză lui Ceauşescu, în '75; ea s-a 
retras în '88, pe o motivaţie legată de regimul emigrărilor. Dar, mă 
rog, pentru că vorbeaţi de efecte, nu se putea ca efectul lipsei clauzei 
să fie la această mărime. Reducerea schimburilor cu America este 
legată nu numai de lipsa clauzei, ci a scăzut, în general, volumul 
comețului nostru exterior în aceşti doi ani de zile; cu Statele Unite 
chiar cu ceva mai puțin decât față de ansamblul volumului de schim- 
buri de comerţ exterior, deci export şi import. Dar, sigur că inexistența 
clauzei înseamnă taxe vamale suplimentare de 30-40% şi suntem, fără 
îndoială, interesaţi să rezolvăm. această problemă. Dar, vreau să vă 
spun că vehiculaţi informaţii nu întotdeauna corecte şi verificate. 
Emil Constantinescu — Da, bun. Eu, prin formaţia mea, şi dum- 
neavoastră sunteți inginer, sunt un om al datelor exacte și situaţia este 
foarte clară. Am precizat anii şi sigur că pierderile sunt raportate la 
volumul schimburilor. Iată, de pildă, datele publicate de „Business 
Tehnical International“ și traduse în limba română. Din ce s-a întâm- 
plat acum, din perioada iulie '88-ianuarie 1992, au apărut taxe vamale 
suplimentare de aproximativ 320 milioane de dolari. Valoarea expor- 
turilor noastre pe piața nord-americană a scăzut de la 559,9 milioane 
de dolari în 1988, în care România nu a mai beneficiat de clauză, la 
118,2 milioane de dolari în 1991. Este adevărat fiindcă ele se ra- 
portează mereu la volumul circulației; și m-am referit la prima 
perioadă a lui Ceauşescu, când, într-adevăr, pe piața americană se 
exporta foarte mult şi se exportau aceste produse la care pierderile 
sunt, într-adevăr, colosale; de aceea ne-am zbătut. La rulmenţi, de 
pildă, cu clauză sunt 6,5%, fără clauză sunt 67%. La sticlă, de la 6,2 
la 60. Noi exportăm rulmenţi. Să ştiţi că România — lumea habar nu 
are de acest lucru — era un mare exportator de rulmenţi în Statele 
Unite. La textile, de la 7 la 81; la confecţii, de la 21 la 90; la tricotaje, 

de la 23 la 90; la mobilă, de la 9,5 la 40; la covoare, de la 3,9 la 43; 
lucruri care, acum, am putea să le exportăm, chiar cu mare beneficiu. 
Eu lucrez cu date foarte exacte. 

Ion Iliescu — Deci, dumneavoastră aţi confundat beneficiul 
respectiv şi pierderea, față de volumul total al schimburilor, care nu a 


depășit niciodată... 
Emil Constantinescu — Nu, nici vorbă. 
Ion Iliescu — ... deci, exportul nostru cel mai mare a fost în '85 şi 


s-a cifrat la 634 milioane. Beneficiul poate fi în jur de 5, până la 10% 
într-o asemenea afacere. 

Emil Constantinescu — Nu, nu. Afirmația mea a fost exactă 
făcută la volum, în acest fel am făcut-o, volumul schimburilor și 
pierderea realizată prin acordarea sau nu a clauzei. În acest sens am 
făcut-o. Eu, întotdeauna, vedeţi că vin cu hârtii şi documente. 

Ion Iliescu — Păi da, dar acolo sunt date asupra volumului... 

Emil Constantinescu — Bineînţeles, astea sunt datele recente. 

Ion Iliescu — ... asupra volumului de schimburi. 

Emil Constantinescu — Când am făcut afirmaţia, am făcut-o cu 
datele pe perioada Ceaușescu. 

Ion Iliescu — ...nu pierdere sau beneficiu. Iar beneficiul e clar că 
e diminuat, când taxa vamală devine neavantajoasă. 

Emil Constantinescu — De aceea, trebuie să ne luptăm toți pentru 
ea. 

Paul Șoloc — Dacă-mi permiteţi, vă rog! 

Ion Iliescu — Da. Dar aș vrea să mai spun două vorbe, totuși, 
pentru că domnul Constantinescu s-a referit și la diasporă. 

Paul Şoloc — O secundă. Deci, dumneavoastră, domnule 
Constantinescu, aveţi o oră şi opt minute și 31 de secunde. Mai sunt 
58 și 12. Vă rog, şi pe urmă am să vă cer permisiunea să solicit o 
întrebare. 

Ion Iliescu — Deci, în legătură cu diaspora, sigur că, pe de o 
parte, aveţi dreptate. Conducerea statului nostru a adoptat pe vremea 
lui Ceaușescu o atitudine incorectă față de diaspora, a tratat românii 
din afară cu ostilitate, i-a considerat chiar trădători de țară... 

Emil Constantinescu — Și i-a infiltrat cu securitatea. 

Ion Iliescu — Și asta, sigur, și-a pus amprenta asupra atitudinii 
oamenilor față de ţară și este un reziduu care nu se îndepărtează cu 
ușurință. Faţă de diaspora, noi am făcut o deschidere largă, imediat 
după decembrie 1989, şi nu este adevărat că toată diaspora și toți 
oamenii din afară adoptă o poziţie ostilă faţă de noi. Am realizat 
întâlniri de fiecare dată când am fost în afară şi m-am întâlnit cu foarte 
mulți reprezentanți ai românilor, foarte bine dispuşi către noi, și în 
Statele Unite, şi în Franţa, şi în Venezuela, și în Costa Rica, şi în 
Brazilia, în Israel — cei care au plecat din România sunt aproape 400 
de mii de oameni — și foarte mulţi oameni bine dispuși și orientați 
pozitiv către noi. Am organizat întâlniri în ţară cu reprezentanţi ai 
românilor din afară. Am avut o primă întâlnire, cu un an în urmă, apoi 
a fost Conferinţa cu oamenii din diaspora, veniţi din toate părțile 
lumii. 

Emil Constantinescu — Da, dar cam jalnic din punctul de vedere 
al participării. 

Ion Iliescu — Sigur că trebuie să facem mai mult din toate 
punctele de vedere şi rămâne pentru noi o problemă, dar o problemă 
comună — zic eu — pentru toate forțele din țară, ca să ne apropiem și 
să creăm relații destinse, deschise cu românii de pretutindeni. 

Paul Şoloc — Deci, dacă-mi permiteţi. Repet, dialogul dintre 
dumneavoastră a penetrat economicul, politicul, am ajuns în dome- 
niul relaţiilor internaţionale. Pentru că mai avem aproximativ 58 de 
minute pentru emisiunea noastră, cel puţin teoretic, mă gândesc că 
duminică — aţi evocat foarte des turul doi, domnule Constantinescu 
— alegătorul este singur în fața urnei și se întreabă, în momentul 
opțiunii: ce îmi propune domnul Emil Constantinescu pentru îmbună- 
tățirea imaginii în exterior, ce îmi propune domnul Ion Iliescu pentru 
îmbunătățirea imaginii României în exterior? Vă rog să răspundeți. 

Emil Constantinescu — Da, eu am vorbit ultimul, așa că îi dau 
cuvântul domnului Ion Iliescu. 

Ion Iliescu — Dacă ne referim la activitatea de politică externă, 
imaginea este strâns legată cu întreaga politică a statului nostru în 
relațiile internaționale. Noi am elaborat o întreagă strategie care se 
bazează pe principiile pronunţate în chemarea din 22 decembrie, de 

Ion lliescu — Şi asta, sigur, şi-a pus amprenta asupra atitudinii 
oamenilor față de ţară şi este un reziduu care nu se îndepărtează cu 
ușurință. Faţă de diaspora, noi am făcut o deschidere largă, imediat 
după decembrie 1989, şi nu este adevărat că toată diaspora și toți 
oamenii din afară adoptă o poziţie ostilă față de noi. Am realizat 
întâlniri de fiecare dată când am fost în afară şi m-am întâlnit cu foarte 
mulți reprezentanți ai românilor, foarte bine dispuşi către noi, şi în 
Statele Unite, şi în Franţa, şi în Venezuela, și în Costa Rica, și în 
Brazilia, în Israel — cei care au plecat din România sunt aproape 400 
de mii de oameni — şi foarte mulţi oameni bine dispuși şi orientați 
pozitiv către noi. Am organizat întâlniri în ţară cu reprezentanți ai 
românilor din afară. Am avut o primă întâlnire, cu un an în urmă, apoi 
a fost Conferinţa cu oamenii din diaspora, veniți din toate părţile 
lumii. 

Emil Constantinescu — Da, dar cam jalnic din punctul de vedere 
al participării. 

Ion Iliescu — Sigur că trebuie să facem mai mult din toate 
punctele de vedere şi rămâne pentru noi o problemă, dar o problemă 
comună — zic eu — pentru toate forțele din ţară, ca să ne apropiem și 
să creăm relaţii destinse, deschise cu românii de pretutindeni. 

Paul Şoloc — Deci, dacă-mi permiteți. Repet, dialogul dintre 
dumneavoastră a penetrat economicul, politicul, am ajuns în dome- 
niul relațiilor internaționale. Pentru că mai avem aproximativ 58 de 
minute pentru emisiunea noastră, cel puţin teoretic, mă gândesc că 
duminică — aţi evocat foarte des turul doi, domnule Constantinescu 
— alegătorul este singur în fața urnei și se întreabă, în momentul 
opțiunii: ce îmi propune domnul Emil Constantinescu pentru îmbună- 
tățirea imaginii în exterior, ce îmi propune domnul Ion Iliescu pentru 
îmbunătățirea imaginii României în exterior? Vă rog să răspundeți. 

Emil Constantinescu — Da, eu am vorbit ultimul, așa că îi dau 
cuvântul domnului Ion Iliescu. 

Ion Iliescu — Dacă ne referim la activitatea de politică externă, 
imaginea este strâns legată cu întreaga politică a statului nostru în 
relaţiile internaționale. Noi am elaborat o întreagă strategie care se 
bazează pe principiile pronunțate în chemarea din 22 decembrie, de 

deschidere a țării spre lume, în primul rând în context european, dar și 
în context mondial. Sunt câteva direcții majore care au caracterizat 
această orientare strategică a politicii externe românești, care vizează 
şi protecția independenței, integrităţii ţării, care vizează prezenţa 
activă a țării în contextul vieții internaţionale, care a devenit tot mai 
bogată în toată această perioadă. Participarea noastră este foarte activă 
la procesul de dezvoltare a relațiilor europene, în noul context al dis- 
pariţiei separării Europei în două zone distincte, pe criterii ideologice, 
politice și militare și apariției proceselor noi de integrare europeană, 
participarea la procesul Conferinței pentru Securitate şi Cooperare în 
Europa, dezvoltarea relațiilor cu principalele state din lume, cu SUA 
şi toată zona euro-atlantică, afirmarea, în general, a spiritualității 
românești pe plan internaţional, în toate direcțiile, în toate zonele. 
Zonal deci, pe de o parte, prezenţa în organismele internaţionale, 
dezvoltarea relaţiilor în zona euro-atlantică, dezvoltarea relațiilor în 
zona noastră, îmbunătăţirea relaţiilor cu vecinii, extinderea relaţiilor 
pe toate celelalte continente, participarea activă la organismele in- 
ternaţionale — ONU, CSCE, Consiliul Europei —, tratativele cu 
Piaţa Comună, cu Asociaţia pentru liberul schimb, toate acestea au 
marcat iniţiative, acţiuni concrete desfăşurate de România în această 
perioadă. În zona geografică mai apropiată, contextul danubian, bazi- 
nul Danubian, cu perspectiva extinderii spre vestul european. Apoi, 
zona Mării Negre, în care România a fost factor de inițiativă. S-a 
desfăşurat o activitate diplomatică foarte vie. Contactele noastre pe 
linie de stat și la nivel de şef de stat sau de șef de guvern au fost nume- 
roase. Pe linia diplomaţiei românești, au existat acţiunile ministrului 
de Externe. Pe linie parlamentară, pentru prima dată, România a 
marcat o prezenţă foarte activă. Toate acestea, cred eu, creează un 
context al marcării unei activităţi politice externe foarte active. 

O problemă distinctă în toată această orientare au format-o rela- 
tiile deosebite cu Republica Moldova și abordarea, zic eu, echilibrată 
a acestei probleme, în primul rând pentru a ajuta consolidarea statu- 
tului de independență al acestei Republici şi dezvoltarea relaţiilor care 
să pregătească perspectiva reîntregirii noastre în cadrul istoric firesc. 
Aceşti doi ani de zile au marcat, pe linia relațiilor cu Republica 

Moldova, o activitate, de asemenea, foarte vie şi nu este nevoie să mai 
amintesc toate contactele, actele politice pe care le-am încheiat, acor- 
duri, acțiuni concrete pe linie economică, culturală, de învăţământ, 
burse pentru elevi, studenţi, 6 000 de copii care astă-vară şi-au petre- 
cut vacanța în România, acţiuni de sprijin — cu manuale şcolare, cărți 
ş.a.m.d.; toate acestea se integrează într-o acţiune coerentă, zic eu, de 
promovare a unui cadru de realizare a unui proces de integrare pe 
toate planurile — economic şi politic. 

Paul Şoloc — Dacă-mi permiteţi, o întrebare suplimentară, poate 
ușor dificilă ambilor candidaţi: credeți că veţi putea determina sau 
măcar influența crearea acestui lobby românesc invocat precedent? 

Ion Iliescu — Aceasta depinde de mulți factori. De regulă lobby, 
în America mai ales, se face prin mijloace financiare şi inexistența lui 
se datorează și lipsei mijloacelor financiare pentru a susține o ase- 
menea activitate. Va trebui — eu sunt de acord cu ce a spus domnul 
Constantinescu — să găsim în toată sărăcia noastră mijloacele nece- 
sare pentru a susține relații cu firme de prestigiu, care se pricep să facă 
şi lobby politic, şi în mass-media, în Statele Unite, pentru că fără așa 
ceva se pătrunde destul de greu. 

În acelaşi timp, cred că un sprijin activ poate să devină comu- 
nitatea românilor din toate aceste țări, care poate să desfășoare o acti- 
vitate pozitivă în sprijinul intereselor noastre, în toate aceste țări. 

Aşa cum am spus, factorul dominant este orientarea noastră poli- 
tică şi ceea ce cred că este pozitiv este încercarea care s-a făcut ca 
aceste probleme de politică externă să nu fie problemele numai ale 
guvernului, să nu fie problemele numai ale partidului şi partidelor 
angrenate în activitatea guvernamentală, ci să devină obiect de dialog 
cu toate forțele politice reprezentate în Parlament şi nu numai; pe lân- 
gă Ministerul de Externe s-a creat un Consiliu Consultativ cu repre- 
zentanți ai partidelor, la care s-a realizat o strategie de politică externă 
care a devenit un document supus dezbaterii guvernului şi care a fost, 
în prealabil, discutat cu reprezentanții partidelor. Mi se pare, aşa cum 
discutam înainte, în legătură cu problemele economice, că probleme 
de strategie naţională, care să unească forţele, şi alte problemele de 

interes comun pot să grupeze toate forțele politice, și nu numai 
politice, în jurul unor asemenea acțiuni conjugate. 

Emil Constantinescu — Era normal să vorbească mai întâi dom- 
nul Iliescu, nu numai fiindcă prin jocul întrebare-răspuns sau a 
succesiunii noastre venea la rând, ci fiindcă dânsul a fost preşedinte în 
acești doi ani şi jumătate şi dânsul a răspuns de ceea ce un președinte 
trebuie să răspundă: imaginea României în lume. Şi sigur că politica 
internațională este una din prioritățile care trebuie să stea în atenţia 
unui președinte. Sigur că se ocupă Ministerul de Externe, ministrul 
de Externe, dar preşedintele este acea persoană reprezentativă pe care 
se focalizează atenţia celor din străinătate. Trebuie să spun, după 
această sumară prezentare a politicii externe a României de către 
domnul Iliescu, că politica externă românească a avut părți bune şi 
părți mai puțin bune. Sigur că, într-o serie de situații, am asistat la o 
atitudine pozitivă a României într-o serie de momente critice şi 
acestea nu trebuiesc să fie contestate. Am asistat, de asemenea, așa 
cum spunea dânsul, la o regrupare a forțelor care erau la putere, deci 
care îl reprezentau pe domnul Iliescu, și a celor din opoziție, în câteva 
momente importante. Şi când este vorba de interesul națiunii, așa cum 
am arătat şi eu, nu mai contează orientarea politică, dar nu totdeauna 
au fost consultate forțele opoziţiei, cum este normal într-un stat demo- 
cratic, când în probleme cruciale acestea sunt consultate şi politica 
externă a României a fost marcată de câteva greșeli grave, în care a 
fost implicat şi președintele țării. Eu am definit, la ultima întâlnire în 
şase, fiindcă mai aveam 40 de secunde, foarte pe scurt, o linie 
generală a politicii externe româneşti în ultimii doi ani și jumătate. 

Paul Grigoriu — Puteţi s-o detaliaţi acum. 

Emil Constantinescu — Adică, în două cuvinte, ea însemna o 
orientare spre Est și spre stânga. A fost o realitate și a fost rezultatul 
unei analize politice defectuoase. În primul rând, Tratatul de cola- 
borare, bună vecinătate și amiciţie între România și Uniunea Repu- 
blicilor Socialiste Sovietice, pe care domnul președinte împreună cu 
ministrul de Externe l-au iniţiat, a fost un tratat neavenit în acel 
moment. El nu s-a bazat pe o bună analiză a situaţiei. Era clar pentru 
aproape toţi observatorii că fosta URSS se va dezintegra şi nu era 

momentul ca România să fie prima şi până la urmă unica ţară care să 
propună acest tratat. Și acest tratat a adus, eu îmi aleg cu foarte mare 
grijă cuvintele, la un moment dat el a avut un caracter antinațional, 
fiindcă acum este foarte greu să discutăm după, situaţia ce s-a 
întâmplat în Basarabia şi ce se poate întâmpla în zilele următoare când 
se poate afilia la CSI. 

Ion Iliescu — Aţi putea să concretizați această apreciere? Prin ce 
avea acest tratat un caracter antinațional? Şi care era alternativa? 

Emil Constantinescu — Alternativa era foarte clară: neîncheierea 
acestui tratat. 

Ion Iliescu — Ştiţi ce însemna aceasta? 

Emil Constantinescu — Ce însemna aceasta? 

Ion Iliescu — Menţinerea tratatului existent la data respectivă, 
cel semnat de Ceaușescu, care se baza pe o platformă ideologică 
comună, pe principiile internaţionalismului socialist și al integrării 
într-o comunitate militară, economică și politică a statelor socialiste. 
Or, acest tratat pe care noi l-am semnat a fost negociat o perioadă 
întreagă și nu trebuie să ignoraţi contextul istoric. Atunci nu era deloc 
clară, așa cum spuneţi dumneavoastră, perspectiva destrămării 
Uniunii Sovietice. Ne aflam într-o perioadă în care pe continent, în 
general, se declanşaseră negocieri pentru asemenea tratate bilaterale 
şi multe state occidentale au încheiat asemenea tratate cu URSS-ul, 
înaintea noastră. Germania și Polonia încheiaseră deja asemenea 
tratate bilaterale şi toate celelalte state erau în procesul negocierii ace- 
luiași tratat cu Uniunea Sovietică de atunci. Principiul fundamental 
era acela de a înlocui vechile reglementări juridice ce stăteau la baza 
relaţiilor noastre cu altele, pe baze principial noi, legate de schim- 
bările care s-au produs în Europa și de schimbările care se produceau 
în țările noastre. De aceea, nu înțeleg ce înseamnă caracterul anti- 
naţional al acestui tratat. Printre altele, el pornea şi de ia poziția adop- 
tată faţă de Pactul Ribbentrop-Molotov, chiar de către Congresul 
Uniunii Sovietice. Este pentru prima oară când am pus bazele unor 
noi principii de relaţii între statele noastre, aliniate la principiile Cartei 
Europei și, de asemenea, este pentru prima dată când — încă nu se 
destrămase Uniunea Sovietică — consemnam principiul posibilității 

relațiilor directe cu republicile componente. Imediat după aceea, vă 
amintiți, am avut o întâlnire cu preşedintele Elțîn, ca reprezentant al 
Rusiei, şi, apoi, imediat am putut să începem, pentru prima dată, 
stabilirea de relații nemijlocite cu Chișinăul. În toată perioada de după 
război, între fosta Republică Sovietică Socialistă Moldovenească și 
România nu puteau exista legături directe, nici pe linie politică sau 
economică, nici pe alte linii. Deci, am deschis posibilitatea stabilirii 
unor relații nemijlocite cu Republica Moldova încă cu un an înainte ca 
aceasta să-și proclame independenţa. 

Emil Constantinescu — Propun să ne oprim aici cu această 
problemă, fiindcă oricât... 

Ion Iliescu — Păi nu! Dumneavoastră aţi fost acela care ați făcut 
o apreciere incorectă și inexactă despre ce a reprezentat acest tratat! 

Mai departe, pe de altă parte, singurul punct care s-a discutat — 
pentru că nici nu am convingerea că ați studiat acest tratat — se 
referea la articolul 4 al tratatului şi care spunea: „România și URSS — 
cum era atunci — nu vor participa la nici un fel de alianțe îndreptate 
una împotriva alteia. Nici una din părțile contractante nu va permite 
ca teritoriul ei să fie folosit de către un stat tert pentru comiterea de 
agresiuni împotriva celeilalte părți, nici una din ele nu va pune la 
dispoziţia unui stat tert căile și mijloacele sale de comunicaţie și alte 
infrastructuri, nu va acorda nici un fel de sprijin unui asemenea stat 
care a intrat în conflict armat cu cealalată parte contractantă“. Este 
ceva, aici, care să lezeze interesele României? Pentru că ne aflam în 
momentul în care în Europa se făcuse deschiderea, dispăruse această 
separare în blocuri și actionam pentru desfiinţarea Tratatului de la 
Varșovia şi a CAER-ului, tratasem deja aceste lucruri, tratam de acum 
ŞI cu organismele europene. 

Emil Constantinescu — Da, cred că o prelungire a acestei discuţii 
nu are rost. De ce? Fiindcă ne aflăm la o situaţie bine cunoscută de 
orice om din ţara asta. Eu sunt, însă, stupefiat de altceva. Pe dum- 
neavoastră chiar nu vă cutremură nimic, aşa? 

Ion Iliescu — Ce anume? 

Emil Constantinescu — Când dumneavoastră aveţi o poziţie, 
faptul că în țară a fost o poziţie unanimă faţă de acest tratat; eu nu știu 

dacă dumneavoastră făceaţi atunci o listă de adeziuni, nu acum, sau 
să consultați poporul asupra acestui tratat, aveați oameni care erau... 

Ion Iliescu — Domnule Constantinescu, vă repet întrebarea: care 
era alternativa? 

Emil Constantinescu — Şi eu vă repet răspunsul, domnule 
Iliescu. Nu trebuia să-l încheiaţi! Acest tratat nu a fost încheiat — nici 
Bulgaria nu l-a încheiat. Ce să mai discutăm, Bulgaria, care era în 
orbita URSS-ului... 

Ion Iliescu — Domnule Constantinescu, toți negociau în momen- 
tul acela, inclusiv Bulgaria. Iar noi am condiționat ratificarea trata- 
tului de încheierea tuturor tratatelor de către toate țările din această 
zonă. De aceea, tratatul n-a mai fost supus ratificării. 

Emil Constantinescu — N-a fost supus fiindcă nu-l mai ratifica 
nici acel Parlament... 

Ion Iliescu — Nu, ci pentru că, între timp, s-a produs destrămarea 
Uniunii Sovietice. Deci, trebuie să ţinem seama de contextul istoric 
dat şi de consecințele concrete... 

Emil Constantinescu — Exact asta este, că n-aţi dovedit clar- 
viziunea politică în contextul istoric dat. 

Ion Iliescu — Nu-i adevărat. 

Emil Constantinescu — Asta este situația. 

Ion Iliescu — Domnule Constantinescu, acum este ușor de vorbit, 
dar... 

Emil Constantinescu — Nu, nu, nu, ne-am opus și atunci, toți 
intelectualii ne-am opus atunci, nu acum. 

Ion Iliescu — ...trebuie să judecaţi în contextul istoric dat... 

Emil Constantinescu — Exact așa. 

Ion Iliescu — Şi ce alternativă s-ar fi putut prezenta, din acest 
punct de vedere? 

Emil Constantinescu — Exact. Să nu îl încheiați! Asta este pro- 
blema, domnule Iliescu, putem să discutăm până mâine. 

Ion Iliescu — Asta însemna că rămâneam pe baza juridică a unui 
tratat depăşit. Şi n-am fost nici primii, nici Singurii... 

Emil Constantinescu — Ba am fost foarte singurii! 

Ion Iliescu — Dar Germania și Polonia încheiaseră deja acest 
tratat! 

Emil Constantinescu — Nu este vorba de Germania. Domnul 
Iliescu, nu vă faceţi că nu înțelegeţi! Nu-i problema Germaniei. Noi 
aveam atunci probleme teritoriale cu URSS-ul. Dar dumneavoastră 
nu v-aţi gândit la această problemă? Este greu să vă spun, eu știu ce se 
poate... 

Ion Iliescu — Problema rămâne deschisă, domnule Constan- 
tinescu. 

Emil Constantinescu — Rămâne deschisă prost. Aţi deschis-o 
prost, domnule Iliescu. 

Ion Iliescu — Asemenea probleme se abordează cu înțelepciune 
politică și cu răbdare. Dar nu înţeleg foarte bine la ce vă referiți. 

Emil Constantinescu — Aceasta presupune faptul că v-aţi dus 
pentru acest tratat. Problema este următoarea; noi nu suntem absurzi, 
eu nu pot să vin astăzi și să-spun „da“. Dacă nu se făcea acea pro- 
punere de încheiere de Tratat, Basarabia era astăzi în cadrul 
României. Nu pot să spun, fiindcă astfel de lucruri nu se pot face în 
politică, sunt absurde. 

Ion Iliescu — Este absurd să faceți asemenea afirmaţii... 

Emil Constantinescu — Dar pot să vă spun că lucrurile ar fi 
decurs într-o altă optică şi nu v-aţi gândit și la impactul pe care faptul 
că dumneavoastră v-aţi dus la Moscova l-a creat în Occident. Domnul 
Năstase, când a venit de la Strasbourg, de multe ori s-a gândit la acest 
lucru, a exprimat acest lucru, că încă suntem percepuți acolo ca încă 
fiind sub o influență comunistă. Dumneavoastră ați fost perceput în 
vârful statului ca o persoană care încă mai dorește să graviteze în sfera 
de influenţă a imperiului sovietic de atunci și Că, prin acţiunile dum- 
neavoastă, mai sunteți perceput ca un om care doreşte să graviteze în 
sfera acestui imperiu. Sunt nişte lucruri foarte clare în politică, care 
trebuie afirmate. Eu le-am afirmat foarte clar. Interesele națiunii 
române, nu ale unui partid, nu ale unei coaliţii de partide, sunt, în 
momentul de faţă, integrarea economică, culturală, socială, și mili- 
tar-strategică în structurile Comunității Europene. Aceasta este pentru 
țara noastră lucrul vital în momentul de față. 

Ion Iliescu — Domnule Constantinescu, ceea ce afirmați dum- 
neavoastră sunt acţiuni practice întreprinse de statul român. Deci, nu 
vă aparține nici ideea, nici inițiativa unei asemenea orientări. Noi, în 
structurile euro-atlantice am acționat permanent în această perioadă. 
Ne aflăm absolut în același stadiu şi în aceleași relaţii cu NATO și cu 
structurile sale, cu UEO și cu structurile sale, cu Piaţa Comună, cu 
Consiliul Europei ș.a.m.d. De două ori a venit secretarul general al 
NATO la Bucureşti. 

Emil Constantinescu — Și a plecat cum a venit. 

Jon Iliescu — Am creat un Centru de studii euro-atlantice. De ce? 
Avem relaţii foarte normale, deschise, suntem tratați absolut în același 
context cu toate celelalte țări din vecinătatea noastră. Deci, nu ați 
deschis o pârtie nouă, din acest punct de vedere, ea este o constantă a 
politicii noastre externe din toată această perioadă. 

Emil Constantinescu — Domnule Iliescu, ceea ce refuzați dum- 
neavoastră să percepeţi, și este grav că refuzaţi să percepeţi, este că 
nu reprezentaţi o încredere în fața Occidentului şi că România... 

Ion Iliescu — Asta este părerea dumneavoastră, domnule Con- 
stantinescu. 

Emil Constantinescu — Nu este, este realitatea că nu s-a reușit 
mai mult. 

Ion Iliescu — Dacă vă uitaţi la poziţiile politice ale oamenilor 
responsabili, ale factorilor de stat, nu veți constata aşa ceva. 

Emil Constantinescu — Nu confundați, și v-am mai atras atenția, 
nu confundați prezenţa dumneavoastră la întâlniri internaţionale care 
le-aţi enumerat de atâtea ori și unde sunt invitați toți şefii de stat, de la 
Bangladesh la Gabon, fiindcă participă toți. 

Ion Iliescu — Nu, domnule Constantinescu. 

Emil Constantinescu — Nu confundați acestea cu relațiile impor- 
tante cu liderii şi de partide — că are mare importanţă acest lucru — 
şi de partide de guvernământ, că despre acestea vorbesc, și cu liderii 
de stat din țările importante din Comunitatea Europeană și SUA. 
Aceasta este o problemă clară, fiindcă ea priveşte interesele noastre 
naționale. Și, de aceea, pentru viitor, pentru că mi-ați cerut opțiunea 
— opţiunea mea aceasta este şi o spun foarte clar poporului, aceasta 

este — de integrare şi în structurile economice occidentale, în care 
Rusia vrea. Nu, noi suntem clar pentru bune relații economice, de 
vecinătate, cu Rusia, din fericire... 

Paul Grigoriu — Nu mai suntem vecini... 

Emil Constantinescu — Nu mai suntem în relaţii și vreau așa, să 
nu trec peste acest fapt că și declaraţia care s-a făcut referitor la 
Ucraina cu fără pretenţii teritoriale, eu nu pot să fiu de acord. Fiindcă 
noi faţă de Ucraina avem un contencios, noi avem un litigiu teritorial 
cu Ucraina. Cum să nu avem pretenții? Ba chiar le avem. Le avem, 
pentru că noi avem nordul Bucovinei și partea de sud a Basarabiei, 
care este, în momentul de față, se găsește în Ucraina și care sunt 
teritorii... Nordul Bucovinei a fost românesc de când există, el nu a 
fost niciodată nici rusesc, nici ucrainean. Dar, nu se poate așa ceva! 
Acestea sunt lucrurile foarte clare, iar în ceea ce priveşte capacitatea... 

Ion Iliescu — Îmi daţi voie să fac aici o paranteză? Cu Ucraina se 
tratează, în momentul de față, un acord, un tratat între cele două state, 
în care una din probleme este cum anume să formulăm acest lucru. 
Pentru că, pe de o parte, suntem legați de tratate internaționale, de 
Helsinki și Carta de la Paris, iar inviolabilitatea frontierelor este un 
principiu al relaţiilor dintre statele europene. În acelaşi timp, vrem să 
lăsăm deschisă problema în legătură cu rezolvarea pașnică a chestiu- 
nilor pe care ni le-a lăsat istoria, iar în cadrul negocierilor care se 
poartă între reprezentanţii celor două ministere de Externe, aceasta 
este una din problemele care se dezbat. Deci, căutăm formula cores- 
punzătoare, realistă din punct de vedere politic. Pentru că nu suntem 
în situaţia să batem cu pumnul în masă sau să exprimăm revendicări 
pe care nimeni nu ni le va satisface şi în care nici Comunitatea Euro- 
peană nu ne va sprijini, nici comunitatea occidentală nu ne va sprijini. 
Deci, din acest punct de vedere, în politică asemenea probleme se 
abordează cu realism. Dar nu puteţi, tocmai mie, să-mi reproșaţi că 
am cedat în această problemă ceva vreodată, pentru că nu am cedat. 
Despre aceste lucruri am vorbit, la vremea respectivă, foarte deschis 
şi cu domnul Gorbaciov, toate problemele: și problemele teritoriale, 
și Insula Şerpilor, şi tezaurul ș.a.m.d. Am făcut și public acest lucru, 
în conferința de presă care a urmat după întâlnirea de atunci cu 

domnul Gorbaciov, după semnarea Tratatului, iar poziția mea în 
aceste chestiuni a fost clar exprimată nu de acum, ci din "68. În timp 
ce — dacă-mi permiteți — amintiţi-vă momentul puciului de la Mos- 
cova și declarația unui alt coleg al dumneavoastră, senator acum, 
domnul Lup, care, în numele PNŢ-CD vă amintiţi ce poziție a avut. 

Emil Constantinescu — Domnule Iliescu, îmi pare rău, m-aţi 
ajutat atât de mult cu întrebările pe care mi le-aţi pus, încât vreau să vă 
ajut și eu să nu intraţi pe acest canal. Am fost toți şase în faţa națiunii, 
când domnul Caius Dragomir v-a atacat foarte tare și a spus că sci- 
ziunea între FSN și FDSN a avut la bază atitudinea față de puciul de 
la Moscova. 

Ion Iliescu — Ceea ce este incorect şi am răspuns public. 

Emil Constantinescu — Guvernul Roman a luat o poziţie hotărâtă 
împotrivă şi dumneavoastră nu. Și amintiţi-vă atunci că domnul 
Manolescu, pe care îl criticați acum, a luat poziția cea mai hotărâtă 
împotriva puciului de la Moscova. Nu s-a uitat. Dumneavoastră ați 
avut ezitări... 

Ion Iliescu — Nu este adevărat, domnule profesor. 

Emil Constantinescu — Este foarte adevărat și ştie toată lumea. 

Ion Iliescu — Este inexact și am şi explicat acest lucru. În mo- 
mentul în care s-a declanșat puciul de la Moscova, domnul Roman se 
afla la Madrid. Eu am convocat imediat Consiliul Suprem de Apărare 
al Ţării. El mi-a dat un telefon, sau eu i-am dat un telefon, și m-a în- 
trebat dacă este cazul să vină în țară, iar eu i-am spus: „De ce-ţi mai 
pui această întrebare? Te urci în avion şi vii imediat!“. 

Emil Constantinescu — Da, aceasta este problema dumnea- 
voastră cu domnul Roman. 

Ion Iliescu — Noi, seara, aveam documentul, am fost printre 
primii din Europa care am scos, ca organism de stat, un document prin 
care am luat poziţie față de evenimente, delimitându-ne și vorbind 
despre consecvența cu care procesele politice şi economice care s-au 
declanșat în ţara noastră vor continua, independent de ce se va petrece 
la Moscova. Aceasta s-a întâmplat în momentul în care toți ezitau să 
ia vreo poziţie publică. Nimeni nu a luat atunci poziție, nici preşe- 
dintele SUA, nici preşedintele Franţei, nici alți şefi de stat şi de 

guvern, când noi am luat această primă poziţie. În ziua următoare, 
lucrurile au evoluat, iar guvernul a venit cu o poziţie mai tranșantă și, 
după aceea, domnul Manolescu. În ziua următoare am convocat șefii 
de partide, am avut o discuţie pe această temă cu șefii de partide, în 
care cu toţii au aprobat poziția adoptată de noi la momentul respectiv. 
Această „descoperire“ a domnului Roman s-a făcut la o lună de zile de 
la evenimente. 

Emil Constantinescu — Problema este clară. Dumneavoastră, 
sigur, aveţi un talent deosebit de a plasa problemele. 

Ion Iliescu — Nu, eu v-am răspuns exact la temă. 

Emil Constantinescu — Domnul Caius Dragomir este un om 
politic serios. Dacă dânsul a pus la originea sciziunii unui partid de 
guvernământ atât de important atitudinea dumneavoastră, eu cred — 
fiindcă eraţi în același partid, eu eram în afară — a avut motive s-o 
facă. 

Ion Iliescu — Domnul Caius Dragomir nici nu era pe vremea 
aceea. 

Emil Constantinescu — Puteţi răspunde orice, problema este 
următoarea: dumneavoastră ați lăsat deschisă, nu numai cu Ucraina, 
există nişte lucruri lăsate deschise de politica externă a României, 
pentru care trebuie să vă asumaţi răspunderea. 

Ion Iliescu — Domnule Constantinescu, eu v-aș ruga să judecaţi 
în ansamblu toată evoluţia noastră, în această perioadă, și uitați-vă în 
jurul nostru ce s-a petrecut — care era situația noastră în '89 şi în 
1990, care este situația noastră astăzi, care a fost situația multor state 
din jurul nostru atunci şi care este situația astăzi. Noi am reușit să 
trecem printr-o perioadă foarte dificilă, pentru ţară şi pentru ansam- 
blul acestui spaţiu geostrategic, noi ne-am menţinut într-un relativ 
echilibru și reprezentăm un spaţiu de pace, de linişte şi de stabilitate. 
Acesta este un lucru foarte important, mai ales în contextul interna- 
tional în care ne-am desfăşurat activitatea. Și aceasta, în primul rând, 
trebuie apreciat ca rezultat al întregii politici desfăşurate în această 
perioadă. 

Emil Constantinescu — Este un merit al maturității poporului, în 
nici un caz nu este un merit al dumneavoastră. 

Ion Iliescu — Adică, credeți că în toate celelalte ţări popoarele 
nu au maturitate? Ar fi vrut să se producă ceea ce s-a produs? 

Emil Constantinescu — Au fost anumite diversiuni. Tocmai, a 
fost maturitatea poporului, care nu a mers la nici un fel de diversiuni, 
nu a marșat la nici un fel de diversiuni interetnice, în primul rând, care 
să creeze o instabilitate internă. Nu a margat. Au fost niște situații în 
care s-a încercat.. 

Ion Iliescu — Şi asta nu o legaţi de politica factorilor de putere și 
a factorilor politici ai țării? 

Emil Constantinescu — Nu, părerea mea este că nu. Eu reprezint 
opoziţia şi eu reproșez factorilor de putere că, la un moment dat, au 
încercat să creeze anumite diversiuni. 

Ion Iliescu — Bineînţeles, vă faceţi datoria de opoziție. 

Emil Constantinescu — Da. Constructivă. 

Ion Iliescu — Dar eu fac apel la o apreciere obiectivă. 

Emil Constantinescu — Acum, însă, să discutăm lucrurile impor- 
tante şi problema este de orientare — că mi-aţi cerut poziţia mea. O 
repet: este vorba de integrarea europeană, inclusiv militară și inclusiv 
în structurile NATO — singurele capabile să asigure securitatea țării 
noastre. Fiindcă, în momentul de față.... 

Paul Grigoriu — Cum grăbim integrarea asta, domnul Constan- 
tinescu, din punctul dumneavoastră de vedere? 

Emil Constantinescu — Eu pot să vă spun cu toată seriozitatea și 
aici este o dezbatere politică. Domnul Iliescu este perceput ca un om 
atașat Estului şi stângii. 

Ion Iliescu — Domnule Constantinescu, domnul Vaclav Havel 
cum era perceput în Occident? 

Emil Constantinescu — Domnul Vaclav Havel era foarte bine 
perceput în Occident. 

Ion Iliescu — Așa. Domnul Vaclav Havel a făcut cerere de intrare 
în NATO şi a fost refuzat. De ce credeți? Pentru că era perceput spre 
Est? Nu, pentru că în NATO, în general, există o opoziţie pentru 
lărgirea cadrului acestui organism. În schimb, s-a creat un organism 
de relaţii cu statele din afara NATO-ului, la care suntem membri, 
participăm... 

Emil Constantinescu — Eu cunosc problema bine. Asta este o 
problemă pe care o cunosc foarte bine. 

Ion Iliescu — Văd că nu o cunoașteți... 

Emil Constantinescu — Ba o cunosc foarte bine. 

Ion Iliescu — ...dacă spuneți că depinde numai de șeful statului 
român să fie primită România în structurile NATO. Nu, domnule! În 
structurile NATO există rezistență pentru ca organizaţia să fie lărgită 
cu participarea altor state. În schimb, s-a dezvoltat ideea de parteneriat 
şi s-a creat un Consiliu de cooperare cu statele din afara NATO-ului, 
la care noi suntem membri activi și participăm la toate aceste activi- 
tăți. În acest context, și domnul Woerner a venit la București... 

Emil Constantinescu — Da, ați mai spus treaba asta. Problema 
este alta şi nu avem cum să o ocolim. Ne aflăm în fața a două opţiuni 
diferite care ne deosebesc. Dumneavoastră aveţi o orientare, eu am 
altă orientare şi lumea trebuie să aleagă. 

Ion Iliescu — Adică, care este această orientare? 

Emil Constantinescu — Faptul că dumneavoastră nu v-a spus 
nimic — eu pot să vă spun că în Occident ea este percepută, indiferent 
cum o spuneți dumneavoastră, întâlnirile dumneavoastră, afară de 
cele în care aţi fost chemat, au fost orientate spre Cuba, spre China... 

Ion Iliescu — Eu am fost în Cuba? 

Emil Constantinescu — Nu. Dar aţi avut întâlniri cu Fidel Castro, 
când aţi fost la Rio de Janeiro. 

Ion Iliescu — Ne-am întâlnit, cum s-a întâlnit foarte multă lume. 

Emil Constantinescu — Cum v-aţi întâlnit tocmai cu Fidel 
Castro? Nu era şi domnul Bush acolo? Nu puteaţi să vă întâlniți așa... 

Ion Iliescu — Cu domnul Bush m-am întâlnit, am şi stat de vorbă 
cu domnul Bush. Cu domnul Castro nu am stat de vorbă. 

Emil Constantinescu — Da, bine. Nu ştiu de ce presa interna- 
țională are cu totul altă relatare şi o altă imagine despre... 

Ion Iliescu — Nu ştiu care presă internaţională o citiți dumnea- 
voastră. 

Emil Constantinescu — Nu, eu o citesc pe toată şi am informaţii 
foarte precise. 

Ion Iliescu — Dar eu am fost și în Japonia, am fost şi în Israel... 

Emil Constantinescu — ...și în Kuweit... 

Ion Iliescu — ...și în Kuweit, şi în Pakistan. 

Emil Constantinescu — ...și în Belarus. 

Ion Iliescu — ... și în India, am fost şi în Franţa, am fost și în 
Grecia, am fost și în Turcia, am fost și în Italia, am fost şi în Spania, 
Venezuela, Costa Rica, Maroc, Brazilia, am fost şi la Londra... 

Emil Constantinescu — Scoateţi din enumerarea asta... 

Ion Iliescu — Ce să scot? 

Emil Constantinescu — Congresele la care era invitată România. 

Ion Iliescu — Nu v-am menționat congresele, nu v-am menționat 
Helsinki, New York şi altele. 

Emil Constantinescu — Rămâneți cu puţin, vă spun eu. 

Ion Iliescu — Nu, domnule! Am încheiat tratate cu vreo opt state 
europene — Franța, Spania, Italia, Grecia, Turcia, Bulgaria, Estonia... 

Emil Constantinescu — Tratatele acestea se încheie oricum. Să 
vă dau şi un exemplu concret acum, că eu mi-am luat şi această 
obligaţie, ca să mai afle şi poporul şi națiunea noastră așa, câteva 
detalii care vă scapă. Ce înseamnă această orientare şi cum se plăteşte 
această orientare spre stânga și spre Est. Fiindcă a fost clară, oricum 
am întoarce-o, aceasta a fost orientarea dumneavoastră... 

Ion Iliescu — Ce înţelegeţi dumneavoastră prin „orientare spre 
Est“, domnule Constantinescu? Cum o susţii, cum o concretizezi? 

Emil Constantinescu — Vreau să vă dau un exemplu, ca să nu o 
mai tot lungim aşa. La un moment dat, Taiwanul a făcut o ofertă 
României, o ofertă extraordinar de avantajoasă. A oferit sistemului 
bancar din România un fond de două miliarde de dolari cu o dobândă 
la jumătate față de dobânda practicată pe piața mondială, adică cu 4% 
în loc de 7,8%, cu o singură condiție — să deschidă o reprezentanță 
comercială în România. Guvernul a înclinat să accepte oferta, însă au 
existat rezerve ca să nu supărăm, de exemplu, prietena noastră, China. 
Și, bun, cu ce ne-am ales? Încă o dată repet, pentru oamenii care au 
cea mai vagă idee despre ce înseamnă acest lucru — este diferenţa de 
dobândă de 4%, dobânda practicată fiind de 7,8%, și cea la care 
trebuie să recurgem noi fiindcă nu avem lichidităţi, de la 12 până la 

15%, când trebuie și avem nevoie să finanțăm. Ce am câștigat din 
China? 

Ion Iliescu — Şi dumneavoastră aţi fi dispus să sacrificați relațiile 
cu China, dacă aţi fi preşedinte al țării? 

Emil Constantinescu — Ce să sacrific, domnule preşedinte? 

Ion Iliescu — Relaţiile cu cea mai mare ţară, ca populație, din 
lume, de care ține seama și SUA, și Japonia, și Germania, toate marile 
state din lume. Nu pot fi ignorate poziţiile politice ale Chinei. Toţi, 
inclusiv americanii, în relațiile cu Taiwanul, țin seama de recoman- 
dările Chinei. Adică, noi să ne permitem să nu ţinem seama? 

Emil Constantinescu — Exact asta vreau să spun — că eu, dacă 
eram în locul dumneavoastră, îmi permiteam foarte bine să fac acest 
lucru. 

Ion Iliescu — Bun, asta vă privește. Dar acest lucru ar fi însemnat 
aventurism politic și sacrificarea unor interese esenţiale. 

Emil Constantinescu — Nu sacrificam interesele acestei națiuni 
şi vă spun exact ce însemna aceasta. Din China am importat tractoare. 
De tractoare avem nevoie noi acum? Când avem fabrică de tractoare 
la Brașov, fabrică de tractoare la Miercurea-Ciuc, care nu lucrează? 
Noi puteam, cu acest fond, cu aceste lichidităţi care erau la noi, cu 
această minimă concesie — o reprezentantă comercială a Taiwanului 
—, să folosim aceşti bani pentru a ridica uzinele de tractoare, pentru 
a ridica producţia românească? 

Ion Iliescu — Domnule Constantinescu, vorbiţi în necunoaștere 
de cauză. China nu se opune unor relaţii comerciale cu Taiwanul și 
nu a existat o asemenea opoziţie pentru relații comerciale. China 
dorește să evite relații cu implicații politice, în ceea ce priveşte rela- 
tiile cu Taiwanul. De acest lucru țin seama toate statele, inclusiv 
Coreea de Sud, Japonia şi SUA. Despre asta este vorba. În ceea ce 
priveşte import de tractoare din China, nu cunosc acest lucru. Poate 
să fi fost câteva unități restrânse. Dar, sunt firme particulare care 
importă utilaje de peste tot de unde nu este nevoie. Pentru fabrica de 
tractoare, printre altele, s-a întreprins o acțiune specială pentru redre- 
sarea producției și s-au folosit inclusiv resurse externe pentru a re- 
lansa producţia în fabrica de tractoare, ca și la ROCAR ş.a.m d. 

Emil Constantinescu — Eu v-am dat un exemplu foarte clar, în 
care politica externă nu poate fi desprinsă de ceea ce se întâmplă în 
politica internă. Adică nu poţi să construieşti o imagine bună a 
României în străinătate, dacă ea nu există în ţară, nu poți să constru- 
iești o imagine cu o lipsă de stabilitate, de reconciliere, în țară; nu poți 
să construieşti o imagine bună afară. Şi dacă nu e o imagine bună 
afară, ea se reflectă în viaţa fiecăruia dintre noi. 

Ion Iliescu — Numai că exemplul oferit este neconcludent. Toate 
țările lumii se străduiesc să aibă relaţii bune cu China. 

Emil Constantinescu — Și în același timp şi cu Taiwanul, care 
este o forță comercială. 

Ion Iliescu — Şi în același timp și cu Taiwanul, cu care am stabilit 
deja relaţii comerciale. 

Emil Constantinescu — Nu comerciale, era vorba de o repre- 
zentanță, era un preț plătit. 

Ion Iliescu — Între Camerele de Comerţ s-au stabilit relații, au 
fost organizate vizite pe această linie. 

Emil Constantinescu — Nu era vorba de asta, era vorba de ceva 
care vă privea. 

Paul Șoloc — Dacă-mi permiteţi. N-aş vrea să cred că cei doi 
candidaţi la Preşedinţie ocolesc problemele sociale. Mai avem exact 
22 de minute, repartizate aproximativ egal. 

Paul Grigoriu — Deci, vă spuneam mai devreme să ne întoarcem 
în România. Nu pot să fiu acuzat că îmi fac capital electoral, că 
problema nu mă interesează, eu sunt gazetar. Am primit în pauza pe 
care am luat-o mai devreme mai multe telefoane de la femeile astea 
ale noastre, care alimentează armata șomajului, care sunt îngrijorate 
de viitorul copiilor lor. Pentru ele ce intenționează să facă viitorul 
președinte, fie că se numește Constantinescu, fie că se numește 
Iliescu? Asta este o categorie pe care trebuie să o luăm foarte în serios, 
pentru că de asta depinde viitorul țării ăsteia, oricât de bombastic ar 
suna formularea. 

Emil Constantinescu — Din cei 800 de mii de șomeri pe care ni 
i-a lăsat moştenire fosta putere, deci mandatul Iliescu, domnul Iliescu, 
un număr foarte mare — 61,8% — sunt femei. Deci, femeile sunt cele 

mai afectate de şomaj şi aceasta reprezintă o problemă gravă pentru 
România, fiindcă femeile sunt cele care răspund de familie, ele sunt 
cele care asigură celula de bază a societăţii. Și am ajuns și la proble- 
mele sociale, dar acum am ajuns şi la esenţa demersului pe care l-am 
făcut şi care este demersul moral, fiindcă nu putem să facem nimic în 
această țară dacă nu plecăm de la o reconstrucție morală și dacă în 
centrul ei, pe lângă instituţiile fundamentale despre care nu știu dacă 
avem timp să vorbim — și școală, şi biserică, şi armată — , nu punem 
familia. Or, pentru aceasta, femeia este nucleul, este inima acestei 
celule fundamentale. Orice s-ar întâmpla, cine au fost cele mai dez- 
avantajate? Dacă luăm statisticile, și timpul acum ne presează şi nu 
mai venim cu toate datele, femeile cu mulţi copii au fost cele mai 
dezavantajate. Ele sunt dezavantajate în tot sistemul de ajutor social 
şi este un lucru care este o nedreptate cumplită, fiindcă ele au aceşti 
mulţi copii, fiindcă în regimul Ceauşescu — printr-o lege barbară — 
au fost silite să nască foarte mulți copii, indiferent de opțiunea lor şi 
indiferent de faptul că îşi dădeau seama că într-o situaţie economică 
foarte dificilă ele nu pot să facă față şi să ducă la bun sfârşit creşterea 
acestor copii. Şi aceasta este problema, că trebuie, prioritar — și în 
programul meu încape acest lucru — problema femeilor şi apoi mă- 
surile concrete care trebuiesc pentru ajutorarea femeilor cu copii 
mulți, în primul rând, fiindcă majoritatea sunt minori. Trebuie extins 
ajutorul până la 18 ani. Trebuie, în același timp, fiindcă ele nu pot să 
se angajeze, fiindcă ele nu pot să lucreze, şi am să trec foarte repede 
la măsuri concrete, fiindcă timpul, cum am spus, ne presează. În mo- 
mentul de faţă, se dă pentru creşterea copiilor un concediu fără plată 
pentru o perioadă de şapte ani. Propunerea noastră este ca acesta să 
fie completat cu o indemnizaţie, deci cu o parte din salariu, fiindcă 
numai astfel se poate ajunge ca să stimulăm creşterea. Fiindcă națiu- 
nea are nevoie de o creştere demografică şi aceasta poate fi asigurată 
fie prin măsuri restrictive, fie prin crearea unui cadru social adecvat. 
ŞI, în același timp, femeile trebuie să participe, cum am spus, la viața 
socială, la reeducarea societății, la insuflarea spiritului de demnitate 
copiilor, în colaborare cu celelalte instituţii, cu religia, cu biserica. 
Sigur, sunt foarte multe lucruri concrete, însă nu am timp să prezint tot 

programul, dar vreau să vă asigur că, dacă voi fi ales, în primul rând, 
mă voi ocupa de problema femeilor, de problema femeilor cu mulți 
copii, prin găsirea unor stimulente care să poată să le ajute într-un 
context de decentă economico-socială. 

Ion Iliescu — Pentru că timpul este scurt, eu aş interconecta 
această problemă — într-adevăr, foarte serioasă — cu toată pro- 
blematica protecţiei şi asistenței sociale. Eu cred că s-au făcut destul 
de multe, în ciuda greutăților prin care am trecut şi trece țara noastră 
în această perioadă. Imediat după Revoluţia din decembrie, în dome- 
niul măsurilor sociale am făcut efortul — la mijloacele şi posibilitățile 
de atunci — ca să ameliorăm tot ce se putea în condiţiile de viață ale 
oamenilor. A crescut și numărul de pensionari, s-a dublat numărul de 
pensionari, și avem astăzi o serie de necazuri care ţin de venituri, de 
asistenţă ș.a.m.d. Situaţia s-a deteriorat, însă, în acești doi ani de zile, 
iar tot declinul producţiei și al vieţii economice se reflectă în condițiile 
de viață ale oamenilor. Femeile, tinerii și bătrânii suportă poate cel 
mai direct consecințele acestui declin. S-a dat aici cifra aceasta cu 
şomerii, care reprezintă la noi 7,6% din forţa de muncă. Asta este rata 
şomajului astăzi, în România. Dacă stăm să ne comparăm cu alte țări 
— în Bulgaria depășește 10%, în Polonia, de asemenea, în fosta RDG 
peste 30% — , cam o treime din forța de muncă, în ciuda pompării de 
ajutor financiar masiv din partea de vest. Acolo, într-adevăr, se aplică 
terapia de şoc. Deci, fenomenul nu este singular pentru România, ci 
este un fenomen care însoţeşte această tranziţie în toate țările. Dar nu 
se poate pune totul numai pe seama guvernării şi a incapacității guver- 
nării de a soluţiona astfel de probleme. Problemele sunt grele, în- 
tr-adevăr. Eu cred că, în contextul programelor noastre de dezvoltare 
economică, protecția și asistența socială trebuie să reprezinte o pre- 
ocupare de bază și să găsească o nouă exprimare legislativă, coerentă, 
într-o legislație nouă, adecvată acestei perioade de tranziție, cu regle- 
mentări corespunzătoare. Pe această temă, am avut dialoguri intere- 
sante şi cu sindicatele, care, mai ales „Frăția“ și CNSLR-ul, au realizat 
niște studii pe această temă. Au fost mai multe dialoguri cu Ministerul 
Muncii şi se creionează câteva direcții mari de acţiune. Una vizează 
elemente de autoprotecţie — legate de asigurarea de locuri de muncă. 

Deci, problema depăşirii momentelor actuale de criză este legată de 
asigurarea relansării unor domenii și a unor activități care să creeze 
locuri de muncă atât pentru femei, cât şi pentru tineri, atât pe platfor- 
mele industriale, cât şi în teritoriu. Eu cred că ceea ce mentionam, în 
legătură cu zona montană, cu posibilitatea dezvoltării agroturismului, 
a turismului de masă, dezvoltarea unei rețele de pensiuni, spre exem- 
plu, poate să constituie o cale, cu eforturi financiare foarte mici din 
partea statului, pentru absorbirea forţei de muncă, pentru fixarea 
femeii, spre exemplu, în gospodărie, şi valorificarea activităţii gospo- 
dăreşti, pentru majorarea veniturilor. 

Dar problema este cea a protecţiei celor defavorizaţi — bătrâni, 
pensionari, handicapaţi ș.a.m.d. De asemenea, trebuie să ne gândim 
foarte serios la tineri, în procesul de formare, de pregătire pentru 
muncă a tineretului, de integrare a acestuia. De asemenea, realizarea 
de noi locuri de muncă. Și, pentru că aţi ridicat problema femeilor, 
femeile suportă multe aspecte ale greutăților prin care trece societatea 
astăzi; șomajul le afectează în număr mare, ele duc greul gospodăriei, 
femeile, cu copii mai ales, au cele mai mari dificultăți, iar dificultățile 
cu aprovizionarea se reflectă, mai ales, în greutăţile pe care femeile 
le întâmpină din acest punct de vedere. Deci, problema protecţiei fe- 
meii şi a creării unor condiții demne, decente, de viață, este legată 
până la urmă de rezolvarea problemelor esenţiale ale economiei şi de 
crearea resurselor necesare pentru aceste programe de protecţie și de 
asistență socială a tuturor categoriilor şi în special a celor trei, la care 
m-am referit — femei, tineri și bătrâni. 

Emil Constantinescu — Aproape firesc s-a trecut de la problema 
femeilor la problema protecției sociale, în general, și este normal să 
fie așa, fiindcă protecţia socială este un sistem. Acest lucru trebuie 
foarte bine înţeles, este un sistem pe care statul trebuie să-l creeze 
pentru protecția celor defavorizați și care nu poate să acționeze decât 
în situaţiile în care statul își poate permite să facă acest lucru, deci este 
o legătură indisolubilă între sistemul de protecţie socială și sistemul 
de venituri al statului. Or, iată ce s-a întâmplat, fiindcă mereu trebuie 
să revenim la această gestiune, este sfârşitul unui mandat. Iată situaţia 
sărăciei din România: circa 42% din totalul familiilor, 9,9 milioane 

de persoane trăiesc acum în România în condiţiile în care nu-şi pot 
satisface cerințele curente ale unui trai decent. Circa 31% din familii, 
7,1 milioane de persoane, nu-și satisfac nevoile fundamentale ale unui 
trai minim. Circa 16% din familii, 3,1 milioane de persoane, se găsesc 
într-o sărăcie atât de accentuată încât nu pot să-şi asigure nici măcar 
nivelul de subzistență. Aceasta este situația, gravă, asta este situația 
care a rezultat în urma acestui mandat, cu ea ne prezentăm. Suntem 
în octombrie 1992, de aici trebuie să plecăm. Este o situație extrem 
de gravă şi nu se poate ca cei care au avut puterea — şi aici trebuie să 
spun foarte clar: domnul președinte explica la un moment dat că nu 
este cum a zis cineva — „ați avut toată puterea“. Lucrurile stau foarte 
clar — un preşedinte ales cu 85% din voturi, cu un Parlament care a 
fost controlat de FSN într-o proporţie foarte mare, care a avut un 
guvern de care a răspuns, are o responsabilitate. Atunci, cine are 
răspunderea? Este ca şi când răspunderea ar fi din partea unui director 
de întreprindere care îi face răspunzători pe toţi, până la portar, dar el 
nu răspunde de ceea ce s-a întâniplat. Or, problema este strict legată 
şi de aceea a părut că noi am discutat foarte mult despre economie. 
Este normal că am discutat despre economie, fiindcă nu se poate asi- 
gura un sistem de protecție socială dacă nu există bogăţie în societate. 
Mai întâi trebuie creată aceasta şi după aceea trebuie redistribuită. 
Vă rog, un moment, am o problemă foarte importantă, fiindcă 
vreau să-i răspund domnului preşedinte Iliescu: toată vremea ni s-a 
spus, acum suntem spre sfârşitul emisiunii, că a fost o perioadă difi- 
cilă de tranziţie, toate ţările — și Polonia, şi Cehoslovacia, şi Bulgaria 
— „toți au trecut prin dificultăţi, toți stau prost. Aşa este. Este o reali- 
tate, tranziţia de la un sistem de dictatură comunistă la o economie de 
piaţă se face printr-o cădere, după aceea se produce o urcare, dar nu 
toţi stau la fel de prost. Deși am plecat pe niște baze, noi nu aveam 
datorii externe, aveam resurse. Vreau să vă citesc niște date, ca să fie 
clar de ce probleme este legat nivelul de trai al cetăţeanului, al oricărui 
cetățean: de preţuri şi de salarii medii. lată-le: în România, preţurile au 
crescut cu 228% (am datele de la Institutul de Economie Mondială și 
le-am verificat la ambasadă), în Polonia au crescut cu 39%, în Ceho- 
slovacia cu 6,2%. Nu cred că mai există vreun comentariu. lată sala- 
riile medii: în România este de 50 de dolari, în Bulgaria, 93 de dolari, 

în Cehia şi Slovacia este de 168 de dolari, iar în Polonia de 200 de 
dolari. Este o diferență enormă. Asta nu este o problemă pentru care 
puterea, care a acționat şi care a avut toate pârghiile, are o răspundere? 
Mai putem veni acum să prezentăm planuri cincinale luminate sau 
programe și să spunem „vom acorda, vom face pentru femei, pentru 
tineri şi handicapati“? Trebuia făcut ceva, s-a făcut foarte puţin, si- 
tuația lor s-a agravat şi fiecare om din această ţară simte pe propria 
lui piele. 

Ion Iliescu — Eu înțeleg logica domnului Constantinescu, dânsul 
este exponentul opoziţiei și cine nu ar folosi, în opoziţie fiind, difi- 
cutăţile prin care trece ţara, punându-le în seama celor care au avut 
răspunderea politică? 

Emil Constantinescu — Păi, pe seama cui să le pună? 

Ion Iliescu — Este evident. Acest lucru l-am înțeles și, am repetat 
acest lucru, încă de acum doi ani, că răspunderea pe care ne-o asumam 
atunci (Şi cineva trebuia să-și asume răspunderea în momentele grele 
prin Care a trecut ţara și prin care trece încă), de atunci am spus că ne 
aşteaptă o perioadă grea și că nimeni nu va putea să evite aceste 
dificultăți. Repet, nici o altă formulă, nici o altă alternativă politică 
nu ar fi putut să schimbe datele problemei. Sigur, sunt nuanțări care 
pot să apară, dar, în esență, aceste dificultăţi erau inevitabile şi ele vor 
însoți procesul nostru de redresare încă o perioadă îndelungată. Dar, 
propaganda electorală are logica ei şi exponentul opoziţiei nu poate 
decât să scoată în evidenţă răspunderile celor care au guvernat. Dar 
trebuie să privim cu realism ce se putea face, ce este de făcut și care 
este credibilitatea pe care unul sau altul dintre candidați poate să o 
reprezinte pentru programul care urmează. Eu m-am prezentat cu un 
program care are în spate şi o activitate practică, care a realizat tot 
procesul de tranziție de până acum, pornind cu momentul Revoluţiei 
şi ruptura de vechiul sistem, cu dezvoltarea politică din acești doi ani 
și jumătate, cu lansarea (cu toate greutățile și dificultăţile, sinuo- 
zitățile) procesului de tranziţie. Avem încă multe de făcut în conti- 
nuare. M-am prezentat cu un program concret şi coerent, care por- 
nește de la o analiză a cauzelor situației în care ne aflăm şi creionează 
câteva direcții de acțiune. Avem de rezolvat multe alte probleme și aș 
vrea să nu pierd prilejul de a vorbi de câteva măsuri care mi se par 

imediate, despre care am mai vorbit, dar vreau să le menţionez şi 
acum, înainte de închidere: fenomenele deformante, degradante, care 
apar în procesele de criză economică — corupţia. Mi se pare, am mai 
spus, că se impune o lege imediată, care să cristalizeze câteva măsuri 
severe în ceea ce priveşte controlul averilor. Una din primele este de- 
clararea de către toți demnitarii a averilor şi sistemul de control asupra 
veniturilor şi asupra situației tuturor demnitarilor și a aparatului de 
stat. De asemenea, aș propune pentru șase luni o perioadă declarată 
ca perioadă de luptă excepțională împotriva violenţei, crimei, hoției, 
tâlhăriei, promovând și proceduri de urgență, pentru că sunt fenomene 
care preocupă, nu întâmplător, societatea noastră, sunt fenomene care 
însoțesc acest proces al dezvoltării noastre. 

Și pentru că timp a rămas foarte puţin, aş dori să fac apel, pentru 
că încheiem toată campania electorală şi am vorbit despre metodele 
folosite în această campanie electorală, despre comportamentul 
oamenilor învestiţi cu răspunderi, chiar şi președintele, dar și alții, la 
alte niveluri. Am în fața mea o riotă, pe care primarul municipiului 
Timișoara, Viorel Oancea, o transmite la TV Timişoara, azi, 8 octom- 
brie, la orele 7,30; se adresează populaţiei cu un ton foarte imperativ, 
cerând în mod explicit tuturor să se prezinte la vot și să opteze pentru 
domnul Emil Constantinescu şi avertizează populaţia despre perico- 
lele care g.așteaptă, de trei ori o avertizează, dacă va da votul dom- 
nului Iliescu. Mi se pare că această ieșire publică a domnului Oancea 
este un exemplu despre cum nu trebuie să acționeze un om cu aseme- 
nea funcţii în instanțele puterii. Am vorbit și despre alte asemenea 
manifestări, care s-au realizat în afara cadrului electoral — sâmbătă şi 
duminică s-a răspândit manifestul pe care l-am citat ieri, era lansat în 
această perioadă când era interzisă campania electorală, deci despre 
fairplay şi despre reguli de comportament în aceste chestiuni. De 
asemenea, am aflat că se desfăşoară o amplă activitate la sate, o încer- 
care de influențare ca lumea să nu se prezinte la vot duminică, chiar cu 
argumente: „Cei care aţi votat cu Iliescu, nu este nevoie să vă mai 
prezentați, pentru că se iau în considerare voturile din primul tur de 
scrutin“. 

Aș vrea să mă adresez în aceste ultime secunde tuturor alegă- 
torilor să se prezinte masiv la vot, să voteze fiecare conform con- 

ştiinţei sale, să ştie că toți trebuie să se prezinte la acest tur de scrutin. 
Nu este valabil votul din primul tur de scrutin în calculul rezultatului 
scrutinului de duminică, 11 octombrie. 

Paul Şoloc — În acest moment, timpii sunt egali. Domnule Emil 
Constantinescu, vă rog, încă un minut și jumătate, altfel depășim 
cadrul Legii electorale. 

Emil Constantinescu — Da, însă neapărat trebuie să spun aceste 
cuvinte: am un vraf de astfel de documente, nu are nici un rost, noi nu 
dispunem de organizarea la sate, nu opoziția dispune de organizații. 
Problema este esențială și vreau şi eu să mă adresez alegătorilor. Eu 
am venit aici în numele a trei milioane și jumătate de alegători, care 
mi-au dat încrederea în primul tur, dar am venit și în numele celor care 
sunt săraci. Fiindcă eu știu ce înseamnă aceasta, știu ce înseamnă să 
crești nişte copii, ştiu ce înseamnă să stai la coadă, ştiu ce înseamnă să 
nu ai ce îți trebuie și știu ce înseamnă această pătură de îmbogățiți. 
Am început emisiunea prin a arăta ce s-a întâmplat cu directorii și cu 
cei care s-au îmbogățit în partea comercială. Aceasta este o structură, 
fiindcă de aceea nu s-a făcut descentralizarea, pentru ca o parte a 
societății să rămână şi să se îmbogăţească. Se pare că această parte, 
această structură, mai are nevoie de patru ani ca să-şi consolideze ceea 
ce a realizat, cu ceea ce s-a îmbogăţit în aceşti doi ani şi jumătate. Eu 
voi lupta, pentru că nu am în spatele meu o structură, nu am forțe. Mă 
adresez direct dumneavoastră şi, aşa cum am spus, și alegătorilor, și 
celor care l-au votat pe domnul Iliescu, și celor care nu s-au prezentat 
la vot, şi celor ale căror voturi sunt anulate, să mă ajutaţi să lupt 
într-adevăr împotriva corupției și împotriva mizeriei în această țară. 

Ion Iliescu — Deci, iată o nouă schimbare de ton, de acum dom- 
nul Constantinescu se declară candidatul săracilor. 

Emil Constantinescu — Chiar sunt. 

Paul Grigoriu — Vă mulțumesc pentru participarea dumnea- 
voastră la emisiune, vă mulțumesc și dumneavoastră, celor care ne-ați 
urmărit. Noapte frumoasă şi reflecții adânci până duminică! Bună 
seara. 


K. AL DOILEA TUR DE SCRUTIN 


SINCE T DY AT  A 


1.11 OCTOMBRIE 1992 — AL DOILEA 
TUR DE SCRUTIN; REZULTATE 


Duminică, 11 octombrie, a avut loc al doilea tur de scrutin al ale- 
gerilor prezindențiale. Am votat, ca și în urmă cu două săptămâni, la 
Liceul „Jean Monnet“ din Capitală, unde, provocat de ziariștii pre- 
zenti, am acordat, în urma votului, următoarea declaraţie: 


„Este momentul final al acestei competiţii electorale. Se încheie 
astfel un proces al transformărilor prin care a trecut societatea 
românească, în privinţa constituirii statului de drept. Sper ca aceste 
alegeri să fie de bun-augur în vederea instaurării unui climat de liniște, 
de pace, de încredere. Bineînţeles, confruntarea rămâne deschisă, 
într-un context de respect reciproc și de interes comun, spre binele 
țării. Dincolo de confruntările care au marcat campania electorală, 
trebuie să găsim limbajul comun pentru a sta împreună în jurul 
aceleiași mese și de a aborda, cu profunzime, problemele complicate 
ale societăţii românești. E nevoie să punem cu toţii umărul pentru a 
le rezolva.“ 


Rezultatele parțiale și, apoi, cele definitive, atestau victoria mea 
în alegerile prezidenţiale: 


599 


ION ILIESCU 


Număr înscris pe liste — 16 597 508 
Participanți la vot — 12158 810 (73,2%) 
Total voturi valabil exprimate — 12 034 636 
Pentru Ion Iliescu — 7393 429 (61,43%) 


Pentru Emil Constantinescu — 4641 207 (38,57%) 


2. VALIDAREA DE CĂTRE CURTEA 
CONSTITUȚIONALĂ A ALEGERII 
PREŞEDINTELUI ROMÂNIEI 


La 15 octombrie, Curtea Constituţională s-a întrunit pentru con- 
firmarea alegerilor din data de 11 octombrie, prilej cu care preşe- 
dintele acestui for, domnul Vasile Gionea, a comunicat hotărârea 
Curţii Constituţionale de a valida alegerea mea în funcţia de Pre- 
şedinte al României. 

Adresându-mă celor prezenţi, am rostit următoarea alocuţiune, 
propunând inaugurarea unei practici prevăzute în Legea electorală — 
cu privire la declararea averii personale a demnitarilor la începerea 
mandatelor. 


„Onorată Curte, onorat auditoriu, 

Doamnelor și domnilor, 

În acest moment solemn, care inaugurează o nouă procedură 
constituțională în practica statului nostru de drept — validarea 
alegerilor de către Curtea Constituţională, înaltă instituţie a magistra- 
turii noastre — vă rog să-mi permiteți să mulțumesc membrilor Curţii 
care au validat rezultatele alegerilor pentru funcția de președinte al 
României, să mulțumesc membrilor Biroului Electoral Central, ai 
birourilor de circumscripții şi secţii de vot, ai organelor administraţiei 
centrale și locale, pentru munca depusă în vederea asigurării bunei 

desfășurări a alegerilor în cele două tururi de scrutin, să mulțumesc 
încă o dată electoratului român pentru încrederea acordată. Această 
încredere mă obligă. Sunt conștient de marea răspundere ce îmi revine 
şi doresc să exprim, şi în acest cadru, angajamentul solemn de a 
respecta întru totul prevederile Constituţiei referitoare la rolul şi 
atribuțiile preşedintelui României, ca reprezentant al statului şi garant 
al independenţei naționale, al unității şi integrității teritoriale a țării. 

Propun, totodată, să inaugurăm cu acest prilej o practică pre- 
văzută, de altfel, în Legea electorală, cu privire la validarea man- 
datelor de senatori și deputaţi și care va trebui să capete o consacrare 
legislativă mai generală, şi anume declararea averii personale la 
instalare de către toţi demnitarii statului. Doresc să fiu primul care 
îndeplinește această obligaţie, depunând o asemenea declaraţie la 
Curtea Constituțională. Deşi, pentru deputați și senatori legea prevede 
confidenţialitatea acestui document, pot să vă dezvălui ceea ce am 
declarat, şi anume că nu posed nici o proprietate imobiliară, că lo- 
cuiesc cu chirie într-un apartament proprietate de stat, într-un imobil 
compus din trei apartamente, că nu sunt angajat în afaceri şi nu 
participăm — nici eu și nici soția — la administrarea sau conducerea 
vreunei societăți comerciale sau la activităţi cu scop lucrativ; trăim 
din salariu, respectiv, din pensia soţiei. 

Vă mulțumesc, încă o dată, tuturor şi dați-mi voie să înmânez 
această declaraţie președintelui Curţii Constituţionale. 


DECLARAŢIE ASUPRA AVERII PERSONALE 


Subsemnatul Ion Iliescu, ales Preşedinte al României la scrutinul 
din 11 octombrie 1992, depun la Curtea Constituţională următoarea 
declaraţie cu privire la averea personală: 

1. Nici eu şi nici soția mea, Elena Iliescu, nu avem proprietăţi 
imobiliare — terenuri sau construcții. 

Locuiesc împreună cu soția într-un imobil, proprietate de stat, 
situat în București, str. Molière nr. 3, în care detinem, cu chirie, unul 
din cele trei apartamente, celelalte fiind ocupate de alte două familii. 

desfăşurări a alegerilor în cele două tururi de scrutin, să mulțumesc 
încă o dată electoratului român pentru încrederea acordată. Această 
încredere mă obligă. Sunt conştient de marea răspundere ce îmi revine 
și doresc să exprim, şi în acest cadru, angajamentul solemn de a 
respecta întru totul prevederile Constituţiei referitoare la rolul și 
atribuțiile preşedintelui României, ca reprezentant al statului şi garant 
al independenţei naționale, al unităţii şi integrității teritoriale a țării. 

Propun, totodată, să inaugurăm cu acest prilej o practică pre- 
văzută, de altfel, în Legea electorală, cu privire la validarea man- 
datelor de senatori şi deputaţi şi care va trebui să capete o consacrare 
legislativă mai generală, şi anume declararea averii personale la 
instalare de către toți demnitarii statului. Doresc să fiu primul care 
îndeplineşte această obligaţie, depunând o asemenea declaraţie la 
Curtea Constituţională. Deşi, pentru deputaţi și senatori legea prevede 
confidenţialitatea acestui document, pot să vă dezvălui ceea ce am 
declarat, și anume că nu posed nici o proprietate imobiliară, că lo- 
cuiesc cu chirie într-un apartament proprietate de stat, într-un imobil 
compus din trei apartamente, că nu sunt angajat în afaceri și nu 
participăm — nici eu și nici soția — la administrarea sau conducerea 
vreunei societăți comerciale sau la activități cu scop lucrativ; trăim 
din salariu, respectiv, din pensia soţiei. 

Vă mulțumesc, încă o dată, tuturor și dați-mi voie să înmânez 
această declarație preşedintelui Curţii Constituţionale. 


DECLARAŢIE ASUPRA AVERII PERSONALE 


Subsemnatul Ion Iliescu, ales Preşedinte al României la scrutinul 
din 11 octombrie 1992, depun la Curtea Constituţională următoarea 
declarație cu privire la averea personală: 

1. Nici eu şi nici soția mea, Elena Iliescu, nu avem proprietăți 
imobiliare — terenuri sau construcții. 

Locuiesc împreună cu soţia într-un imobil, proprietate de stat, 
situat în Bucureşti, str. Molière nr. 3, în care deținem, cu chirie, unul 
din cele trei apartamente, celelalte fiind ocupate de alte două familii. 

2. Singurele bunuri de valoare pe care le deținem în proprietate, 
împreună cu soția, sunt câteva tablouri ale unor pictori români și 
biblioteca personală alcătuită din câteva mii de volume. 

3. Am primit cadou, după Revoluţia din decembrie 1989, un auto- 
turism Renault pe care l-am pus la dispoziţia instituţiei prezidenţiale. 
Am avut în proprietate un autoturism Dacia, pe care l-am vândut după 
Revoluţie. 

4. Împreună cu soția avem la CEC depuneri în valoare de 285 000 
lei. 

5. Nici eu și nici soția nu participăm la administrarea sau con- 
ducerea vreunei societăți comerciale și nu suntem angajați în activităţi 
cu scop lucrativ. 


II 
I 


L. ÎNVESTITURA 
ÎN FUNCŢIA SUPREMĂ 
DE PREȘEDINTE AL ROMÂNIEI 


— 


ARI NTTEI VI 
ALOE ATTRA NI 
(IDR l alu 3 LE 


1. DEPUNEREA JURĂMÂNTULUI DE CREDINŢĂ 
— 30 octombrie 1992 — 


La 30 octombrie 1992, Camera Deputaţilor și Senatul României 
s-au întrunit în ședință comună în vederea depunerii jurământului de 
către candidatul la Preşedinţie a cărui alegere fusese validată de către 
Curtea Constituţională, prin Hotărârea numărul 42 din 15 octombrie 
1992 

Momentul depunerii jurământului de credință față de țară — al 
cărui text este consemnat în Constituţia României — a reprezentat 
începerea mandatului de Președinte al României. Iată, în continuare, 
jurământul pe care l-am rostit în şedinţa parlamentară solemnă din 30 
octombrie: 


„Jur să-mi dăruiesc toată puterea şi priceperea pentru propășirea 
spirituală și materială a poporului român, să respect Constituţia şi 
legile țării, să apăr democraţia, drepturile şi libertăţile fundamentale 
ale cetățenilor, suveranitatea, independenţa, unitatea și integritatea 
teritorială a României.“ 

2. „ROMÂNIA ARE NEVOIE DE TOATE 
COMPETENȚELE ȘI VALORILE SALE“ 
— mesajul prezentat Parlamentului, 

30 octombrie 1992 — 


După depunerea jurământului de credință, în noua calitate de 
preşedinte al României ales conform noii Constituţii, m-am adresat 
Parlamentului cu următorul mesaj: 


„Onoraţi membri ai Parlamentului României, 

Stimaţi invitaţi, 

Doamnelor și domnilor, 

Cu îngăduința dumneavoastră, în acest moment solemn, doresc 
să adresez un mesaj Parlamentului nou ales, întrunit astăzi cu prilejul 
depunerii jurământului de către Preşedintele României. 

Permiteţi-mi să vă transmit dumneavoastră, membri ai corpurilor 
legiuitoare, felicitări pentru încrederea acordată de electorat, pentru 
mandatul obținut în urma alegerilor parlamentare şi să vă urez succes 
în activitatea la care v-aţi angajat întru binele țării. 

Folosesc, totodată, acest prilej ca să exprim electoratului român 
recunoştinţa mea pentru mandatul celei mai înalte magistraturi a țării, 
pe care mi l-a încredințat prin votul său. Înţelegând semnificaţia 
acestei învestituri, declar în fața dumneavoastră și a întregii națiuni 
că depunerea jurământului ca Preşedinte al României înseamnă pen- 
tru mine angajamentul suprem al vieţii. 

Vreau să asigur pe toți cei care mi-au acordat cu încredere votul 
lor, dar și pe cei care au avut alte opțiuni, că înțeleg mandatul încre- 
dinţat ca un mijloc de a servi toți oamenii acestui pământ românesc, 
indiferent de convingerile lor politice, de apartenenţa socială, etnică 
sau religioasă. 

Sunt ferm decis să-mi exercit mandatul în spiritul şi litera Con- 
stituţiei. 

Cred că veți fi de acord cu mine că noi, toţi cei care am primit 
încrederea electoratului, avem datoria de a trudi fără răgaz la ridicarea 
țării, pentru a o vedea cât mai repede ieșită din criză, beneficiind cu 
adevărat de orizontul istoric pe care l-a deschis Revoluţia din decem- 
brie 1989. 

Alegerile din această toamnă au exprimat încrederea populaţiei 
în schimbările și înnoirile structurale ale României din ultimii trei ani. 
Suntem, cred, datori să apreciem comportamentul electoratului, luci- 
ditatea şi înțelepciunea dovedite, faptul că s-a prezentat în număr 
mare la vot, în pofida numeroaselor dificultăți şi dezamăgiri cu care 
se confruntă în existenţa sa cotidiană. 

Alegerile recent încheiate au reprezentat un elocvent indiciu al 
progresului pe care societatea românească l-a înfăptuit pe calea 
statului de drept. Electoratul român a infirmat acele aserţiuni ne- 
drepte, potrivit cărora România ar fi nepregătită pentru democraţie și 
reformă, pentru pluralism și o viață politică modernă. 

Suntem datori să mulțumim instituţiilor guvernamentale şi negu- 
vernamentale care au asigurat desfășurarea liberă și corectă a pro- 
cesului electoral, fapt confirmat de numeroșii observatori naţionali și 
străini. 

Stimati membri ai Parlamentului, 


Dumneavoastră reprezentați noua autoritate legiuitoare a țării, așa 
cum a configurat-o scrutinul de la 27 septembrie. Cred că în acest 
moment solemn suntem datori să facem un efort pentru a desprinde 
semnificațiile de profunzime ale acestor alegeri și să aplicăm în viaţa 
noastră publică opțiunile fundamentale la care a subscris electoratul 
român. 

Fără pretenţia de a exprima un adevăr absolut sau de a aborda 
exhaustiv problemele, voi releva câteva momente importante. 

În prim-plan doresc să situez concluzia politică cea mai semni- 
ficativă, şi anume că, în procesul electoral, Constituţia României a 
fost reconfirmată încă o dată de votul popular. Este plin de învăță- 
minte, de asemenea, faptul că absolut toți candidaţii la Preşedinţie, pe 
măsura apropierii zilei de votare, şi-au precizat poziţiile, în sensul 
respectării necondiționate a Constituţiei României; am salutat această 
convergenţă încă în timpul campaniei electorale. Cu atât mai mult 
acum, în ziua depunerii jurământului, să ne angajăm solemn că nu 
vom pregeta să slujim cu credință România ca stat național, suveran 
și independent, unitar şi indivizibil. 

O dată cu recentele alegeri parlamentare şi prezidențiale, Româ- 
nia încheie o etapă distinctă a tranziţiei sale spre democraţie și spre 
un nou sistem de organizare economică şi socială. Dorința ce a animat 
electoratul a fost aceea de a vedea ţara ieșită din stările de provizorat 
şi instabilitate, de a o vedea așezată pe un curs firesc de evoluţie, care 
să ofere cadrul optim valorificării potențialului creator al poporului 
nostru. De aceea, consider esențială în momentul de față intrarea ţării 
în normalitate, cu structuri legitime şi democratice, învestite cu auto- 
ritatea necesară pentru a gestiona problemele tranziției, într-un climat 
de echilibru politic și social. 

Fără a considera vreodată procesul legislativ ca ceva finit, putem 
constata totuşi că matricea juridică de bază a statului de drept și a eco- 
nomiei de piață s-a conturat. Ceea ce se impune acum este asigurarea 
condiţiilor ca aceste reglementări să opereze în viaţa cotidiană. De- 
calajul ce s-a format între mecanismul instituit și cel efectiv trebuie 
cât mai rapid eliminat. Altfel, inevitabil, criza se va prelungi, corupția 
se va amplifica, economia paralelă va muşca tot mai adânc din sub- 
stanţa patrimoniului naţional, hemoragia de venit naţional în afară va 
continua. Aceste probleme vizează activitatea tuturor factorilor de 
putere ai statului de drept. Din acest punct de vedere, Parlamentul va 
avea de răspuns multor priorităţi. Vă revine, desigur, dumneavoastră, 
să stabiliți criteriile de ierarhizare a lor. Sper, însă, că nu veţi 

considera imixtiune în treburile Parlamentului dacă îmi voi spune 
părerea asupra unor urgente legislative. 

Veţi fi, cred, de acord cu mine că prima urgenţă se referă la dome- 
niul vieţii economice. Va fi nevoie, pe acest plan, atât de completarea 
şi perfecţionarea sistemului legislativ elaborat până acum, cât şi de 
adoptarea unor legi noi, pentru care vechiul Parlament nu a avut 
răgaz. Mă refer la acele acte legislative care vizează restructurarea 
economiei naţionale, procesul de privatizare, facilitarea investiţiilor 
de capital străin, protecția economiei naționale, Legea creditului 
agricol şi a arendării pământului şi altele. 

În al doilea rând, suntem cu toții datori cu elaborarea şi adoptarea 
unui sistem cât mai eticient de protecţie și asistență socială pentru în- 
treaga populaţie, acordând o atenţie mai mare categoriilor defavo- 
rizate, cum ar fi tinerii, femeile, pensionarii, handicapaţii. 

În al treilea rând, mă gândesc la consolidarea sistemului legislativ 
şi instituțional al statului de drept. Din diverse motive, Parlamentul 
care şi-a încheiat recent mandatul nu a luat în discuţie o serie de legi 
care devin acum urgente. Mă refer, printre altele, la Legea apărării 
naţionale, la constituirea Ministerului Public și a Consiliului Superior 
al Magistraturii, în conformitate cu prevederile Constituţiei, la Legea 
declarării averilor de către cei aleși sau numiți în funcţii publice, la 
Statutul funcţionarului public, la Legea învățământului, la legile cu 
privire la funcţionarea organismelor mandatate cu apărarea ordinii 
publice şi altele. 

Instaurarea deplină a autorităţii instituţiilor publice, stoparea 
corupției și a valului infracțional, realizarea unui climat de ordine și 
legalitate — sunt așteptări fireşti ale cetăţenilor. Statul de drept are 
un înțeles fundamental: domnia legii în societate. În ceea ce mă 
priveşte, sunt decis să folosesc toate prerogativele pe care mi le 
conferă Constituţia pentru a contribui, împreună cu celelalte instituții 
ale statului, la asigurarea liniștii cetăţenilor și la buna lor convieţuire, 
reabilitând ordinea de drept pe temeiul strict al noii legislații, pe care 
dumneavoastră o veţi elabora sau desăvârși. 

Respectul absolut pentru drepturile și libertăţile fundamentale ale 
omului va fi criteriul de bază al întregii mele activităţi. În ultimă 

instanță, acesta este scopul esenţial al întregului efort în care ne-am 
angajat după Revoluţia din decembrie 1989, scopul şi finalitatea 
reformei și ale statului de drept. Ţin să reafirm, acum și aici, hotărârea 
mea de a sprijini orice iniţiativă legislativă sau instituțională menită să 
garanteze, în spiritul Constituţiei, exercitarea nestânjenită a dreptu- 
rilor omului pentru toți cetățenii țării. 

Includ în acest angajament protecţia drepturilor persoanelor 
aparținând minorităților naționale, pentru care Constituţia oferă ga- 
ranţiile necesare privind dreptul acestora la păstrarea, dezvoltarea şi 
exprimarea identităţii lor etnice, culturale, lingvistice şi religioase. 
Este un merit incontestabil al Constituţiei noastre faptul de a preve- 
dea, în acest domeniu, prevalența reglementărilor internaţionale, la 
care România este parte, în raport cu cele interne, ceea ce asigură 
persoanelor aparținând minorităţilor naționale drepturi la nivelul celor 
mai înalte standarde general acceptate pe plan european. Pe acest 
fundal, sunt cel puţin de neînțeles pretenţiile la declararea, pe baze 
etnice, a unor forme de autonomie teritorială în România, fără nici un 
temei real în ordine politică, morală sau juridică. Asemenea pretenții, 
care vizează, în fond, construcții artificiale în organizarea admi- 
nistrativ-teritorială a țării, sunt neacceptabile. Ele contravin flagrant 
Constituţiei României, merg împotriva evoluției din societatea româ- 
nească, precum şi a celor de pe plan european și nu pot avea decât 
efecte destabilizatoare. În virtutea mandatului conferit de alegători, 
precum și a prevederilor constituționale, în calitate de garant al 
independenței naționale, al unității și al integrității teritoriale a țării, 
declar că nu voi face nici un fel de concesii în asemenea probleme. 

În același timp, nu voi ceda nici unei încercări de îngrădire a 
exerciţiului liber al drepturilor omului, prevăzute în Constituţie. Sunt 
hotărât să iau atitudine, în continuare, împotriva intoleranţei etnice, 
religioase și de orice altă natură, împotriva extremismului, xeno- 
fobiei, antisemitismului și altor forme de ură rasială, care pot altera 
grav climatul politic intern și pot prejudicia interesele naţiunii. 

Voi sprijini, atât cât îmi permit atribuţiile constituționale, clari- 
ficarea unor probleme mult dezbătute în societatea noastră, care au 
încărcat climatul politic de tensiune, suspiciune şi neîncredere. Ca 

participant direct la Revoluţie, sunt tot atât de interesat, ca și ceilalți 
participanţi, spre exemplu, în elucidarea răspunderilor pentru vieţile 
nevinovate sacrificate în acele împrejurări. 

În tot ceea ce va întreprinde instituţia prezidenţială, promit spirit 
de cooperare, solicitudine și disponibilitate pentru dialog și mediere. 
Îmi propun, în această perspectivă, un dialog permanent cu Legisla- 
tivul şi Executivul, pe de o parte, cu forțele politice angajate nemij- 
locit în procesul schimbării — sindicatele, organizațiile profesionale, 
patronatul, pe de altă parte. Un asemenea dialog este cu deosebire 
necesar în domeniul economiei. Am evocat ideea constituirii unui 
organ consultativ pe lângă preşedinte — subliniez, consultativ — cu 
reprezentarea forțelor politice, sociale și științifice din România, cu 
convingerea că un asemenea organism consultativ poate constitui un 
sprijin apreciabil pentru preşedinte în îndeplinirea atribuţiilor sale. 

Mă preocupă problemele cu care se confruntă tineretul, care 
suportă în mare măsură consecințele multiple ale tranziției şi ale crizei 
prin care trece ţara. Trebuie să identificăm resursele utilizabile în 
sprijinirea integrării sociale a tinerei generații și participării sale la 
procesele înnoitoare ale societății noastre. Este esenţial pentru desti- 
nul nostru național ca tânăra generaţie să-și regăsească încrederea în 
sine şi în perspectivele societății româneşti. Mă voi gândi la concre- 
tizarea unor forme de dialog și consultare permanentă cu tinerii şi cu 
organismele lor reprezentative. 

În relaţiile cu presa, voi încerca să asigur transparenţă maximă şi 
raporturi cordiale; contez, în același timp, pe sprijinul presei și al mij- 
loacelor de comunicare în masă pentru strădaniile regeneratoare ale 
țării, pentru redresarea și stabilitatea noastră economică, politică și 
socială. 

Rezultatele alegerilor oferă un punct de pornire favorabil pentru 
cooperare și conciliere între forțele politice și grupurile parlamentare, 
pentru un larg consens politic. Trebuie să reuşim, prin înțelepciune și 
dialog, să ieșim din cercul vicios al dezbinării şi al răfuielilor păti- 
mașe, pentru a evita riscul de a intra într-un blocaj politic de durată. 

Fac un apel călduros la toți oamenii politici, la partidele și coali- 
tiile parlamentare, să situeze interesele țării deasupra intereselor 

particulare şi, în concordanță cu Constituţia, să conlucrăm pentru 
asigurarea liniştii, siguranței și a unei vieți mai bune fiecărui fiu și 
fiecărei fiice a României. 

Doamnelor și domnilor, 


Partea principală a dezbaterilor în campania electorală, ca și în 
discuţiile pe care le-am avut în ultimele săptămâni, s-a cantonat în 
zona reformei economice, a tranziţiei la economia de piață și a efec- 
telor ei sociale. 

O concluzie de bază pe care o rețin din analizarea rezultatelor 
alegerilor este aceea că electoratul român s-a pronunţat clar în favoa- 
rea continuării reformei, care nu poate fi decât lucrarea întregii 
naţiuni, a tuturor segmentelor ei profesionale, politice şi sociale. 

Nu doresc să absolv cu nimic autoritățile de neajunsurile mani- 
festate în gestionarea reformei, nu am ocolit în cursul confruntărilor 
electorale nici asumarea propriilor responsabilităţi, dar ceea ce este 
acum de stringentă actualitate este ca, identificând cauzele profunde 
ale crizei, să stabilim căile pentru traversarea ei cu costuri sociale, 
economice şi ecologice suportabile. Or, pentru aceasta este necesară, 
imperios necesară, conlucrarea. Am studiat cu atenţie programele 
tuturor partidelor și candidaților și am încercat să degajez un mi- 
nimum de consens. Voi menţiona, în acest context, două elemente. 

În primul rând, promovarea reformei economice trebuie să se facă 
cu mai multă coerență, prin aceasta asigurându-1-se un dinamism mai 
accentuat și finalitate socială, prin ameliorarea condiţiilor de viață ale 
oamenilor, fără de care ar deveni un scop în sine, adică un nonsens. 
Tocmai nerespectarea acestei corelări ar risca să încetinească ritmul 
reformei și prin aceasta să alimenteze deteriorarea, în continuare, a 
nivelului economic și a standardului de viață. 

În al doilea rând, statul, respectiv guvernul, trebuie să dispună de 
pârghii de intervenţie activă în economie; politica liberalismului pur, 
a nonintervenției statului, care invocă drept argument puterea de auto- 
reglare a mecanismelor pieței, nu este compatibilă cu realităţile 
tranziţiei şi, de fapt, nu este compatibilă cu exigenţele economiei 
moderne, în general. 

Pentru a se asigura coerenţă sporită, dinamism accentuat și fina- 
litate socială reformei, se cer a fi asigurate mai multe condiţii, între 
care, pe de o parte, elaborarea bazelor teoretice și strategice ale tran- 
ziției pe termen mediu și lung, iar pe de altă parte, elaborarea unor 
politici economice şi programe de guvernare pe termen scurt. 

A devenit tot mai limpede că avem nevoie de o viziune de ansam- 
blu asupra bazelor teoretice şi strategice ale tranziţiei, care să ofere 
un suport trainic pentru stabilirea măsurilor de etapă, politicilor 
economice și programelor guvernamentale. 

O asemenea lucrare, înfăptuită cu forțele conjugate ale întregii 
intelectualități române, ale cercetătorilor, cadrelor didactice, oameni- 
lor de cultură și artă, ale specialiştilor din practică — indiferent de 
crezul lor filosofic, religios sau de opţiunile politice, are menirea să 
investigheze cu instrumentele științei concluziile desprinse din expe- 
riența națională și mondială și să fundamenteze căile optimale ale 
tranziției în condiţiile României. În acest cadru pot coexista două sau 
Chiar mai multe variante: înfruntarea între teorii şi ipoteze diferite sau 
adverse este chiar de dorit; ea transpune într-un plan superior înfrun- 
tările din societate şi permite evitarea experimentelor «pe viu», care 
au un cost social atât de ridicat. 

Am evocat în câteva rânduri «schița» realizată la începutul anului 
1990. În acelaşi spirit, într-un nou stadiu trebuie şi putem să inițiem 
elaborarea unei strategii economice pe termen lung în România. 
Propun, în acest scop, constituirea unei Comisii Naţionale pentru 
Strategia Dezvoltării Economice în perspectivă. 

Pe de altă parte, este necesară elaborarea unui «Program global 
de restructurare şi dezvoltare», elaborat de guvern într-o concepție 
unitară, cu participarea tuturor organismelor implicate, precum și 
crearea instrumentelor şi mecanismelor necesare alocării cu eficiență 
a resurselor publice destinate acestui scop. Un astfel de program pre- 
supune, printre altele: elaborarea unei politici economice pe termen 
scurt şi mediu; intervenţia statului în gestionarea, restructurarea şi 
dezvoltarea economiei; coordonarea proceselor de reformă şi dezvol- 
tare economică (privatizare, dezvoltarea sectorului particular, partici- 
parea statului la proiecte de investiţii etc.); aplicarea unor instrumente 


615 


ION ILIESCU 


şi mecanisme economice noi pentru economia românească, care să 
întărească disciplina financiară și să conducă la creșterea eficienţei 
resurselor alocate; oprirea declinului economic și relansarea creșterii 
producției industriale și agricole; posibilitatea aprecierii continue a 
efectelor — scontate și imprevizibile — pentru modelarea măsurilor 
economice imediate. 

Concomitent, se impune elaborarea de către guvern, împreună cu 
organizaţiile patronale și cu sindicatele, a unui «Program global de 
asistență socială», care să pună pe baze noi acest sistem şi să asigure 
nivelul de protecţie socială necesară înfăptuirii reformei. 

O temă dezbătută intens este problema funcțiilor pe care este 
chemat să le exercite statul, subînțelegând prin el toate componentele 
puterii, mai ales în această perioadă de tranziţie. 

Trebuie evitate două pericole extreme — etatismul exacerbat, pe 
de o parte, şi nonintervenţionismul, pe de alta. 

Ce nu trebuie să facă statul în domeniul economic? 


e Statul nu trebuie să se substituie inițiativei agenţilor economici, 
cu capital de stat sau particular, ca şi responsabilităţii acestora pentru 
rezultatele obținute; organismele sale nu trebuie să afecteze autono- 
mia agenţilor economici, nu trebuie să cedeze tentației — foarte 
puternice uneori — de a reveni la mecanismele sistemului centralizat, 
de comandă. 


e Statul nu trebuie să practice o fiscalitate opresivă, care inhibă 
iniţiativa economică; din contră, trebuie să gândească pârghii de 
stimulare a inițiativei. 

e Totodată, statul nu trebuie să se lanseze în cheltuieli guverna- 
mentale excesive, generatoare de inflație sau care pot duce la creșterea 
peste limita normală a datoriei publice. 


Ce trebuie să facă, însă, statul în această perioadă? 

Înainte de toate, îi revine asigurarea stabilităţii interne, a ordinii 
de drept, apărarea proprietăţii private şi publice, stoparea corupției. 
Nici un proces de redresare economică nu este posibil într-un climat 
de insecuritate, neliniște, teamă. 

Totodată, statul trebuie să creeze un cadru instituțional, inclusiv 
sistemul financiar-bancar, și un climat de afaceri favorabil, cu pro- 
ceduri simplificate, care să încurajeze inițiativa particulară și să 
stimuleze dezvoltarea activităților economice. 

Statul este responsabil de buna gestionare a patrimoniului public. 
Va trebui perfecționat cadrul juridic care reglementează funcţionarea 
întreprinderilor cu capital majoritar sau integral de stat, urmărindu-se 
întărirea autorităţii decizionale a echipelor manageriale, dar și crește- 
rea cointeresării și răspunderii lor, precum și a colectivelor de salariați 
pentru gestionarea unităţilor. 

Statul are obligația, în condiţiile disfuncționalităților perioadei de 
tranziție, de a-şi asuma rolul principal în soluționarea unor probleme 
de interes general: asigurarea necesarului populaţiei cu alimente de 
bază și căldură; scoaterea din criză a unor sectoare și ramuri cu grad 
scăzut de utilizare a capacităţilor; creşterea numărului locurilor de 
muncă; protejarea grupurilor defavorizate (salariu minim garantat, 
pensii, alte ajutoare sociale); ocrotirea sănătății publice; susținerea 
învățământului, cercetării, culturii; asigurarea resurselor pentru 
apărarea naţională; protecția mediului, a bogățiilor naturale. În aceste 
domenii și în altele similare, discuţiile despre oportunitatea angajării 
statului sunt lipsite de sens. 

Evident, nu este vorba de revenirea la metodele economiei centra- 
lizate, ci de folosirea unor instrumente care să ne apropie de mecanis- 
mele economiei de piaţă. Și în țările cu lungă tradiţie democratică şi 
economie de piață se adoptă legi speciale pentru restructurarea unor 
ramuri, depăşirea unor dezechilibre teritoriale, crearea de locuri de 
muncă și chiar referitoare la creșterea economică în ansamblu. Cu atât 
mai necesară este intervenţia statală în cazul economiei noastre — 
afectată concomitent de criza structurală a vechiului sistem, de criza 
tranziției înseși şi de recesiunea mondială. 

Pe termen scurt și mediu, statul va fi principalul factor de mobi- 
lizare a resurselor destinate reajustării structurale și dezvoltării 
economice, o dată cu crearea condițiilor unei liberalizări totale şi 
preluarea rolului său de către mecanismele pieţei de capital. 

Statul este chemat să asigure infrastructura fizică necesară activi- 
tăților economice în general şi să stimuleze dezvoltarea sectoarelor 
prioritare, prin investiţii directe ale societăţilor de stat şi particulare, 
române şi străine, și ale persoanelor fizice. 

Obiectivul pe termen mediu şi lung este restrângerea proprietăţii 
de stat şi modificarea funcțiilor de gestiune a instituţiilor guverna- 
mentale. 

Integrarea tot mai amplă a economiei naționale în economia 
mondială, ca și în structuri și organisme internaţionale, impune adop- 
tarea corespunzătoare a mecanismelor economico-financiare, exigen- 
te sporite de ordin tehnologic şi managerial, ca și măsuri adecvate de 
protecţie a producției şi intereselor naționale. 


Doamnelor și domnilor parlamentari, 


În legătură cu desemnarea primului-ministru şi structura noului 
guvern, după cum ştiţi, am avut consultări cu șefii de partide reprezen- 
tate în Parlament şi s-au purtat tratative între conducerile grupurilor 
parlamentare. 

Poziţia politică de la care am pornit este că singura șansă a 
României în perioada de tranziţie rezidă în consensul politic şi social, 
în concilierea tuturor segmentelor sale reprezentative, pentru o reală 
convergenţă naţională. 

În cadrul multiplelor întâlniri şi consultări avute, am sugerat par- 
tidelor politice mai multe posibilități. 

Personal, rămân la convingerea că, din punct de vedere politic, 
cea mai bună formulă ar fi fost constituirea unui guvern de uniune 
națională. Din păcate, practic, nu s-a putut finaliza o asemenea 
opţiune. În aceste condiții, conform Constituţiei, formarea noului 
guvern va constitui obiectul consultării cu formațiunea politică ce a 
obținut cele mai multe voturi la alegerile din septembrie, și anume, 
Frontul Democrat al Salvării Naţionale, care va putea apela la per- 
sonalităţile pe care le consideră cele mai potrivite. 

Pe această bază — consultându-mă și cu reprezentanţii altor 
formaţiuni politice — voi căuta să desemnez în zilele următoare în 
funcţia de premier o personalitate organic atașată valorilor demo- 

craţiei şi economiei de piaţă, de cea mai înaltă calificare și reputaţie, 
care să reușească să formeze și să vă supună aprobării o echipă 
guvernamentală şi un program de guvernare care să fie sprijinite, cu 
bună-credință, de toate forțele politice şi sociale. Acest guvern va tre- 
bui să îşi asume răspunderile impuse de cea mai grea etapă a tranziţiei 
şi riscul pe care şi-l va asuma privește întreaga societate românească. 
Avem, deci, nevoie de o opoziţie constructivă, implicată, de o soli- 
darizare cu cei ce-şi asumă răspunderea guvernării. 

Realitatea ne impune realizarea unui pact politic și social, explicit 
sau implicit, pe termen scurt, în care colaborarea și conlucrarea 
guvern-opoziţie — indiferent de cum se va configura această ecuaţie 
— să fie stabilite şi respectate în probleme de maxim interes şi 
urgență, în care să nu-şi facă loc tactica de obstrucționare, de anihilare 
a iniţiativelor şi soluţiilor viabile, constructive. Adepții neimplicării 
sau ai unei eventuale obstrucționări nu vor câștiga nimic, nici măcar 
în plan pur electoral, discernământul alegătorilor dovedindu-se exem- 
plar. Personal, adresez un apel Parlamentului, partidelor, sindicatelor, 
mijloacelor de informare în masă, funcționarilor publici, pentru a 
sprijini viitorul guvern și politica de guvernare în abordarea și soluțio- 
narea problemelor dificile cu care ne vom confrunta în această iarnă 
Și în prima parte a anului 1993. 

Cetăţenii țării au demonstrat că înțeleg dificultăţile și sunt gata să 
le facă față, că înțeleg necesitatea schimbării, a reformei, a economiei 
de piață, că nu renunţă și nu se retrag din prim-planul efortului de 
transformare democratică. Pentru că trebuie să fim conștienți cu toții 
— sunt necesare eforturi din partea tuturor, muncă și disciplină so- 
cială, iniţiativă și răspundere la toate nivelurile. Oricât am solicita și 
am primi ajutoare din afară, fundamentul redresării și relansării 
noastre îl reprezintă efortul propriu. Să transferăm în sfera producției 
energia cheltuită prin contestaţii și absenteism. Trebuie să înțelegem 
că nu putem beneficia de modul de viață și de consum al societăților 
dezvoltate dacă nu adoptăm şi modul lor de a munci, dacă nu ne 
apropiem de productivitatea și de formele lor eficiente de producţie 
ŞI organizare. Acesta este suportul decisiv al construcţiei economice, 
politice şi sociale a României în etapa imediat următoare. 

Doamnelor și domnilor, 


Nu doresc să mă refer pe larg la problemele de politică externă, 
dar țin să subliniez acum că, în exercitarea atribuţiilor care îmi revin 
în domeniul politicii externe, voi acorda întregul sprijin deschiderii 
României spre toate statele, ancorării ei în structurile europene și 
euro-atlantice şi dezvoltării relațiilor de bună vecinătate. 

Văd în relaţiile cu ţările democratice occidentale principala şansă 
de sprijin pentru procesele tranziției şi democratizării societății româ- 
nești. Poziţia geografică a României și interesele sale de durată recla- 
mă, după părerea mea, dezvoltarea unor relații privilegiate cu Statele 
Unite, Germania, Marea Britanie, Franţa și celelalte țări latino-euro- 
pene, precum și cu toate celelalte state europene. 

Consider vitală pentru protecţia securităţii naţionale şi apărarea 
integrităţii teritoriale a ţării consolidarea legăturilor noastre cu NATO 
şi Uniunea Europei Occidentale, inclusiv intrarea, în perspectivă, a 
României în aceste organisme. Din aceleaşi rațiuni, mi se pare 
esențială pentru viitorul democratic și prosper al națiunii române 
finalizarea cât mai rapidă a acordului de asociere a României la 
Comunitățile Europene, ca o etapă intermediară spre integrarea țării 
în Europa configurată în Tratatul de la Maastricht. 

În general, cred că noile valenţe geostrategice ale României tre- 
buie valorificate pentru a reface sistemul relaţiilor de schimb şi coope- 
rare, în sensuri consonante cu interesul nostru național, dar și cu 
interesele de securitate ale zonei Central Europene în care ne aflăm și 
ale lumii euro-atlantice în general. În acest context văd sensul partici- 
pării României la proiectele de colaborare subregională, cum sunt 
Cooperarea Economică în Zona Mării Negre sau colaborarea multi- 
laterală a țărilor riverane Dunării şi ale magistralei transeuropene 
Dunăre-Main-Rin. 

România se va angaja și de acum înainte, în mod constructiv, în 
activitatea Organizaţiei Naţiunilor Unite, al cărei rol ca forum mon- 
dial de armonizare a intereselor statelor este deosebit de important în 
zilele noastre, ca și în activitatea celorlalte organisme și organizaţii 
internaționale. 

Pactul Ribbentrop-Molotov a siluit unitatea ființei românești. 
Evident, putem și trebuie să ne propunem lichidarea consecinţelor 
acestui pact, dar exclusiv pe căi pașnice, în acord cu principiile ge- 
neral acceptate pe plan european şi înscrise în documentele CSCE. 

Independența Republicii Moldova este un prim pas în acest pro- 
ces, care se cere consolidat. Vom sprijini, de aceea, pe toate căile, 
întărirea Republicii Moldova, afirmarea sa în plan european și inter- 
național, integrarea sa în Europa. Viitorul Republicii Moldova este, 
ca şi al României, în Europa. În această perspectivă cred că trebuie să 
trecem la o nouă etapă a relaţiilor între cele două state românești, prin 
consolidarea integrării economice dintre ele și crearea spaţiului cultu- 
ral și spiritual comun. 

Relaţiile tradiționale, de bună vecinătate, cu statele din jur, vor 
trebui redimensionate, dezvoltând legături normale cu Ucraina şi 
Federaţia Rusă și cu celelalte state independente, constituite în fostul 
spaţiu sovietic, precum și cu noile state apărute în urma destrămării 
fostei Iugoslavii. 

Sperăm că raporturile cu Ungaria vor putea intra în normalitate 
prin semnarea noului Tratat. Ne exprimăm disponibilitatea pentru 
contacte și întâlniri, la toate nivelurile, fără condiţionări prealabile, 
cu oficialitățile din Ungaria, pentru a risipi suspiciunile și ambi- 
guitățile care mai persistă în relaţiile dintre țările noastre. Sunt gata 
să mă întâlnesc cu șeful statului ungar pentru a întreprinde împreună 
paşii necesari în vederea normalizării raporturilor bilaterale. 

Vorbind despre contextul internațional în care trăim, simt nevoia 
să-mi exprim profunda îngrijorare faţă de activizarea, în vecinătatea 
noastră, a extremismului naționalist agresiv, a antisemitismului şi 
xenofobiei. Această tendinţă complică situația deja tensionată din 
Europa. Cred că forțele politice din societatea românească nu trebuie 
să piardă din vedere aceste tendinţe, care pot avea efecte destabili- 
zatoare, inclusiv pentru noi. 

România se află într-o regiune frământată de mişcări dezinte- 
gratoare. S-au schimbat raporturile geostrategice. Procesele de des- 
tructurare ce au loc în jurul nostru şi dificultăţile interne ale reformei 

ne solicită o atitudine realistă și echilibrată, evitând factorii de risc şi 
sursele de instabilitate. 


Onorat auditoriu, 


Pe măsură ce vom reuşi să oferim lumii imaginea unei țări stabile, 
angajate pe calea reformelor democratice şi economice, pe măsură ce 
vom reuşi să depăşim dificultăţile prin eforturi proprii, se vor schimba 
și aprecierile asupra României, devenind mai conforme cu stările de 
lucruri din ţară. Invităm, de aceea, lideri politici din statele demo- 
cratice, reprezentanți ai organismelor internaționale, oameni de afa- 
ceri şi jurnaliști, să ne viziteze ţara, să cerceteze realitatea românească 
la fața locului. Sperăm că imaginea României în lume se va forma pe 
temeiul cunoașterii directe a realităților noastre, eliminându-se apre- 
cierile deformatoare puse în circulaţie de unele medii occidentale. Noi 
dorim să ne înfățișăm lumii așa cum suntem. Trebuie să elaborăm o 
strategie de promovare a valorilor româneşti în lume, întrucât patri- 
moniul nostru este insuficient cunoscut și nu se bucură de recunoaș- 
terea internațională pe care ar merita-o. 

Invit pe toţi românii pe care, într-o împrejurare sau alta, soarta i-a 
determinat să trăiască departe de ţara de origine, să fie alături de noi 
şi, în același timp, mesageri ai valorilor, ai trăsăturilor morale şi spi- 
rituale ale poporului român. Ei pot face mult pentru imaginea noastră 
în lume! În ceea ce ne priveşte, vom face tot ce depinde de noi pentru 
a-i face să se simtă mândri de ţara şi poporul din care fac parte. 


Onoraţi membri ai corpurilor legiuitoare, 


Mandatele încredințate de electoratul român într-un moment de 
răscruce al evoluţiei noastre istorice au o încărcătură problematică și 
afectivă excepţională. Deciziile pe care urmează să le luăm, în funcţie 
de nevoile stringente ale ţării și în conformitate cu prerogativele 
conferite de Constituţie, vor cântări greu, poate decisiv, în orizontul 
de speranță și împliniri ale neamului românesc. 

Nu voi abandona niciodată credința în puterea noastră de redre- 
sare și schimbare în bine. Nu îmi voi pierde nici o clipă încrederea în 
echilibrul, luciditatea şi puterea noastră, a tuturor celor aflaţi astăzi 
aici, sub cupola Parlamentului, de a decide corect şi cinstit în toate 

problemele care ţin de afirmarea identității și demnităţii țării, de 
interesele naţionale. 

Avem nevoie, în special acum, de toleranţă şi conciliere dar, în 
același timp, şi de decizii bine fundamentate, clare și eficiente. Vă 
invit pe toți să le identificăm, să le dezbatem, să le adoptăm și să le 
aplicăm. 

România are acum nevoie de toate competențele şi valorile sale. 
Nădăjduiesc că vom reuși să le unim, în interesul țării și al fiecărui 
cetăţean al ei!“ 

